
FORORD. 


Under  Kampagnen  i  Sydalgier  i  Aaret  1882  indtraadte 
jeg  som  frivillig  i  det  beredne  Fodfolkskorps  og  deltog  med 
dette  i  Strejftogene  ind  over  den  marokkanske  Grænse.  Der- 
efter fulgte  jeg  som  Tegner  den  saakaldte  »Mission  Topo- 
grap  h  iq  ue«s  Opmaalingsarbejder  i  Syd-  Oran  og  var  sluttelig 
Deltager  i  de  Raids,  som  daværende  Oberst  de  Négrier 
foretog  mod  Nomaderne . 

Mine  Erindringer  fra  dette  Ophold  ved  den  franske 
Arme  i  Algier  forelægges  her  Publikum  tillige  med  Skild- 
ringer af  Nomadelivet  og  Erobringen  af  Ørkenen  samt  en 
kortfattet  Skitse  af  Naturforholdene,  hentede  hovedsagelig  fra 
franske  Kilder. 

April  1892. 

D.  Bruun. 

edens  Santa  Cruz,  det  lille  Fort  paa  Toppen  af 
Bjærget,  der  bærer  samme  Navn,  tildels  laa  indhyllet  i 
Skyerne,  legede  Morgensolens  Straaler  paa  de  hvidkalkede 
Mure  af  det  længere  nede  liggende  Fort  St.  Gregoire.  Den 
fjerne  Summen  fra  Byen  Oran  trængte  sig  op  efter  og 
blandede  sig  i  Lyden  af  Klokkerne,  der  ringede  til  Messe 
oppe  i  Kirken  ved  det  øverste  Fort. 

Den  gamle  Soldat  —  Schauvet  hed  han  —  der  fredelig 
røg  sin  Morgenpibe,  lænet  til  St.  Gregoires  af  Spaniolerne 
for  mange,  mange  Tider  siden  opførte  Mure,  stirrede  ud  over 
Golfen  ved  Oran,  idet  han  blæste  Røgen  fra  Piben  ud,  snart 
i  vestlig  Retning  mod  Mers-el-Kebirs  Bjærge  ved  Kysten, 
snart  over  i  Retning  ad  Kap  Capastel,  der  skimtedes  utydeligt 
i  den  disede  Morgenluft  mod  Øst.  Saa  han  ned  efter,  laa 
Byen  Oran  med  sine  flade  Tage,  sine  Palmer  og  Minareter 
for  en  Del  gemt  i  Kløft.  Drejede  han  Hovedet  lidt  mere  til 
Højre,  kunde  han  over  Byen  se  ind  over  Sletterne,  hvis 
yderste  Grænser  kronedes  af  Atlasbjærgenes  Toppe.  Paa 
Middelhavets  Blaa  kunde  han  'se  enkelte  hvide  Punkter.  Det 
var  Sejlere. 


For  to  Aar  siden  var  den  gamle  bleven  detacheret  her 
til  Fortet,  hvor  der  ventede  ham  en  rolig  Tilværelse  den 
korte  Tid,  han  endnu  havde  tilbage,  inden  han  efter  25  Aars 
Tjeneste  kunde  trække  sig  tilbage  med  Pension  til  —  ja, 
hvorhen,  det  vidste  han  næppe  selv  endnu. 

Som  han  stod  der,  hvor  han  saa  mange  Gange  før 
havde  staaet,  tænkte  han  maaske  paa,  dengang  han  som 
ganske    ung    Soldat    ved   Solferino    saa   Solen    gaa    op    over 

Napoleons  Arme, 
eller  maaske  minde- 
des han,  da  han  med 
sit  Regiment  til  Mu- 
sikkens og  Trom- 
mernes berusende 
Lyd  sejrsstolt  mar- 
cherede ind  i  det 
fjerne  Meksiko  — 
dengang  da  Marchal 
Bazaine  i  Spidsen 
for  sin  glimrende 
Stab  og  sine  tapre 
Regimenter  holdt  sit 
Indtog  der,  maaske 
tænkte  han  paa  alle 
de  drøje  Ture  han 
havde  haft  der  nede 
i  Sahara,  hvor  saa 
mange  Kammerater 

vare  blevne eller  maaske  tænkte  han  kun  paa,  om  det 

idag  skulde  blive  hans  Tur  at  gaa  med  Sergenten  ned  i  Byen 

for    at   hente  Grøntsager   og   gøre  Indkøb man   kunde 

jo  ikke  vide,  hvad  der  vilde  falde  af. 

Det  er  en  underlig  Besætning,  dette  gammeldags  Fort 
har.  Se  blot  ind  ad  Døren  der  til  højre.  Du  vil  træffe  en 
12 — 13  af  Schauvets  Kammerater.  Læg  Mærke  til  den 
lapsede  Kavaler  der  henne,  ham  med  den  krumbøjede  Ryg 
og  det  magre  mumieagtige  Ansigt,   der  misklædes  af  et  Par 

store  Hornbriller.  —  Han  er  i  Færd  med,  siddende  paa 
Sengen,  at  gøre  sit  Morgentoilette.  Det  gaar  langsomt;  men 
han  har  heller  ikke  noget  at  skynde  sig  efter.  Venter  Du 
lidt  vil  Du  faa  at  se,  at  han  til  Slutning  finder  en  lille  Krukke 
gemt  under  Hovedpuden.  Pertentlig  aabner  han  Laaget  for 
denne  Helligdom,  tager  en  Smule  mellem  Pege-  og  Tommel- 
fingeren, og  idet  han  kigger  i  en  lille .  Stump  Spejlglas, 
vikser  han  sit  stive  Overskæg.  —  Resultatet  bliver  et  Par 
lange  Knurhaar  midt  i  det  brune  indtørrede  Ansigt.  Nu 
rejser  han  sig,  gaar  hen  til  Væggen,  og  efter  mange  Børst- 
ninger  og  efter  at  have  pillet  de  usynligste  Støvgran  af  sin 
Trøje,  ifører  han  sig  den,  med  Værdighed,  idet  han  skeler 
ned  til  Ordensbaandet,  der  viser,  at  han  har  Ret  til  at  bære 
la  medaille  militaire«,  —  derpaa  *  forsvinder  han  ud  paa 
Platformen  til  den  anden  gamle  Soldat. 

Da  han  er  gaaet,  siger  en  af  de  andre:  »Den  gamle 
gnavne  Fyr,  han  tror  vist,  han  kan  gøre  Indtryk  paa  Pigen 
med  den  Knebelsbart  og  de  Briller.« 

Selskabet  griner  lidt  ondskabsfuldt  i  Fællesskab.  Iagttag 
dem  kun  disse  gamle  Jomfruer,  medens  de  sidde  og  smaa- 
gnave  paa  Morgenstunden.  Se  paa  ham  der  henne  i  Hjørnet, 
ham  der  er  i  Færd  med  at  sy  en  Knap  i  en  af  sine  Gamascher, 
se  paa  en  anden,  ham  der  staar  og  pudser  sit  Gevær.  — 
Det  bliver  aldrig  brugt;  men  dog  efterser,  adskiller  og  pudser 
han  det  mindst  en  Gang  om  Dagen;  —  eller  betragt  hin  lille 
halvhundredaarige  Olding,  der  er  i  Færd  med  at  tælle  sine 
Synaale,  hans  kostelige  Ejendom,  hvis  Værd  han  har  lært  at 
skatte  paa  Marcherne  i  Kolonnerne  —  —  ja  se  dem  alle- 
sammen efter,  og  sig  mig  saa,  om  Du  ikke  finder,  at  det  er 
et  latterligt  Selskab.  —  Jo  vist  gør  Du  saa;  men  Du  glemmer, 
da,  at  alle  disse  gamle  og  udslidte  Mennesker,  i  sin  Tid  — 
ja  for  enkeltes  Vedkommende  for  ikke  ret  længe  siden  — 
have  været  lystige  Gutter,  raske  Soldater;  —  Du  glemmer 
at  det  var  dem,  der  paa  Marcherne  holdt  Humøret  oppe 
blandt  de  unge  Soldater;  —  dern,  der  altid  vidste  Udvej  i  en 
snever  Vending,  og  dem,  der  altid  har  opført  sig  vel,  det  vil 
sige  paa  Kamppladsen.     Derfor  har  de  Ret  til  Din  Agtelse,  selv 


nu,  da  de  paa  deres  gamle  Dage  ere  blevne  sære.  De  have 
ikke  saa  lidt  Selvfølelse,  deres  Arbejde  har  været  det  ringere, 
det  utaknemmelige;  men  de  have  holdt  ud.  Deres  samtidige 
ere  forlængst  døde  eller  have  forladt  Tjenesten.  Du  vil 
kunne  hore  den  eller  den  fortælle  om,  at  han  har  staaet  Side 
om  Side  i  Geleddet  med  den  eller  den  Officeer  —  vedkom- 
mende er  maaske  nu  Oberst.  Du  vil  kunne  faa  at  vide,  at 
af  de  hundreder,  der  hin  Foraarsdag  for  22  Aar  siden  stillede 
der  nede  ved  Havnen,  da  2den  Bataillon  skulde  afgaa  til 
Italien,  —  er  nu  kun  gamle  Schauvet  tilbage. 

Bed  ham  vise  Dig  sin  Afregningsbog;  Du  vil  paa  første 
Side  omtrent  kunne  læse  som  saa: 

Jean  Charles  Schauvet 
født  den   18.  Februar  1835  l  Mulhouse  i  Elsass. 

Profession :    Bager, 
Søn  af  Pierre  Schauvet  og  Marie  Anne  Muller, 
boende  i  Mulhouse. 
Haar :     sort 

Øjenbryn:     mørkebrune 
Øjne:  do. 

Pande:     aaben 
Næse :     krum 
Mund:     lille 
Hage :     fyldig 
Ansigtsform :     oval 
Højde:     1   Meter  76  cm. 
engageret  i  Zouavregimentet  den  9.  Januar  1859  i  Lille. 

Siden  den  Dag  er  Jean  Charles  bleven  adskillige  Centi- 
metre mindre,  hans  Haar  er  graanet,  hans  Pande  furet,  hans 
Hage  spids  og  Ansigtet  langstrakt  —  kun  de  smukke  god- 
lidende brune  Øjne  lyse  Dig  i  Møde  som  de  eneste  Rester, 
fra  den  fordums  Bager. 

Blader  Du  videre  i  hans  Bog,  vil  Du  finde  en  Side,  ja 
maaske  to  eller  tre  Sider  fulde  af  Optegnelser  over  de 
Batailloner   og  Kompagnier  han  har  tjent  i;    Du  vil   maaske 

opdage,  at  Schauvet  fra  Menig  af  anden  Klasse,  —  hvormed 
alle  Soldater  begynde,  —  i  1859  er  avanceret  til  Menig  af 
første  Klasse,  at  han  senere  er  bleven  degraderet  til  Menig 
af  anden  Klasse  —  det  var  dengang,  han  endnu  var  ung  og 
slog  en  anden  Soldat  fordærvet,  fordi  denne  havde  taget  en 
Pige  fra  ham  —  at  han  derpaa  atter  efter  nogen  Tids  Forløb  er 
bleven  Soldat  af  første  Klasse  og  har  holdt  sig  som  saadan 
i  hele  sin  lange  Tjenestetid.  — 

Du  skal  ikke  bryde  dig  en  Smule  om  hans  lille  Uheld, 
læs  blot  videre,  —  paa  Side  syv  finder  Du  de  Felttog,  han 
har  deltaget  i,  optegnede. 

Tæller  du  dem  sammen,  vil  du  opdage,  at  Schauvet  har 
tilbragt  næsten  Halvdelen  af  sin  Tjenestetid  paa  Feltfod.  — 
Ikke  sandt,  man  kan  ikke  vente,  at  en  Mand,  'der  har  gjort 
ti  Felttog  med,  som  har  sovet  mindst  to  tusinde  Nætter 
y>a  la  belle  étoile«,  kun  indsvøbt  i  sit  Tæppe,  —  at  han  skal 
være  gaaet  igennem  alt  det,  uden  at  Ryggen  er  bleven  krum 
og  Legemet  lammet  af  Gigten. 

Men  lad  os  tage  Plads  lidt  til  en  Side.  Nu  kommer 
Sergenten.  »A  V appel«  raaber  han,  og  alle  de  gamle  skynde 
sig  ud  iførte:  »la  tenue  du  matin« :  Hue,  Trøje  og  Benklæder. 
De  stille  sig  paa  Rad,  saa  kommanderes  der  Ret!  —  og 
neppe  vil  Du  tro  dine  egne  Øjne,  saa  stramt  retter  hver 
Mand  sig  op.  Der  er  jo  et  og  andet  Sted,  hvor  Ryggen  er 
lidt  bøjet ;  men  det  kan  ikke  være  anderledes. 

Martines!    raaber  Sergenten. 

Han  svarer  —  »Present« ! 

Trémel! 

Schauvet ! 

Pastor! 

Wachs! 

Lambert ! 

Hoquard ! 

van  der  Maloe! 

Schneider!  og  saadan  gaar  det  videre  Slag  i  Slag,  stadig 
svares  der:   »her«. 


Schauvet  bliver  taget  ud  til  at  følge  Sergenten  tillige 
med  en  anden.  De  øvrige  blive  kommanderede  til  anden 
Tjeneste.  Han,  der  er  dekoreret  med  Medaillen,  er  fritaget 
for  den  sædvanlige  Korporalskabstj eneste  —  den  Fordel  har 
han,  men  saa  kommer  han  heller  ikke  med  paa  de  smaa 
Udflugter  til  Byen. 

Schauvet  har  ingen  »Medaille  militaire«,  kun  sine  Erind- 
ringsmedailler  fra  Italien  og  Meksiko.  Vel  har  han  tjent 
bravt;  men  dels  var  der  jo  den  lille  Historie  med  Pigebarnet, 
og  dels  har  han,  som  han  selv  siger,  aldrig  haft  Held  til  at 
blive  mærket  af  Fjendens  Kugler.  —  Flere  Gange  er  Dekora- 
tionen gaaet  ham  forbi,  de  saarede  gaa  jo  altid  forud.  Nu 
har  han  ikke  megen  Udsigt  til  at  faa  sit  højeste  Ønske 
opfyldt,  nu  da  han  ikke  længer  er  til  aktiv  Tjeneste,  der 
hvor  der  kæmpes. 

Lidt  efter  se  vi  tre  Mand,  Sergenten,  Schauvet  og  en  til, 
fra  Fortets  højere  liggende  Del  stige  ned  een  for  een  — 
gennem  den  lavere  liggende  Porthvælving,  hvor  Fortets  to 
Bagagemuldyr  staa  opstaldede.  —  De  følge  den  snevre  Vej 
eller  rettere  Sti,  der  slynger  sig  ned  efter  mod  Byen. 

Oppe  fra  Fortets  øverste  Del,  der  luder  helt  ud  over 
Klippen,  raaber  en  Stemme  ned  til  Schauvet,  at  han  skal  tage 
en  Flaske  Vin  med  hjem.  Det  er  ham  med  Brillerne  og 
Moustacherne.  »Han  er  altid  saa  flot  paa  det«  tænker 
Schauvet,  »men  han  kan  sagtens,  han  har  jo  Medaillen*)  og 
har  Raad  dertil.«  Schauvet  svarer,  at  det  skal  han  nok  — 
og  saa  fortsættes  Vejen. 


Det  er  længere  op  ad  Dagen.  Skyerne  fra  Santa  Cruz 
Toppen  ere  vejrede  bort  af  Luftningen  i  de  højere  Lag.  I 
Middagsstundens  Varme  sés  en  enlig  Vandrer  begive  sig  op 
ad  Stien.  Det  maa  være  den  Officer,  der  har  Kommandoen 
over  Fortet.      Han   bor   nede   i  Byen   og  maa  af  og  til  stige 


*)    Med  denne  følger  en  aarlig  Pengebelønning. 

til  Vejrs  for  at  se,  hvorledes  det  staar  til  der  oppe  mellem 
de  gamle.  Hans  Paaklædning  er  just  ikke  meget  reglementeret: 
En  aabentstaaende  Uniformsjakke,  en  do.  Vest,  dertil  Korkhat 
paa  Hovedet  og  Stok  i  Haanden  —  Varmen  generer  ham 
øjensynlig. 


Nede  i  Byen  er  der  som  altid  livligt  Røre.  Alle  de 
mange  forskellige  Nationaliteter,  baade  Spaniolere,  Franskmænd, 
Maltesere,  Italienere,  Jøder  og  Arabere  blande  sig  i  Gaderne 
i  deres  brogede  Dragter.  —  Orans  ældste  Del  med  Moskeerne, 
de  arabiske  Kafeer  og  andre  gamle  Bygninger  ligger  nærmest 
Bjærget    i   en   stor  Klipperevne.      Den   yngre  Del  hæver  sig 

paa  den  anden  Side  af 
Kløften  paa  den  Høj- 
slette, der  fortsættes 
langt  mod  Syd.  —  Her 
findes  Ekserserpladsen 
og  Banegaarden,  hvor- 
fra Soldater  sendes  ind 
i  Landet,  først  til  De- 
potet i  Sidi-bel-Abbes, 
og  naar  de  ere  uddan- 
nede der,  længere  bort 
mod  Syd.  Banen  fort- 
sættes gennem  en  Klip- 
petunnel ned  til  Havnen 
ved  Foden  af  Bjærget. 
Adgangen  til  Byen  sker 
herfra  ad  Ramper,  Trap- 
per og  stejle  Gader. 
Naar  man  staar  inde  i 
Krogen  af  Vigen  og 
kaster  Blikket  i  Vejret, 
ser  man  Bjærget  højne 
sig  lige  over  en  med 
Santa  Cruz  Fortet  langt 


Jøde. 


borte  paa  Toppen.  Det 
har  ikke  længere  nogen 
Besætning,  da  det  paa 
Grund  af  den  idelige 
Skydannelse  var  et 
usundt  Opholdssted. 

Folger  man  en  af  de 
omtalte  stejle  Trappe- 
gange, drejer  man  saa 
lidt  til  højre  opad  en 
j evnere  Vej,  vil  man 
finde  en  Del  smukke 
sirlige  smaa  Huse  om- 
givne af  Haver  og  Træer. 
Kvinder  sés  i  travl  Virk- 
somhed inde  i  Husenes 
underste  Del,  i  Kafeerne. 
Det  er  Spanierinder, 
livlige,  kokette  og  snak- 
kesalige og  —  hvis  de 
er  unge  —  tillige  meget 
smukke.  Det  kan  hænde, 
at  de  nikke  venligt  til 
en,    idet    de    sende    et 

bedaarende  Blik  fra  deres  sorte  Øjne.  Man  staar  ikke  ret 
længe  imod,  en  Forfriskning  maa  man  have,  inden  man  stiger 
højere  op. 

Men  hvad  Pokker,  jeg  synes  jeg  skulde  kende  de  to 
gamle  Soldater,  der  sidde  og  fjase  der  henne.  Jo,  ganske 
rigtigt  det  er  Schauvet  og  hans  Følgesvend.  —  Herregud  er 
de  ikke  komne  videre  endnu.  Den  fyldte  Kurv  med  Indholdet 
staar  paa  Gulvet.  Skæmt  og  drøje  Vittigheder  summer  mig 
om  Ørene.  Jeg  hører  dem  le  ganske  højt  og  hjerteligt,  blot 
fordi  Donnaen,  idet  hun  springer  op  ad  en  Trappe,  viser  lidt 
vel  meget  af  sine  velformede  Ben. 

Lidt  efter  slentre  de  gamle  af  Sted.  Jeg  derimod  flytter 
ud    i    Køligheden    under   Træerne.      Da    jeg    har    siddet    og 


Araber. 

dovnet  henved  en  Timestid,  falder  mit  Øje  op  efter.  Jeg  ser 
to  sorte  Prikker  meget,  meget  langsomt  glide  op  ad  Bjærget. 
Det  maa  være  Schauvet  og  hans  Kammerat.  Nu  kommer 
der  en  anden  Prik  i  Møde  med  de  to  første;  den  kommer 
oppe  fra.  Det  er  formodentlig  Officeren,  der  har  været  oppe 
for  at  inspicere.  Jeg  bliver  træt  af  at  bøje  Nakken  og 
ser  nedad. 


Inde  i  en  af  de  offentlige  Haver  sidder  vor  Sergent  fra 
Fort  St.  Gregoire  paa  en  Bænk.  Han  stirrer  ud  paa  den 
blaa  Havflade,  der  skimtes  mellem  Palmestammer.  —  Et 
langt  skærende  Fløjt  lyder  midt  i  Larmen  fra  det  nærliggende 
Torv.  Sergenten  rejser  sig  og  opdager  snart,  at  det  er 
Damperen  fra  Marseille,  som  er  under  Indsejling.  Han 
skynder  sig  ned  til  Havnemolen  for  at  modtage  de  unge 
nyhvervede  Soldater.  Denne  Tur  er  han  saa  vant  til.  To 
Gange  om  Ugen  komme  de  unge  og  gamle,  som  skulle  fylde 
Hullerne  i  Fremmedlegionens  Batailloner. 

Snart  staar  han  ved  Anlægsbroen.  En  Mængde  Hoveder 
titte  over  Rælingen  paa  Skibet.  —  Stakkels  unge  Mænd.  I 
som  komme  med  de  store  Forhaabninger  til  Fremtiden,  skulle 
snart  blive  revne  ud  af  Illusionerne. 

Se  nu  komme  de  over  Landgangsbrædtet,  een  for  een 
med  deres  smaa  Pakker  under  Armen.  Hvad  har  dog  bragt 
eder  til  at  tage  den  fortvivlede  Beslutning  at  forlade  eders 
Fædreland  for  at  kæmpe  for  en  Sag,  der  slet  ikke  kommer 
eder  ved? 

Snart  er  det  en  velklædt  ung  Mand,  snart  en  Arbejder  i 
Bluse,  snart  en  ældre  .lurvet  udseende  Person,  der  kommer 
hen  til  Sergenten  for  at  aflevere  Papirerne.  Efterhaanden 
stilles  de  op  i  Række,  en  70 — 80  Stykker. 

»Er  der  flere  til  Legionen«?  —  intet  Svar;  atter  gentages 
Spørgsmaalet,  saa  tælles  efter,  og  det  lange  Tog  sætter  sig 
i  Bevægelse  med  Sergenten  i  Spidsen.  Den  første  Nat  paa 
Afrikas  Jord  skal  tilbringes  oppe  i  det  lille  Fort.  Næste  Dag 
afgaa  Rekrutterne  til  Sidi-bel-Abbes  for  at  begynde  Soldater- 

livet  og  for  at  blive  iklædte  Uniformen.  —  Sé  paa  dem, 
medens  de  vandre  op  ad  Bjærget.  Der  er  Folk  med  distin- 
guerede  Træk,  flotte  Skikkelser,  men  med  smudsigt  Linned; 
der  er  Lazaroner,  der  er  Folk  paa  henved  fyrretyve  Aar  og 
Drenge  paa  atten.  Tage  vi  ikke  fejl,  er  han  der  et  af  disse 
Børn,  der  for  at  unddrage  sig  den  forhadte  tyske  Militær- 
tjeneste have  forladt  deres  Hjem  i  Lothringen  eller  Elsass 
for  at  tilkæmpe  sig  den  franske  Borgerret. 


Fra  Ekserserpladsen.  —  Oran. 


Den  Bylt,  han  bærer  under  Armen,  indeslutter  sikkert  de 
Ting,  hans  Moder  ved  Afskeden  har  givet  ham  med.  —  Der 
er  Belgiere,  Hollændere  en  enkelt  Tydsker,  nogle  Spanioler, 
een  Englænder  og  Resten  er  Franskmænd,  Folk,  der  i  deres 
tidligere  Militærtjeneste  ere  komne  galt  afsted,  og  nu,  ved 
paany  at  begynde  for  fra,  søge  at  genoprette  det  Skete.  Se 
paa  hele  Selskabet,  betragt  dem  nøje,  og  du  vil  komme  til 
det  Resultat,  at  de  alle  uden  Undtagelse,  hver  især,  bære  paa 

en  sørgelig  Hemmelighed,  der  er  Aarsag  til,  at  de  nu  ere  her. 

Skaren  naaer  efterhaanden  Fortet.  Efter  at  nogle  Anvis- 
ninger ere  givne,  spredes  den  her  med  Paalæg  om  ikke  at 
forlade  dets  Omraade. 

De  gamle  Soldater  ere  saa  vante  til  denne  Scene.  De 
lade  sig  ikke  forstyrre  af  de  nyankomne.  —  Ved  et  flygtigt 
Blik  have  de  snart  bedømt  deres  Folk  —  Om  der  skulde 
være  gamle  bekendte  fra  Legionen?     Nej,   ikke  denne  Gang. 

Det  nye  Mandskab  derimod  betragter  med  synlig  Interesse 
de  gamle  Krigere,  deres  Uniform,  Vaaben,  kort  sagt  alt.  — 
Flere  af  dem  se  dog  med  en  Smule  Medynk  paa  de  gamle, 
som  ikke  i  deres  lange  Tjenestetid  have  bragt  det  videre  end 
til  menige  Soldater  —  de  ane  ikke,  at  de  næppe  selv  ville 
blive  mere. 

Der  spørges  ud  om  Afrika,  om  hvor  man  tror,  de  ville 
komme  hen,  om  det  er  haardt  at  være  Soldat,  om  Kosten 
er  god,  ja  om  alt  muligt.  De  gamle  Soldater  svare  med  en 
vis  Selvfølelse  og  smile  naar  de  høre  en  af  de  unge  tillids- 
fulde Rekrutter  komme  med  Yttringer  om,  hvad  han  mulig 
kan  blive. 

»Tror  de,  det  vil  vare  længe,  inden  jeg  kan  blive  Kor- 
poral, Sergent,  —  Officer?  — 

»Nej,  det  bliver  Du  imorgen  min  Ven«  svarer  den 
gamle. 

Er  der  en  af  de  ankomne,  der  er  fra  samme  Egn  som 
en  af  de  gamle  Soldater,  kan  det  nok  være,  at  han  faar 
ordentlig  Besked.  —  Saa  satte  de  sig  hen  i  en  Krog,  eller  de 
staa  lænede  til  Fortets  Mure  og  skue  ud  over  Vandet,  medens 
de  tale  om  Hjemlandet.  De  gamle  Soldater  have  engang  i 
tidligere  Tid  skrevet  til  Slægt  og  Venner,  men  det  hørte  op, 
da  de  kom  ud  i  Kolonnerne  —  nu  faa  de  kun  Nyt  fra 
Hjemmet  gennem  en  eller  anden  tilfældig  ankommende 
Landsmand. 

Det  bliver  Aften,  et  og  andet  Par  staar  endnu  og  snakker 
ganske  sagte,  men  de  fleste  sove.  De  gamle  Soldater  i  deres 
egen  lille  Kaserne,  de  unge  for  sig,  medens  de  drømme  om 
Heltebedrifter  og  —  Hjemmet. 


*5 

Næste  Dag  afmarchere  de  hvervede  —  saa  gaar  et 
Par  Dage,  og  atter  kommer  der  et  nyt  Kontingent.  Den  ene 
Uge  gaar  som  den  anden  —  indtil  en  skøn  Dag  den  gamle 
Soldat  har  udtjent,  —  han  er  fri.  Maaske  bliver  han  nu 
ansat  som  »garde  champetre«  eller  »garde  forestier«  eller 
saadan  noget,  vel  at  mærke  hvis  han  ikke  er  for  simpel  til 
Bens,  thi  saa  maa  han  nøjes  med  sin  lille  Pension.  En 
Bestilling  som  Portner,  Havekarl  eller  lignende  kan  han  dog 
maaske  opnaa  i  Algier  eller  Oran;  hvis  ikke,  trækker  han  sig 
tilbage  til  sin  Hjemstavns  lille  Fødeby,  hvor  kun  faa  kende 
ham.  Det  stille  Liv  tiltaler  ham  ikke  mere,  han  ældes  længe 
for  Tiden,  idet  han  mangen  Gang  længes  tilbage  til  Livet  i 
Ørkenen,  dette  Liv,  som  har  taget  saa  haardt  paa  ham. 


Billeder  af  Livet 
i  Garnisonsbyen  Sidi-bel-Abbes. 


H 


I. 


vor  nu  Side-bel-Abbes  ligger,  omgiven  af  dejlige 
Haver,  herlige  Lunde  og  tildels  dyrkede  Sletter  med  smukke 
Landsbyer,  var,  da  Franskmændene  i  1843  etablerede  en 
Militærpost  der,  kun  øde  og  lidet  tiltrækkende.  Det  dengang 
simple  Valfartssted  er  nu  en  venlig  og  lykkelig  By,  hvor  for- 
uden Fremmedlegionens  Depot  og  et  Regiment  Spahis  tillige 
nogle  Detachementer  af  Linieregimenter  have  Garnison,  de 
sidste   midlertidige  trukne  til  i  Anledning  af  Krigen  i  Syden. 

Byen  er  anlagt  efter  en  kvadratisk  Grundplan.  Dens 
Hovedgader  ere  ikke  brolagte,  men  kantede  af  Træer,  saa 
de  ligne  Alleer.  Gennem  de  ikke  meget  høje  Mure,  der  ere 
forsynede  med  Skydeskaar,  føre  fire  Porte. 

Husene  indenfor  Murene  ere  næsten  alle  af  senere  Dato. 
Europæernes  med  tætte  Skodder  for  Vinduerne  for  at  stænge 
Solen  '  ude,  de  Indfødtes  med  kalkede  Murflader,  rundbuede 
Indgangsdøre  og  faa  Vinduer. 

Mod  Nordvest  udenfor  Murene  ligger  Negerlandsbyen, 
hvor    Snavset    og    Utøjet    trives    godt.    —    Klinede    Hytter, 

næppe  saa  høje  som  en  fuldvoksen  Mand,  ligge  her  Side  om 
Side  med  deres  hvidgraa  Flader,  der  blænde  i  Sollyset. 

Under  de   smaa  Forgaarde,    der  ere   dannede   af  Tøj  og 
Sivmaatter   paa   lodret  stillede  Stokke,    er  der  dyb  Skygge. 


Negerinde  med  sit  Barn. 


Udenfor  ligge  Hundene  i  Solen  og  knurre,  medens  et  enkelt 
lille  Æsel  staar  upaaagtet  og  virrer  med  Hovedet.  Inde  i 
den  aabne  Dør  til  en  af  Hytterne  sés  et  Par  nøgne  Ben. 
Overkroppen  til  Ejeren  —  maaske  en  ung  Knøs,   maaske  en 

halvvoksen  Tos  —  er  skjult  oppe  under  Taget.  Fra  For- 
gaardene  og  Hytterne  hores  afbrudt  Tale.  Et  Par  Negerinder 
komme  til  Syne,  den  ene  bærer  sit  Barn  i  Klædningens 
Folder  paa  Ryggen,  den  anden  har  sit  hængende  i  en  Pose 
paa  Maven.  De  skulle  ind  til  Byen  for  at  gøre  Indkøb; 
deres  Kurve  bære  de  paa  Hovederne.  En  barhovedet  Dreng 
kommer  stormende  efter  dem.  Haaret  er  raget  helt  af  ham 
paa  en  lille  Plet  nær.  —  To  Soldater  komme  slentrende,  nys- 
gerrige efter  at  se,  hvordan  Negrene,  maaske  Negerinderne 
leve.  En  Neger,  klædt  som  Araber  med  Burnus  og  Hai'k, 
spærrer  en  af  de  snævre  Adgange  mellem  Hytterne  for  dem. 
Herregud!  er  det  for  at  værne  om  de  gamle  grimme  Kællinger, 
der  slide  i  Kokkentøjet  der  henne  —  eller  skulde  der  være 
bedre  Vildt  gemt  bag  Forhænget !  Soldaterne  forsøge  at  ind- 
lede en  Samtale,  idet  de  opbyde  hele  deres  Forraad  af  arabiske 
Ord.  —  forgæves!     Saa  slentre  de  afsted  igen. 


II. 

Bag  Negerlandsbyens  maleriske  Kaos  hæve  .^ig  høje 
Plataner;  mellem  dem  skimtes  paa  Bakken  Karavanserailet 
med  det  høje  Taarn.  Her  fandtes  fordum  en  Signalstation, 
som  satte  de  franske  Forposter  i  Forbindelse  med  Tropperne 
mod  Nord. 

Ikke  langt  derfra  ligger  Kirkegaarden.  Det  er  Aften: 
Over  den  mørke  Kirkegaardsmur  hæve  sig  som  sorte  Fantomer 
kæmpemæssige  Cypresser,  i  hvis  Toppe  det  suser,  medens 
jeg  skrider  hen  mellem  Gravene. 

Jeg  forsøger  at  læse  Gravkskrifterne  i  Halvmørket.  Der 
ligger  mange  spanske  Kolonister,  selvfølgelig  ogsaa  mange 
franske.  Det  er  Dødens  Høst  blandt  to  Menneskealderes 
Pionerer.  Med  deres  for  tidlige  Død  have  de  betalt  Landet 
den  skyldige  Afgift.  De  have  dyrket,  plantet,  arbejdet,  slidt 
og    slæbt;     men    Resultatet    blev    ogsaa    til    sidst    dette,    at 


Sidi-bel-Abbes  er  bleven  et  sundt  Opholdssted,  en  blomstrende 
lille  By.  —  Ære  være  deres  Minde!  Den.  Slægt,  der  ned- 
stammer fra  dem,  bor  endnu  paa  de  fædrene  Nybyggeres 
Jord.  Den  vil  sikkerlig  værne  om  deres  Grave,  som  fredelig 
deltoge  i  den  forste  Erobring  af  Landet;  Side  om  Side  med 
disse  Grave  ligge  andre  Pionerers  —  dem  er  der  ingen  til  at 
pleje  og  pynte  —  de  ere  overgroede  med  Ukrudt,  og  ingen 
aner  nu,  hvis  Stov  der  gemmes  under  den  lille  Tue  —  kun 
det  ved  man,  at  det  maa  være  en  af  disse  fremmede,  der 
langvejs  fra  kom  for  at  falde  for  Beduinernes  dodbringende 
Kugler  --en  Legionær,  som  ingen  brød  sig  om  —  og  dog 
stred  han,  for  at  de  andre  i  Fred  kunde  plante  de  Træer,  i 
hvis  Skygger  vi  nu  vandre. 


III. 

Jeg  tager  fra  Kirkegaarden  Vejen  hjem  til  Byen  ad 
Porte  d'Orati«.  Forinden  jeg  naar  Porten,  passerer  jeg  en 
aaben  Markedsplads.  Der  ligge  nogle  Kameler  med  de  lange 
Halse  i  Vejret  og  brumme.  Midt  mellem  dem  skimtes  et 
lille  Telt,  Ejeren  af  dette  er  kommen  langvejs  fra  for  at 
handle.  Maaske  indeslutte  de  mange  Sække,  som  ligge  stab- 
lede rundt  om,  de  Dadler,  for  hvilke  han  vil  tilbytte  sig 
Herlighederne  fra  Basarene  inde  i  Byen. 

Morket  er  nu  fuldstændigt,  Aftenen  er  kølig,  jeg  skynder 
mig  derfor  hjem  gennem  de  gasbelyste  Gader. 


IV. 

Det  er  tidlig  Morgen.  Solen  brænder  endnu  ikke  med 
•  len  Glod,  som  længere  opad  Dagen  besværliggør  Opholdet 
i  det  frie. 

Mandskabet,  der  er  paa  Vagt  ved  »Porte  de  Daya«,  er 
i  Færd  med  at  gøre  Morgentoilette,  medens  Vagtkommandøren, 
den  gamle  Korporal  Desaintjean  staar  i  Døren  til  Vagtstuen 
og   plirer   med  Øinene.     Han   har  lige   rejst  sig  fra  sit  Leje. 

»Godmorgen  Korporal«! 

Han  nikker  til  Svar.  Om  Morgenen  er  det  ikke  hans 
Sag  at  lukke  Munden  op,  før  han  har  faaet  »la  goutte«,  den 
Soldaterne  altid  skænke  for  ham  som  en  skyldig  Tribut. 

En  løjerlig  Fyr  er  han,  gamle  Desaintjean.  Han  har 
kendt  bedre  Dage,  dengang  han  var  »Adjudant«  (Stabssergent) ; 
men  saa  gik  det  galt  flere  Gange,  da  han  paa  Vagten  drak 
sig  pærefuld  og  i  Stedet  for  at  blive  paa  sin  Post  turede  rundt, 
i  Byens  Knejper.  Enden  blev,  at  Krigsretten  dømte  ham  til 
Degradation.  Der  gik  en  Tid,  saa  tjente  han  sig  op  igen  til 
Korporal. 

Despot  er  han  om  en  Hals,  det  har  han  altid  været,  selv  da 
han  var  menig  Soldat.  Dengang  rystede  Kammeraterne  for  ham, 
nu  er  det  de  ulykkelige  unge  Rekrutter,  som  maa  holde  for. 

Et  Par  Flasker  Vin  hjælper  jo  noget,  saa  kan  han  lige- 
frem blive  meddelsom  og  nedladende  og  fortæller  da  gerne  om  al 
den  Uret,  som  er  gjort  ham. 

Saa  kommer  han  altid  med  den  gamle  Historie  om, 
hvad  han  kunde  have  været.  Saa  fortæller  han  med  dæmpet 
Stemme  om  dengang,  da  han  blev  præsenteret  for  en  General 
de  St.  Jean,  der  spurgte  ham,  om  han  troede,  at  de  vare  i 
Slægt  sammen,  —  »det  var  den  største  Dumhed  i  mit  Liv« 

plejer  han   at  sige  med  et  Suk. »Jeg  svarede  Nej!   og 

forklarede,  at  jeg  stavede  mit  Navn  i  eet:  Desaintjean,  men 
det  skulde  jeg  Fanden  ta'  mig  ikke  have  gjort,  saa  havde 
jeg  ikke  siddet  her  og  kommanderet  et  Par  lumpne  Soldater 
som  Jer.« 

V. 


Naa  lad  ham  være  i  Fred  til  længere  op  ad  Dagen. 
Gennem  Porthvælvingen  folger  jeg  Vejen  et  hundrede  Alen, 
drejer  saa  lidt  til  Siden  og  er  nu  i  den  smukkeste  Lund, 
man  kan  tænke  sig.  Koligheden  under  Platanerne  forfrisker 
Sindet  og  indbyder  til  et  længere  Ophold.  Jeg  folger  Gangene 
og  kommer  til  en  Vej,  der  paa  begge  Sider  er  kranset  af 
høje  Planter  og  Træer.  Et  let  Gitter  danner  Værn  for 
Haverne  indenfor.  Smaa  nydelige  Hytter  titte  frem  derinde 
mellem  Lovværket.  Vinranker  sno  sig  op  ad  Væggene  og 
Tagene,  samt  hvælve  sig  ud  over  det  lette  Tommerværk,  der 
danner  Verandaer  over  Dørene. 

Der  hersker  dyb  Skygge  inde  mellem  Træerne  og  om 
Hytterne.  I  dette  lille  Paradis  bo  Spanioler.  Det  er  en  hel 
lille  Koloni  af  Gartnere.  Nogle  arbejde  i  Haverne  med  deres 
Hakker,  andre  samle  Frugter,  Vandmeloner,  Bananer,  Kastanier, 
Græskar,  alle  Slags  Grøntsager  og  Bonner  sammen.  Daglig 
kore  de  disse  Sager  ind  til  Torvet  paa  deres  smaa  Vogne. 
Fuglene  synge  i  Buskene  og  kvidre  omkap  med  Børnene  og 
de   unge   Kvinder,   der  skulle   til  Torvs. 

Jeg  moder  en  stor  tohjulet  Karre  forspændt  med  et  ganske 
lille  Æsel.  I  Vognen,  der  er  dobbelt  saa  høj  som  Æslet,  sidder  et 
Par  spanske  Ungmøer  med  deres  røde  Tørklæder  bundne 
om  Hovederne.  De  drukne  næsten  i  dette  Taarn  af  Grønt- 
sager og  Frugter.  De  snakke  og  skæmtes  i  Munden  paa 
hinanden,  idet  de  søge  at  rive  Tømmerne  fra  Kusken,  en  ung 
Knos,  som  staar  foran  i  Kærren.  —  En  nøgen  Araberdreng, 
der  er  kommen  løbende,  Gud  veed  hvorfra,  søger  at  vinde 
med  for  at  faa  Tag  i  Bagsmækken  paa  Køretøjet. 

Lidt  længere  henne  ser  jeg  fire  Arbejdere  i  foroverbøjet 
Stilling  hakke  Jorden  i  en  Have.  De  fløjte  og  synge,  og 
Slag  i  Slag  gaar  det. 

Jeg  skimter  store  Græskar  og  Meloner  paa  det  grønne 
Tæppe.  —  Et  og  andet  Sted  glimter  Solstraalerne  gennem 
Løvværket  og  lader  se  en  Uendelighed  af  Spindelvæv,  hvori 
Duggen  hænger  i  Perlerader. 


22 


Endnu  et  Par  Skridt  og  jeg  øjner  et  Hus,  under  hvis 
Løvværk  en  Familie  nyder  sit  Morgenmaaltid :  Franskbrød, 
Frugter  og  Viin.  Husmoderen  giver  et  Barn  Die,  medens  et  Par 
Drenge  trykke  sig  op  mod  Faderen,  der  uddeler  Brød. 
Vinranker  med  de  dejligste  Drueklaser  omgive  denne  Idyl 
paa  alle  Kanter. 

Et  gammelt,  graat  Æsel  gaar  sin  Runde,  inde  i  en  af 
Løvværk  lukket  Trækgang.  Det  driver  en  »Norri«,  en 
arabisk  Brønd.  Vandet  hales  op  ved  Spande,  der  af  sig 
selv  tømme  Indholdet  ud  i  en  Rende,  hvorfra  det  breder  sig 
i  Haverne   og  Lundene   gennem  en  Mængde  Grøfter  og  Rør. 

I  Trækgangen  gaar  det  gamle  Dyr  Dag  ud  og  Dag 
ind,  uden  at  nogen  passer  paa  det.  Af  og  til  ryster  det 
Hovedet  mod  de  nedhængende  Vinranker,  naar  Fluerne  og 
Myggene  blive  for  slemme. 

En  sjelden  Gang  gaar  det  istaa,  men  det  varer  ikke 
længe,  enten  fortsætter  det  af  sig  selv  igen,  eller  ogsaa  nødes 
det  dertil,  naar  dets  Herre,  der  arbejder  i  Haven  længere 
borte,  ser,  at  Vandet  ikke  mere  strømmer  til,  og  derfor  ved 
høje  Raab  giver  sin  Misfornøjelse  til  Kende. 


VI. 

Mert  tys!  er  det  ikke  Lyden 
af  Signalhorn,  der  kommer  os  for 
Øre,  først  svagere,  senere  stærkere? 
jo^'  vist!  men  hvad  er  det  dog  for  et 
hurtigt  Tempo?  —  Aa!  det  er  sandt, 
det  maa  være  Legionærrekrutterne,  der 
skulle  ud  at  eksercere  i  Lundens  Kølig- 
hed. Hør,  hvor  det  skingrer,  idet 
Porthvælvingen  passeres.  Se,  nu  komme  de  to  Kompagnier 
i   deres  hvide  Bluser  løbende   i  Takt  med  Musikken,    der  er 

foran.  Fire  Geledder  »clairons«  veksle  med  at  blæse,  idet  de 
løbe.  Det  er  anstrængende  for  dem,  men  det  morer  Soldaterne, 
der  ere  nær  ved  at  rende  et  lille,  svært  belæsset  Æsel  over 
Ende  i  den  snevre  Port.  Korporal  Desaintjean  skælder  ud 
paa  Ejeren,  en  Araber,  der  ivrig  gestikulerer  og  svarer  igen. 
De  skændes  hver  i  sit  Sprog.  Saa  lader  Korporalen  en 
Soldat  med  opplantet  Bajonet  gore  nogle  Skridt  henimod 
Araberen,  og  denne  forsvinder  i  en  Støvsky  med  sit  Æsel, 
som  han  ivrigt  trakterer  med  sin  Knortekæp. 

I  det  Soldaterne  komme  lidt  udenfor  Porten,  møde  de  en 
Araber.  Hans  Hest  stejler  lige  ret  i  Vejret;  men  det  generer 
ham    tilsyneladende    ikke    det   mindste.      Han   stirrer  frem  for 

>om  var  alt,  hvad  der  kom  ham  i  Møde,  bare  Luft.  Hans 
Holdning  er  stolt,  hans  Mine  ligesaa.  Har  han  maaske  ladet 
Hesten  spille  »pour  faire  la  fa?itasia«,  eller  skulde  det  være 
for  at  undgaa  at  hilse  paa  de  franske  Officerer,  at  han  har 
givet  sig  andet  at  bestille? 

Saasnart  han  har  passeret  Soldaterne  og  Porten,  sætter 
han  Hesten  i  Galop,  suser,  idet  han  hvirvler  Sandet  op  rundt 
omkring  sig,  hen  ad  de  ikke  brolagte  Gader  og  parerer 
kort  foran  en  arabisk  Kafé,  hvor  flere  af  hans  Stammefrænder 
sidde.  I  et  Spring  er  han  af  Hesten;  han  kaster  den 
Tøjlen  over  Hovedet,  og  den  før  saa  vælige  Ganger  staar 
nu  bom  stille,  og  ikke  nok  dermed,  den  bliver  staaende 
saadan  i  Timevis,  ventende  paa  sin  Herre. 

Men  vilde  blot  nogen  prøve  paa  at  lægge  Tøjlen  tilbage 
igen,  ja  saa  var  Fortryllelsen  vist  i  samme  Øjeblik  forbi. 


VII. 

Høje  Plataner  danne  skyggefulde  Alleer  uden  om  Murene. 
Her  ligge  Grupper  af  Arabere  og  nyde  Køligheden.  Lazaroner 
ere  de  at  se  til ;  Man  kan  komme  Morgen,  Middag  og  Aften, 
og  man  vil  stadig  se  de  samme  Skikkelser  dorske  Tiden  hen. 

Bananer,  Figener  og  Kastanier  .er  deres  Fode.  Det  lidet,  de 
deraf  behove  til  Livets  Ophold,  tigge  de.  En  Gang  imellem 
gør  en  af  dem  en  Afstikker  ind  i  Byen,  og  sjeldent  vender 
han  tomhændet  tilbage. 

Henne  udenfor  »Porte  de  Tlemcem«.  sidder  en  gammel, 
pjaltet  og  blind  Tigger.  »Giver  Almisse,  Giver  Almisse, 
Gud  er  kun  medlidende  mod  dem,  som  selv  ere  medlidende«. 
lyder  det  fra  hans  Læber  saa  lang  Dagen  er.  Han  strækker 
Haanden  ud,  saasnart  han  horer  Trin  i  Nærheden  af  sig.  Et 
Par  andre,  lige  saa  slet  klædte,  Arabere,  sidde  ved  hans  Side. 
De  sige  intet,  men  samle  i  Folderne  af  deres  Burnusser  de 
Penge,  Frugter  o.  1.  som  gives  dem  i  Almisse.  For  Skild- 
vagten ved  Porten  lyder  det  som  Havblik  efter  en  Storm 
naar  et  Øjeblik  Tiggeren  holder  inde  —  men  ogsaa  kun  et 
Øjeblik;  thi  i  næste  lyder  det  atter: 
Giver  Almisse,  giver  Almisse« ! 


VIII. 

Gennem  Tlemcemportcn  gaar  Vejen  ud  til  Jernbanestationen 
og  den  store  Eksercerplads.  Der  er  derfor  livligt  Røre  hele 
Dagen  igennem:  Tungt  læssede  Vogne,  der  ere  afbalancerede 
paa  to  Hjul,  komme  dundrende  gennem  Porten  trukne  af  fem 
Muldyr,  det  ene  spændt  foran  det  andet.  De  ere  alle  udpyn- 
tede med  Seletøj  i  livlige  Farver.  Paa  Halsstykket  er  anbragt 
tre  store  Horn,  de  to  til  Siderne  og  det  tredje  lige  i  Vejret. 
De  vugge  efter  Æslernes  Bevægelser  og  sætte  lange  Heste- 
haar^haler  i  Gang.  Fluerne  sværme  nu  om  disse  og  forhindres 
derved  fra  at  genere  Dyrenes  Næsebor,  der  yderligere  ere 
beskyttede  af  fine,  løst  nedhængende  Net.  —  Kusken  gaar 
ved  Siden  og  styrer  sit  Køretøj  ved  høje  Raab  og  den  lange 
Pisk.  Han  er  altid  Spanier,  og  det  omtalte  Slags  Køretøj 
kaldes  derfor  »charette  espag?wle.« 

I  Porten  staar  Skildvagten  i  Skygge,  med  Armene 
hvilende  paa  Geværmundingen.      Han  ser  ud  ad  denjstøvede 

Vej,  der  er  omgærdet  af  Haver  og  skyggefylde  Træer.  — 
Tilhyllede  Araberkvinder  med  straalende  sorte  Øjne,  som  de 
lade  se  gennem  de  slet  sammenholdte  Slør,  gaa  forbi,  idet 
de  koket  sætte  Fødderne  med  Silkestrømperne  i  de  gule 
Safians  Sko  paa  Brostenene  i  Porten.  —  Men  der  kommer 
ogsaa  gamle,  grimme  Matroner  med  bare  Ben,  Ringe  om 
Anklerne    og    Børn   paa    Ryggen,    som    skule    til   Siden   med 

et  melankolsk  sky 
Blik.  Disse  Kvinders 
Udvortes  og  deres 
Gang  fortæller  om 
det  haarde  Arbejde, 
de  have  maattet  døje. 
Skildvagten  drejer 
Hovedet  fra  Vejen, 
og  idet  han  vender 
Blikket  ind  ad  Byen 
til,  følger  han  med 
dette  de  lette  Skik- 
kelsers Fjed.  Hans 
Øje  strejfer  et  Ga- 
zellekid, der  staar 
bunden  udenfor  en 
Vinstue.  Det  spidser 
Ørene  hver  Gang  en 
Skikkelse  passerer. 
Yndefuld  er  dets  Be- 
vægelser, som  Ara- 
berindernes. 

Forbi  glide  andre 
Skikkelser ,  andre 
Vogne,  Arabere,  Spaniolere,  Negre,  Europæere,  Soldater, 
der  besørge  deres  Indkøb,  Officerer,  der  skulle  ud  paa 
Spadsereridt  i  Omegnen,  —  smaa  og  store  Muldyr  drevne 
frem  af  Arabere,  der  raabe  »Arroah«,  »Arroah«,  — 
der   mangler  hellerikke   en   enkelt  Kamel  —  ja  der  er,    kort 

sagt,  nok  at  se  paa,  men  Varmen  er  kvælende  nu,  da  det  er 
lidt  op  ad  Dagen. 


IX. 

Jeg  sætter  mig  et  Øjeblik  i  en  af  Kaféhaverne  ved  Vejen 
ud  til  Jernbanestationen  —  En  Spahisunderofficer  kommer 
ridende  paa  sin  sorte  Araber.  En  flot  Skikkelse  er  han,  men 
lidt  lapset.  Han  véd  sikkert,  at  han  tager  sig  ud,  der  er 
noget  selvbevidst  i  hele  hans  Optræden.  Den  hvide  Turban 
sidder  paa  Snur  paa  det  smukke  Hoved.  Hans  Hals  er  bar 
og  brun  og  stikker  op  af  den  blaa  Vest  og  Trøje,  der  til 
Dels  skjules  af  den  over  Skuldrene  kastede  kraprøde  Burnus. 
De  rynkede,  folderige  Benklæder  af  samme  Farve  ere  sirligt 
ordnede  paa  Hesten,  der  kommer  dansende  ned  ad  Vejen, 
idet  den  pruster  og  kaster  med  Hovedet.  —  Han  holder 
stille  udenfor  Kaféen  og  kalder. 

En  ganske  ung  Pige  viser  sig  i  Døraabningen.  Hun 
nikker  rødmende  til  Krigeren,  snurrer  rundt  som  en  Top  og 
forsvinder  for  lidt  efter  at  komme  løbende  med  et  Glas  Vin, 
som  Underofficeren  tømmer  i  eet  Drag.  —  Denne  Scene  har 
gentaget  sig  hver  Dag  i  lang  Tid.  Spanien  er  Fourer  ved 
en  af  Eskadronerne.  Han  skal  ud  paa  Eksercerpladsen  og 
melde  sig.  Et  Held  for  ham,  at  hans  Tjeneste  i  Kasernen 
om  Formiddagen  tillader  ham  at  komme  senere  af  Sted  end 
de  andre.  De  to  tales  ved  en  Stund.  Hun  klapper  Hesten, 
der  bliver  urolig.  —  Den  Spore,  der  vender  bort,  og  som 
ikke  ses,  er  maaske  ikke  uden  Skyld  heri.  —  Saa  sætter  han 
af  Sted  i  Galop  og  hilser  med  Haanden  til  Huen. 


_,ret  efter  høres  Ryttermusik  og  der  skelnes  en  Blinken 
af  Vaaben.     Støvskyer  hæve  sig  mellem  Træerne  og  spredes 

paa  Blade  og  Grene.  Det  er  Spahisregimentet,  der  kommer 
hjem.  Efter  Musikken,  der  rider  foran,  kommer  den  gamle 
indfodte  Lojtenant  Ali-Ben-Mohammed,  der  er  klædt  som  de 
arabiske  Ryttere  med  Turban  paa  Hovedet.  De  faa  Indfødte, 
der  opnaa  Officersgraden,  beholde  nemlig  den  arabiske  Klæde- 
dragt, hvorimod  Regimentets  franske  Officerer  bære  almindelig 
Kavaleriuniform.  Hojere  end  til  Lojtenant  kan  ingen 
Araber  avancere.  Efter  Ali-Ben-Mohammed  følger  hele  den 
glimrende  Rytterskare  i  de  rode  Burnusser  med  de  hvide 
Haiker  og  Turbaner  og  Hætter  hængende  ned  ad  Nakken. 
Der  er  et  Liv  udbredt  over  denne  Afdeling  af  Ørkenryttere, 
som  ofte  savnes  ved  de  regulære  Rytterregimenter. 

En  af  Hestene  gør  af  og  til  Optøjer,  stejler  og  falder 
atter  i  Skridt;  men  kun  for  et  Nu  og  som  for  at  give  den 
hele  Scene  endnu  mere  Liv.  —  Spahisregimentet  bestaar 
baade  af  indfødte  Ryttere  og  af  Franskmænd.  Disse  sidste 
bære  en  Turban,  medens  de  første  have  den  almindelige  Hdik 
omvundet  med  Kamelhaarssnore.  Det  er  meget  eftertragtet 
at  komme  til  at  tjene  i  dette  Korps,  hvor  selv  den  menige 
Spahis  foler  sig  stolt  af  sin  Stilling,  som  han  ikke  vilde  bytte 
for  alt  i  Verden  med  en  simpel  Regulairs.  Hans  Uniform 
borger   ham   for,   at   ethvert  Pigehjerte   staar  ham  aabent.  — 

Vagten  ved  Porte  de  Tlemcem  er  imidlertid  traadt  i  Gevær 
for  at  afgive  Honneur.  Vognene  holde  stille,  medens 
Rytterne  passere,  ja  Folk,  der  Hundreder  af  Gange  har  sét 
dette  Optog,  staa  stille  i  stum  Beundring.  Henne  paa  Hjørnet 
i  Kafeen  og  lige  over  for  i  Officerskasinoet  sidde  Officerer 
af  forskellige  Vaabenarter  og  nyde  deres  Absinth  eller  Kaffe. 
De  se  tilsyneladende  indifferente  paa  det  stolte  Spahisregiment, 
der  defilerer  forbi,  men  vi  vilde  tage  meget  fejl,  om  ikke 
en  og  anden  af  de  unge  Infanteriløjtenanter  inderst  inde  i  sit 
Hjertes  Afkrog  havde  en  lille  Plet,  hvor  Misundelsen  herskede. 
Det  vilde  være  unaturligt  andet.  Her  i  Algier,  hvor  alt  har 
et  skønt  Præg,  spiller  det  ydre  en  større  Rolle,  end  mange 
andre  Steder. 

X. 

Paa  Torvet,  en  firkantet,  aaben  Plads  uden  Brolægning 
og  kantet  af  Træer,  holder  i  Middagsstunden  en  af  de  store 
tohjulede  Vogne.  De  fem  Æsler,  der  danne  Forspandet,  staa 
døsige  i  Varmen  og  vugge  med  Hovederne.  De  fra  Seletøjet 
nedhængende  Haler  svaje  frem  og  tilbage,  omsværmede  af 
Myriader  af  Fluer.  Stangmuldyret  lægger  af  og  til  Kroppen 
forover  med  et  Ryk,  som  vilde  det  af  Sted.  Kusken  sidder 
i  Koligheden  inde  i  Estaminetten  og  fjaser  med  Værten  og 
hans  Kone.  Af  og  til  raaber  han  ud  eller  viser  sig  i  Dør- 
aabningen,  naar  Stangmuldyret  bliver  uroligt.  Under  et  Træ 
sidder  en  Araberdreng  med  Hætten  trukken  helt  frem  over 
Hovedet  til  Beskyttelse  mod  Solstraalerne.  Et  lille  Æsel 
staar  søvnigt  ved  Siden  af  ham.  Saadan  har  de  to  tilbragt 
de  sidste  Timer,  ventende  paa,  Gud  ved  hvad. 

En  anden  Araber  sidder  paa  en  Bænk  med  Benene 
trukne  op  under  sig.  Fligen  af  hans  Burnus  falder  paa 
Jorden  og  skygger  for  en  Hund,  der  gispende  trækker  Vejret. 

I  Skyggen  henne  under  Træerne  foran  den  arabiske  Kafé 
med  de  aabne  Buer  staaer  en  Bænk.  To  Arabere  sidde  paa 
Hug,  hver  paa  sin  Ende  af  Bænken  med  Front  mod  hinanden. 
Mellem  dem  staar  et  Dambrædt.  Den  ene  har  lige  gjort  et 
Træk.  Det  varer  en  Evighed,  inden  den  anden  gor  Modtrækket. 
De  se  begge  ufravendte  og  lidenskabsløse  paa  Brikkerne 
uden  at  bekymre  sig  om  Omverdenen.  Inde  i  Kaféen  paa 
en  Hynde  ligger  en  halvnøgen  Araber  plat  ned  paa  Maven 
og  sover.  En  anden  ligger  længere  tilbage  i  Halvmørket  paa 
en  Forhøjning.  Ved  Indgangen  til  Kaféen  midt  i  en  af 
Buerne  koger  en  Kedel  med  Vand.  Værten  er  i  Færd  med 
at  lave  Kaffe.  Saasnart  den  er  færdig,  serveres  den  for  lyst- 
havende i  større  Glas,  der  staa  parate  ved  Siden.  —  Har  en 
5t  drukket,  dyppes  Glasset  i  en  Spand  skiddent  Vand  og 
er  parat  til  igen  at  bruges. 

Der  er  en  døsig,  kvalm  og  hed  Stemning  over  Torvet  i 
Sidi-bel-Abbes  i  denne  Middagsstund. 

XI. 


Omme  bag  Kirken  i  Skygge  sidder  paa  Rad  en  Hoben 
Skoflikkere,  Skræddere  og  andre  Haandværkere.  Deres 
Værktøj  ligger  paa  Jorden  eller  i  smaa  Kasser  ved  Siden. 
Slag  i  Slag  gaar  Arbejdet.  De  nøgne  Arme  arbejde  i  hurtige, 
lodrette  eller  vandrette  Bevægelser,  eftersom  deres  Ejere  ere 
Skomagere  eller  Skræddere. 

Der  kommer  en  Araberdreng  gaaende.  Han  skal  have  sine 
Sandaler  lappede  og  rækker  dem  til  en  Jøde.  Denne  har  allerede 
fuldt  op  af  Arbejde  og  lægger  Sandalerne  til  Side.  Araberdrengen 
sætter  sig  tæt  ved.  Han  venter  og  venter  uden  at  knurre  maaske 
den  hele  Dag,  saa  endelig  faar  han  sin  Fodbeklædning  tilbage, 
putter  Fødderne  i  dem  og  springer  afsted  som  en  Hvirvel- 
vind hen  over  den  støvede  Kirkeplads. 


XII. 

I  et  overbygget  stort  Rum  tæt  ved  Kirken  have  Frugt- 
handlerne: Spanierinder,  Arabere,  Jøder  og  franske  Kolonister 
deres  Boder.  De  sælge  saftige  Meloner,  kæmpestore  Græskar, 
Dadler,  Kastanier,  Vindruer,  Figener,  Artiskokker,  Grøntsager, 
ja  alt  hvad  Landet  kan  frembringe  af  Sydens  Frugter.  Det 
er  altsammen  stablet  op  i  store  Dynger.  Til  Tider  er  her 
livligt  Røre,  naar  i  Formiddagsstunden  Byens  Folk  komme 
for  at  handle.  Der  snakkes  og  pruttes,  der  skriges  og  skændes, 
saa  Rummet  ryster  under  de  krydsende  Lydbølger  alt 
mens  Handelen  gaar  lystigt  i  Køligheden. 

En  Araberdreng  med  den  røde  Fez  paa  det  brune  Hoved  med 
de  sorte  listige  Øjne  sniger  sig  om  i  Læ  af  Araberindernes  folde- 
rige Klædninger.  Han  er  ved  at  falde  over  en  sovende  Hund,  der 
knurrer  og  viser  Tænder,  men  han  har  set  sit  Snit.  Uden 
at  blive  opdaget  har  han  rapset  en  Frugt  fra  en  Sælgekone. 
Nu   sniger   han  sig  af  Sted  med  sit  Bytte  ud  paa  Gaden.  — 

Der  er  Appelsinen  øjeblikelig  fortæret,  idet  hans  skinnende 
hvide  Tænder  bore  sig  ind  i  den  — ■  Et  Par  sugende  Tag 
med  de  kødfulde  røde  Læber,  ledsagede  af  en  frygtelig  Gri- 
mace,  og  Skallen  ligger  i  Stumper  og  Stykker  paa  hans  Vej 
—  saa  gaar  han  atter  paa  Rov. 


XIII. 

Henad  Eftermiddagen  spiller  Fremmedlegionens  Musik- 
korps paa  den  aabne  Plads.  De  halvthundrede  Musici  staa  i 
en  stor  Rundkreds,  i  hvis  Centrum,  »le  chef  de  musique«, 
der  har  Løjtenantsrang,  kløver  Luften  med  sin  Taktstok.  — 
Det  er  en  gammel  Særling,  af  Fødsel  Badenser,  der  er  godt 
kendt  i  Legionen.  Hvem  har  ikke  mødt  ham  paa  Kasernens 
Gange  med  Violinen  til  Kinden,  naar  han,  tagende  sig  sin 
Motion,  lader  Buen  danse  hen  over  Strengene.  Han  omgaaes 
ingen  andre  end  sine  Instrumenter  og  har  ikke  Sans  for  andet  end 
sin  Musik  og  sine  Musikere;  men  de  ere  ogsaa  fortrinligt  ind- 
øvede. Han  har  altid  forstaaet  at  pille  sine  Folk  ud  blandt 
Rekrutterne  fra  de  mange  Lande. 

Et  elegant  Publikum  promenerer  frem  og  tilbage  paa 
Fliserne  langs  Pladsens  Ydersider,  medens  Pladsen  selv  er 
fyldt  med  Soldater  fra  Garnisonens  Linieregimenter  og  med 
Recrutter  fra  Legionen,  der  forbausede  stirre  paa  dette  Liv, 
der  har  et  saa  europæisk  Snit,  var  blot  ikke  hist  og  her  en 
Araberburnus  blandet  i  Vrimmelen. 

Damernes  Toiletter  ere  af  sidste  Parisermode.  Der  er 
ikke  mange  af  dem;  men  de  tilstedeværende  lorgnetteres 
fyndigt  af  Koloniens  Modeherrer  — ■  og  de  unge  Officerer.  — 
Den  aldrende,  tykke  Spahisoberst  spadserer  stiv  og  stram 
ved  Siden  af  sin  unge  Hustru,  en  Blondine  fra  Nordfrankrig. 
Han  ser  opblæst  ud  og  viger  ikke  fra  hendes  Side  —  onde 
Tunger  mene,  at  den  vindtørre  Løjtenant,  der  bærer  den 
pavelige    Dekoration    paa    Brystet    som    Erindring    om    den 

Tid,    han    for    1870    tjente    i    de    pavelige   Zouaver,    ikke    er 
uden  Skyld  heri. 


XIV. 

I  Kasernegaarden  stiller  en  Afdeling  i  fineste  Puds,  med 
Epauletterne  paa  Skuldrene  og  de  hvide  Gamascher  over 
Skoene. 

Hele  det  store  Musikkorps  paraderer  paa  Fløjen.  Den 
gamle  Løjtenant  staar  foran  Fronten  og  trækker  sine  Handsker 
paa.     Den  udtrukne  Sabel  har  han  under  Armen. 

I  det  Klokken  slaar  fuldt  Slag  paa  Kaserneuret,  nikker 
han  til  Tambourmajoren,  der  øjeblikkelig  hæver  sin  Stok,  og 
under  en  lystig,  støjende  Melodi  afmarcheres  der.  Der  skal 
idag  være  Messe  i  Kirken  i  Anledning  af  Kamrenes  Aabning 
i  Paris.  Ved  den  Lejlighed  skal  der  altid  være  et  militært 
Kommando  i  Kirken.  Byens  Folk  ere  paa  Benene:  alle 
Autoriterne,  baade  Mairen  og  Byraadsmedlemmerne,  der 
kendes  paa  de  farvede  Skærf  udenpaa  de  sorte  Kjoler,  og 
Garnisonens  Officerer  samt  andre  Honoratiores.  De  indtage 
deres  Pladser  i  Kirken,  medens  Kommandoet  under  lystig, 
øredøvende  Musik  kommer  marcherende  derind.  Soldaterne 
stilles  op  ved  Stoleraderne  i  to  Rækker  med  Ansigterne 
mod  hinanden.  Den  gamle  Løjtenants  Kommandostemme 
lyder  som  skærende  Hvin  midt  mellem  Trommehvirvler  og 
Hornfanfarer.  Geværet  tages  ved  Foden,  og  der  indtræder  en 
øjeblikkelig  Stilhed,  under  hvilken  Stolestaderne  hurtig  fyldes. 
—  Ude  i  Portalen  ses  Ansigt  ved  Ansigt:  halvnøgne  Gade- 
drenge, Soldater,  Arabere  og  Fruentimmer,  et  helt  Mylder 
af  gode  Bel-Abbes  Borgere.  Disse  livlige  og  bundforskellige 
Indvaanere  i  den  halvt  barbariske  Stad  holde  et  infernalsk 
Spektakel.  Araberne  ere  i  Minoritet,  det  er  kun  Bærmen  af 
Muselmændene,  som  viser  sig.  De  rettroende  Arabere  vær- 
dige ikke  denne  de  Vantros  Fest  et  Sideblik.     Men  hvor  kan 

det  være  anderledes?  Maa  de  ikke  nødvendigvis  betragte  det 
som  en  Vanhelligelse,  at  der  i  denne  kristne  Moske  udfoldes 
en  slig  udvortes,  støjende  Pragt.  —  Frem  for  alt  kunne 
Araberne  ikke  lide  Europæernes  larmende  Musik,  der  skurrer 
dem  i  Orene.  Hvor  ubegribelig  maa  ikke  en  slig  Scene 
være  for  den,  der  er  vant  til  i  Stilhed  at  forrette  sin  Andagt 
i  Moskeernes  dybe  Halvmørke,  hvor  Ensomheden  og  Tus- 
mørket stemmer  til  Andagt. 

Men  tys!  nu  veksler  Billedet  derinde.  Medens  Præsten 
forretter  Messen  foran  Alteret,  og  medens  Kordrengene 
svinge  Rogelsekarrene,  som  udbrede  en  behagelig  Aroma, 
der  i  Øjeblikket  virker  mildnende  og  bidrager  sit  til  at  ud- 
slette det  grelle  Indtryk  fra  før,  har  Musikken  istemt  en 
Koral.  Korsangen  bruser  ud  i  Rummet  —  naar  den  hører 
op,  lyder  Præstens  Solo  fra  Alteret.  —  Se  paa  Vokslysene, 
der  brænde  foran  den  hellige  Fru  Moders  Billede,  bliv  ved 
at   se  paa  dem  og  lyt  til  Tonernes  milde,  sørgmodige  Klang 

—  ikke  sandt  en  vemodig  Stemning  griber  dig  —  Billeder 
glide  hen  foran  dig,  Billeder  som  Du  mindst  havde  ventet. 
De  komme,    pludseligt   manede  frem,    af  en  underfuld  Magt. 

—  Mit  Øje  falder  paa  Soldaterne,  de  ligge  paa  Knæ 
med  den  ene  Haand  til  Huen,  med  den  anden  holde  de 
Geværet,  saaledes  afgivende  den  reglementerede  Honneur  for 

—  den  øverste  Herre. 

Uvilkaarligt  mindes  jeg  Horace  Vernets  stemningsfulde 
Maleri:  En  Messe  mellem  Kabylerbjergene;  men  jeg  faar 
langt  fra  nu  det  samme  højtidelige  Indtryk  som  tidligere  ved 
Betragtningen  af  Billedet  —  Hvad  der  passer  i  Felten  overfor 
Fjenden  mellem     Atlasbjærgenes     Toppe,     det     passer 

ikke  her.  — 

Lidt  efter  lidt  bilder  jeg  mig  dog  ind,  at  den  gamle 
Soldat,  der  ligger  der  henne  er  den  samme,  som  jeg  saa  godt 
kender  fra  den  store  Kunstners  Billede. 

Atlasbjærgenes  stejle,  blaanende  Toppe  hæve  sig  i  Bag- 
grunden til  alle  Sider.  I  Midten  af  Billedet,  hæver  sig 
over  det  af  Trommer  improviserede  Alter,  et  mægtigt  Træ- 
kors.    Medens  den  gejstlige  i  Messekjortelen  bedende  strækker 

Hænderne  i  Vejret,  h vivles  Røgen  fra  Røgelsekarrene  ved 
Alterets  Fod  op  over  ham,  dækkende  en  Del  af  Korset  og 
trækkende  sig  hen  mod  Bjærgene.  Rundt  om  paa  Sletten 
ligger  Armeen  paa  Knæ  i  Bøn.  Forgrunden  dannes  af  saa- 
rede  Soldater,  der  understøttes  af  barmhjertige  Søstre.  Billedet 
er  saa  storladent  i  sit  Anlæg,  saa  virkningsfuldt  i  sin  Ud- 
førelse, at  Beskueren  uvilkaarlgt  føler,  at  det  er  sandt.  Den 
Stemning  har  ikke  Kunstneren  skabt  ud  af  sin  Indbildnings- 
kraft alene. 

Men  det  var  den  Gang,  da  der  krigedes  af  Franskmænd 
mod  de  vilde  Kabylere  oppe  mellem  Bjærgene  i  Tell,  hvor 
nu  Freden  hersker.  Nu  lyder  Krigstrommernes  og  Gevær- 
salvernes Ekko  ikke  mere  der  —  nej  nu  taber  »Ilden,  naar 
den  knitrer  ned  ad  Rækkerne«  sig  med  Ørkenvinden,  idet 
den  suser  hen  over  Sydorans  Sletter,  hvor  en  sammenløbet 
Bande  fra  Alverdens  Lande  kæmper  for  en  dem  fremmed 
Nation  mod  de  retmæssige  Ejere  af  dette  triste  Land. 


En  ny  skrattende  Lyd  og  Raslen  af  Vaaben  bringer  mig 
til  Virkeligheden  igen.  —  Den  gamle  Løjtenants  Stemme 
lyder  atter.  Soldaterne  rejse  sig,  skuldre  Geværet,  medens 
Koralens  sidste  Toner  dø  hen  under  Hvælvingerne.  —  Et 
Øjebliks  Tavshed,  saa  begynde  Officererne  at  bryde  op. 
Kommandoet  afmarcherer  under  en  lystig  March  hjem  til 
Kasernen,  medens  gamle  Officerer,  behængte  med  Medailler 
og  Ordener,  give  Kur  til  Herrer  i  sorte  Dragter. 

Denne  Messe  har  et  Øjeblik  bevirket  lidt  Røre  udenfor 
det  dagligdags  i  den  lille  Garnisonsby  —  men  ogsaa  kun  for 
et  Øjeblik  —  thi  snart  ruller  Livet  som  før. 

Den  gamle  Løjtenant  drikker  igen  sin  Absinth  henne  paa 
Hjørnet  med  de  andre  Officerer  —  alt  medens  Vognene  rasle 
forbi,  Rytterne  suse  afsted,  Araberne  skride  stolte  hen  ad 
Vejen  —  og  Kamelerne  henne  paa  Markedspladsen  udenfor 
Porte  de  Tlemcem  tygge  Drøv  i  Eftermiddagsstunden. 

Husinteriør. 


XV. 

Fremmedlegionens  Kaserneetablissement  ligger  i  den 
sydlige  Del  af  Byen,  omgivet  af  høje  Mure.  Klokken  er 
henad  fire  om  Morgenen,  det  er  ved  at  blive  lyst.     I  Kaserne- 

gaarden  er  der  tyst  og  stille.  Kun  omme  i  Baggaarden  fra 
Køkkenet  høres  Støj.  Det  er  Kokkene,  der  ere  i  Færd  med 
at  tillave  Karlen.  Lidt  efter  komme  de  dundrende  paa  deres 
Trætøfler  og  slæbende  paa  store  Spande  for  at  gøre  deres 
Runde  gennem  Sovesalene,  »au  café«  —  »au  café«  skraale 
de.  Soldaterne  vende  sig  i  Sengene,  ^nide  Øjnene  og  række 
op  paa  Hylderne  efter  de  smaa  Tinkrus,  der  stikkes  ned  i 
Spandene  for  at  blive  fyldte  med  den  varme  Morgendrik. 

Ikke  længe  efter  blæser  Reveillen.  Soldaterne  storme 
ned  for  at  gøre  Toilette  ved  Vandbeholderne  i  Gaarden,  inden 
Apellen  Klokken  henved  fem  kalder  til  Vaaben.  Saa  ekser- 
ceres der  enten  i  Kasernegaarden  eller  udenfor  Portene  til 
Klokken  yl/2.  Derefter  er  der  Udgangstilladelse  fra  Klokken 
8  til  g1 1 2i  da  der  spises  Suppe.  Fra  Klokken  ti  til  to  holdes 
i  Sommermaanederne  fuldstændig  Siesta.  Enhver  Forstyrrelse 
af  Soldaterne  er  i  dette  Tidrum  forbudt  paa  Grund  af 
Varmen. 

Om  Eftermiddagen  fordeles  Folkene  til  theoretiske  Øvel- 
ser, Arbejde  i  Regimentshaven,  Fægtning,  Gymnastik  eller 
Eksersits. 

Fra  Klokken  fire  til  fem  er  der  igen  Udgangstilladelse. 
Klokken  fem  spises  for  sidste  Gang  »la  soupe«,  hvorefter  der 
er  Frihed  til  Retraiten  Klokken  otte  og  en  halv. 

Sé  saaledes  gaar  Dagene,  den  ene  efter  den  anden  uden 
Afveksling.  Kun  Lørdag  Eftermiddag  er  der  lidt  Forandring, 
saa  skrubbes  og  skures  der  over  hele  Kasernen  for  at  kunne 
have  alt  i  Orden  til  Søndagsparaden,  thi  da  gælder  det  at 
være  vel  pudset,  hvis  man  ikke  vil  risikere  sin  Udgangs- 
tilladelse. 

Tilsyneladende  er  dette  en  meget  lempelig  Tjenestegang; 
men  i  Virkeligheden  forstaa  de  vagthavende  Underofficerer 
ved  enhver  Lejlighed  at  sætte  Folkene  i  Ekstraarbejde  med 
Afhentning  af  Levnetsmidler  og  anden  Tjeneste  i  og  udenfor 
Kasernen.  Den,  der  ikke  straks  er  parat,  hører  i  samme  Nu 
en  Straf  regne  ned  om  Ørene. 

XVI. 

Den  Fritid,  der  er  overladt  Legionærerne,  bliver  i  Al- 
mindelighed anvendt  til  Erhvervelsen  af  Penge.  For  Penge 
gør  Legionæren  alting.  Intet  Arbejde  er  for  ringe,  ingen 
Forretning  er  for  simpel  for  ham.  Lønningen  er  saa  lille,  at 
den  ikke  kan  strække  til,  hvis  han  vil  gøre  sig  lidt  tilgode, 
derfor  finder  han  paa  Udveje.  Han  arbejder  for  Borgerne, 
skønt  det  er  ham  forbudt,  han  driver  ulovlig  Handel  med  de 
Klæder,  som  han  af  køber  de  unge  uerfarne  Rekrutter,  eller 
med  de  udleverede  Brød.  Kan  han  ikke  købe,  er  det  ikke 
saa  sjældent,  at  han  stjæler.  Der  er  Jøder  og  Arabere  nok, 
som  ville  være  ham  behjælpelige  med  at  skaffe  Kosterne 
over  Kasernemuren.  Der  er  sikkerlig  mange  hæderligere 
Undtagelser,  men  Størsteparten  af  Legionærerne  komme  efter- 
haanden  ind  paa  de  forbudne  Veje  thi  der  er  alt  for  mange 
velvillige  Hjælpere  blandt  det  ældre  Mandskab,  som  ere 
parate  til  at  demoralisere  den  unge  Rekrut. 

Demoralisationen  strækker  sig  langt  op  ogsaa  i  Under- 
befalingsmændenes Rækker.  Underofficererne  gøre  sig  saa- 
ledes  ofte  ulovlig  Fortjeneste  paa  Naturalforplejningen. 

Forplejningsforholdene  ere  reglementarisk  ordnede.  Hvis 
blot  Soldaterne  erholdt  alt,  hvad  der  tilkom  dem,  saa  vilde 
de  intet  have  at  klage  over.  Desværre  gaar  det  altsammen 
gennem  saa  mange  forskellige  Hænder,  der  alle  ville  gøre  sig 
uretmæssig  Fordel  deraf,  saa  der  til  Slutning  kun  bliver  en 
Brokdel  tilbage  til  Folkene.  Sædvanlig  staar  Leverandøren  i 
Ledtog  med  dem,  der  skulle  gøre  Indkøbene.  Han  leverer 
mindre,  end  der  bliver  kvitteret  for.  Forskellen  deles  mellem 
Leverandøren  og  Modtageren.  Men  ikke  nok  dermed;  paa 
Vejen  til  Køkkenet  forsvinder  atter  noget,  og  endelig  har 
man  Eksempel  paa,  at  Kokkene  endnu  have  rapset  dygtigt 
ja  ligefrem  drevet  Handel  ikke  alene  med  Marketenderne, 
men  ogsaa  med  andre  gode  Borgere.  Kokkene  lide  altid  af 
en  brændende  Tørst,  som  de  slukke  paa  Mandskabets  Be- 
kostning.    I   Reglen  ere  hine  ældre   Soldater,  der   forstaa  at 

skaffe  sig  Hjælpere  blandt  det  unge  uerfarne  Mandskab,  som 
de  traktere  rundeligt  paa  Kammeraternes  Bekostning  for  sam- 
tidig at  forlede  dem  til  de  nederdrægtigste  Laster. 

Foruden  Naturalforplejningen  faar  Soldaten  hver  femte 
Dag  35  Centimer  i  Lønning,  deraf  skal  han  afholde  Udgift 
til  Pudserekvisitter,  Sæbe,  Naale  m.  m.  saa  der  bliver  jo  ikke 
meget  at  drikke  op.  En  Soldat  alene  vilde  ikke  kunne 
komme  saa  vidt,  at  han  kunde  faa  noget  tilovers  til  en  Snaps. 
De  gamle  Soldater  have  dog  vidst  at  finde  en  Udvej:  de 
slaa  sig  sammen  to  eller  tre  Mand  og  holde  fælles  Pudse- 
sager, saa  bliver  der  alligevel  et  Par  Centimer  tilovers  til  en 
billig  Snaps.  Jo  de  regne  den  ud  de  gamle  Legionærer, 
bedre  end  mangen  Husmoder. 

Legionærernes  Beklædning  er  som  de  franske  Linje- 
Troppers,  kun  have  de  grønne  Kantillier  paa  Epauletterne. 
I  Felten  have  de  desuden  lange  Skærf,  der  vikles  om  Under- 
livet ovenpaa  Uniformen. 

Staten  betaler  en  vis  Sum  til  Udrustningen.  I  Felten 
slaar  den  næppe  til;  men  i  Garnisonstjenesten  er  den  rigelig, 
og  der  kan  spares  ikke  saa  lidt. 


XVII. 

Indtil  Aaret  1883  bestod  Legionen  kun  af  eet  Regiment. 
Ved  Tonkinfelttogets  Begyndelse  skabtes  imidlertid  eet  til. 
Hvert  Regiment  tæller  fire  Batailloner. 

Indtil  1 88 1*)  bleve  kun  Elsassere  og  Schweizere  hver- 
vede. Da  imidlertid  Araberne  i  Syden  revolterede,  behøvedes 
mere  Materiale,  og  der  blev  aabnet  Adgang  for  alle  Natio- 
naliteter. 

Efter  de  først  nævnte  plejer  Tilgangen  at  være  størst 
af  Tyskere,  mest  Desertører,   dernæst  af  Belgiere,   Italienere, 


*)  Om  den  gamle  Legion  tales  ikke. 

Hollændere,  Englændere,  Rumænere,  Amerikanere  —  en 
enkelt  Svensker  eller  Dansk,  Østerriger,  Russer  eller  Tysker, 
ja  en  Gang  har  man  endog  set  to  sydamerikanske  Negre  i 
Legionens  Rækker.  I  den  videste  Betydning  er  det  Folk  fra 
»Alverdens  Riger  og  Lande«. 


XVIII. 

Paa  Væggene  i  Kasernes  Sale,  der  baade  ere  Sovestuer 
og  Opholdsværelser,  hænge  mange  forskellige  Reglementer 
og  Bestemmelser  opslaaede.  Blandt  disse  findes  en  stor 
Plakat,  der  bærer  Titlen: 

» Legion  étrangere  historique«. 

Til  Opmuntring  for  de  unge  Soldater  er  her  i  korte 
Træk  fortalt  Fremmedlegionens  Historie  fra  dens  Oprettelse 
til  Dato.  Der  findes  opregnede  alle  de  Slag,  baade  i  Algier 
og  andetsteds,  i  hvilke  Legionen  har,  deltaget.  Kun  faa  af 
de  mange,  der  i  disse  have  udmærket  sig  ved  Heltemod  og 
Bedrift,  ere  her  forevigede  ved  Navn.  Der  læses  adskillige 
Navne  paa  Officerer,  Navne,  der  i  mange  Tilfælde  senere  ere 
blevne  berømte.  Kun  een  eneste  menig  Soldat  er  fundet 
værdig  til  at  ihukommes  af  Efterverden.  Hans  Navn  er 
Brunsivick.  I  det  meksikanske  Felttog  blev  denne  Mand 
som  simpel  Soldat  dekoreret  med  Æreslegionens  Kors  for 
udmærket  Tapperhed.  Han  havde  i  to  Dage,  hjulpet  af 
nogle  Kammerater,  forsvaret  sig  mod  en  mange  Gange  over- 
legen Styrke  af  Meksikanere. 

»Det  maa  da  have  været  Fandens  til  Karl!« 

»Brunswick?« 

»Ja!« 
Aa  ham  det  gamle  Svin!« 
I  Ivad  for  noget?« 

»Kender  Du  ikke  Brunswick,  ham  kender  ellers  enhver!« 

»Nej!  hvor  skulde  jeg  kende  ham  fra?« 

»For  Pokker!  se  blot  ned  i  Gaarden!« 

I  den  angivne  Retning  opdager  jeg  en  mager  Skikkelse 
med  rynket  Ansigt,  der  bærer  Overskæg  og  kort  afklippet 
Fipskæg.  Iført  Trøje  og  røde  Benklæder  gaar  han  med 
Hænderne  i  Lommerne  langsomt  frem  og  tilbage  under 
Platanerne,  rygende  sin  Cigaret.  Udtrykket  i  hans  Ansigt  er 
sløvt  og  vidner  ikke  om  fordums  Energi. 

Fra  Vagten  blæses  i  dette  Øjeblik  Signalet: 
»å  la  soupe«. 
Brunswick  kaster  Cigaretten  og  begiver  sig  uden  II  om  til 
Køkkenet  for  at  hente  sin  Mad.  Lidt  efter  kommer  han  til- 
bage med  sin  »Gamelle«  (Tintallerken  med  Laag)  for  at  gaa 
op  paa  Salen.  Paa  Trappen  møder  han  flere  Rekrutter,  der 
i  Skyndingen  løbe  ham  paa  Ærmet.  Han  ser  vredt  paa  dem 
og  udstøder  en  Ed. 

Det  aner  en,  naar  man  ser  hans  medtagne  Skikkelse,  at 
han  nu  kun  er  et  Vrag  fra  fordums  Tid. 

Brunswick,  der  er  født  Tysker,  avancerede  efter  AfTairen 
i  Meksiko  efterhaanden  til  Sergent;  men  da  han  ikke  kunde 
taale  de  mange  Ovationer,  han  blev  Genstand  for,  og  da 
han  forfaldt  til  Drik  og  Udsvævelser,  blev  han,  efterat  der  i 
lang  Tid  var  baaret  over  med  ham,  degraderet  til  menig 
Soldat,  uden  at  dog  Korset  derfor  toges  fra  ham. 

I  lang  Tid  havde  han  levet  som  et  gammelt  Inventarium 
her  i  Sidi-bel-Abbes.  Han  blev  altid  af  sine  Foresatte  be- 
handlet hensynsfuldt.  Han  deltog  saaledes  aldrig  i  den  al- 
mindelige Korporalskabstj  eneste  eller  i  Øvelser.  Hans  eneste 
Beskæftigelse  bestod  i,  at  han  en  Gang  imellem  maatte 
trække  paa  Vagt.  Saa  hændte  det  ikke  saa  sjældent,  at  han 
drak  over  Tørsten;  men  saa  vidt  muligt  blev  der  dækket 
derover.  Han  havde  jo  kun  ganske  kort  Tid  tilbage  til  sin 
Afsked  efter  fem  og  tyve  Aars  Tjeneste. 

To  Gange  om  Aaret  var  det  uundgaaeligt  at  Brunswick 
var  pærefuld  flere  Dage  i  Træk.  Det  var  hver  Gang  han  havde 
modtaget  den  med  Dekorationen   forbundne  Pengebelønning. 

Man  fortæller,  at  hans  Kompagnichef  ved  saadanne  Lej- 
ligheder lod  ham  kalde  for  regelmæssigt  hver  Gang  efter  at 
have  overleveret  ham  Pengene  at  sige  til  ham: 

Xaa  Hr.  Brunswick,  Ridder  af  Æreslegionen,   skrub   nu 
af,  —  og  kom  saa  igen,  naar  De  ikke  har  flere  Penge.« 

Derpaa  forsvandt  Brunswick  ud  i  Byens  Knejper,  hvor 
han  soldede  med  Soldater  og  Piger,  til  han  ikke  havde  en 
Sysling  mere,  saa  meldte  han  sig  til  Tjeneste  paany. 

Ved  en  saadan  Lejlighed  afgav  han  følgende  Melding: 

»Hr.  Kaptajn,  her  er  jeg  igen  efter  Syndefaldet«. 


XIX. 

En  Dag  kom  der  med  Rekrutterne  fra  Oran  en  høj, 
lyshaaret  og  bredskuldret  Mand  i  en  flot  Modedragt.  Da  han 
traadte  ind  paa  Salen,  henvendte  han  sig  til  en  ældre  Soldat 
med  Spørgsmaal  angaaende  Udleveringen  af  Uniform.  Han 
begyndte  med  det  almindelige:  »Monsieur«;  men  blev  straks 
affærdiget  med: 

»Her  er  ingen  Monsieur,  det  kan  Du  spare  dig.« 

Fra  den  Dag  talte  han  ikke  til  nogen  uden  at  være  spurgt, 
hvilket  bevirkede,  at  han  blev  ilde  lidt,  fordi  man  ansaa  ham 
for  at  være  stor  paa  det. 

Underofficererne  vare  ikke  fri  for  at  chikanere  ham  i 
den  Anledning.  Han  blev  saaledes  altid  taget  ud,  naar  der 
skulde  hentes  Brød,  saa  saa  man  ham  traske  af  Sted  med  en 
fyldt  Sæk  paa  Ryggen.  Ofte  maatte  han  være  med  til  at 
feje  Gangene  og  Trapperne,  eller  man  saa  ham  i  Komman- 
doet, der  beordredes  med  Fureren  ud  i  Byen  for  at  gøre 
Indkøb  af  Kød  og  Grøntsager. 

Skønt  mangen  anden  maaske  vilde  have  været  tilbøjelig 
til  at  gøre  Ophævelser  over  denne  Kommando  uden  for  Tur, 
borte  man  aldrig  en  misbilligende  Ytring  fra  ham,  lige  saa 
lidt  som  hans  Ansigt  nogen  Sinde  forraadte,  at  han  var  mis- 

fornøjet.  Maaske  netop  derfor  øgedes  Uviljen  mod  ham,  der 
øjensynligt  havde  kendt  bedre  Dage. 

En  Gang  blev  dog  den  høje  blonde  Legionær  tirret  saa 
stærkt  af  en  ung,  ondskabsfuld  Korporal,  at  han  knurrede. 
Korporalen  riposterede  øjeblikkelig  med:  Deux  jours  de  satte 
de  police«.  Enhver  Befalingsmand  i  den  franske  Arme  har 
nemlig  Ret  til  at  straffe.  Den,  der  straffes  med  »la  satte  de 
police«,  maa  tilbringe  Natten  paa  en  Træbriks  i  et  Lokale  ved 
Vagten  i  Stedet  for  i  sin  Seng. 

Da  Tjenesten  i  Kasernen  hen  ad  Aften  var  forbi,  saas 
vor  Legionær  i  fuld  Puds  at  begive  sig  ud  af  Kasernegaarden. 

Paa  Brystet  havde  han  fra  den  ene  Side  til  den  anden 
en  Række  russiske  Dekorationer  og  Medailler.  Han  gik  stolt 
forbi  Skildvagten,  som  saluterede. 

Til  den  befalede  Tid  var  han  hjemme  og  afhentedes  for 
at  sove  i  »la  satte  de  police«. 

Forinden  bleve  Dekorationerne  ham  fratagne.  Ingen 
fransk  Soldat  har  nemlig  Ret  til  at  bære  fremmede  Ordener 
uden  Tilladelse. 

Næste  Dag  blev  han  stillet  for  en  Krigsret  og  idømt 
Arrest.  Ved  den  Lejlighed  kom  det  frem,  at  han  var  russisk 
Kaptajn.  Han  havde  benyttet  en  Orlov  til  at  foretage  en 
Rejse  i  Frankrig.  I  Følge  med  en  Del  franske  Officerer  fra 
Paris  havde  han  gjort  en  Udflugt  til  Spillebanken  i  Monaco. 
Her  havde  han  tabt  hele  sin  Formue,  hvorefter  han  lod  sig 
hverve  for  fem  Aar  til  Fremmedlegionen,  da  han  ikke  dri- 
stede sig  til  at  vende  hjem  til  Rusland  efter  at  være  ruineret,, 
og  da  de  franske  Officerer  med  deres  sædvanlige  Ubekendt- 
skab til  de  virkelige  Forhold  i  Algier  havde  raadet  ham  til 
at  søge  Tjeneste  der.  De  havde  forsikret  ham,  at  han 
sikkerlig  meget  snart  vilde  blive  Officer. 

Staklen  opdagede  først  for  sent,  at  herom  kunde  der 
aldeles  ikke  blive  Tale,  før  han  ved  fem  Aars  Tjeneste  havde 
erhvervet  sig  fransk  Borgerret.  I  Forhøret  havde  han  med 
Harme  udtalt  sig  om  sine  tidligere  Venners  letsindige 
Handlemaade,    hvad    der    dog    langtfra    skadede    hans    Sag. 

Arresteret  blev  han  imidlertid  for  en  Tid.  Jeg  saa  ham 
med  de  andre  Arrestanter  gaa  og  feje  Gaardspladsen  og 
Latrinerne,  iført  Lærreds  Bluse.  Da  ingen  maatte  tale  med 
-de  arresterede,  kom  jeg  ikke  i  nærmere  Berøring  med  ham, 
thi  inden  han  igen  kom  fri,  var  jeg  kommanderet  bort. 


Et  Blik  paa  Naturforhold  og  Dyreverden. 


IVled  sine  tre  Provinser,  Constantine  mod  Øst,  Algier 
i  Midten  og  Oran  mod  Vest,  svarer  det  nuværende  Algier 
omtrent  til  de  gamles  Numidien  og  Mauritanien.  Dets 
Areal  er  noget  større  end  Frankrigs. 

Naturforholdene  karakteriseres  ved  Bælter,  der  parallelt 
følge  paa  hinanden  fra  Nord  til  Syd  gennem  alle  tre  Provin- 
ser: Langs  Middelhavets  Kyst  hæve  sig  Rækker  af  Bjærge: 
Atlastoppene.  *  De  danne  det  frugtbare  Bjærgland  Tell. 
Sønden  herfor  findes  Højsletterne;  les  hauts  plateaux,  der 
hæve  sig  til  en  Højde  af  mellem  otte  og  tolv  hundrede 
Metre.  De  ere  bedækkede  med  den  tarvelige  Alfavegetation 
og  rumme  i  et  Bælte  fra  Øst  til  Vest  de  store,  udtørrede 
Saltsøer,  Chotterne.  Længst  mod  Syd  begrænses  Højsletterne 
af  Bjærgegne,  de  indeslutte  flere  Oaser  med  befæstede 
Landsbyer:  de  saakaldte  Ksurs.  Sønden  for  dem  har  vi  den 
egentlige  Sahara. 

Tell  er  Kornsorternes  Bælte,  Sahara  er  Palmernes. 

Klima,  Dyre-  og  Planteliv  veksler  selvfølgelig  med  Bæl- 
terne. Medens  Oliven,  Vin,  Oranger  og  Aloer  trives  ypperligt 
ved  Kystbyerne  Oran  og  Algier,  ere  Palmerne  sjeldnere  her, 
og    Dadlerne    modnes    ikke.     Klimaet    er    selv    om   Vinteren 

herligt  og  varmt,  mildnet  af  Briserne  fra  Havet.  Det  ligner 
ganske  Maltas,  Malagas,  Madeiras  eller  Nizzas.  I  Dalene 
kendes  vel  en  Varme  paa  45  Grader  Celsius;  men  i  Bjærgene 
er  Luften  derimod  koligere,  renere  og  lettere.  Regnperioden 
varer  i  fem,  seks  Maaneder  fra  November  til  April,  saa  falder 
der  svære  Byger,  der  vare  flere  Dage  ad  Gangen,  hvorefter 
der  kommer  dejligt  Vejr. 

Efter  Regnperioden  kommer  den  varme  Tid  —  i  Algier 
kendes  kun  to  Aarstider. 

Paa  Højsletterne  trives  Oliven  og  Vinstokken  kun  daar- 
ligt.  Om  Vinteren  stryge  iskolde  Vinde  ned  fra  Bjærgene, 
og  Sneen  breder  da  sit  Slør  over  Sletterne  ved  Geryville, 
medens  vi  i  Europa  maaske  nøjes  med  en  tæt  Taage.  Mange 
Gange  har  man  bemærket  en  Kulde  af  otte  til  tolv  Grader  i 
Sahara.  Der  gaa  Araberne  maaske  indhyllede  i  to  Burnusser, 
medens  man  i  Algier  magelig  kan  nøjes  med  en. 

Hinsides  disse  Egne  forandres  Landets  Udseende,  Klima 
og  Dyreverden  næsten  pludseligt.  Vi  ere  nu  paa  Grænsen 
af  Sahara,  og  Sommervarmen  bliver  uudholdelig  for  Europæ- 
erne. Man  har  til  Eksempel  i  Oasen  Tugurt  bemærket  en 
Varme  paa  56  Grader  i  Skyggen. 

Vinhaverne  og  Oliventræerne  erstattes  her  af  Oasernes 
Palmelunde.  Ingen  Vegetation  bedækker  uden  for  dem  den 
golde,  nøgne  Jordbund,  hvor  alt  er  Sten  og  Sand,  fordi  der 
kun  meget  sjeldent  falder  Regn.  Den  hede,  forgiftende 
Ørkenvind,  Simunen,  —  Italienernes  Sirogo  og  Spaniernes 
Solano  —  stryger  henover  Steppen: 

Himlen  bliver  graa,  somme  Tider  rødlig,  Horisonten  for- 
mørkes, og  Luften  fyldes  med  et  fint  og  tætfaldende  Støv, 
der  bedøver  og  piner  Dig,  saa  Du  næppe  kan  aande.  Det 
er,  som  den  hede  Luft  strømmede  ud  fra  en  Bagerovn  eller 
op  fra  en  Stegepande.  Heldigvis  varer  Simunen  kun  nogle 
faa  Timer  ad  Gangen. 

Adskillelsen  mellem  de  forskellige  Bælter  sker  nogle 
Steder  meget  pludseligt,  andet  Steds  gaar  den  kun  langsomt 
for  sig.  Som  Eksempel  paa  det  første  Forhold  kan  nævnes 
de    bekendte   El-Kantara    Defiléer    i    Provinsen    Constantine  :« 

Paa  Nordsiden  af  dem  findes  europæiske  Huse  og  Olivenhaver, 
der  ligge  i  Læ  af  Bjærgenes  Sider.  Følger  man  imidlertid 
Vejen,  der  snor  sig  mod  Syd  gennem  de  dybt  udhulede 
Klippeblokke,  forandres  Landskabet  med  ét.  En  uendelig, 
øde  Sandslette  aabenbarer  sig  for  Beskueren.  Forgrunden 
dannes  af  en  smilende,  grøn  Oase  med  smukke  Palmer.  Der 
er  ikke  hundrede  Meters  Afstand  mellem  disse  to  saa  for- 
skellige Naturer. 


El  Kantara  Denleet. 

Hvad  der  yderligere  forøger  Modsætningen,  er,  at  midt 
i  Oasen  ligger  en  arabisk  Landsby,  hvis  Huse  ere  byggede 
af  Palmestammer  og  klinede  Vægge,  aldeles  som  i  Lands- 
byerne i  Sahara  og  formentlig  lig  dem,  der  findes  i  Hjertet 
af  Arika. 


La  region  des  hauts  plateaux,  Højsletternes  eller 
Steppernes  Bælte,  der  som  sagt  imod  Nord  grænse  til  Atlas- 
.bjærgenes    sydlige    Skraaninger,     danner    i    Hovedsagen    et 


49 

uendeligt,  øde  og  fladt  Terræn,  hvor  der,  saalangt  Øjet 
rækker,  kun  sés  Alfatuer  og  tørre  Urter.  Det  er  særligt  i 
Nærheden  af  Chotterne,  at  Landskabet  er  øde  og  goldt. 
Disse  sidste  Strækninger  synes  i  Virkeligheden  ogsaa  at  være 
viede  til  en  evindelig  Ufrugtbarhed. 

Nomaderne  strejfe  nu  rundt  paa  Stepperne  fra  Brønd  til 
Brønd  for  at  finde  Vand  og  Græsgange;  men  den  Tid  kunde 
maaske  komme,  da  en  Del  af  dette  Land  kunde  bringe 
ogsaa  andre  levende  Væsener  Føden.  Alfastraaet  er  jo  for- 
længst en  ypperlig  Handelsvare,  der  finder  rigelig  Anvendelse 
i  tekniske  Øjemed,  særlig  ved  Papir  fabrikationen.  Det  be- 
dækker et  Areal  af  seks  Millioner  Hektarer  Land,  og  Bjærg- 
ningen af  det  har  beskæftiget  mange  Europæere.  Enkelte 
Steder,  f.  Eks.  Hodnaplateauet  mod  Øst,  ere  nu  omdan- 
nede til  dyrket  Terrain,  ja  ved  Chellala  findes  endog  smukke 
Haver. 

Hvor  Højsletterne  hæve  sig  i  mere  bjærglignende  Plateauer, 
som  i  Djebel  Altres  i  Provinsen  Constantine  og  i  Djebel 
Amur  i  Provinsen  Oran,  ligner  Vegetationen  selve  Tells.  I 
Amurbjærgenes  Dale  ligge  mange  smaa  Byer  ved  en  lille 
Flod:  Slitten,  Ain-Madhy,  Brezina,  Tadmena,  Aflu  og 
Geryville.     Der  dyrkes  alle  den  tempererede  Zones  Planter. 

Mod  Øst  i  Provinsen  Constantine  gaa  Højsletterne  jævnt 
over  i  Tell.  Der  findes  frugtbare  Strækninger  ved  Batna, 
dejlige  Skove  i  Djebel  Tugurt  og  prægtige  Ruiner  ved 
Medrace?i  og  Lambessa,  der  vidne  om,  at  Landet  i  Oldtiden 
var  beboet  og  dyrket.  Ruinerne  ved  Medracen  ere  maaske 
Rester  af  et  Alter  til  Solguden  eller  vel  snarere  de 
numidiske  Konger  Massinissas  og  Micipsas  Grave.  Lambessa 
er  paa  sin  Vis  et  andet  Pompeji.  Ganske  vist  har  det  ikke 
som  dette  været  tildækket;  men  det  er  en  forladt  By,  som 
Tidens  Tand  efterhaanden  har  ødelagt. 

Det  maa  have  været  en  imponerende  Stad.  Man  antager, 
at  den  blev  bygget  under  Kejser  Augustus  Regering  for  at 
tjene  som  Lejrplads  for  de  Legioner,  der  skulde  holde  Folket 
i  Ave.  I  tre  Aarhundreder  var  den  Hovedstaden  i  Numidien 
og  den   kejserlige  Legats  Sæde.      Da  Kejser   Constantin  trak 

Garnisonen  og  Embedsmændene  bort,  bevirkede  dette,  at 
Byen  blev  ruineret  og  derefter  forladt.  Dens  Befolkning 
beregnes  at  have  været  40,000  Sjæle. 

Ruinerne  omslutte  et  Areal  af  600  Hektarer  Land.  Vi 
ville  indskrænke  os  til  at  anføre,  at  der  findes  Levninger  af 
et  Æskulaptempel,  en  Circus,  Septimius  Severus'  Triumfbue, 
Bade,  Kornmagasiner,  dejlige  Mosaikker,  et  Prætorium  og 
omtrent  1500  Inskriptioner.  Lambessa  burde  forvandles  til 
et  arkæologisk  Museum.  Desværre  havde  man  ikke  straks 
Sands  herfor.  1 1871  morede  de  franske  Soldater  sig  saaledes  med 
at  spille  Bold  med  Statuernes  Hoveder  og  med  at  indridse 
deres  Navne  paa  Marmorpladerne. 

Slige  Levninger  findes  ogsaa  andetsteds  i  Hodnaplateauet. 
Det  paastaaes,  at  Romerne  og  efter  dem  Berberne  have  sat 
sig  fast  her;  i  det  mindste  finder  man  utallige  Ruiner,  Kanaler 
og  Dæmninger  fra  gammel  Tid. 

Syd  for  Batna  og  Lambessa  begynder  den  Vej,  der  over 
El-Kantara  og  Biskra  fører  til  Sahara. 

Fra  Toppen  af  den  største  Minaret  i  Biskra  øjner  man 
en  hel  stor  Oase;  den  ligner  en  tæt  Skov;  men  man  sér 
ogsaa  i  det  fjerne  en  lys  Stribe  —  det  er  Ørkenen  —  her 
begynder  en  ny  Verden. 

Sahara.  Ved  dette  Navn  tænker  man  uvilkaarligt  paa 
en  uendelig,  øde  Sandslette,  som  uden  Vegetation,  uden 
Beboere  og  uden  dyrkede  Strækninger  ligger  afsveden  af  den 
brændende  Sols  Straaler.  En  slig  Opfattelse  er  imidlertid 
ikke  overenstemmende  med  de  virkelige,  Forhold.  Vistnok 
findes  der  Strækninger  Syd  for  Uargla,  hvor  man  i  otte 
Dage  i  Træk  kan  færdes  uden  at  træffe  paa  andet  Liv  og 
andet  Spor  af  Civilisationen  end  nogle  Brønde,  hvor  Kara- 
vanernes Kameler  drikke;  men  f.  Eks.  i  Provinsen  Algiers 
Sahara  er  Forholdet  anderledes,  thi  her  findes  fra  Tid  til 
anden  og  med  ikke  særdeles  lange  Afstande  frugtbare  og 
velbefolkede  Oaser,  saaledes  Laghuat  i  en  henrivende  Palme- 
lund, uden  om  hvilken  der  dyrkes  et  vidtstrakt  Terrain.  Nabo- 
stammerne  Ulad-Naylerne  og  Larbaerne  besøge  Markederne 

i  Oasen,  der  er  besat  af  de  Franske  og  vel  befæstet.  Selv 
Saharitterne  langt  syd  fra  komme  for  at  handle  i  denne 
Mellemalgiers  fremtidige  Hovedstad.  Syd  for  Laghuat  findes 
Oaserne  i  Mzab  og  længere  borte  Uargla  med  sine  to 
tusinde  Indbyggere.  Den  var  i  lang  Tid  den  sydligste  franske 
Erobring  i  Ørkenen;  men  siden  1873,  da  General  Gallifet 
trængte  endnu  dybere  ind  i  Ørkenen  med  sit  Kamelkorps,  er 
El-Golea  den  sydligste  franske  Forpost. 

Vesten  for  denne  Del  af  Sahara  finde  vi  i  Provinsen 
Oran  med  længere  Afstande  en  Del  befæstede  Landsbyer, 
der  kun  daarligt  forsvares  af  rystende  Mure ;  man  kalder  dem 
Ksurs  (Enkelttal  Ksar).  To  af  dem  have  en  særlig  Betydning: 
El-Abiod-Sidi-Cheikh,  der  indesluttede  en  berømt  Helgens 
Ben,  og  som  var  et  yndet  Valfartsted,  indtil  Oberst  de 
Negrier  ødelagde  det,  og  Tiut,  der  er  berømt  for  sine  dejlige 
Haver  og  sine  ravnsorte  og  røde  Klipper. 

Mod  Øst  i  Provinsen  Constantine  er  Sahara  mindre  gold 
og  bedre  befolket  end  i  de  to  andre  Provinser.  Her  have  i 
Ziban  Oaserne,  den  østlige,  sydlige  og  nordlige  Zab.  Det  er 
fattige  Landsbyer  med  klinede  Lerhuse,  hver  beliggende  i 
sin  Oase.  Af  disse  er  Zaatcha  bleven  berømt  ved  sit  tapre 
Forsvar  i   1849. 

Syd  for  Zibanoaserne  strækker  sig  den  store  Slette,  i 
hvilken  Chott  Melghigh  ligger.  Den  er  et  usundt  Ophold- 
sted. Sletten  gennemstrømmes  af  Floder,  hvis  saltholdige 
Vand  falder  i  Chotten.  Mod  Syd  findes  talrige  Oaser,  der 
med  Tugurt  som  Hovedstad  ere  fremblomstrede  i  Igharghars 
og   U ed- Rir  s  Bassiner. 

Commandant  Roudaire  foreslog  som  bekendt  at  gøre 
Chott  Melghigh  til  et  Indhav;  denne  Plan  er  dog,  saa  vidt 
vides,  nu  opgivet. 

Hen  imod  den  tunesiske  Grænse  strækker  sig  et  øde  og 
trøstesløst  Terrain  Suf,  hvor  Klitdannelsen  har  Overtaget. 
Skønt  der  ingen  rindende  Vand  findes,  er  der  dog  mellem 
Klitterne  syv  beboede  Steder.  Efter  Traditionen  løb  her  i 
gamle  Dage  en  Flod,  som  de  Kristne  skjulte  under  Jorden, 
da  de  flygtede  for  de  arabiske  Erobrere. 

Alle  de  nævnte  Oaser  ligne  hinanden.  De  ere  de  eneste 
Steder  i  Sahara,  hvor  der  er  nogen  Vegetation  af  Betydning, 
de    ere  Daddelpalmernes  Hjem.      I   mange  Maaneder  i  Træk 


Fra  Oasen  Biskra. 


ere    disse    Træer    udsatte    for   Afrikas    Sol    uden    at    faa    en 
Draabe   Regn.      Det    er    derfor   en   Nødvendighed,    at    deres 

Rødder  faa  rigelig  Næring  af  Vand.  Oasen  er  som  en  Sump 
midt  i  den  øde  Egn.  Medens  den  i  vort  Klima  vilde  være 
skæbnesvanger  for  Dyre-  og  Planteliv  og  kun  vilde  tillade  nogle 


Vandplanter  at  gro,  er  den  her  en  absolut  Nødvendighed  for 
Dadlernes  Vækst,  thi  de  kunne  kun  jtrives  »med  Foden  i 
Vand  og  med  Hovedet  i  Ild«,  som  Araberne  sige. 

Man  har  udregnet,  at  der  til  Overrislingen  af  ti  Palmetræer 
behoves  omtrent  tre  Litre  Vand  i  Minuttet.  Jo  mere  Vand 
der  kan  disponeres  over,  desto  bedre  trives  Palmetræerne,  og 
desto  sødere  og  større  blive  Dadlerne. 

I  Ørkenen  findes  der  kun  Liv,  hvor  der  er  Vand,  med 
andre  Ord  kun  i  Oaserne. 

Det,  der  bevirker  Jordbundens  Goldhed,  er  ikke  Kvalite- 
ten af  Jorden  eller  Sandets  og  Stenenes  Tilstedeværelse,  nej 
det  er  simpelthen  Mangelen  paa  Vand.  I  Saharas  trøstesløse 
Uendelighed,  paa  dette  Hav  af  Sand  og  Stene,  spirer  Grøn- 
sværet  frem  som  ved  et  Mirakel,  saasnart  selv  den  usleste 
Kilde  vælder  frem  af  Jorden.  Fuglene  komme  for  at  drikke, 
Træerne  vokse  op  og  holde  deres  beskyttende  Kroner  over 
dem,  der  søge  Skygge.  — 

Men  hvis  Vandet  i  den  lille  Kilde  lidt  efter  lidt  forsvandt 
i  Sandet  eller  fordampede  i  de  brændende  Solstraaler,  vilde 
paa  ny  den  sørgelige  Goldhed  indfinde  sig,  alt  Liv  vilde 
uddø,  saasnart  Kilden  holdt  op  at  rinde. 

Man  behøver  kun  i  kort  Tid  at  have  rejst  i  Sahara  for 
at  forstaa  denne  Vandets  vældige  Magt.  Det  er  Kilderne  og 
Brøndene,  som  betegne  Dagsmarscherne ;  ofte  maa  der  gøres 
lange  Omveje  for  at  naa  dem.  Nogle  af  dem  ere  naturlige; 
men  de  fleste  ere  Menneskeværk  —  og  nu  komme  vi  til  at 
omtale  den  vigtigste  Gave,  som  Civilisationen  har  ydet  Nord- 
afrika, nemlig  Fremtryllelsen  af  Vandet. 

Fra  de  ældste  Tider  have  de  spredte  Ørkenstammer 
vidst  at  udnytte  denne  Rigdomskilde.  Jordoverfladen  skjuler 
nemlig  overalt,  ofte  dybt  nede,  rigeligt  Vand,  —  akkurat 
som  i  alle  andre  Ørkener;  men  det  er  vanskeligt  at  komme 
til;  ofte  maa  der  graves  Brønde  mange  hundrede  Fod  dybe, 
før  Vandaaren  findes. 

I  Sahara  ere  Beboerne  sande  Mestre  i  Brøndgravning. 
Det  er  et  højtideligt  Øjeblik,  naar  Arbejderne  melde,  at  nu 
har  man  naaet  det  Lag,  hvor  Vandaaren  formentlig  findes. 
Da  gaa  de  hellige  Mænd  ned  i  Brønden  for  at  »slaa  Hul  paa 
Klippen«,  og  Vandet  sprudler  frem,  medens  Stammefrændernes 
undrende  Raab  hilse  denne  Guds  Gave. 

Legenden  om  Moses,  der  »slog  paa  Klippen«  og  fik 
Vandet  til  at  springe  frem,  er  sikkerlig  kun  en  poetisk  Ud- 
smykning af,  hvad  der  saa  mange  Gange  før  og  siden  er  sket 
ved  lignende  Lejligheder.  Vandet  sprang,  fordi  man  havde 
gravet  efter  det  og  vidst  at  finde  det  rette  Sted. 

Det  var  i  November  1854,  at  Oberst  Desvaux  trængte 
syd  paa  til  Tugurt.  Kort  Tid,  neppe  halvandet  Aar  efter 
at  den  franske  Arme  havde  sat  sig  fast  i  Ued-Rir,  sprang 
den  første  artesiske  Brønd  i  Oasen  Tamerna.  Det  var  den 
17.  Juni  1856,  at  Vandet  fra  en  af  de  franske  Brønde  første 
Gang  frugtbargjorde  en  af  Oaserne  i  Sahara.  Siden  den  Tid 
er  der  med  urolige  Anstrengelser  boret  mange  andre  Brønde, 
hvilke  overalt  i  Ørkenen  have  frembragt  Frugtbarhed  og 
Velstand. 

Nogle  Tal  ville  lettest  illustrere,  hvor  stor  Betydning  de 
have  haft  for  Sahara. 

I  1856  var  der  i  Ued-Rir  282  arabiske  Spring-Brønde.  I 
1880  var  der  434  saadanne  og  59  artesiske  frembragte  af  de 
Franske.*)  I  1856  gave  Brøndene  tilsammen  250  hectolitre 
Vand  i  Minuttet,  i   1880  var  det  steget  til   1,776. 

Samtidig  var  Antallet  af  Palmetræer  vokset  fra  360,000 
til  518,000. 

En  Daddelpalme  giver  gennemsnitlig  15  Kilogram  Dadler 
om  Aaret,  det  vil  sige,  at  Palmerne  i  Ued-Rir  i  1856  gave 
omtrent  5,400,000  Kilogram  mod  8  Millioner  i   1880. 

Men  Franskmændene  have  ikke  blot  bragt  Saharitterne 
disse  Goder  —  de  have  frembragt  Fred  og  Ro  i  disse  Egne, 
hvor  før  Borgerkrigen  rasede.  Befolkningen  i  Ued-Rir  f.  Eks. 
er  tiltaget  fra  6,572  i  1856  til  12,827  i  1880.  —  Disse  Tal 
ville  formentlig  forbause  dem,  der  forestille  sig,  at  Sahara  er 
ubeboet.  Sandheden  er,  at  der  i  Ørkenen  findes  Lands- 
byer og  Byer  i  Mængde.  Trods  den  frygtelige  Sommerhede 
fører  Mennesket  en  meget  lykkelig  Tilværelse  i  Sahara. 


*)    Disse  Brønde   variere  i  Dybde  fra  29—214  Metre.     Vandets  Varme 
er  22 — 23  Grader. 


Palmer  i  en  Oase. 

Franskmændene  have  overalt,  hvor  det  har  været  muligt, 
gravet  Brønde  og  oprettet  Skoler.  Civilisationen  er  skredet 
frem  langt  mod  Syd  til  Held  og  Lykke  for  de  halvvilde 
Beboere. 


Araberne  i  Sahara  skelne  mellem  tre  Slags  Jordsmon: 

Det  vidtstrakte  nøgne  Sandhav,  hvis  Bølger  i  Dag  rejses 
af  Simunen,  i  Morgen  ligge  rolige  og  ubevægelige,  og  paa 
hvilket  Flaaderne,  Karavanerne,  langsomt  skride  fremad, 
kaldes  Falat.  Klitterne  taarne  sig  her  op,  den  ene  bag  den 
anden,  saa  langt  Horisonten  rækker. 

Kifar  derimod  er  den  sandede,  øde  Slette,  som  særlig, 
naar  Vinterregnen  er  falden,  for  en  kort  Tid  frugtbargøres, 
saa  at  Nomaderne,  der  ellers  altid  kampere  rundt  om  Oaserne, 
kunne   drage   derhen   for  at   benytte  Græsgangene. 

Fiafi  er  Oaserne,  hvor  Livet  koncentrerer  sig  om 
Kilderne  i  Læ  for  Simunen.  Her  dyrkes  foruden  Dadler 
tillige  Henna,  hvormed  Kvindernes  Negle  farves,  endvidere 
Tobak,  ja  om  Vinteren  endog  Byg  og  andet  Korn  i  Lys- 
ningerne mellem  Palme-  og  Frugttræerne. 


Gaa  vi  dybere  ind  i  Ørkenen  mod  Syd,  forsvinde  Vand- 
hullerne og  Kilderne  efterhaanden,  de  blive  sjeldnere  og 
sjeldnere,  selv  naar  man  følger  Flodernes  udtørrede  Senge. 
Der  er  maaske  Vand  nok  til  dermed  at  stille  Tørsten,  men 
for  lidt  til  Overrisling  af  Palmelundene.  Landsbyerne  træffes 
sjeldnere  og  sjeldnere,  alt  Liv  ophører  —  man  har  nu  kun 
foran  sig  det  uendelige,  brændende  Sandhav,  som  Ørken- 
vinden hvirvler  afsted. 

Vi  ere  nu  i  den  saakaldte  Er  g  eller  Ar  eg,  D  Linernes 
eller  Klitternes  store  Bælte,  der  strækker  sig  lige  fra  Syd- 
grænsen af  Tunis  tværs  gennem  Nordafrika  til  Atlanterhavets 
Kyst  i  Marokko,  og  fra  den  algierske  Sahara  til  Tuaregernes 
vidtstrakte  Højdedrag,  Hoggar  og  Ahagger. 

Det  er  Flyvesandes  lysegule  Region,  kun  afbrudt  hist 
og  her  af  den  flade,  sorte  Hammada,  hvor  den  tørre  Jord- 
bund bestaar  af  Kalk  og  Flintlag.  Ergen,  og  da  særlig  den 
midterste  Del  af  samme,  er  ikke  nogen  sammenhængende 
Flade  af  Sandklitter.  Der  findes  Mellemrum  mellem  de 
kegledannede,  ofte  indtil  fire  hundrede  Fod  høje  Sandtoppe, 
hvor  enkelte  Tamarisker  og  Gummitræer  vokse  i  de  tørre 
Flodsenge.  Udenfor  disse  afbryder  ingen  Vegetation 
Horisontens  lige  Linie,  paa  hvilken  Luftspejlingerne  uop- 
hørligt flimre.  I  Ergen  vokser  der  paa  de  høje  Duner 
en  sjelden  Gang  en  Tamarisk,  hvis  Blade  Kamelerne  holde 
meget  af. 

Men  ogsaa  i  disse  nu  uddøde  Egne  har  der  en  Gang 
været  Liv.  Franskmanden  Foiirnean  fandt  paa  sin  Rejse 
tværs  gennem  Ergen  en  Mængde  Flintredskaber,  Lerkar  og 
andre  udmærket  forarbejdede  Sager,  der  ere  utvetydige  Beviser 
for,  at  Mennesket  i  den  forhistoriske  Tid  har  boet  her,  hvor 
der  nu  neppe  trives  en  Plante. 


Dyreverden  i  Algier  er  ikke  særlig  mærkelig.  De  vilde 
Dyr  forekomme  nu  kun  i  ringe  Antal,  naar  undtages  Hyæ- 
nerne og  Sjakalerne.  Løven  fandtes  fordum  i  stort  Antal  i 
Algier,  hvor  den  ret  havde  sin  Tumleplads.  Nu  træffes  den 
yderst  sjeldent  —  der  skydes  i  hele  Algier  kun  et  enkelt 
Eksemplar  om  Aaret  —  men  der  er  ogsaa  gjort  store  An- 
strengelser for  at  udrydde  den  af  heroiske  Jægere  som  Jults 
Gérard,   »Løvedræberen«. 

I  Provinsen  Constantine  holde  de  sidste  Løver  til.  De 
angribe  sjeldent  Mennesker;  men  til  Gengæld  lægge  de  en 
slem  Skat  paa  Hjordene.  .Man  har  beregnet,  at  en  Løve 
gennemsnitlig  fortærer  et  stort  Stykke  Kvæg  hver  femte  Dag, 
medens  den  de  andre  Dage  nøjes  med  et  Faar  eller  en  Ged. 
Regner  man  Værdien  af  dette  Bytte  sammen,  beløber  den 
Skade,  som  den  derved  foraarsager,  sig  aarlig  til  en  Sum  af 
henved  14,000  Francs.  Da  Løven  gennemsnitlig  lever  tredive 
Aar  medfører  dens  Føde  et  Tab  af  over  400,000  Francs. 
Der  levede  endnu  for  nogle  faa  Aar  siden  omtrent  halvthun- 
drede  Løver  i  Provinsen,  hvilket  vil  sige,  at  den  Egn,  som 
har  Æren  af  deres  Nærværelse,  aarlig  maa  bløde  henved 
700,000  Francs  for  at  have  dem. 

Den  algierske  Panther  ligner  en  kæmpemæsig  Kat;  den 
klatrer  i  Træerne  og  har  sit  Hjem  i  Bjærgene.  Den  nærer 
sig  hovedsagelig  af  Vildsvin,  hvoraf  der  findes  mange  i 
Landet. 

I  det  hele  taget  er  Algier  et  udmærket  Jagtterrain,  hvor 
al  Slags  Vildt  findes  i  Mængde.  I  Ørkenen  træffes  saaledes 
Antiloper  i  Flokke,  Gazeller,  hvis  Kjød  er  meget  velsmagende, 
Strudse  og  smaa  Hjortearter,  saaledes  f.  Eks.  i  Provinsen 
Constantine  Daadyr.  Paa  utilgængelige  Bjærgtinder  lever 
Muflonen,  det  vilde  Faar,  der  er  saa  stort  som  en  Okse. 
Det  gaar  kun  ned  paa  Sletterne,  naar  det  tror,  de  ere  øde 
og  mennesketomme. 

Endvidere  findes  der  mange  Harer,  ligesom  al  Slags 
Fuglevildt :  Trapgæs,  Vagtler,  Bekkasiner,  Agerhøns,  Gæs  og 
Ænder,  foruden  mange  andre. 

Araberne  elske  Jagten  lidenskabeligt.  De  drive  den  til 
Fods,  til  Hest  eller  fra  Ryggen  af  deres  Kameler.  Fuglevildt 
jages  paa  sine  Steder  ved  Falke,  det  løbende  Vildt  efter- 
stræbes af  Slugierne,  Jagthunde,  der  opdrættes  til  endog  at 
jage  Antiloper. 

I  Sahara  er  Jagten  Høvdingenes  og  de  riges  bedste 
Beskæftigelse.  Naar  Regntiden  kommer,  begive  de  sig  paa  Jagt 
til  Bredderne  af  de  smaa  Søer  eller  Vandløb,  som  dannes  af 

Regnvandet.      Saasnart   det   begynder  at   skorte  paa  Vildt  et 
Sted,  drage  de  andetsteds  hen. 


Af  Husdyrene  holdes  foruden  Hestene  og  Kamelerne 
enorme  Hjorde  af  Faar,  en  Del  Geder  og  Hornkvæg.  Det 
sidste  er  meget  mindre  end  i  Europa,  og  en  algiersk  Ko  giver 
næppe  Fjerdeparten  af  det  Maal  Mælk,  en  europæisk  Ko 
giver.  Af  Muldyr  og  Æsler  holdes  mange,  særligt  i  Byerne; 
de  ere  af  en  lille,  men  fortrinlig  Race.  Uvilkaarligt  spørger 
man  sig  selv,  hvorledes  de,  med  den  daarlige  Behandling,  de 
lide,  og  det  slette  Foder,  de  faa,  dog  kunne  trives  saa 
godt. 

Hesten  holdes  ikke  i  den  egentlige  Sahara;  her  er  den 
rapfodede  Mehari  Tuaregernes  eneste  Befordringsmiddel. 
Ved  omhyggelig  Parring  er  den  almindelige  Lastkamel  bleven 
forbedret,  saa  der  efterhaanden  har  udviklet  sig  hin  ædlere 
og  hurtigere  Race,  der  endog  kan  løbe  indtil  over  tyve 
danske  Mil  om  Dagen. 


Medens  Slanger,  Skorpioner  og  Myg  kappes  om  at 
genere  Menneskene,  maa  vi  sluttelig  i  denne  kortfattede 
Oversigt  nævne  Græshopperne,  der  ere  en  sand  Landeplage, 
naar  de  i  umaadelige  Sværme  falde  over  Afgrøden,  som  de 
fortære.  Kolonisterne  gribes  af  Rædsel,  naar  de  ere  i 
Anmarch. 

I  lang  Tid  lagde  baade  de  og  Araberne  Hænderne  i 
Skødet,  naar  de  viste  sig  —  der  var  tilsyneladende  intet  at 
gøre:  »Gud  vilde  det  saaledes«;  nu  har  Franskmændene 
lært  de  indfødte  at  tage  Kampen  op  mod  dem.  Dé  op- 
grave deres  Æg  og  brænde  dem.  De  standse  Larvernes 
hærgende  Skare  i  deres  Fremmarch  ved  dybe  Grave,  hvor 
disse   blive   opsamlede   for  at  brændes  eller  mases  ihjel.     De 

samle  de  fuldt  flyvefærdige  Individer  i  Sække  og  ødelægge 
dem  i  Millionvis. 

Saharitterne  drive  deres  Hævntørst  saa  vidt,  at  de 
spise  dem.  De  paastaa  endog,  at  Kødet  smager  godt. 
Europæiske  Ganer  ville  sikkerlig  ikke  synes  om  denne 
Føde. 

I  de  seneste  Tider  har  man  endog  forsøgt  at  drage 
Nytte    af  Græshopperne.      De    blive    opsamlede    i   Mængde, 


Græshopperne  komme ! 


tørrede  og  derefter  forsendte  til  Middelhavets  Kyster  for  at 
anvendes  som  Madding  til  Fisk.  Der  vil  maaske  komme 
den  Tid,  da  man,  takket  være  de  videnskabelige  Frem- 
skridt, vil  gøre  Jagt  paa  disse  Dyr  i  Stedet  for  som  nu  at 
forbande  dem. 

I  gamle  Dage  eksisterede  i  Nordafrika  andre  Dyr,  der 
nu  forlængst  ere  uddøde;  men  hvis  Tilstedeværelse  be- 
vidnes af  Billedhuggerarbejderne  paa  Ruinerne.  Der  var 
saaledes  blandt  andet  Elefanter  og  Næshorn.  —  Klimaet 
og  Vegetationen  maa  dengang  have  været  en  anden,  end  nu. 


Højsletternes  og  Saharas  Beboere. 


I. 


I 


Algier  findes  omtrent  halvtredie  Million  indfødte  mod 
henimod  400,000  »Europæere  og  Jøder.  Størsteparten  af  de 
indfødte  lever  i  Tell.  Her  som  paa  Højsletterne  og  i  Sahara 
lever  der  to  forskellige  Menneskeracer  Side  om  Side  uden 
paa  nogen  Maade  at  være  gaaede  op  i  hinanden.  Det  er 
Berberne  eller  Kabylerne,  de  oprindelige  Indvaanere,  og  de 
senere  Erobrere,  Araberne.  I  Ørkenen  leve  de  langt  mere 
sammenblandede  og  under  mere  ens  Forhold,  end  oppe  i 
Kystlandene.  De  have  været  nødsagede  til  at  gøre  fælles 
Sag  for  at  bekæmpe  Naturforholdene.  Trods  dette  Samkvem 
gennem  Aarhundreder  er  det  saa  langt  fra,  at  der  nu  til 
Dags  er  sket  en  Sammenblanding  af  de  to  Racer,  at  man 
tværtimod  maa  anse  det  modsatte  for  at  være  Tilfældet. 
Alle  andre  Steder  i  Verden  ere  Overvinderne  og  de  over- 
vundne gennem  flere  Generationer  smeltede  sammen  og  have 
dannet  en  ny  Type,  der  har  noget  af  begges  Særegenheder. 
Saaledes  have  f.  Eks.  Gallerne,  Romerne  og  Frankerne 
dannet  de  nuværende  Franskmænd ;  Briterne,  Saxerne  og 
Normannerne  Englænderne.  Kabylerne  og  Araberne  have 
endnu    ikke    dannet    »V Alger ien«.      De   to  Racer    ere   alt  for 

forskellige.      Der   staar   altfor   mange   blodige  Erindringer   og 
alt  for  meget  Had  i  Vejen. 

Berberne  i  Sahara  danne  to  udprægede  Grupper :  den 
ene  har  underkastet  sig  det  arabiske  Herredømme  og  dyrker 
nu  Oaserne,  undertiden  for  egen  Regning,  men  som  oftest  til 
Fordel  for  deres  Herrer,  Araberne;  den  anden  Gruppe  om- 
fatter Folk  med  en  mere  krigerisk  og  uafhængig  Karakter. 
De  have  søgt  sig  nye  Tilflugtsteder  i  Egne,  hvor  Araberne  ikke 
kunne  naa  dem.     Man  kalder  den  Tuareger. 


II. 

Berberne  i  Oaserne  danne  den  største  Del  af  Stam- 
merne i  Sahara.  Lige  saa  virksomme  og  arbejdsomme  som 
deres  Stammefrænder  i  Kabyliens  Bjærge  have  de  ladet  Inva- 
sionens Strømme  glide  hen  over  deres  Hoveder  og  have  altid 
vidst  at  holde  gode  Miner  med  dem,  af  hvem  deres  Velfærd 
til  enhver  Tid  afhang.  Den  lange  Undertrykkelsestilstand 
har  sat  et  Stempel  i  deres  Karakter:  de  ere  meget  mis- 
troiske. 

Et  slaaende  Bevis  for  denne  Mistillid  er  deres  Adfærd 
overfor  fremmede.  De  vise  dem  kun  ugærne  deres  Boliger, 
ej  heller  holde  de  af  at  tale  med  dem  om  deres  egne  AfTairer, 
ja  ikke  engang  af  at  sige  dem  deres  Navne.  De  bygge 
deres  Huse  saa  skjult  som  muligt,  men  dog  saaledes,  at  de 
selv  kunne  se  saa  meget  som  muligt:  »Fra  Hjærtet  af  dette 
skjulte  Tilflugtsted  har  Saharitten  Øje  med  alle  Vejene  for 
at  kunne  belure  de  vejfarende,  mærke  sig  deres  Antal  og  ud- 
finde, hvad  Vej  de  tage.  Undertiden  ledsager  en  af  disse 
mistænkelige  Slettebeboere  Dig  paa  lang  Afstand.  Han 
taber  Dig  ikke  af  Syne,  før  han  ingen  Interesse  mere  tror  at 
have  af  at  udspejde  dig.«    (Fromentin). 

De  Franskes  Herredømme  i  Ørkenen  har  for  disse  Folk 
været  til  Gavn.  Tidligere  vare  Beboerne  af  Oaserne  alt  for 
meget  udsatte  for  Arabernes  Overgreb.      De  vare  nødsagede 

til  at  trække  sig  ind  i  Oasernes  Inderste  bag  Overrislings- 
kanalerne  og  de  sammenfiltrede  Hegn.  Her  kunde  de  end 
ikke  faa  Lov  til  at  leve  i  Fred,  men  maatte  betale  Skatter. 
Da  de  ikke  altid  kunde  det,  nødsagedes  de  til  at  give  Ara- 
berne Haverne  og  Lundene  i  Pant;  men  lidt  efter  lidt  blev 
dette  større  og  større,  og  fra  Ejere  sank  de  ned  til  næppe 
at  blive  andet  end  Lejere. 

Nu  til  Dags  ere  Forholdene  forandrede;  der  hersker  Lov 
og  Ret  i  Ørkenen,  og  Saharitterne  have  intet  mere  at  frygte. 
De  have  rejst  Hovedet  til  stor  Ærgrelse  for  Araberne, 
der  med  Harme  se,  at  hine  nu  blandt  andet  have  an- 
taget arabisk  Klædedragt  og  arabiske  Sæder,  hvad  de  be- 
tragte som  en  Anmasselse.  Selv  den  Luksus  at  holde  to 
eller  flere  Koner  have  Saharitterne  ikke  nægtet  sig.  —  Det 
er  en  Revolution  paa  det  sociale  Omraade,  som  endnu  ved- 
varer. 

I  Almindelighed  holde  Kabylerne  ikke  af  Nomadelivet, 
de  foretrække  deres  Jordejendomme.  De  ere  ikke  meget 
oplyste  og  kunne  i  Almindelighed  hverken  læse  eller  skrive. 
Deres  Literatur  bestaar  ogsaa  kun  af  nogle  Krigssange  og 
nogle  Oversættelser  fra  Arabisk;  deres  Sprog  er  nemlig  for- 
skelligt fra  det  arabiske,  skønt  de  to  Racer  dog  kunne  for- 
staa  hinanden. 

Kabylerne  ere  smukke,  velskabte  Folk,  hvis  Ansigtstræk 
mere  ligne  Germanernes  end  Arabernes.  De  have  en  bred 
Pande,  blaa  Øjne  og  lys,  næsten  hvid  Hudfarve. 

I  de  Dele  af  Provinsen  Algier,  sønden  for  Tell,  som  vi 
have  med  at  gøre,  findes  Kabyler  eller  Berberstammen 
Beni-Mzab  og  Kabylerne  i  Uargla  og  i  den  egentlige  Sahara. 
Ved  Mzab  forstaaes  et  Forbund  af  syv  befæstede  Landsbyer, 
beliggende  Syd  for  Byen  Algier  mellem  Laghuat  og  Metlili. 
De  50 — 60,000  Indvaanere  have  til  Dato  vidst  at  unddrage 
sig  ethvert  fremmed  Herredømme.  De  ere  heller  ikke  egent- 
lige franske  Undersaatter,  men  svare  kun  en  Skat  til  Fransk- 
mændene. De  paastaa  selv,  at  de  ere  Efterkommere  af 
Åloabitterne,  men  snarere  ere  de  fordrevne  Carthageniensere . 
Deres   Sæder   have   de   bevaret   rene   og   uplettede.      I  gamle 


Berberkvinde  med  sit  Barn. 

Dage   spottede   man  over,    at  Carhagenienserne  spiste  Hunde  ta 

—  Mzabitterne  gøre  det  samme  nu  til  Dags. 

Sikkert  er  det,  at  hvor  de  saa  end  stamme  fra,  danne 
de  et  Folkeslag  for  sig  selv.  Fra  de  egentlige  Berbere 
kendes  de  paa,  at  de  næsten  ingen  blonde  have  mellem  sig; 
fra  Araberne  skelnes  de  ved  deres  vel  udviklede  Hænder  og 
Fødder  og  deres  lille  tætsluttede  Vækst.  De  have  antaget 
Muhamedanismen,  men  de  indtage  en  Særstilling  blandt 
Muhamedanerne  og  tilhøre  ingen  af  de  orthodokse  Sekter. 
Deres  Troslærdomme  grunde  sig  umiddelbart  paa  Koranens 
Bogstav,  de  anerkende  ingen  Kommentarer,  ej  heller  noget 
religiøst  Adelskab  som  Marabutterne.  De  have  flere  Skikke, 
der  minde  om  Jødedommen,  andre,  der  minde  om  Kristen- 
dommen. De  ere  Monogamister,  og  det  er  dem  forbudt  at 
ægte  fremmede  Kvinder.  I  Moskeerne  findes  nøjagtige  Slægt- 
tavler, for  at  ingen  Fejltagelse  skal  ske  i  den  Retning.  Da 
de  alle  ere  Handelsmænd  og  som  saadanne  ofte  have  store 
Rigdomme  ophobede,  have  de  dannet  en  Milits  til  Forsvar. 
Hver  Mand  er,  naar  det  forlanges,  pligtig  at  gribe  til  Vaaben 

—  det  er  et  »Folk  i  Vaaben«.  Mzabitterne  drive  Handel  i 
Tell,  Tunis  og  langt  ned  i  Sahara.  De  ere  saa  at  sige  Ban- 
kierer for  alle  Saharas  Beboere.  Deres  Industri  staar  tilmed 
paa  et  højt  Trin.  De  fabrikere  saaledes  blant  andet  Krudt 
og  udmærkede  uldne  Tæpper.  De  ere  energiske,  sparsomme- 
lige og  taalmodige,  og  takket  være  disse  Egenskaber  ere  de 
forblevne  en  Race  for  sig  selv.  Der  gives  Millionærer  blandt 
dem,  Folk,  der  i  Byen  Algiers  Smaagyder  ere  begyndte  som 
usle  Gadesælgere. 

I  Provinsen  Constantines  sydlige  Del  bo  Berberstammer 
i  Djebel-Anres,  i  Zibanoaserne  og  i  Sahara. 

Zab,  i  Flertal  Ziban,  kaldes  de  Oaser,  hvis  Hovedstad  er 
Biskra.  De  ere  overbefolkede,  hvorfor  Beboerne  udvandre 
til  Tell,  hvor  de  tjene  til  Livets  Ophold  som  Vandbærere, 
Brøndgravere,  Baadførere,  Dragere  o.  1.  Man  ser  dem  i 
Algier  og  de  andre  Kyststæder  i  den  letteste  og  tarveligste 
Paaklædning  slæbe  afsted  med  de  tungeste  Byrder,  eller  de 
sove    foran  Butikkerne    for    at    holde  Tyve  borte.     Naar  de 

have  tjent  sig  en  lille  Sum  Penge,  vende  de  tilbage  til  deres 
Hjemstavn  for  at  købe  en  Palmelund  og  for  at  fæste  sig  en 
Kone.     I  Almindelighed   kaldes   disse   Folk   Biskris;    det   vil 

Berber  fra  Mzaboaserne. 


sige  Folk   fra  Biskra.      Mange   af  dem  ere  dog    fra  de  andre 
Zibanoaser. 

Medens  de  af  Oasernes  Beboere,  der  have  maattet  under- 
kaste sig  Arabernes  Herredømme,  paa  en  Maade  ere  degenere- 
rede, have  Tuaregerne  i  Sahara,  deres  Stammefrænder,  altid 
vidst  at  bevare  deres  Frihed.  Vi  skulde  senere  høre 
nærmere  om  dem. 


III. 

Araberne.  I  Oaserne  lever  der  vel  en  Del  Arabere, 
som  lade  Saharitterne  af  berbisk  Race  dyrke  deres  Palmelunde ; 
men  Størstedelen  af  dem  ere  Nomader.  De  leve  om  Vinteren 
i  og  ved  Oaserne,  om  Sommeren  paa  Højsletterne,  hvor  de 
instinktmæssigt  og  uophørligt  forandre  Plads.  At  ville  tænke 
paa  at  knytte  dem  til  faste  Bopæle,  vilde  være  det  samme 
som  at  miskende  Arvelighedens  Lov.  Nomadelivet  er  for 
Araberen  en  Livsbetingelse,  det  ligger  i  hans  Natur.  Havde 
han  villet  tage  faste  Boliger,  havde  han  forlængst  kunnet 
det.  For  ham  er  der  ingen  Tillokkelse,  hverken  ved  Rigdom, 
Jordegods  eller  Komfort  —  det  vejer  for  ham  intet  imod  det 
frie,  uafhængige  Nomadeliv,  som  han  har  ført  gennem  saa 
mange  Generationer.  »Aarhundreder  ville  være  nødvendige 
for  at  forandre  de  Instikter,  som  ere  Aarhundreders  Værk. 

Svalen  knuser  Hovedet  mod  Burets  Vægge,  naar  Tiden 
til  at  trække  bort  er  kommen.  Araberen  e'r  som  den.  Han 
maa  afsted,  naar  Øjeblikket  er  der.  Hvis  han  bliver  holdt 
tilbage,  vil  han  sygne  hen  og  dø.«     (Martins). 

Sahara  er  med  sine  uendelige  Strækninger,  hvor  der  kun 
hist  og  her  findes  dyrkede  Pletter,  særlig  egnet  for  Nomade- 
livet. Det  er  det  Land,  der  egner  sig  bedst  for  Efterkom- 
merne af  Muhammeds  Krigere.  »Der  ude  i  Ørkenen  findes 
i  Hovedsagen  de  samme  Forhold,  som  i  deres  oprindelige 
Fædreland.  Her  have  de  vidst,  langt  bedre  end  oppe  paa 
den  anden  Side  Atlasbjærgene,  at  bevare  deres  eventyrlige 
Naturel,  deres  Kærlighed  til  Jagt,  deres  feodale  Organisation, 
og    deres    bibelske,    strenge    og    elegante   Sæder   uantastede. 


Deres  Gæstfrihed  er  i  højeste  Grad  storartet  og-  gør  et  dybt 
Indtryk  paa  den  Fremmede.«     (Clamagran). 

Gæstfriheden  er  et  gennemgribende  Træk  i  Araberens 
Karakter,  den  er  helliget  ved  Koranens  Bud,  den  ytrer  sig, 
naar  han  opholder  sig  paa  Stedet,  undervejs,  i  Krigen,  paa 
Jagt,  ved  Festerne  —  overalt. 

Næppe  er  den  Fremmede  kommen  ind  i  Teltet,  før 
Værten  opbyder  alt,  for  at  Gæsten  ikke  skal  kede  sig  eller 
savne  noget,  indtil  Maaltidet  kan  serveres.  Ved  dette  tager 
Teltherren  selv  den  første  Skaal  Mad  og  sætter  den  foran 
Gæsten.  Kvinderne  komme  nemlig  ikke  selv  til  Stede.  Men 
selv  om  de  holdes  skjulte  for  den  fremmedes  Blikke,  ere  de 
dog  virksomme,  for  at  han  skal  befinde  sig  vel.  De  tilberede 
Levnetsmidlerne,  og  de  kaste  gennem  det  Forhæng-,  som  deler 
Teltet  i  Kvindernes  og  Mændenes  Rum,  stjaalne  Blikke  ind 
ti)  ham  for  at  se,  om  han  befinder  sig  vel.  Man  spiser  i 
Taushed,  som  var  det  Bønnens  Time  —  men  det  er  ogsaa 
en  hellig  og  højtidelig  Handling  at  yde  Gæstfrihed.  Der 
iagttages  det  mest  minutiøse  Cermoniel.  Er  Du  bekymret 
eller  sørgmodig  over  et  eller  andet,  maa  Du  skjule  det. 
Værten  maatte  for  alt  i  Verden  ikke  faa  den  Tanke,  at  Du 
var  misfornøjet  med  noget.  Bekymr  Dig  ikke  for  Din  Hest 
eller  dine  Folk,  de  ere  i  gode  Hænder  —  Spyt  aldrig  paa 
Jorden,  klag  aldrig  over  Vejrliget;  men  frem  for  alt  nævn 
aldrig  din  Hustrus  Navn,  og  pas  paa  ikke  at  give  din  Vært 
gode  Raad. 

Gæstfriheden  ydes  mod  Alverden,  selv  mod  Fjender. 
Man  har  Eksempler  paa,  at  den  samme  Araber,  som  har 
modtaget  en  Gæst  i  sit  Telt,  og  som  der  har  skærmet  ham 
for  Livsfare,  at  han  er  fulgt  efter  ham,  da  han  forlod 
Teltet,  for  langt  borte  fra  Stammens  Territorium  at  udplyndre 
ham  eller  maaske  endog  dræbe  ham. 

Undertiden  hænder  det,  at  Araberne  formelt  rette  sig 
efter  Koranens  hellige  Bud,  medens  de  samtidig,  særlig  over- 
for kristne  Gæster,  spille  dem  slemme  Puds.  Maaske  tilberede 
de  Levnetsmidlerne  til  Dig  med  harsk  Smør  eller  rejse  Teltene 
paa  en  forladt  Lejrplads  eller  andet  Steds,  hvor  Du  vil  blive 

pint  af  ligesaa  talrige  som  familiære  Insekter  —  Somme  Tider 
slaa  de  Dit  Telt  op  i  Nærheden  af  en  ung  Kamel,  der  nylig 
er  vænt  fra,  for  at  dens  Klager  skulle  genere  Dig,  eller 
ogsaa  sørge  de  for,  at  Du  stadig  hører  en  Hane  gale,  saa 
djævelsk  ubehageligt,  at  den  kunde  vække  døde  til  Live. 
Det  er  særlig  Gæster,  der  komme  for  at  opkræve  Skatter, 
eller  som  rejse  for  at  studere  Landets  Topografi,  der  ere 
udsatte  for  slige  Ubehageligheder. 

Men  har  Du  været  udsat  for  sligt,  maa  du  passe  godt 
paa  ikke  at  ytre  Dit  Mishag  hermed,  naar  din  Vært  næste 
Morgen  med  den  mest  smilende  Mine  af  Verden  kommer 
Dig  i  Møde.  Du  vilde  blive  anset  for  meget  uopdragen  og 
kun  blive  til  Morskab  for  Din  foregivne  Ven. 


IV. 

General  Danmas  fortæller,  at  en  Mand  fra  Medea,  som 
hed  Bii-Bekker,  iblant  en  Del  Nomader,  som  kom  til  Byen 
for  at  handle  og  som  havde  slaaet  Lejr  udenfor  Murene, 
genkendte  en  Søn  af  en  Mand,  som  havde  ydet  ham  Gæst- 
frihed for  kort  Tid  siden.  »Værer  velkomne«,  sagde  han  til 
de  fremmede  »Vort  Land  er  ogsaa  Eders.  I  skulle  ikke 
komme  til  hverken  at  sulte  eller  tørste.  Ingen  skal  fornærme 
Eder.     Ingen  vil  bestjæle  Eder.     Jeg  vil  sørge  for  Eder.« 

Paa  Bu-Bekkers  Ord  fulgte  Handling.  Han  sendte  sine 
Slaver  med  Brød,  Dadler  og  stegt  Kjød  til  dem.  Om  Afte- 
nen tilberedte  han  dem  yderligere  Kuskussu,  Mælkemad  og 
Grøntsager  og  spiste  selv  med  dem  —  saadan  bleve  de  be- 
handlede under  hele  deres  Ophold. 

Den  sidste  Aften,  før  de  skulde  rejse,  indbød  han  dem 
til  sig  i  sit  Hjem,  hvor  de  bleve  beværtede,  og  hvor  de 
skulde  sove  om  Natten.  Alle  tilbragte  Aftenen  i  den  mun- 
treste Stemning.  Værtens  Søn,  en  lille  Dreng  paa  syv  Aar, 
morede   især  de   fremmede.     Han  var  lutter  sprudlende  Liv. 

Han  bar  en  prægtig  silkebroderet  Dragt,  som  Bu-Bekkers 
Ven  havde  givet  ham. 

Senere  hen  paa  Aftenen  kom  han  ikke  ind,  da  der 
skulde  spises.  Gæsterne  spurgte  efter  ham;  men  Værten 
svarede  blot: 

lian  ligger  i  en  dyb  Søvn«. 

Saa  spurgte  man  ikke  videre  ud,  og  Maaltidet  fortsattes. 
Efter  dette  herskede  den  gladeste  Stemning;  man  talte  om 
de  Kristne  og  om  Krigen. 

Man  fortalte,  at  Franskmændenes  Armeer  vare  utallige 
som  Trækfuglene  om  Efteraaret,  at  Soldaterne  være  lænkede 
sammen  paa  Linie  som  Perlerne  i  et  Halsbaand,  at  de  vare 
beslaaede  som  Heste,  at  hver  Soldat  bar  Lanse  paa  Enden 
af  sit  Gevær  og  paa  Ryggen  en  Berdåa  (Paksaddel),  som 
indeholdt  hans  Levnetsmidler,  samt  at  de  alle  som  en  kun 
skøde  et  Skud.  Man  roste  de  Franskes  Justits  og  Chefernes 
Mildhed  til  saa  redebont  at  give  Aman ;  man  syntes  godt  om, 
at  den  fattige  og  den  rige  blev  behandlet  ens  af  Dommerne ; 

—  men  man  bebrejdede  dem  deres  Mangel  paa  Værdighed, 
at  de  lo,  selv  naar  de  sagde  »Goddag«,  at  de  traadte  ind  i 
Moskeerne  uden  at  aftage  Skoene,  at  de  ikke  vare  religiøse, 
at  de  gave  deres  Kvinder  alt  for  stor  Frihed,  at  de  sagde 
for  mange  Behageligheder,  at  de  drak  Vin,  at  de  spiste  Svin, 
og  at  de  kælede  for  deres  Hunde. 

Efter  Morgenbønnen  næste  Dag,  da  der  tænktes  paa 
Opbrud,  sagde  Bu-Bekker: 

»Mine  Venner!  jeg  har  efter  Loven  Bydende  gjort  mig 
al  mulig  Umage,  for  at  I  skulde  befinde  Eder  vel  hos  mig; 
Jeg  tror  med  Guds  Hjælp  at  have  taget  alle  de  Hensyn  til 
Eder,  som  jeg  skylder  Eder;  nu  beder  jeg  Eder  give  mig  et 
Bevis  paa  Eders  Venskab  overfor  mig. 

»Som  jeg  sagde  Eder  igaar,  laa  min  Søn  i  en  dyb  Søvn. 

—  han  havde  slaaet  sig  ihjel  ved  at  falde  ned  fra  Husets 
Tag,  hvor  han  legede  med  sin  Moder.« 

»Gud  har  villet  det  saaledes.  Gid  han  vil  unde  Drengen 
Fred!  —  For  ikke  at  ødelægge  Festen  for  Eder  har  jeg 
maattet   holde  min  Smerte   tilbage,   og  jeg  har  maattet  true 

min  fortvivlede  Kone  med  Skilsmisse  for  at  faa  hende  til  at 
tie  stille.     Hendes  Graad  har  ikke  lydt  ind  til  Eder.  — 

Jeg  beder  Eder  vise  mig  den  Venskabstj eneste,  nu  i 
denne  Morgenstund  at  bivaane  min  Søns  Begravelse  og  for- 
ene Eders  Bønner  for  ham  med  mine.« 

Denne  sørgelige  Meddelelse  og  Mandens  Karakterstyrke 
forbausede  de  fremmede,  som  alle  i  nedtrykt  Stemning  gik 
hen  at  begrave  det  stakkels  Barn. 

Se  saadan  er  Gæstfrihedens  Lov  i  Sahara. 


V. 

Araberne  opholde  sig  kun  sjeldent  i  Teltet.  Har  han 
opfyldt  de  Pligter,  som  Koranen  byder  ham,  og  har  han  ikke 
nødig  at  vogte  sine  Hjorde,  samles  han  med  sine  Venner 
langt  —  langt  borte  fra  Kvinderne  og  hengiver  sig  her  til 
lange  Samtaler.  Hans  Holdning  er  som  oftest  alvorlig,  han 
husker  stadig,  at  han  lever  i  et  Land,  der  er  under  fremmed 
Indflydelse;  han  maa  passe  paa  sig  selv. 

Sandt  at  sige  finder  han  dog  Lejlighed,  til  uforstyrret 
at  kunne  hengive  sig  til  Glæden.  Hans  Venner  og  han 
more  sig  da  ustyrligt.  De  fortælle  Historier  og  lyve  hinanden 
paa.  Herregud!  har  ikke  Koranen  selv  tilladt  at  lyve,  naar 
man  derved  kunde  frelse  Livet.  Araberne  i  Sahara  benytte 
sig  saa  rigeligt  af  denne  Tilladelse,  at  man  skulde  tro,  de 
altid  vare  i  Fare. 

I  at  spøge  ere  Seharitterne  Mestre.  Det  arabiske  Sprog 
er  meget  rigt  paa  Ord  med  en  dobbelt  Betydning.  Passer 
man  ikke  paa,  og  aner  man  ikke  Malicen,  bliver  man,  inden 
man  ved  et  Ord  deraf,  udlet  og  latterliggjort  i  de  tilstede- 
værendes Øjne.  Man  har  taget %  en  nedsættende  Yttring  for 
en  rosende  eller  en  Fonærmelse  for  en  Artighed. 

Pas  især  paa  Ghomzaen;  det  er  en  næsten  umærkelig 
Blinken  med  den  nedeeste  Del  af  Øjenlaaget,  ved  hvilken  to 

Saharitter   saa   udmærket  godt  forstaaes,  enten  det  gælder  at 
forraade  Dig,  bestjæle  Dig  eller  have  Dig  til  Bedste. 


Araber  fra  Sydalgier. 


Det   er    meget  vanskeligt   at    lære  Saharitterne  at  kende. 
Faar  Du  endelig  Adgang  til  hans  Telt  —  hvad  ser  Du  saa? 

Intet!  Det  er  som  oftest  delt  i  to  Dele  ved  Tæpper.  Den 
forreste  Del  er  Mændenes;  den  bagerste  Kvindernes.  Klæder, 
Sække  og  Levnetsmidler  optage  Midten,  Sadeltøjet  ligger  i 
et  Hjørne,  Vaabnene  hænge  paa  Teltstøtterne,  og  der  findes 
ingen  Møbler.  Hvortil  skulde  f.  Eks.  Senge  tjene?  De 
fattige  have  Maatter;  de  rige  hvile  paa  Tæpper.  Stole  og 
Borde  behøves  ikke;  man  sidder  jo  paa  Jorden  og  spiser. 
Det  et  let  forstaaeligt,  at  et  Folk,  der  hvert  Øjeblik  kan 
komme  til  at  bryde  op,  ikke  har  den  Slags  Sager,  de  vilde 
kun  danne  en  Hindring  for  Nomadelivet.  Det  eneste  Møbel,  der 
findes  i  Teltet,  er  den  saakaldte  Seiuduk,  en  stor  Kuffert,  der 
indeholder  Kvindernes  Kostbarheder  og  Mændenes  vigtige 
Papirer.  Den  er  lavet  saaledes,  at  den  hurtig  kan  anbringns 
paa  Ryggen  af  en  Kamel,  hvis  der  er  Fare  paa  Færde, 
og  den  skal  bort. 


VI. 

Arabernes  Udholdenhed  og  Nøjsomhed  grænser  til  det 
utrolige.  Han  kan  sulte  i  tre  Dage  og  undvære  Drikke 
i  indtil  52  Timer  og  dog  gøre  forbausende  lange  Dags- 
marscher. 

General  Margueritte,  som  i  lang  Tid  kommanderede  i 
Laghuat,  havde  taget  i  sin  Tjeneste  Saharitten  Ben-Saaidane , 
som  i  fire  og  tyve  Timer  tilbagelagde  216  Kilometer.  En 
anden  Gang  tilbagelagde  han  i  102  Timer  560  Kilometer.  Han 
gjorde  Tjeneste  som  Løber  og  var  meget  stolt  af  denne 
Bestilling  og  det  Ry,  han  havde  vundet.  For  at  holde 
Benene  i  Vane,  gik  han  ofte  fra  Djelfa  til  Laghuat,  hvilken 
116  Kilometre  lange  Strækning  han  brugte  14  Timer  til  at 
passere.     Fjorten  Mil  i  lige  saa  mange  Timer! 

Sikkert  er  det,  at  Ørkenens  Folk  ved  det  haarde  og 
farefulde  Liv,  de  føre,  blive  egnede  til  ypperlige  Fodgængere 
og  til  at  taale  alle  Slags  Savn  og  Anstrengelser.  I  Sahara 
er  det  en  Skændsel  at  kaldes  Bu-Kacli,  Bugens  Fader. 

VII. 

Det  er  Sammenslutningen  af  flere  Familier  med  en  fælles 
Afstamning,  der  har  dannet  Araberstammen.  Medlemmerne 
af  denne  holde  sammen  lige  saa  meget  af  Nødvendighed  som 
ifølge  gammel  nedarved  Sædvane.  Stammernes  Skæbne  har 
i  Tidernes  Løb  været  meget  forskellig.  Nogle  Stammer  ere 
fuldstændig  forsvundne,  andre  ere  meget  faatallige,  medens 
flere  ere  blevne  talrige  og  mægtige.  Antallet  af  Individer  i 
Stammerne  varierer  mellem  c.  500  og  c.  40,000.  Efter  deres 
Betydning  ere  Stammerne  delte  i  flere  eller  færre  Fraktioner. 
Dnaren,  hvorved  forstaaes  en  Samling  af  Telte,  beliggende 
i  en  Rundkreds,  er  den  mindste  Faktor  i  Samfundet.  Et 
vist  Antal  Duarer  danne  en  Ferka,  der  styres  af  en  CJieikh. 
Flere  Ferkaer  danne  Stammen,  der  adlyder  en  Kaid.  Flere 
Stammer,  der  ere  grupperede  sammen,  adlyde  en  Over-Kaid 
eller  Agha.  Endelig  slutte  flere  Aghaliker  sig  sammen  under 
en  BacJi-Agha.  der  danner  et  Kalifat. 

Hele  dette  Hierarehi  er  bygget  paa  det  aristokratiske 
Princip. 

Aristokratiet  betragtes  ikke  blot  som  en  Nødvendighed 
for  Samfundet,  men  det  ansees  ligefrem  som  skabt  ifølge  en 
Naturlov : 

»Tag  en  Tjørn«,  sagde  Abd-el-Kader,  »Vand  den  i  et 
helt  Aar  med  Rosenvand,  og  den  vil  dog  kun  frembringe 
Tjørne;  —  tag  en  Daddel,  lad  den  passe  sig  selv,  og  den  vil 
frembringe  Dadler.« 

Adelen  er  Daddelen",  medens  Folket  er  Tjørnen. 

»Hovedet,  se  det  er  nu  en  Gang  Hovedet,  og  Halen 
vedbliver  altid  at  være  Halen«,  siger  den  simpleste  Hyrde. 

Der  eksisterer  blandt  Araberne  tre  Slags  Adelskab.  i° 
det  af  Fødsel,  2°  det  militære  og  30   det  religiøse. 

Fødselsaristokraterne,  Cherifferne  ere  Efterkommere  af 
Muhammeds  Datter  Fatma  og  Sidi-AH-Abi-Taleb  hans  Onkel. 

Militæraristokratiet  —  Djuad  —  bestaar  af  Efterkommere 
af  gamle,  berømte  Familier  eller  af  den  Stamme,  til  hvilken 
Profeten  hørte.     De  danne  det  aktive  militære  Element. 

Endelig  have  vi  den  religiøse  Adel  —  Marabiitterne. 

Det  er  ikke  nødvendigt,  at  Adelen  indtager  en  særlig 
høj  Stilling  i  Samfundet  —  tværtimod  ser  man  dem  daglig 
give  sig  af  med  alle  mulige  Beskæftigelser  og  finder  dem 
i  alle  mulige  Stillinger. 

Frankmændene  have  forsøgt  at  drage  Fordel  af  Adelen. 
De  have  indset,  at  det  var  bedre  at  benytte  dens  Indflydelse, 
end  forsøge  det  umulige,  at  undertrykke  dens  Magt.  Nu  ud- 
nævnes Cheikherne  af  Regeringen,  medens  vedblivende 
Cheferne  for  Duarene  vælges  af  de  Indfødte  selv.  Nomade- 
livets Fordringer  og  de  religiøse  Forskrifter  nødvendiggøre 
denne  Selvstyrelse.  Cheikherne  bilægge  Stridigheder,  paa- 
lægge Skatter  og  haandhæve  Politimyndigheden.  De  svare 
omtrent  til  Mairene  i  de  franske  Kommuner.  Kaiderne, 
Stammernes  Øverste,  udnævnes  ogsaa  af  Regeringen.  De  ere 
direkte  ansvarlige  for  Efterlevelsen  af  de  givne  Befalinger, 
udøve  Dommervirksomheden  og  samle  de  Kontingenter  af 
Ryttere  —  Gumen  —  som  maatte  blive  rekvirerede  til  Assi- 
stance ved  de  franske  Ekspeditoner. 

I  Befolkningens  brede  Lag  findes  der  ikke  nogen  videre 
Standsforskel.  Under  Aristokratiet  findes  kun  de  smaa  Ejen- 
domsbesiddere, Forpagterne  og  Tjenestefolkene. 


VIII. 

Adelsmanden,  der  lever  under  det  store  Telt  i  Ørkenen, 
har  ligesom  Patricierne  i  det  gamle  Rom,  sine  Klienter,  der 
komme  fra  den  tidlige  Morgenstund  for  at  paakalde  hans 
Hjælp  eller  for  at  søge  Raad: 

Denne  klager  over  en  Nabo,  som  har  forsøgt  at 
forføre  Konen,  hin  anklager  en  Rigmand  for  ikke  at  ville 
betale,  hvad  han  skylder,  en  tredie  fortæller,  at  hans  Kvæg 
er  stjaalet,  en  fjerde  beder  om  Hjælp  for  sin  Datter,  der 
bliver  mishandlet  af  en  brutal  Ægtemand. 

En  Høvdings  fornemste  Dyd  er  Taalmodighed.  Han 
maa  hore  paa  alle  og  sørge  for,  at  de  alle  gaa  beroligede 
bort.  Enkelte  faa  Befalinger,  som  de  ikke  kunne  vægre  sig 
ved  at  efterkomme,  andre  nøjes  med  gode  Raad. 

Alen  det  er  ikke  nok,  at  Adelsmanden  forstaar  at  dømme 
med  Klogskab,  han  maa  være  tapper  og  gavmild. 

»hans  Sabel   skal   altid  være  dragen,   og  hans  Haand 
aaben«. 

Udenfor  Teltet. 


Hans  Telt  skal   være   de   ulykkeliges  Tilflugtssted.      Har 
ikke  Profeten  sa«t: 


»Gud    er    kun    barmhjertig    mod    dem,    der  selv   ere 

barmhjertige. 
I  troende   giver  Almisse,    var   det   kun   Halvdelen   af 

en  Daddelkærne. 


8o 

Den,    der    er    gavmild    i    Dag,    »skal   blive   mættet  i 
Morgen.« 

Skønt  Rigdom  i  Almindelighed,  er  en  nødvendig  Betin- 
gelse for  at  opnaa  Indflydelse,  bør  den  fornemste  Høvding 
dog  ikke  lade  skinne  igennem,  at  hans  vigtigste  Beskæftigelse 
er  at  samle  Formue.  —  Sin  Indflydelse  maa  han  snarere  se 
at  erhverve  sig  paa  anden  Maade. 

Naar  en  Kriger  har  gjort  utallige  Razziaer,  der  have 
bragt  ham  baade  Penge  og  Berømmelse,  kaldes  han  Ben- 
Derau  (Søn  af  sin  Arm),  og  han  kan  aspirere  til  de  højeste 
Værdigheder  i  Stammen.  Det  er  altid  det  reelle,  som  Ara- 
berne forstaa  at  værdsætte.  De  sætte  ikke  Pris  paa  et  stort 
og  stærkt  Legeme,  naar  der  indenfor  bor  en  svag  Sjæl. 

De  forlange  vel  en  stærk  Legemsbygning,  at  vedkommende 
er  ufølsom  overfor  Tørst,  Sult  og  vant  til  at  taale  alle  Slags 
Savn  og  Anstrengelser;  men  de  sætte  ingen  Pris  paa  en  her- 
kulisk  Legemsbygning.  Det,  de  agte  højest,  er  Hurtighed 
og  Tapperhed. 

Trods  deres  Beundring  for  Modet,  eksisterer  det  Begreb 
om  Ære,  som  vi  have,  slet  ikke  for  dem. 

De  anse  det  saa  langt  fra  at  være  en  Fejghed  at  retirere 
overfor  et  overlegent  Antal  Modstandere,  at  de  endog  mene  det 
rigtigt  at  flygte  overfor  en  underlegen  Styrke,  naar  man 
ingen  Fordel  kan  have  af  at  besejre  den.  Æren  er  for  dem 
ikke  Røg;  de  ville  have  et  Udbytte,  hver  Gang  de  indlade 
sig  i  Kamp.  Fornærmes  en  Araber,  griber  han  ikke  aaben- 
lyst  til  Vaaben  mod  Fornærmeren,  derved  udsætter  han  sig 
jo  kun  selv  for  yderligere  Tab,  nej  han  hevner  sig  ved  List. 
Vendettaen  hersker  i  rigt  Maal.  Snigmord  høre  til  Dagens 
Orden. 

Opstaar  der  Strid  mellem  to  Høvdinge,  indvikles  først 
deres  Slægtninge  og  Venner  i  den  —  og  til  sidst  ender  det 
med,  at  hele  Stammen  er  under  Vaaben  —  for  en  Ubetyde- 
ligheds Skyld  maaske. 

Et  Mord  eller  et  Drab  kan  dog  altid  sones  med  Blod- 
penge (Dia),  der  maa  betales  til  den  dræbtes  Arvinger.     Der 

kendes  næppe  noget  Eksempel  paa,  at  den  Morder,  der  har 
betalt  Diaen,  bliver  forfulgt  paa  anden  Maade.  Ingen  Søn 
vil  nægte  at  modtage  Dia  af  sin  Faders  Morder.  Det  er  en 
hellig  Handling  at  give  og  modtage  den.  Er  derimod 
Morderen  for  fattig  til  at  kunne  betale  Diaen,  bliver  han 
dømt  til  Talionstraffen :  Øje  for  Øje,  Tand  for  Tand  og 
—  Liv  for  Liv. 


IX. 

General  Danmas,  der  i  1837  var  fransk  Konsul  i  Mas- 
kara hos  Abd-el-Kader,  fortæller  et  Eksempel  paa  denne  Strafs 
Fuldbyrdelse : 

To  Børn  stredes  paa  Gaden.  Deres  Fædre  kom  dem 
til  Hjælp.  Fra  Trusler  gik  det  over  til  Haandgribeligheder, 
som  endte  med,  at  den  ene  stødte  den  anden  ned.  Denne 
sidste  havde  fem  Saar,  et  i  højre,  et  andet  i  venstre  Side, 
to  i  Underlivet  og  sluttelig  et  femte  i  Ryggen. 

Folk  kom  løbende  til  og  fængslede  Morderen.  Inden 
Forløbet  af  en  halv  Time  var  der  ført  Vidner,  og  Morderen 
blev  dømt  til  at  lide  Talionstraffen  for  den  myrdedes  Broders 
Haand. 

Paa  et  Tegn  af  Kadien  førtes  Morderen  bagbunden  til 
Torvet,  hvor  henved  tre  tusinde  Mennesker  ventede  for  at 
bivaane  Eksekutionen.  Med  Møje  blev  der  holdt  en  cirkel- 
rund Plads  aaben  i  Midten,  hvor  Morderen  og  han,  der  skulde 
fuldbyrde  Dødsdommen,  befandt  sig.  Førstnævnte  var  tilsyne- 
ladende rolig,  fattet  og  ligegyldig  for,  hvad  der  skulde  ske, 
sidstnævnte  stod  med  Kniven  i  Haanden. 

Efter  Dommens  Ordlyd  skulde  Morderen  dø  efter  at 
have  modtaget  lige  saa  mange  Knivstik,  som  han  havde 
bibragt  sit  Offer.  De  skulde  bibringes  ham  i  samme  Orden 
og  i  de  samme  Legemsdele,  som  den  døde  havde  faaet 
dem  i. 

Da  alt  var  i  Orden,  hævedes  en  Stok  i  Vejret.  Det  var 
Signalet  til  Skarpretteren. 

Denne  sprang  øjeblikkelig  frem,  stødte  Offeret  Dolken, 
først  i  den  højre,  saa  i  den  venstre  Side  af  Brystet,  men 
upaatvivlelig  uden  at  træffe  Hjærtet;  thi  den  ulykkelige 
skreg  til  ham: 

»Stød  til!  Stød  til!  men  tro  blot  ikke,  at  det  er  Dig, 
som  dræber  mig.  —  Det  er  Gud  alene.« 

Medens  Bøddelen  endnu  i  Hast  bibragte  Offeret  to  Stik  i 
Underlivet,  saa  Blodet  flød  i  Strømme,  vedblev  denne  sine 
Forhaanelser. 

Der  var  nu  kun  det  sidste  Stød  tilbage.  Den  saarede 
vendte  sig  selv  om  —  og  Dolkens  Blad  forsvandt  i  Ryggen 
paa  ham.     Han  vaklede,  men  faldt  ikke  omkuld. 

»Det  er  nok«!   »det  er  nok«!  skreg  Mængden. 

»Han  har  kun  givet  fem  Knivstik,  og  han  skal  selv  ikke 
have  flere.« 

Eksekutionen  var  forbi.  Den  ulykkelige  havde  endnu 
Kraft  nok  til  at  vakle  til  sit  Hus.  Her  kom  øjeblikkelig  den 
franske  Konsulatlæge  Warnier  til  Stede.  Medens  han  gav  sig 
til   at  forbinde   de   frygtelige  Saar,   sukkede   den   lemlæstede: 

»O  frels  mig!  Du  er  en  stor  Læge  —  bevis  det  nu, 
helbred  mig;  at  jeg  kan  dræbe  den  Hund!« 

Al  Hjælp  var  imidlertid  unyttig. 


Hvis  en  Morder  er  tilstrækkelig  mægtig  til,  at  hans 
Sammefrænder  ville  beskytte  ham,  nægter  han  maaske  at 
betale  Blodpengene.  Dog  før  eller  senere  vil  han  komme 
til  at  bøde  med  sit  Liv.     Vendettaen  vil  ramme  ham. 


X. 

Der  hersker  den  største  Glæde  i  Nomadens  Telt,  naar 
et  Barn  kommer  til  Verden,  hvad  enten  det  saa  er  en  Dreng 
eller  en  Pige.  Dog  glæder  en  Araber  sig  mere  over  en 
Dreng,  end  en  Pige. 

Den,  der  i  Forvejen  har  Døtre,  sørger  til  den  Dag,  da 
hans  Hustru  skænker  ham  en  Søn.  Hans  Venner  komme  da 
for  at  lykønske  ham,  og  Barnet  er  saa  meget  mere  velkom- 
ment, som  det  har  været  længe  ventet. 

I  de  finere  Familier  komme  baade  Mænd  og  Kvinder 
straks  for  at  lykønske  Forældrene  og  for  at  ønske  Barnet  Vel- 
kommen.    De  udtale  for  dets  Fremtid  de  bedste  Ønsker: 

»Gid  han  maa  blive  smuk!« 

»Gid  han  maa  blive  mægtig!« 

»Gid  han  maa  blive  rig!« 

»Gid  han  maa  blive  lykkelig!« 

Samtidig  overbringe  de  deres  Gaver:  Kameler,  Faar, 
kostbare  Klæder,  Korn  eller  Dadler. 

Faderen  maa  til  Gengæld  yde  den  mest  storartede  Gæst- 
frihed, mange  Gange  i  hele  fjorten  Dage  i  Træk. 

Senest  otte  Dage  efter,  at  et  Barn  er  bragt  til  Verden, 
samles  Familiens  nærmeste  Venner  og  Frænder  til  et  Gilde, 
ved  hvilket  det  bestemmes,  hvad  Barnet  skal  hedde. 

Ved  Begyndelsen  af  Maaltidet  deles  en  kogt  Faarelever 
i  flere  Stykker  af  forskellig  Størrelse.  Hvert  af  disse  repræ- 
senterer et  Navn.  Efterat  de  ere  blevne  tilbørligt  blandede, 
trækker  man  paa  Maa  og  Faa  et  af  dem,  og  Barnet  faar 
da  det  Navn,  der  repræsenteres  af  Stykket. 


XI. 

Omskærelsen  er  en  højtidelig  og  festlig  Handling.  I 
Byerne  foretages  den  almindelig  i  syv  Aars  Alderen,  blandt 
Nomaderne  allerede  i  fem  Aars  Alderen. 

Det  fejler  ikke,  at  naar  en  særlig  agtet  og  indflydelses- 
rig Mand  lader  sin  Søn  omskære,  at  da  samtidig  andre 
fattigere  Folks  Børn,  eller  Tjenestefolkenes  Børn,  tillige  blive 
omskaarne.     Dette  er  nemlig  en  Gud  velbehagelig  Handling. 

Omskærelsesfesten,  der  varer  en  seks  til  otte  Dage, 
samler    i   Almindelighed    i    Familiens   Hjem    alle  Venner    og 

Naboer,  baade  Mænd  og  Kvinder.  Selve  Omskærelsen  fore- 
gaar  om  Natten.  Faderen  og  de  nærmeste  Venner  samles 
om  den  Seng,  paa  hvilken  Barnet  og  Operatøren  befinde, 
sig.  Vandkølere  slaaes  itu  udenfor  Boligen  forat  meddele 
alle  og  enhver,  at  Barnet  er  renset  og  omskaaret.  Kvinderne 
udstøde  deres  Ju !  —  Ju !  og  ligestraks  efter  begynder  Dansen 
og  Musikken. 

Araberne  anse  Omskærelsesceremonien  for  at  være  af 
ældgammel  Oprindelse.  Den  arabiske  Legende  beretter,  at 
den  første  Mand  besluttede,  efter  at  være  udjaget  af  Paradiset, 
helt  at  ødelægge  det,  der  havde  været  Aarsagen  til  hans 
Fald;  men  i  sidste  Oieblik  fortrød  han  det  og  nøjedes  med 
en  mere  beskeden  Ødelæggelse. 


XII. 

Ærbødigheden  overfor  Faderen  er  et  af  de  smukkeste 
Karaktertræk  hos  Araberne. 

Saa  længe  Barnet  er  lille,  tilhører  hele  Teltet  det. 
Faderen  er  da  paa  en  vis  Maade  sin  Søns  første  Slave;  mea 
naar  Sønnen  vokser  til,  bliver  Forholdet  anderledes.  Han 
lærer  da,  at  han  ikke  mere  maa  tale  til  sin  Fader  uden  at 
være  spurgt,  ejheller  være  til  Stede  ved  de  Sammenkomster, 
i  hvilke  Faderen  deltager.  Den  samme  Ærbødighed,  som 
saaledes  skal  vises  overfor  Faderen  som  Teltets  Herre,  skal 
ogsaa  vises  over  for  ældre  Brødre. 

Saasnart  Drengen  begynder  at  udvikle  sig,  lærer  man 
ham  at  læse  og  skrive.  Tidligere  var  det  kun  Marabutterne, 
som  kunde  give  sig  af  med  boglige  Sysler.  Krigerne  for- 
agtede, ligesom  Middelalderens  Adelige,  al  Lærdom;  nu  der- 
imod tænke  Araberne  anderledes: 

»I  gamle  Dage  kunde  vi  leve  i  Uvidenhed,  thi  da  her- 
skede der  Ro  og  Lykke  iblandt  os;  men  i  disse  urolige 
Tider  ere  vi  nødsagede  til  at  tage  Videnskaben  til  Hjælp.« 

Samtidig  med,  at  Drengen  lærer  at  læse  og  skrive,  be- 
gynder han  at  øve  sig  i  Vaabenbrug  og  i  at  ride.  Lige 
saasnart  han  kan  faa  Benene  over  en  Hesteryg,  lader  man 
ham  bestige,  først  et  Føl,  senere  en  Hest.  Efterhaanden 
som  han  lærer  at  sidde  fast,  tager  man  ham  med  paa  Jagt. 
Dér  øves  han  i  at  skyde  og  i  at  bore  Lansen  i  Vildsvinets  Side- 
Naar  han  er  bleven  seksten  til  atten  Aar  gammel, 
har  lært  Koranens  Bud  og  kan  taale  at  faste,  bliver  han 
gift.  Har  ikke  Profeten  sagt: 
»Gift  dig  ung; 

Ægteskabet  holder  Manden  i  Ave 
og  forædler  Kvinden«. 


XIII. 

Lige  til  dette  Tidspunkt,  er  der  bleven  vaaget  over  hans 
Opdragelse  med  den  største  Omhu.  Aldrig  har  han  faaet 
Lov  at  være  alene.  En  Lærer  eller  et  Tjenestetyende  har 
altid  passet  paa  ham.  Man  har  holdt  ham  borte  fra  Mænd 
og  Kvinder  med  løse  Sæder,  for  at  han  kunde  medbringe 
et  stærkt  Legeme  og  en  ubesmittet  Sjæl  til  den,  man  har 
udset  til  hans  Hustru. 

Hun  maa  være  af  lige  Byrd,  have  et  godt  Rygte  og, 
om  muligt,  være  smuk.  Slægtens  Kvinder  forvisse  sig,  ved 
en  nøjagtig  Undersøgelse  i  Brudens  Hjem  om,  at  alt  i  saa 
Henseende  er  i  Orden.  Er  denne  Prøve  faldet  heldigt  ud, 
bliver  Parret  gift. 


Paa  Bryllupsdagen  kommer  til  Brudens  Telt  en  Kavalkade 
paa  henved  fem  hundrede  prægtigt  klædte,  godt  bevæbnede 
og  ypperligt  beredne  Ryttere.  De  ledsages  af  tilslørede 
Kvinder  paa  Æsler  og  Kameler.  Det  er  de  yngste  og 
smukkeste  Piger  i  Stammen,  som  ere  udvalgte  til  at  foretage 

dette  frydefulde  Bryllupsridt,  der  ofte  kan  vare  i  flere  Dage. 
Paa  hele  Rejsen  lade  Rytterne  deres  Heste  danse,  ofte  i  den 


Araberkvinde  fra  Syden. 


vildeste  Galop,   samtidig   med,    at  Geværskuddene   knalde  og 
blande   sig  i  Kvindernes  Glædesskrig  og  Kærlighedssange. 

Saasnart  Rytterskaren  er  ankommen  til  Brudens  Telt, 
gaar  hendes  Fader  frem  og  ønsker  Velkommen,  hvorefter 
der  beredes  et  Gæstebud  for  de  fremmede,  der  først  næste  Dag 
skulle  tiltræde  Hjemmarchen. 

Denne  Gang  er  Bruden  med,  ridende  paa  et  Muldyr 
eller  en  rigt  prydet  Kamel.  Hun  har  ikke  sagt  Farvel  hver- 
ken til  sin  Fader  eller  sine  ældre  Brødre,  hendes  Undselighed 
forbyder  hende  det.  Kun  hendes  Moder  gaar  ved  Afskeden 
ud  af  Teltet  for  at  velsigne  hende  og  forat  sige  hende  et 
rørende  Farvel,  nu,  da  hun  snart  ikke  længere  er  ung  Pige 
og  for  Fremtiden  skal  tilhøre  en  anden  Familie. 


Imidlertid  har  Brudgommen  rejst  et  rigt  prydet  Telt. 
Her  modtages  Bruden  der  følges  af  sin  Moder  og  sine  Slægt- 
ninge. Der  bydes  dem  et  udsøgt  Maaltid.  Rundt  om  fejres 
nu  Bryllupsfesten  med  Musik  og  Glædesskud;  men  først  om 
Aftenen  smutter  Brudgommen  ind  i  Teltet,  hvor  der  nu  er 
tyst  og  sttille. 


Næste  Morgen  er  Brudens  Familie  samlet  i  ængstelig 
Spænding.  Moderen  modtager  nu  af  en  Tjenestepige  Datterens 
Særk,  som  hun  med  Stolthed  viser  frem: 

»Gud  give  dig  Kraft  og  Sundhed!  Du  har  ikke 
gjort  vore  Forhaabninger  til  Skamme,  du  er  en 
god  Datter,  som  aldrig  har  bragt  os  til  at  blegne 
af  Skam.« 

Inden  denne  Ceremoni  lykkeligt  er  overstaaet,  er  Fami- 
lien ængstelig  til  Mode.  Gaar  alt  godt,  udbryde  Kvinderne 
i  Fryderaab.  Familiens  Ære  ere  reddet,  og  Særken  spaserer 
nu  rundt  fra  Familie  til  Familie  blandt  Vennerne,  som  alle 
glæde  sig  og  give  Foreviserinden  Gaver. 

XIV. 


Muhamedanernes  Ægteskab  er  fuldstændig  borgerligt. 
Tvært  imod,  hvad  der  er  Tilfældet  hos  os,  er  det  Brud- 
gommen, som  maa  give  Brudens  Forældre  en  Medgift. 

En  Pige  af  hvilken  som  helst  Alder  kan  bortgives  til 
Ægte  af  sin  Fader  eller  af  sin  Beskytter,  men  først,  naar 
hun  er  giftefærdig,  kommer  hun  til  sin  Ægtemand. 

Saasnart  hun  er  bortlovet,  oprettes  der  en  Ægteskabs- 
kontrakt,  som  udtrykkelig  bestemmer  dette.  Den  konstaterer, 
at  Bruden  er  Mø,  den  bestemmer,  at  hun  ikke  maa  blive 
anvendt  til  visse  sværere  Arbejder,  at  f.  Eks.  Manden  ikke 
maa  tage  andre  legitime  Hustruer,  ej  heller  have  Slavinder 
som  Medhustruer,  jog  iøvrigt  indeholder  den,  hvad  der 
maatte  være  aftalt  om  andre  Forhold. 

Hvis  Manden  ikke  overholder  disse  Betingelser,  kan 
Kvinden  forlange  Skilsmisse.  Er  Uretten  paa  Mandens  Side, 
beholder  Kvinden  sin  Medgift.  Hvis  det  modsatte  er  Til- 
fældet, skal  en  Del  af  den  tilbagegives. 

Den   fraskilte   Kvinde   skal   opføde   sine   Børn  i   to  Aar. 

Enker  bestemme  selv,  om  de  ville  gifte  sig  igen;  de 
maa  dog  vente  fire  Maaneder  og  10  Dage,  efter  at  Manden 
er  død. 

Der  er  intet  til  Hinder  for,  at  de  kunne  føde  deres 
afdøde  Mand  Børn  længe  efter  dennes  Død.  Araberne  sige 
da,  at  »Barnet  har  sovet  i  Moders  Liv.« 

Man  har  Eksempler  paa,  at  Børn  paa  denne  Maade  have 
sovet  —  i  syv  Aar. 

Dør  Hustruen,  arver  Manden  Halvdelen  af  hendes  Efter- 
ladenskaber,  dog  kun  en  Fjerdedel,   hvis  der  ingen  Børn  er. 


Skjønt  Loven  tillader  en  Høvding  at  have  fire  Hustruer 
paa  een  Gang,  kunne  Araberne  dog  sjeldent  hjælpe  sig 
dermed. 

Det  er  ikke  en  Gang  tilstrækkeligt,  at  de  foruden  dem 
have  en  Del  Medhustruer,  nej  Skilsmisse  maa  tages  til  Hjælp 
forat  faa  yngre  istedetfor  de  gamle. 

Man  har  endog  hørt,  at  en  Høvding  har  haft  fjorten 
legitime  Hustruer.  Det  er  en  Selvfølge,  at  Husfreden  under 
slige  Forhold  ikke  kan  være  den  bedste.  Jalousien  hersker 
da  ogsaa  i  videste  Maal  i  Teltene  med  de  mange  Kvinder. 
Ofte  hænder  det,  at  en  foretrukken  Medbejlerske  sygner  hen 
og  dør  af  den  Gift,  som  Hadet  har  ladet  en  tilsidesat  Hustru 
tilberede.  Trods  slige  uhyggelige  Tildragelser  er  det  dog 
sjeldent,  at  Kvinderne  forraade  hinanden  overfor  deres  Mand 
—  mod  ham  holde  de  som  Regel  sammen.  De  klage  deres 
Sorger  over  Ægtemændenes  Slethed  for  Kadien,  der  mange 
Gange  har  meget  delikate  Sager  til  Afgørelse ;  thi  en  Mand 
skal  regelmæssigt  opfylde  sine  ægteskabelige  Pligter  overfor 
hver  enkelt  af  sine  legitime  Hustruer  —  han  skal  give  dem 
hver  især  »Guds  Part«  —  hvis  han  vil  undgaa  Skilsmisse. 

Det  er  dog  skjældent,  at  Kvinderne  i  de  højere  Lag 
beklage  sig  over  sligt  og  aabenbare  de  ægteskabelige 
Hemmeligheder;  den  simple  Kvinde  derimod  fordrer  sin  Ret, 
hun  har  jo  baade  Religionen  og  Loven  paa  sin  Side. 

De  arabiske  Kvinder  ere  i  Almindelighed  smaa  med  en 
Hud  hvid  som  Mælk  og  med  store,  sorte,  udtryksfulde, 
svømmende  Øjne  og  lange  Øjenvipper,  dertil  yndige  koral- 
røde Læber,  et  langt,  krøllet  Haar  og  perlehvide  Tænder. 
Deres  Ansigt  er  tatoveret  med  blaa  Stjerner  paa  Panden, 
Kinderne  og  Hagen. 

De  tabe  sig  imidlertid  meget  hurtigt  og  ere  allerede 
gamle  og  grimme  i  Tyveaarsalderen.  De  blive  nemlig  ofte 
gifte  allerede,  naar  de  ere  en  halv  Snes  Aar  gamle,  og  der- 
efter overlæssede  med  Arbejde  og  mangen  Gang  mishand- 
lede af  deres  ustadige  Ægtemænd. 

Deres  Blufærdighed  er  ikke  stor  og  gælder  egentlig  kun 
Ansigtet.  Man  kan  somme  Tider  se  fattige  Kvinder  gaa 
paa  Arbejde  med  Hovedet  meget  omhyggeligt  tilhyllet, 
medens  det  øvrige  Legeme  kun  er  dækket  af  to  Lærreds- 
strimler,    der   hænge    ned   for   og   bag,    saa   man   i  Profil  ser 

hele   det   nøgne   Legeme.      De   blive   hurtigt   deformerede    af 
svært    Arbejde.      Fra    Morgen    til    Aften    maa    de    slide    og 


Araberinde  der  maler  Korn. 


slæbe:    Ofte  ser  man  dem  f.  Eks.  med  et  Barn  paa  Ryggen 
traske  afsted  for  at  hente  Vand  flere  Kilometre  borte. 

Deres  Intelligens  er,  særlig  i  de  højere  Lag,  hvor  de 
altid  leve  som  i  et  Fængsel,  kun  ringe.  I  det  hele  taget  er 
deres  Lod  sørgelig.  Saa  længe  de  ere  ganske  unge,  blive 
de  fejrede  og  forgudede  —  for  senere  saa  meget  føleligere 
at  mærke  Overgangen,  naar  Mændene  med  deres  utallige 
Forrettigheder  ere  blevne  kede  af  dem  og  behandle  dem 
haardt. 

Hvad  hjælper  det  at  klage  til  Kadien  og  blive  skilt  fra 
ham,  der  har  købt  en  —  ingen  anden  vil  dog  ægte  en 
gammel  fraskilt  Kone. 

Saa  længe  de  ere  unge,  spille  Kvinderne  en  uhyre 
Rolle  i  det  muhamedanske  Samfund.  Følgende  Faktum  kan 
bevise  det: 

Sig  til  en  Araber,  at  han  er  fejg;  han  vil  maaske  finde 
sig  i  denne  Fornærmelse.  Er  han  virkelig  fejg,  har  Gud 
villet  det  saaledes.  Behandl  ham  som  Tyv  —  han  vil  le 
Dig  ud.  I  han  Øjne  er  Tyveri  ofte  en  fortjenstfuld  Handling. 
Men  kald  ham:  ?>taha?i«,  og  Du  vil  have  optændt  et  Raseri 
i  hans  Inderste  og  en  Vrede,  som  kun  kan  stilles  ved  Blod. 
Det  eneste  Menneske,  som  en  Araber  aldrig  vilde  kunne  til- 
give, er  ham,  om  hvem  han  vidste,  at  han  med  Rette 
kastede  ham  Ordet  »Hanrej«  i  Øjnene. 


XV. 

Fra  det  Øjeblik  den  unge  Araber  er  bleven  gift,  ind- 
indtræder  han  i  en  ny  Sfære.  Fra  nu  af  regnes  han  til 
Krigsmændene;  hans  Mening  vejer  noget,  selv  om  han  ikke 
straks  er  bleven  Chef  for  en  Samling  Telte  eller  har  fuld 
Raadighed  over  Hjordene,  fordi  Faderen  endnu  lever.  Er 
han  grand  seigneur,  har  han  allerede  sine  egne  Heste,  sine 
Jagthunde,  Falke,  Krigsudrustning  og  Jagtudstyr  samt  fremfor 
alt  sine  egne  Klienter  blandt  de  unge  Mænd  af  Stammen, 
som  maaske  ikke  ere  af  saa  ædel  Herkomst,  som  han  selv. 

Hans  Heste  ere  af  den  ædleste  Race,  af  dem,  hvis 
Stamtræ  kan  følges  tilbage  til  Muhammeds  Tid;  hans  Slugter 
har  han  selv  fodret  og  afrettet.  De  sove  ved  Siden  af  ham 
i  Teltet,  medens  Hyrdehundene  udenfor  glamme  ad  Hyæner 
og  Sjakaler;  hans  Falke  ere  opdrættede  af  Falkoneren  under 
hans  eget  Tilsyn;  de  kende  hans  Stemme,  naar  han  befaler 
dem  at  styrte  sig  over  Vildtet,  eller  naar  han  igen  kalder 
dem  tilbage ;  hans  Geværer  og  Sabler  stamme  fra  Tunis  eller 
Algier ;  de  er  beslaaede  med  Sølv ;  hans  Sadler  ere  af  guld- 
broderet Fløjel  eller  Safian;  hans  Sabeltaske  er  prydet  med 
Pantherskind,  hans  Sporer  ere  forsølvede;  hans  store  Straahat 
er  prydet  med  Strudsfjer,  og  hans  Patrontaske  er  af  guld-  og 
s*ølvbroderet  Safian. 


Naar  endelig  den  Time  kommer,  da  den  unge  Mands 
Fader  har  »betalt  den  Afgift,  som  Gud  lægger  paa  ethvert 
Hoved«  —  med  andre  Ord,  naar  han  er  død,  da  tilhører  det 
store  Telt  ham  med  al  dets  Tilbehør  af  Tæpper,  Hynder, 
Krigs-  og  Jagtudstyr  samt  Mundforraad  for  hele  FamiMen. 
Fra  nu  af  skulle  Teltets  femogtyve  eller  tredive  Beboere, 
baade  Familiemedlemmerne  og  Slaverne,  adlyde  ham.  Hans 
er  Hingsten  og  Hopperne,  der  staa  tøjrede  udenfor  Teltet. 
Hans  ere  den  halve  Snes  Negre  og  Negerinder,  der  vogte 
Forraadene  af  Byg,  Havre,  Dadler  og  Honning,  som  klogeligt 
ere  gemte  i  en  eller  anden  Oaseby,  for  at  de  ikke  skulle 
gaa  tabte  i  Ufredstider.  —  Han  er  fra  nu  af  Herre  over  og 
Ejer  af  Hjordene  paa  de  titusinde  Faar  og  de  femhundrede 
Kameler,  som  græsse  langt  borte,  spredte  paa  Højsletterne 
under  Bevogtning  af  Hyrderne.  Hans  Formue  beløber  sig 
paa  denne  Maade  maaske  til  halvandet  hundrede  tusind 
Francs. 

XVI. 


I  den  Alder,  den  unge  Høvding  nu  er  i,  en  Snes  Aar, 
behøver  han  ikke  i  mindste  Maade  at  bekymre  sig  om  For- 
valtningen af  sin  Formue,  det  overlader  han  andre.  Han  hen- 
giver sig  alene  til  sine  Fornøjelser.  I  Fredstider  stiger  han 
til  Hest,  og  fulgt  af  sine  Venner  og  nogle  Tjenestefolk  paa 
Kameler  drager  han   af  Sted  med   sine  Hunde   til   de   fjerne 

Græsgange,    maaske   for  at  se  til  sine  Hjorde;    men  snarere 
for  at  jage  Strudsen  og  Gazellen  paa  Vejen. 

Have  de  Spejdere,  som  han  har  sendt  forud,  meldt,  at 
der  er  Strudse  i  Sigte,  rides  der  til,  og  Fuglene  indesluttes 
saa  vidt  gørligt  i  en  stor  Kreds  af  Ryttere.  Efterhaanden 
snævres  denne  mere  og  mere  ind,  og  sluttelig  styrte  Jægerne 
sig  med  høje  Raab  over  Vildtet.  Enhver  vælger  sit  Offer, 
følger    det    i    de   tusinde  Bugter,    det  løber  i   for  at  undgaa 

Faren.  Endelig  slaaes  det  ned  ved  et  Stokkeslag  i  Hovedet, 
thi  en  Kugle  vilde  bringe  Blodet  til  at  flyde  ud  over 
Fjerene. 


Langt  borte  i  det  fjerne  ses  en  Hjord;  det  synes,  som 
kunde  det  være  en  hel  Stammes  Kvæg,  og  dog  er  det  ikke 
saaledes  —  Spejderne  have  snart  opdaget,  at  det  er  en  Flok 
Gazeller.  Nu  gælder  det  at  være  forsigtig.  Rytterne  ride 
fremad  fulgte  af  Folkene,  der  holde  Hundene  tilbage  for  at 
forhindre  dem  i  at  halse.  Først  naar  man  er  naaet  ind  paa  en 
Afstand  af  omtrent  en  halv  Fjerdingvej,  slippes  de  løs  under 
Tilraabene: 

»Min  Broder!    min  Ven!    de   ere  der  henne!    ser  du 
dem  ikke?« 

Jægerne  følge  efter  i  kort  Galop;  men  Gazellerne  tage 
Flugten,  jagede  af  de  rapfodede  Slugier,  som  efterhaanden 
vinde  ind  paa  dem.  Saadan  gaar  Jagten  en  halv  Mils  Vej 
videre  frem,  indtil  det  lykkes  Hundene  at  naa  Flokken. 
Jægernes  Heste  strække  ud,  alt  hvad  de  kunne,  idet  man 
søger  at  drage  en  Kreds  om  Gazellerne.  Hver  Slugi  har 
udvalgt  sig  sin  Buk.  Denne  springer  i  Vejret  —  styrter  fremad 
—  vender  sig  mod  sin  Fjende  —  bereder  sig  til  at  kæmpe 
med  Hornene,  idet  den  bøjer  Hovedet  —  men  pludseligt 
rejser  den  sig,  springer  højt  op  over  Hunden  —  flygter, 
bliver  paa  ny  indhentet  —  føler,  at  det  er  ude  med  den,  thi 
Benene  svigte  den;  den  skriger  ynkeligt,  det  er  dens  Angst- 
skrig i  Dødsstunden. 

Den  ubarmhjærtige   Slugi  springer   paa   den,   borer   den 
Tænderne  i  Nakken  og  knækker  dens  Nakkehvirkel.     Jægeren 
er  imidlertid  kommen  til  og  giver  den  Fangst: 
•»bessem  Allah!«  i  Guds  Navn. 


Dog  den  Jagt,  der  passer  sig  bedst  for  de  store  Herrer, 
og  som  derfor  anses  for  den  fineste,  er  Falkejagten. 

Falken  opdrages  i  Teltet;  der  er  den  lænket  til  en  Stang 
med  en  elegant  Læderrem.  Den  fodres  og  afrettes  af  Telt- 
herren selv.  Dens  Hætte  er  af  guldbroderet  Silke  og  prydet 
med  Strudsfjer  i  Toppen.  Naar  dens  Afretning  er  fuldført, 
indbyder  Ejeren  sine  Venner  til  den  første  Jagt.  Alle  ere 
de  vel  beredne.  Forrest  rider  Indbyderen  med  en  af  Fuglene 
paa  Skulderen,  medens  han  holder  en  anden  paa  sit  behand- 
skede Haandled.  • 

»Næst    efter    Gumen,     naar    den    drager    afsted    til 

»Kamp,  er  intet  skønnere,  end  Opbruddet  til  Falkejagt«, 

sagde  Abd-el-Kader. 

Hestene  vrinske  og  stejle;  Rytterne  spredes  rundt  om 
paa  Sletten  for  at  jage  Vildtet  ud  af  Alfatuerne  —  En  Hare 
springer  op  —  Øjeblikkelig  tages  Hætten  af  en  Falk,  og 
dens  Herre  siger *til  den: 

Ha — u !    Ha — u !    (se,  der  er  den). 

Det  kloge  Dyr  hvirvler  afsted  og  forsvinder  i  Horisonten. 
Der  styrter  den  sig  over  sit  Bytte  med  Lynets  Hurtighed, 
hakker  Øjnene  ud  paa  det  og  holder  det  fast  eller  dræber 
det,  inden  Rytterne  kommer  til  i  Galop. 

Hvis  det  er  en  Trapgaas,  Jægerne  have  rejst  —  følger 
Falken  den  i  Flugten.  De  to  tumle  sig  afsted,  op  og  ned, 
til  Siderne,  fremad  og  tilbage,  i  korte  eller  lange  Tag  — 
Saa  forsvinde  de  i  det  ene  Øjeblik  for  Jægernes  Blikke  —  i 
det  næste  ere  de  atter  synlige  —  et  Par  hoppende  Bevægel- 
ser, og  de  tumle  begge  ned.  Trapgaasens  Vinger  ere  knæk- 
kede.    Falken  holder  sit  Bytte  under  sig  i  Faldet. 


Saadanne  Idrætter  i  Fredens  Dage  uddanner  den  unge 
Mand  til  Krigens  Sysler.  Han  ved  jo  aldrig,  om  den  næste 
Jagt  gælder  Mennesker.  Her  i  Ørkenen  maa  man  være  lige 
beredt  til  Jagt  og  til  Krig. 

XVII. 


Efterhaanden  som  Ynglingen  ret  har  vokset  sig  til  Mand, 
bliver  hans  Holdning  mere  værdig;  Hvert  hvidt  Haar,  der 
spirer  frem  i  hans  Skæg,  bringer  ham  paa  alvorligere  Tanker. 
Han  omgaaes  hyppigere  de  hellige  Marabutter;  overfor  dem 
viser  han  sig  gavmild;  han  bliver  mere  religiøs,  og  man  ser 
ham  sjeldnere  paa  Jagt,  ved  Bryllupsfester  eller  som  Deltager 
i  Fantasiaer.  Hans  Pligter  som  Høvding  bevirke,  at  han 
har  mindre  Tid  til  Fornøjelser,  thi  han  maa  dømme  i  Stamme- 
frændernes Stridigheder,  sørge  for  at  formere  sine  Hjorde, 
opdrage  sine  Børn  og  skaffe  sig  allierede. 

Dog  den  ungdommelige  ridderlige  Aand  slumrer  i  hans 
Indre.  Lad  Krudtet  begynde  at  tale,  naar  der  er  tilføjet 
hans  Stamme  en  Fornærmelse  —  og  Du  kan  være  sikker 
paa,  at  han  ikke  vil  blive  siddende  i  sit  Telt.  Du  vil  finde 
ham  blandt  de  forreste  —  han  vil  kun  være  alt  for  lykkelig 
over  at  kunne  dø  i  Kampen  som  en  Mand,  i  Stedet  for 
hjemme    som  en  gammel  Kælling. 

Visse  højadelige  Slægter  rose  sig  af,  at  de  blandt  deres 
Forfædre   ikke  kende  nogen  Mand,  der  er  død  Straadøden. 


XVIII. 

Araberne  have  langtfra  den  samme  Frygt  for  Døden 
som  Europæerne.  Deres  Religion  lover  dem  efter  Døden  et 
herligt  Liv.  Den  er  ikke  bebyrdet  med  saa  mange  ufor- 
staaelige  og  forunderlige  Mysterier,  som  mange  andre 
Religioner.     Den  er  resumeret  i  denne  ene  Trosartikel: 

»Der  er  kun  een  Gud,  og  Muhamed  er  hans  Profet«. 

Sé,   det  er  simpelt,  klart  og  til  at  forstaa 

Hvis  Høvdingen  ikke  falder  i  Krigen,  men  ligger  for 
Døden  hjemme,  lader  han  Venner  og  Frænder  kalde  til  sit 
Sygeleje.  »Mine  Venner«,  siger  han  til  dem,  »jeg  vil  ikke 
mere  komme  til  til  at  se  Eder  i  denne  Verden,  hvor  jeg  kun 
var  en  Vandringsmand;  jeg  dør  i  Guds  Navn.« 

Derpaa  fremsiger  han  Chehadaen:  »Der  er  kun  een  Gud, 
og  Muhamed  er  hans  Profet.« 

Hvis  hans  Mund  ikke  evner  at  sige  disse  hellige  Ord, 
holder  en  af  de  tilstedeværende  Pegefingeren  paa  hans  højre 
Haand  i  Vejret.  Det  betyder  »der  er  kun  en  Gud«.  Har 
den  døende  opfyldt  Chehadaen,  kan  han  roligt  sove  hen. 


Begravelsesceremonierne  ere,  særlig  overfor  den  Høvding, 
som  er  falden  i  Krigen,  meget  højtidelige.  Han  indhylles  i 
et  hvidt  Ligklæde  og  anbringes  paa  et  Tæppe,  rundt  om 
hvilket  Grædekonerne  og  Kvinderne  istemme  Veklagerne, 
idet  de  rive  sig  i  Ansigt  og  Bryst.  Deres  Kinder 
ere  sværtede.  De  synge  til  kendte  Melodier  improviserede 
Sange,  der  af  og  til  afbrydes  af  Hulken  i  Takt.  Omkvædet 
hertil  er; 

ia-uaili  —  ia-uaili. 
(Ulykke!  —  Ulykke!) 

Tæt  ved  dem  holder  en  Slave  den  dødes  Yndlingshest 
ved  Tøjlen;  hans  lange  Gevær  hænger  paa  Sadelknappen 
sammen  med  hans  Sporer,  Pistoler  og  Kniv. 

Lidt  længere  borte  sidde  unge  og  gamle  Krigere  i  taus 
Smerte  i  en  Rundkreds  paa  Sandet  med  Hætterne  trukne 
ned  over  Øjnene. 

Grædekonerne  synge,  medens  Slægtninge  og  Venner 
istemme  Omkvædene,  idet  de  iøvrigt  græde  og  hulke  i  Takt 
med  Sangene: 

»Hvor  er  han? 
Hans  Hest  er  kommen  hjem; 

—  han  kom  ikke; 

Hans  Sabel  er  kommen  tilbage, 

—  han  kom  ikke; 
Hans  Sporer  ere  her,  men  han 

—  er  her  ikke. 
Hvor  er  han?« 


»Man  siger,  han  er  død,  falden  i  Kampen  med  en  Kugle 
i  Hjertet,  han,  den  ædleste  blandt  Rytterne,  vor  Høvding, 
ia-uaili  —  ia-uaili.« 

Hans  Hustru  synger: 
»Mit  Telt  er  tomt; 
,hvor  er  min  Løve? 
hvor  skal  jeg  finde  hans  Lige? 
som  aldrig  slog 

uden  med  Sablen. 
Jeg  er  som  forstenet, 
og  alle  hans  Ryttere  sørge.« 

Grædekonerne  : 
»Han  er  ikke  død!    han  er  ikke  død! 
Han  har  efterladt  Dig  sine  Brødre 
og  sine  Børn. 
De  ville  beskytte  Dig. 
Han  er  ikke  død;  hans  Sjæl 
er  hos  Gud; 
Vi  ville  gense  ham.« 


Mændene    henvende     til    den    afdødes    Slægt    trøsterige 
Talemaacler : 

»Det  stod  skrevet,  det  stod  skrevet!« 
eller: 

»Han  havde  naaet  den  Grænse,  som  Gud  havde  bestemt 


for  ham.     Gud  vil  give  ham  sin  Miskundhed. 


7* 


IOO 

Efter  at  Sørgekvadene  ere  endte,  tage  de  gamle  Kvinder 
Liget  mellem  Hænder,  vaske  det  omhyggeligt  og  hylle  det 
ind  i  et  hvidt  Liglagen,  der  er  overstænket  med  Vand  fra 
Mekka.  Derefter  løfte  fire  af  den  afdødes  Slægtninge  det 
Tæppe,  paa  hvilket  Liget  ligger,  og  bære  det  til  Kirke- 
gaarden. 

Foran  Liget  gaar  Imanen,  Mårabutterne  og  Tolbaerne; 
efter  det  følger  Slægtninge  og  Venner.  I  Almindelighed 
følge  Kvinderne  ikke.  —  Under  Gangen  til  Graven  synge 
de  forreste: 

»Der  er  kun  een  Gud!« 
Følget  svarer: 

»og  Muhamed  er  hans  Profet!« 

Der  hersker  den  største  Ro,  og  der  høres  ingen  Klager 
eller  Suk.     Man  har  fattet  sig. 

Paa  Kirkegaarden  lægges  Liget  ved  Siden  af  Graven, 
medens  Imanen,  omgiven  af  Mårabutterne,  med  høj  Stemme 
beder  for  den  afdøde.     Han  slutter  Bønnen  med  et: 

»Amin!« 
som  gentages  af  det  knælende  Følge. 

Nu  sænkes  Liget  i  Graven,  saaledes  at  Ansigtet  kommer 
til  at  vende  mod  Mekka;  oven  paa  det  anbringes  store  Sten, 
og  hver  af  de  tilstedeværende  kaster  en  Haandfuld  Jord 
ovenpaa.  Derefter  jevne  Graverne  Jordsmonnet  og  dække 
det  med  Tjørnegrene  o.  L,  for  at  ikke  Hyæner  og  Sjakaler 
skulle  finde  Vej  til  den  døde. 

—  Hver  Mand  begiver  sig  nu  hjem;  kun  nogle  enkelte 
Kvinder  ere  komne  til.  De  knæle  paa  Graven  og  kalde  i 
deres  store  Sorg  paa  den  døde.  De  sige  ham  Farvel,  mange 
mange  Gange,  idet  de  indbilde  sig,  at  han  endnu  kan  høre 
dem.  Dog  ogsaa  dette  faar  en  Ende.  Tolbaerne  og  Måra- 
butterne komme  til,  trøste  de  sørgende  og  opfordre  dem  til 
at  forlade.  Graven. 

Med  Hændene  for  Øjnene  forlade  de  da  endelig  Kirke- 
gaarden, —  idet  de  fra  Tid  til  anden  vende  sig  om  for  at 
raabe  deres  sidste  Farvel  til  ham,  de  først  skulle  gense  paa 
den  yderste  Dag. 

Indtil  da  faar  han  Lov  at  hvile  i  Fred.  Der  sørges  om- 
hyggeligt for,  at  der  ikke  i  Nærheden  af  Kirkegaardene  synges 
eller  spilles  muntre  Sange.  Det  vilde  ikke  være  rigtigt,  at 
minde  den  dode  om  denne  Verdens  Giæder. 


XIX. 

Vi  have  set,  at  Araberne  hovedsagelig  ere  Nomader: 
de  leve  under  Teltene  og  have  kun  to  Slags  Ernæringskilder; 
Opdrætning  af  Kvæg  og  lidt  Agerbrug. 

Trods  deres  primitive  Standpunkt  forstaa  de  udmærket 
at  opdrætte  og  underholde  enorme  Hjorde  af  Faar,  som  de 
drive  ud  paa  Græsgangene  i  Sahara  eller  paa  Højsletterne, 
saasnart  Regnen  har  bragt  Vegetationen  til  at  spire.  Deres 
Hjorde  leve  altid  i  fri  Luft  intet  Steds  kunne  de  finde  Ly  for 
Uvejr  eller  Føde  i  tørre  Aar,  saa  maa  de  dø  i  Mængde. 

Dyrkningen  af  Jorden  drives  paa  en  meget  primitiv 
Maade,  og  dog  lykkes  Høsten  ofte  forbausende  godt.  Der 
saaes  paa  Lykke  og  Fromme,  saa  vendes  Jorden  ved  simple 
Harver,  og  Naturen  maa  da  gjøre  Resten.  Der  gødes  aldrig, 
ejheller  finder  der  anden  Pasning  Sted,  end  den  omtalte.  I 
Juni  begynder  Høsten.  Aksene  afskæres  og  samles  i  Bunker, 
derefter  udbredes  de  paa  Jorden,  hvor  de  tærskes  under 
Hestehove.  Saasnart  nu  Vinden  blæser,  borttages  Straaet, 
og  tilbage  bliver  Kornet. 

Trods  denne  simple  Fremgangsmaade  lykkes  Høsten, 
som  sagt,  i  Almindelighed  godt  paa  Grund  af  Jordens  for- 
bausende Frugtbarhed.  Dyrkningen  koster  ingen  videre 
Penge,  kun  Ulejligheden,  saa  Indtægterne  i  gode  Aar  ere 
store. 

Skønt  der  af  og  til  gemmes  Korn  til  daarlige  Aar  i 
de  underjordiske  Forraadsbrønde,  de  saakaldte  Silos,  er 
Reglen  snarere  det  modsatte,  hvorfor  der  ogsaa  hersker  den 
største  Nød,  naar  Høsten  slaar  fejl.  Da  gaar  det  som  i 
Hungersnødsperioden  i  1867.     Folk  dø  i  tusindvis  og  rædsels- 


102 


fulde  Tider  komme  over  Landet.  Man  har  endog  ved  slige 
Lejligheder  haft  Eksempler  paa,  at  enkelte  have  grebet  til 
det  yderste  Middel  for  at  opholde  Livet,  idet  de  have  spist 
deres  Medmennesker. 

De  store  arabiske  Ejendomsbesiddere  dyrke  ikke  selv 
Jorden.  De  arrangere  sig  med  fattigere  Folk,  som  ofte  lige- 
frem forpagte  den. 


Chambåernes  Telte  udenfor  Oasen  Uargla. 


XX. 

Af  mere  bekendte  Ørkenstammer  have  vi  i  Provinsen 
Oran:  Hassasenaerne,  Hararne,  Hamianerne  og  frem  for  alt 
Uled-Sidi-  Cheikherne. 

De  vigtigste  Stammer  i  Provinsen  Algiers  Sahara  ere 
Zenkaeme,  Uled-Cha'iberne,  Rahma?ier?ie,  Larbaerne,  Araz- 
liaerne,  Laghitaterne  og  Chambåerne. 

Larbaerne  især  elske  Krigen.  De  ligge  i  uophørlige 
Kampe  med  deres  Naboer. 

Arazliaerne  derimod  ere  fredelige  og  holde  af  at  handle; 
men  ere  ikke  bange,  naar  det  skal  gaa  løs.  Deres  smukke 
Kvinder  ere  meget  letfærdige. 

LagJniaterne  ere  meget  dovne,  de  lade  deres  Kvinder 
arbejde  for  sig,  ikke  blot  som  andre  Stammer  i  Husholdnin- 
gen, men  de  lade  dem  ogsaa  vaske,  blege  og  væve  det  Lærred, 
hvoraf  der  fabrikeres  de  berømte  Burnusser  og  Ha'iker. 

Chambåerne  drive  en  anden  Industri;  de  ere  uforbederlige 
Røvere  og  Kvægtyve.  De  strejfe  helt  ind  i  Marokko  for  at 
røve  Faar  og  Heste  ;  fra  Tuaregerne  stjæle  de  ligeledes.  Disse 
Tyverier  ske  med  Vaaben  i  Haand,  hvorfor  Stammen  er  i  høj 
Grad  frygtet  og  dog  paa  samme  Tid  respecteret;  man  frygter 
dens  Hævn,  og  man  hylde  dens  Dyder.  De  ere  nemlig 
tapre,  udmærkede  Ryttere,  utrættelige  Fodgængere,  ypperlige 
Struds-  og  Antilopejægere,  i  høj  Grad  gæstfrie;  men  de  ere 
slemme  Løgnhalse  og  troløse  i  deres  dagligdags  Livsforhold. 

Blandt  Stammerne  i  Provinsen  Constantine  maa  frem- 
hæves: Rahmanerne,  Uled-Zekrierne,  Uled-Mulaterne,  Uled- 
Sdiaherne  og  frem  for  alt   Uled-Nay lerne. 

Disse  sidste  ere  industrielle,  drive  Handel  og  ere 
meget  gæstfri;  men  deres  Sæder  ere  forbausende  slappe. 
Deres  Døtre,  som  ere  berømte  for  deres  Skønhed,  nyde 
det  sørgelige  Privilegium  lige  fra  deres  allertidligste 
Ungdom  at  være  ofrede  for  Prostitutionen,  der  i  denne 
Stamme  ligefrem  er  en  Institution.  Førend  en  ung  Pige 
bliver  gift,  er  det  Reglen,  at  hun,  ledsaget  af  sin  Moder 
eller  en  ældre  Søster,  hengiver  sig  til  alle  og  enhver. 
Xaar  hun  paa  denne  Maade  har  tjent  en  større  eller  mindre 
Formue,  vender  hun  tilbage  til  Stammen,  køber  sig  en  Hjord, 
og  er  saa  meget  mere  sikker  paa  at  finde  en  Ægtemand, 
som  den  Sum,  hun  har  fortjent,  er  stor. 

Disse  algierske  Kurtisaner  ere  ypperlige  Danserinder. 
Deres  Klædedragt  er  meget  forunderlig:  Paa  Hovedet  have 
de  et  stort  Klæde,  som  bagtil  falder  i  Draperier  ned  over 
Nakken.     Under  dette  bære  de  mægtige  Fletninger  af  kunstigt 


Uled-Nayl-Pige. 

Haar.  I  Ørene  bære  de  store  Sølvringe.  Deres  Kjoler  ere 
oversaaede  med  Brocher  og  Sølvkæder.  Om  Livet  have  de 
kunstfærdigt  forarbejdede  massive  Sølvbælter,  om  Halsen 
Kolliers,  om  Haand-  og  Fodledene  bære  de  Sølvringe.  Om 
Øjnene   ere   de   malede   for   at   faa   et   smægtende  Udseende. 

Mange  af  Uled-Nayl  Pigerne  have  spillet  en  vis  Rolle.  De 
De  vidst  at  opnaa  en  betydelig  Magt  over  mange  af  Ørkenens 
bedste  Sønner.  Man  har  hørt  om  en  Søn  af  en  berømt 
Høvding,  som  udplyndrede  sin  Fader  for  at  kunne  tilfreds- 
stille sin  Elskerindes  Luner.  Da  dette  ikke  strakte  til,  paa- 
lagde  han  Stammerne  ekstraordinære  Skatter. 

I  en  lille  By  i  Syden  kastede  endog  en  Kalif  de  Stakler 
i  Fængsel,  som  ikke  vare  blevne  blandede  af  en  af  hans 
Uled-Naylpigers  Skønhed. 

Deres  Dans  er  æggende  og  meget  besynderlig. 


XXI. 

Maleren  Fromentin  har  beskrevet  den: 

Der  var  gjort  Holdt  udenfor  Landsbyen  Boghari,  og 
Teltene  vare  rejste.  Det  var  bleven  Aften.  Ind  til  Byen 
var  det  sendt  Bud  efter  Musikantere  og  Danserinder.  — 

Alverden  sov  der,  thi  Klokken  var  over  ti,  og  man 
havde  Nød  nok  med  at  vække  de  stakkels  Folk.  Imens 
tændtes  store  Baal  foran  vort  Telt.  Efter  en  god  Times 
Venten  saa  vi  et  rødt  Lys,  af  Størrelse  som  en  Stjerne, 
bevæge  sig  frem  i  Mørket  i  Højde  med  Byen.  Lidt  efter 
hørte  vi  svage  Fløjtetoner  komme  til  os  gennem  Nattens 
Stilhed.  Det  var  Festtoget,  som  nærmede  sig.  Fem,  seks 
Musikantere  med  Tamburiner  og  Fløjter,  lige  saa  mange  til- 
hyllede Kvinder  og  en  Hoben  Arabere,  der  havde  indbudt 
sig  selv,  kom  endelig  til  Syne  mellem  vore  Ildsteder,  hvor 
de  stillede  sig  op  i  en  stor  Kreds,  —  og  Dansen  begyndte. 
Omgivelserne   laa   i  det  dybeste  Mørke.     Overalt,    opadtil  og 

rundt  om  udenfor  Baalene  var  der  bælgmørkt  som  i  den 
blindes  Øje.  Baalene  blussede  op  og  Røgen  derfra  hvirvlede  bort 
i  flammende  Linier.  Gennem  den  saaes  Skikkelser  i  vage 
Omrids:  —  Der  glimtede  et  hvidt  Hoved,  hist  en  Arm  uden 
Legeme,  her  Hænder  i  ustandselige  Bevægelser.  —  De  til- 
hørende Arme  synes  forsvundne.  —  Sé  de  sorte  Øjne  og 
de   skinnende   hvide  Tænder   midt  i  næppe  synlige  Ansigter. 

—  Se  Halvdelen  af  en  Burnus,  hvis  øvrige  Del  ikke  eksisterer 

—  ved  et  forunderligt  Lune  gaar  den  over  i  mørke  Linier 
eller    sorte  Klatter.  —  Fløjtetoner   lyde   fra   et  usynligt  Sted 

—  Tamburinerne  vise  sig  i  det  klareste  Lys  som  store  hvide 
Skiver  —  de  synes  at  bevæge  sig  af  sig  selv.  — 

Det  er  som  en  af  Rembrandts  Raderinger  havde 
faaet  Liv. 

Snart  lysner  det  op  inden  for  den  ravnsorte  Ramme 
med  en  forunderlig  Virkning.  —  Danserinden  staar  midt  i 
Kredsen,  omgiven  af  opmærksomme  Tilskuere.  Hun 
bevæger  sig  i  Takt  med  Musikken,  snart  i  lange,  vuggende 
Bevægelser,  snart  som  i  en  krampagtig  Sitren.  I  det  ene 
Øjeblik  bøjer  hun  Hovedet  i  en  hemmelighedsfuld  Afmagt, 
i  det  næste  strækker  hun  de  skønne  Hænder  frem  i  en 
bønfaldende  Bevægelse.  — 

Det  er  en  hel  Kærlighedshistorie,  udført  med  en  stor 
mimisk  Færdighed   og   af  stor  Virkning. 

I  Begyndelsen  viser  hun  kun  ugærne  sit  blege  Ansigt, 
der  omgives  af  tykke  Uldfletninger.  Hun  skjuler  det  halvt 
i  Sløret,  og  vender  sig  om  for  at  undgaa  de  spejdende 
Blikke  —  altsammen  med  undselige,  blide  Smil  og  forstilt 
Blufærdighed.  —  Efter  som  Takten  bliver  livligere,  giver 
hun  efter;  hendes  Fødder  bevæge  sig  hurtigere,  og  hendes 
Bevægelser  blive  dristigere. 

Da  begynder  mellem  hende  og  den  usynlige  Elsker, 
hvis  Stemme  lyder  til  hende  gennem  Fløjterne,  en  rørende 
Scene:  Hun  flygter  og  undgaar  ham  behændigt;  men  han 
taler  kærligt  tryglende  til  hende,  hun  bevæges;  det  ser  man 
tydeligt,  thi  hun  lægger  den  ene  Haand  paa  Hjertet  —  med 
den    anden    støder    hun    ham    tilbage    med    en    fortryllende 

Bevægelse,  der  viser,  hvor  modstræbende  hun  gør  det.  — 
Hun  kæmper  en  Kamp  —  hun  drages  til  ham,  men  tør  ikke 
give  sig  hen.  Hun  drager  ham  til  sig  paa  samme  Tid,  som 
hun  forsvarer  sig.  —  Hendes  Kræfter  udtømmes,  hendes 
slanke,  smidige  Legeme  vrider  sig  i  den  sidste  Modstand  — 
og  begge  hendes  Arme  strække  sig  frem  til  et  sidste  Afslag 
—  saa  kan  hun  ikke  mere.  —  Fløjterne  og  Tamburinerne 
spille  op  med  et  sidste  frygteligt  Spektakkel  —  ogsaa  de 
ere  nu  trætte. 


Danserinden  var  just  ikke  egentlig  smuk,  men  hun  havde 
en  særegen  Ynde,  der  passede  godt  til  Dansen.  Hun  forstod 
ypperligt  at  bære  sit  lange,  hvide  Slør  og  sin  røde  Hai'k, 
paa  hvilken  der  glimtede  en  utallig  Mængde  Juveler.  Naar 
hun  strakte  sine  nøgne  Arme  frem,  der  vare  besatte  med 
Armbaand  helt  op  til  Albuerne  og  naar  hun  bevægede  de  lange, 
smalle  Hænder,  idet  hun  saa  frem  for  sig  med  en  vellystig 
Rædsel  —  var  hun  i  Sandhed  fortryllende. 


XXII. 

Følgende  sandfærdige  lille  Drama,  i  hvilket  to  Uled-Nayl 
Piger  spille  Hovedrollen,  har  Fromentin  ligeledes  optegnet: 

I  et  lille  Hus  i  Oasen  Laghuat  boede  to  Naylitter;  de 
vare  meget  smukke.  Nogle  Maaneder  før  Belejringen  og 
Indtagelsen  af  Oasen  i  1852  gjorde  en  fransk  Marchkolonne 
Holdt  udenfor  Murene.  En  Løjtenant  og  en  Sergent  lykkedes 
det  ved  den  Lejlighed,  ledsagede  af  en  Indfødt,  at  snige  sig 
ind  i  Byen,  hvor  de  snart  fandt  hen  til  Nayliternes  Bolig. 
Her  bleve  de  modtagne  alt  andet  end  som  Fjender.  Den 
ene  af  Pigerne  hed  Fatma,  den  anden  Meriem. 

Om  denne  natlige  Visit  bevarede  de  to  Kammerater 
de    behageligste   Minder.      De   talte   ofte   om   deres   Eventyr, 

og  idet  de  tænkte  paa,   at  Erobringen  af  Oasen  snart  skulde 
finde  Sted,  sagde  de  til  hinanden: 

»Voila  une  connaissance  toute  faite.« 


Det  var  den  fjerde  December  1852,  Stormen  fandt  Sted. 
Løjtenanten  gik  frem  med  en  af  Stormkolonnerne,  han  var 
en  af  de  første,  der  trængte  ind  i  Byen.  Han  gjorde  sin 
Pligt  i  Spidsen  for  sine  kamplystne,  hævngerrige  og  rasende 
Soldater,  der  stødte  alt  ned,  hvad  de  traf  paa.  Pludseligt 
randt  ham  Naylitterne  i  Hu;  han  grebes  af  en  underlig  bange 
Anelse  for  deres  Skæbne  — ;  uvilkaarligt  søgte  han  at  kølne 
sine  Folks  Raseri.  Han  forstod,  at  der  maatte  holdes  igen, 
thi  hver  Mand  gik  frem  paa  egen  Haand  til  sin  blodige 
Dont.  Snart  var  ogsaa  Løjtenanten  og  hans  Sergent  de 
eneste,  som  holdt  sammen.  Den  Tanke  laa  dem  begge  nær, 
at  ile  til  Fatmas  Hus.  '  I  de  snevre  Gyder  var  det  dem  længe 
ikke  muligt  at  finde  frem;  Geværkuglerne  regnede  des- 
uden ned  om  Ørene.  Man  sloges  Mand  mod  Mand  i 
Gaderne,  Husene  —  overalt.  Endelig  kom  de  til  Huset,  — 
men  for  sent. 

En  Soldat  stod  udenfor  Døren  og  ladede  sit  Gevær; 
Bajonetten  var  rød  lige  til  Døllen,  Bloddraaber  faldt  fra  den 
ned  i  Geværmundingen.  To  andre  Soldater  kom  styrtende 
ud;  de  vare  barhovede  og  holdt  i  Hænderne  deres  Huer, 
som  vare  fulde  af  kostbare  Kvindesmykker. 

»Ulykken  er  sket«  sagde  Sergenten,  »men  lad  os  allige- 
vel gaa  derind«. 

De  traadte  ind. 

De  to  stakkels  Piger  laa  uden  at  røre  sig  udstrakte,  den 
ene  paa  Brostenene  i  Gaarden,  den  anden  ved  Foden  af 
Trappen,  hvorfra  hun  var  styrtet  med  Hovedet  nedad. 
Fatma  var  allerede  død;  Meriem  var  ved  at  udaande.  Ingen 
af  dem  bavde  Turban  paa  eller  Berlokker  i  Ørene,  heller 
ikke  Ankelringe  eller  Naale  i  Haikerne;    de  vare  saa  at  sige 

uden  Klæder;  det  lidt,  de  havde  paa,    holdtes  alene  sammen 
af  Livbæltet  om  de  nøgne  Hofter. 

—   »Aa  de  ulykkelige!«  sagde  Løjtenanten. 


Uled-Nayl  Pige. 

—  »De  forbandede  Tyveknægte,«  bemærkede  Sergenten 
med  et  Suk.  Han  opdagede  først  nu,  at  Kostbarhederne 
manglede. 

I  Gaarden  flammede  Ilden  paa  Arnen  —  der  stod  et 
Fad  med  den  fuldt  færdige  Kuskussu.  Der  fandtes  ogsaa 
der  en  Ten  med  Uld  og  en  lille  tom  Kasse,  hvis  Hængsler 
vare  brudte  af. 

Oven  over  de  to  Kvinder,  ud  fra  Terrassen,  hang  Hovedet 
og  de  fremstrakte  Arme  af  en  Mand,  som  øjensynlig  var 
bleven  ramt  i  det  Øjeblik,  han  vilde  flygte.  Maaske  havde 
han  forinden  sat  sig  til  Modværge  og  derved  foraarsaget 
Massakren. 

Meriem  lod,  da  hun  udaandede,  en  Uniformsknap  falde 
til  Jorden.     Den  tilhørte  aabenhart  hendes  Morder. 

»Se  her,«  sagde  Løjtenanten  idet  han  rakte  den  til 
Sergenten. 


XXIII. 

Skønt  de  egentlig  ikke  høre  med  til  Højsletternes  og 
Saharas  Beboere,  ville  vi  dog  kortelig  nævne  Araberne  i 
Byerne  i  Tell,  de  saakaldte  Maurer.  De  have  efterhaanden 
faaet  Smag  for  europæiske  Sædvaner,  hvorfor  de  overses, 
haanes  og  beklages  af  Nomaderne.  Medens  Racearaberen 
er  høj  og  kraftig,  har  Maureren  faaet  et  vist  Embonpoint. 
Man  skulde  ikke  tro,  det  var  Børn  af  samme  Race.  Selv 
Klædedragten  er  forskellig.  Araberen  har  altid  Hovedet 
bedækket.  Han  klæder  sig  i  Haik  og  Burnus;  Maureren 
derimod  bærer  Trøje,  broderet  Vest,  og  vide  Benklæder,  der 
forneden  lade  Benene  blottede,  samt  en  Turban  rullet  om 
Hovedet,  dertil  store  Sko  af  gult  eller  rødt  Safian. 


XXIV. 

Blandt  Beboerne  i  Sahara  maa  endnu  nævnes  Negrene. 

Tværs    gennem   Sahara    ere    de   som   Slaver   hjembragte 

med    Karavanerne    fra    Hanssa,     Timbuktu    og    Bornu.       De 

have  formeret  sig  stærkt,  fordi  de  som  Regel  ere  blevne 
godt  behandlede  af  deres  Herrer.  Hvis  de  omvende  sig 
til  Muhamedanismen  blive  de  optagne  i  Husstanden.  Ja  ofte 
hænder  det,  at  en  Slavinde  bliver  gift  med  sin  Herre;  i  saa 
Tilfælde  kan  hun  være  sikker  paa,  at  hendes  Søn  vil  blive 
Ligemand  med  de  andre  Kvinders  Børn. 

Et  Dekret  af  2j.  Februar  1848  forbød  Slavehandelen 
og  gav  alle  Negre  Friheden.  De  fleste  vedbleve  dog  at 
tjene  deres  Herrer,  andre  gave  sig  til  at  drive  et  Haandværk. 
Næsten  alle  ere  de  blevne  Muhamedanere ;  men  de  have  dog 
bevaret  ikke  saa  lidt  af  deres  hedenske  Skikke  og  støjende 
Optog. 

Ved  festlige  Lejligheder  fylde  de  Gaderne,  danse,  larme 
og  hengive  sig  til  alskens  Uordener.  Kun  ganske  enkelte 
Steder  som  f.  Eks.  ved  Djelfa  og  ved  Biskra  have  de 
bevaret  deres  hedenske  Skikke  i  hele  deres  oprindelige  Skik- 
kelse. De  ofre  til  Eksempel  en  Buk  efter  at  alle  de  tilstede- 
værende med  stor  Pomp  have  parfumeret  den  og  kysset  den 
paa  Bagen.  Saa  stikker  Offerpræsten  Hovedet  ind  i  de 
rygende  Indvolde,  medens  to  Negerinder  oversprøjte  For- 
samlingen med  Blodet. 

Trods  disse  vilde  Ceremonier  ere  de  algierske  Negre 
meget  fredelige.      De  ere  dygtige  Arbejdere  og  tro  Tyende. 

Da  de  ere  vante  til  den  sudanesiske  Varme,  taale  de 
Klimaet  godt  i  Algier. 


Erobringen  af  den  algierske  Sahara, 

Indbyggerne  i  Sahara  havde  indtil  Franskmændene 
satte  sig  fast  i  Tell  levet  i  Uafhængighed.  Ganske  vist 
betalte  de  Tyrkerne  en  lille  Tribut;  men  de  tyrkiske  Milits- 
soldater vovede  sig  kun  sjeldent  sønden  for  Højlandene. 

Franskmændenes  heldige  Kampe  ved  Middelhavets  Kyst 
foruroligede  Nomaderne  i  Syden,  hvorfor  de  ogsaa  adskillige 
Gange  understøttede  deres  Brødre  i  Tell.  Baade  Ahmed, 
Beyen  af  Co?ista?itine  og  Abd-el-Kader  fik  gentagne  Gange 
Hjælp  fra  Ørkenen. 

Efter  Erobringen  af  Byen,  Algier  i  1830  saa  den  franske 
Armé  sig  kastet  ind  mellem  Bjærgene  i  det  smalle  Kystland, 
fra  hvis  Fod  den  over  -»les  hauts  plateaux«*  skred  til  Erob- 
ringen af  -»Sahara  algérien«.  Franskmændene  bleve  tvungne 
til,  hvert  Aar  under  stadig  Kamp,  at  fjerne  Grænserne  for 
deres  Herredømme  længere  mod  Syd  for  paa  denne  Maade 
at  indskrænke  det  Landomraade,  som  tilhørte  de  krigerske 
Nomader,  paa  samme  Tid  som  de  søgte  at  standse  deres 
Indfald  i  det  underkastede  Terrain.  For  at  beskytte  det, 
man  allerede  havde,  maatte  man  gaa  længere  frem.  Det  er 
akkurat  det  samme,  som  Russerne  have  maattet  gøre  i  Asien. 


Nu  stod  man  imidlertid  ved  Grænsen  af  det  ubekendte. 
Hverken  Romerne  eller  senere  Araberne  vare  ad  denne  Kant 
rykkede  saa  langt  frem,  naar  undtages  nogle  eventyrlige 
Ekspeditioner,  om  hvilke  der  var  gaaet  større  Ry,  end  de 
vundne  Resultater  berettigede  til. 

I  1843  var  det,  at  Hertugen  af  Aumale  fik  Ordre  til  at 
foretage  et  Strejftog  ned  i  den  sydlige  Del  af  Provinsen 
Constantine  for  at  fravriste  Abd-el-Kader  Indflydelsen  blandt 
Stammerne  i  Ziban  og  Aiires  paa  Grænsen  af  Sahara.  De 
Franskes  gamle  Fjende  fra  Constantine  Ahmed  pustede  her 
til  Oprør. 

Hertugen  naaede  hurtigt  Biskra,  hvorfra  han  kastede  sig 
ind  i  Auresbjærgene.  Den  24.  April  befandt  hans  Kolonne 
sig  i  et  øde  og  bølgeformet  Terrain.  En  tæt  Taage  skjulte 
Landskabet.  Da  angreb  pludseligt  Uled-Sultanstammen. 
Hertugen  med  sine  Adj  utanter  og  Stabsofficerer  maatte  opbyde 
al  Energi  for  at  undgaa  et  Nederlag.  Rigtignok  lykkedes 
det  at  beholde  Slagmarken,  men  Kolonnen  maatte  straks 
efter  Kampen  trække  sig  tilbage,  da  Vejviserne  bleve  bange 
og  nægtede  at  gaa  videre  frem. 

I  Begyndelsen  af  Maj  vendte  dog  Hertugen  tilbage;  nu 
blev  Vejret  godt,  og  det  lykkedes  ham  endog  at  slaa  Ara- 
berne, hvorefter  han  rykkede  frem  til  Bir,  der  tidlige  havde 
haft  Ord  for  at  være  uindtagelig,  og  hvorhen  Tyrkerne  aldrig 
havde  vovet  sig.  Den  8.  Maj  fandt  en  ny  Fægtning  Sted. 
Uled-Sultanernes  Konvoj  faldt  i  Franskmændenes  Hænder, 
og  Ahmed-Bey,  der  var  bleven  forladt  af  sine  Folk,  kastede 
sig  ind  i  Aures  for  at  frelse  Livet.  Franske  Kolonner  forfulgte 
ham  ind  i  Bjærgene,  denne  Gang  understøttede  af  nogle  af 
de  indfødte  Stammer,  som  ilede  til  i  Mængde,  da  de  saa  de 
franske  Vaabens  Held.  Rundt  om  faldt  Stammerne  til  Føje 
og  betalte  svære  Krigsomkostninger. 

For  de  Franske  havde  dette  Held  den  største  Betydning; 
thi  længere  mod  Nord  hærgede  Abd-el-Kaders  Anførere  og 
bemægtigede  sig  Biskra,  hvis  lille  Garnison  maatte  springe 
over  Klingen.     Hertugen    af  Aumale   behøvede   imidlertid   nu 

kun  at  vise  sig  for  at  Fjenden  underkastede  sig.  Landbyerne 
paa  denne  Kant  bleve  i  Fremtiden  beskyttede  mod  et  lig- 
nende  Coup  de  main  ved  Troppernes  Nærværelse. 


Kamp  i  Bjærgene. 

Det  følgende  Aar  gik  det  paany  løs.  Denne  Gang  var 
det  General  Bedau,  der  ved  sine  pilsnare  Bevægelser  tvang 
Fjenden  til  at  begære  Aman  (Fred). 

Disse  Tog  havde  nærmest  kun  været  Rekognosceringer. 
Aldrig  saasnart  vare  Franskmændene  borte,  saa  rejste  Ørken- 
stammerne sig  igen.  I  1845  bevægede  saaledes  en  Fanatiker 
Si-Saad  Stammerne  i  Hodna  til  at  rejse  sig.  General 
Levasseur  havde  i  Begyndelsen  Heldet  med  sig  og  sprængte 
Oprørerne  eller  bragte  dem  til  Underkastelse.  Den  2.  Januar 
1846  brød  imidlertid  et  Snevejr  løs  over  Bjærgene,  og 
Generalen  maatte  trække  sig  tilbage  til  Setif.  Dette  Tilbage- 
tog tik  et  skæbnesvangert  Udfald:  Mange  af  de  franske  Sol- 
dater, der  vare  stivfrosne  af  Kulde,  adløde  ikke  mere  deres 
Officerer,  men  satte  sig  ned  for  ikke  mere  at  rejse  sig.  Da 
Kolonnen  naaede  Setif,  efter  kun  ni  Timers  Marsch,  var  der 
paa  dens  Tilbagetogslinie  efterladt  74  Lig  samtidig  med,  at 
omtrent  500  Mand  bleve  indlagte  paa  Hospitalerne,  hvorfra 
de  fleste  ikke  mere  kom  ud.  Det  havde  været  en  sand 
Berezina  Retraite. 

Efterretningen  om  Ulykken  bredte  sig  hurtigt  blandt 
Stammerne  og  bevikede,  at  de  fattede  den  faste  Beslutning 
at  kæmpe  til  det  yderste. 

Der  maatte  tænkes  paa  Revanche.  Det  blev  overdraget 
General  Cavaignac  at  skaffe  den.  Han  fik  Ordre  til  at 
underkaste  sig  de  Stammer  i  det  sydlige  af  Provinsen  Oran, 
som  bavde  hjulpet  Abd-el-Kader.  Samtidig  skulde  han  søge 
at  genoprette  de  afbrudte  Karavaneveje  til  det  Indre.  Ad- 
varet ved  sin  Kollegas  Uheld,  tog  han  alle  mulige  Forsigtig- 
hedsforanstaltninger. Skønt  man  ofte  har  bebrejdet  ham 
alt  for  stor  Strenghed,  drev  han  dog  denne  Gang  sin  Omhu 
for  Soldaterne  saa  vidt,  at  han  blandt  andet  forsynede  hver 
Mand  med  et  Slør  til  Beskyttelse  mod  Solvarmen.  Hans 
Folk  kaldtes  herefter : 

»/es  demoise  Ile  s  de  Cavaignac.« 

Trainet  bestod  af  fem  hundrede  Lastmuldyr  og  to 
tusinde  Kameler.  Denne  vældige  Karane  forlod  Tlemcem 
den  1.  April  1847.  Der  marcheredes  over  Daya,  dengang 
den  sydligste  Militærstation  i  Provinsen  Oran,  over  Chotterne 
og  Højsletterne   til   Brøndene   Nebeh,    hvor   man   ankom   den 

18de  April. 

Hidtil  havde  Kolonnen  døjet  den  mest  tropiske  Varme, 
nu  pludseligt  fik  man  en  bidende  Kulde.  Et  tæt  Lag  Sne 
faldt  som  et  Ligklæde  over  Armeen  og  Lejren.  Soldaterne 
begyndte  at  blive  bange,  særlig  da  de  indfødte  Vejvisere 
ikke  vilde  gaa  frem.  Cavaignac  og  hans  Officerer  rede  da 
selv  i  Spidsen,  og  nu  filgte  Folkene  efter.  Snart  naaedes 
Ksaren  Asla,  hvorfra  der  i  een  Dagsmarch  paa  7  Mil  rykkedes 
frem  til  Oasen  Tint.  Nu  blev  Vejret  igen  godt,  og  samtidig 
vendte  Tilliden  tilbage.  Indvaanerne  i  Tiut  vare  flygtede, 
men  Cavaignac  viste  det  Maadehold  at  spare  deres  Ejen- 
domme og  ilede  længere  mod  Syd  til  Moghar  Oaserne.  Da 
imidlertid  de  Parlamentære,  der  vare  sendte  til  Moghar- 
Tathani  bleve  dræbte,  hævnede  ■  Soldaterne  sig  ved  at 
plyndre  Oasen.  Fra  dette  Sted  marcheredes  mod  Moghar- 
Fukani,  hvis  Indvaanere  havde  udfordret  de  Franske.  Der 
leveredes  en  alvorlig  Fægtning,  som  endte  med,  at  Saharitterne 
maatte  give  tabt,  efter  at  deres  Ksar  var  bleven  beskudt  og 
stormet. 

Efterhaanden  bleve  Am  Sefra,  Am  Sefissifa,  Lambåa, 
Taussera,  og  Ain-ben-Khelil  besatte.  Efter  saaledes  at  have 
plantet  den  franske  Fane  paa  de  yderste  Bjærge  i  Ørkenen, 
vendte  Cavaignac  tilbage  til  Tlemcem.  Intet  Uheld  havde 
været  at  beklage  paa  denne  lange  og  beværlige  Raid. 

Samtidig  med  Cavaignaes  Kolonne  havde  andre  lignende 
opereret  mod  Øst,  Det  lykkedes  saaledes  en  af  dem  at  trænge 
frem  til  Al-Abiod,  Uled-Sidi-Cheikhemes  bekendte  Landsby. 
Da  man  stadig  forkyndte,  at  man  'kom  med  Fred,  mødtes 
der  ingen  Modstand. 

Dog  alle  disse  Marcher  havde  endnu  kun  været  Rekog- 
nosceringer. Det  var  ikke  at  vente,  at  de  Franskes  Magt 
vilde  blive  anerkendt  i  Fremtiden,  hvis  der  ikke  skete  en 
varig  Besættelse,  thi  Oprøret  ulmede  allerede  længere  Øst  paa 
i  Omegnen  af  Batna  og  Biskra,  ligesom  Fanatikeren  Bu-Zian 
i  Zaatcha  beredte  sig  til  Kamp  for  at  afryste  det  franske  Aag. 

Det  blev  nødvendigt  at  træde  kraftigt  op  her. 

Zaatcha  ligger  i  Provinsen  Constantine  sydvest  for  Biskra, 
omtrent  lige  langt  fra  Djebel-Emainas  Toppe,  hvis  stolte 
Profiler  tegne  sig  mod  Nord  og  fra  Djeddi,  en  af  de  største 
Flodsenge  i  Sahara.  Befolkningen  i  Oasen  bestod  ligesom  i 
de  fleste  af  Oaserne  i  Syden  af  Berbere  og  Arabere.  De 
vare  godt  kendte  for  deres  Tapperhed  og  for  deres  Uafhæn- 
gighedsfølelse.  De  havde  saaledes  tilbageslaaet  Abd-el-Kaders 
Regulære«  da  de,  ifølge  deres  Herskers  Ordre,  forsøgte  at 
udstrække  hans  Magt  til  Oasen. 

Ikke  desto  mindre  havde  dog  Indvaanerne,  da  Hertugen 
af  Aumale  i  1845  f°r  første  Gang  besatte  Biskra  og  tiltvang 
sig  Underkastelse  af  denne  Oase  med  det  omliggende  Land, 
bojet  sig  for  det  nye  Herredømme  og  indvilliget  i  at  betale 
Skat  til  de  Franske,  paa  samme  Maade  som  de  i  gamle  Dage 
havde  gjort  til  Araberne  og  Tyrkerne. 

Februarrevolutionen  i  1848,  der  lige  var  brudt  ud  i 
Frankrig,  fik  gennem  hele  Algier  skæbnesvangre  Efterdønnin- 
ger. En  Mængde  af  Beboerne  i  Biskra,  Zaatcha  og  Nabo- 
oaserne plejede,  som  vi  tidligere  have  set,  hvert  Aar  at  drage 
til  Byen  Algier  for  at  samle  sig  en  lille  Formue.  Da  de  nu 
der  saa,  at  en  stor  Del  af  de  algierske  Tropper  bleve  sendte 
hjem  til  Frankrig;  da  de  tilmed  erfarede,  at  de  Franskes 
Konge  var  jaget  bort,  og  at  Frankrig  truedes  med  Krig  af 
det  ganske  Europa,  fattede  de  Haab  om  at  kunne  blive 
Herrer  i  deres  eget  Land  igen.  De  bragte  Nyhederne  om  de 
uheldige  Forhold  i  Frankrig  i  forværret  Form  til  den  hjem- 
lige Arne,  hvor  Fanatismen  snart  blussede  op.  Den  hellige 
Krig  blev  proklameret.  Marabutterne  forkyndte,  at  de  havde 
set  hellige  Krigere  aabenbare  sig  for  dem ;  disse  vare  komne 
for  at  jage  de  vantro  bort.  Flere  Høvdinger  begyndte  at 
revoltere,  og  snart  kendte  Saharitternes  Raseri  mod  de 
Franske  ingen  Grænser. 

Paa  dette  Tidspunkt  var  det,  at  Franskmændenes  gamle 
Modstander  Bu-Zian  søgte  at  opflamme  Beboerne  af  Zaatcha 


til  Kamp.  Hans  udstrakte  Bekendtskaber,  hans  Rigdom, 
hans  Ærgerrighed,  men  frem  for  alt  hans  Fædrelandskærlighed 
gjorde  ham  til  en  farlig  Agitator. 

I  Begyndelsen,  da  han  i  Marts  Maaned  1849  kom  til 
Saharitterne,  blev  han  køligt  modtaget  af  dem;  thi  de  fandt, 
at  den  franske  Administration  var  bedre,  end  nogen  af  dem, 
de  før  havde  kendt.  Dog  efterhaanden  vidste  Højlandenes 
Arabere  at  omstemme  dem  saaledes,  at  de  endog  bleve 
Bu-Zians  bedste  Hjælpetropper. 

Med  en  uhørt  Dristighed  ilede  Kaptajn  Seroka  af  det 
franske  -»bureau  ar  abe«  i  Biskra  til  Zaatcha  for  at  tage  Tyren 
ved  Hornene.  Han  gjorde  Bu-Zian  til  Fange  i  samme 
Øieblik,  som  den  hellige  Krig  prædikedes  fra  Moskeernes 
Taarne. 

Alle  Mand  i  Zaatcha  og  dets  Nabooaser  grebe  til  Vaaben 
og  Krigsraabene  løde  overalt  i  den  sydlige  Del  af  Provinsen 
Constantine.  —  Bu-Zian  blev  øjeblikkelig  befriet. 

Nu  stod  det  klart,  at  der  maatte  handles  energiskt. 
Oberst  Carbuccia,  der  kommanderede  i  Batna  Kredsen,  begik 
den  Fejl  at  tro,  at  en  simpel  Demonstration  var  tilstrækkelig 
til  at  hidføre  Ro.  Hans  800  Mand  stødte  paa  en  fortvivlet 
Modstand  og  maatte  retirere.  I  moralsk  Henseende  blev 
dette  Uheld  af  den  største  Betydning  for  Saharitterne. 

General  Herbillon,  der  kommanderede  i  Provinsen  Con- 
stantine, afmarcherede  mod  den  oprørske  By  med  omtrent 
tre  tusinde  Mand,  medtog  under  Vejs  Garnisonerne  fra  Batna 
og  Biskra  og  ankom  den  7.  Oktober  1849  foran  Zaatcha  i 
Spidsen  for  4000  Mand  af  alle  Vaabenarter. 

Desuden  var  der  givet  Ordre  til,  at  Forstærkninger  andet 
Steds  fra  skulde  støde  til  foran  Zaatcha.  Skulde  man  tænke 
paa  at  forhindre'  Oprøret  i  at  gribe  om  sig  til  Naboprovin- 
serne, maatte  alt  sættes  ind  paa  den  snarlige  Erobring  af 
Oasen. 

Zaatcha  er  bygget  midt  inde  i  en  Palmeskov  ligesom 
alle  Oasernes  Byer.  Palmerne  ere  omgivne  af  en  sand  Laby- 
rint af  Mure  og  Hegn,  adskilte  ved  smaa  Hulveje,  der  sno 
sig  henimod  Byen.  Dette  Terrain  danner  en  ypperlig  ydre 
Forsvarslinie,  egnet  for  Baghold.  Hinsides  Palmelundene 
kommer  man  til  en  bred  Grav,  over  den  hæver  sig  den 
svære  Mur  med  sine  Bastioner,  fra  hvis  Skydeskaar  en 
morderisk  Ild  kan  rettes  mod  de  over  Grave  fremstormende 
Fjender. 

Til  den  omtalte  Mur  støtter  sig  en  stor  Del  af  Byens 
Huse,  fra  hvilke  Beboerne,  uden  at  forlade  deres  Hjem,  kunne 
tage  Del  i  Kampen.  Endelig  er  inde  i  Byen  store  firkantede 
Huse  indrettede  til  et  yderste  Forsvar.  En  eneste  Port  fører 
ind  til  Byen  gennem  den  nederste  Del  af  et  højt  Taarn,  der 
er  rigeligt  forsynet  med  Skydeskaar. 

Af  Bu-Zian,  var  alt  ordnet  til  et  fortvivlet  Forsvar.  For 
at  vise  sin  Beslutning,  at  kæmpe  til  det  yderste,  havde  han 
indesluttet  sig  i  Oasen  med  hele  sin  Familie,  medens  han 
derimod  havde  ladet  alle  Nonkombattanter  vise  ud.  Han 
havde  samlet  fuldt  op  af  Ammunition  og  Levnetsmidler,  ja 
han  havde  endog,  for  at  være  sikker  paa  at  have  Kugler  nok, 
ladet  fabrikere  saadanne  af  Dadelkerner,  overtrukne  med  et 
Lag  Bly. 

Franskmændene  begyndte  Angrebet  med  at  bemægtige 
sig  en  Skole,  der  laa  udenfor  Byen  samt  en  Kilde,  hvis  Vand 
var  dem  en  Nødvendighed.  —  Opmuntrede  af  dette  første 
Held  hastede  de  videre  frem;  men  faldt  i  et  Baghold  og  lede 
svære  Tab. 

Morgenen  efter  denne  triste  AfTaire,  da  de  vilde  tage  de 
Palmelunde  tilbage,  som  de  havde  maattet  forlade,  aaben- 
barede  der  sig  for  dem  et  rædselsfuldt  Syn: 

Deres  saarede  fra  Gaarsdagens  Kampe,  hvilke  de  ikke 
havde  kunnet  skaffe  bort,  hang  lemlæstede  og  døende  paa 
Palmetræerne,  hvortil  de  vare  fastbundne.  Det  var  særlig 
Kvinderne,  der  havde  vist  sig  ubarmhjertige  mod  de  ulykke- 
lige.    Erindringen  om  dette  Syn  forblev  dybt  indgravet  i  de 

franske  Soldaters  Hjerter  og  fremkaldte  senere  en  rædselsfuld 
Hævn. 

Trods  den  store  Forsigtighed,  hvormed  Belejringen  ind- 
lededes, lede  de  Franske  dog  store  Tab,  særligt  i  Officerer- 
nes og  Underofficerernes  Rækker.  Endelig  vare  Belejrings- 
batterierne  i  Orden,  og  Ilden  derfra  rettedes  mod  Muren, 
men  Terrainet  var  vanskeligt,  og  Ammunitionen  bortskødes 
hurtigere,    end  Tilførselen   fra  Constantine   kunde    finde  Sted; 

det  blev  der- 
for nødvendigt 
at  anstrenge 
sig  til  det  yder- 
ste for  at  op- 
naa  et  gunstigt 
Resultat. 

General  Her- 
billon,  der  lige 
havde  faaeten 
Forstærkning 
paai5ooMand 
under  Oberst 
Barral,  beslut- 
tede, trods 
Ingeniørarbej- 
dernes Man- 
gelfuldhed, at 
vove  en  Storm. 
Det  var  den 
20.  Oktober. 
To  Kolonner  vare  blevne  formerede:  Den  ene,  den  der 
gik  til  venstre,  lykkedes  det  temmelig  let  at  naa  op  til  det 
Sted,  hvor  der  var  skudt  Bresche  i  Muren.  Her  satte  den 
sig  fast  paa  Terrassen  af  et  Hus  —  men  ak  —  dette  Hus 
var  undermineret.  Pludselig  rystede  dets  Grundvold,  og 
under  et  frygteligt  Brag  opslugte  det  de  Ulykkelige. 

Den  anden  Kolonne,  den  der  gik  til  højre,  blev  standset 
ved  den  brede  Grav.     En  Del  af  Soldaterne  lykkedes  det  at 


En  Saharit. 

komme  over;  men  derved  bleve  deres  Patroner  vaade,  og  de 
kunde  derefter  ikke  mere  bruge  deres  Skydevaaben.  De 
maatte  gaa  tilbage,  forfulgte  paa  nært  Hold  af  en  Hagl  af 
Kugler.  I  Lobet  af  et  Par  Minutter  faldt  der  30  Mand  og 
saaredes  90. 

Paa  begge  Angrebspunkterne  var  Angrebet  glippet.  Der 
maatte  begyndes  helt  for  fra. 

Da  var  det,  at  General  Herbillon,  for  at  Artilleriilden 
kunde  faa  frit  Spillerum;  men  ogsaa  for  at  skaffe  Hævn  over 
Oasens  Beboere,  gav  Ordre  til  at  fælde  Palmerne.  For  Folk, 
der  alene  leve  af  dem,  var  det  en  frygtelig  Straf. 

Trods-  hyppige  Udfald  standsede  Ødelæggelsens  Værk 
ikke.  —  De  stolte  Stammers  Bragen  naar  de  faldt,  maatte 
nødvendigvis  oprøre  Beboernes  Hjerter  langt  mere,  end 
Artilleriildens  Brummen  havde  gjort. 

En  Undskyldning  for  denne  næsten  umenneskelige  Hand- 
ling maatte  det  være,  at  den  franske  Leir  paa  dette  Tidspunkt 
frembød  det  sørgeligste  Skue.  Den  laa  udsat  for  Ørkenvinden, 
der  førte  det  fine  Sand  i  uoplige  Hvirvler  ind  over  Soldaterne, 
for  hvem  Hvilen  i  Teltene  var  lige  saa  trættende  som  Arbej- 
derne i  Løbegravene.  Sandet  blandede  sig  i  Levnetsmidlerne, 
og  hvad  var  det  saa  for  Levnetsmidler?  Det  var  Kød  af 
udhungrede,  selvdøde  Kreaturer  og  Beskøjter,  der  vare  mugne 
og  fulde  af  Orm.  De  vare  i  sin  Tid,  i  Juni  Maaned  1848, 
blevne  fabrikerede  til  Armeen  i  Paris! 

Da  Vanskelighederne  ved  Kommunikationerne  vare  meget 
store,  var  man  efterhaanden  bleven  nødsaget  til  at  sætte  alt 
til  Side  for  kun  at  skaffe  det  aller  nødvendigste  til  Veje. 
Soldaterne  havde  f.  Eks.  ikke  saa  meget  som  en  Draabe  Vin 
at  blande  i  det  sumpede  Oase- Vand. 

Der  hørtes  dog  ingen  Klage  skønt  allerede  seks  hun- 
drede Mand  vare  bukkede  under.  Det  var  paa  høje  Tid, 
hvis  Hjælpen  skulde  komme. 

Oberst  Canrobert  bragte  den.  Denne  Officer  havde 
allerede  den  Gang  forstaaet  at  vinde  den  afrikanske  Hærs 
Tillid  og  Kærlighed.  Ulykkeligvis  havde  der  vist  sig  Kolera 
i    hans  Kolonne,    og    han   havde   allerede   mistet   omtrent   to 

hundrede  Mand  under  Marchen.  Kolonnen  avancerede  kun 
langsommeligt.  Lastdyrere  vare  overlæssede  med  døende. 
Paa  det  alier  uheldigste  og  pinligste  Tidspunkt  meldte  man 
Conrabert,  at  Nomaderne  beredte  sig  til  at  angribe  ham. 
Det  gjaldt  om  for  enhver  Pris  at  undgaa  Kamp,  thi  der 
manglede  fuldstændig  Transportmidler  til  saarede.  Obersten 
ordnede  imidlertid  alt  til  Kampen  og  red  derefter  alene  led- 
saget af  sin  Tolk  frem  mod  Nomaderne,  idet  han  lod  denne 
tilraabe  dem  af  alle  Kræfter: 

»I  skulle  vide  det,    vi  bringe  Pesten  med  os.      Hvis 

»i   ikke   lade   os   og   vore   Folk   i   Fred,    sender   vi   eder 

»den  paa  Halsen.« 

Araberne,  der  i  flere  Dage  havde  kunnet  følge,  Kolonnens 
Marchretning,  der  var  kj  endelig  ved  de  nylig  kastede  Grave, 
grebes  af  Rædsel  og  vovede  ikke  at  angribe.  De  lode  de 
Franske  uhindret  passere. 


Canroberts  Ankomst  gav  Signalet  til  en  kraftig  Fornyelse 
af  Fjendtlighederne. 

Det  lykkedes  snart  at  afskære  alt  Samkvem  mellem  Ind- 
vaanerne  i  Zaatcka  og  Nabooaserne. 

Den  1 6.  November  gjorde  den  kommanderende  General 
en  Razzia  i  Omegnen,  tvang  nogle  Stammer  til  Underkastelse 
og  gjorde  et  Bytte  af  flere  tusinde  Stykker  Kvæg. 

Det  var  det  første  Held;  det  blev  hilst  med  den  mest 
levende  Begejstring  af  Armeen,  der  fra  nu  af  kunde  koncen- 
centrere  hele  sin  Kraft  paa  Indtagelsen  af  Byen. 

Fjendernes  bedste  og  frygteligste  Lejesvend  i  denne 
tragiske  Kamp  var  vedblivende  Koleraen;  den  gjorde  en  rig 
Høst  i  de  Franskes  Lejr.  Daglig  døde  en  tredive,  fyrgetyve 
Mand.  Epedemien  fik  stadig  ny  Næring  fra  de  forpestede 
Levninger  af  nedslaaede  Dyr  og  fra  de  i  Sandet  daarligt 
begravede  Lig,  der  oprodedes  af  vilde  Dyr.  De  regnfulde 
Nætter,  som  tilbragtes  i  Løbegravene,  bleve  ogsaa  dødbrin- 
gende  for  mangen  Soldat.     De  syges  Smertesskrig  blandede 

sig  i  Lyden  af  de  uophørlige  Kanon-  og  Geværskud  og  i 
Vindens  Susen,  naar  den  strøg  hen  over  Toppene  paa  de 
faa  tilbageblevne  Palmer.  Intet  Under,  at  der  herskede  den 
dybeste  Melankoli  overalt. 

Belejringsarbejderne  skrede  ikke  desto  mindre  sikkert, 
om  end  langsomt,  fremad. 

Fortvivlede  over  den  truende  P'are  forsøgte  Zaatchas 
Indbyggere  en  sidste  Kraftanstrengelse. 

Den  24.  November  op  ad  Dagen,  paa  det  Tidspunkt,  da 
de  franske  Forposter  vare  under  Afløsning  i  Løbegravene, 
kastede  Zaatcha'erne  sig  ind  i  disse.  Øieblikkelig  kæmpedes 
Mand  mod  Mand ;  selv  Kvinderne  deltoge  i  Kampen  med  et  ube- 
skriveligt Raseri.  Det  lykkedes  dog  Commandant  Bourbaki 
at  rense  Løbegravene,  men  først  efter  at  hans  Soldater 
havde  lidt  store  Tab. 

Udfaldet  forsinkede  Franskmændenes  Angreb  i  24  Timer. 

Tre  Brescher  vare  blevne  skudte  i  Murene.  Tre  Kolon- 
ner skulde  storme  dem.  De  kommanderedes  af  Obersterne 
Canrobert.  de  Barral  og  Lourmel.  Samtidig  skulde  Bourbaki 
passe  paa  Omegnen. 

Zaatchas  Forsvarere  syntes  ikke  at  ane,  at  Afgørelsen 
var  saa  nær.  De  tilbageviste  med  Haan  de  Fredsforslag, 
som  General  Herbillou  gjorde  dem.  De  spredte  sig  om 
Aftenen  paa  Byens  Murtinder  som  de  plejede  for  at  ud- 
slynge Forhaanelser  og  Geværskud  mod  Angriberne.  Natten 
forløb  i  denne  skæbnesvangre  Ro,  som  plejer  at  gaa  forud 
for  slige  Katastrofer. 

Den  26.  November  Klokken  syv  om  Morgenen  havde 
Bourbaki  lige  sat  sig  i  Bevægelse  bag  om  Byen  for  at  for- 
hindre alt  Samkvem  mellem  denne  og  Omegnen,  da  Signalet 
til  Angreb  i  det  samme  lød.  Canroberts  og  Lourmels  Soldater 
stormede  frem  med  saadan  Klan,  at  de  snart  befandt  sig 
midt  i  Byen,  hvor  de  Barrals  Folk  lidt  efter  kunde  række 
dem  Haanden  Tilbage  stod  nu  at  tage  hvert  enkelt 
Hus  med  Storm,  hvad  der  var  en  Opgave  af  den  van- 
skeligste Art.  De  franske  Soldater  ere  imidlertid  udmærkede 
til  den  Slags  Kamp. 

En  efter  en  bleve  Fjenderne  nedstukne  med  Bajonetterne 
eller  i  Hobetal  begravede  under  Ruinerne  af  deres  egne  Huse, 
hvis  de  trak  Forsvaret  for  længe  ud. 

Bu-Zian  satte  sig  med  samt  sine  nærmeste  Tilhængere 
fast  i  et  Hus,  der  var  forsynet  med  Skydeskaar,  fra  hvilke 
de  rettede  en  morderisk  Ild  mod  de  fremstormende  Soldater.. 
Længe  var  dette  Angreb  forgæves.  Man  forsøgte  da  at 
rette  Kanoner  mod  Huset  —  Artilleristerne  bleve  skudte  ned. 
Endelig  bragte  en  forsvarlig  Sprængning  en  Del  af  Muren 
til  at  falde,  hvorved  omtrent  halvandet  hundrede  Arabere 
stilledes  blot.  Opildnede  af  Kampiver  lagde  de  franske  Sol- 
dater øjeblikkelig  an  paa  denne  tæt  sammenpakkede  Masse. 
—  Hvad  der  ikke  faldt  for  Kuglerne,  blev  nedstukket  af 
Bajonetterne.  Der  gaves  ingen  Pardon,  ikke  engang  til 
Kvinder.  Bu-Zian  var  bleven  fangen  levende;  man  ekspede- 
rede ham  øjeblikkelig  over  i  den  anden  Verden.  En  Soldat 
havde  det  sørgelige  Mod  at  skære  Hovedet  af  ham  for 
senere  at  kaste  dette  blodige  Trofæ  for  Fødderne  af  Oberst 
Canrobert. 

Paa  mange  andre  Punkter  forsattes  Kampen  paa  lignende 
Vis.  Alt  imens  var  der  ilet  nogle  hundrede  Mand  til  fra 
Sletten  for  at  hjælpe  de  belejrede.  Bourbaki  ventede  dem 
jo.  I  flere  Timer  itræk  forsøgte  de  at  trænge  gennem  hans 
Rækker  for  at  naa  ind  i  Byen;  til  sidst  maatte  de  dog  give 
tabt  og  tage  Flugten. 

Hen  imod  Middag  var  alt  forbi.  Der  var  nu  kun  Sejr- 
herrerne og  Ruinerne  tilbage. 

Eftermiddagen  og  hele  næste  Dag  bleve  anvendte  til, 
saavidt  gørligt,  at  jevne  eller  ødelægge  denne  By,  der  saa 
tappert  havde  forsvaret  sig. 

Da  Minareten  paa  Zaatchas  Moske  sprang  i  Luften  med 
et  frygteligt  Brag,  udstødte  hele  Armeen  et  Glædesskrig. 

Ødelæggelsen  af  denne  Bygning,  .  fra  hvis  Top  der  saa 
længe  havde  lydt  Forbandelser  mod  de  Franske,  betegnende 
Slutningen  paa  den  morderiske  Belejring,,  der  havde  kostet 
de  Franske  over  1500  døde  og  saarede  af  en  samlet  Styrke 
paa  mellem  4  og  7000  Mand. 

Følgerne  af  denne  Sejr  og  denne  ubarmhjertige  Ødelæg- 
gelse var,  at  Beboerne  i  Nabooaserne  underkastede  sig  uden 
Betingelser.  De  bleve  som  lamslaaede.  Hele  Byen  odelagt! 
Palmerne  omhuggede!  Indbyggerne  nedsablede!  Nomaderne 
i  Omegnen  adsplittede  og  udplyndrede !  hvilket  Syn !  og 
hvilken  Lære! 

Læren   var   kostbar,    men   nyttig.     Overtroen  traadte  til : 

Koleraen,  der  bragte  Fortvivlelsen  ud  rundt  omkring  og  som 

fuldente  de  Franskes  Værk,  var  den  ikke  en  Straf  fra  Himlen? 

Hvis    man    betragter    Sagen    med    koldt   Blod,    maa   man 

imidlertid  indrømme,  at  Sejren  halvvejs  var  uhæderlig. 

»Blodet,  Krudtet,  Kampiveren  havde  frembragt  denne 
frygtelige  Rus,  under  hvilken  der  ikke  eksisterer  nogen 
Humanitetsfølelse.  Der  var  Børn,  hvis  Hoveder  bleve  knuste 
mod  Murene,  medens  deres  Mødre  saa  derpaa;  der  var  Kvin- 
der der  maatte  udstaa  alle  Slags  Forhaanelser,  forinden  de 
erholdt  Døden,  den  de  anraabte  om  som  enNaade«.  (Nettement). 

De  militære  Bulletiner  have  altid  hævdet  Betydningen  af 
den  udviste  Haardhed. 

Sikkerlig  har  den  bidraget  til  at  forøge  den  Frygt,  som 
Frankrig  i  selv  indgyder;  men  denne  Frygt  blev  blandet 
med  Had. 

I  Stedet  for  at  bringe  de  Indfødte  Civilisationens  Vel- 
gerninger ved  Humanitet,  blev  fra  nu  af  Brutaliteten  sat  i 
Højsædet. 

Det  varede  da  heller  ikke  længe,  inden  der  brød  Oprør 
ud  paany,  og  de  bleve  meget  vanskeligere  at  undertrykke. 


General  Daiimas  bemærker  i  sin  udmærkede  Bog 
»Sahara  algérien«,  at  Tell  er  Saharas  Kornkammer  og  at 
Nomaderne  i  Sahara  som  Følge  deraf  ere  knyttede  til  det 
Folkeslag,  der  beboer  Tell.  »Tell  er  vor  Moder«  sige 
Nomadestammerne,  »men  den,  der  ægter  hende,  er  vor  Fader«. 

Det  skulde  nu  ved  første  Øjekast  synes,  som  om  Herrerne 
i  Tell  kunde  udhungre  Saharitterne ;  men  man  erindrer  saa 
ikke,  at  der  ogsaa  er  et  Tell  i  Tunis  og  et  i  Marokko.  Ved 
den  Maade  de  Franske  have  regeret  paa  i  Algier,  have  de 
ligefrem  lært  Saharas  Beboere  at  søge  andet  Steds  hen.  De 
have  selv  givet  dem  Smag  for  deres  Uafhængighed,  en  Smag 
som  har  bevirket,  at  det  har  kostet  mange  Anstrengelser  at 
erobre  og  underlægge  sig  de  forskellige  Oaser  i  Sahara. 
Laghuat  f.  Eks.  stred  lige  saa  tappert  imod  som  Zaatcha. 


III. 

Oasen  Laghuat  ligger  456  Kilometre  Syd  for  Byen 
Algier  paa  Skraaningerne  af  to  Højder,  midt  imellem  hvilke 
Overrisligskanaler  vande  Sletten. 

»Intet  er  mere  tiltalende  end  denne  Oase,  sét  lidt  paa 
Afstand,«  skriver  Fromenti?i,  »Himlen  tonede  sig  i  det  reneste 
Blaa,  det  bevirkede,  at  det  øde  og  golde  Landskab  saa 
endnu  mere  forunderligt  ud. 

Terrainet  sænkede  sig  foran  mig.  Over  den  lueforgyldte 
Slette  saa  jeg  langt  borte  en  hvid  Forhøjning.  En  Hoben 
mørke  Punkter  tonede  sig  i  et  violet  Skær  med  skarpe  Kon- 
turer over  denne.  Det  var  Byens  Murtinder  og  Taarne. 
Nedenfor  strakte  sig  en  grøn  Stribe,  hvis  Overkant  var  ujevri 
som  et  Tjørnekrats.  Et  violet  Bakkedrag,  der  syntes  mig 
mørkere  i  Tonen,  viste  sig  til  venstre,  næsten  i  Højde  med 
Byen.  Det  kom  igen  til  Syne  længere  til  højre,  hvor  det 
lukkede  Horizonten.  I  den  flade  Sandslette,  som  laa  mellem 
mig  og  Byen,  var  der  noget,  som  lignede  en  udtørret  Flod- 
seng —  Den  tonede  sig  blaat  i  blaat  og  syntes  mig  dobbelt 
saa  bredt  som  Seinen.« 

Laghuat  er  ligesom  Zaatcha  Hovedstaden  i  en  Oase, 
men  dens  Beligghed  bevirker,  at  den  har  langt  større  Betyd- 
ning. Den  er  en  virkelig  Ørkenhovedstad,  thi  langt  omkring 
findes   intet  andet  Tilflugtsted  for  Nomaderne.      Dens  talrige 

Palmelunde,    dens  Torve    og    Markedspladser    vidne    noksom 
om  dens  Betydning  som  Modested  for  Saharas  Stammer. 

Indbyggerne  i  Laghuat  kunde  have  fort  en  lykkelig  Til- 
værelse, havde  ikke  indbyrdes  Stridigheder  fortæret  deres 
Velstand. 


Gade  i  Oasen  Laghuat. 

De  to  Højder,  paa  hvilke  Byen  er  anlagt,  tilhøre  mod 
Øst  Hallaf  et  ne  mod  Vest  Uled-Serimerne.  Hvert  af  disse 
Kvarterer  havde  sin.  egen  Høvding,  sin  egen  Administration 
og  sine  egne  Befæstningsanlæg.    Det  var  to  smaa  Republikker, 

hvis  Indbyggere  til  enhver  Tid  vare  parate  til  at  ødelægge 
hinanden. 

I  1844  blev  Hallafernes  Høvding  Achmet  af  den  franske 
Regering  udnævt  til  Kalif.  Dette  skete  samtidig  med,  at 
begge  Parter  i  Laghuats  anerkendte  det  franske  Herredømme. 

Dette  gik  saa  meget  lettere  for  sig  som  Marabutten 
S'idi-Aaiss'a  i  Begyndelsen  af  forrige  Aarhundrede  havde 
spaaet  sine  Landsmænd,  at  de  en  Tid  vilde  komme  til  at 
leve  som  Løver  i  det  samme  Bur,  indtil  Franskmændene  en 
Dag  kom  forat  tage  dem. 

Trods  den  alvorlige  Lære,  Saharitterne  havde  faaet  ved 
Zaatcha,  var  der  dog  mange  Stammer,  som  ikke  paa  nogen 
Maade  vilde  give  Afkald  paa  deres  Frihed.  Særlig  Stam- 
merne Ulad-Nayl  og  Larba  vilde  ikke  anerkende  det  franske 
Kalifat  i  Laghuat. 

Paa  dette  Tidspunkt  var  det,  at  Marabutten  Muhammed- 
ben-Abdalla  prædikede  den  hellige  Krig  i  Syden.  Allerede 
var  han  Herre  i  Uargla  ligesom  han  ogsaa  havde  vidst  at  knytte 
alle  Saharastammernes  Sag  til  sin.  Han  var  dristig,  dygtig  og  i 
Besiddelse  af  den  fuldstændigste  Mangel  paa  Skrupler,  Egen- 
skaber der  ofte  karakterisere  store  Statsmænd.  I  Spidsen 
for  sine  allierede  lykkedes  det  ham  ved  et  dristigt  coup  de  main 
at  bemægtige  sig  Laghuat. 

En  af  den  afrikanske  Hærs  tappreste  Officerer,  General 
Joussouf  troede,  at  han  ved  øjeblikkelig  at  ile  til  kunde 
kvæle  Oprøret  i  Fødselen;  men  han  begik  den  samme  Fejl, 
som  før  ham  saa  mange  andre  havde  begaaet:  han  medtog 
ikke  tilstrækkelig  Styrke.  Da  han  viste  sig  foran  Oasen, 
kunde  han,  trods  egen  og  Soldaternes  Tapperhed,  ikke  op- 
naa  andet,  end  at  Beboerne  indesluttede  sig  indenfor  deres 
Mure.  De  beredte  sig  øjensynligt  til' et  haardnakket  Forsvar. 
Joussouf  kunde  selvfølgelig  ikke  tænke  paa  Belejring  uden 
Hjælp,  hvorfor  han  tilkaldte  den  kommanderende  i  Provinsen, 
General  Pelissier.  Imedens  vaagede  han  over,  at  der  ingen 
Forbindelse  skete  mellem  Byen  og  Slettens  Arabere.  Der 
var  ingen  Tid  at  spilde,  hvis  Laghuat  skulde  falde,  inden 
der    strømmede    alt   for   mange  Fjender  til  Hjælp.      Pelissier 

skyndte  sig  afsted.  Den  2.  December  1852  fik  han  Forbin- 
delse med  General  Joussouf,  hvorefter  den  regelmæssige 
Belejring  af  Oasen  begyndte. 

Foruden  to  store  Taarne,  der  beherskede  hver  sit  af 
Kvartererne  var  Laghuat  endnu  beskyttet  ved  en  kreneleret 
Mur  og  paa  Siderne  af  Palmelundene.  Heldigvis  for  de 
Franske  dominerede  et  Kapel,  bygget  til  Ære  for  Marabutten 
Sidi-Aissa,  den  ene  Bydel.  Mod  dette  rettedes  Angrebet. 
Helgenen  havde  forudsagt  den  kommende  Katastrofe, 
dog  uden  at  meddele,  at  han  selv  skulde  friste  den  sørgelige 
Lod  at  komme  til  at  deltage  i  den.  Hans  sidste  Hvilested 
blev  nemlig  underlig  nok  det  Punkt,  hvor  Oasens  Skæbne 
blev  afgjort. 

I  Løbet  af  den  3.  December  blev  Kapellet  taget,  erobret 
tilbage  af  Fjenden  og  igen  taget. 

Det  var  Laghuats  svage  Punkt,  men  det  blev  kraftigt 
forsvaret. 

Forat  komme  til  det  maatte  Angriberne  op  ad  en  stejl 
Skraaning,  der  bedækkedes  af  Flintestensblokke  saa  store,  at 
de  kunde  skjule  en  Mand.  Man  stormede  fra  Syd.  Hele 
Toppen  og  Skraaningen  var  spækket  med  Forsvarere,  der 
laa  plat  ned  paa  Jorden.  De  skøde  sikre  Skud  fra  deres 
Skjulesteder  bag  Stenene. 

Fra  hver  Stenblok  maatte  de  franske  Soldater  sigte  og 
skyde  for  at  komme  frem  til  den  næste.  Siden  Belejringen 
af  Zaatcha  var  der  ikke  kæmpet  med  saadant  Raseri. 

Først  efter  den  tredie  Storm  lykkedes  det  endelig  de 
Franske  at  sætte  sig  fast  i  Kapellet,  hvorfra  de  rensede  hele 
det  foran  liggende  Terrain  ved  Skud  ned  efter. 

De  anbragte  dernæst  en  Kanon  i  Kapellet,  huggede 
Skydeskaar  i  Muren  ind  mod  Byen,  og  nu  spillede  Ilden 
lystigt  mod  det  østligste  af  Taarnene.  Fra  Byens  Huse  knal- 
dede Geværskuddene  mod  den  lille  hvide  Flade  i  hvis  Midte 
der  saaes  et  mørkt  Punkt,  fra  hvilket  der  uophørligt  fløj 
Kugler  ud  gennem  Røgskyen; . 

Om  Morgenen  den  4.  December  stormede  endelig  de 
Franske     gennem    Breschen    ind    i   Byen    i    samme    Øjeblik, 

som  General  Joussouf  fra  en  anden  ubevogtet  Side  ved 
Hjælp  af  Stiger  med  sine  Folk  kravlede  over  Murene. 
Snart  forenede  han  sig  med  Pelissier  inde  i  Byen,  hvor  der 
haardnakket  kæmpedes  i  Gaderne  og  i  Husene.  Fromentin, 
som  besøgte  Laghuat  kort  Tid  efter  Stormen,  fortæller,  at 
alle  Husene  endnu  bare  Spor  af  det  mest  fortvivlede  Forsvar. 
Der  fandtes  næppe  den  Sten,  der  ikke  var  mærket  som  en 
Skive.  Da  de  døde  skulde  begraves,  var  der  saa  mange  af 
dem,  at  de  i  Gaderne  dannede  hele  Barrikader. 

Man  tog  Furagerstrikker  og  Hampegrimer  og  trak  i  dem 
Ligene  bort  for  at  begrave  dem  hvor  som  helst,  særlig  i 
Brøndene.  Een  eneste  af  disse  modtog  saaledes  eet  hundrede 
og  seks  og  halvtredsindstyve. 

I  nogen  Tid  stank  Byen  formelig  af  Lig.  Straks 
den  første  Aften  efter  Kampen  kom  der  flyvende  Skarer  af 
Gribbe  og  Ravne,  Gud  veed  hvorfra,  thi  før  Kampen  fandtes 
der  ikke  en  eneste.  I  en  hel  Maaned  i  Træk  fløj  de  over 
Laghuat  som  over  en  Mødding  i  saa  store  og  tætte  Masser, 
at  man  maatte  skyde  paa  dem  for  at  faa  dem  bort.  Hundene, 
hvis  Herrer  vare  faldne,  udvandrede  i  Mængde  og  kom  ikke 
igen,  skjønt  man  forsøgte  at  kalde  dem  tilbage.  Saa  længe 
de  paa  Slagmarkerne  eller  paa  Kirkegaardene  fandt  noget  at 
spise,  forholdt  de  sig  rolige,  men  senere,  da  de  efterhaanden 
vare  blevne  vilde  og  hungrige,  angreb  de  Folk,  i  Særdeleshed 
Europæere. 

Om  Natten  strejfede  de  rundt  om  i  Haverne,  jagede  i 
Indelukkerne  og  rodede  op  alt,  hvad  spiseligt  de  kunde 
finde,  idet  de  fra  Solnedgang  til  Morgenstunden  lode  deres 
Glammen  og  Hylen  lyde  ind  over  Byen.  Det  var  ikke  blot 
Hundene  som  flygtede,  ogsaa  Duerne  forsvandt  fra  Palmernes 
Toppe,  formodentlig  skræmmede  af  Kamptummelen,  men  de 
kom  senere  igen. 

Indbyggerne  udvandrede  ogsaa.  I  de  første  Dage  var 
Oasen  fuldstændig  forladt.  Ophavsmanden  til  Katastrofen 
Marabuttten  Muhammed  var  blandt  de  heldige,  som  slap  væk. 
Natten  mellem  den  4.  og  5.  December  viste  der  sig  foran 
Porten     en    Snes    Ryttere,    som    for    den    franske    Skildvagt 

foregav,  at  de  hørte  til  Hjelpetropperne  og  kom  med  Depescher. 
Senere  fik  man  at  vide,  at  det  var  Marabutten  selv,  der  frisk 
som  en  Fisk  var  sluppen  bort. 


Det  tomme  Rum  aabenharede  sig  nu  for  Franskmændene 
rundt  om  til  alle  Sider.  Denne  Ensomhed  kunde  blive 
farligere,  end  Nærheden  af  en  fjendtlig  Befolkning  tidligere 
havde  været. 

General  Pelissier  skyndte  sig  da  ogsaa  straks  efter 
Sejren  at  formaa  Inbyggerne  til  at  vende  tilbage,  thi  det  var 
Generalguvernør  General  Randons  Plan  at  skyde  de  franske 
Forposter  helt  ud  i  Ørkenen. 

Ved  at  sætte  sig  fast  i  Laghuat  vandtes  300  Kilometre 
længere  mod  Syd. 

Laghuat  var  jo  ikke  blot  et  vigtigt  strategisk  Punkt,  det 
var,  og  er  vedblivende,  en  Handelsplads  af  den  største 
Betydning.  Oasen,  der  til  enhver  Aarstid  vandes  af  rigeligt 
og  klart  Vand,  ligger  ved  den  vigtigste  af  de  Flodsenge,  der  gaa  i 
sydlig  Retning.  Denne  Omstændighed  bevirker,  at  den 
danner  en  Etape  for  alle  Karavanerne  paa  denne  Kant. 
Den  er  Ørkenstammernes  Depot.  Derhen  bringe  de  deres 
Dadler  for  at  faa  dem  byttede  for  Korn.  — 

Laghuats  Erobring  betegnede  Saharas  officielle  Besættelse. 
Siden  den  Tid  har  Franskmændene  skredet  sikkert  og  sejr- 
rigt frem. 


IV. 

Uargla  var  den  første  af  Saharas  sydlige  Oaser,  som 
Franskmændene  bemægtigede  sig. 

Som  den  ligger  midt  ude  i  Ørkenen  lig  en  grøn  0  paa 
et  Hav  af  Ild,  kunde  den  i  sin  Ensomhed  glæde  sig  over  at 
være  Herskerinde  i  et  lille  Kongedømme.     Dog  det  var  kun 

clige  Erindringer,  der  knyttede  sig  til  dens  Kongers 
Regering.  De  begyndte  og  endte  med  Nedsablinger  og 
Myrderier,  thi  Tronen  tilhørte  altid  den  tapreste. 

Det  var  til  Ksaren  Ruissat  i  Nærheden  af  Uargla  at 
Muhammed^  efter  at  være  undsluppen  fra  Laghuat,  ilede  for 
at  skjule  sit  Nederlag.  Da  hændte  det,  at  Si-Hamza,  Uled- 
Sidi'Cheickhemes  Chef,  der  var  en  uforsonlig  Fjende  af 
Muhammed,  bad  om  Tilladelse  til  at  maatte  jage  denne  ud  i 


Uargla. 


Ørkenen,  hvilken  Tilladelse  han  selvfølgelig  straks  hellere  end 
gerne  erholdt.  Hjulpet  af  franske  Kolonner  rykkede  han 
mod  Muhammed,  bemægtigede  sig  Ruissat,  som  han  ødelagde, 
rykkede  derpaa  ind  i  Uargla  og  tvang  Marabutten  til  at  søge 
sig  et  Tilflugtsted  i  Insala,  over  hundre  danske  Mil  længere 
endnu  mod  Syd.     Uargla  blev  øjeblikkelig  erklæret  for  fransk 

Ejendom  og  underlagt  Kommandoen  i  Geryville.  Her  var 
der  nemlig  midt  Ørkenen  bleven  anlagt  en  Militærstation 
forat  vise  Saharitterne,  at  man  ikke  mere  vilde  trække  sig 
tilbage. 

Muhammed  blev  flere  Aar  i  Insala.  Han  lurede  der  i 
hele  otte  Aar  paa  det  rette  Øieblik  til  Hævn.  Da  endelig 
erfarede  han,  at  der  var  udbrudt  Borgerkrig  i  Uargla.  Han 
ilede  til  med  nogle  faa  hundrede  Tuareger,  der  undervejs 
fik  Tilvækst  af  Chambåa'erne,  disse  Ørkenrøvere,  der  altid 
ere  parate  til  Overfald  og  Plyndring: 

Uargla  aabnede  sine  Porte  for  Muhammed,  der  straks 
gav  sig  til  at  angribe  de  Stammer  i  Omegnen,  som  havde 
anerkendt  de  Franske. 

Nogle  heldige  Razziaer  forskaffede  ham  endnu  flere  Til- 
hængere, saa  alt  saa  sort  nok  ud  for  Franskmændenes  Magt- 
stilling her.  Da  ilede  Si-Bu-Bekker,  Si-Hamzas  Søn  og  Arve- 
tager til  i  Spidsen  for  de  Stammer,  der  vare  forblevne  tro. 
Da  Tuaregerne,  der  kun  vare  komme  for  at  plyndre,  saa,  at 
det  trak  op  til  en  alvorlig  Kamp,  forlode  de  deres  Anfører. 
Den  ulykkelige  Muhammed,  der  nu  kun  havde  Chambåarne 
tilbage,  nødsagedes  snart  til  at  overgive  sig  til  sin  heldigere 
Rival. 

Uargla  blev  straks  besat  af  Franskmændene  igen.  Siden 
den  Tid  (1860)  er  dens  Befolkning  forbleven  tro. 


V. 

Efter  Uargla,  der  ligger  800  Kilometer  fra  Algier  midt 
i  Ørkenen,  rykkede  de  Franske  endnu  længere  frem  til  det 
henimod  60  danske  Mil  sydligere  beliggende  El-Golea. 

Hverken  Tuaregerne  eller  Chambåaerne  kunde  lade  være 
at  gøre  Indfald,  endog  langt  mod  Nord  ind  paa  fransk  Terri- 
torium.    De  maatte  tugtes. 

General  Lacroix  havde  i  1872  for  første  Gang  forfulgt 
dem  langt  mod  Syd;  men  Sommervarmen  forhindrede  ham  i 
at  naa  El-Golea  deres  vigtigste  By  og  bedste  Befæstning. 


El-Golea  er  bygget  paa  en  70  Meter  høj  Top,  paa  hvis 
Skraaninger  Husene  ligge  klinede  eller  ligefrem  huggede  ned 
i  Klippen.  Dens  Beliggenhed  som  Karavanernes  Mødested 
gør  den  til  et  Punkt  af  stor  Betydning. 

General  de  Gallifet.  som  kommanderede  i  Batna  og 
som  havde  Ansvaret  for  disse  langt  bortliggende  Landstræk- 
ninger, fik  Ordre  til  at  besætte  El-Golea.  Det  lykkedes  ham 
ved  største  Paapassenhed  og  Omsigt  at  samle  Levnetsmidler 
og  Vand  nok  til  en  forholdsvis  talrig  Kolonne.  De  Stammer, 
som  nylig  havde  underkastet  sig,  ydede  uden  Godtgørelse 
det  nødvendige  Antal  Kameler,  akkurat  som  i  Oldtiden  hine 
Xu midere  der  den  ene  Dag  gjorde  Oprør  og  den  næste  Dag 
hyklede  den  største  Iver  for  deres  Sag,  som  de  igaar  kæm- 
pede imod, 

Henimod  den  15.  December  vare  Tropperne  parate  til 
Afmarch.  Der  var  omtrent  700  Mand:  3  Kompagnier  Tirail- 
leurer,  een  Escadron  Spahis  og  een  Bjergkanon. 

Gallifet  forlod  Biskra  den  20.  December,  naaede  Tugurt 
den  30.  og  Uargla  den  8.  Januar  1873.  Her  lod  han  sine 
Infanterister  bestige  Kameler,  og  med  dette  beredne  Fodfolks 
Korps  satte  han  sig  i  Bevægelse  den  1 1 .  Januar  medhavende 
Levnetsmidler  for  40  Dage  samt  Vand  i  Tønder  og  Læder- 
sække. Hver  Kamel  bar,  foruden  sin  Rytter,  tillige  to  saa- 
danne  Tønder  eller  Sække  med  Vand  (Guerbas). 

I  Stedet  for  at  tage  den  lige  Vej  til  El-Golea 
besluttede  Generalen  sig  til  at  marchere  ad  en  mere  vestlig, 
der  vel  var  længere,  men  som  havde  den  Fordel,  at  der  paa 
tre  Steder  fandtes  Vand.  Der  marcheredes  fra  Daggry  til 
Solnedgang.  Den  24.  Januar  var  Oasen  i  Sigte.  Det  var  et 
malerisk  Syn. 

De  overraskede  Indfødte  tænkte  ikke  engang  paa  at 
sætte  sig  til  Modværge,  men  modtog  Kolonnen  venskabeligt 
og  forlangte  Aman,  hvilken  ogsaa  blev  givet  dem  mod  at 
de  indvilligede  i  at  betale  Skat. 

Generalen  viste  meget  Maadehold  overfor  de  betvungne. 
Han    nøjedes   saaledes   med   at  lade  Oasens  Palmer  tælle  for 

derefter  at  beregne  Skatten,  der  uden  mindste  Omsvøb  blev 
betalt.  —  Der  fandtes   16,500  Palmetræer. 

Kolonnen  lagde  Tilbagemarchen  til  Uargla  ad  den 
kortere  Vej,  hvor  der  paa  den  største  Strækning  ikke  fandtes 
Vand.     I  syv  Dage  bleve  de  307  Kilometre  tilbagelagte. 

Chambåaerne  forbausedes  ved  at  se  den  overordentlige 
Lethed,  hvormed  de  franske  havde  overvundet  Vandmangelen. 


Gallifets  Kamelkorps. 


Efter  deres  eget  Udsagn  kunde  Kolonnen  paa  den  Maade 
let  have  tilbagelagt  Vejen  lige  til  Insala  i  12  Dage.  Alt  var 
saa  ypperligt  ordnet  og  beregnet,  at  denne  lange  March  paa 
50  Dage  gennem  dette  -»pay  de  la  soif«  foretoges  uden 
mindste  Uheld.  Kolonnen  efterlod  ingen  af  sine  Folk  paa 
Vejen,  kun  en  eneste  Mand  havde  været  syg.  —  De  Franske 
havde  overvundet  selve  Naturforholdene. 

Ved  denne  heldige  Ekspedition  var  det  bleven  bevist 
de  Stammer,  som  mulig  tænkte  paa  at  rejse  sig,  at  Tugtelsen 
kunde  naa  dem,  selv  paa  disse  fjerne  Punkter,  hvor  de  tid- 
ligere troede  sig  uangribelige. 

Venskabsforsikringer  kom  allevegne  fra,  selv  fra  Insala, 
der  ligger  omtrent  paa  Halvvejen  til  Timbuktu. 

Sikkerlig  ville  Franskmændene  ikke  blive  staaende  ved 
Erobringen  af  El  Golea.  Insala  mod  Syd  og  Fignig  mod 
Vest  vinke  i  det  Fjerne. 

De  ville  forhaabentlig  blive  vigtige  Stationer  paa  Fransk- 
mændenes Vej  tværs  gennem  Sahara  til  Sudan. 

Sandsynligvis  vil  det  endnu  vare  en  Stund  inden  den 
transsahariske  Bane  kommer  i  Stand;  der  maa  formodentlig 
endnu  flyde  meget  Blod;  men  en  Ting  synes  klar:  Det  vil 
ikke  mere  komme  til  Kampe,  af  hvis  Udfald  hele  de  Franskes 
Herredomme  i  Algier  afhænger,  som  da  Armeen  stod  foran 
Algiers  ogConstantuies  Porte,  i  Jurjuras  Denleer  eller  foran 
Oasen  Zaatcha. 

En  ny  Periode  i  Algiers  Kolonisation  vil  forhaabentlig 
snart  begynde,  en  Periode,  i  hvilken  Erobringerne  ere  forbi, 
medens  Organisationsarbejdet  blomstrer. 


Muhamedanismen  i  Algier. 


D, 


en  muhamedanske  Religions  Grundsætninger  læres  af 
Koranen;  den  er  for  Musselmændene,  hvad  Biblen  er  for 
Jøderne  og  Evangeliet  for  den  Kristne.  Tillige  er  den 
Muhamedanernes  Lovbog.  Den  suppleres  ved  Sonnaen 
(Traditionen),  der  forklarer  Muhammeds  Samtaler  med  hans 
Disciple. 


Muhamedanismen  egner  sig  for  alle  Gemytter:  for  de 
voldsomme  har  den'  den  hellige  Krig  og  Propagandaen,  for  de 
rolige  den  spekulative  Filosofi,  og  endelig  for  de  jevne, 
almindelige  Mennesker  har  den  simpelt  og  godt  de  to  Tros- 
artikler : 

»Der  er  kun  een  Gud« 


og 


»Det  stod  skrevet' 

Muhamedanismen  paalægger  sine  Tilhængere  foruden 
Troen  paa  den  ene  Gud  tillige  Bønner  fem  Gange  daglig, 
Almissegivning,  Faste  og  Pilgrimsrejse  til  Mekka. 

Rahmadanen  er  Fastetiden;  den  varer  en  Maaned  og  er 
indstiftet  af  Muhamed  til  Minde  om  den  Maaned,  i  hvilken 
den  hellige  Lov  blev  ham  forkyndt  af  Gud.  Fasten  bør 
overholdes  strengt  hele  Dagen  igennem  —  .Afholdenhed  fra 
Kvinder  er  en  Pligt  —  Krig  er  forbudt,  kun  ikke  den  hellige 
Krig. 

De  indfødte  af  de  lavere  Klasser  hengive  sig  om  Natten 
til  de  vildeste  Orgier  for  at  holde  sig  skadesløse  for  Dagens 
Spægelse. 

I  Algier  angiver  Kanonskud  Rahmadanens  Begyndelse 
og  Slutning.  —  Er  den  forbi,  holdes  der  Glædesfester.  — 
For  at  hjælpe  de  fattige  til  ogsaa  at  holde  Fest,  strejfe  i  flere  Byer 
f.  Eks.  i  Gery ville  smaa  Pigebørn  rundt  i  Gaderne  flere  Dage  før 
Rahmadanens  Udløb  for  at  samle  Korn  og  tørt  Kød.  De 
danse  og  synge,  idet  de  medføre  Stokke  for  dermed  at 
jage  Hundene  bort. 


Muhamedanerne  bruge  Guds  Navn  ved  enhver  Lejlighed. 
Tale  de  om  noget,  der  skal  ske  i  Fremtiden,  sige  de 
f.  Eks.: 

»IncJia  Allah«.  —  om  Gud  vil. 

De  ere  meget  overtroiske  og  anvende  ofte  Amuletter 
paa  samme  Maade  som  mange  Katolikker.  Som  i  Kristen- 
dommen findes  der  i  den  muhamedanske  Religion  Engle  og 
Djævle;  de  danne  fjorten  Legioner,  der  uophørligt  kæmpe. 
Stjerneskud  ere  Projektiler,  som  Englene  sende  Djævlene 
paa  Halsen,  naar  disse  ville  storme  de  syv  Himle. 

Araberne  tro  paa  Varsler,  onde  Øjne  og  meget  andet. 

En  Karavane,  der  skulde  til  Mekka,  blev  insulteret  af  en 
Jødestamme.  Allah  ihjelslog  til  Straf  herfor  alle  Stammens 
Mænd ;  men  da  Kvinderne  beviste  ham,  at  Slægten  vilde  uddø, 
hvis  han  ikke  kaldte  Mændene  til  Live  igen,  blev  han 
blød  om  Hjertet  og  tillod,  at  de  døde  maatte  gaa  ud  af 
deres  Grave  —  men  kun  een  eneste  Nat ;  i  denne  undfangedes 
de  nuværende  Jøder.  De  foragtes,  fordi  de  saaledes  ere  Efter- 
kommere af  levende  Kvinder  og  Lig. 

»Aadsler,  Sønner  af  Aadsler,«  sige  Araberne  til  dem. 


Musselmanden  kender  ingen  Tolerance 


»Tag  en  Kristen  og  Musselmand  og  kog  dem  i  een  og 
samme  Gryde  —  rør  dem  sammen,  og  en  Time  efter  vil 
der  dog  være  to  Slags  Suppe.« 


Sé,  det  er  Folk,  hvem  Fanatismen,  Intolerancen  og  frem  for 
alt  en  slet  Organisation,  politisk  talt,  have  ødelagt;  men 
vi  maa  ikke  glemme,  at  det  er  det  samme  Folk,  hvem  vi 
skylde  Mathematiken,  Astronomien,  Mekanikken,  Medicinen, 
Kemien  og  Vandingssystemerne.  Med  andre  Ord,  det  er 
dette  Folk,  som  nu  er  fanatisk  og  intolerant,  der  har  lært 
Middelalderen  at  kjende  den  klassiske  Oldtid. 

Det  er  den  nu  uvidende  Arabers  Forfædre,  der  have  lært 
Europæerne  Grundene  til  de  praktiske  Videnskaber.  I  fem- 
hundred Aar  studerede  man  ved  Universiterne  kun  deres 
Skrifter.  — 

II. 

»Vogt  Dig  for  Kvinden,  naar 
du  staar  Ansigt  til  Ansigt  med 
hende,  for  Mulæslet,  naar  du  staar 
bag  ved  det  —  men  frem  for  alt, 
vogt  dig  for  Marabutterne,  lige- 
gyldigt fra  hvad  Side.« 

(Arabisk  Ordsprog). 

Marabut,  det  betyder  den  hellige,  Grubleren. 

Naar  Gud  har  helliggjort  en  Mand  ved  et  Mirakel,  anses 
han  for  Marabut.  Rygtet  om  hans  Hellighed  farer  viden  om 
fra  Stamme  til  Stamme,  .og  snart  komme  Folk  i  skarevis  for 
at  hylde  ham.  De  anraabe  ham  om  gennem  sine  Bønner  at 
skafte  dem  Regn  og  rig  Høst;  de  bede  ham  om  Raad  for 
ufrugtbare  Kvinder;  de  bønfalde  ham  om  at  kurere  sygt 
Kvæg  eller  om  at  bede  for  de  nyfødte  —  det  er  akkurat 
den  selv  samme  Historie,  som  vi  kende  saa  godt  fra  andre 
Religioners  Legendehistorier.  Der  er  kun  den  Forskel,  at 
Værdigheden  som  Marabut  er  arvelig,  og  at  Troen  paa  Efter- 
kommerens Hellighed  er  lige  saa  stor  som  paa  Stam- 
faderens. 

Der  dannes  paa  den  Maade  et  helt  arveligt  Aristokrati, 
der  kan  brede  sig  videre  og  videre. 

Hele  Stammer,  som  f.  Eks.  Uled-Sidi-Cheikhernes,  kunne 
være  Marabutter  lige  som  hos  Jøderne  Levis  Stamme.  De  bære 
da  alle  Titlen  St\  Herre,  og  Stammens  Høvding  tituleres  Sidt. 

Marabutterne  have  vidst  saa  godt  at  bemægtige  sig  de 
troendes  Sjæle,  at  de  som  oftest,  lig  visse  Abbeder  og 
Munke  i  Middelalderen,  have  langt  større  Magt,  end  selve 
Sultanerne  i  Konstantinopel  og  Marokko,  der  begge  utallige 
Gange  have  været  nødsagede  til  at  paakalde  deres  Hjælp 
overfor  Undersaatterne. 

Marabutterne  ere  i  Folkets  Øjne  de  eneste,  der  have 
bevaret  den  muhamedanske  Tros  Lærdomme  uforandrede 
gennem  Tiderne.  De  ere  inspirerede  af  Gud,  og  deres 
Bønner   have   den   største  Virkning  paa  Guddommen.     Deres 

Ord  betragtes  som  rene  Orakelsvar,  og  det,  hvad  enten  de 
ere  blevne  udtalte  i  Anledning  af  ganske  private  Sager  eller 
i  vigtige  alt  omfattende  Affairer.  Deres  Ord  have  saaledes 
ofte  beroliget  stridende  Parter  og  forhindret  Blodsudgydelse; 
deres  Bud  have  mangen  Gang  beskyttet  de  rejsende  og 
Karavanerne;  men  lige  saa  ofte  have  disse  hellige  med 
Koranen  i  Haand  prædiket  Krigen  mod  de  vantro. 

Ofte  hænder  det,  at  vedkommende,  der  er  Chef  for  en 
Stamme,  tillige  er  Marabut,  og  man  vil  da  let  forstaa  den 
store  Betydning  heraf,  idet  han  da  ikke  alene  er  i  Stand  til 
at  have   alle   sige   egne   undergivne   i   sin  Magt   som  politisk 


Marabutgraven  ved  El  Abiod  Sidi-Cheikh. 


og  gejstligt  Overhoved,  men  tillige,  naar  en^Kamp  udbryder, 
og  det  ligger  i  hans  Interesse,  let  som  Marabut  ogsaa  kan 
hidse  andre  Stammer  til  Kampen  for  egne  Formaal  under 
Foregivende  af  Kamp  mod  de  vantro.  Abd-el-Kader  skyldte 
i  sin  Tid  særlig  sin  Værdighed  som  kirkeligt  Overhoved,  at 
det  lykkedes  ham  at  samle  en  saa  stor  Skare  Tilhængere 
om  sit  Banner. 

Naar  Marabutfamilierne  i  en  Stamme  ere  nogenlunde 
talrige,  findes  der  altid  i  den  Egn,  hvor  de  bo,  en  større 
eller  mindre  hvidkalket  Bygning,  hvis  Tag  danner  en  Kuppel. 

Det  er  Stamfaderens  Grav,  der  er  indesluttet  i  et  Kapel  eller  endog 
i  en  Moske.  Hans  Fortjenester  var  det,  der  bevirkede,  at 
de  nu  levende  Efterkommere  eje  deres  Værdigheder  som 
Marabutter.     Hans  Navn  bære  de  endnu. 

Ofte  hæver  sig  ved  Siden  af  denne  Kubba,  denne  saa- 
kaldte  »Marabutbegravelse«  en  Skole  Zaui'a'en.  Den  er 
Bindeleddet  mellem  Teltet  og  Moskeen,  thi  derhen  komme 
Egnens  Børn  for  at  lære  at  læse  og  for  at  blive  underviste 
af  Tolbaernc,  og  der  har  i  Reglen  Dommeren,  Kadien,  sit 
Sæde.  Ofte  beboes  endvidere  Zauiaen  af  Ulemaerne,  de 
skriftkloge,  hvem  Kadien  i  vigtige  Tilfælde  maa  raadspørge. 
Men  Zauiaen  er  ogsaa  et  Herberg : 

Den  rejsende  finder,  naar  han  kommer  dertil,  Husly  og 
Fode;  den  fattige  henter  der  Brød  og  Klæder.  For  at 
kunne  afholde  Udgifterne  hertil,  paalægges  der  en  Skat,  den 
saakaldte  Zckkat. 

Da  Marabutstammerne  mangen  Gang  have  Klienter  og 
Tilhængere,  ogsaa  blandt  andre  Stammer,  er  det  almindeligt, 
at  der  i  disse  findes  en  lille  Moske  eller  et  lille  Kapel  af 
samme  Form,  og  af  samme  Navn  som  Hovedmoskeen;  den 
er  bygget  til  Ære  for  den  Helgen,  af  hvis  Efterkommere 
Stammens  Folk  ere  religiøse  Tilhængere. 


III. 

I  Zauiaerne,  der  ere  sande  middelalderlige  Klostre,  i 
disse  Herberger  for  Pilgrimme  og  rejsende,  skabes  og 
formeres  de  mægtige  Broderskaber,  der  danne  de  Baand, 
som  forene  alle  Muhamedanere.  Det  er  gennem  dem,  at 
alle  de  religiøse  Strømninger,  som  have  kunnet  mærkes 
over  hele  Nordafrika  i  de  sidste  Aar,  og  som  til  syvende 
og  sidst  kun  have  Kampen  mod  de  vantro  og  Afrystelsen 
af  deres  Aag  til  Maal,  have  forplantet  sig  med  rivende 
Fart   lige   fra  Ægypten   til   Marokko.      Ordensbrødrenes   Ord 

bringes     videre     og    videre     omkring,     de    blive    hørte    med 
Andagt,  og  alle  Brødre  adlyde. 

»som  Liget    mellem  Hænderne   paa   den,    der   vasker 
den  døde«. 
Maupassant   siger    trællende,     at    de    Ben,     der    hvile    i 
Marabutgravene  ere: 

»la   graine    divine,    la  semence  sacrée  qui  fecondent 

le  sol  illimité  de  rislam.« 
(»den  hellige  Sæd,  som  frugtbargør  og  breder  sig  ud 
over  Islamismens  uendelige  Marker.«) 


Alle  Broderskaberne  ere  udelukkende  religiøse  Ordener, 
der  kun  have  det  Maal,  kun  forfølge  een  Idé,  den  nemlig,  at 
omvende  hele  Verden  til  Islam.  De  danne  et  Slags  Frimureri, 
men  af  den  farligste  Art,  thi  Solidariteten  mellem  Brødrene 
er  vistnok  langt  større,  end  blandt  vore  Frimurere  i  Europa. 

Sultanen  i  Constantinopel  frygter  dem,  fordi  de  i  høje 
Toner  bebrejde  ham,  at  han  har  overgivet  Cypern  og 
Ægypten  til  Englænderne,  —  og  desuagtet  maa  han  yde 
dem  sin  Understøttelse.  Han  er  nemlig  ikke  uvidende  om, 
at  disse  Broderskaber  ere  Aarsag  til,  at  Sudans  Madhi  og 
Baghdads  Cheikher  have  en  langt  større  Magt,  end  han. 

Der  foregaar  intet  i  Europa,  uden  at  Broderskaberne 
ere  underrettede  derom.  Baade  i  Londen  og  Paris,  for  ikke 
at  tale  om  i  Constantinopel,  have  de  Spioner.  Med  rivende 
Fart  forplante  de  Nyheder,  som  kunne  have  Betydning,  sig 
fra  dem  til  de  fjernest  boende  Stammer.  Det  er  f.  Eks. 
hændt,  at  franske  Officerer  først  gennem  venligsindede  Cheikher. 
have  faaet  at  vide,  at  et  eller  andet  vigtigt  er  passeret  i 
Frankrig. 

Der  er  over  hundrede  Broderskaber  indenfor  Islam. 
Hver  af  disse  Ordener  har  sit  Overhoved,  Mokadimen,  under 
hvem  der  staar  en  Hærskare  af  Ordensbrødre. 

I  Algier  fandtes  for  et  Par  Aar  siden  1,955  Mokadimer 
og     168,000    vel     disciplinerede    Missionærer,     de    saakaldte 

KJiuaner.  Fra  355  Zauiaer  strømmede  de  ud  for  at  forkynde 
Islams  Lære  blandt  de  2,847,757  Individer  af  begge  Køn, 
som  da  fandtes  i  Algier.  Disse  Tal  ville  være  tilstrækkelige 
til  at  godtgøre  deres  Magt. 

I  Sammenligning  med  disse  »Indre-Missionærer«  har  den 
officielle  Gejstlighed  i  Algier,  den,  der  forretter  Tjenesten  i 
Moskeerne,  aldeles  ingen  Betydning  eller  Indflydelse,  hverken 
i  politisk  eller  religiøs  Henseende. 

Mokadimerne  vælges  af  Brødrene  selv.  Hvert  Aar 
holdes  en  Sammenkomst,  ved  hvilken  nye  Brødre  optages, 
Feltraabene  og  Ordrerne  for  det  kommende  Aar  gives. 

Brødrene  kende  hinanden  paa  mange  forskellige  Ting, 
som  for  den  uindviede  næppe  blive  bemærkede:  Deres 
Maade  at  bede  paa,  den  Maade  de  bære  deres  Rosenkrans, 
Bæltet  eller  Turbanen  paa,  visse  Tegn  og  Berøringer,  samt 
paa  de  Skriftsteder  af  Koranen,  som  de  skulle  gentage  indtil 
to  tusinde  Gange  daglig. 

De  vigtigste  Broderskaber,  som  have  Tilhængere  i 
Algier,  ere : 

C/iade/yaeme,  der  ere  meget  fjendtligt  stemte  mod 
Franskmændene.  De  have  derfor  troet  det  klogt  at  flytte 
deres  Sæde  til  Tripolis.  De  ere  sande  Anarkister,  Navnet 
betyder:  »Revolution«.  —  De  skulle  hundrede  Gange 
daglig  sige: 

»Jeg  bønfalder  Gud« 
hundrede  Gange: 

»Gid  Guds  Naade  maatte  lyse  over  Profeten«, 
og  tusinde  Gange: 

»Der  er  kun  een  Gud, 

og  Muhammed  er  hans  Profet.« 

De  knæle  under  Bønnen,  idet  de  holde  Øjnene  lukkede 
og  Knæene  trukne  op  under  sig.  Armene  omfatte  Benene, 
og  Hovedet  er  bøjet  ned  mellem  disse. 

Tidjanyaerne  ere  opstaaede  i  Nærheden  af  Oasen  Lag- 
huat  i  Aaret   1780. 

De  have  ofte  vist  sig  venligsindede  mod  Franskmændene 
derved,  at  de  have  holdt  sig  neutrale  i  Kampene,  hvorfor 
Abd-el-Kader  tugtede  dem  haardt. 

Grunden  til  deres  tilsyneladende  venlige  Holdning  er  den, 
at  de  vente  paa,  at  Allah  selv  en  Gang  vil  bestemme  den 
Dag,  paa  hvilken  de  Franske  skulle  komme  til  at  forlade 
Algier.  De  henholde  sig  i  saa  Henseende  til  en  mærkelig 
gammel  Spaadom  fra  Slutningen  af  forrige  Aarhundrede,  der 
siger : 

»I  skulle  en  Dag  komme  til  at  herske  over  hele  Østens 
Land  —  da  vil  det  ganske  Algier  tilhøre  eder,  men  forinden 
er  det  nødvendigt,  at  Franskmændene  have  været  dets 
Herrer. 

Hvis  I  bemægtige  eder  Landet  forinden,  ville  de  Franske 
fratage  eder  det  igen.  Hvis  I  derimod  lade  dem  beholde  det 
i  Fred,  vil  den  Dag  komme,  da  I  skulle  blive  Herrer  i  det.« 

De  franske  Autoriteter  have  selvfølgelig  altid  favoriseret 
Tzdjanyaeme  og  endog  ydet  deres  Øverster  store  Hæders- 
bevisninger —  men  man  maa  vel  vogte  sig  for  at  tro  paa 
deres  Hengivenhed. 

Rahmanya9 erne  ere  Modstandere  af  de  foregaaende.  De 
have  talrige  Medlemmer  i  Algier.  Kvinderne  kunne  ogsaa 
blive  optagne  i  denne  Orden,  paa  hvilken  deres  Indflydelse 
har  vist  sig  at  være  meget  stor. 

»Hvad  ville  vore  Kvinder  sige,  ville  de  endnu  sé  os?« 
sige  Araberne,  naar  der  tøves  med  at  bryde  op  til  Kamp. 

Aissud erne  ere  sande  Gøglere;  Deres  Sekts  Lærdomme 
grunde  sig  paa  den  mest  vidt  drevne  Mysticisme.  De  spise 
Kaktusblade,  Glasstumper,  Skorpioner  og  meget  andet  for  at 
pine  sig  selv  til  Guds  Forherligelse.  De  sønderrive  med 
Tænderne  levende  Faar  og  stikke  sig  selv  i  Legemet  med 
glødende  Jern  —  —  man  har  ved  Obduceringen  af  dem 
fundet  Indvoldene  fulde  af  de  mest  forskelligartede  Ting. 

Mulai  Thaib  Broderskabet,  der  har  sit  Sæde  i  den 
marrokkanske  By  Uazzan,  har  mange  Tilhængere  i  Algier. 
Den  bekendte  Chef  for  dette  Broderskab  Cheriffen  af  Uazzan, 
Sidi-el-Hådj-Abd-es-Salem,  var  tidligere  den  mest  fremragende 

Personlighed  i  Marokko  —  næst  efter  Sultanen,  hvis  Myndig- 
hed han  ofte  trodsede.  Han  tilhører  samme  Slægt  som 
denne,  og  han  vidste  i  lang  Tid  at  haandhæve  en  Art  aande- 
ligt  Supremati  over  hele  Marokko  og  en  Del  af  Algier;  men 
i  de  senere  Aar  har  han  vist  sig  som  en  højst  ufuldkommen 
Profet,     der    holdt    meget    af   at    skubbe    de    til    de    højeste 


Cheriffen  af  Uazzan. 


Værdigheder  horende  besværlige  Pligter  fra  sig,  og  som 
satte  overordentlig  høj  Pris  paa  Jordelivets  Behageligheder. 
Han  forlagde  endog  sit  Opholdsted  til  Tanger,  hvad  der 
vakte  en  umaadelig  Forargelse.  Forbitrelsen  blev  endnu 
storre,  da  det  rygtedes,  at  han  havde  forstødt  sine  Hustruer 
for  at  ægte  en  engelsk  Guvernante.     Hele  MogJirib  blegnede 

10* 

af  Harme  derover.  Da  Cheriffen  sluttelig  blev  bange  for,  at 
hans  store  Ejendomme  i  Marokko  skulde  blive  beslaglagte 
der,  søgte  han  at  faa  Hjælp  af  Frankrig,  hvorved  hans  Ind- 
flydelse endnu  mere  svandt  hen. 

Mulai  Thaib  Ordenens  Indflydelse  er  dog  vedblivende 
lige  stor,  trods  deres  Cherifs  slette  Opførsel. 

Blandt  de  mange  algierske  Ordener  maa  sluttelig 
nævnes : 

Uled-Sidi-CheikJierne ,  der  er  en  hel  Stamme  af  middel- 
alderlige Adelsmænd.  De  ere  Ørkenens  smukkeste  Folk. 
De  elske  kostbare  Klæder,  rigtprydede  Vaaben  og  elegante 
Sadler;  de  sætte  en  Ære  i  at  have  den  mest  fuldendte 
Udrustning  i  Krig  som  til  Jagt;  deres  Meuter  af  kostbare 
Støvere  føre  de  med  sig  paa  Kamelrygge  for  at  slippe  dem 
løs  paa  Gazeller  og  Strudse. 

Blandt  Ørkenens  udmærkede  Ryttere  anses  de  for  de 
bedste,  ligesom  deres  glimrende  Heste  overgaa  alle  andres. 
Det  er  ikke  blot  de  rige  blandt  dem,  men  ogsaa  de  fattigere, 
der  kendes  paa  deres  aristokratiske  Væsen.  Men  de  ere 
ogsaa  alle  hellige  Mænd;  hver  eneste,  selv  den  ringeste 
Kriger,  er  jo  Marabut.  Hver  Mands  Telt  er  kronet  af  hans 
adelige  Mærke:    Strudsfjeren. 

Vel  ere  de  ikke  CherifTer,  men  de  stamme  fra  den 
fromme  Sidi-Abd-el-Kader-ben-Muhammed-Sidi-Cheikh ,  der 
som  Marabut  og  Vismand  regnedes  blandt  de  ypperste. 
Hans  Grav  fandtes  ved  El-Abiod,  midt  i  Ørkenen. 

Sidi-Cheikh  var  ikke  blot  en  hellig  Mand;  han  var 
tillige  en  klog  Mand,  der  indsaa,  at  hans  Ejendomme, 
naar  de  spredtes  blandt  alle  hans  Børn,  kunde  give 
Anledning  til  Stridigheder  og  derved  Adsplittelse.  Han 
gjorde  derfor  alle  sine  efterlevende  arveløse  og  betroede 
Tilsynet  med  sin  Grav  og  Forvaltningen  af  sine  Ejen- 
domme til  sine  tro  Negerslaver,  som  han  gav  Friheden. 
Deres  Efterkommere  værne  den  Dag  idag  om  Marabuttens 
Grav.  Hvert  Aar  gøre  de  Tog  rundt  til  alle  Uled-Sidi- 
Cheikherne  og  deres. Tilhængere  for  at  modtage  Offergaver, 
som  de  hjembringe  til  El-Abiod. 

Fra  de  ældste  Tider  have  Uled-Sidi  Cheikhernes  Hellighed 

lermed  følgende  store  Indflydelse  bevirket,  at  en  Mængde 
andre  Stammer  have  sluttet  sig  til  dem  som  deres  Tjenere 
Kheddams).  De  ere  ligefrem  stolte  af  denne  Titel,  der  for- 
pligter dem  til  hvert  Aar  at  besøge  Landsbyen  El-Abiod  og 
Marabutgraven,  hvor  de  samtidig  maa  efterlade  deres  Gaver 
(Ziara). 

Paa  denne  Maade  er  der  dannet  et  Slags  Broderskab 
med  Uled-Sidi-Cheikherne  som  Centrum.  Fra  Sydgrænsen  af 
Tell  til  Uargla,  Golea  og  henimod  Tuat  og  fra  Marokko  til 
ind  i  Provinsen  Constantine  færdes  Vogterne  af  Marabutgraven 
blandt  religiøse  Tilhængere. 

Dog,  saa  mægtige  disse  Stammer  end  ere,  er  der  den 
Mærkelighed,  at  deres  Overhoved  maa  bøje  Nakken  for  andre 
Marabutter,  der  ere  CherifTer.  Da  saaledes  i  1850  Si-Hamza 
var  paa  Toppunktet  af  sin  Magt,  blev  han  af  en  saadan 
tvungen,  til  at  aftage  sine  rigtprydede  Klæder  forinden  han 
viste  sig  for  ham.  Mange  Gange  har  det  været  uvidende 
Personer,  der  have  beklædt  Høvdingeværdigheden,  saa 
uvidende,  at  de  ikke  have  kunnet  hverken  læse  eller 
skrive,  men  de  have  vidst  at  hjælpe  sig,  som  fordum 
Adelsmændene  i  Middelalderen,  ved  altid  at  holde  en 
Tal  eb,  der  kunde  udfylde  Stillingen  som  Sekretær  og 
Dommer. 

Sidi-Cheikh  havde  anbefalet  sine  Børn  at  leve  i  Fattig- 
dom, og  han  forbød  dem  at  bære  Vaaben.  Deres  Liv 
skulde  tilbringes  i  Grublen  med  Koranen  i  den  ene  og  Rosen- 
kransen i  den  anden  Haand. 

Hans  Søn  fulgte  hans  Forskrifter,  men  efter  dennes 
Død  delte  Familien  sig  i  to  Grene:  Den  ene  blev  omkring 
Kl-Abiod,  medens  den  anden  førte  sine  Hjorde  mere  mod 
Vest  til  Egnen  om  Figuig. 

Forfædrenes  ukrigerske  Dyder  maatte  nødvendigvis  lidt 
efter  lidt  forsvinde  —  Nomadelivet  førte  Krigerlivet  med  sig. 
Det  hænder  jo  kun  alt  for  ofte  i  Ørkenen,  at  Nomaden  maa 
skaffe  sig  Føde  og  Vand  til  Hjordene  med  Magt. 

De  to  Grene  af  Familien  kom  endog  efterhaanden  til 


at 


staa  meget  krigeriskt  over  for  hinanden,   saaledes  at  de  hver 
fik  sin  Cheikh  og  særlige  Zauiaer. 

Skøndt  stridbare  indbyrdes  have  de  dog  altid  i  Forening 
kæmpet  mod  Franskmændene,  hvis  farligste  Fjende  i  Ørkenen 


de  længe  have  været. 


Uled-Sidi-Cheikherne  og  Kampene  ved  den 
marokkanske  Grænse. 


V, 


ed  Traktaten  af  1845  var  Grænsen  mellem  Algier  og 
Marokko  bleven  meget  ufordelagtigt  draget  for  Franskmændene 
tværs  gennen  Landet  uden  tilbørligt  Hensyn,  hverken  til 
Naturforholdene  eller  Befolkningen.  Medens  Marokko  f.  Eks. 
tildeltes  det  Terrain,  paa  hvilket  Beni-Guilerne,  Dui-Meniaerne 
og  Amurene  tumlede  sig,  kom  deres  Brødre  Uléd-Sidi- 
Chcikherne  til  Algier. 

Hverken  den  ene  eller  den  anden  af  disse  Stammer  har 
imidlertid  respekteret  Traktaten.  Ja  i  den  Grad  have  de 
betragtet  sig  som  uafhængige,  at  de  saa  at  sige  aldrig  have 
nedlagt  Vaabnene.  De  have  gjort  det  Terrain,  som  ligger 
paa  begge  Sider  af  Grænsen,  til  een  stor  Eksercerplads,  paa 
hvilken  der  til  Stadighed  har  været  kæmpet.  Som  oftest 
have  Kampene  været  uden  vidtrækkende  Betydning  som 
f.  Eks.  naar  marrokkanske  eller  algierske  Stammer  plyndrede 
hinanden  og  sloges  indbyrdes;  men  til  andre  Tider  have 
Overfaldene  gjaldt  Stammer,  der  havde  anerkendt  de  Franskes 
Herredømme.  I  saa  Tilfælde  har  Sagen  taget  en  alvorligere 
Vending.      Uled-Sidi-Cheikherne     have     sat     sig    i    Spidsen, 

Amurene,  Beni-Guilerne  og  Dui-Meniaerne  have  øjeblikkelig 
fulgt  Eksemplet,  enkelte  franske  Stammer  ere  faldne  fra  for 
at  gøre  fælles  Sag  med  de  andre,  og  —  pludselig  som  en 
Stormvind  —  ere  de  faldne  over  Landsbyer  for  at  ødelægge 
eller  bortføre  Afgrøden,  røve  Hjordene,  nedsable  de  indfødte 
og  de  isolerede  franske  Militærposter.  —  I  Front,  i  Flanke,, 
overalt,  have  de  været  i  et  Nu,  for  lige  saa  hurtigt  at  for- 
svinde igen  i  Ørkenen  mod  Syd,  over  den  marokkanske 
Grænse,  eller  i  Læ  af  Figuigs  Mure. 

Efter  at  Abd-el-Kader  var  overvundet,  lod  det  et  Øje- 
blik til,  at  Uled-Sidi-Cheikherne  vilde  falde  til  Føje.  Deres 
Høvding  Si-Hamza  blev  udnævnt  til  Bach-Aga  og  kom  endog 
og  bosatte  sig  i  Byen  Algier;  men  kun  for  saa  meget  desto 
bedre  i  al  Hemmelighed  at  kunne  vedligeholde  Fjendskabet. 

Efter  hans  Død  arvede  Sønnen  Si-Sliman  hans  Værdig- 
heder. 

Han  var  stolt  og  rig,  men  mindre  fanatisk  end  Faderen,  saa 
alt  havde  maaske  vendt  sig  til  det  bedste,  hvis  man  ikke 
havde  begaaet  den  ulykkelige  Dumhed  at  saare  denne  Adels- 
mand af  den  gamle  Skole  ved  at  dømme  en  af  hans  under- 
givne til  Bastonnade,  ja  endog  true  ham  selv  dermed. 

Fra  nu  af  drømte  han  kun  om  Hævn 

Det  var  et  Øjebliks  Sag  for  ham  at  sætte  Syden  i 
Oprør. 

Nu  skulde  det  først  gaa  ud  over  Geryville,  den  ny 
anlagte  Militærpost.  Den  tapre,  altid  før  sejrrige  Oberst 
Beaupretre  troede  at  kunne  imponere  ham  ved  at  vise  ham 
en  ubegrænset  Tillid.  Han  begav  sig  med  en  Eskorte  af 
kun  hundrede  Mand  paa  Vej  for  at  møde  Si-Sliman;  men 
blev  selvfølgelig  pludselig  overfaldet  af  denne  ved  Ain-bu- 
Békker. 

Obersten  styrtede  ud  af  sit  Telt  og  stod  nu  Ansigt  til 
Ansigt  med  Si-Sliman,  der  fløj  ind  paa  ham  og  huggede  ham 
i  Skulderen.  Endnu  havde  Obersten  Kraft  nok  til  at  strække 
Marabutten  til  Jorden  ved  et  Pistolskud.  —  Et  Øjeblik  efter 
maatte  han  og  alle  hans  Folk  bide  i  Græsset. 

Da  Efterretningen  herom  bredte  sig,  grebe  alle  Stammerne 
i  Syd-Oran  til  Vaaben,  og  Oprøret  greb  om  sig  helt  op  til 
Tell.  Krigsfaklen  brændte  overalt,  og  det  hele  truede  med 
at  tage  en  for  Franskmændene  uheldig  Vending. 

Marchal  Pélissier,  General-Guvernøren  i  Algier  skyndte 
sig  at  sende  en  Ekspedition  af  Sted.  Efter  fire  sejrrige  Kampe 
lykkedes  det  at  frigøre  Geryville,  hvorefter  en  af  Uled-Sidi- 
Cheikhernes  rigeste  Byer  Ksaren  Slitten  blev  indtaget  og 
ødelagt  samtidig  med  at  General  Joussouf  tugtede  Laghu- 
aternc. 

Kampen  hørte  nu  op,  ikke  fordi  Stammerne  vare  til- 
børligt afstraffede,  men  kun  fordi  de  trak  sig  ud  i  Ørkenen, 
hvor  de  ikke  kunde  naaes.  Man  kunde  derfor  være  sikker 
paa  at  høre  om  Overfald  paa  Soldater  og  Kolonister  lige  saa 
snart  Aarvaagenheden  et  Øjeblik  slappedes. 

Det  varede  da  heller  ikke  længer,  end  til  September 
Maaned  1864,  før  Marabutterne  Si-Muhammed-ben-Harnza  og 
Si-Lalas  Skarer  brøde  ind  over  Syd-Oran  tværs  over 
Chotterne. 

Generalguvernøren  Marskal  de  Mac-Mahon  udsendte  nu 
Kolonne  paa  Kolonne.  De  tilføjede  Marabutterne  følelige 
Tab.  Si-Muhammed  faldt,  og  Si-Lalas  Leir  blev  taget  den 
25.  Marts  1866  —  men  han  selv  undslap,  skønt  Oberst- 
løjtenant  de  Sonis  dristigt  satte  efter  ham  ud  i  Ørkenen  med 
tre  hundrede  Zouaver  paa  Kameler. 

Først  i  1870  besluttede  man  sig  til  at  tage  en  kraftig 
Offensiv.  —  Det  var  paa  høje  Tid.  De  marrokkanske 
Stammer  gjorde  nemlig  nu  fælles  Sag  med  Oprørerne  i 
Algier  under  Uled-Sidi-Cheikhernes  Anførsel. 

Efter  at  Mac-Mahon  havde  erhvervet  Kejseren  af  Morokkos 
Tilladelse  dertil,  rykkede  efter  hans  Ordre  den  fra  Sedan 
senere  saa  bekendte  General  de  Wimpffen  ind  i  Marokko  for 
at  tugte  Oprørerne  der.  Han  løste  sin  Opgave  udmærket. 
Først  tvang  han  ved  heldige  Fægtninger  flere  Stammer  til 
at  udlevere  Vaabnene,  dernæst  fratog  han  andre  deres 
Hjorde,  jog  dem  afsted  foran  sig,  til  de  til  Sidst  maatte  søge 
Tilflugt   i   den   marokkanske  Ksar  Ain   Chair,    som  han  stor- 

mede  og  indtog.  Denne  Afstraffelse  hjalp  i  nogle  Maaneder, 
men  saa  kom  Krigen  mellem  Frankrig  og  Tyskland.  Armeen 
i  Algier  blev  for  en  Del  trukket  bort.  Øjeblikket  til  en 
Rejsning  var  der  igen. 

Under  Sz  Kaddur-ben  Hamza  og  Si  Lala  gik  Oprørerne 
om  i  Ryggen  paa  de  franske  Forposter  ved  Chotterne,    men 


Araber. 


bleve  heldigvis  slaaede  af  General  Osmont  den  23.  December 
1871. 

Det  syntes  derefter  en  Tid  som  om  Oprøret  virkelig  var 
endt.  Dog  den  virkelige  Herre  i  Syd-Oran  var  og  blev 
Si-Kaddnr,  der  overalt  i  den  muhamedanske  Verden  i  Algier, 

Tunis,  Marokko  og  Tripolis  havde  sine  Missionærer,  der 
prædikede  Hadet  mod  de  Franske. 

Det  varede  ikke  længe,  saa  paalagde  han  de  franske 
Landsbyer  i  Oaserne  Skat  —  man  taalte  det  I  1879  for- 
ledte han  Indvaanerne  i  Anres  til  aabent  Oprør,  den  blev 
undertrykt  uden  at  man  straffede  hverken  ham  eller  hans 
Stamme  Uled-Sidi-Cheikherne  Hans  Stolthed  og  Dristighed 
voksede  og  kulminerede,  da  han  i  December  Maaned  1879 
gjorde  en  Razzia  paa  den  franske  Landsby  Brezina.  Sam- 
tidig kom  Efterretningen  om,  at  Oberst  Fiatters  ulykkelige 
Ekspedition  var  bleven  myrdet  i  Hjertet  af  Afrika  af 
Tuaregerne.  Uled-Sidi-Cheikherne  sagdes  at  have  spillet  en 
virksom  Rolle  ved  den  Lejlighed. 

Araberne  rejste  nu  Hovederne,  og  i  Januar  1880  begyndte 
Oproret  i  Egnen  Syd  for  Geryville,  hvorfra  det  bredte  sig 
pilsnart  til  hele  Syden. 

Det  var  Marabutten  Bu-Ammana,  der  i  Spidsen  for  en 
lidet  talrig  Skare,  udfoldede  Oprørsfanen  blandt  Nomaderne, 
som  nogle  mene  drevet  dertil  af  Hunger. 

En  Løjtenant  Weinbrenner  blev  sendt  ud  for  at  tage  en 
oprørsk  Kadi  til  Fange  i  Egnen  om  Sdida.  Han  blev 
myrdet.  Man  overdrog  da  Oberst  Innocenti  at  skaffe  Op- 
rejsning. 

Den  19.  Maj  1881  stødte  Teten  af  hans  Kolonne,  en 
Bataillon  af  Fremmedlegionen,  i  Nærheden  af  Chellala  paa 
Fjenden.  Der  udspandt  sig  en  hæftig  Kamp,  i  hvilken  efter- 
haanden  de  bag  ved  værende  Zouaver  og  ridende  Jægere 
bleve  indviklde.  Disse  skulde  have  dækket  Siderne  paa  den 
næsten  en  Fjerdingvej  lange  Transportkolonne  af  to  tusinde 
Kameler.  —  Pludseligt  kom  imidlertid  de  arabiske  Ryttere 
til  Syne  i  venstre  Flanke,  kastede  det  irrigulære  Rytteri  og 
nogle  til  Fods  kæmpende  Jægre  over  Ende,  brøde  ind  i 
Konvojen,  anrettede  der  en  forfærdelig  Uorden  —  og  for- 
svandt med  et  anseligt  Bytte,  før  en  i  Quenen  marcherende 
Bataillon  Turcos,  der  var  bleven  sprængt  af  de  flygtende 
Kameler,  atter  blev  samlet. 

Franskmændenes  Tab  var  95  Mand.  Efter  flere  Dages 
Hvil  for  igen  at  hidføre  Orden  og  for  at  søge  hid  og  did 
efter  Kamelerne  førte  Oberst  Innocenti  sin  demoraliserede 
Kolonne  tilbage. 

Nu  var  Bu-Ammama  i  Ryggen  paa  Kolonnerne. 

Til  Beskyttelse  af  Landet  hidkaldtes  Forstærkninger  fra 
Frankrig. 


Bu-Ammama  og  Masakren  paa  Spaniolerne. 


D, 


'et  var  i  Begyndelsen  af  Juni  Maaned  1881.  Fra 
alle  Syd  Orans  Militærstationer  indløb  Melding  paa  Melding- 
om  Overfald  og  Plyndringer.  Snart  var  Bn-Ammamas  hær- 
gende Skare  set  i  Fronten,  snart  i  Flankerne.  De  franske 
Tropper  trak  sig  tilbage,  nærmere  til  Højlandene.  Der  var 
en  Uro  i  Sindene,  en  Mistillid  til  de  kommanderende,  som 
varslede  ilde  — . 

Paa  een  og  samme  Dag  signaleredes  Bu-Ammama  paa 
syv  forskellige  Steder  —  saa  var  man  lige  klog.  I  Saida 
var  der  fuldt  op  af  Generaler;  men  ikke  en  af  dem  var  i 
Stand  til  at  svare  paa  Kolonisternes  fortvivlede  Raab: 

»Hvor  er  Bu  Ammama?« 

En  Karikaturtegning    fra  den  Tid  illustrerer  Forholdene: 

Ved  Sydranden  af  Tell  med  Ørkenen  liggende  foran  sig 
staar  en  General  med  sin  Adjutant.  Generalen  der  i  Kikkert 
har  undersøgt  Horizonten  uden  at  opdage  nogetsomhelst 
udbryder  »Han  er  der«  —  »et  eller  andet  Sted«!  og  idet 
han  vender  sig  om  til  sin  Adjutant  befaler  han: 

»Telegrafer   til  Regeringen,   at  Fjenden  befinder  sig 

»foran  mig,  og  at  jeg  bryder  op  for  at  forfølge  ham.« 

Paa  disse  evig  uforanderlige  Udørkener  Syd  for  Saida, 
hvor  de  gule  tørre  Alfatuer  danne  en  bølgende  Overflade,  paa 
dette  øde  Hav,  der  gløder  under  den  brændende  Sol,  levede 
spredt  viden  omkring  to  Araberstammer  Hassasena  erne  og 
Hararne.  De  førte  en  møjsommelig  Tilværelse,  men  Slet- 
terne var  dog  deres  og  ingen  andres  —  der  var  deres  Hjem, 
deres  Fædreland,  som  de  elskede;  der  tumlede  de  sig  i 
Frihed. 

Der  kom  andre  Tider  efter  at  de  franske  Tropper  havde 
sat  sig  fast  i  Sydranden  af  Højlandene.  Da  strømmede 
Horder  af  stridbare,  vilde  og  hensynsløse  Folk  med  mørk 
Hudfarve  ind  over  Landet  for  at  friste  Tilværelsen  ved  Bjerg- 
ningen og  Indsamlingen  af  dette  Alfastraa,  som  ingen  før 
havde  tænkt  paa  kunde  bringe  een  eneste  Skabning  Livets 
Ophold.  Det  var  Æventyrere,  som  Ulykken  Hungeren,  og 
hvem  ved,  maaske  Forbrydelser  havde  drevet  hjemme  fra. 
Fra  deres  Hjemstavn  paa  Andalusiens  Sletter  vare  de  vante 
til  Dyrkningen  af  dette  længe  saa  foragtede  Alfa.  Da  Jern- 
banen fra  Kysten  gennem  Højsletterne  aabnedes,  kom  der 
flere  og  flere  fremmede.  Der  dannedes  et  Selskab,  det  fransk 
algierske  for  at  eksploitere  Alfaet.  Ved  Am  el  Hadjar, 
Syd  for  Saida  opstod  en  hel  lille  By,  hvorfra  Fabrikskorste- 
nene ragede  i  Vejret,  synlige  i  lang  Afstand.  Her  forberedtes 
Afsendelsen  af  Straaet.  Sydligere  endnu  ved  Tafarua  og 
Kralfalla  var  der  ved  Banen  smaa  Kolonier  for  disse  frem- 
mede, der  halvveis  levede  uden  anden  Lov  og  Ret,  end  den, 
de  selv  toge  sig  —  fjernede  som  de  vare  fra  ordnede 
Samfund. 

De  kom  snart  til  at  staa  paa  en  fjendsk  Fod  med  Ara- 
berstammerne, hvem  de  paa  enhver  Maade  forurettede.  — 

Hadet  havde  længe  ulmet,  men  det  brød  først  ud  i  lys 
Flamme,  da  Bu-Ammama  den  10.  Juni  om  Aftenen  med  kun 
500  Ryttere  og  300  Mand  Fodfolk  samt  en  stor  Konvoi  af 
Kameler  til  det  Bytte,  der  var  den  dristige  sikret,  pludseligt 
viste  sig  et  Par  Mil  Syd  for  Saida.  —  efter  at  være  gaaet 
om  i  Ryggen  paa  intet  anende  franske  Kolonner.  —  Hassena 

og  Harar  Stammerne  sluttede  sig  øjeblikkelig  til  den  dristige 
Marabut.  —  Hævnens  Time  for  dem  var  kommet. 


Den  Aften  bleve  endelig  Militærautoriteterne  vakte,  de 
gave  ilsomt  Meddelelse  til  det  fransk-algierske  Selskab  om, 
at  det  vist  var  raadeligt,  at  alle  dets  Funktionærer  droges 
ind  til  Sai'da  —  da  Egnen  ikke  var  sikker! 

Jernbanetog  afsendtes  Syd 
paa  til  den  yderste  Ende  af 
Linien,  de  gik  hele  Natten,  men 
at  samle  flere  Tusinde  Menne- 
sker, der  vare  spredte  paa  en 
Strækning  af  over  20  danske 
Mil,  var  umuligt  i  nogle  Timer. 


En  af  Rebellerne. 


II. 

Da  Morgenen  gryede  den 
1 1 .  Juni  begyndte  Masakren, 
rædselsfuld,  frygtelig  og  trod- 
sende al  Beskrivelse.  Medens 
Bu-Ammama,  der  maa  have 
været   ypperlig   underrettet    om 

de  Franskes  kombinerede  Bevægelser  mod  sig,  —  der  var  5 
Kolonner  efter  ham  —  beskjæftigede  een  General  med  en 
Arrieregardefægtning  og  een  Oberst  med  en  Rytterfægtning, 
var  han  i  pilsnare  Bevægelser  gaaet  fra  Geryville,  først  lige 
mod  Nord  og  derefter  i  stik  vestlig  Retning  om  bag  de 
Franske.  Han  viste  sig  kun  foran  Sai'da  et  Øieblik,  akkurat 
længe  nok  til  at  en  Kolonne,  der  var  beordret  sydpaa  til 
Spanierlandsbyen  Kralfalla,  gjorde  omkring  og  ilede  tilbage 
til  Beskyttelse  af  Sai'da.  — 

Selvfølgelig  gik  Marabuten  derefter  netop  til  Kralfalla, 
ødelagde  og  plyndrede  de  derværende  Magasiner,  afbrændte 
Banegaarden  og  gik  endnu  plyndrende  samme  Dag  fire  danske 
Mil  længere  Syd  paa  med  et  Bytte,  hvis  Værdi  kunde  tælles 
i  millionvis.  Medens  franske  Tropper  bevogtede  Overgangene 
over  Chotten,  gik  Bu-Ammama,  efter  endnu  et  ilsomt  Stød 
mod  Nord,  tværs  over  denne  lige  for  Næsen  af  en  af  Kolon- 
nerne —  det  lykkedes  dem  kun  at  sende  ham  et  Par  Granater 
—  Han  var  væk  igen. 

Rigtignok  blev  en  Del  af  hans  byttebelæssede  Transport, 
som  han,  forat  være  fri  i  sine  Bevægelser,  havde  sendt  Øst 
paa,  dels  sprængt,  dels  taget  af  franske  Tropper  —  men 
han  selv  havde  narret  de  franske  Generaler.  De  stode  atter 
og  stirrede  ud  over  Sletten.  —  Hvor  var  han? 

Imidlertid  droge  over  7,000  Kolonister  Nord  paa  og 
forlode  Kolonien  for  at  finde  sig  et  Hjem  andet  Steds.  De 
efterlode  Levningerne  af  over  500  af  deres  Slægtninge,  Mænd, 
Kvinder  og  Børn  i  Ørkenen.  — 

Hassena'ernes  og  Hararnes  Hævn  havde  været  grundig. 
Medens  Marabuten  og  hans  Folk  dog  saa  nogenledes  havde 
skaanet  Kvinder  og  Børn,  havde  der  for  disse  rasende  Stam- 
mer intet  været  helligt: 

Kvinderne  skændede  de  for  derefter  at  lade  dem  dø 
med  deres  Børn.  Enkelte  af  dem  undkom,  saarede  og  lem- 
læstede ;  de  bleve  opsamlede  af  franske  Soldater. 


III. 

Maupassant  traf  da  han  nogen  Tid  efter  besøgte  Syd- 
Oran  en  Spanier,  der  var  undsluppen  fra  Blodbadet.  Hans 
Navn  var  Bias  Rojo  Pe  lisare;  han  ledsagede  tilligemed  nogle 
andre  den   10.  Juni  om  Aftenen  en  Konvoj  paa  syv  Vogne. 

De  fandt  paa  deres  Vej  andre  Vogne,  der  vare  itubrudte. 
Mellem  Hjulene  laa  de  nedsablede  Kuske.  —  En  af  dem  levede 
endnu.      De  gave  sig  til  at  forbinde  ham;  en  Trop  Arabere 


Masakren  paa  Se 

kom  imidlertid  bag  paa  dem.  Da  de  kun  havde  eet  Gevær, 
overgave  de  sig  uden  Kamp,  men  bleve  desuagtet  dels  straks, 
dels  senere  myrdede  med  Undtagelse  af  Bias  Rojo,  der  uden 
Tvivl  kun  blev  sparet  paa  Grund  af  sin  Ungdom  og  smukke 
Udvortes.  —  Man  ved,  at  Araberne  ikke  ere  ligegyldige  for 
mandlig  Skønhed;  —  De  førtes  til  en  Lejrplads,  hvor  de 
mødte  andre  Fanger.  Ved  Midnatstide  dræbtes  en  af  disse 
uden  Anledning.     Det  var  en  Smed,  ved  Navn  Domingo. 

Næste  Morgen  erfarede  Bias  Rojo,  at  foruden  ham  endnu 
andre  Fanger  vare  blevne  dræbte.  Det  var  Dagen  for 
den  store  Massakre.  —  Man  blev  paa  samme  Sted.  Om 
Aftenen  hidbragte  Ryttere  to  Kvinder  og  eet  Barn.  Den 
12. — 13.  og  14.  marcheredes  i  Retning  af  Chotten.  Paa 
sidstnævnte  Dag  var  det,  at  samme  passeredes.  Det  var  en 
kvælende  hed  Dag.  Solen  glødede  paa  Salpeteret,  saa  hver- 
ken Mennesker  eller  Dyr  kunde  træde  derpaa  uden  at  skoldes. 
Sirokkoen  føg  Sandet  i  Øjnene  paa  dem  fra  Klitterne  paa 
Stranden  —  alle  saa  gispede  de  efter  Vejret.  —  Under  Over- 
gangen døde  nogle  Kvinder  og  Børn. 

I  8  Dage  marcherede  Bu-Ammama  nu  i  Zigzag,  indtil 
han  kom  til  Tismuline,  her  adskiltes  hans  Kontingenter  for 
at  hjemføre  Bytte  og  Fanger  hver  til  sit. 

Under  Marchen  havde  Bu-Ammama  vist  sig  velvillig 
over  for  de  Fanger,  der  endnu  vare  tilbage,  særlig  overfor 
Kvinderne,  som  han  lod  sove  i  et  særligt  Telt  under 
Bevogtning. 

En  smuk  18  aarig  Pige  blev  af  en  Chef  hørende,  til 
Trafistammen  under  Marchen  truet  med  Døden,  —  hvis  hun 
stred  imod,  —  hun  adlød;  —  men  Marabuten  gav  lydelig 
sit  Mishag  tilkende. 

Bias  Rojo  blev  taget  i  Tjeneste  af  selve  Bu-Ammama, 
hvem  han  imidlertid  ikke  saa.  Det  var  dennes  Søn,  som  paa 
dette  Tidspunkt  ledede  de  militære  Operationer.  Han  syntes 
at  være  henved  30  Aar  gammel.  Det  var  en  høj,  blegbrun 
ung  Mand  med  store  Øine  og  et  fint  Skæg.  Han  red 
afvekslede  to  ravnsorte  Heste,  af  hvilke  den  ene  havde 
tilhørt  en  fransk  Officer. 

Bias  Rojo  frelste  sig  ved  Flugt;  men  da  han  ikke  kendte 
Egnen  tilstrækkelig  nøje,  blev  han  nødsaget  til  at  følge  de 
tørre  Flodsenge,  hvorfor  han  først  efter  tre  Dages  og  tre 
Nætters  angstfuld  Vandring,  dødtræt  ankom  til  en  fransk 
Militærpost. 

I  14  Dage  efter  Massakren  gik  Togene  Dag  og  Nat 
paa  Banen  ned  til  Chotterne.  Hvert  Øieblik  opsamledes 
ulykkelige,  lemlæstede,  blodige  og  udhungrede  Spaniere. 
Der  var  blandt  dem  smukke  voksne  Piger,  som  vare  saarede 
og  fuldstændig  nøgne. 


D, 


IV. 


'et  var  henad  Morgenstunden  —  et  af  disse  Tog  havde 
gjort  Holdt  i  den  tause,  kolde  Nat  for  at  kalde  Flygtninge 
til  sig.  Fra  Tid  til  anden  lød  Maskinens  skærende  lang- 
trukne Fløjt  ud  over  Sletten.  Sorte  Skikkelser,  der  vare  bevæb- 
nede til  Tænderne,  tegnede  sig  op  over  Kanten  af  de  aabne 
Vogne.  De  stirrede  ud  i  Mørket  for  mulig  at  opdage  andre 
sorte  Skikkelser,  dem  de  skulde  bringe  Frelse.  — 

En  enkelt  Sjakal  tudede  i  det  fjerne,  uhyggeligt  og 
klagende;  efter  en  Stunds  Forløb  svaredes  med  en  anden 
noget  kortere,  men  fuldt  saa  djævelsk  Glammen  —  det  var 
Hyænerne.  —  Saa  fløjtede  Maskinen  et  Par  Gange,  og  Toget 
pustede  videre  af  Sted  for  lidt  efter  at  standse  og  kalde  igen. 
—  De  kaldte  og  kaldte,  men  der  kom  ingen.  —  Saasnart 
det  begyndte  at  lysne  i  Øst,  sendtes  Patrouiller  ud.  Luften 
var  diset,  saa  de  vare  snart  ikke  til  at  sé. 

Imidlertid  blev  der  stillet  et  Par  Mand  paa  Post.  Resten 
af  Soldaterne  gav  sig  i  Færd  med  Frokosten.  Siddende  paa 
Vognkanten,  med  Benene  dinglende  udenfor,  gave  nogle  sig 
straks  i  Lag  med  de  tørre  Beskøjter,  andre  stege  ud,  samlede 
Alfastraa  til  Brændsel,  stillede  Kogekarrene  op  og  fik  Vand 
udleveret  fra  Beholderne.  Atter  andre  hamrede  løs  paa 
Kaffebønnerne  med  Geværkolberne,  saa  inden  der  var  for- 
løbet ret  længe,  havde  hver  Mand  faaet  sin  Morgendrik,  og 
nu  strakte  de  ved  Nattevaagen  trætte  og  søvnige  Legionærer 
sig  mageligt  i  Skygge  af  Vognene  for  at  finde  lidt  Hvile.  — 

ii* 

Der  forløb  saaledes  et  Par  Timer.  Solen  stod  allerede 
højt  og  begyndte  at  brænde  igennem;  de  fleste  af  Patrouillerne 
vare  komne  tilbage,  en  enkelt  af  dem  medbringende  et  Par 
Spaniere,  som  de  havde  bjerget  i  en  dødlignende  Tilstand. 
Der  var  kogt  Kaffe  til  dem  ogsaa;  de  havde  faaet  den  Pleje, 
de  behøvede,  og  hvilede  nu  paa  Bænkene  inde  i  en  af  de 
lukkede  Vogne.  Endnu  manglede  Sergent  Louis  og  tre 
Mand. 

»Var  det  ikke  dem,  der  skulde  gaa  i  Retning  af  Brøn- 
dene?« spurgte  Løjtnanten. 

»Jo  det  var.« 

»Han  maatte  jo  for  længe  siden  kunne  have  været  her 
—  hvad  kan  der  dog  være  i  Vejen?« 

Man  fortabte  sig  i  Gisninger  —  var  han  gaaet  vild?  — 
bleven  syg?  i  sidste  Tilfælde  maatte  da  en  af  Soldaterne 
være  kommen  tilbage  med  Melding.  — 

»Aa  kald  en  Gang!«  raabte  Løjtnanten  hen  til  Lokomotiv- 
føreren. 

Der  lød  et  langt,  hvinende  Fløit,  efterfulgt  af  et  Par 
ganske  korte  Stød.  — 

»Der  er  de«  raabte  paa  en  Gang  flere  Soldater  pegende 
i  Retning  af  Sandbankerne  mod  Øst  —  Ja  rigtig,  paa  Toppen 
af  en  af  Dunerne  kom  tre  Mand  til  Syne,  de  vinkede  med 
Huerne  og  svingede  dem  derpaa  tilbage,  som  pegede  de 
mod  noget  længere  borte.  —  Det  maatte  være  for  at  til- 
kendegive, at  den  fjerde  var  endnu  længere  tilbage. 

»Kald  endnu  engang«  sagde  Løjtnanten.  Fløjten  lød, 
hvorpaa  de  tre  Mand  gav  sig  til  at  løbe.  —  Da  de  kom 
nærmere,  viste  det  sig,  at  det  var  de  tre  Soldater. 

Forpustede  nærmede  de  sig  Toget. 

»Hvor  Fanden  bliver  Sergenten  af?«  brølede  Løjtnanten 
dem  i  Møde. 

»Vi  har  fanget  en  spansk  Pige. 

Sergenten  kommer  med  hende.« 

»Naa  saadan!«  — 

Og  saa  fortalte  de  skyndsomt  om,  hvordan  de  havde 
truffet  hende  ved  en   af  Brøndene.      Hun   sad   nøgen  og  for- 

reven  og  stirrede  ned  i  Vandet  med  sine  store,  sorte,  feber- 
syge og  forvildede  Øjne.  Da  hun  hørte  dem  komme,  drejede 
hun  Hovedet  og  uden  at  ytre  det  ringeste  Tegn  paa  Frygt 
—  hun  kunde  dog  ikke  vide,  om  det  var  Ven  eller  Fjende 
-  stirrede  hun  de  ankommende  i  Møde,  idet  hun  løftede 
den  venstre  Arm  mod  dem  for  lige  saa  hurtigt  igen  at  lade 
den  falde.  Den  højre  Haand  holdt  hun  ind  til  Kroppen, 
den  bar  en  dyb  Flænge  over  Haandleddet.  — 

Paa  Sletten  kom  Sergent  Louis  lidt  efter  til  Syne  lang- 
somt vandrende,  med  den  højre  Arm  om  Livet  paa  en 
Kvindeskikkelse,  der  var  indhyllet  i  hans  Militærkappe.  Med 
den  anden  Arm  støttede  han  hendes  saarede  Haand.  Hendes 
Gang  var  slæbende,  de  nøgne  Ben  stak  i  Sergentens  søm- 
beslaaede  Sko,  medens  hans  Hue  med  det  hvide  Slør  dæk- 
kede over  en  Del  af  hendes  sorte  Haar.  Resten  faldt  i 
sammenfiltrede  Lokker  ned  over  Kappen.  De  standsede 
flere  Gange  for  at  hvile.  Louis  kraftige  Skikkelse  dannede 
en  stærk  Modsætning  til  den  spinkle  Kvindes  med  den  hvide 
Barm  og  det  blege,  indmagrede  Ansigt. 

Hun  stirrede  hen  for  sig  som  var  der  ingen  Tanker 
i  dette  skønne  Hoved.  Da  de  kom  saa  nær,  at  hun  blev 
udsat  for  alle  disse  fremmede  og  nysgerrige  Blikke,  var  det, 
som  hun  pludselig  kom  lidt  til  sig  selv.  Hun  klyngede  sig 
tættere  til  Sergenten  og  greb  hans  Haand,  som  hun  knugede 
fast.  —  Han  samlede  da  Kappen  om  hende  og  skubbede  hende 
Huen  ned  over  Øjnene. 

Et  Par  Skridt  endnu,  og  de  stode  ved  Vognene.  —  For- 
sigtig tog  Sergenten  hende  i  sine  Arme,  bar  hende  op  i  en 
af  de  tomme  Vagoner,  lukkede  Vogndøren  og  ordnede  hende 
et  Leje  paa  Sædet.  — 

Toget  brusede  af  Sted,  det  gik  nord  paa  ad  Sai'da  til. 
Imidlertid  gav  Louis  sig  til  at  pleje  den  syge;  han  blødte 
Beskøjter  i  Vand,  som  hun  med  en  hungrendes  Begærlighed 
fortærede;  han  rev  Stumper  af  sine  slidte,  lasede  Skjorte- 
ærmer, dyppede  dem  i  Vand  og  dækkede  dermed  hendes 
febersyge  Pande.  Han  rensede  hendes  Saar,  forbandt  dem, 
saa  godt  han  kunde,  og  rakte  hende  i  sit  Tinkrus  den  Kaffe, 

man  havde  heldt  paa  hans  Feltflaske.  Ja  han  støttede  hendes 
Hoved,  naar  Vognens  Raslen  bragte  det  til  at  smerte.  Hun 
laa  stille  hen  med  lukkede  Øjne  som  i  en  Døs.  Kun  en 
Gang  imellem  saa  hun  frygtsomt  op,  saa  greb  han  hendes 
Haand  og  holdt  den  i  sin.  til  hun  faldt  i  Blund.  —  Fluerne, 
der  summede  rundt  i  det  ophedede  Rum,  viftede  han  bort, 
naar  de  kom  hende  for  nær.  —  Aa  —  hvor  følte  han  sig 
ikke  lykkelig,  det  var  længe  siden,  han  saadan  havde  siddet 
med  en  Kvindehaand  i  sin. 


Henad  Aften  blev  der  gjort  Holdt  ved  nogle  ødelagte 
Hytter,  da  det  viste  sig,  at  Banen  ikke  var  i  Orden  længere 
Nord  paa.  Her  skulde  Natten  tilbringes.  Der  var  et  større 
Rum  med  kalkede  Vægge,  herind  bragtes  de  syge  og 
saarede.  Paa  Knipper  af  Straa  redtes  et  Leje  for  hver  af 
dem.  Efter  at  Sergent  Louis  havde  sørget  for,  at  den  unge 
Pige  og  de  andre  vare  bedst  mulig  anbragte,  gik  han  ud 
for  at  forrette  sin  Tjeneste  med  de  andre  Soldater.  Han  havde  den 
største  Lyst  til  at  blive  derinde,  men  han  skammede  sig  for 
sine  Kammerater,  hvis  Stiklerier  han  maatte  døje,  fordi  han 
den  hele  Dag  havde  ofret  sig  for  Spanierinden. 

Soldaterne  kamperede  i  det  fri  —  de  stillede  Poster  ud. 
Da  det  var  gjort,  sov  Resten  ind  under  deres  smaa  Telte. 
—  Sergent  Louis  lukkede  Øjnene  for  at  sove.  —  Ak  -  det 
vilde  ikke  lykkes  ham.  Han  begyndte  at  fryse.  —  Kappen 
havde  han  jo  ikke. 

Det  var  over  Midnat,  da  han  rejste  sig  fra  sit  Leje. 
Kulden  blev  ham  virkelig  ogsaa  for  slem  —  Han  sneg  sig 
lydløst  ind  i  Værelset.  Derinde  var  der  varmt  og  godt.  — 
Vinduet  stod  aabent,  det  vendte  ud  til  en  lille  Gaard.  Han 
kiggede  ud.  Stjernerne  funklede  paa  Himmelhvælvingen. 
Han  vendte  sig  om  og  bøjede  sig  ned  over  hendes  Leje.  — 
Mon  hun  sov?  —  Jo,  hun  laa  med  lukkede  Øjne,  saa  vidt 
han  kunde  sé. 

Han  lagde  sig  stille  ned  ved  hendes  Side.  I  det  fjærne 
hørte  han  Hundene  gø  —  det  var  meget  langt  borte  —  det 
lod  afbrudt,  som  svarede  de  hinanden.  Men  snart  komme 
de  nærmere.  —  Nu  er  de  dér,  langs  Murene,  ved  Brøndene 
—  overalt  —  Der  er  500,  maaske  1000,  saaledes  lyder  det, 
udhungrede  vilde  og  hjemløse  Stakler.  Det  er  dem,  der 
vogtede  Spaniernes  Lejre  paa  Højsletterne.  Deres  Herrer 
ere  dræbte  eller  rejste  bort.  Dyrene  have  strejfet  om, 
døende  af  Hunger.  Nu  belejre  de  hvert  Sted,  hvor  de 
opdage  menneskelige  Væsener.  —  Dette  gyselige  Spek- 
takkel  varer  ved  en  Stund,  saa  bliver  det  pludselig  stille. 
Han  lukker  Øjnene  op  —  Hun  stirrer  paa  ham.  Har 
Hundenes  Glammen  bragt  hende  til  at  mindes  Hjemmet 
derude,  hvor  de  kom  fra.  Siddende  ganske  stille  med 
Legemet  rokker  hun  frem  og  tilbage  med  Hovedet.  Han 
rykker  tættere  til  hendes  Side;  Hjertet  banker  i  Livet  paa 
ham,  da  hun  lægger  sin  Arm  paa  hans  Skulder.  —  Lempelig 
tager  han  hende  om  Livet,  saadan  sidde  de  en  Stund,  saa 
tager  han  Mod  til  sig  og  spørger  hviskende.  — 

»Ere  de  alle  døde?« 

»Hun  svarer  med  et  Nik,  uden  at  en  Lyd  kommer  over 
hendes  Læber. 

Han  trykker  hende  til  sig,  fast  og  inderligt  —  saa 
falder  hun  tilbage  paa  Straalejet  og  sover  ind  med  hans 
Haand  i  sin. 

Da  Reveillen  lød,  sprang  Sergenten  op  —  hurtig  var 
han  hos  sine  Folk. 


Medens  Toget  med  Spanierne  dampede  Nord  paa,  til 
det  nærliggende  Saida,  marcherede  Soldaterne  —  iblandt 
dem  Sergent  Louis  Syd  paa  —  ud  i  den  dræbende  Ørken- 
natur, hvor  Savn  og  Anstrengelser  var  deres  triste  Lod. 

Vinden  suser  hen  over  Højsletterne;  Minderne  om 
Massakren  paa  Spaniolerne  ere  snart  forsvundne  —  et  Par 
blegede  Knokler  hist  og  her  —  det  er  det  hele. 

Hassasenaerne  og  Hararne  have  for  en  Tid  fordrevet 
deres  Fjender  —  ustraffet  ere  de  igen  Herrer  i  deres  eget 
Fødeland. 


V. 

edens  Bu-Ammama  udhvilede  sig  i  Tismuline  efter  sit 
glimrende  Røvertog,  foranstaltede  de  franske  Kolonner  en 
Jagt  andet  Steds  —  den  blev  selvfølgelig  uden  Resultat. 
Efter  den  indtoges  Observationsstillinger  i  Højde  med  Lag- 
huat  og  Geryville. 

Tiden  forløb  nu  rolig  til  i  Begyndelsen  af  Juli,  da 
blev  Bu-Ammamas  Fremmarch  meldt  fra  alle  Posterne  mod 
Vest. 

Sejrende  og  plyndrende  gik  han  frem  paa  ny.  Da  nu 
tilmed  de  hjemlige  Stammer  ved  Sydranden  af  Tell  omkring 
Sdida  gjorde  Oprør,  erkendte  den  Øverstkommanderende, 
General  Ceres,  at  han  havde  tabt  sin  Sag,  hvorfor  han  trak 
alle  sine  Tropper  mod  Nord  til  Sydranden  af  Tell,  medens 
Bu-Ammama  efter  en  Demontration  ved  Kreider  pilsnart  gik 
Øst  paa,  hvor  han  ved  Frenda  nær  var  bleven  attraperet  af 
Oberst  Branetiere.  Paa  Grund  af  en  hæftig  Sirokko  blev 
han  først  forfulgt  om  Aftenen  den  13,  desuagtet  fik  man 
tidlig  næste  Morgen  Føling  med  Fjenden,  men  den  gik  igen 
tabt  ved  Middagstid,  da  de  udmattede  Soldater  maatte  gøre 
Holdt  for  at  koge.  -  Bu-Ammama  var  væk  igen.  Han  gik 
tilbage  mod  Vest  langs  Sydranden  af  Tell  og  bøjede  saa 
over  Mécheria  i  sydlig  Retning. 

Medens  alle  de  franske  Generaler  bleve  erstattede  af 
andre,  og  medens  der  oversendtes  flere  Tropper  fra  Frankrig, 
holdt  Bu-Ammama  sig  rolig  i  Figuig,  hvor  han  havde  samlet 
Bytte  nok;  men  hvor  han  samtidig  forhandlede  med  de  to 
Rebelførere  Uled-Sidi  Cheikhernes  Høvding  Si-Kaddur-ben- 
Hamza,    som   jo   baade    i   1864   og    icS/O   var   Hovedleder   af 

Oprørerne,  og  med  Si-Sliman-ben-Kaddur,  som  i  tidligere  Aar 
havde  staaet  i  Franskmændenes  Tjeneste  som  Fører  for  det 
indfødte  Kontingent.  Han  var  fra  den  Tid  dekoreret  med 
Æreslegionens  Kors,  det  havde  han  nu  hængende  ved  sin 
Hests  Hale. 

Bu-Ammama  havde  ikke  forgæves  apelleret  til  disse 
Høvdingers  Hjælp.  — 

Si  Sliman  faldt  saaledes  fra  Marokko  ind  i  Højsletterne 
og  gennemilede  plyndrende  Terrainet  langs  Jernbanen  til 
Saida.  —  Oberst  Crouzet,  som  havde  sat  sine  Tourcos  paa 
Muldyr,  fulgte  ham  i  Hælene  og  tvang  ham  over  Grænsen. 

De  ny  ankomne  Kommanderende,  General  Colo?iieu 
og  Oberst  de  Négrier  vare  imidlertid  rykkede  frem,  og  der 
hørtes  nu  i  lang  Tid  kun  om  Razziar  og  Tugtelser  af  oprør- 
ske Stammer.  Det  var  særlig  Oberst  de  Négrier,  som  var 
virksom.  Han  sprængte  Araberne  i  Bjærgene  nord  for 
Figuig  midt  om  Vinteren  trods  Snefog  og  Uvejr.  Han 
straffede  Uled-Sidi-Cheikherne  i  deres  Hjemstavn,  saaledes 
som  vi  nedenfor  skulle  høre. 

I  det  hele  taget  kom  denne  udmærkede  Officer  til  at 
spille  Hovedrollen  i  Kampene  i  Syden  ligesom  senere  i 
Tonkinfelttoget.  Da  han  f.  T.  er  Chef  for  det  Armekorps, 
der  ligger  nærmest  ved  den  fransk-tyske  Grænse,  og  da  han 
desuden  har  al  Udsigt  til  i  en  kommende  Krig  at  faa  Kom- 
mandoen over  hele  den  franske  Hær,  turde  en  biografisk 
Skitse  af  ham  være  paa  sin  Plads. 

Frangois  de  Négrier. 


U  rancois  Oscar  de  Négrier  er  en  Type  paa  en  udmærket 
Soldat.  —  Men  hvor  kan  han  være  andet.  Det  reneste 
Soldaterblod  rinder  i  hans  Aarer.  Han  stammer  fra  en 
Familie  af  Generaler  som  Soldaterne  pleje  at  sige. 

Le  chevalier  de  Négrier  var  capitaine  de  vaissean  under 
Ludvig  den  16de.  Ved  Revolutionen  emigrerede  han  til 
Lissabon  for  at  frelse  Hovedet.     Han  efterlod  to  Sønner. 

Den  ældste,  Fra?icois  de  Négrier,  Onkelen  til  vor  Helt, 
indtraadte  i  Hæren  som  frivillig  i  1805.  Ved  Friedland 
dekorerede  den  store  Napoleon  ham  paa  Valpladsen.  Han 
var  dengang  Sergent  og  næppe  tyve  Aar  gammel.  —  Da 
Kejseren  yttrede  sin  Forbauselse  over,  at  Marechal  Lannes 
havde  forlangt  Dekorationen  til  en  saa  ung  Sergent,  svarede 
Marechallen:  —  »Sire,  il  est  jeune,  mais  il  a  de  ca«.  — 
idet  han  samtidig  pegede  paa  Hjertet.  Francois  de  Négrier 
var  Bataillonschef  da  han  var  tre  og  tyve  Aar  gammel. 
Under  Felttoget  i  Frankrig  forlangte  Napoleon  at  Mare- 
challerne  skulde  udpege  ham  en  Bataillonschef,  der  var  kæk 
nok  til  at  ville  forsøge  paa  at  trænge  over  Broen  ved  Mery- 
sur-Seine,  som  Russerne  holdt  besat.    »Sire!    Tag  Commandant 

de  Négrier«  —  Man  kaldte  denne  hen  og  Napoleon  sagde 
til  ham: 

»Udvælg  allevegne  fra  Elitesoldater  til  deres  Kommando.« 

»Jeg  behøver  kun  mine  egne«,  svarede  den  tapre  Officer. 

Øieblikkelig  stormede  han  Broen,  som  Russerne  havde 
sat  Ild  paa.  Flammerne  blussede  op  om  de  fremstormende 
i  saadan  Nærhed,  at  Patronerne  eksploderede  i  Taskerne  for 
flere  Soldater ;  men  Fjenden  blev  kastet  med  Fynd  og  Klem 
lige  tilbage  til  Russernes  Lejr,  som  bragtes  i  frygtelig 
Uorden.  Napoleon  vilde  belønne  denne  Daad  og  lod  de 
Négrier  vælge,  enten  han  vilde  have  Oberstgraden  eller 
Officerskorset  af  Æreslegionen.  —  Han  valgte  Korset:  »La 
grade  viendra  touj'ours«. 

Ved  Waterloo  saaredes  han  haardt  i  Hovedet  og  trak 
sig  tilbage  fra  Tjenesten,  indtil  han  i  1835 — 36  fik  Komman- 
doen i  Provinsen  Constantine  som  han  pacificerede.  Araberne 
gave  ham  dengang  Tilnavnet  »den  retfærdige  Sultan«.  Efter 
i  1842  at  være  bleven  Divisionsgeneral  i  Lille,  hvorfra  han 
valgtes  ind  i  Nationalforsamlingen,  faldt  han  i  Junidagene 
1848  paa  en  Barrikade  i  Paris  1  Kampen  for  Ordenens 
Opretholdelse.  Nationalforsamlingen  hædrede  hans  Minde 
ved  et  Dekret,  der  bestemte,  at  hans  Hjerte  skulde  gemmes 
i  Gravhvælvingen  i  Invalidekirken  ved  Siden  af  den  store 
Napoleons  Aske.  —  I  Lille  rejstes  der  ham .  en  Statue. 

General  de  Négriers  Søn,  Fætteren  til  vor  Négrier  er 
Infanterigeneral.  — 

Broderen  til  foranførte  Francois  de  Négrier,  Ernest- 
Frederic- Raphael  de  Négrier,  levede  endnu  i  1884  som  en 
Olding  paa  henved  halvfemsindstyve  Aar.  Ogsaa  han  var 
General  og  udmærkede  sig  i  Slaget  ved  Solferino.  Hans 
Søn  fødtes  den  2.  October  1839  i  Belfort.  Det  er  om  ham 
vi  skulle  høre. 

Hvor  baade  frygtede  og  holdt  vi  ikke  af  den  lille  Oberst 
med  det  elegante  og  kraftige  Legeme,  det  bestemte  næsten 
spodske  Udtryk  om  Læberne  og  de  blaa  Øjne,  der  lyste  af 
Energi.  —  I  Algier  under  Kampagnen  bar  han  altid  Fuld- 
skæg,   kort  afklippet   med  Mustachen   fikst  sat  op.     Lettede 

han  paa  Huen,  saa  man,  at  han  var  dygtig  skaldet.  —  Hele 
hans  Ydre  aabenbarede  imidlertid  ved  første  Øiekast,  at  man 
havde  en  Mand  d'une  grande  distinction  for  sig  —  alene 
dette  indgød  Tillid.  Han  er  i  Besiddelse  af  en  Jernnatur, 
Hans  aldrig  svigtende  Aktivitet,  hans  glimrende  Aandsevner 
og  hans  store  militære  Kvalifikationer  have  som  skabt  ham 
for  Krigen.  Han  vil  altid  være  istand  til  at  rive  Folkene 
med;  han  elektriserer  dem  ved  sin  blotte  Nærværelse  og 
driver  dem  til  Begejstring  ved  nogle  faa  Ord  —  men  han  er 
ved  Siden  deraf  yderst  streng.  Det  var  ham,  der  opfandt 
»la  crapaudine«  den  Straffemaade,  som  bestaar  i,  at  Hænder 
og  Fødder  bindes  sammen  paa  de  Soldater,  som  vise  Gen- 
stridighed, hvorefter  de  i  Timer  og  Dage  udsættes  for  den 
brændende  Sol.  —  Men  ved  denne  Straf  kuede  han  de 
slette  Elementer  i  sit  Regiment.  Hans  jernhaarde  Natur 
tillod  ham  selv  at  deltage  i  de  største  Anstrengelser.  — 
Fordrede  han  meget  af  os,  saa  underkastede  han  sig  altid, 
selv  de  samme  Savn  og  Farer,  nøjedes  med  den  samme 
tarvelige  Føde  som  vi.  Han  slukkede  sin  Tørst  ved  en 
Drik  mudret  Vand  af  vore  Tinkrus  og  sov  stedse  fuldt  paa- 
klædt ligesom  vi.  —  Han  har  givet  Tusinder  og  atter 
Tusinder  af  Eksempler  paa  sin  Omsigt  og  Selvfornægtelse : 
Naar  Officerer  og  Mandskab  vare  udmattede,  ødelagte  af 
Heden  eller  Træthed,  saa  var  Négrier  altid  paa  Benene;  han 
stillede  Poster  ud  og  uddelte  Ordrer  —  ja  —  han  var  utrættelig 
i  sin  Rolle  som  Hyrde.  Naar  han  saadan  færdedes  omkring, 
fordrede  han,  at  alle  skulde  gøre  deres  Pligt  ligesom  han. 
Var  der  det  mindste  at  udsætte,  skældte  han  ud  og  straffede 
lige  paa  Stedet.  —  Var  der  en  eller  anden  Soldat,  som 
havde  forset  sig  paa  Marcherne,  blev  Synderen  beordret  paa 
Vagt,  naar  de  andre  sloge  Lejr.  —  Da  det  blev  for  galt 
med  Efternølerne,  befalede  han,  at  baade  Levnetsmidler, 
Geværer  og  Ammunition  skulde  tages  fra  dem,  —  det 
hjalp.  — 

Og  naar  Alt  var  efterset  og  befundet  i  Orden,  ja  saa 
arbejdede  Négrier  i  sit  Telt  uden  Ophør,  idet  han  dæmpede 
Heden  ved  at  lægge  en  vaad  Serviet  over  Hovedet.   — 

Negriers  Tapperhed  er  hævet  over  enhver  Tvivl.  Ved 
Saint-Privat  (den  18.  August  1870)  blev  Kaptajn  de  Négrier 
saaret.  Han  havde  udmærket  sig  paa  en  saa  glimrende 
Maade,  at  han  baade  blev  dekoreret  og  nævnt  med  Ros  i 
Armeens  Dagsbefaling. 

Fra  Hospitalet  i  Mets  flygtede  han  den  3'  November 
efter  at  Fæstningen  havde  overgivet  sig.  Til  Hest  og  i 
Uniform  passerede  han  gennem  de  preussiske  Linier. 

To  Ulaner  standsede  ham.  Han  viste  den  ene  sin 
Hospitalsseddel.  Medens  denne  blev  efterset,  greb  Négrier 
er  Pistol  og  skød  den  ene  Ulan  ned.  Hans  Kammerat  flyg- 
tede øjeblikkelig  i  Gallop.  — 

Négrier  undkom  til  Belgien,  derfra  til  Frankrig  og  stillede 
sig  til  General  Faidherbes  Disposition. 

I  Spidsen  for  den  24'  Marchbataillon  Jægere  udmærkede 
han  sig  ved  Nordarmeens  Operationer. 

I  Slaget  ved  Villers-Bretonneux  (den  27'  November) 
saaredes  han  i  venstre  Arm;  —  I  Kampen  ved  Vermaud 
(18'  Januar  71)  saaredes  han  for  tredie  Gang  i  dette  Felttog 
af  en  Granatstump.  Han  blev  den  5'  Mai  1871  til  Løn  for 
sine  Fortjenester  udnævnt  til  Officer  af  Æreslegionen. 

Efter  som  Bataillonschef  at  have  tjent  i  Algier  under 
Oprøret  der  i  1871,  ved  hvilken  Lejlighed  han  paa  ny  vidste 
at  henlede  Opmærksomheden  paa  sig,  kom  han  hjem  til 
Frankrig  igen. 

I  1879  udnævntes  han  til  Oberst  og  erholdt  79de  Regi- 
ment. Men  kort  Tid  efter  ønskede  Generalgouvernøren  i 
Algier,  General  Saussier,  at  han  skulde  komme  derover  for 
at  overtage  Kommandoen  over  Fremmedlegionen,  der  havde 
fuldt  op  at  gøre  med  Araberne  i  Syd  Oran. 

Obersten  traadte  energiskt  op  og  udførte  Vidundere  af 
Marcher  med  sit  Regiment. 

I  lange  Tider  havde  El-Abiod-Sidi-Cheikh  jo  været  et 
Valfartsted,  hvor  Stammerne  i  Syd  Oran  kom  sammen. 
Under  Foregivende  af,  at  de  valfartede  til  den  hellige 
Sidi-Cheikks  Grav,  lagde  de  Planer  op  mod  Franskmændene. 
—   Négrier  besluttede    sig    til   at   tage   Tyren   ved   Hornene. 

Han  marcherede  med  en  større  Kolonne  til  El-Abiod.  — 
Her  samlede  han  nogle  af  de  Araberstammer,  der  vare 
særlig  upaalidelige,  og  i  deres  Paasyn  lod  han  »Kubbaen« 
underminere  og  sprænge  i  Luften.  Da  de  forfærdede  omkring- 
staaende  Muhamedanerne  begyndte  at  jamre  over,  at  deres 
Helgenbegravelse  var  bleven  ødelagt,  lod  Négrier  dem  sige, 
at  hvis  de  i  Fremtiden  havde  noget  at  bede  deres  Helgen 
om,  kunde  de  saa  særdeles  godt  faa  Lov  til  det;  men  blot 
ikke  paa  det  ubekvemme  Sted  her  i  Ørkenen;  derimod 
skulde  det  være  ham  kært  at  se  dem  i  Geryville,  thi  dertil 
vilde  den  hellige  Mands  Ben  blive  ført  under  stor  Høitidelig- 
hed.  En  med  guldindvirkede  Tæpper  bedækket  Kamel 
førte  saa  Marabuten  af  Sted,  idet  en  Æresvagt  af  Rytteri 
med  skuldret  Sabel  marcherede  rundt  om  den. 

Pressen  i  Frankrig  gjorde  forfærdelig  Blæst  af  denne 
resolutte  Handling.  Man  dømte  anderledes  i  Algier,  hvor 
Bladene  tvært  imod  hævdede,  at  dens  moralske  Virkning 
havde  været  i  høj  Grad  heldbringende  for  Kolonien.  Ikke 
blot  billigede  man,  hvad  Négrier  havde  gjort;  men  en 
Komité  dannede  sig  i  Oran  og  organiserede  en  Indsamling- 
for  at  kunne  tilbyde  de  Négrier  en  Æres-Kaarde.  Tusinder 
af  Underskrifter  og  over  12,000  Frank  kom  ind  i  et  Par 
Dage,  da  hele  Indsamlingen  blev  standset  paa  Oberstens 
Anmodning.  —  Han  mente  nemlig  kun  at  burde  faa  Belønning 
for,  hvad  han  havde  udrettet,  i  den  gode  Bevidsthed  om  at 
have  gjort  sin  Pligt. 

Hans  Svar  lod  Komiteen  indgravere  paa  Kaardefæstet, 
og  Kaarden  ophængtes  derpaa  i  Museet  i  Oran,  hvor  den 
sés  den  Dag  i  Dag. 

Men  det  var  ikke  blot  i  Felten  at  Négrier  udmærkede 
sig  —  nei  i  lige  saa  høj  Grad  maatte  man  yde  hans  admini- 
strative Talenter,  hans  Evne  til  at  organisere  og  bortrydde 
Hindringer  Anerkendelse.  —  Der  var  aldrig  lang  Snak.  — 

»Der  gaar  et  Tog  imorgen  tidlig  Kl.  6,«  sagde  han 
engang  i  Méchéria  til  en  Intendant,  som  havde  fundet  paa 
at   holde  sit  Kontor  lukket  om  Søndagen.     Her  slaas  vi  lige 

saa  godt  om  Søndagen  som  de  søgne,«  —  og  Intendanten 
maatte  rejse.  Imidlertid  udnævnte  Obersten  en  af  sine 
Officerer   til  midlertidig  at  bestride  Intendanturforretningerne. 

Vand  var  der  lidt  af  i  Méchéria.  Der  var  en  Tid,  da 
man  maatte  hente  det  langvejsfra,  hvis  man  ikke  vilde 
krepere  af  Tørst.  Ingeniørofficerene  ledte  og  ledte,  men 
kunde  intet  finde.  Saa  blev  Négrier  ked  af  at  vente.  Han 
sendte  Bud  til  Frankrig  efter  Civilingeniører.  Det  hjalp  — 
de  fandt  Vand, .  og  nu  er  der  i  Méchéria  det  dejligste,  klareste 
Vand  —  takket  være  Négrier.  —  Han  var  i  det  hele  taget 
aldrig  bange  for  at  handle  paa  eget  Ansvar.  —  Da  han  f.  Eks. 
netop  stod  i  Begreb  med  at  drage  af  Sted  for  at  tugte  Beni- 
Guilerne  efter  Chott  Tigri  Affairen,  om  hvilken  vi  skulle 
høre  nedenfor,  sagde  man,  at  han  lige  havde  modtaget  Ordre 
til  ikke  at  rykke  ud.  Han  puttede  Ordren  i  Lommen,  idet 
han  bemærkede:  * 

»Kureren  maa  aabenbart  være  kommen  for  sent!  — 
en  route«  ! 

March  til  Lejren  ved  den  marokkanske  Grænse. 
—  Det  beredne  Fodfolk. 

et  var  i  Slutningen  af  Januar  Maaned  1882,  at  jeg 
med  en  Troppeafdeling  afgik  syd  paa  fra  Sidi-bel-Abbés,  en  af 
Fremmedlegionens  Garnisonsbyer.  Vi  havde  i  Højlandet  Tell 
snoet  os  over  høje  Bjærge  og  langs  smilende  Dale,  medens  Solen 
brændte  varmt  og  lod  os  nyde  Udsigten  til  dette  vidunderlig 
smukke  Landskab,  der  snart  mere  diset  og  ubestemt,  snart 
skarpere  og  i  det  mørkeblaa  ligesom  bølgede  i  Straalehavet 
Det  dannede  den  prægtigste  Baggrund  for  hele  det  tause  og 
patriarkalske  Liv,  der  udfoldede  sig  paa  Sletterne,  hvor 
Røgen  langsomt  hævede  sig  i  Vejret  gennem  Araberteltenes 
Sprækker  og  Revner,  medens  Hjordene,  der  græssede  rundt 
om,  toge  sig  ud  som  hvide  Pletter.  Med  den  nyanlagte 
Jernbane  vare  vi  gaaede  videre  syd  paa,  havde  overskredet 
den  sidste  Bjærgkæde  i  Tell,  fra  hvis  Højder  vi  havde  kastet 
Blikket  tilbage  paa  de  mægtige  Klipper,  blandt  hvilke  Pro- 
vinsen Orans  sydligste  By  Sdida  saas  som  et  lille  Punkt, 
der  *blev  mindre  og  mindre,  jo  højere  vi  steg  i  stærkere  og 
stejlere  Krumninger,    og   til    sidst   helt  forsvandt,    medens   vi 

dampede  ned  ad  Skraaningerne  paa  den  anden  Side  Bjærgene 
for  at  begynde  vor  Kørsel  ud  over  den  endeløse,  flade  Steppe, 
der  som  et  bredt  Bælte  strækker  sig  over  hele  Syd-Algier. 

Videre  bruste  Toget  af  Sted,  idet  vi  kun  af  og  til 
standsede  et  Øjeblik  ved  en  eller  anden  lille  Station,  hvor 
de  eneste  menneskelige  Væsener,  som  vi  saa,  var  en  lille 
Flok  Soldater,  hvis  Hverv  det  var  at  bevogte  Banestrækningen. 
Lejren  ved  Kreider,  der  ligger  ved  en  af  Chotterne, 
havde  vi  passeret  —  og  efter  at  have  naaet  Endepunktet  af 
Banen,  der  endnu  var  under  Bygning,  marcherede  vi  videre 
mod  Syd- Vest,  forbi  Méchéria,  hvor  Franskmændene  ligeledes 
havde  slaaet  en  Lejr  ved  Foden  af  nogle  Bjærge.  Sletterne, 
som  vi  passerede,  laa  højt,  og  med  hver  Dag  blev  Luften 
køligere.  Fra  Méchéria  var  der  endnu  to  Dagsmarcher  til 
vort  Bestemmelsessted  Ain-ben-Khelil,  som  ikke  er  andet 
end  nogle  Brønde,  omgivne  af  Klitter.  Mellem  disse  havde 
Oberst  de  Négrier  opslaaet  sin  Lejr,  gemt  for  os,  lige  til  vi 
havde  overskredet  de  højeste  Sandrygge,  saa  saa  vi  pludselig 
den  lille  Teltby,  der  husede  to  Batailloner  Jægere  samt  en 
Deling  Artilleri. 

Der  var  en  forunderlig  Modsætning  mellem  Landet,  som 
vi  havde  set  det  længere  mod  Nord,  og  som  vi  nu  saa  det 
her.  Sneen  faldt  overalt  paa  Højsletterne  og  i  Bjærgene  i 
Syd-Oran  og  udbredte  sit  hvide  Tæppe  over  de  samme 
Ørkenstrækninger,  som  for  ikke  lang  Tid  siden  havde  glødet 
og  atter  om  kort  Tid  skulde  gløde  i  Sommersolens  luende 
Straaler.  Paa  den,  der  aldrig  før  havde  været  i  disse  Egne, 
maatte  al  denne  Sne  og  Kulde  gøre  et  forunderligt  Indtryk. 
Det  var  vanskeligt  at  forestille  sig,  at  man  befandt  sig  paa 
Grænsen  af  Saharas  Ørkensletter,  saa  lidet  svarede  Virkelig- 
heden til  det,  man  havde  tænkt  sig. 


Da  vi  ankom  til  Lejren  ved  Ain-ben-Khelil,  vare  de  tre 
Kolonner  under  Generalerne  Louis,  Colonieu  og  Oberst  de 
Négrier,  som  nogle  Maaneder  tidligere  havde  opereret  under 

General  Delebecques  Overkommando,  enten  opløste  eller  gaaede 
tilbage  i  Observationsstillinger,  thi  Tropperne,  der  kun  vare 
udrustede  til  et  Sommerfelttog,  trængte  i  højeste  Grad  til  at 
udhvile  sig  for  atter  senere  at  kunne  tage  Offensiven. 
Kolonnen  de  Négrier  laa  netop  i  en  saadan  Observations- 
stilling  mod  den  knap  to  Dagsmarcher  fjernede  marokkanske 
Grænse  —  en  Grænse,  som  forøvrigt  kun  har  kartografisk 
Interesse,  da  den  løber  midt  over  Ørkensletter,  hvor  baade 
franske  Kolonner  og  oprørske  Araberstammer  passere  frem 
og  tilbage  uden  at  tage  mindste  Hensyn  til  den. 

I  Slutningen  af  December  1881  havde  man  dog  sendt 
»flyvende  Kolonner«  af  Sted  for  i  Syden  at  godtgøre  Frank- 
rigs Indflydelse.  Major  Belin  gik  saaledes  helt  ned  til 
El-Golea  med  1  Bataillon,  2  Eskadroner,  2  Bjærgkanoner, 
nogle  Pionerer  og  en  Konvoj  paa  1700  Kameler  medens 
Oberst  Brunetiere  med  2  Batailloner,  2  Kanoner,  en  halv 
Eskadron  og  900  indfødte  Ryttere  besatte  Åflu  for  at  sikre 
Amur-Bjærgene  mod  Indfald  fra  Syd. 

For  de  Observationskorps,  der  ligesom  vort  laa  frem- 
skudte, parate  til  at  forsøge  et  coup  de  main,  hvis  Fjenden 
skulde  vise  Blottelser,  maatte  det  særlig  komme  an  paa  at 
opnaa  den  størst  mulige  Bevægelighed,  hvis  man  overhovedet 
vilde  gøre  sig  Haab  om  et  gunstigt  Resultat. 

Betænker  man  nu,  at  den  afrikanske  Infanterist  er  nød- 
saget til  at  medføre  en  Oppakning,  bestaaende  af  flere  Dages 
Levnetsmidler,  Teltlærred,  Kogekar  o.  s.  v.,  hvad  der  i  høj 
Grad  gør  ham  uskikket  til  Marcher,  og  véd  man  endvidere, 
at  Araberne  ikke  nære  nogen  overdreven  Frygt  for  det 
franske  Kavalleri,  særligt  naar  det  ikke  er  de  ogsaa  af  ind- 
fødte rekruterede  Spahis-Regimenter,  men  derimod  have  den 
største  Respekt  for  det  franske  Fodfolks  Karréers  morderiske 
Ild,  saa  vil  man  finde  det  ganske  naturligt,  at  Franskmændene 
ere  komne  paa  den  Tanke  at  forsøge  i  Algier,  hvad  Eng- 
lænderne i  deres  Kolonikrige  baade  i  Zulu-Landet  og 
Afghanistan  med  Held  have  forsøgt,  nemlig  at  gøre  Infanteri 
beredent.  Man  havde  nu  vel  enkelte  Gange  og  aldeles  tem- 
porært  sat  noget  Fodfolk   paa  Muldyr  (ogsaa  paa  Kameler); 

men  noget  fast  Korps  af  denne  Art  havde  der  hidtil  ikke 
bestaaet  i  nogen  Kolonne  i  Syd-Oran.  Det  frembød  natur- 
ligvis ogsaa  store  Ulemper,  for  ej  at  sige  Umuligheder,  hvis 
man  vilde  tænke  paa  at  faa  bragt  en  blot  nogenlunde  ens 
artet  Udrustning  eller  Hestebestand  til  Veje  her  midt  i 
Ørkenen;  men  vente,  til  der  kunde  bevilges  og  sendes  de 
fornødne  Midler,  var  der  ikke  Tid  til.  Man  maatte  da  hjælpe 
sig,  som  man  kunde,  og  det  forstod  Oberst  de  Négrier  sig 
ypperligt  paa.  Allerførst  gjaldt  det  naturligvis  at  faa  noget 
at  ride  paa.  Heste  havde  man  ikke  i  tilstrækkeligt  Antal, 
dermod  fandtes  en  Del  Muldyr  i  Kolonnen,  bestemte  til  at 
bære  Officerernes  og  anden  Bagage,  dem  tog  man,  idet  man 
erstattede  dem  som  Lastdyr  med  Kameler;  Sadler  og  Ride- 
tøj maatte  man  se  at  faa  lavet,  som  man  kunde  bedst. 


II. 

I  Lejren  ved  Ain-ben-Khelil,  var  alt  i  travl  Virk- 
somhed til  et  forestaaende  Strejftog  mod  Oprørerne,  hvis 
Hjorde  sagdes  at  græsse  ikke  langt  paa  den  anden  Side 
Grænsen.  Af  hver  Bataillon  var  der  bleven  udtaget  50  Mand, 
Underofficerer  og  menige,  blandt  de  bedste  Skytter,  100 
Mand  i  alt,  disse  skulde  gøres  beredne,  og  i  nogle  Dage 
blev  der  nu  udfoldet  en  forbausende  Iver,  saa  Arbejdet  med 
Udrustningen  skred  rask  fremad.  Hver  Soldat  fik  udleveret 
sit  Muldyr,  og  saa  tog  man  fat  paa  Seletøjet.  Til  Sadler, 
om  man  ellers  saaledes  tør  benævne  det,  der  dækkede 
Dyrenes  Ryg  og  samtidig  tjente  til  Sæde  for  Rytteren,  tog 
man  de  Straapuder,  hvorpaa  Bagagen  ellers  blev  spændt, 
eller  lavede  nye  af  samme  Slags,  men  rigtignok  af  meget 
forskelligt  Udseende.  Af  Tornysterremme  lavede  man  Stig- 
bøjler; Strikker  og  Snore  til  Buggjorde  og  Remme  om 
Bringe  og  Kryds,  for  at  Sadlen  ikke  skulde  forskyde  sig, 
laante  man,  hvor  man  kunde  finde  dem,  viklede  nogle  Klude 

om  Strikkerne,  for  at  de  ikke  skulde  skære  Dyrene  i  Huden, 
og  anbragte  nogle  Snore  for  og  bag  paa  Sadlen  til  at  fast- 
gøre Bagagen  med.  Hvad  Hovedtøjet  angik,  saa  maatte 
man  lade  sig  nøje  med  det  i  højeste  Grad  primitive,  som 
Araberne  almindelig  bruge  til  deres  Muldyr :  En  Jernring 
skubbes  ind  over  Dyrets  Underkæbe,  saaledes  at  Halvdelen 
ligger  i  Munden,  Halvdelen  udenfor,  og  paa  denne  sidste  er 
anbragt  en  lille  Plade,  hvori  atter  Tøjlens  to  Ender  fastgøres. 
Ringen  holdes  fast  ved  en  Rem,  der  gaar  op  om  Hovedet 
ved  Ørerne. 

En  Kornsæk,  lukket  i  begge  Ender  og  aaben  i  Midten, 
hvor  den  surredes  til  Sadlens  bageste  Deel,  saaledes  at  den 
hængte  ned  til  begge  Sider,  indeholdt  Bagagen:  Byg  til 
Dyret  i  den  ene,  Levnetsmidler  og  lidt  Tøj  etc.  for  Rytteren 
i  den  anden  Ende.  Foran  paa  Sadlen  surredes  Kappen,  paa 
Siderne  Feltflasken,  Kogekar  og  Sække  af  Oksehuder,  som 
man  havde  syet  sammen,  for  deri  at  medføre  Reserverationer 
af  Vand.  Al  unødvendig  Bagage  ligesom  ogsaa  Tornystrene  og 
Teltlærredet  skulde  efterlades  i  Lejren.  Til  Slutning  bredtes 
det  Tæppe,  hvormed  hver  Soldat  er  forsynet,  over  det  hele, 
og  Infanteristen  steg  saa  i  Sadlen,  ikke  lidet  stolt  over  sit 
Værk. 


III. 

Den  første  Parade  over  det  beredne  Fodfolkskompagni 
var  overmaade  komisk.  Efter  at  man  endelig  havde  faaet 
de  stædige  Dyr  rettede  taaleligt  ind  paa  Linien,  begyndte 
Inspektionen.  Der  kunde  ikke  bebrejdes  Folkene  noget. 
Enhver  havde  virkelig  gjort,  hvad  han  kunde,  for  at  møde 
saa  vel  bereden  som  muligt;  naar  Resultatet  desuagtet  var 
et  saadant,  at  man  ikke  kunde  andet  end  smile  ad  al  denne 
ureglementerede  Opfindsomhed,  saa  var  det  kun,  fordi  de 
Hjælpekilder,   som  man  havde  haft,    vare  til  Bunds  udtømte, 

Det  beredne  Fodfolk. 

Efter  en  Skitse  af  Forfatteren. 

ja  mere  end  det,  i  det  mindste  beklagede  en  og  anden  sig 
over,  at  der  forsvandt  saa  forbausende  mange  Remme  og 
Snore  for  dem.  Efter  at  Paraden  var  passeret  til  Fods,  blev 
der  kommanderet  »sid  op!«  Aldrig  har  man  set  et  lignende 
Syn.  Det  varede  i  det  mindste  to  Minutter,  inden  det  var 
lykkedes  hele  Linien  at  efterkomme  Ordren.  Hist  drejede 
Sadlen  rundt,  her  var  den  for  bred,  for  een  vilde  Muldyret 
ikke  blive  staaende,  for  en  anden  var  Pakningen  anbragt  saa 
forkert,  at  han  ikke  kunde  stige  op  o.  s.  fr.  Atter  en 
Lattersalve  fra  hele  Linien,  efterfulgt  af  et  mildt  bebrejdende 
»Tranquille,  mes  enfantsl«  fra  Løjtnant  Masonne,  en  ældre, 
meget  elskværdig  og  dygtig  Mand,  —  og  saa  blev  da  om- 
sider enhver  efter  mange  Fataliteter  anbragt  paa  det  høje 
eller  det -lave  Muldyr,  med  den  brede  eller  smalle  Sadel  med 
eller  uden  Stigbøjler  —  alt  efter  Omstændighederne  —  Linien 
passeredes  endnu  en  Gang  af  Officererne,  og  dermed  var  den 
første  Parade  til  Ende. 


IV. 

I  Stedet  for  det  reglementerede  Antal  af  78  Patroner 
medførte  hver  Mand  102  Patroner  i  sin  selvlavede  Taske;  thi 
Hensigten  var  at  sende  det  beredne  Fodfolk  frem  i  Forening 
med  Kavalleri  som  en  Avantgarde,  der  for  at  lette  Marchen 
ikke  medførte  nogen  Ammunitionskolonne  eller  overhovedet 
noget  andet,  end  hvad  hver  Mand  kunde  føre  paa  sin  Ganger. 

Da  man  hver  Dag  kunde  vente  at  komme  af  Sted  meget 
pludseligt,  maatte  alt  være  forberedt  herpaa.  Om  Aftenen 
ordnedes  derfor  Pakningen  paa  Sadlen,  saa  man  i  Mørke 
kunde  finde  og  faa  alt  anbragt,  hvor  det  skulde  være,  og 
om  Dagen  holdt  man  Eksercits  for  at  faa  sat  lidt  Skik  paa 
det  improviserede  Korps.  Det  blev  døbt  »La  compagnie 
franche«    og  fik   til  Estandart   en   ligesaa  improviseret  Fane, 

idet  en  opfindsom  Skrædder  ved  Hjælp  af  Par  røde  Bukser 
og  en  blaa  Kappe  havde  faaet  Trikoloren  fremstillet. 

Det  hele  Kompagni  inddeltes  i  4  Delinger,  der  under 
Marchen  dannede  en  Karré  med  een  Deling  paa  hver  Flanke 
i  Rodemarch,  een  Deling  i  Teten  og  een  i  Queuen,  begge  i 
Frontmarch  paa  2  Geledder;  Afstanden  mellem  de  enkelte 
Ryttere  blev  taget  lidt  rigeligt,  for  at  der  ikke  saa  let  skulde 
opstaa  Forvirring  ved  Vendingerne.  Saa  længe  man  foretog 
Evolutionerne  i  Skridt,  gik  alting  godt,  men  da  man  saa 
begyndte  at  trave,  var  Uordenen  i  Begyndelsen  forfærdelig, 
idet  det  hele  snart  løb  sammen  i  en  fuldstændig  uformelig 
Klump.  Løjtnant  Masonne,  som  klarligt  indsaa,  hvad  der 
vilde  komme,  hvis  han  pludseligt  kommanderede  »Trav!«, 
averterede  derfor  altid  først  -»preparez  vous  h  trotter«,  inden 
Kommandoen  lød  »au  trot  marche /«  og  vel  betænkt  var 
det,  thi  ved  det  første  Tilraab  kunde  man  se  de  mange, 
som  nu  for  første  Gang  maaske  sad  i  en  Sadel,  hage  sig 
fast  i  de  forunderligste  Stillinger  for  ikke  at  blive  overraskede 
ved  Kommandoen  »Trav!« 

I  Tilfælde  af  Kamp  skulde  Karréen  straks  gøre  Holdt, 
hver  Mand  sidde  af  og  afgive  sit  Muldyr  til  de  i  Forvejen 
dertil  bestemte  Folk,  der  hver  skulde  holde  6  Muldyr;  hver 
Rytter  skulde  derimod  selv  forinden  binde  Forbenene  sammen 
paa  sit  Dyr,  thi  kun  saaledes  blev  det  muligt  for  Heste- 
holderen at  styre  Dyrene;  disses  Hoveder  skulde  alle  vende 
ind  i  Karréen,  efter  at  denne  var  sluttet  tæt  sammen.  Paa 
den  Side,  hvor  Angrebet  kom,  el^er  hvor  Kampen  skulde 
føres,  samlede  sig  nemlig  de  tre  nærmeste  Delinger,  medens 
den  fjerde  blev  tilbage  som  Bedækning  for  Muldyrene,  thi 
Korpset  skulde  selvfølgelig  altid  kæmpe  til  Fods,  og  Mul- 
dyrene skulde  kun  tjene  til  at  bringe  det  hurtigt  frem.  Alle 
Øvelser  gik  derfor  ogsaa  efterhaanden  ud  paa  at  formere 
Kompagniet  fra  March-  til  Kampformation,  at  lære  Folkene 
at  sidde  af  og  sidde  op,  hurtigt  at  faae  Muldyrene  afgivne 
og  vænne  dem  til  at  trave,  og  med  saa  godt  Resultat,  at 
Korpset    allerede  8  Dage   efter,    at   det  var  formeret,    kunde 

præsenteres  for  Oberst  de  Négrier.  Der  var  allerede  nu 
bragt  saa  megen  Orden  til  Veje,  at  det  borgede  for, 
at  man  i  Fremtiden  vilde  kunne  naa  det  Maal,  man 
havde  sat  sig:  at  skabe  et  i  alle  sine  Bevægelser  hurtigt 
Fodfolk. 


Paa  Razzia  ind  i  Marokko. 


I 


I 


Lejren  ved  Ain-ben-Khelil  længtes  vi  efter  at  komme 
af  Sted,  og  hver  Dag,  der  forløb,  forøgede  kun  Ønsket  og 
Utaalmodigheden  efter  det  Øjeblik,  da  »Generalmarchen« 
skulde  lyde.  Endelig  en  Nat  —  usædvanlig  koldt  var  det, 
og  Sneen  faldt  let  mod  Teltlærrederne,  medens  Muldyrene 
udenfor  rystede  af  Kulde,  og  vi  indenfor  laa  indhyllede  i 
alle  de  Klædningsstykker,  Sække  og  lignende,  som  vi  havde 
kunnet  finde  —  lød  Signalet  »Hurtig  Udrykning«.  Kl.  var 
3  om  Morgenen,  og  det  var  bælgmørkt.  Vi  sprang  hurtig 
op.  Det  første,  der  var  at  gøre,  var  at  give  Dyrene  et 
Foder.  Saa  snart  Muleposerne  vare  anbragte  og  Fodringen 
i  fuld  Gang,  gave  vi  os  i  Mørket  til  at  samle  Oppakningen 
og  anbringe  den  paa  Sadlen.  Derpaa  brødes  Teltene  af,  og 
af  Straaet,  som  vi  havde  ligget  paa,  blev  der  lavet  store  Baal 
ti]  at  varme  os  ved,  men  fremfor  alt  til  at  koge  Kaffe  ved. 
Det  er  et  prægtigt  Syn,  et  saadant  Opbrud:  Kaffen 
kogte  lystigt  i  Gryderne  medens  Baalene  belyste  den  travle 
Virksomhed,  som  ved  Morgenens  Frembrud  vilde  være  for- 
svunden med  samt  den  hele,  lille  Teltby.     Fodfolket  pakkede 

Tornystrene,  Rytterne  ordnede  deres  Sadler,  og  Artilleristerne 
læssede  Kanoner  og  Lavetter  paa  deres  Muldyr,  alt  belyst 
af  den  flammende  Ild,  der  sendte  store  Røgskyer  i  Vejret. 
Imidlertid  var  Ordren  bleven  udgiven,  den  var  simpel  og  klar: 
»I  Dag  den  25de  Febr.  Kl.  5V2  bryder  Fodfolket  og  Artilleriet 
op  i  sydvestlig  Retning,  Kavalleriet  og  »/a  compagnie  franche« 
følge  efter,  naar  de  have  vandet.  Marchens  Længde  er  c, 
46  Kilometer.  Der  findes  ikke  Vand  førend  tredie  Dagen 
efter  vor  Afmarch.  Kavalleriet  støder  til  Fodfolkskolonnen 
ved  det  store  Hvil,  som  holdes  foran  Bjærgpasset  Antar,  25 
Kilometer  herfra.« 

Marchen  var  lang.  til  en  Begyndelse,  og  Udsigten  til 
desuden  at  komme  til  at  lide  Mangel  paa  Vand  var  jo  ikke 
videre  lystelig,  men  »la  compagnie  franche«  lod  sig  ikke 
forknytte  heraf,  vi  havde  jo  nu  vore  Muldyr,  der  skulde 
hjælpe  os  over  alle  Savn  og  føre  os  mod  Fjenden,  medens 
vore  Kammerater  rimeligvis  som  altid  først  vilde  komme  til 
Stede,  naar  alt  var  afgjort.  Efterhaanden  var  man  i  Orden 
og  parat  til  Afmarch  i  Fodfolkskolonnen.  Der  blæstes  »Hæng 
over«  og  »Fremad«.  Kamelerne  ordnedes  i  Konvojen,  der 
omgaves  med  en  Karré  af  Fodfolk,  og  netop  som  Solen  var 
ved   at   staa    op,   satte   den   brogede  Masse   sig   i  Bevægelse. 

Imedens  denne  Afdeling  af  Kolonnen  forsvandt  i  SV., 
gjorde  »la  compagnie  franche«  og  Kavalleriet  sig  færdige. 
Feltflasker  og  Huder  fyldtes  med  Vand,  Bepakningen  efter- 
saas  endnu  en  Gang,  og  da  Klokken  var  9,  satte  vi  os  i 
March  langs  med  den  Bjergkæde,  som  noget  vest  for  A'in- 
ben-Khelil  løber  i  sydvestlig  Retning  mod  Callul  ved  den 
marokkanske  Grænse.  »La  compagnie  franche«  skulde  følge 
Kavalleriet,  og  da  dette  travede  godt  ud,  kneb  det  i  Begyn- 
delsen voldsomt,  men  Stand  det  holdt  vi,  skønt  de  Stillinger, 
som  Rytterne  efterhaanden  indtoge,  just  ikke  vare  efter  Ride- 
kunstens Regler.  Saa  stædige  og  uberegnelige  som  Muldyr 
til  sine  Tider  kunne  være,  saa  ere  de  dog  for  uøvede  Ryttere 
langt  at  foretrække  for  Heste;  thi  naar  de  først  ere  komne  i 
Gang,  og  særlig  naar  de  ere  en  Smule  trætte,  følge  de 
troligt,    det   ene   i  Hælene   paa   det  andet,   og  Rytterne  have 


kun  at  sørge  for  af  og  til  at  spore  eller  prikke  dem  lidt  paa 
Bagparten,  naar  deres  medfødte  Dovenskab  indfinder  sig. 
For  Sporer  havde  vi  sørget  ved  at  anbringe  lange  Søm  i 
Støvlehælene,  og  hvem  der  ikke  havde  det,  brugte  sin  Viske- 
stok. Efterhaanden,  naar  en  eller  anden  begyndte  at  blive 
træt  og  øm,  forandrede  han  Sæde,  indtil  flere  endte  med  at 
sidde  med  begge  Ben  paa  den  samme'  Side  af  Dyret. 
Skrædderen  alene  holdt  sig  stadig  strunk  i  Sadlen,  idet  han 
sang  af  Hjertens  Lyst  eller  tog  Skræddertagene,  som  om 
han  syede,  og  var,  kort  sagt,  ubetalelig  ved  sit  gode  Lune; 
thi  med  det  rette  Blik  for,  hvad  det  i  Begyndelsen  gjaldt 
om,  var  Løjtnant  Masonne  meget  tilfreds,  naar  blot  ingen 
blev  tilbage,  og  lod  saa.  for  Resten  enhver  arrangere  sig, 
som  han  vilde. 


II. 

Ved  Middagstid  ankom  Kavallerikolonnen  udenfor  Bjærg- 
defileet,  hvor  Fodfolket  holdt  Hvil  for  at  samle  Kræfter  til 
Overgangen,  der  skulde  føre  os  ud  paa  den  store  Ørkenslette, 
som  strækker  sig  mod  Vest  og  Nord  over  paa  marokkansk 
Territorium;  Klokken  var  12,  da  vi  ankom,  og  vi  havde 
saaledes  tilbagelagt  25  Kilometer  i  3  Timer.  —  Ilden  brændte 
lystigt  under  Kedlerne,  hver  Mand  afgav  en  Skaal  Vand  af 
sin  Feltflaske  til  Kaffen,  Muldyrene  fik  en  Haandfuld  Foder, 
og  Rytterne  strakte  sig  behageligt  i  Alfa-Tuerne;  thi  Solen 
varmede  godt  her  inde  i  Læ  af  Klipperne,  skønt  deres  Sider 
og  Toppe  endnu  vare  dækkede  med  Sne.  Fodfolket  satte 
sig  igen  i  Bevægelse;  et  Par  Timer  senere  fulgte  vi,  men 
Vejen  maatte  aabenbart  være  meget  besværlig,  thi  for  hver 
5  Minutter  blev  der  gjort  Holdt.  Jeg  red  frem  i  Defileet  for 
at  tegne,  og  efter  at  have  ladt  mit  Muldyr  tilbage,  naaede 
jeg  op  paa  en  Klippeafsats,  hvorfra  jeg  kunde  overskue 
Defileets  halve  Længde  indtil  Pashøjden,  hvor  Nedstigningen 
til  den  anden  Side  skulde  begynde. 


190 

Det  var  en  forunderlig  vild  Bjærgensomhed.  Vendte 
man  Øjet  op  efter  til  Defileets  Créte,  havde  man  til  Venstre 
en  gabende  Afgrund  med  høje  Bjærgtoppe  paa  den  anden 
Side;  til  højre  laa  den  stejle  Klippevæg,  langs  hvis  Side 
Kolonnen  kravlede  fremad  Fod  for  Fod  over  fremstaaende 
Klippestykker  og  nedrullende  Sten.  Et  Par  af  vore  stærkt- 
læssede  Kameler  vare  allerede  styrtede  i  Afgrunden,  og  flere 
skulde  snart  følge  efter.  Aabenbart  egne  disse  Dyr  sig  ikke 
til  saadanne  Bjærgstigninger ;  deres  rette  Hjem  er  Sletten. 
Nu  og  da  kastede  en  af  dem  sig  fuldstændig  udmattet  ned 
under  høje  Brøl,  og  trods  de  Prygl,  som  dens  Fører  trakterede 
den  med,  var  den  ikke  til  at  faa  fremad,  og  da  den  spærrede 
den  kun  nogle  Meter  brede  Passage  for  de  efterfølgende,  var 
der  saaledes  intet  andet  at  gøre,  end  at  dræbe  den  og  vælte 
den  ned  i  Afgrunden.  Efterhaanden  som  Standsningerne 
bleve  hyppigere  oppe  i  Defileet,  samtidig  med  at  Queuen  af 
Kolonnen  trængte  paa,  blev  Trængselen  større  og  større. 
Mand  for  Mand  arbejdede  Fodfolket  sig  frem  mellem  Kameler 
og  Muldyr,  medens  Bjærgartilleriet  jævnlig  maatte  læsse 
Kanonerne  om,  naar  Dyrene  bleve  for  trætte.  Hver  Bjærg- 
kanon  transporteres  af  3  Muldyr,  et  bærer  selve  Kanonen,  et 
andet  Lavetten,  og  et  tredje  Hjulene  og  Stangen.  Øverst 
oppe  i  Passet  og  at  se  til  som  en  lille  sort  Prik  holdt  Oberst 
de  Négrier  med  sin  Stander. 

Op  efter  denne,  der  stadig  paa  vore  Marcher  var  Ret- 
ningspunktet,  bevægede  den  lange  Slangelinie  sig  for  lang- 
somt at  forsvinde  paa  den  anden  Side  af  Toppen. 
Trækkende  mit  Muldyr  efter  mig  og  i  Følge  med  nogle  af 
vore  indfødte  Ryttere,  som  ligeledes  vare  staaede  af,  arbejdede 
jeg  mig  fremad,  forbi  Efternølere,  døde  Kameler  og  efter- 
ladte syge  og  naaede  saa  op  til  det  Punkt,  hvor  Nedstig- 
ningen skulde  begynde.  Da  vore  medtagne  Dyr  højligt 
trængte  til  at  puste  lidt,  satte  vi  os  ned  for  at  afvente 
Rytteriet,  som  snart  maatte  følge  efter  med  »la  compagnie 
franche«. 

Udsigten  var  prægtig.  Det  var  ud  paa  Eftermiddagen, 
og  i   den  Del  af  Passet,    som  vi  havde  passeret,   laa  Kløften 

og  Afgrundene  derfor  mørke  og  i  Skygge,  medens  Solens 
Straaler  legede  paa  de  snedækte  Toppe,  og  bag  ved  dem, 
langt  ude  i  Horisonten  mod  Nord,  aftegnede  sig  Ørkenens 
Sandtoppe  i  blaalige  Toner.  En  af  Araberne  fortalte  mig, 
at  der  i  Nærheden  af  dette  Pas  skulde  findes  en  udbrændt 
Vulkan,  men  nogen  bestemt  Stedangivelse  kunde  han  ikke 
give  —  senere  fik  jeg  andet  Steds  fra  hans  Angivelse 
bekræftet  —  et  Eksempel  af  mange  paa  Arabernes  udmær- 
kede og  vidtstrakte  geografiske  Kundskaber,  som  i  For- 
bindelse med  deres  medfødte  Instinkt  lader  dem  finde  Vej 
overalt  uden  Kort,  selv  hvor  de  ikke  før  have  været.  Min 
Araber  havde  aldrig  før  været  i  disse  Egne,  han  var  oppe 
fra  Tell.  Til  den  Side,  hvor  Passagen  i  tætte  og  bratte 
Slyngninger  førte  ned  som  i  en  Flodseng  mellem  Bjærgene, 
var  Udsigten  temmelig  begrænset. 

Medens  jeg  var  hensunken  i  Beskuelsen  at  den  for  os 
alle  saa  fremmede  Natur  —  det  var  første  Gang,  at  en  fransk 
Kolonne  eller  vist  overhovedet  Europæere  passerede  her  — 
naaede  Forspidsen  af  »la  compagnie  franche«  op  til  os. 
Folkene  vare  staaede  af  og  trak  Muldyrene  efter  sig,  og  det 
gik  meget  fornøjeligt.  Efter  det  første  lange  Ridt  vare  alle 
vel  oplagte  til  for  en  Stund  at  bruge  Benene,  og  nu,  da  de 
vare  lettede  for  Rytternes  tunge  Byrde,  havde  Muldyrene 
ingen  Vanskelighed  ved  at  faa  Fodfæste.  Skrædderen  var  i 
Spidsen  med  sit  Flag,  og  straalende  glad  meddelte  han,  aj; 
Kavalleriet  nok  laa  og  rodede  noget  vel  langt  tilbage.  Saa- 
ledes  forholdt  det  sig  ogsaa,  eftersom  Hestene,  der  ikke  som 
Muldyr  ere  vante  og  skikkede  til  at  gaa  i  Bjærgene,  kun 
ved  den  yderste  Anstrengelse  kunde  føres  frem. 


III. 

Vi  begyndte  nu  Nedstigningen  uden  at  kunne  se  noget 
af  Landet  foran  os,  førend  Flodsengen,  som  vi  marcherede  i, 
pludseligt  drejede  omkring  et  Klippehjørne,  og  Defileet  med 

det  samme  endte,  idet  vi  marcherede  ud  paa  Sletten.  Intet 
Steds  i  de  Egne  i  Syd-Oran,  som  jeg  efterhaanden  har 
besøgt,  har  noget  Landskab  gjort  et  saa  øde  og  ubeskrivelig 
trist  Indtryk  paa  mig  som  det,  der  her  laa  for  mig.  Inde 
i  Passet  have  vi  dog  til  højre  og  venstre  i  Sidedalenes  Kløfter 
eller  i  Klipperevnerne  sét  nogle  enkelte  grønne  Buske  og 
fortørrede  Træer,  men  her  var  det  Ørkenen,  som  aabenbarede 
sig  for  os  i  hele  sin  trøstesløse  Nøgenhed.  Ikke  en  eneste 
Aftegning  saas  paa  denne  uendelige,  gulbrune  Flade,  som  ud 
imod  Horisonten  blev  lysere  og  mere  blaalig,  indtil  den  umær- 
kelig gik  over  i  Himmelhvælvingens  Blaa. 

Oceanet  under  et  Vindstille  kan  ikke  gøre  et  mere  tomt 
og  dødt  Indtryk. 

Ud  over  denne  Ørken  rettede  vi  nu  vore  Skridt  imod 
Syd- Vest  langs  med  den  Bjærgkæde,  som  vi  nylig  havde 
overskredet. 


IV 

Solen  var  allerede  gaaet  ned,  da  vi  Kl.  7  Aften  gjorde 
Holdt  og  sloge  Lejr  efter  13  Timers  March  for  Fodfolkets 
Vedkommende. 

Feltflaskerne  vare  for  længe  siden  tømte,  og  der  blev 
derfor  udleveret  netop  saa  meget  Vand,  som  der  behøvedes, 
for  at  man  kunde  tilberede  Suppen,  en  Blanding  af  Ris  og 
Biscuits,  og  derefter  Soldatens  kæreste  Drik,  Kaffen.  Hverken 
Muldyr  eller  Heste  ble  ve  ordentlig  vandede,  dertil  var  det 
medførte  Forraad  ikke  stort  nok,  og  »la  compagnie  franche«  fik 
derfor  Ordre  til  næste  Dag  at  fremskynde  Marchen  saaledes, 
at  det  allerede  om  Aftenen  kunde  naa  Brøndene  ved  Oglat 
Mussa  i  Chott  Tigri.  Kl.  5  om  Morgenen  skulde  de  to 
Afdelinger  i  Forening  med  det  indfødte  Kontingent  Ryttere, 
Gu  men,  sætte  sig  i  Bevægelse  som  en  langt  fremskudt 
Avantgarde  for  det  efterfølgende  Fodfolk,  der  om  Aftenen 
vilde   slaa   Lejr  langt  tilbage   paa  Bredderne   af  Chott  Tigri, 

som  laa  lige  i  Marchretningen,  uden  at  vi  dog  kunde  se  den, 
da  den  kun  er  en  stor  Fordybning  i  Ørkensletten.  Efter 
den  26de  at  have  kamperet  ved  Brøndene  Oglat  Mussa 
skulde  Rytteriet  dernæst  den  27de  om  Morgenen  rykke 
videre  frem  mod  de  paa  Græsgangene  i  Chott  Tigri  lejrede 
Araberstammer,  som  efter  Spejderes  Udsagn  græssede  deres 
mægtige  Hjorde  der  uden  at  ane  nogen  Fare. 

Paa  alle  de  i  disse  Egne  tidligere  gjorte  Razziaer  var 
det  kun  lykkedes  det  indfødte,  irregulære  Rytteri  i  For- 
bindelse med  nogle  afrikanske  ridende  Jægere  at  afvinde 
Araberne  nogle  tvivlsomme  Fordele,  medens  Resultatet  for- 
mentlig vilde  have  været  et  helt  andet,  dersom  man  blot 
havde  kunnet  skafte  lidt  Fodfolk  til  Stede  i  rette  Tid.  Men 
trods  den  udmærkede  Energi,  hvormed  de  bleve  førte,  og 
den  Udholdenhed,  hvormed  Soldaterne  døjede  Strabadser  og 
Savn,  vare  Fremmedlegionens  Batailloner  ikke  i  Stand  til 
at  marchere  saa  hurtigt,  som  Araberne  kunde  drive  deres 
Hjorde  af  Sted,  naar  de  bleve  forfulgte.  Fodfolket  var  aldrig 
naaet  frem  paa  Kamppladserne  før  end  en  å  to  Dage  senere 
end  Kavalleri-Avantgarden,  tids  nok  til  at  overtage  Faare- 
hyrdernes  Rolle  ved  Bevogtningen  af  Hjordene,  men  derimod 
for  sent  til  at  deltage  i  Kampen  og  den  dermed  forbundne 
Plyndring  af  Teltbyerne.  Ved  denne  ødelagde  man  som 
Regel  alt,  hvad  der  ikke  kunde  medføres,  Resten  læssedes 
paa  de  tagne  Kameler  og  Heste  for  senere  efter  Hjem- 
komsten i  Lejren  at  sælges  tillige  med  Hjordene.  Af  de 
ikke  ubetydelige  Pengebeløb,  som  derved  indkom,  fik  de 
Tropper,  der  havde  deltaget  i  Kampen,  en  vis  Andel. 

Intet  Under  altsaa,  at  det  Mandskab,  som  nu  var  beredent 
og  udset  til  at  gaa  med  Avantgarden,  var  i  en  ypperlig 
Stemning  ved  Udsigt  til  Kamp  og  Bytte.  Latter  og  høj- 
røstet Tale  lød  omkring  Baalene,  og  det  var  langt  ud  paa 
Natten,  før  man  søgte  Hvile  ved  Siden  af  Hestene  og 
Muldyrene,  indsvøbt  i  sit  Tæppe  og  med  Sadlen  til  Hoved- 
pude. For  at  gøre  Oppakningen  lettere,  medførte  de 
beredne  Soldater  ikke  noget  Telt.  Fodfolket  kamperede 
derimod  som  sædvanlig  under  deres  tentes-abris. 

*3 

V. 


Før  Solopgang  den  26de  Februar  var  alt  beredt  til  Op- 
brud, saaledes  at  Avantgarden  kunde  sætte  sig  i  Bevægelse, 
saa  snart  Morgenen  brød  frem.  De  Bjærge,  vi  havde  over- 
skredet den  foregaaende  Dag,  og  bag  hvilke  Solen  stod  op, 
laa  som  mørke  Fantomer  til  venstre  for  os  og  kastede  deres 
Skygger  langt  ud  paa  Ørkensletten,  hvor  vi  skridtede  ud  i 
sydvestlig  Retning,  medens  Hestenes  og  Rytternes  Skikkelser 
tegnede  sig  i  lange  Linier  foran  os  paa  Sandet.  Som  Fort- 
sættelse af  den  omtalte  Bjærgkæde  opdagede  vi  snart  flere 
og  flere  Rygge,  der,  efterhaanden  som  vi  kom  frem,  hævede 
sig  svømmende  i  den  yderste  Horisont  til  venstre. 

Lige  foran  os  vidste  vi,  der  skulde  findes  Bjærge  paa 
den  anden  Side  Chott  Tigri,  som  fra  Syd- Vest  til  Syd-Ost 
er  omgiven  af  en  Bue  af  stejle  Klippemure,  gennem  hvilke 
nogle  faa,  smalle  og  yderst  stejle  og  vanskelige  Bjærgpas 
føre  ud  til  den  paa  den  anden  Side  værende  Tamelelt-Slette. 
Denne  Vold  af  Bjærge  lod  os  haabe,  at  det  vilde  lykkes  os 
at  indhente  og  afskære  Araberne,  inden  de  kunde  undslippe 
til  den  anden  Side. 

Resoluthed  og  frem  for  alt  Hurtighed  maatte  da  være 
Løsenet ;  thi  selv  om  Araberne  skulde  faa  Nys  om  vor  Nær- 
værelse, hvilket  de  efter  al  Sandsynlighed  vilde  faa  gennem 
deres  dristige  Spejdere,  som  altid  holde  Øje  med  de  franske 
Lejre  og  Kolonner,  turde  vi  vente  et  godt  Resultat,  efter 
som  Passagen  gennem  Defiléerne  med  Tusinder  af  Faar, 
Geder  og  Kameler  vilde  tage  saa  lang  Tid,  at  vi  maatte 
komme  tids  nok  til  at  gøre  et  rigt  Bytte.  Op  ad  Dagen  fik 
vi  ogsaa  i  Marchretningen  Øje  paa  nogle  blaalige  Aftegninger, 
og  efter  at  vore  Vejvisere  ved  Hjælp  af  disse  opdukkende 
Bjærgtinder  havde  taget  deres  Kending,  forandrede  vi  lidt  i 
vor  Kurs,  der  fra  nu  af  blev  mere  sydlig. 

Araberne  paa  Sletten  ved  at  finde  Vej  over  Sandhavet  lige- 
som Sømanden  over  Vandet.  Han  holder  stadig  Udkig,  og  medens 
hans  Ørneblik  spejdende  glider  langs  Horisonten  for  at  søge  de 

Punkter,  der  bestemme,  hvor  han  er,  er  der  intet,  der  und- 
gaar  hans  Opmærksomhed,  hverken  den  lette  Røgsøjle  eller 
de  smaa  hvide  Prikker,  der  for  vort  uøvede  Øje  enten  ere 
helt  usynlige  eller  se  ud  som  smaa  Stenpartier,  indtil  Kik- 
kerten rettes  paa  dem,  thi  nu  viser  det  sig,  at  det  er  Araber- 
burnusser, og  i  næste  Øjeblik  opdager  man  ogsaa  en  lille, 
næppe  synlig  Støvsky,  der  forkynder,  at  de  fjendtlige  Spej- 
dere have  sat  deres  Heste  i  Galop.  Tilsyneladende  sidder 
vor  arabiske  Fører  ligegyldig,  hensunken  i  sine  Betragtninger, 
medens  han  nynner  en  af  disse  monotone  Sange,  der  passe 
saa  godt  til  Naturens  sløvende  Ensformighed  og  trykkende 
Stilhed,  derpaa  galoperer  han  pludselig  af  Sted  med  nogle 
Kammerater  for  nærmere  at  undersøge,  hvad  han  har  op- 
daget. 

Vor  Avantgarde  travede  stadig  af  Sted,  det  beredne 
Fodfolk  i  Midten,  vore  80  indfødte  Ryttere  til  højre  paa 
Linie,  og  endelig  de  afrikanske  Jægere  til  venstre.  Af  og  til 
kom  der  Meldinger  fra  Fronten  og  Flankerne,  hvor  Støv- 
skyer fortalte  os  om  vore  Patrouillers  Fremrykning.  Mel- 
dingerne gik  ud  paa,  at  umaadelige  Hjorde  af  Kvæg  vare 
sete  som  store,  hvide  Pletter  imellem  Chott  Tigris  bølge- 
formede, lave  Bakker  og  Dalpartier. 

Landskabet  havde  hele  Tiden  det  samme  Udseende,  og 
næsten  saa  det  ud,  som  om  vi  aldrig  skulde  naa  vort  Maal, 
der  fremdeles  syntes  at  ligge  i  det  ubestemmelige  fjærne. 
Solvarmen  var  overmaade  sløvende  for  Rytterne  og  trættende 
for  Muldyr  og  Heste,  der  pustede  og  stønnede,  forpinte  af 
Tørst.  De  havde  næppe  drukket  siden  den  foregaaende 
Dags  Morgen,  og  det  var  derfor  aldeles  nødvendigt  at  naa 
frem  til  Vand  endnu  samme  Aften.  For  at  lette  Marchen 
for  dem,  og  navnlig  for  Hestene,  der  vare  værst  medtagne, 
blev  der  nu  og  da  kommanderet  »sid  af«,  og  i  nogen  Tid 
næsten  løb  vi  saa  ved  Siden  af  vore  Kammerater,  indtil  der 
atter  blev  beordret  »sid  op«. 

Saaledes  skridtede  vi  ofte,  og  derved  holdt  ogsaa  Folkene 
sig  livlige. 

VI. 

Henad  Eftermiddagen  naaede  vi  Ud  til  Bredden  af  Chott 
Tigri  langs  en  af  de  mange  Flodsenge,  som  for  det  meste  ere 
tørre,  men  som,  naar  der  enkelte  Gange  falder  Regn,  svulme 
under  det  pludselige  og  rivende  Tilløb.  I  Saharas  Ørkener 
findes  mange  saadanne  Floder,  som  omhyggeligt  blive  afsatte 
paa  Kortene,  men  som  kun  sjældent  fortjene  Navnet.  I 
mange  Tilfælde  ende  disse  Floder  blindt,  enten  i  et  Slags 
Bassin,  der  ogsaa  er  tørt,  eller  de  tabe  sig  i  Ørkensandet 
lige  saa  pludseligt,  som  de  ere  dannede.  Næsten  umærkeligt 
havde  vi  overskredet  Chottens  Bred  og  bevægede  os  derefter 
snart  mellem  hushøje  Klitter,  snart  æltende  fremad  i  dybt 
Sand  og  snart  atter  hen  over  frodige  eller  dog  mere  frodige 
Dalpartier,  hvor  en  enkelt,  lille  Blomst  smilede  os  i  Møde. 
Et  Maleri  taget  mellem  Vestjyllands  Klitter  kunde  lige  saa 
godt  fremstille  det  Landskab,  gennem  hvilket  vi  her  arbejdede 
os  frem,  Skridt  for  Skridt.  Patrouillerne  bleve  forstærkede  i 
dette  farlige  Terrain,  medens  vore  Goumiers  hyppigere  og 
hyppigere  bragte  Meldinger  om  Fjendens  Nærhed,  saa  mange 
allerede  troede,  at  Øjeblikket  til  Angreb  var  nær.  Det  skulde 
imidlertid  ikke  komme  før  næste  Dag. 

Det  beredne  Fodfolk  var  overmaade  medtaget.  Sadlerne, 
der  ikke  alle  passede  godt,  begyndte  at  trykke  Dyrene, 
medens  Mandskabet,  der  havde  siddet  til  Hest  eller  marcheret 
hele  Dagen  paa  nogle  faa  korte  Hvil  nær,  var  udmattet. 
Det  blev  derfor  nødvendigt  at  holde  Hvil.  Muldyr  og 
Ryttere  kastede  sig  i  Sandet  og  sov  væk  Side  om  Side  en 
Times  Tid,  saa  maatte  vi  af  Sted  igen.  Solen  gik  nu  ned, 
luende  rød,  og  Mørket  fulgte  hurtigt  paa,  medens  vi  arbejdede 
os  frem  igennem  Lavninger,  hvor  de  enkeltstaaende,  mørke 
Klippeblokke  eller  Klippepartier,  der  hævede  sig  op  af 
Sandet,  i  vor  forpinte  Hjærne  toge  Form  af  uhyre  Sfinkser 
eller  fantastiske  Kæmpeskikkelser. 

Vore  Vejvisere  havde  Vanskeligheder  ved  at  finde  sig 
til  Rette   i  Mørket  mellem  disse  Sandbanker,    hvor  den  ene 

lignede  den  anden.  De  foreslog  derfor,  at  vi  skulde  holde 
Hvil,  til  det  blev  Morgen.  Men  herom  kunde  der  aldeles 
ikke  være  Tale,  frem  maatte  vi  til  Vand,  for  at  Kræfterne 
kunde  være  friske,  naar  vi  ved  Daggry  skulde  falde  over 
de  fjendtlige  Arabere.  Vi  fortsatte  altsaa  vor  March,  idet 
vi  af  og  til  gjorde  Holdt  for  at  orientere  os  eller  udsendte 
Ryttere  for  at  rekognoscere,  men  de  kom  hver  Gang  tilbage 
med  uforrettet  Sag,  indtil  endelig  en  Goumier  bragte  den 
Efterretning,  at  Brondene  vare  fundne,  men  om  der  var 
Vand  i  dem,  kunde  han  ikke  sige.  Det  saa  ud  til,  at 
Araberne  for  nylig  havde  været  der  for  at  lade  deres 
Hjorde  drikke. 

Vi  overskred  den  Mur  af  Klipper,  der  omgav  Lavningen, 
hvor  Brøndene  fandtes.  Det  var  i  Begyndelsen  aldeles 
ikke  muligt  at  skelne  noget  som  helst,  men  efterhaanden 
opdagede  vi  ved  Stjernernes  sparsomme  Lys  fra  den 
natlige  Himmel  en  Mængde  Huller  i  den  hvide  Kalk- 
stensklippe,  der  her  dannede  Jordoverfladen.  Alle  trængte 
sig  til,  man  stak  Hænderne  ned  i  Hullerne,  kastede  Sand 
derned  for  at  føle  eller  høre,  om  der  var  Vand,  men 
uden  Resultat.  Enkelte  begyndte  at  blive  trøstesløse;  men 
vore  Goumiers,  som  bedre  kendte  Forholdene,  sagde,  at  vi 
kun  havde  truffet  paa  Forsøgsbrønde,  og  at  der  maatte 
findes  Vand,  ellers  havde  Araberne  ikke  gravet  saa  mange. 
Vi  ledte  og  ledte,  sendte  spørgende  Sten  ned  i  Dybene, 
men  fik  længe  kun*' det  samme  trøstesløse  Svar,  indtil  endelig 
et  svagt  Pladsk  dybt  nede  fra  forkyndte,  at  der  var  Vand. 
Der  blev  en  voldsom  Trængsel  om  dette  Vandhul,  da 
enhver  hurtigst  muligt  vilde  skaffe  sig  Lindring  for  sin 
brændende  Tørst.  Dyrene,  som  kunde  lugte,  at  der  var 
Vand,  bleve  livlige,  vrinskede,  stampede  i  Jorden  og  trængte 
ligeledes  paa;  de  snusede  og  snappede  efter  Vandet,  som 
hejsedes  op  i  Kogekar,  bundne  til  Enderne  af  lange  Liner, 
hvilke  i  Hast  bleve  knyttede  sammen  af  Teltsnore  og  Skærf. 
Jeg  saa  et  Muldyr,  der  lagde  sig  paa  Knæ  og  strakte  Halsen 
ned  i  Brønden  for  at  snappe  Vandet  af  det  Kogekar,  som 
dets   Rytter    allerede    flere    Gange    havde    ladet    det   tømme. 


198 

Det  fik  Overballance  og  begyndte  allerede  at  glide  ned  i 
Dybet,  da  nogle  til  Stede  værende  Arabere  pilsnart  grebe  fat 
i  Sadeltøjet  og  trak  det  tilbage.  Mennesker  og  Dyr  drak  af 
de  samme  Kar.  Men  paa  denne  Maade  gik  det  for  langsomt 
og  syntes  ingen  Ende  at  faa.  Man  næsten  sloges  om  Vandet. 
Da  fandt  Løjtnant  Masonne  som  altid  paa  Raad.  Han  lod 
nogle  enkelte  blive  tilbage  ved  Brønden  for  at  hejse  Vand 
op  til  Dyrene,  thi  før  de  bleve  stillede  tilfreds,  kunde  Rytterne 
ingen  Ro  vente.  Derpaa  lod  han  i  Hast  tage  nogle  Tæpper 
fra  Sadlerne.  Fire  Mand  holdt  hver  sit  Hjørne,  og  saa  østes 
Vandet  op  deri.  Det  hjalp;  efter  halvanden  Times  Tid 
havde  alle  drukket,  og  Lædersækkene  vare  fyldte;  saa 
samlede  man  lidt  Brændsel  for  at  koge  Kaffe  og  Ris,  men 
de  allerfleste  vare  imidlertid  sødeligt  indslumrede.  Skild- 
vagterne, som  havde  Ordre  til  at  vække  Folkene,  naar 
Kokkene  vare  færdige  med  Maden,  havde  et  møjsommeligt 
Arbejde.  Halvsovende  slugte  enhver  sin  Portion,  og  efter 
at  Buggjordene  vare  løsnede  paa  Dyrene,  strakte  Mennesker 
og  Dyr  sig  Side  om  Side  paa  Sandet,  hvor  vi  sov  fast  og 
trygt  som  i  den  hyggeligste  Seng. 


VII. 

Der  var  kommen  Melding  om,  at  Fjenden  havde  faaet 
Nys  om  vor  Fremmarch  og  derfor  beredte  sig  til  Flugt  i 
Retning  af  Bu-Arfa,  et  af  de  ovenomtalte  Bjærgpas.  Vi  fik 
derfor  kun  Ro  i  to  Timer.  Kl.  2  purredes  der  ud,  og  i  Mulm 
og  Mørke  marcherede  vi  nu  uafbrudt  fremad  til  Kl.  6,  da 
det  begyndte  at  dages,  saa  blev  der  gjort  Holdt  for  at 
afvente  Meldinger  fra  de  fremmede  Arabere.  Trætheden  var 
om  ikke  forsvunden  saa  dog  trængt  tilbage  i  Følelsen  af, 
hvad  der  stundede  til,  og  en  forunderlig,  næsten  højtidelig 
Stemning  bredte  sig  over  det  Hele,  som  vi  holdt  der  i 
Morgendæmringen  den  27de  Februar  beredte  til  Angreb. 
Der   blev   ikke  talt  mange  Ord.      Løjtnant  Masonne   røg  sin 

Cigaret  og  smilte  af  og  til,  naar  hans  Øjne  løb  ned  ad  det 
beredne  Fodfolks  Rækker.  »Ere  I  trætte?«  spurgte  han  — 
man  rystede  paa  Hovedet  —  »saa  bare  hurtigt  frem  og  glem 
ikke,  at  I  ere  Infanterister«.  Mange  forstod  dengang  vistnok 
ikke  denne  Advarsel,  som  imidlertid  to  Maaneder  senere  fik 
en  sorgelig  Kommentar,  da  den  gamle  Løjtnant  og  25  af 
hans  Ryttere  bleve  massakrerede  ved  Temaid-ben-Salem  i 
Chott-Tigriy  fordi  Folkene  ikke  fik  Tid  til  at  staa  af  Hestene 
og  kæmpe  til  Fods. 

Da  Solen  brød  frem  over  Horisonten  og  lagde  et  diset, 
paa  sine  Steder  taageagtigt  Slør  over  Chott  Tigris  bølgende 
Sletter,  medens  Bjærgtinderne  i  det  fjærne  Syd  glimrende 
belystes  af  dens  Straaler,  var  det  næppe  muligt  at  skelne 
vor  lille  Avantgarde,  som  indhyllet  i  Taagen  holdt  i  en 
Lavning.  Vore  Arabere,  der  ordnede  paa  Linie  som  sæd- 
vanlig dannede  højre  Fløj,  stege  af  Hestene  og  vare  med 
Ansigterne  vendte  mod  Østen  i  nogle  Minutter  hensunkne  i 
Bonnen  til  Allah,  der  nu  skulde  give  dem  Sejr  og  fremfor 
alt  Bytte. 

Derpaa  afbrødes  Stilheden  pludselig  af  Kommandoordene 
»Sid  op«  og  »Fremad«,  og  nu  gik  det  af  Sted  i  Trav  eller 
Galop  lige  til  Kl.  10.  Af  og  til  lød  et  Skud  ude  fra 
Patrouillerne.  Fjendens  Ryttere  viste  sig  baade  i  Front  og 
Flanke,  men  det  var  øjensynlig  kun  hans  Efternølere  og 
Folk,  som  skulde  holde  Øje  med  os,  medens  Hovedstyrken 
holdt  sig  parat  til  at  modtage  vort  Angreb,  naar  vi  naaede 
frem  til  det  Sted,  hvor  Hjordene  græssede  og  Teltene  vare 
opslaaede. 

Det  gjaldt  om  ikke  at  spilde  et  Øjeblik,  thi  baade 
kunde  vi  da  komme  for  sent  til  at  faa  Tag  i  Hjordene,  og 
desuden  kunde  den  betydelige  Overmagt,  som  formodenlig 
allerede  var  til  Stede,  hvert  Øjeblik  blive  forøget  fra  tililende 
Stammer. 

Det  var  nu  to  Dage  siden,  vi  havde  forladt  vor  Lejr 
ved  A'in-ben-Khelil ,  og  i  dette  Tidsrum  havde  vor  lille 
Avantgarde    tilbagelagt    henimod    150    Kilometer,    men    des- 

uagtet  var  Trætheden  ikke  til  at  mærke,  da  vi,  efter  Kl.  10 
at  have  hvilet  i  nogle  Minutter,  atter  rykkede  frem. 

Fjendtlige  Ryttere  saas  nu  massevis  tage  Flugten 
henimod  Bu-Arfa  Defileet,  foran  hvilket  man  i  Kikkert 
skelnede  store,  hvide,  bevægelige  Pletter,  der  ikke  kunde 
være  andet  end  Hjorde,  som  man  var  i  Færd  med  at  drive 
igennem  Passet.  Skydningen  blev  samtidig  livligere  ude  ved 
Patrouillerne,  som  bleve  inddragne,  saasnart  Araberne  gjorde 
Mine  til  at  ville  tage  mod  Angreb.  Det  gik  nu  af  Sted,  alt 
hvad  Dyrene  kunde  løbe,  »La  compagnie  franche«  i  Karré- 
formation i  Midten,  Kavalleriet  i  Echelon  paa  venstre  Fløj, 
medens  vor  Gum  paa  højre  Fløj  snart  galoperede  af  Sted 
uden  nogen  synderlig  Orden.  Terrainet  afvekslede  med 
Lavninger  og  Bakker,  som  dog  ikke  vare  meget  høje.  Buske 
og  Planter  bedækkede  Jorden,  og  talrige  Stier  slyngede  sig  i 
Retning  af  Bjærgpasset,  hidrørende  fra  Hjordene,  der  daglig 
drives  derind  for  at  drikke.  Der  findes  nemlig  her  nogle 
faa  Brønde,  som  dog  langtfra  eiae  tilstrækkelige  til  at  forsyne 
de  Tusinder  af  Dyr,  som  søge  disse  Græsgange,  og  ofte 
have  Araberne  leveret  hverandre  Kampe  om  Benyttelsen 
af  disse  Kilder  særligt  i  tørre  Somre,  naar  Hjordene, 
som  græsse  i  Chott  Tigri,  ere  nær  ved  at  omkomme  af 
Tørst,  fordi  de  derværende  Brønde  ogsaa  ere  utilstrækkelige 
til  deres  Underhold. 

Enkelte  Steder  kom  vi  forbi  Lejrpladser,  som  nylig  vare 
forladte.  Der  laa  Teltstænger,  Kroge,  Kogekar,  Vandkrukker, 
ja  enkelte  hele  Telte  spredte  til  højre  og  venstre.  Overalt 
havde  vi  Indtrykket  af,  at  man  var  brudt  op  for  ganske  nylig 
og  ikke  havde  haft  Tid  til  at  tage  alt  med. 

Hist  laa  en  udmattet  Kamel,  der  var  ladt  tilbage  med 
Baldakinen  paa  Ryggen,  her  løb  enkelte  forsprængte  Gedekid 
og  Faar  omkring,  og  længere  borte  var  der  endnu  flere 
Telte  og  Flokke  af  Faar.  Et  Sted  stod  en  Kamel  og 
gnavede  af  nogle  Buske,  forskrækket  rejste  den  Hovedet  i 
Vejret,  da  vi  susede  forbi,  og  løb  saa  af  Sted  foran  os  med 
nikkende  Hoved  og  i  den  forunderlige  Pasgang,  som  fortner  saa 
forbausende  godt.    Men  der  var  ikke  Tid  til  lang  Betragtning, 

thi  fremad  gik  det  saa  hurtigt  som  muligt  for  at  afskære 
Hjordene,  og  hvor  vi  kom  frem,  viste  der  sig  stadig  noget 
nyt.  Faareflokkene  bleve  talrigere  og  talrigere,  Teltpladserne 
ligesaa,  og  vi  galoperede  nu  af  Sted  mellem  brægende  Faar 
og  flygtende  Kameler  forbi  forladte  Telte  og  Sække,  fyldte 
med  Dadler.  Samtidig  toge  vi  en  noget  forandret  Retning 
ved  at  boje  af  til  venstre  for  at  beskrive  en  Bue  og  saaledes 
falde  Fjenden  i  Flanken  og  dermed  afskære  hans  Hjorde  fra 
Adgangen  til  Bu-Arfa.  Det  syntes  et  Øjeblik,  som  vort 
Angreb  skulde  mislykkes,  thi  Araberne  gjorde  Front  i  store 
Masser  og  rykkede  os  i  Møde,  medens  samtidig  vor  Retraite- 
linie  syntes  afskaaren  af  andre  lige  saa  store  Sværme,  der 
under  voldsomme  Hyl  nærmede  sig  i  Karriere. 


VIII. 

»La  compaguie  franche«  fik  netop  Tid  til  at  sidde  af 
og  ordne  sig  i  en  tætsluttet  Karré  med  Muldyrene  i  Midten, 
inden  de  første  fjendtlige  Ryttere  susede  ind  baade  i  Fronten 
og  i  Queuen. 

Vor  Gum  havde  faaet  Ordre  til  ved  en  omgaaende 
Bevægelse  at  falde  de  bagfra  kommende  Fjender  i  Flanken, 
vort  Kavalleri  skulde  foretage  en  lignende  Manøvre  mod  de 
i  vor  Front  fremrykkende  Arabere,  og  de  to  Rytterafdelinger 
vare  snart  forsvundne  for  vore  Blikke,  indhyllede  i  Støv-  og 
Røgskyer  og  blandede  i  Haandgemæng  med  de  fjendtlige 
Ryttere.  Samtidig  modtog  Fodfolkskarréen  Fjendens  forreste 
Ryttersværme  med  en  heftig  Ild,  thi  i  samme  Øjeblik,  som 
Araberne  viste  sig,  og  inden  Kommandoen  endnu  var  givet, 
havde  enkelte  Skytter  affyret  deres  Geværer,  og  da  Signalet 
saaledes  dermed  var  givet,  rullede  Hurtigilden  snart  over  hele 
Linien.  Røgen  lagde  sig  tæt  hen  over  os.  Gennem  den  saa 
vi  Glimtene  fra  Fjendens  Geværer,  naar  han  i  Pistolskuds 
Afstand  affyrede  sit  Skud  for  derpaa  i  samme  Nu  at  for- 
svinde.   Længe  før  Skuddet  affyres,  ser  man  Geværmundingen 

rettet  mod  sig.  I  det  Øjeblik,  det  fyres  af,  ligesom  standser 
Hesten  et  Øjeblik  for  i  det  næste  pilsnart  at  vende  sig  til 
Flugt.  Araberen,  der  staar  op  i  Bøjlerne,  styrer  Hesten 
med  Benene  og  kaster  i  Regelen  med  højre  Haand  Geværet 
i  Vejret   efter  Affyringen  af  Skuddet  for  at  undgaa  Rekulen. 

Midt  under  alt  dette  forsøgte  Officererne  forgæves  at 
blive  Herrer  over  Ilden,  dels  for  at  se,  hvad  Virkning  den 
havde  gjort,  dels  for  at  lede  Skydningen,  der  indhyllede  vore 
Omgivelser  i  en  saa  tæt  Røg,  at  det  snart  vilde  være  umuligt 
at  skelne  Ven  fra  Fjende. 

Endelig  trængte  Løjtnant  *Masonnes  Stemme  igennem. 
»Hold  inde  med  Skydning!«  og  »Rolig!«  lød  Kommandoen 
med  Tordenstemme,  og  nu  sagtnedes  Skydningen  samtidig 
med,  at  Angrebene  ophørte. 

Rundt  om  os  laa  der  døde  Ryttere  og  Heste;  men 
længere  borte  var  Kampen  øjensynlig  i  fuld  Gang  mellem 
vort  Kavalleri  og  de  tyve  Gange  stærkere  Fjender,  der 
af  al  Magt  søgte  at  drive  det  bort  fra  vor  Fodfolkskarré. 

Officererne  turde  ikke  lade  skyde  paa  denne  kærnpende 
Masse,  hvor  Skuddene  lige  saa  godt  kunde  ramme  vore 
egne  som  Fjenden.  Ikke  300  Alen  fra  os  foregik  alt  dette. 
Larm,  Skrig,  Geværknald  og  Hyl  hvirvledes  op  i  Luften 
mellem  Støv  og  Røg.  Det  var  nogle  forfærdelige  Minutter. 
Dødsstilhed  herskede  i  vor  lille  Kolonne,  som  ikke  kunde 
røre  sig  uden  Fare  for  at  miste  Muldyrene.  Enkelte,  der 
ikke  kunde  styre  deres  Kamplyst,  lagde  Geværerne  til 
Kinden,  og  et  enkelt  Skud  gik  af,  men  i  samme  Nu  lød 
ogsaa  Løjtnant  Masonnes  Stemme:  »Den,  der  rører  sig,  før 
jeg  giver  Ordre,  skyder  jeg  ned!«  Dog  blev  denne  vor 
Rolle  som  Tilskuer  ikke  af  lang  Varighed. 

De  i  Kampen  indviklede  Ryttere  bleve  efter  et  Par 
Minutters  Kamp  nødsagede  til  at  søge  Tilflugt  ved  Fodfolks- 
karréen.  Heldigvis  trak  begge  vore  Rytterafdelinger  sig  til- 
bage paa  Fløjene.  Jorden  dundrede  under  dette  hurtige 
Ridt,  og  Sandet  fløj  til  alle  Sider  i  Vejret,  medens  Faar, 
Geder  og  Kameler  forfærdede  løb  omkring  imellem  hver- 
andre.    I  samme  Øjeblik,    som  Fronten  var  bleven  fri,    kom- 

manderedes  der  »Fyr!«,  og  den  første  Salve,  som  udførtes 
udmærket  godt,  gjorde  lyst  i  Arabernes  forreste  Rækker,  da 
de  kom  os  paa  ca.  50  Alens  Afstand.  Nye  Hobe  styrtede 
sig  dog  straks  over  os  paa  samme  Maade,  stadig  modtagne 
paa  nært  Hold  af  vore  velrettede  og  nu  roligt  afgivne  Salver, 
indtil  den  sidste  Flok  var  dreven  tilbage,  saa  kommanderedes 
vort  Rytteri  atter  frem  til  Forfølgelse,  paa  een  Deling  nær, 
der  holdtes  i  Reserve.  Denne  Deling  beordredes  at  sidde 
af  og  føre  Hestene  ind  i  Karréen,  som  nu  omgaves  med  to 
Delinger  Fodfolk  og  een  Deling  afsiddet  Rytteri.  De  reste- 
rende to  Delinger  Fodfolk  rykkede  frem  i  Fronten,  opløste 
i  Skyttekæde  og  med  Ordre  til  i  Tilfælde  af  fornyet  Angreb 
at  formere  Karré  ud  til  en  af  Siderne.  Et  nyt  Angreb 
udeblev  heller  ikke,  og  nu  gentog  sig,  hvad  allerede  een 
Gang  havde  fundet  Sted:  vort  Kavalleri,  der  havde  forfulgt 
de  flygtende  et  kort  Stykke  Vej  og  nedsablet  nogle  faa 
Arabere,  blev  standset  og  næsten  omringet.  Skønt  de  denne 
Gang  rykkede  frem  i  mere  sluttet  Orden,  kunde  de  intet 
alvorligt  udrette  hverken  med  Sabel  eller  Karabin  mod  de 
dygtige,  fjendtlige,  beredne  Skytter,  der  i  store  Masser 
vendte  sig  mod  dem  og  overdængede  dem  med  Kugler. 
Atter  maatte  de  vende  om.  De  toge  Retning  ned  mellem 
vore  to  Afdelinger  Fodfolk,  efterfulgte  ligesom  før  af  Arabernes 
Sværme.  Den  i  Skyttekæden  opløste  Styrke  formerede  imid- 
lertid Karré,  saa  snart  den  saa  Udfaldet  af  Rytterkampen, 
og  da  Araberne  paa  ny  nærmede  sig,  bleve  de  fra  begge 
Sider  modtagne  med  en  Krydsild,  der  nødte  dem  til  at 
vende  om,  efterladende  mange  døde  foruden  de  saarede 
og  døde,  som  de  havde  kunnet  opsamle  og  føre  med  sig; 
thi  Araberen  betragter  det  som  en  hellig  Pligt  ikke  at  lade 
saadanne  falde  i  de  vantros  Hænder.  Enkelte  af  deres  Ryttere 
havde  i  den  Anledning  Stokke  med  derpaa  anbragte  Kroge,  som 
de  i  Farten  hage  fast  i  de  faldnes  eller  saaredes  Burnusser 
for  at  drage  dem  til  sig. 

Disse  Kroge  anvendes  ogsaa  ofte  som  Middel  til  at 
rive  Fjenden  af  Hesten.  Har  en  Araber  f.  Eks.  saaret  en 
Fjende,    farer  han  løs   paa   ham,    river  ham    af  Hesten    ved 

Hjælp  af  Krogen  og  dræber  ham  med  sin  Kniv.  Disse 
Knive  ere  for  Araberne  kostbare  Arvestykker,  paa  hvilke 
der  indridses  Mærker  for  hvert  Hoved,  de  have  afskaaret. 
Sablen  anvender  Araberen  meget  sjældent.  Foruden  med 
Gevær,  Kniv  og  Krog  ere  de  ogsaa  ofte  bevæbnede  med 
Knortekæppe  (Matrakke),  med  hvilke  de'  bibringe  en  saaret 
Modstander  Dødshugget.  Araberen  sparer  altid  paa  Krudtet, 
det  koster  ham  for  meget  at  faa  det  i  disse  Egne,  til  at  han 
jo  ikke  altid,  naar  han  kan,  anvender  andre  Vaaben. 

Endnu  forsøgte  Araberne  et  tredje  Angreb,  forinden  dé 
toge  Flugten.  Vort  Kavalleri  gik  ogsaa  denne  Gang  imod 
dem,  blev  af  Masserne  trængt  tilbage  og  søgte  Ly  bag 
Fodfolkskarréerne,  der  nu  for  tredje  Gang  afgjorde  Kampen 
til  Fordel  for  de  franske  Vaaben.  —  Ved  alle  tre  Angreb, 
der  ikke  havde  staaet  længere  paa  end  10 — 15  Minuter,  var 
det  saaledes  til  fulde  godtgjort,  hvor  fordelagtigt  det  var  at 
have  Fodfolk  med  i  Avantgarden.  Uden  dettes  Hjælp  vilde 
Kampen  denne  Gang  utvivlsomt  have  faaet  et  uheldigt  Ud- 
fald, og  hvis  Rytteriet  tidligere  havde  betragtet  »la  com- 
pagnie  franche«,  de  improviserede  Ryttere,  med  lidt  haanlige 
Blikke,  saa  maatte  de  dog  nu  indrømme,  at  de  i  Dag  havde 
frelst  Avantgarden  fra  en  Massakre. 


IX 

Skønt  Hestene  vare  meget  trætte,  blev  der  dog  straks 
kommanderet  »Avantgarden  fremad!«  Fodfolket  steg  til 
Hest,  de  enkelte,  hvis  Muldyr  vare  blevne  skudte,  fangede 
i  Hast  et  Par  Kameler,  der  maatte  gøre  Tjeneste  indtil  videre, 
og  Kompagniet  travede  fremad,  efterfulgt  af  Rytteriet  og  de 
indfødte  Ryttere.  Vi  havde  ingen  døde  i  Kampen,  men 
nogle  saarede,  som  bleve  anbragte  i  Bærestole  paa  Muldyr, 
for  saa  vidt  de  ikke  kunde  sidde  til  Hest. 

Da  Fremmedlegionens  Batailloner  —  for  hvilke  vi  vare 
fremsendte    som    Avantgarde  —  ikke    kunde    ventes    at    naa 

længere  frem  om  Aftenen  end  til  et  Sted,  der  laa  omtrent 
20  Kilometer  bagved  Valpladsen,  og  da  en  saa  lille  Styrke 
som  vor  ikke  kunde  tænke  paa  alene  at  forcere  Bjærgpasset 
ved  Bu-Arfa,  hvor  man  maatte  antage,  at  Fjenden  vilde 
bide  sig  fast  for  at  faa  Tid  til  at  drive  Hjordene  bort,  og  da 
man  endelig  kunde  befrygte,  at  Araberne  igen  vilde  samle 
sig  for  at  søge  at  tilbageerobre  de  Telte  og  Hjorde,  som  nu 
faldt  i  vore  Hænder,  blev  det  besluttet,  at  Fodfolket  skulde 
ride  frem  i  Retning  af  Bu-  Arfa  for  at  holde  Øje  med  den 
vigende  Fjende  og  afslaa  mulige  Angreb,  medens  Kavalleriet 
og  vor  Gum  drev  Flokkene  sammen,  opbrændte  Teltene 
og  ødelagde,  hvad  der  ikke  kunde  tages  med.  Derefter 
skulde  saa  hele  Avantgarden  med  sit  Bytte  i  største  Hast 
trække  sig  tilbage  til  Hovedstyrken  under  Oberst  de  Négrier, 
som  imidlertid  ved  en  Goumier  var  bleven  underrettet  om 
vort  Held  og  opfordret  til  at  rykke  os  saa  langt  i  Møde, 
som  Soldaternes  udmattede  Tilstand  tillod  det. 

Medens  »la  compagnie  franche«  udstillede  sine  Poster 
omtrent  en  Fjerdingvej  foran  den  erobrede  Lejrplads,  be- 
gyndte Kavalleriet  at  drive  de  forsprængte  Flokke  sammen. 
Men  det  var  et  langt  møjsommeligere  Arbejde,  end  man 
havde  troet.  For  uøvede  Hyrder  og  uden  Hunde,  thi  disse 
vare  selvfølgelig  paa  nogle  enkelte  nær  fulgte  med  Araberne, 
var  det  næsten  umuligt  at  faa  Faarene  samlede.  Det  var  et 
malerisk  og  livligt  Syn  at  se  disse  Ryttere  spredte  rundt  om 
paa  Sletten  i  smaa  Patrouiller.  Hist  slog  man  Kreds  om 
nogle  Hundrede  tagne  Kameler,  af  hvilke  flere  dog  forsøgte 
at  undvige,  jagede  af  nogle  Ryttere,  der  havde  stor  Møje 
blot  med  at  følge  Dyrene,  endsige  standse  dem,  naar  de  i 
deres  bratte  Drejninger  brød  af  til  Siden;  her  kom  en  halv 
Snes  Mand  drivende  med  nogle  Tusinde  Faar  og  Geder, 
medens  andre  langt  ud  til  højre  og  venstre  jog  omkring  for 
at  stoppe  forskellige  Flygtninge  i  Farten.  Et  Sted  var  man 
i  Færd  med  at  brænde  en  Duar  (en  Samling  Telte),  efter  at 
man  først  havde  bjærget  nogle  Sække  med  Dadler,  flere 
udmærket  smukke,  vævede  Kamelhaarstæpper  og  Husgeraad, 
der  kunde  anvendes  i  Bivuaken,  og  ikke  langt  derfra  saas  en 

Soldat  malke  en  Ged,  med  Huen  som  Mælkespand,  for  at 
stille  sin  Torst.  I  et  Telt  gjorde  man  et  Fund  af  en  Pose 
Kobbermønter  tillige  med  en  Mængde  Prydelser:  Ringe, 
Halsbaand,  Knive,  nogle  gamle  Flintlaasgeværer,  Sadler, 
Hovedtøj,  guldbroderede  Punge,  Patrontasker  o.  s.  v.  I  et 
andet  Telt,  som  øjensynligt  var  forladt  i  største  Hast,  brændte 
Ilden  endnu  under  en  stor  Krukke,  fyldt  med  Vand,  medens 
en  Kurv  med  »Kus-Kussu«  var  anbragt  i  Krukkens  brede 
Halsaabning,  og  da  Maden  allerede  var  kogt  færdig  af  de 
opstigende  Dampe,  skyndte  de  heldige  Findere  sig  at  faa  sat 
den  til  Livs.  I  samme  Telt  fandtes  en  tam  Gazelle,  der  stod 
bunden  sammen  med  et  Gedekid.  Et  andet  Sted  traf  man 
paa  et  nyfødt  Føl ;  en  Rytter  adopterede  den  moderløse,  tog 
det  op  foran  paa  sin  Hest  og  førte  det  med  sig.  Det  fik  Faare- 
mælk  at  drikke  og  fulgte  senere  stadig  sin  Plejefader,  sov 
ved  Siden  af  ham  i  Bivuaken  og  holdt  sig  ved  Siden  af  hans 
Hest,  som  det  lod  til  at  have  kastet  sin  Kærlighed  paa, 
skont  det  var  en  Hingst. 

Under  alt  dette  hørtes  af  og  til  Geværskud  i  det  fjerne. 
Det  var  Posterne  og  Patrouillerne,  som  bleve  angrebne  af 
mindre  Rytterhobe,  der  formodenlig  enten  vilde  søge  at 
redde  deres  Ejendele,  eller  maaske  snarere  var  det  nogle  af 
disse  Marodører,  der  altid  som  Hyæner  ere  beredte  til  at 
plyndre  og  røve  paa  Valpladserne. 

Det  var  imidlertid  blevet  hen  paa  Eftermiddagen,  og 
Tørsten  plagede  os  alle  saa  meget  haardere,  som  alle  de 
Delikatesser,  vi  havde  fundet  og  fortæret  i  Teltene,  vare 
gledne  ned  uden  en  Draabe  Vand;  man  maatte  derfor  tænke 
paa  at  marchere  tilbage  til  Fodfolkskolonnens  Lejrplads, 
hvor  vi  vilde  finde  Vand,  om  end  af  noget  saltholdig  Be- 
skaffenhed, saaledes  som  det  ofte  er  Tilfældet  i  disse  ud- 
tørrede Søer  (Chotts).  I  alle  Tilfælde  maatte  vi  være  i 
Bivuaken  inden  Nattens  Frembrud  for  at  undgaa  et  natligt 
Overfald,  hvilket  sikkert  ikke  vilde  udeblive,  hvis  vi  viste 
Blottelser,  thi  Fjendens  Spejdere  saas  at  følge  os  hele  Tiden, 
om  end  i  lang  Afstand.  —  Klokken  halv  tre  blev  der  givet 
Ordre   til   at  gaa  tilbage.      Fodfolket  dannede  Arrieregarden, 

medens  Rytteriet  og  vor  Gum  i  en  Firkant  omgav  »Razziaen« 
med  Patrouiller  til  Siderne.  Vi  havde,  som  det  senere  ved 
Optællingen  viste  sig,  taget  omtrent  600  Kameler,  14,000 
Faar  og  Geder,  og  brændt  mellem  70  til  80  kostbare  Telte, 
og  hvad  der  iøvrigt  ikke  kunde  medføres. 

Oppe  i  Tell  havde  jeg  set  store  Hjorde  af  Faar,  der 
ved  Hjælp  af  Hunde  kun  bleve  passede  af  nogle  faa  Hyrder, 
og  jeg  havde  undret  mig  over  den  Ro  og  Stilhed,  som 
herskede  i  disse  Flokke  paa  Tusinder  af  Dyr.  Helt  anderledes 
var  det  med  vor  14,000  store  Flok,  som  nu  langsomt  satte 
sig  i  Bevægelse.  Det  var  en  øredøvende  Støj,  idet  Faarenes 
Brægen  og  Kamelernes  Brøl  blandede  sig  med  Soldaternes 
Raab,  naar  det  regnede  med  Vittigheder  og  Tilraab  til  de 
genstridige  undergivne.  Mange  af  Folkene  vare  staaede  af 
Hestene,  som  nu  vare  belæssede  med  Bytte,  og  andre  havde 
sat  sig  op  paa  Kameler,  enten  fordi  deres  Heste  vare  for 
trætte,  eller  fordi  de  vare  blevne  saarede. 


X. 

Det  var  saaledes  et  malerisk  Syn,  der  frembød  sig  for 
Fodfolkskolonnen,  da  den  om  Aftenen  ved  Solnedgang  naaede 
de  omtalte  Brønde,  20  Kilometer  fra  det  Sted,  hvor  vi  havde 
gjort  vor  Razzia,  og  et  Triumftog  i  Roms  Velmagtsdage  kan 
næppe  have  været  fornøjeligere  end  vor  Opmarch,  da  vi 
naaede  Lejren. 

Det  var  en  af  disse  skønne  Aftener  her  i  Ørkenen,  hvor 
Solen  i  sin  Nedgang  lader  den  trætte  og  tørstige  rejsende 
nyde  et  Landskab  i  al  den  Rigdom  og  Pragt,  som  Farvespil 
kan  frembringe.  De  mest  øde  Strækninger  gøre  et  behage- 
ligt Indtryk,  og  Dagens  Farer  og  Møjsommeligheder  glemmes, 
naar  man,  lejret  ved  et  usselt  Vandhul,  har  faaet  Tørsten 
slukket  og  hengiver  sig  til  Hvile,  lullet  i  Søvn  af  Fløjtetoner 
og  Sang,  der  dæmpet  og  monotont  lyde  fra  de  indfødte 
Rytteres   eller   Kameldriveres   Lejrplads.      De    fleste  af  vore 

Folk  havde  smykket  sig  til  dette  Indtog  med  Straahatte, 
Kurve  og  lignende  som  Hovedpynt,  medens  det  øvrige  Bytte 
var  anbragt  foran  paa  Sadlen.  Forrest  marcherede  vore  ind- 
fødte Ryttere,  af  hvilke  en  mindre  Trup  udførte  en  »Fantasia« 
til  Ære  for  Oberst  de  Négrier.  En  arabisk  »Fantasia« 
udfores  kun  ved  store  Højtider,  eller  naar  en  Høvding 
eller  fremragende  Mand  skal  særlig  hædres.  Araberne 
sprænge  ved  en  saadan  Lejlighed  i  Karriere  forbi  den  paa- 
gældende, affyre  deres  Geværer  og  kaste  dem  derefter  op  i 
Luften,  idet  de  selv  indtage  en  eller  anden  kunstfærdig  Stil- 
ling paa  Hesten,  medens  den  er  i  fuld  Firspring.  Efter  vore 
med  Bytte  belæssede  Goumiers  fulgte  Razziaen,  ledet  af  Kavalle- 
rister.  Kamelerne  kom  majestætisk  skridende  med  de  Balda- 
kiner, som  plejede  at  skjule  de  fornemme  arabiske  Kvinder; 
men  nu  nikkede  kun  et  solbrændt  Soldateransigt  os  gemytligt 
i  Møde  bagved  de  koket  sammendragne  Gardiner.  Andre 
Kameler  bar  kun  Soldater,  men  ingen  Baldakiner,  og  en 
Rytter,  hvis  Hest  var  saaret,  havde  bundet  denne  ved 
Tøjlen  til  Halen  af  Kamelen,  medens  han  selv  tronede  oppe 
paa  Puklen ,  af  og  til  opmuntrende  sin  halte  Hest  med 
venlige  Tilraab.  Det  syntes  ingen  Ende  at  faa  med  Forbi- 
defileringen  af  Faareflokkene  og  Gederne,  som  brægede 
om  Kap  med  deres  Vogtere.  En  ridende  Jæger  havde  foran 
paa  Sadlen  anbragt  et  lille,  usselt  Kid,  som  han  kærtegnede 
og  lovede  at  være  i  Moders  Sted,  ivrig  applauderet  af  de 
tililende  Infanterister,  der  bad  om  Tilladelse  til  at  være 
Onkler  og  Tanter;  heller  ikke  glemte  de  deres  Familiepligter, 
thi  Kidet  blev  derefter  troligt  baaret  paa  Tornysteren  af  en 
gammel  »Onkel«,  blev  ved  Hjemkomsten  til  Lejren  ved  A'in- 
ben-Khelil  omhyggeligt  plejet  og  var  senere  til  megen  Glæde 
for  sin  talrige  tobenede  Familie.  Saa  kom  Soldaten  med 
Foliet  og  til  Slutning  »la  compagnie  franche«.  Det  havde  i 
et  afsides  liggende  Telt  gjort  nogle  Fanger,  en  gammel 
Mand,  to  Kvinder  og  nogie  halvvoksne  Drenge;  de  første 
marcherede  bagbundne  mellem  Soldaterne,  de  sidste  hjalp 
Soldaterne  med  at  drive  Faareflokkene.  Skønt  det  beredne 
Fodfolk   ikke   havde   deltaget  i  Plyndringen  paa  selve  Kamp- 

pladsen,  havdej  dog  ogsaa  det  fundet  rigeligt  Bytte  længere 
fremme,  derom  vidnede  de  tungtlæssede  Muldyr.  Saafremt 
man  havde  haft  Liner  og  Snore,  havde  det  været  en  let  Sag 
at  transportere  endnu  mere  ved  at  læsse  det  paa  de  tagne 
Kameler,  men  uheldigvis  havde  man  ikke  paa  Kamppladsen 
kunnet  finde  noget  som  helst  til  at  fastgøre  Sække  og 
Bytte  med  paa  Kamelerne.  Det  skal  her  bemærkes,  at  der  i 
Tilfælde  af  Angreb  var  givet  Soldaterne  den  strængeste 
Ordre  til  at  kaste  alt,  hvad  de  førte  med  sig  paa  deres  Hest 
eller  Muldyr,  over  Bord  for  ikke  at  være  generede  deraf 
under  deres  Bevægelser. 


XI. 

Det  varede  et  Par  Timer  og  var  allerede  bleven  Nat, 
førend  man  havde  faaet  Razziaen  dreven  sammen  i  en  Klump 
og  omgivet  den  med  en  tæt  Ring  af  Skildvagter.  Vore  ud- 
mattede Heste  og  Muldyr  bleve  vandede,  men  det  tog  Tid. 
da  Hullerne  hvert  Øjeblik  vare  tømte,  hvorefter  man  maatte 
vente  i  nogen  Tid,  førend  der  atter  løb  Vand  i  dem. 
Imidlertid  var  Lejren  bleven  stukket  af  i  en  Firkant,  tæt 
udenfor  hvilken  Hjorden  blev  anbragt,  da  det  var  umuligt  at 
skaffe  Plads  til  den  indenfor  Teltene,  saaledes  som  man 
ellers  plejer  at  gøre.  Fodfolkets  Geværpyramider  omgav 
Lejren  paa  alle  Sider,  bag  ved  dem  vare  de  smaa  *tentes- 
abris*  rejste;  i  passende  Afstand  foran  dem  vare  Kogehuller 
anbragte,  og  saa  snart  der  korporalskabsvis  var  sørget  for 
Vand  og  Brændsel,  tændtes  de  mange  Ildsteder,  om  hvilke 
straks  forskellige  Grupper  vare  i  Færd  med  at  uddele  og 
tilberede  Naturalforplejningen  eller  ivrigt  debatterede  Dagens 
Hændelser.  Længere  fremme  forkyndte  livlige  Baal,  at 
vore  Feltvagter  vare  stillede  ud.  Indenfor  Teltrækkerne 
kamperede  Kavalleriet  og  »la  compagnie  franche«  som  sæd- 
vanlig paa  Linie,  hver  Mand  bag  sit  Dyr  og  med  Sadlen  til 
Hovedpude.      Her    saas    ogsaa    Intendanturens   Telt,    hvorfra 

Uddelingen  af  Levnetsmidler  —  i  enkelte  Tilfælde  ogsaa  af 
Vand  —  finder  Sted  fra  de  i  en  Rundkreds  ordnede  Sække 
og  Tønder,  som  ere  læssede  af  Kamelerne,  der  knæle  i  en 
tæt  Klynge. 

Saa  snart  man  er  kommen  i  Orden,  og  de  behørige 
Poster  ere  udstillede,  blæses  der  fra  Hovedkvarteret  Signalet 
»å  V ordre«,  og  Dagsbefalingen  udgives: 

»Imorgen  den  28.  Februar  lyder  Reveillen  Kl.  4.  Ved 
Daggry  staar  Kolonnen  parat  til  Forfølgning  i  Retning  af 
Bu-Arfa. 

Kavalleriet  og  »la  compagnie  Tranche«  tage  Teten  og 
sætte  sig  inden  Aften  fast  i  Bu-Arfa  Defileet,  saaledes  at 
Fodfolket  ved  sin  Ankomst  uhindret  kan  rykke  frem  til  de 
derværende  Brønde.     Marchens  Længde  ca.  60  Kilometer. 

Razziaen  og  de  saarede  føres  i  Morgen  tilbage  ad  Vejen 
til  Ain-ben-Khelil,  eskorterede  affen  Deling  Rytteri,  en  Deling 
beredent  Fodfolk  og  to  Kompagnier  Fodfolk.  Af  Rytteriet 
og  »la  compagnie  franche«  afgives  det  Mandskab,  hvis  Heste 
eller  Muldyr  ere  uskikkede  til  videre  Fremrykning. 

Som  Tilkendegivelse  af  Chefen  for  Kolonnens  Tilfreds- 
hed med  Troppernes  gode  Holdning  vil  der  i  Aften  finde 
Uddeling  Sted  af  en  Ration  Vin  pr.  Mand,  et  Faar  pr. 
Korporalskab  samt  desuden  af  Dadler.« 

de  Négrier. 

Fourererne,  der  havde  modtaget  Ordren,  ilede  til  Kom- 
pagnierne og  udgav  den  under  livlige  Tilraab.  I  Aften  skulde 
der  være  Fest.  Det  er  saa  sjældent,  at  Soldaten  kan  hengive 
sig  til  nogle  Øjeblikkes  Fornøjelse,  at  han  er  som  ellevild, 
naar  det  endelig  engang  sker.  Lad  os  tænde  en  Cigaret, 
tage  en  gemytlig  Kammerat  under  Armen,  og  lad  os  saa 
gøre  en  Ronde,  først  langs  med  Kogestederne,  thi  der  er 
det  jo  naturligvis,  at  Munterheden  og  Arbejdsiveren  koncen- 
trerer sig.  Nogle  ere  i  Færd  med  at  flaa  et  Faar,  andre 
knuse  Kaffebønner  med  Geværkolben  i  et  Laag,  atter  andre 
samle  Buske  og  tørre  Græsstraa  til  Brændsel,  hente  Vand 
eller  rage  op  i  Ilden.    Hist  sidder  en  Flok  Soldater  paa  Hug 

omkring  Korporalen,  medens  han  udskænker  den  sparsomme 
Vinration  i  Soldaternes  smaa  Blikskaale,  der  staa  opstillede  i 
Rækker  i  Sandet.  Paa  et  Tæppe  ere  andre  i  Færd  med  at 
ordne  smaa  Bunker  Biskuits,  der  meget  omstændeligt  uddeles 
ved  Lodtrækning;  thi  vel  ere  Rationerne  passende,  men  dog 
ofte  utilstrækkelige  til  at  tilfredsstille  Begæret,  saa  Uddelingen 
maa  finde  Sted  med  Akkuratesse,  for  at  den  ene  ej  skal  faa 
mere  end  den  anden.  Her  komme  to  Mand  slæbende  med  en 
Sæk  tørrede  Dadler,  atter  her  skal  »la  distribution«  foretages. 
Disse  Scener  gentage,  sig  ved  hvert  Kogested  med  de  Varia- 
tioner, som  Lunet  og  det  gode  Humør  fremkalde.  Er  Ud- 
delingen af  alt  foretaget,  tænder  Soldaten  sin  Pibe,  hvis  han 
endnu  har  lidt  Tobak  tilbage,  henter  sin  Tinske  i  Brødposen, 
ordner,  hvad  han  har  faaet  tildelt,  paa  Sandet  foran  sig  og 
afventer  saa  under  Samtale  og  Spøg  med  sine  Kammerater 
det  Øjeblik,  da  Kokkene  have  faaet  Suppen  færdig  og  for- 
delt i  smaa  Kogekar,  hvoraf  hver  Soldat  har  et.  Enkelte  ere 
gaaede  til  Brøndene  for  at  fylde  Korporalskabets  Feltflasker 
til  næste  Dag,  og  nogle  efterse  deres  Geværer  eller  lappe 
maaske  lidt  paa  Gamascher  eller  Sko,  hvis  de  trænge  dertil. 
Omsider  raabe  Kokkene  »la  soupe!«,  og  nu  trænge  alle 
sig  til  for  at  finde  hver  sit  Kogekar.  Man  spiser  og  snakker, 
og  imidlertid  bliver  Kaffen  tilberedt.  Men  dermed  gaar 
Tiden,  og  Klokken  er  mellem  10  og  il,  inden  man  kommer 
til  Hvile. 


XII. 

Vove  vi  os  lidt  udenfor  Lejren,  kan  det  nok  være,  at 
man  i  Mørket  ser  nogle  formummede  Skikkelser  bøjede  over 
en  mørk  Genstand,  maaske  ogsaa  hører  en  underlig  brægende 
Lyd.  Enhver  ved,  hvad  det  betyder.  Det  er  sikkert  »les 
pourvoyeurs  de  la  cantine«,  som  ere  i  Færd  med  at  forsyne 
sig  til  næste  Dag.  »Nom  de  Dieul«  et  Faar  mer  eller 
mindre,  naar  der  er  saa  mange,  hvad  gør  det  til  Sagen,  siger 

Soldaten,  og  saa  rapser  han  et  ud  af  Flokken,  mens  Skild- 
vagterne velvilligt  spejde  efter  Fjenden  fra  en  anden  Kant. 
Ogsaa  vi  lade,  som  vi  intet  se,  og  gaa  roligt  videre  ind  i 
Lejren,  hvor  man  jævnligt  i  Mørket  er  nær  ved  at  falde 
over  en  sovende  Kameldriver  eller  karambolere  med  en 
liggende  Kamel,  der  gnavent  drejer  Hovedet,  medens  den 
vedbliver  at  tygge  Drøv.  Vi  nærme  os  vore  indfødte 
Rytteres  Lejrsted.  Her  er  alt  tilsyneladende  Uorden.  Sadler, 
Sække,  Ridetøj,  Geværer  eller  Huder,  fyldte  med  Vand, 
ligge  rundt  om  Ildstedet  og  danne  lige  som  en  Mur  eller 
Vold  for  Rytterne,  der  ere  i  Færd  med  at  riste  et  Lam  eller 
Faar.  Til  dette  Øjemed  stikke  de  hele  Dyret  med 
Indtagelse  af  Hoved  og  Ben  paa  en  lang  Stang  eller  et 
Spid,  som  de  vedblive  at  dreje  rundt  over  Ilden,  idet  de 
behændigt  forstaa  at  forhindre  Fedtet  fra  at  løbe  ned  i 
Ilden,  hvis  Flammer  stadig  slikke  op  ad  Stegen.  Saaledes 
sidde  de  i  timevis  tavse  og  vente,  til  Kjødet  har  faaet  nok, 
hvorefter  Stegen  skæres  for  med  de  Knive,  som  maaske 
samme  Dag  have  skaaret  Halsen  over  paa  en  Fjende.  En 
saadan  Steg  er  altid  udmærket,  men  vore  Soldater  have 
forgæves  anstrængt  sig  for  at  gøre  dem  Kunststykket  efter. 
Det  er  formodentlig  den  fornødne  Taalmodighed,  det  skorter 
dem  paa. 


XIII. 

Vi  sad  atter  i  Sadlen  ved  Solopgang;  men  det  varede 
noget,  inden  vi  kunde  komme  af  Sted,  da  vi  først  maatte 
hjælpe  det  Detachement,  som  skulde  gaa  tilbage  til  Ain-ben- 
Khelil,  med  at  iaa  Faarene  i  Drift.  Der  hører  Øvelse  og 
»Talent«,  som  en  Soldat  sagde,  til  alting,  saaledes  ogsaa  til 
at  være  Faarehyrde,  særligt  naar  Hjorden  er  paa  14,000  Faar. 
Dyrene  løb  stadig  rundt  i  Kredse  og  Spiraler  paa  den 
samme    Plet,    hvor    de    den    foregaaende   Aften   vare    drevne 

sammen,  og  alle  Anstrengelser  for  at  faa  Hul  paa  Flokkene 
og  faa  dem  drevet  frem  Vare  frugtesløse,  indtil  man  endelig 
fandt  paa  Raad.  Fodfolket  blev  opstillet  Side  om  Side  i  en 
stor  Trekant,  der  omgav  hele  Hjorden,  saaledes  at  der  ved 
det  ene  Hjørne  var  en  smal  Aabning;  derpaa  gik  de  paa 
den  modsatte  Side  staaende  Folk  frem,  idet  de  drev  Faarene 
foran  sig  og  ud  af  Aabningen,  der  var  lige  i  Marchretningen, 
og  da  Flokken  først  var  kommen  i  Gang,  var  der  ikke  noget 
i  Vejen,  førend  de  samme  Fataliteter  gentoge  sig  den  følgende 
Morgen  og  saa  fremdeles,  indtil  man  efter  nogle  Dages 
March  lykkeligt  naaede  A'in-ben-Khelil,  hvor  der  senere  blev 
holdt  Avktion  over  det  gjorte  Bytte,  der  kjøbtes  af  langvejs 
fra  kommende  Stammer  og  indbragte  den  betydelige  Sum  af 
henved  60,000  Fr.  Hver  menig  Soldat  i  Avantgarden  fik 
som  sin  Andel  over  80  Fr.,  og  Resten  fordeltes  mellem 
Staten,  vor  Gum  og  Officererne  efter  de  gældende  Be- 
stemmelser. 


XIV. 

Bjærgene  i  det  sydlige  Marokko  og  paa  Grænsen  mellem 
dette  Kejserrige  og  Provinsen  Oran  ligge,  som  kunde  det  være 
Ryggene  af  kæmpemæssige  Fisk,  der  i  stille  Vejr  boltre  sig 
paa  den  blanke,  glatte  Havoverflade.  Paa  enkelte  Steder, 
saaledes  længere  mod  Sydøst  i  Retning  af  Figuig  og  Tafilalet 
ligge  de  stejle,  spidse  og  efter  Længden  bueformede  Ryg- 
finner Side  om  Side  i  tætte  Stimer;  andre  Steder,  som  her 
længere  Nord  paa,  er  det  kun  en  enkelt  Ryg  eller  en  Række 
af  Rygge,  der  komme  til  Syne  over  Sandhavets  Overflade; 
den  ene  Fisk  svømmer  lige  som  i  Kølvandet  paa  den 
anden. 

Bu-Arfa  Defileet  laa  foran  os.  Til  venstre  for  dette 
saas  Djebel-bu-Arfa ,  til  højre  Djebel-Falett.  Begge  disse 
Bjærgpartier    krones  hver  især   af  sin   lille   Top,    der  ligger 

henkastet  som  en  Kæmpehøj  paa  en  Aas,  eller  en  Finne 
paa  en  Delfinryg.  Djebel-Falets  lange  Ryg  følger  ikke  lige 
i  Kølvandet  paa  Bu-Arfas,  men  skyder  sig  en  Smule  op  paa 
Siden  af  denne,  trykket  frem  af  de  efterfølgende  Masser, 
saaledes  at  der  dannes  et  temmelig  langt,  smalt  Defllé 
mellem  de  to  ovennævnte  Bjærge. 

Som  det  vil  erindres,  havde  Avantgarden  Ordre  til  at 
sætte  sig  fast  i  Bu-Arfa  forinden  Fodfolkskolonnens  Ankomst. 
Oberst  Négrier  tog  selv  den  direkte  Ledelse  af  Avantgardens 
Bevægelser.  Han  delte  den  i  to  Korps.  Det  meste  af 
Kavalleriet  samt  vor  Gum  skulde  foretage  en  langt  udgaaende 
Bevægelse  til  venstre  fra  at  forhindre  Araberne,  som  endnu 
ikke  alle  kunde  være  komne  gennem  det  smalle  Bu-Arfa 
Defilé,  i  at  benytte  anden  Passage  længere  mod  Nordøst. 
Denne  Afdeling  af  A vantgarden  skulde  paaskynde  Bevægelsen 
saaledes ,  at  den  kunde  indtræffe  foran  Bu-Arfa  omtrent 
samtidig  med  Resten  af  Avantgarden,  bestaaende  af  -»la 
compagnie  franche*  og  en  Deling  Rytteri,  der  tog  Retning 
lige  paa  Defiléet.  Naar  saa  begge  disse  Kommandoer  vare 
naaede  saa  langt,  skulde  de  i  Forening  forcere  Defiléet  til 
dets  modsatte  Endepunkt,  for  at;  Fodfolkskolonnen  ved  sin 
Ankomst  henad  Aften  uden  Hindring  kunde  naa  frem  til  de 
i  selve  Bjærgpasset  værende  Brønde,  hvor  hele  Négriers 
Kolonne  skulde  kampere  om  Natten.  Planen  var  saa  næste 
Morgen  at  skride  til  Forfølgelse  ud  over  Sletterne  hinsides 
Bjærgene. 

Som  ovenfor  bemærket,  havde  Araberne  allerede  et 
betydeligt  Forspring,  og  efter  den  Revselse,  de  allerede 
havde  faaet.  kunde  man  tænke,  at  de  vilde  paaskynde 
Flugten  med  Hjordene  endnu  mere;  men  paa  den  anden 
Side  var  man  forberedt  paa,  at  deres  Arrieregarde  vilde 
gore  alvorlig  Modstand  i  det  for  os  farefulde  og  vanskelige 
Bjærgpas.  Skønt  saavel  Heste  som  Muldyr  synlig  vare 
overmaade  udmattede,  og  skønt  Fodfolket  kun  ved  en  meget 
energisk  Førelse  lod  sig  bringe  fremad  i  forcerede  Dags- 
marcher, besluttede  dog  Oberst  de  Négrier  at  opbyde  alt  for 
at  forfølge  vor  Sejr. 

I  Spidsen  for  Ryttereskadronen  bøjede  han  af  til  venstre, 
idet  han  til  Afsked  tilraabte  det  beredne  Fodfolk  —  »Gør 
Eders  Pligt  som  i  Gaar!«  —  Løjtnant  Masonne  svarede:  »De 
kan  stole  paa  dem,  Hr.  Oberst«. 

Et  opmuntrende  Ord  i  rette  Tid  vil  altid  finde  livlig 
Anklang  hos  den  franske  Soldat.  Der  kom  synligt  Liv  i 
Folkene,  som  paa  Grund  af  den  stegende  Hede  vare  blevne 
sløvede.     Snart  istemte  hele  Troppen  Omkvædet: 

»le  »Marobont«   et  le  clairon 
a  la  tete  de  la  Legion« 

paa  en  i  Fremmedlegionen  bekendt  Soldatersang  som  »le 
vieux  gaillard«,  en  gammel  i  Tjenesten  gulnet  Soldat,  der 
bar  Medailler  fra  Felttogene  i  Italien  og  Meksiko,  med 
skingrende  Røst  istemte.  Omkvædet  var  en  Hentydning  til 
Oberst  Négrier,  hvem  Soldaterne  indbyrdes  aldrig  betegnede 
ved  andet  Navn  end  »Le  Marabout«,  naar  han,  som  hans 
Sædvane  var,  red  i  •  Spidsen  for  Kolonnerne  efterfulgt  af  sin 
Hornblæser  og  en  Spahis,  der  bar  hans  Stander. 

Medens  Fodfolkskolonnen  næsten  overvældet  af  Varmen 
langsomt  og  møjsommeligt  arbejdede  sig  fremad,  travede 
Avantgardens  to  Korps  snart  rask  afsted  indhyllede  i  tætte 
Støvskyer.  Sin  Gum  havde  Obersten  sendt  langt  ud  paa 
vor  venstre  Flanke,  og  da  vi  næsten  hele  Tiden  bevægede 
os  frem  i  en  stor  Bue,  maatte  Rytterne,  der  altsaa  nødsagedes 
til  at  ride  i  en  langt  større  Bue,  sætte  deres  Heste  i  Galop 
for  at  kunne  følge  med. 


XV. 

Det  er  aldeles  forbavsende,  hvad  Gumens  tilsyneladende 
usle,  udtørrede  og  spinkle  Heste  kunne  præstere.  Ofte  har  jeg 
set  disse  Heste,    som  just  egentlig  ikke  svare  til  det  Begreb, 

man  i  Almindelighed  gør  sig  om  ædle  Arabere,  Dage  i 
Træk  være  i  næsten  uafbrudt  Bevægelse  fra  Morgen  til 
Aften,  uden  anden  Føde,  end  hvad  de  kunde  nappe,  naar  de 
hændelsesvis  passerede  forbi  nogle  Græsstraa,  og  ofte  uden 
at  faa  noget  at  drikke,  og  saa  dog  være  lige  saa  hurtige  og 
elastiske  henad  Aften,  som  de  vare  om  Morgenen,  da  Ridtet 
begyndte.  De  ere  utrættelige  og  overgaa  baade  i  Hurtighed 
og  Udholdenhed  langt  de  franske  Kavalleriheste,  skønt  disse 
i  Algier  dog  som  oftest  rekruteres  blandt  Arabere.  Til- 
syneladende forbavsende,  som  denne  store  Forskel  er  hos 
en  og  samme  Hest  i  forskellige  Rytteres  Hænder,  lader  den 
sig  dog  forklare.  For  det  første  medfører  Araberhesten 
nemlig  ikke  nær  saa  megen  Bagage  som  Kavallerihesten.  Lidt 
Vand  i  et  sammensyet  Faareskind,  en  Haandfuld  Byg  — 
ofte  slet  intet  —  og  en  Biskøjt  er  alt.  Dernæst  giver 
Araberen  sin  Hest  en  ganske  anden  Frihed  i  Bevægel- 
serne, da  hver  enkelt  Rytter  ikke  er  indordnet  i  Geled 
under  Tvang  og  saaledes  kan  lade  Hesten  gaa,  som 
den  vil,  naar  den  blot  nogenlunde  følger  Trup;  og  endelig 
h,ar  hver  Rytter  gærne  sin  Hest  fra  ganske  lille  og  kan  give 
den  den  fornødne  Opdragelse,  ja  næsten  paanøde  den  sit 
Temperament,  lige  fra  han  bestiger  den  som  ikke  toaarig 
Plag. 

De  arabiske  Ryttere  bevæge  sig  i  Sværme,  der  kun 
følge  Høvdingens  —  deres  Førers  —  Angivelse  af  Retningen, 
men  ellers  handle  efter  Instinkt.  De  kende  ikke  nogen  som 
helst  anden,  hverken  sluttet  eller  spredt  Formation  end  Linien. 
Have  de  blot  en  kort  Stund  bevæget  sig  i  denne  Formation, 
vil  man  se  snart  en,  der  bliver  et  Øjeblik  tilbage,  og  snart 
en  anden,  der  galoperer  fremad,  enten  fordi  vedkommendes 
Hest  har  faaet  Lyst  til  at  afrive  nogle  tarvelige  Græsstraa, 
eller  han  selv  har  opdaget  et  eller  andet,  som  han  mener 
nærmere  bør  iagttages.  Jeg  har  ogsaa  set  en  Araber  pludse- 
lig under  Marchen  holde  stille,  stige  af  Hesten  for  at  forrette 
Bøn  og  derpaa  atter  i  Firspring  indhente  sine  Kammerater, 
som  imidlertid  rolig  have  fortsat  deres  Vej.  Saadanne 
Scener    forekomme    til    enhver   Tid    paa   Dagen    og   ere    saa 

almindelige,  at   ingen  falder  paa  at  gøre  Ophævelser  derover 
eller  forbavses. 

Det  er  et  malerisk,  livligt  Syn,  en  saadan  Skare  Arabere 
frembyde,  naar  de  færdes  paa  Sletten,  og  deres  hvide  Bur- 
nusser flagre  i  Vinden.  Vore  Goumiers  havde  faaet  Ordre 
til  at  anbringe  lange  Totter  af  Græsstraa,  Kviste,  Fjer  eller 
lignende  i  deres  med  Kamelhaarssnore  omviklede  Hovedtøjer 
for  at  gøre  dem  kendelige  fra  de  fjendtlige  Arabere.  Som 
de  i  Dag  paloperede  af  Sted  der  langt  ude  til  venstre,  med 
de  nye  Hovedprydelser  og  de  flagrende  Burnusser,  afgave  de 
et  højst  forunderligt  Syn,  og  sete  paa  Afstand  lignede  de 
snarest  en  Skare  middelalderlige  Riddersmænd  med  flagrende 
Kapper  og  vajende  Hjælmbuske. 


XVI. 

Efter  flere  Timers  Ridt  naaedes-  et  Bakkeparti,  bag 
hvilket  det  viste  sig,  at  en  Afdeling  fjendtlige  Ryttere  holdt 
sig  skjult  —  muligvis  for  derfra  at  true  Fodfolkskolonnens 
Fremmarch  mod  Bu-Arfa.  Der  sendtes  derfor  Ordre  til 
Gumen,  som  ved  denne  Tid  næppe  var  synlig  i  Horisonten 
til  venstre,  om  at  fortsætte  Fremrykningen  i  en  endnu  større 
Bue  for  saa  ubemærket  som  mulig  at  komme  bag  om 
Fjenden,  medens  vore  Ryttere  gjorde  omkring  og  langsomt 
travede  tilbage  samme  Vej,  som  de  vare  komne.  Paa  denne 
Maade  var  det  nemlig  Meningen  at  drage  Fjenden  efter  sig, 
for  at  vore  Goumiers  kunde  faa  Tid  til  at  udføre  deres  om- 
gaaende  Bevægelse.  Efter  et  Kvarters  Forløb  saas  virkelig 
ogsaa  Fjendens  Ryttere  i  stort  Antal  at  komme  til  Syne 
paa  Bakkekammen  og  derpaa  tage  Retning  ned  mod  de 
Franske.  De  vare  i  dette  Øjeblik  i  c.  1500  Alens  Afstand, 
og  allerede  syntes  Listen  at  skulde  lykkes,  da  gjorde  de 
atter  pludselig  omkring  og  forsvandt.  De  havde  aabenbart 
opdaget  den  Fare,    der  truede   dem,    og  forsøgte  at  undvige. 

Der  fulgtes  efter  i  Galop,  og  nogle  Minutter  senere  var 
Toppen  af  Bakken  naaet.  Den  fjendtlige  Rytterskare  flygtede 
i  Retning  af  Bu-Arfa  haardt  forfulgt  af  vore  Goumiers,  ogsaa 
Rytteriet  fulgte  straks  efter,  men  tabte  kendelig  mere  og 
mere  Terrain  paa  Grund  af  Dyrenes  Udmattelse.  De  indfødte 
Ryttere  vare  for  saa  vidt  heldigere,  som  det  lykkedes  dem 
at  fastholde  Fjenden,  men  rigtignok  kun  for  et  Øjeblik. 
Der  udspandt  sig  nu  en  Skydefægtning,  som  dog  kun  varede 
et  Par  Minutter,  hvorpaa  Fjenden  atter  tog  Flugten.  Efter 
til  Afsked  at  have  sendt  den  flygtende  Fjende  nogle  Skud. 
gjordes  Holdt  for  at  lade  Hestene  puste  ud. 


XVII. 

Efter  denne  Episode  fortsattes  Marchen  atter,  indtil  der 
henad  Klokken  fire  naaedes  frem  foran  Adgangen  til  Bu-Arfa, 
hvor  man  modtoges  af  en  livlig  Ild  fra  nogle  lige  foran  den 
snevre  Passage  liggende  Smaahøjder,  hvilke  som  fremskudte 
Reduter  bevogtede  Adgangen  til  Defiléet.  »La  compagnie 
franche*  var  endnu  ikke  ankommen,  og  forgæves  rettedes 
Kikkerterne  i  den  Retning,  hvorfra  vi  maatte  komme.  Vi 
vare  ikke  til  at  se  paa  den  nøgne  Sandslette,  og  da  der 
saaledes  ikke  kunde  ventes  Hjælp  for  det  første,  besluttede 
Oberst  Négrier  sig  til  at  forberede  Fremrykningen  for  det 
beredne  Fodfolk,  naar  det  kom.  Den  halve  Eskadron  fik 
Ordre  til  at  »sidde  af«  for  at  gaa  frem  til  Fods,  og  den 
anden  Halvdel,  som  holdtes  i  Reserve,  dannede  en  Karré 
uden  om  Hestene. 

Det  var  et  voveligt  Eksperiment,  thi  bleve  de  slaaede 
tilbage,  havde  de  ingen  Hjælp  at  vente,  og  paa  Hestene 
kunde  de  ikke  stole  i  Tilfælde  af  Flugt.  For  at  Foretagendet 
skulde  lykkes,  maatte  Føreren  baade  være  en  resolut  og 
personlig  modig  Mand  —  thi  den  afrikanske  Soldat  fordrer 
af  sine  Officerer,  at  de  altid  give  Eksemplet  og  gaa  i  Spidsen 

—  og  han  maatte  tillige  have  stort  Herredømme  over  Folkene, 
der  jo  som  Ryttere  ikke  ret  vare  i  deres  Element  til  Fods. 
Men  Oberst  Négrier  var  ogsaa  i  Besiddelse  af  alle  disse 
Egenskaber. 

Han  banede  sig  med  en  Haandfuld  Folk  Vej  op  over 
Klippestykker  og  nedrullede  Stenmasser.  Fremad  gik  det 
fra  Afsats  til  Afsats,  medens  Kuglerne  peb  og  Skuddene 
knitrede.  Men  nu  begyndte  Araberne,  som  havde  trukket 
sig  tilbage  paa  Bjærgskraaningerne,  at  overdænge  den  lille 
Styrke  med  Kugler  fra  de  højere  liggende  Steder,  idet  de 
bestandigt  talrigere  kom  ilende  til  inde  fra  Defiléet.  Med  hvert 
Øjeblik  voksede  Faren,  navnlig  da  en  ny  Sværm  entrede 
ned  til  højre,  springende  fra  Blok  til  Blok  og  svingende  eller 
affyrende  deres  Geværer  under  de  forfærdeligste  Hyl.  Ved 
denne  omgaaende  Bevægelse  opstod  der  Fare  for,  at  de 
afsiddede  Ryttere  kunde  blive  afskaarne  fra  deres  Heste; 
men  just  som  Faren  var  størst,  blev  der  meldt,  at  man 
kunde  se  »/a  eompagnie  franche«.  komme  travende,  og  nu 
var  der  ikke  Tale  om  at  vige.  Klokken  var  da  over  5,  og 
skønt  Solen  endnu  var  oppe  og  skinnede  paa  Toppen  af 
Bjærgene,  var  der  dog  mørkt  og  uhyggeligt  inde  imellem 
dem.  Sjældent  har  en  Velkomsthilsen  lydt  saa  stormende 
og  vel  ment  og  været  akkompagneret  af  en  saadan  Musik 
som  den,  hvormed  det  beredne  Fodfolk  modtoges  i  Bu-Arfa. 
Geværildens  Knitren  og  Vivatraabene  blandede  sig  med 
Arabernes  vilde  Hyl  til  en  ubeskrivelig  Larm,  hvis  Ekko 
rullede  hen  imellem  Klipperne  og  til  sidst  slyngedes  ud  mod  os. 

Medens  de  afsiddede  Ryttere  bleve  liggende  i  den 
erobrede  Stilling  for  at  støtte  Fremrykningen  ved  deres  Ild, 
udvikledes  nu  det  beredne  Fodfolk  under  stadig  Tiraillering 
og  fremad  mod  selve  Indgangen  til  Bu-Arfa.  Her  deltes 
Styrken  i  to  lige  store  Dele,  som  nu  klatrede  op,  jagende 
Araberne  foran  sig,  og  saa  resolut,  hurtigt  og  energisk  skete 
vor  Fremrykning,  at  Resten  af  Avantgarden  efter  knapt  en 
halv  Times  Forløb  kunde  følge  efter.  Om  at  rense  Defiléet 
kunde  der  dog  med  vor  lille  Styrke  ikke  være  Tale,  men 
kun    om    at    sprede    Fjenden,    og    efter   flere   Timers   Kamp, 

under  hvilken  Folkene  udviste  den  mest  paaskønnelses- 
værdige  Iver,  idet  de,  skønt  dødtrætte,  dog  klatrede  frem 
langs  de  stejle  Klippesider,  lykkedes  det  Négrier  at  besætte 
Hojderne  om  Brøndene. 

Fra  dette  Sted  kunde  vi  i  Halvmørket,  thi  Solen  var 
allerede  gaaet  ned,  skimte  umaadelig  store  Hjorde  af  Faar 
og  Kameler,  som  dreves  bort  over  Sletterne  imod  Syd. 
Vore  Arabere  mente  t  at  Kvæget  kunde  tælles  i  Hundred- 
tusindvis, og  formodentligt  havde  vi  saaledes  ikke  faaet  en 
Femtedel  af  de  Hjorde,  som  de  foregaaende  Dage  havde 
græsset  i  Chott  Tigri,  men  vi  maatte  dog  være  glade  ved 
Resultatet  af  vor  Razzia,  som  vist  nok  vilde  være  bleven  til 
slet  intet,  hvis  ikke  det  beredne  Fodfolk  havde  været. 


XVII. 


I  sin  nordlige  Del  er  Bu-Arfa  temmelig  bred  og  afgiver 
her  gode  Lejrpladser,  hvad  de  nu  forladte  Telte,  Husgeraad 
af  enhver  Art,  Sække  med  Dadler  og  andre  Efterladenskaber 
noksom  vidnede  om;  længere  mod  Syd  snævrer  det  sig  ind 
til  en  kun  nogle  faa  Alen  bred  Passage,  der  i  trappeformede, 
stejle  Fald  fører  ned  —  det  gaar  stadigt  nedad,  da  Sletten 
paa  den  sydlige  Side  er  lavere  liggende  end  paa  den  nord- 
lige —  til  en  tragtformet  Udvidelse  mellem  stejle,  uhyggelige 
og  mørke  Klippevægge,  hvor  Solen  kun  kigger  ned  et  Par 
Timer  ved  Middagstid.  Her  er  det  Brøndene  ligge  mellem 
Neriumer  og  Tamarisker.  Talrige  Stier  slynge  sig  mellem 
Tuer  af  Alfa  og  anden  sparsom  Vegetation  langvejs  fra  ind 
i  Defileet  og  ned  i  Tragten.  Disse  Stier  ere  synlige  selv 
ude  paa  den  nøgne  Sandflade  henimod  Chott  Tigri  og  for- 
kynde om  den  livlige  Færdsel,  som  her  finder  Sted,  og  om 
den  store  Betydning,  som  Brøndene  i  Bu-Arfa  have  for  de  i 
milevid  Afstand  græssende  Hjorde.  Betænker  man  nu,  hvor 
snæver  Passagen  paa  sine  Steder  er,  er  det  næsten  uforklarligt 

hvorledes  Araberne  paa  et  saadant  Sted  kunne  faa  Tusinder 
af  Dyr  vandede.  Men  paa  den  anden  Side  begriber  man  let 
den  Haardnakkethed  og  det  Raseri,  hvormed  de  forskellige 
Stammer  ofte  have  kæmpet  om  Besiddelsen  af  Bjærgpasset, 
naar  man  erfarer,  at  disse  Brønde  ere  de  eneste,  som  kendes 
inden  for  4  Miles  Omkreds. 


XIX. 

Det  var  imidlertid  bleven  bælgmørkt,  og  indeklemte  som 
vi  vare  mellem  høje,  næsten  lodrette  Klipper  syntes  Mørket 
end  mere  uigennemtrængeligt.  For  at  finde  Vej  og  for 
at  give  Signal  til  Fodfolkskolonnen,  som  man  vidste  var  i 
Anmarch,  tændtes  derfor  store  Baal  af  Alfastraa  dels  i  Dal- 
bunden dels  paa  Bjærgenes  Skrænter  eller  paa  fremspringende 
Klippe- Afsatser.  Det  var  et  prægtigt,  storartet  Skue,  som  vi 
under  andre  Omstændigheder  vilde  have  nydt  ganske  ander- 
ledes —  nu  vare  vi  for  trætte  og  for  tørstige  dertil,  thi. 
skønt  Brøndene  laa  os  saa  nær,  kunde  vi  dog  ikke  gøre 
Brug  af  dem,  eftersom  vi  maatte  holde  Passet  besat  i  dets 
hele  Længde,  til  Fodfolkskolonnen  var  passeret.  Klokken 
blev  over   10  Aften,  inden  den  kom. 

Jeg  havde  kastet  mig  paa  en  Alfatue,  medens  mit  Mul- 
dyr gnavede  lidt  Straa  tæt  ved.  Overvældet  af  Anstrængel- 
serne  faldt  jeg  snart  i  Søvn  og  vaagnede  først  en  god  Stund 
efter,  ved  at  Dyret  pustede  mig  i  Ansigtet.  Min  Pande 
brændte,  og  Struben  snørede  sig  sammen  af  Tørst.  Jeg  var 
ikke  mig  selv  mægtig  og  evnede  ikke  at  rejse  mig.  Fantasi- 
billeder dannede  sig  i  min  forpinte  Hjærne,  medens  jeg 
stirrede  ud  i  Mørket.  Snart  syntes  Baalene  at  flytte  sig, 
snart  hvirvlede  de  rundt  i  det  prægtigste  Fyrværkeri,  snart 
forsvandt  de  ganske.  De  mørke  Bjærge  antoge  allehaande 
dæmoniske  Skikkelser,  og  selv  mit  Muldyr  forskrækkede  mig 
ved  sin  kæmpemæssige  Størrelse.      Lidt  efter  hørte  jeg  Faar 

bræge  og~Vaaben  klirre  og  mærkede  den  afskyelige  Lugt, 
som  Kameler  udbrede.  Den  ene  Skikkelse  efter  den  anden 
drog  forbi  mig  og  forsvandt  i  Mørket.  Snart  var  det  en 
Soldats  Skikkelse,  der  langsomt  slæbte  sig  forbi,  snart  var 
det  nogle  Kameler  eller  lange  Rækker  af  Muldyr,  bundne 
det  ene  til  Halen  af  det  andet  og  kun  førte  af  en  enkelt 
Soldat,  snart  Arabere  med  deres  Heste  og  snart  Rækker  af 
Soldater.  Det  var  Fodfolkskolonnen ,  som  endelig  var 
ankommen  og  nu  i  en  broget  Blanding  rykkede  frem  efter 
at  have  optaget  de  foran  Defileet  af  Avantgarden  efterladte 
Heste,  Muldyr  og  Folk.  Jeg  har  ingen  rigtig  Forestilling 
om,  hvad  der  nu  paafulgte.  Jeg  mindes  kun,  at  jeg  atter 
faldt  i  Søvn,  derpaa  blev  vækket  af  en  Soldat,  som  tog  mig 
og  Muldyret  med  sig,  og  at  jeg  saa  vaagnede  midt  om 
Natten  i  Bivuaken,  som  var  bleven  indrettet  rundt  om 
Brøndene,  hvor  man  bedst  kunde,  i  Slugter,  paa  Klippe- 
fremspring, eller  hvor  der  ellers  var  Plads  til  at  sove. 
Maanen  lyste  paa  et  lille  Stykke  af  den  let  skyede  Himmel, 
som  var  synlig  mellem  Toppen  af  Klipperne,  og  rundt  om- 
kring paa  disse,  højt  oppe  over  mit  Hoved,  forkyndte  store 
Baal,  om  hvilke  nogle  sorte  Prikker  saas  at  bevæge  sig, 
Feltvagternes  lidet  misundelsesværdige  Lod  at  skulle  vaage, 
medens  vi  andre  hvilede.  Man  havde  givet  mig  lidt  mudret 
Vand,  og  jeg  befandt  mig  nu  forholdsvis  ret  vel. 

Ikke  langt  fra  mig  laa  en  gammel  Soldat.  Han  var 
krøbet  ind  i  en  arabisk  Sæk,  som  han  havde  fundet,  havde 
taget  Nathuen  paa  —  thi  i  Afrika  ere  alle  Soldater  forsynede 
med  en  Bomuldsnathue  —  og  hvilede  sit  Hoved  paa  Tor- 
nystren.  Alt,  hvad  der  forøvrigt  kom  til  Syne  af  ham  var 
hans  lange  Ørnenæse  og  en  lang,  sort  Knebelsbart.  Han 
saa  overmaade  komisk  ud,  som  han  laa  der  i  det  svage 
Maaneskin  med  Kvasten  paa  Nathuen  bøjet  fremad,  og  han 
lignede  alt  andet  end  en  Soldat;  formodentlig  havde  han 
selv  en  Følelse  deraf,  i  det  mindste  drejede  han  Næsen  om 
imod  mig  og  sagde:  »man  maa  indrette  sig  fornuftigt,  ellers 
faar  man  Feber,«  og  derpaa  tilføjede  han  med  et  uendelig 
komisk  Tonefald,    der  vist  nok  skulde  være  deltagende:    »fa 

va  mieux  maintcnant?«  —  gaar  det  bedre  nu?  —  Jeg  lo  ad 
ham,  men  var  ham  i  mit  inderste  uendelig  taknemmelig,  thi 
det  var  ham,  der  havde  taget  mig  med.  Han  vendte  saa 
paany  Næsen  lige  i  Vejret  og  begyndte  at  snorke,  og  jeg 
faldt  selv  snart  i  Søvn. 


XX. 

Ordren  var  bleven  givet  for  næste  Dag.  Man  skulde 
forfølge  videre,  og  Obersten  havde  forlangt  60  frivillige 
Infanterister,  som  skulde  følge  med  Avantgarden,  idet  de 
skiftedes  med  de  beredne  Infanterister  til  at  ride  paa  Mul- 
dyrene, thi  han  var  bange  for,  at  Avantgarden  skulde  være 
for  svag,  hvis  det  kom  til  Kamp.  Han  havde  ikke  forgæves 
appelleret  til  sine  Soldater.  I  Stedet  for  60  meldte  der  sig 
over  det  tredobbelte  Antal.  Klokken  4  om  Morgenen  skulde 
Avantgarden  allerede  paany  sætte  sig  i  Bevægelse.  Klokken  3 
blæstes  der  ud,  Dyrene  fik  en  Slurk  Vand,  mere  var  der 
ikke  tilbage,  og  Folkene  kogte  Kaffe. 

Fra  Tragten  føre  to  Udgange  til  Tamelelt-Sletten ,  en 
længere  og  bredere,  ad  hvilken  Fodfolkskolonnen  ved  Morgen- 
gry skulde  marchere,  og  en  anden  langt  kortere,  men  tillige 
smallere  og  farligere,  hvilken  sidste  vi  skulde  benytte  med 
Avantgarden.  Passagen  ad  denne  sidste  maatte  foretages 
langs  en  gabende  Afgrund,  som  det  i  Mørket  vilde  være 
vanskeligt  at  skelne.  Vore  Vejvisere  gik  i  Spidsen,  vi  andre 
fulgte  efter  i  en  lang  Slangelinie.  Mørket  var  nu  blevet  saa 
tæt,  at  tnan  næppe  var  i  Stand  til  at  øjne  sin  Formands  Hest, 
thi  Himlen  var  aldeles  overtrukken.  Det  var  forbudt  at  tale 
eller  tænde  Ild,  thi  kun  ved  den  største  Forsigtighed  kunde 
vi  haabe  at  komme  ubemærkede  ud  paa  Sletten  og  skuffe 
de  fjendtlige  Spejdere,  som  sikkerlig  ikke  ventede  en  natlig 
Fremrykning  gennem  denne  farefulde  Udgang.  Vare  vi  først 
ude  paa  Sletten,  haabede  vi,  naar  Solen  brød  frem,  at  kunne 

finde  Sporene  af  de  flygtende  Araberes  Hjorde  for  at  afgøre, 
i  hvilken  Retning  vi  skulde  forfølge  dem. 

Det  blev  stadig  mørkere  og  mørkere,  og  alt  tydede  paa, 
at  et  af  de  i  disse  Egne  sjældne,  men  til  Gengæld,  naar  de 
komme,  saa  meget  voldsommere,  tropiske  Skybrud  var  i 
Anmarch.  Tordenen  rullede  allerede  langt  borte,  og  enkelte, 
svage  Lysglimt,  som  efterhaanden  bleve  stærkere,  forkyndte, 
at  Uvejret  nærmede  sig.  Ofte  blev  der  gjort  Holdt,  thi  dels 
var  det  næsten  ikke  muligt  at  skelne  Vejen,  dels  var  Passagen 
paa  sine  Steder  saa  snæver,  at  man  kun  med  stor  Vanske- 
lighed kunde  komme  frem  med  Dyrene.  Man  har  fortalt 
mig,  at  Vejviseren,  som  gik  i  Spidsen,  lod  sin  Hest  gaa 
foran,  da  han  mere  stolede  paa  sit  Dyrs  skarpe  Syn  end 
end  paa  sit  eget.  Pludselig  stansede  Hesten,  og  trods 
Araberens  sagte  Tiltale  var  det  kloge  Dyr  ikke  til  at  faa 
frem.  Han  kravlede  nu  hen  paa  Siden  af  det  og  opdagede 
da,  at  han  stod  foran  en  Afgrund.  Hele  Kolnnen  stansede, 
og  efter  lang  Søgen  —  man  maatte  næsten  føle  sig  frem  — 
opdagede  vore  Arabere,  at  vi  vare  drejede  ind  paa  en  forkert 
Sti,  medens  den  rigtige  Vej  noget  længere  tilbage  førte  op 
over  en  Klippeblok  ad  en  stejl  Skrænt.  Flere  Heste  vare 
allerede  drejede  ind  paa  den  forkerte  Vej,  og  da  man  mange 
Steder  ikke  kunde  vende  med  Dyrene,  lod  vi  Folkene  og  deres 
Heste  blive,  hvor  de  vare,  svingede  op  ad  Stien  og  fortsatte 
Vejen  med  Resten  af  Avantgarden.  De  efterladte  Ryttere 
stødte  først  til  os  nogle  Timer  senere,  de  havde  maattet 
forblive,  hvor  de  vare,  til  det  blev  Daggry,  og  vare  saa 
rykkede  baglæns  ud  for  at  komme  fri. 

Tordenskraldene  løde  efterhaanden  nærmere,  og  Lynene 
glimtede  hyppigere.  Hestene  og  Muldyrene  bleve  sky, 
snublede  og  gled,  og  vor  Fremmarch  blev  vanskeligere  og 
vanskeligere.  Til  sidst  maatte  vi  gøre  Holdt.  Tordenen,  der 
nu  var  lige  over  vore  Hoveder,  lød  som  den  voldsomste 
Kanonade,  idet  hvert  enkelt  Skrald  dundrede  mellem  Klipperne 
som  atter  og  atter  gentagne  Salver,  der  kun  et  Øjeblik  døde 
hen  for  at  tordne  saa  meget  kraftigere.  Regnen  øsede  ned 
i    Strømme,    Lyn   fulgte   paa   Lyn,    og    baade    Dyr    og  Folk 

trykkede  sig  op  imod  Klipperne  for  at  søge  Støtte  mod 
Vindpustene  og  Læ  for  Regnen.  Aldrig  har  jeg  været  Vidne 
til  et  lignende  Naturspil,  saa  storartet,  saa  virkningsfuldt  og 
uforglemmeligt  har  det  indprentet  sig  i  min  Erindring. 


XXI. 

Da  Uvejret  stillede  af,  kravlede  vi  videre  langs  Klipperne 
og  naaede  ud  af  Defiléet,  inden  Solen  endnu  var  staaet  op. 
For  vore  spejdende  Blikke  viste  der  sig  nu  smaa,  fjærne 
Lyspunkter  i  Mørket.  Enkelte  Steder  vare  Prikkerne  større, 
somme  Tider  to,  andre  Steder  tre  tæt  ved  Siden  af  hinanden, 
og  vore  Arabere  oplyste,  at  det  dels  maatte  være  Fjendens  Lejr- 
ild paa  Sletten,  dels  Signaler,  som  brændte  paa  de  fjærne 
Bjærge.  Saadanne  Baal,  som  paa  Steder,  hvor  ingen  Terrain- 
genstand  forhindrer  Udsigten,  ere  synlige  i  milevid  Afstand, 
benyttes  stadig  af  Araberne  indbyrdes  enten  for  at  kalde 
Venner  til  Hjælp  eller  for  at  underrette  dem  om,  at  der  er 
Fjender  i  Nærheden  eller  en  god  Razzia  at  foretage. 

Ligesom  de  norske  Fiskere  sende  Bud  ved  deres  Bavner, 
naar  Silden  er  i  Farvandet,  og  lige  som  Færingen  tænder 
sine  Baal  for  at  fortælle,  at  Grinden  er  kommen,  saaledes 
melder  Araberen  ogsaa  fra  Stamme  til  Stamme,  naar  der  er 
en  Karavane  at  plyndre  eller  en  Razzia  at  foretage. 

Jeg  har  senere  en  Gang  andet  Steds  set  saadanne  Baal 
blive  tændte,  saa  snart  Aftenen  faldt  paa,  for  at  melde  vore 
Kolonners  Ankomst.  Aldrig  saa  snart  blussede  det  første 
Baal  op,  førend  der  kom  andre  til  Syne,  og  efter  en  halv 
Times  Forløb  glimtede  de  hele  Horisonten  rundt.  Det  er 
med  en  egen  Følelse,  man  betragter  dem,  thi  man  ved 
aldrig,  om  de  kalde  til  Kamp  eller  varsko  til  Flugt.  For- 
øvrigt er  denne  Meddelelsesmaade  ofte  overordentlig  besværlig 
for  Araberne.  Hver  Stamme  maa  have  sine  Vagtposter  paa 
de    Bjærgtinder,     som     ligge    dem    nærmest,     for    at    tænde 

Baalene,  saasnart  de  enten  selv  have  opdaget  noget  eller  ved 
Bavnernes  Blus  faa  Meddelelse  andet  Steds  fra.  Indsam- 
lingen af  det  nodvendige  Brændsel  —  Alfa-Straa,  Kviste 
og  lignende  —  som  i  Reglen  maa  hentes  nede  fra  Sletterne 
eller  fra  Foden  af  Bjærgene,  er  meget  anstrængende,  især 
naar  disse  ere  stejle  og  høje.  Jeg  har  truffet  saadanne  Signal- 
pladser paa  de  højeste  Toppe,  vi  have  besteget,  og  forbavset 
mig  over  Størrelsen  af  de  Bunker  af  Straa,  som  man  havde 
opdynget  der.  —  Hvis  Meddelelserne  ere  af  megen  Vigtighed 
og  presserende,  tændes  Baalene  i  stille  Vejr  ogsaa  om  Dagen, 
og  Røgsøjlerne  træde  da  i  Stedet  for  Blus. 

Vi  holdt  omtrent  en  halv  Time,  inden  de  bageste  at 
vore  Folk  kom  til  Stede,  og  imidlertid  forkyndte  en  svag 
Lysning  i  Horisonten  til  venstre,  at  Solen  var  i  Begreb  med 
at  staa  op.  Skønt  Tordenskyllerne  vare  ophørte,  var  Himlen 
dog  endnu  stedse  overtrukken  af  mørke  Skyer,  som  først 
spredte  sig,  da  Solen  pludselig  med  sin  store,  røde  Skive 
gled  op  fra  Horisonten,  hilsende  med  sine  Straalearme  op 
gennem  Skytæppernes  vekslende  Farvepragt  og  belysende 
de  fjærne  Bjærge  paa  begge  Sider  af  Ørkensletten.  Vi 
frydede  os  ret  over  Friskheden  og  Køligheden,  som  Regnen 
havde  frembragt  —  men  kun  for  en  stakket  Tid  — ,  thi  saa 
snart  Solen  kom  lidt  højere  op,  blev  Varmen  saa  meget  mere 
føleiig,  som  Fordampningen  fra  vore  vaade  Klæder  tiltog. 


XXII. 

Naturen  i  disse  Ørkener  antager  til  forskellige  Tider  paa 
Dagen  et  højst  forskelligt  Præg.  Om  Morgenen  straks  ved 
Solopgang  prange  de  nøgne,  golde  Konturer  i  et  næsten 
feagtigt  Skær,  idet  de  forskellige  Genstande  antage  højst 
forskellige  Farver  og  Udtryk,  eftersom  der  ere  lidt  nærmere 
eller  fjærnere;  det  er,  ligesom  der  svæver  nye  Billeder 
og     Forestillinger     op     af    Jorden,     som     omdannes     til     et 

smilende  og  tiltalende  Maleri,  hvor  selv  den  usleste,  mest 
øde,  lille  Sandklit  ser  indbydende  og  tiltrækkende  ud. 
Er  Solen  blot  naaet  lidt  højere  op,  gaa  derimod  Farverne 
næsten  alle  over  i  det  blaa,  ogBjærgene  i  Horisonten  antage 
skarpe  og  synlige  Omrids,  saaledes  at  man  ofte  paa  lang 
Afstand  skelner  de  mindste  Dalstrøg  og  Aftegninger  paa 
dem.  Senere,  medens  Solen  langsomt  hæver  sig  paa  Himmel- 
hvælvingen og  mere  og  mere  opvarmer  den  om  Natten 
afkølede  Jord,  bliver  den  dybe,  blaa  Farve  lysere,  Land- 
skabets Linier  og  Konturer  blive  mere  ubestemte,  Luften 
bliver  diset,  Bjærgene  ligge  svømmende  som  blaalige  For- 
toninger over  Horisonten,  og  denne  smelter  næsten  umærke- 
ligt over  i  Himmelhvælvingens  lyse  Kuppel,  medens  det 
glødende  Sand  bølger  neden  under.  Paa  denne  Tid  af  Dagen 
ses  ofte  Luftspejlinger.  Som  oftest  er  det  Horisontens 
Bjærge,  der  da  vise  sig  dobbelt,  idet  en  paa  Hovedet 
stillet  Kontur  aftegner  sig  over  den  virkelige,  saaledet  at  der 
dannes  et  symmetrisk  Hele,  der  ligesom  svømmer  i  den 
disede  Luft.  Andre  Former  for  Luftspejling  har  jeg  ikke  set, 
skønt  de  vel  findes.  Henad  Aften  blive  Farverne  igen  dybere 
og  Konturerne  atter  bestemte,  indtil  kort  før  Solnedgang,  da 
alt  antager  det  samme  fortryllende  og  mangefarvede  Præg 
som  om  Morgenen.  Saa  følger  Natten  hurtig  paa  uden  Tus- 
mørke, disse  stille  men  overordentlig  kolde  Nætter,  hvor 
Stjærnerne  funkle  med  en  hos  os  ukjendt  Pragt.  Da  aander 
den  trætte  rejsende  atter  frit,  og  Naturen  drager  Aande  for 
paa  ny  at  modstaa  Dagens  kvælende  Varme,  der  afsvider  og 
brænder  selv  den  tarveligste  Vegetation,  særlig  naar  den 
hede  Ørkenvind  —  Sirokkoen  —  kommer. 

Vi  havde  snart  fundet  den  flygtende  Fjendes  Spor,  og 
nu  gik  det  i  rask  March  hen  over  Sletten,  der  paa  sine 
Steder  over  lange  Strækninger  var  bedækket  med  smaa, 
spidse  Flintesten,  som  saarede  vore  Heste,  medens  Foden 
paa  andre  Flader  æltede  i  tæt,  fint  Sand  eller  traadte  paa 
kalkagtige,  hvide  Lag,  hvor  nogle  smaa,  grønne  Buske  og 
enkelte  kurveformede  Blomster  i  gule,  blaa,  violette,  røde  og 
hvide   Farver   opliver  Landskabet   og   tillige   give  Læ   for  de 

talrige  Ørkenrotter,  der  paa  sine  Steder  næsten  havde  under- 
mineret Jordoverfladen  med  deres  Gange,  saa  det  af  og  til 
hændte,  at  en  Hest  eller  et  Muldyr  traadte  igennem  og 
snublede.  Ved  vort  Komme  flygtede  de  smaa  Dyr  for- 
skrækkede ind  i  deres  Gange,  pilsnart  hjulpne  frem  af  deres 
lange  Bagben,  og  med  den  lange  Hale,  der  ligner  en  Stilk 
med  en  Dusk  paa,  struttende  efter  sig.  De  synes  i  Be- 
gyndelsen meget  frygtsomme,  men  lade  sig  dog  overmaade 
let  tæmme  og  forlade  da  ikke  deres  Herre.  Jeg  iagttog 
senere  en  Gang  i  Lejren  ved  Ai'n-ben  Khelil  en  saadan  Rotte, 
som  en  Soldat  havde  fanget.  To  Dage  efter,  at  han  havde 
faaet  den,  bevægede  den  sig  allerede  uden  Frygt  mellem 
Soldaterne,  og  otte  Dage  efter  løb  den  frit  omkring  i  Teltet, 
som  den  havde  undermineret  med  sine  Gange.  Til  Sidst 
fulgte  den  troligt  sin  Herre  som  en  Hund. 

Paa  Steder,  hvor  kalkagtige  Lag  strække  sig  hen  under 
Jordoverfladen,  var  der  smaa,  grønne  Pletter,  hvor  der 
voksede  Buske  af  det  vilde  Oliventræ,  og  enkelte  Fugle 
havde  her  bygget  deres  Rede  i  Ørkenen.  Men  dette  var 
sjældne  Undtagelser,  og  skønt  Sletten  her  Syd  for  Bu-Arfa  i 
det  Hele  taget  havde  et  livligere  Præg  end  længere  nord 
paa,  varede  det  dog  ikke  længe,  førend  vi  atter  marcherede 
hen  over  vidtstrakte,  nøgne  Sandsletter. 


XXIII. 

Marchen  gik  hurtigt,  saa  hurtigt  som  de,  der  vare  til 
Fods,  kunde  følge  med.  Af  og  til  standsede  vi  ved  en 
Vandpyt,  Levninger  af  Tordenregnen,  som  endnu  ikke  havde 
faaet  Tid  til  at  fordampe  eller  sive  ned  i  Jorden,  og  lod 
Dyrene  drikke.  De  trængte  haardt  dertil,  thi  i  Bu-Arfa  var 
der  ikke  meget  Vand  tilbage,  da  vi  kom,  efter  som  Arabernes 
Hjorde  havde  drukket  der  paa  Flugten.  Disse  Vandsamlinger 
vare  derfor,  som  en  i  Fremmedlegionen  tjenende  Tysker 
udtrykte  sig:   » Véritablement  gefundenes  Pressen«. 


I  Bu-Arfa  Deflléet. 

Efter  en  Skitse  af  Forfatteren. 

Jeg  skal  ikke  trætte  Læseren  med  atter  at  fortælle  om 
Razziaer,  Varme  og  Tørst,  ej  heller  med  Beretninger  om, 
hvorledes  vi  jagede  efter  Fjenden  den  hele  Dag  og  den 
næste  med  uden  andet  Resultat,  end  at  vi  fratog  ham  c.  2000 
Faar  og  Geder,  derpaa  om  Aftenen  kom  til  nogle  Brønde, 
som  vi  fandt  tomme,  og  saa  atter  satte  os  i  March  efter 
nogle  andre,  som  vi  først  naaede  om  Morgenen,  men  kun 
berette,  at  vi  den  følgende  Dag  —  den  2den  Marts  —  om 
Eftermiddagen  ankom  til  Mengnb,  nogle  Bassiner,  der  inde- 
holde saltholdigt  Vand,  og  som  ligge  imellem  vilde  Klitter. 
Her  traf  vi  sammen  med  Fodfolkskolonnen,  som  i  Bu-Arfa- 
Defiléets  sydligste,  bredere  Udgang  havde  haft  en  Kamp  at 
bestaa  med  Araberne,  der  under  Passagen  overdængede  dem 
med  Kugler  og  Sten  og  rullede  Klippestykker  ned  over  de 
forbi  marcherende;  imidlertid  lykkedes  det  dog  vore  Folk  at 
faa  alle  Kameler  og  Muldyr  vel  beholdne  med  sig. 

Vor  Kolonne  havde  nu  været  ude  i  6  Dage  og  i  den 
Tid  tilbagelagt  over  300  Kilometer  —  iberegnede  de  Om- 
veje og  Tilbagemarcher,  vi  havde  foretaget  —  med  andre 
Ord  over  6  danske  Mil  daglig,  hvilket,  naar  tilbørligt  Hensyn 
tages  til  de  Forhold,  under  hvilken  Marchen  foretoges,  maa 
kaldes  noget  ganske  udmærket  i  Retning  af  Hurtighed  og 
Udholdenhed.  Kun  en  Gang  senere  under  det  sidste  Felttog 
præsteredes  noget  lige  saa  godt  eller  maaske  bedre,  idet 
Fodfolkskolonnen  i  8  Dage  uafbrudt  uden  Rastdag  marcherede 
c.  53/4  Mil  dagligt,  men  da  var  Kolonnen  ogsaa  ved  sin 
Hjemkomst  saa  overanstrengt,  at  over  en  Fjerdedel  af  Mand- 
skabet i  lang  Tid  ikke  kunde  gøre  Tjeneste. 


XXIV. 

I  Højde  med  Mengub  begynde  de  store  Højsletter  og 
Bjærgpartier,  der  i  et  Bælte  strækker  sig  imod  Syd  forbi 
Oasen  Figuig  og  mod  Øst  i  Retning  af  Laghnat.  En 
Traktat  hjemler  vel  Franskmændene  Lov  til  at  forfølge  deres 

egne  Oprørere  ind  paa  marokkansk  Land,  men  det  er  dem 
ikke  mere  tilladt  at  angribe  Ksurene. 

Vi  havde,  som  det  vil  erindres,  lige  siden  den  26.  Februar 
bevæget  os  paa  Sultanen  af  Marokkos  Grund  og  stod  nu 
ikke  mere  end  knapt  to  danske  Mil  fra  den  nærmeste  Ksar, 
Ain-Chdir.  Men  skønt  vi  temmelig  sikkert  kunde  vide,  at 
vore  Flygtninge  havde  søgt  Tilflugt  omkring  ovennævnte 
Landsby,  kunde  vi  dog  ikke  tænke  paa  at  gaa  videre  for 
ikke  at  krænke  Neutraliteten.  Vi  maatte  da  haabe  paa,  at 
Araberne  snart  igen  vilde  blive  nødsagede  til  at  drive  deres 
Hjorde  over  Grænsen  nordøst  paa  for  at  finde  Næring  paa 
Chott  Tigris  Sletter,  og  at  vi  da  kunde  tilføje  dem  nye  Tab. 

Den  3.  Marts  brøde  vi  op  fra  Mengub  og  ankom  til 
Lejren  ved  Ain-ben-Khelil  den  10.  efter  at  have  gjort  en 
lidt  længere  Omvej  for  at  undgaa  Passagen  igennem  Bu-Arfa. 

Kamp  mellem  Ørkenstammerne. 


D. 


et  er  hen  paa  Eftermiddagen :  Langt  borte  hoppe  de 
blaa  Bjærgtinder  i  det  flitrende  Sollys.  De  danne  de  for- 
underligste Konturer,  idet  de  i  det  ene  Øjeblik  fuldstændig 
svømme  over  Sletten,  ladende  et  tomt  Rum  mellem  sig  og 
Horisonten  —  i  det  næste  Minut  udvider  en  eller  flere  Toppe 
sig  hurtigt  ned  efter  med  vibrerende  Bevægelser  for  lige  saa 
hurtigt  at  trække  sig  tilbage  igen. 

Baade  Bu-Arfas .  Falets  og  Deflas  Toppe  deltage  i 
Fakkeldansen  paa  den  glohede  Tameleltslette. 

Alen  hvad  er  det?  —  Henne  i  Vest  ved  Ain-el-Orak 
slynger  en  Røgsøjle  sig  i  Vejret.  —  Skulde'  nogen  have 
slaaet  Lejr  her?  Nej,  hvad  er  det,  er  det  muligt!  se  blot  i 
sydlig  Retning  mod  Hassi  Badda,  den  lille  Forhøjning  midt 
paa  Sletten  ved  Brøndene  —  se  mod  Djebel-el-Akdar,  eller 
der  over  mod  Defla  —  dér  skimtes  alle  Vegne  ildevarslende 
Flammesværd   fra  Beni-Guilernes  Lejrpladser. 

Er  da  Fjenden  i  Landet,  siden  Stammerne  ere  samlede 
paa  dette   forholdsvis  indskrænkede  Omraade? 

Det  lakker  ad  Aften.  Mørket  begynder  at  indfinde  sig. 
Smaa  næppe  synlige  Blus  tændes,  hvor  før  Røgsøjlerne  vare 
synlige.  Der  glimter  et  —  nok  et  —  nej  skynd  dig  at  se  — 
tre  —  fire  —  fem  Stykker  paa  Rad  —  allesammen  langs 
Horisonten. 

Nu  kommer  der  flere  —  der  lysner  et  højere  oppe, 
over  de  andre  —  nu  tændes  der  flere  ved  Siden  af  — . 

Til  Slutning  blusse  de  hele  Horisonten  rundt,  paa  Sletten, 
paa  Bjærgene  —  overalt. 

Det  aner  dig,  at  de  varsko  til  Kamp. 

»Dog,  hvem  kender  Ørkenens  Hemmeligheder?« 


I. 

»A  la  nage,  les   jeunes  gens,   å  la  nage! 

Les  balles  ne  tuent  pas; 

Il  n'y  a  que  la  destinée  qui  tue. 

A  la  nage,   les  jeunes  gens,   å  la  nage!« 

Høvdingene  have  været  forsamlede  og  have  erklæret 
Krig. 

v  Maaske  er  det  en  Karavane,  som  er  bleven  plyndret,  — 
maaske  ere  Stammens  Kvinder  blevne  insulterede,  —  eller 
ogsaa  gælder  det  Krænkelser  af  Græsgangene  eller  Kampen 
for  Vand. 

Der  er  skrevet  vidt  og  bredt  omkring  til  alle  de  allierede 
Stammer.  Der  er  forlangt  deres  Hjælp.  Bavnerne  have 
blusset.  De  have  kaldt  til  Kamp,  den  ingen  Stamme  vil 
undslaa  sig  for.  Udgøre  de  ikke  en  Del  af  den  samme 
»Sof«,  og  af  det  samme  Forbund. 

Men  de  allierede  ere  langt  borte;  de  kunne  ikke  komme 
før  om  en  otte  til  ti  Dage. 

Indtil  da  holdes  der  Raadslagning,  og  der  gaar  Bud  paa 
Bud  til  dem,  der  skulle  møde.  Høvdingene  søge  at  vække 
Krigeraanden  ved  deres  Proklamationer: 

»O  i  Guds  Slaver!  vid,  at  vi  agte  at  tage  Hævn  over 
den  eller  den  Stamme,  som  have  fornærmet  os  paa  den  og 
den  Maade. 

Glem  ikke  Korn,  ikke  Byg,  ikke  tørret  Kød  og  Smør. 

I  skulle  ikke  blot  sørge  for  eder  selv,  men  ogsaa  yde 
Gæstfrihed  i  rigeste  Maal  til  den  eller  den  Stammes  Ryttere. 


Høvdingene  forsamles. 


Sig  til  eders  smukkeste  Kvinder,  at  de  skulle  holde  sig 
parate  til  at  ride  med  eder.  Lad  dem  iføre  sig  deres  fineste 
Stads,  lad  dem  udvælge  sig  deres  smukkeste  Kameler  og 
pryde  dem  med  deres  Parade-Baldakiner.  Ifør  eder  selv 
eders  rigeste  Klæder. 

Sørg  for,  at  Eders  Vaaben  ere  i  Orden,  at  I  navnlig 
ere  forsynede  med  Krudt,  og  mød  saa  den  og  den  Dag 
n?.a  det  og  det  Sted. 

Den  Rytter,  der  ejer  en  Hoppe,  og  som  ikke  vil  komme ; 
den  Mand,  der  ejer  et  Gevær,  og  som  holder  sig  tilbage, 
skal  være  ifalden  en  Bøde,  den  første  af  20,  den  sidste  af 
10  Faar.« 

Førend  Afmarchen  betro  Høvdingene  Stammens  Hjorde, 
Telte  og  Bagage  til  prøvede  Oldinge,  der  tillige  skulle  sørge 
for  at  holde  Orden  iblandt  dé  tilbageblivende:  Kvinderne, 
Børnene,  de  syge  og  Hyrderne. 


Men  Fjenden  paa  sin  Side  bereder  sig  ogsaa  til  Kampen. 
Advaret  af  rejsende,  Venner  eller  maaske  af  Slægtninge  i  Mod- 
standernes Lejr,  skynder  ogsaa  han  sig  at  skrive  rundt  til 
alle  Sider  for  at  samle  sine  allierede. 

Hjordene,  Teltene  og  Bagagen  anbringes  paa  et  Sted, 
som  anses  for  sikkert,  hvorefter  der  angives  Rytterne  et 
Mødested. 

Af  Frygt  for  Overfald  udvælges  et  Terrain,  der  er 
gunstigt  for  Forsvar;  der  afventes  Begivenhedernes  Gang. 

Afgørelsen  nærmer  sig.  Den  Stamme,  der  har  grebet 
til  Vaaben  for  at  hævne  sig,  vil  snart  sætte  sig  i  March; 
den  har  ikke  spildt  et  Øjeblik. 


Aftenen  før  Opbruddet  forsamles  alle  Cheikherne  for 
Hjælpetropperne  med  dem,  der  har  kaldt  dem  til  Hjælp. 

I  Overværelse  af  Marabutterne  sværge  de :  »O  vore  Venner ! 
Vi  sværge  ved  Sandheden  i  Sidi-Abd-Allahs  hellige  Bog,  at 
vi  ere  Brødre,  at  vi  ville  vedblive  at  være  det  og  gaa  i 
Kampen  som  een  Mand.  Vi  sværge,  at  hvis  vi  skulle  døT 
da  ville  vi  dø  alle  i  Forening  for  den  samme  Fjendes  Vaaben. 
Hvis  I  forlange,  at  vi  skulle  møde  om  Dagen,  saa  ville  vi 
komme  om  Dagen,  men  hvis  I  kalde  paa  os  om  Natten, 
ville  vi  ile  af  Sted  i  Mørket.« 

Efter  at  have  svoret,  enes  man  om    at  bryde   op   næste 
Morgen.     Men  forend  Gumen  bryder  op,  bedes  der: 

O  Sidi-Abd-el-Kader-ek  Djelali, 
O  Sidi-Chikh-ben-ed-Dine 
O  Sidi-el-Hadj-bou-Hafeus, 

hvis  I  give   os  Sejr,    og    vi    vende    friske   og  sunde   tilbage, 
skulle  I  hver  faa  en  Kamel;  beskyt  os.« 


II. 

Herligt  er  det  ved  Solopgang  at  skue  ud  over  Sletten 
fra  en  lille  Forhøjning,  thi  rundt  om  til  alle  Sider,  saa  langt 
Horisonten  strækker  sig,  øjner  du  Hjord  ved  Hjord,  Telt 
ved  Telt.  Ja  herlig  er  den  tidlige  Morgen,  naar  Nomaderne 
bryde  op;  ved  den  Tid  er  al  Sorg  forbi,  thi  Sindet  er  for- 
frisket efter  Søvnen  i  den  kølige  Nat,  ved  Morgenduggen, 
og  frem  for  alt  ved  Udsigten  til  Kamp  og  dermed  Ære; 
thi  Æren  er  ikke  Røg,  den  er  Bytte  og  Hævn  over  Fjenderne. 


Det  varer  ikke  længe,  saa  kommer  der  Liv  i  de  før  saa 
døde  Omgivelser.  Hist  sadles  op,  her  brænder  et  Baal,  fra 
hvilket  Røgen  hæver  sig  blaalig  i  Vejret;  hist  trækkes 
Hestene  til  Brønden,  medens  Vandbeholderne  fyldes  ved 
Kilden.  Kamelerne  staa  parate  med  Baldakinerne  til  at  op- 
tage Kvinderne,  dem,  der  snart  skulle  blive  Vidne  til  Mæn- 
denes Tapperhed. 

Hist  er  allerede  en  Rytter  til  Hest,  snart  er  der  en  til 
i  Sadlen,  og  ikke  ret  længe  efter  holder  der  flere  hundrede 
Krigere,  grupperede  uden  Orden  rundt  om  paa  Skraaningerne 
ned  mod  Lavningerne.  De,  der  holde  øverst,  belyses  af 
Solens  Straaler,  de,  der  holde  længere  nede,  ere  endnu  i 
Skygge. 

En  Kriger  med  en  rød,  gul  og  grønfarvet  Fane,  hvis 
Stang  er  kronet  af  en  Halvmaane  af  Messing,  holder  midt 
mellem  Rytterne.  De  sidde  strunkt  i  Sadlerne  med  Geværerne 
i  Hænderne,  eller  ogsaa  have  de  dem  liggende  tværs  foran 
sig  paa  Sadlerne. 

Længere  borte  holde  andre  Troppe  i  deres  hvide,  graa, 
mørkebrune  eller  sorte  Burnusser.  Hestene  bølge  frem  og 
tilbage;  en  enkelt  Rytter  farer  afsted  i  susende  Galop  — 
standser  pludselig  ved  en  anden  Trop,  og  kommer  tilbage > 
alt  hvad  Remmer  og  Tøj  kan  holde. 

De  brune  Telte,  der  for  et  Øjeblik  siden  laa  spredte 
over  Sletten  »saa  tæt  som  Stjernerne  paa  Nathimlen« ,  ere 
nu  borte;  de  ere  læssede  paa  Kamelerne,  der  brøle,  medens 
Hundene  halse  i  et  øredøvende  Spektakkel. 

De  Kvinder,  der  ere  udvalgte  til  at  ledsage  Gumen, 
hvile  paa  Hynder  under  Baldakinerne,  som  prange  i  glim- 
rende Farver.  Vid  hver  tapper  Kriger,  at  hendes  Blikke 
gennem  Slør  og  Dække  nok  skal  følge  dig  paa  din  Færd. 
Glem  ikke,  at  du  maa  vise  dig  som  den  ypperste  for  at 
findes  værdig  til  den  Gunst,  hun  sikkert  ikke  vil  unddrage 
dig,  naar  du  blot  forstaar  at  benytte  dine  Chancer. 


Efter  al  den  med  Opbrudet  foraarsagede  Uro  og  Støj 
følger  en  underlig  Stilhed.  Alle  ere  nu  parate;  der  ventes 
kun  paa  Signalet  fra  Føreren. 

En  af  de  ældste  og  ædleste  af  Fødsel  stiger  til  Hest  og 
rider  frem.  Hans  Kvinder  paa  Kamelerne  følger  ham.  Han 
giver  Tegnet  og  skridter  af  Sted  efterfulgt  af  sine  Ryttere, 
af  hvilke  den  forreste  bærer  Fanen. 

Alt  hele  Sletten  over  sættes  i  Bevægelse.  Hundene  gø 
—  det  hele  er  et  broget  Virvar,  hvor  Øjnene  blændes  af 
Hestenes,  Kamelernes  og  Baldakinernes  Pragt. 

Der  er  en  Hoppen,  en  Skubben  og  Rysten  i  Konturerne. 
Til  at  begynde  med  er  det  Hele  tilsyneladende  et  péle-méle ; 
men  lidt  efter  kommer  der  mere  Ro  i  dette  Kaos,  der  bugte 

sig  frem  i  lange  Slangelinier,  gennem  Sandklitter  og  Alfatucr, 
over  Lavninger,  hvor  de  en  Tid  forsvinde,  igen  op  ad 
Skraaninger,  videre  og  videre  frem. 

Kamelerne  ledsages  af  deres  Drivere.  Fodfolket  danner 
en  særegen  Trop,  medens  Rytterne  vaage  over  Kvinderne. 
Enkelte  suse  af  Sted  og  ere  snart  borte  i  Horisonten  i  Front 
eller  Flanke.  De  jage  det  Vildt,  som  de  tilfældig  træffe 
paa:  Antiloper,  Gazeller,  Strudse  og  Harer. 


Glædesskuddene  affyres. 


Cheikherne  holde  sig  alvorlige,  de  ere  omgivne  al  deres 
trofaste.  De  have  meget  at  tænke  paa;  thi  paa  dem  hviler 
det  hele  Ansvar  for  Ekspeditionens  heldige  Udfald;  men 
dem  tilhører  ogsaa  den  største  Del  af  Byttet,  hvis  alt  gaar 
vel,  og  i  modsat  Tilfælde  Skammen. 

Endnu  er  man  jo  ikke  saa  nær  Fjenden,  at  det  kan 
skade  at  affyre  Geværerne.     Alt  medens  Marchen  fortsættes, 

lyde  derfor  Glædesskuddene  rundt  om,  efterfulgte  af  Kvin- 
dernes Ju  Ju. 

Fornøjelig-,  støjende  og  uordentlig  er  hele  denne  March, 
der  for  nogles  Vedkommende  gaar  til  Døden,  for  andres  til 
Ære  og  Berømmelse.  Det  hele  er  som  et  Eventyr:  Fløjte- 
toner, snart  klagende  og  rislende,  snart  mumlende  som  Bækken 
forsvinde  i  Støjen  for  lidt  efter  paa  ny  at  lade  sig  høre. 

En  ung  Kriger  paa  en  fyrig  Hest  rider  frem,  og  halvt 
syngende  halvt  deklamerende  fortæller  han  om  det  herlige 
Kriger-  og  Nomadeliv,  om  Elskovshandler,  om  Livet  i  Ørkenen 
med  al  dets  Poesi.  —  Fløjterne  spille  op;  i  det  ene  Øjeblik 
æggende  og  næsten  døvende  hans  Sang;  i  det  næste  svinde 
de  bort  i  lange  klagende  Suk. 

Krudtet  taler  ikke  mere.  Langsomt  skrider  Skaren 
fremad,  lyttende  til  en  anden  Sanger,  der  foredrager  en  af 
disse  Kærlighedssange,  som  Smagen  har  udstyret  med  straa- 
lende  Farver,  besynderlige  Billeder,  hvilke  dog  stadig  have 
ny  Charme  for  Tilhørerne,  disse  halvvilde,  tapre  og  hævn- 
gerrige Riddere,  der  elske  Krig,  Jagt  og  galante  Eventyr: 

Mit  Hjerte  fortæres  af  brændende  Længsel 

Efter  en  himmelsk  Kvinde. 

O!  I  Ulykkelige,  som  ikke  kende  Meryem, 

Dette  Guds  Vidunderbarn, 

Jeg  vil  lære  eder  hende  at  kende. 

Meryem  er  som  selve  Sultanen, 
Naar  han  i  Spidsen  for  sin  Gum 
Rider  frem,  omgiven  af  flyvende  Faner 
Til  Trommernes  sagte  Mumlen. 

Meryem  er  som  den  ædle  Hoppe, 
Naar  den  tumler  sig  i  Frihed. 
Hun  elsker  som  den  Træernes  Skygge, 
Det  klareste  Vand,  og  hun  forlanger 
Sorte  Slaver  til  sin  Opvartning. 


24 1 

Meryem  er  som  Maanen  blandt  Stjerner, 

Den,  der  forraader  Tyvene, 

Eller  snarere  ligner  hun 

Sydens  ranke  Palmer,  der  bære  Frugterne 

Saa  højt,  at  man  ikke  kan  naa  dem. 

Nej,  Meryem  er  som  Gazellen, 

Naar  den.  piler  af  Sted  i  Ørkenen. 

Jægeren  lægger  an. 

Hun  ser  Skuddet  gaa  af, 

Føler,  at  det  træffer  —  og 

Fi  eiser  ved  sin  Død  Jægerens  Liv. 

Hun  kaldte  mig  til  Stævnemøde 

I  Mandags  Nat. 

Mit  Hjerte  bankede  —  hun  kom 

Helt  hyllet  i  Silke  —  og 

Kastede  sig  i  mine  Arme. 

Meryem  har  ikke  sin  Lige 

I  den  hele  Verden. 

Hun  gælder  for  mig  mer  end  baade  Tunis,  Algier, 

Tlemcem  og  Mascara 

Med  alle  Butikkerne   fulde 

Af  kostbare  Varer,  vellugtende  Stoffer. 

Hun  gælder  mere  end  Skibet, 
Naar  det  for  fulde  Sejl  krydser  Havet 
For  at  hente  de  Rigdomme, 
Som  Gud  har  skabt  for  os  alene. 


Hun  gælder  mer  end  fem  hundred  Hopper, 
Hele  vor  Stammes  kostbare  Skat, 
Naar  i  strygende  Fart  de  pile  af  Sted, 
Redne  af  Ryttere  stolte. 

16 

Hun  gælder  mer  end  fem  hundred  Kameler, 

Naar  de,  fulgte  af  deres  Børn, 

Vogtes  af  Negre  fra  Sudan, 

Dem  Tuaregerne  stjal  til  de  troende. 

Hun  gælder  mer  end  alle  Arabere, 
Baade  de  frie  Nomader 
Og  disse  Ofre  for  Sultanens  Luner, 
Som  bo  i  de  teglhængte  Huse. 

Hendes  Haar  er  prydet  med  Silke 

Af  fineste  Sort. 

Hendes  ravnsorte  Haar  titter  frem 

I  bølgende  Lokker, 

Der  dufte  af  Moskus  og  Ambra  fra  Tunis. 

Og  hendes  Tænder,  skulde  man  tro, 

Var  Perler 

Omsluttet  af  røde  Koraller; 

Men  hendes  tindrende  Øjne 

Ere  lige  saa  farlige  som 

Negrenes  Pile  fra  Bornu. 

Hendes  Kys  —  jeg  kender  dem  — 

Er  søde  som  Druernes  Saft, 

Eller  som  Biernes  Honning 

I  Foraarstiden. 

Hendes  Hals  er  rank 

Som  Masten  paa  Skibet 

Med  de  blanke  Sejl, 

Naar  det,  baaren  af  Vinden, 

Kløver  det  dybe  Hav. 

Hendes  Barm  ligner  Ferskenen, 
Naar  den  moden  hænger  paa  Træet. 
Hendes  Skuldre  er  blændende  hvide 
Som  Elfenben. 
Og  hendes  Midies  Linier 

Er  som  Krumsablens, 

Den  Rytteren  drager,  naar  Krudtet  tier, 

Og  han  i  susende  Galop 

Gaar  i  Døden  for  hende 

O!  Gid  jeg  besad  den  væligste  Hest 

Paa  denne  Jord. 

Jeg  vilde  da  ride, 

Tankefuld, 

Ved  Siden  af  hendes  hvide  Kamel. 

Den  Hest  skulde  bringe  til  Raseri 

Alle  Saharas  unge  Mænd. 

Jeg  jager,  jeg  beder,  jeg  faster 

Og  følger  selv,  o!  store  Profet, 

Dit  mindste  Bud. 

Men  kom  jeg  endog  til  Mekka, 

Jeg  glemte  dog  aldrig  Meryem. 

Det  skønneste  er  du 

Paa  denne  Jord. 

Der  findes  ej  rigere  Skat. 

Efter  nogle  Timers  March  bliver  Varmen  uudholdelig. 
Man  gør  Holdt.  Teltene  rejses,  Kvinderne  løftes  ud  af  Balda- 
kinerne, og  Maaltidet  beredes.  Hestene  føres  til  Kilden  for 
at  drikke.  Naar  det  er  besørget,  aftømmes  de  for  at  søge 
Næring  tæt  ved.  Medens  Mændene  døse  Tiden  hen  i 
Skyggen  af  Tamariskerne,  hvile  Kvinderne  i  Teltene. 


III. 

*Solen  daler,  Varmen  tager  af,  og  Klokken  er  henimod 
tre.     Det  er  Tid  at  begynde  Marchen  igen. 

I  dristige  Ryttere,  opfør  nu  eders  glimrende  »Fantasia«. 
Vis,  hvad  I  du  til,  I  og  eders  Heste.  Kvinderne  betragte 
eder  —  Fremad.  —  hurtigt!  —  lad  strække  ud! 

1 6* 

En  af  Tilskuerinderne  sender  dig  ved  en  Negerinde  sin 
Ankelring  (Khral  Khral)  eller  sit  Brystspænde. 

Ved  du  ikke,  hvad  det  betyder,  du  lykkelige?  —  Har 
du  da  aldrig  trykket  en  elsket  Kvindes  jomfruelige  Barm  til 
dit  Bryst,  har  du  aldrig  skælvet  af  Henrykkelse,  naar  du 
saa  hendes  med  gyldne  Ringe  prydede  Ankler.  —  Anspor 
dig  af  yderste  Evne,  vis  din  Behændighed. 

Men  det  er  ikke  nok  at  være  en  tapper  og  behændig 
Rytter.  Du  maa  ogsaa  være  forsigtig.  I  Kærlighedssager 
som  i  Krigen  er  Heldet  med  den  dristige  —  men  Faren  er 
der  ogsaa.  Passer  du  ikke  paa,  vil  baade  hun  og  du  komme 
til  at  dø,  —  Dog,  hvem  skulde  forraade  eder  —  alle  eders 
Omgivelser  holde  med  eder. 


Elskeren  betror  sit  Held  til  sine  Venner,  han  kan  være 
sikker  paa,  at  de  ville  hjælpe  ham.  Han  har  sendt  sin 
Elskerinde  ti  Duros.  Hendes  Sendebud  har  faaet  et  Par. 
Selv  deler  hun  Pengene  ud  til  Slaverne  og  Kameldriverne. 
De  ville  alle  være  paa  Post  for  at  kunne  give  Elskeren  Tegn 
til,  naar  det  belejlige  Øjeblik  er  der. 

Har  du  en  Ven,  da  giv  ham  din  Hest  og  dine  Klæder 
og  bed  ham  vise  sig  midt  imellem  Rytterne  i  Stedet 
for  dig.  Forklar  ham ,  at  hun,  din  Søster,  *)  vil  have  det 
saaledes.  Du  derimod  forklæder  dig  som  simpel  Kamel- 
driver og  skynder  dig  hen  ved  Siden  af  hendes  Kamel. 
Vær  aarvaagen,  udspejd  det  gunstigste  Øjeblik,  smut  op  i 
Baldakinen,  skynd  dig  —  hun  er  lige  saa  utaalmodig  som 
du.  Hun  strækker  Haanden  ud  efter  dig  —  lad  hende  kun 
hjælpe  dig  —  og  gid  dine  Bevægelser  maa  være  lige  saa 
pilsnare  som  Mandens  Mistanke. 


*)  Søster  vil  i  denne  Forbindelse  sige  Elskerinde. 

Imidlertid    have  Kameldriverne    alle    været    paa  Post   — 
de    have    givet    dig    Tegnet.      Det    belejlige    Øjeblik    er   jo 


Kamel  med  Baldakin. 


nemlig  kommet  til  igen  at  slippe  ud  af  Baldakinen,  naar 
ved  Nattens  Frembrud  Lejren  skal  slaas,  og  alt  i  den  An- 
ledning er  i  Uorden. 

IV. 

Før  Solen  daler,  have  Cheikherne  sendt  Folk  af  Sted  for 
at  udvælge  en  Lejrplads,  hvor  Natten  kan  tilbringes.  Der 
maa  findes  Vand,  Græs  og  Brændsel. 

Efter  Ankomsten  dertil  skynder  enhver  sig  at  faa  sit 
Telt  rejst.  Hestene  aftømmes,  Kamelerne  aflæsses,  og  Negrene 
sendes  ud  for  at  skaffe  Brændsel  og  Græs,  medens  Kvinderne 
tilberede  Aftensmaaltidet. 

De  brunrøde  Kamelhaarstelte  med  de  sorte  Striber  ligge 
grupperede  paa  Skraaningerne  om  den  lille  Kilde,  hvor  Tama- 
risker  og  usle  Laurier-roses  føre  en  elendig  Tilværelse.  Telt- 
fladerne holdes  oppe  af  en  Mængde  Stokke  og  ere  fæstede 
til  Jorden  ved  en  Vrimmel  af  smaa  Pinde,  der  bankes  ned  i 
det  haarde  Jordsmon. 

Inde  i  Tell:ene  og  udenfor  ligger  péle-méle  Køkken- 
redskaber og  Husgeraad  blandede  med  Sadler,  Sække,  Træ- 
fade, Teltduge,  Paksadler  til  Kamelerne,  Kasser  og  meget 
andet.  Kvinderne  gaa  ud  og  ind;  de  tilberede  Kus-Kussuen, 
idet  de  ælte  den  i  store  Træfade,  saa  fyldes  den  i  Sivbakker, 
som  sættes  oven  i  Krukker  med  Vand,  under  hvilke  der 
gøres  Ild.  Der  staar  den  nu  og  koger  uden  for  Teltaabningen 
paa  Ildstedet. 

Utallige  Heste  staa  i  Nærheden ;  de  ædleste  ere  dækkede 
med  kostbare  Kamelhaarstæpper,  der  i  Frynser  falde  ned 
paa  Siderne  og  bagtil  dække  helt  ned  til  Haserne.  Om 
Dagen  beskytte  de  mod  Varme  og  Fluer,  om  Natten  mod 
Kulden.  —  Kamelerne,  der  nu  ere  fritagne  for  de  svære 
Paksadler,  Baldakinerne  og  Vægten  af  de  tunge  Dragter,  gaa 
i  Klynger  oppe  under  Bjærget  og  nappe  paa  den  øde  golde 
Klippegrund  de  tørre  Straa,  der  findes.  Hundene,  der  den 
hele  Dag  have  strejfet  om,  ligge  dorske  og  trætte  i  Teltene 
eller  vente  udenfor,  at  Kvinderne  skulle  give  dem  deres  Part, 
naar  Maaltidet  er  tilberedt.  Disse  Hunde  ere  lige  saa  mis- 
tænksomme, taalmodige  og  snu  som  deres  Herrer,  der  sidde 
med  Benene  overkors  inde  i  Teltene  uden  at  bestille  noget, 
thi  »at  arbejde  er  en  Skam  for  Manden«. 

Hist  bag  Forhænget,  der  deler  Teltet  i  to  Dele,  hvile 
de  unge  Kvinder  paa  Hynder.  Deres  Blomstringstid  er  kort, 
men  de  forstaa  ogsaa  at  benytte  den.  Mændene  fordrive 
Tiden  til  Maaltidet  med  Samtale  om,  hvad  der  i  de  kom- 
mende Dage  skal  udrettes;  de  ryge  ikke  Tobak.  Brugen 
heraf  kendes  ikke  blandt  de  rigtige  Nomader  lige  saa  lidt 
som  Kaffe  og  The.  Dels  betragtes  det  som  en  overdreven 
Luksus,  og  dels  vilde  det  heller  ikke  altid  nemt  kunne  faas, 
naar  Samkvemmet  med  Tell,  som  nu,  er  afbrudt. 

Det  bliver  Aften.  Mørket  indfinder  sig.  Baalene  holdes 
en  kort  Tid  vedlige  fra  de  Bunker  af  tørrede  Kviste  og  Ris, 
der  ligge  rundt  om  Ildstederne. 

Maaltidet  er  nu  forbi.  Vandbeholderne  af  Læder  hænge 
paa  Stokke  efter  at  være  fyldte;  thi  hvem  ved,  naar  man 
igen  kommer  til  saadan  en  Kilde.  Det  er  Tid  at  hvile.  Lidt 
efter  lidt  slukkes  Baalene,  og  det  dybeste  Mørke  hersker 
rundt  om.  Som  en  fjern  Torden  lyder  Hankamelens  Brummen 
af  og  til  i  Nattens  Stilhed. 

Umiddelbart  efter  Maaltidet  er  der  for  hvert  Telt  ud- 
stillet en  Mand  til  at  passe  paa  Dyrene  og  Bagagen.  Han 
skal  afværge  Tyverier  og  advare,  hvis  der  skulde  ske  noget 
særligt,  thi  det  er  ogsaa  andre  end  Tyve,  som  kunne  ventes. 

I  denne  Stund  sniger  Elskeren  sig  beskyttet  af  Mørket, 
og  efter  at  have  faaet  et  Vink  derom,  til  det  Telt,  i  hvilket 
hans  Elskerinde  hviler.  Han  løfter  forsigtigt  Fligen  af  Teltet, 
hjulpet  af  en  trofast  Slavinde,  og  har  snart  indtaget  den 
Plads,  der  tilkommer  Ægtemanden;  denne  er  heldigvis 
for  træt  efter  Dagens  Anstrængelser  —  han  har  maaske 
jaget  den  hele  Dag,  medens  Kolonnen  marcherede  —  og 
sover  nu  i  Mændenes  Rum.  I  Beduinernes  Telte  er  der 
nemlig  som  oftest  to  Rum,  bestemt  adskilte;  det  ene  for 
Mændene,  det  andet  for  Kvinderne.  løvrigt  kan  en  Ægte- 
mand ikke,  uden  at  blive  anset  for  blødagtig,  tilbringe  hele 
Natten  ved  sin  Hustrus  Side.  Der  er  altsaa  ikke  fra  den 
Kant  nogen  Hindring  for  de  elskende.  Og  hvad  angaar 
Nærværelsen  af  en  eller  flere  af  de  tre  andre  Hustruer,  som 
Loven  tillader  en  Musselmand  at  have,  da  er  det   uden  Eks- 

empel  ;i  Ørkenen,  at  Kvinderne  røbe  hinanden.  Hvis  man 
kan  tro  det  arabiske  Ordsprog,  overgaar  alene  Jøden  Satan 
(Chitami)  i  Ondskab;  men  efter  Satan  kommer  Muhamed- 
anernes Kvinder. 

Undertiden  synes  dog  dette  Eventyr  for  farligt.  Kvinden 
lister  sig  da,  naar  hele  Lejren  ligger  hyllet  i  Søvn,  ud  af 
Teltet  og  begiver  sig  til  et  Sted,  som  hun  i  Forvejen  har 
betegnet  for  sin  Elsker  ved  Hjælp  af  en  af  de  sædvanlige 
Budbringere:  en  Neger  eller  en  Kameldriver. 

Men  husk  vel  paa,  at  denne  Stund  er  ogsaa  Hævnens 
Time.  En  forsmaaet  Elsker  trænger  ind  i  den  tilbedtes  Telt, 
styrter  sig  over  hende  og  dræber  hende  ved  et  Pistolskud. 
Ved  Knaldet  springer  alle  Mand  op,  man  løber  hid  og  did 
under  Raab  og  Skrig;  men  Morderen  har  set  sit  Snit  til  at 
forsvinde  og  korryner  i  Reglen  godt  fra  det  hele,  thi  næsten 
altid  bliver  den  Forbrydelse,  der  er  begaaet  uden  Vidner, 
ustraffet. 

Alle  slige  Eventyr  ere  hyppige  i  Sahara,  thi  hvordan 
det  gaar  eller  ikke  gaar,  Araberinderne  sørge  altid  for  at 
skaffe  sig  Elskere.  Mændenes  Jalusi  og  deres  Forsigtigheds- 
foranstaltninger opildne  Kvindernes  lidenskabelige  Natur.  Jo 
flere  Hindringer,  der  opstilles,  desto  herligere  synes  Spasen 
dem. 

Hvad  Stand  de  saa  end  tilhøre,  tilbringe  de,  naar  de 
ere  unge,  deres  Tid  med  at  udklække  Planer  og  opstille 
Snarer  for  at  kunne  bedrage  deres  Mænd.  Naar  de  blive 
gamle,  morer  det  dem  at  hjælpe  andre. 

Der  eksisterer  —  sandt  at  sige  —  dog  hæderlige  Und- 
tagelser; men  de  ere  sjeldne. 

Alle  de  omtalte  Intriger  knyttes  fra  første  Færd  ved 
Koblerskers  Mellemkomst.  Disses  gyldne  Tunge  og  deres 
djævelske  Rænker  bringe  de  unge  Kvinder  til  at  falde.  Thi 
de  forstaa  at  insinuere  sig  og  vide  altid  at  finde  deres 
svage  Sider,  som  de  ønske  at  faa  i  deres  Vold. 

Natten  er  svunden.  Solen  glider  op  over  Horisonten. 
Nu  er  det  Tid  at  bryde  op.  Dagsmarchen  skal  begynde. 
Men  førend  den  tiltrædes,  forsamles  Høvdingene  for  at  raadslaa. 
De  bestemme  sig  til  at  udsende  Spejdere  henimod  Fjendens 
Lejrplads.  Disse  Spejdere  bevæge  sig  fremad  med  stor  For- 
sigtighed og  holde  sig  skjulte  om  Dagen  for  at  marchere 
om  Natten.  Til  sidst  udsende  Spejderne  en  Mand  til 
Fods.  —  Han  sniger  sig  frem,  benyttende  alle  Folder  i 
Terrainet  for  at  forblive  uopdaget  —  han  kravler  en  enkelt 
Gang  op  paa  en  Bakke,  en  Klippe  eller  en  Sandklit  for 
at  faa  et  Overblik.  Ellers  holder  han  sig  nede  i  Lav- 
ningerne. Bedækket  med  Pjalter  trænger  han  om  Natten 
dristigt  ind  i  Lejren,  forvisser  sig  om  Antallet  af  Heste  og 
Folk,  Telte  og  Geværer,  lægger  Mærke  til,  om  man  morer 
sig,  eller  om  der  hersker  en  trist  Stemning  —  og  trækker  sig 
saa  tilbage  med  Resultatet  af  sine  Observationer. 

De  øvrige  Spejdere  vente  ham  paa  et  skjult  Sted,  utaal- 
modige  efter  at  erfare,  hvad  han  har  set  og  hørt.  I  For- 
ening afvente  de  Dagens  Frembrud  for  at  se,  hvad  Fjenden 
vil  tage  sig  for  —  se,  om  han  vil  bryde  Lejren  af,  eller 
blive  paa  samme  Sted,  se,  om  han  morer  sig  med  en  glim- 
rende Fantasia,  om  der  løsnes  Glædesskud,  om  der  høres 
Glædesraab,  Sang,  Fløjtetoner  eller  andre  Tegn  paa,  at  der 
er  kommen  venligsindede  Stammer  til  Hjælp,  og  at  man  ikke 
bekymrer  sig  om,  hvad  der  skal  ske. 


Imidlertid  ere  de  forenede  Stammer  avancerede  i  smaa 
Dagsmarcher,  hvad  der  er  en  naturlig  Følge  af,  at  al  den 
megen  Bagage,  Kvinderne  og  dem,  der  ere  til  Fods,  skulle 
bringes  med. 

Men  hvad  der  i  Særdeleshed  sinker,  er,  at  Høvdingene 
ville  lade  dem,  de  agte  at  angribe,  Tid  til  Overvejelse. 

Det  er  at  handle  klogt,  thi,  hvem  ved,  maaske  ville  de  mod- 
tage Fredsmæglerne  og  give  dem  rundelige  Gaver:  Bomulds- 

tøjer.  Klædninger,  Geværer  med  fine  Sølvbeslag,  Ankelringe 
og  Penge.  —  Hvis  Sagen  skulde  tage  den  Vending,  vil  der 
ikke  være  langt  til  en  fredelig  Ordning. 

Kolonnen  har  imidlertid  fortsat  sin  Vej.  De  to  fjendt- 
lige Partier  ere  nu  ikke  fjernede  mere  end  4 — 5  danske  Mil 
fra  hinanden.  Mon  den  fjendtlige  Stamme  vil  erkende,  at 
den  ikke  kan  optage  Kampen,  eller  skal  det  gaa  løs? 


Hvis  Fjenden  giver  Afkald  paa  at  forsvare  sig,  samler 
han  sine  Marabutter,  medgiver  dem  rundelige  Gaver  og  sender 
dem  i  Nattens  Mørke  til  den  fjendtlige  Lejr.  De  henvende 
sig  da  til  en  eller  anden  Høvding,  der  overvældet  af  de  rige 
Gaver,  snart  stiller  sig  velvilligt  over  for  Fredsforslagene. 
Han  ledsager  Marabutterne  til  en  anden  Høvding,  der  lige- 
ledes lader  sig  bevæge  til  at  modtage  de  Gaver,  som 
bydes.  Begge  ledsage  nu  Sendebudene  til  en  tredje,  og 
saadan  bliver  det  ved,  til  alle  de  mægtiges  Stemmer  ere 
vundne.  * 

»Vi  ere  kun  komne«,  sige  Marabutterne,  »af  Kærlighed 
»til  Gud.  I  vide,  at  vi  ere  Marabutter,  og  at  vi  kun  ville 
»det  gode.  I  bør,  efter  vor  Mening,  se  at  komme  overens 
»med  de  Musselmænd,  der  have  sendt  os  hid;  dette  er  bedre 
»end  at  paadrage  eder  alle  Krigens  Ulykker,  Død  og  Fattig- 
»dom.  Hvis  I  ville  det  Gode,  vil  Gud  velsigne  eder,  eders 
»Kvinder,  eders  Børn,  eders  Hopper  og  Kameler;  men  hvis 
»I  ville  det  Onde,  gid  Straffen  herfor  komme  over  eder. 
»Vi  gentage  det,  slutter  Fred,  og  gid  Gud  den  almægtigste 
»maatte  undertrykke  det  Onde.« 

Efter  nogle  Vanskeligheder,  der  for  et  Syns  Skyld  blive 
gjorte,  ende  Høvdingene  med  at  svare  Marabutterne: 

»Nu  vel,  vi  ville  slutte  Fred,  for  Guds  og  eders  Skyld, 
»men  paa  de  og  de  Betingelser.« 

Disse  ere  altid,  at  det  Kvæg  og  de  Kvinder,  der  ere 
røvede,    skulle    leveres  tilbage,    at   der  betales  »Dya«    for   de 

faldne,  at  der  gives  tilbage,  hvad  der  er  bleven  stjaalet  af 
Heste  og  Kvæg. 

Marabutterne  modtage  disse  Fredsbetingelser,  hvis  Efter- 
levelse de  indestaa  for. 

Man  bringer  da  Sidi-Abd- Allahs  hellige  Bog  hid,  og  paa 
den  sværge  alle  Høvdingene,  at  de  ville  holde  Fred. 

Den  næste  Dag  vedblive  de  Stammer,  der  have  bevilliget 
Freden,  endnu  at  marchere,  til  de  omtrent  ere  en  Fjerdingvej 
fra  Fjendens  Lejr.  Næppe  have  de  slaaet  Lejr,  før  alle 
Cheihkerne  og  Marabutterne  fra  den  modsatte  Lejr  komme 
med  den  fastsatte  Tribut.  Høvdingene  fra  de  to  Lejre 
træde  straks  sammen,  og  der  sværges  paa  ny  paa  Sidi-Abd- 
Allahs  Bog,  at  der  ikke  mere  maa  finde  hverken  Razziaer, 
Tyverier  eller  Mord  Sted  mellem  Stammerne,  men  de  skulle 
alle  være  som  Brødre,  og  deres  Geværer  skulde  fremtidig 
kun  knalde  i  Fælleskab. 

Marabutterne  læse  derpaa  Bønnen  »fata/ik«,  som  de  slutte 
saaledes : 

»Gid  Gud  velsigne  eder,  fordi  I  saaledes  have  stukket 
»det  onde  Sværd  i  Skeden,  gid  alt  godt  maa  komme  over 
»eders  Slægt  og  alt  eders«. 

Derpaa  besøge  begge  Lejres  Høvdinge  Marabutterne, 
hvem  de  bringe  Gaver. 

Nu  er  Freden  sluttet,  og  de  Stammer,  der  vare  komne 
hid,  drage  igen  af  Sted,  idet  de  til  Afsked  opføre  en  glim- 
rnede  Fantasia.  Hestene  stejle,  Geværskuddene  knalde,  og 
Kvinderne  udstøde  Glædesskrig.  —  Overalt  er  der  Glæde  og 
Henrykkelse. 

Et  Dusin  af  de  fornemste  Høvdinge  blive  hos  deres 
Fjender  fra  i  Gaar  for  at  modtage  en  aldeles  storartet  Gjæst- 
frihed  samt  rige  Gaver,  —  hvad  der  gengældes  ved,  at  nogle 
af  Værterne  indbydes  til  at  følge  med  hjem  til  Stammerne, 
hvor  de  ville  blive  modtagne  paa  det  mest  udsøgte. 

Disse  Fredslutninger  skaffe  Fred  i  et  Par  Aar,  saa  gaar 
det  løs  igen. 

Maaske  var  Freden  ikke  bleven  sluttet,  hvis  Marabutterne 
ikke  havde  vist  sig  i  den  fjendtlige  Lejr  ved  Natte- 
tid. Vare  de  nemlig  komne  ved  højlys  Dag,  vilde  den 
menige  Arabers  Misundelse  let  have  kunnet  forhindre  Freden. 
Han  vilde  maaske  have  forlangt  Krig,  naar  han  havde  set 
Fordelingen  af  Gaverne. 

»Vi  ville  slaas!  har  ikke  den  og  den  modtaget  Klæde, 
»har  ikke  den  og  den  faaet  Penge  og  Juveler,  hin 
»Bomuldstøjer,  maaske  endog  Vaaben,  og  vi,  hvis  Brødre 
»faldt,  hvis  Hjorde  bleve  røvede,  vi  have  intet  faaet.  — 
»Vi  sværge  ved  Sidi-Abd- Allah,  Krudtet  skal  komme  til  at 
»tale«. 

Og  i  Sandhed,  det  hører  ikke  til  Sjældenhederne,  men 
til  Dagens  Orden,  at  Krudtet  taler. 


VI. 

Har  en  Stamme,  der  bliver  angrebet,  besluttet  sig  til 
hellere  at  kæmpe,  end  at  forsøge  Mægling  ved  Marabutterne, 
lader  den  Fjenden  komme  en  Dagsmarch  nær. 

Blænkere  udsendes  fra  de  to  Partier;  de  skyde  enkelte 
Skud  og  slynge  hinanden  Forhaanelser  i  Øjnene. 

»I  Hunde,  Sønner  af  Hunde,  i  Morgen  ville  vi  mødes, 
»hvis  I  ere  Mænd.« 

»O  I  kvindagtige  Mænd,  Natten  bryder  frem,  hvorfor 
»fortsætte  i  Dag,  i  Morgen  er  der  jo  atter  en  Dag,  den  tilhører 
»eder.« 

Blænkerne  trække  sig  tilbage,  Cheikherne  skynde  sig 
at  ordne  deres  Garde  paa  hundrede  Ryttere,  og  lige  saa 
mange  Infanterister  til  Beskyttelse  af  Lejren.  Den  næste 
Dag  iagttager  man  hinanden:  hvis  det  ene  Parti  bryder 
Lejren  og  læsser  Teltene  paa  Kamelryggene,  gør  det  andet 
Parti  det  samme;  men  hvis  Fjenden  lader  Teltene  blive 
staaende  og  rykker  frem  med  sin  Rytterskare,  Fodfolket 
og  Kvinderne  paa  Kameler  —  følges  Eksemplet. 

De  to  Modstanderes  Ryttere  ere  foran;  bagved  dem 
følge  Kvinderne  beredte  til  ved  deres  Tilraab  at  ægge  de 
kæmpende.  De  forsvares  af  Infanterister,  der  samtidig  danne 
Reserven. 

Kampen  indledes  af  mindre  Hobe  paa  10  —  15  Ryttere, 
der  holde  sig  ud  til  Siderne  og  søge  at  komme  Fjenden  ind 
i  Flanken  —  snart  ere  de  tæt  inde  paa  Fjenden,  snart 
trække  de  sig  helt  tilbage. 

I  Centrum  holder  en  sluttet  Masse  samlet  med  Høvdingene 
i  Spidsen.  —  Snart  bliver  Scenen  livligere,  —  det  begynder 
at  gaa  løs. 

De  unge  Ryttere,  de  bedst  beredne  og  tapreste,  sprænge 
fremad,    tørstige  efter  at  se  Blod  og  revne  hen  af  Kampiver. 

Se  en  af  dem,  ham  den  forreste,  der  har  skubbet  Haiken 
ned  i  Nakken,  saa  det  nøgne  afragede  Hoved  kommer  til 
Syne;  —  hans  Hest  strækker  ud.  Bugen  berører  næsten 
Jorden,  og  dens  lange  Hale  svirrer  efter  den  i  Luften. 

Staaende  ret  op  i  Bøjlerne  og  med  flagrende  Kappe  svinger 
han  Geværet  fremad  —  støder  det  fra  sig  skraat  op  efter  — 
et  Nu  —  og  hans  kraftige  Arm  har  atter  grebet  om  Fæstet. 

Med  flammende  Øjne  stirrer  han  fremad  mod  Fjenden. 
—  Fra  hans  Mund  med  de  skinnende  hvide  Tænder  lyder 
Strofer  af  Krigssangen : 

>  Hvor    ere  I,    som  i   Dag   skulle    kæmpe    for   Øjnene   af 

»eders  Elskerinder.«     Hvor  ere  I,  som  til  eders  Høv- 

»dinge    pleje    at   rose   eder   af  eders    Tapperhed?  — 

»I  Dag   skulle   vi   tale   et  Sprog,    som    er   andet   end 

Snak.« 

Hvor    ere  I,    som    tørste    efter  Berømmelse?      Fremad! 
P>emad,  I  Kampens  Sønner!    Se  I  ikke  hist  Jødernes 
»Børn!      Vore  Sabler  skulle  mætte  sig  i  deres  Blod; 
.deres  Kostbarheder  ville  vi  give  vore  Kvinder.«. 

Fremad!  I  unge  Folk,  af  Sted!     Det  er  ikke  Kuglerne 
»som  dræbe,  men  Skæbnen,  kun  den  alene!« 

Hans  Raab  opflamme  Rytterne,  de  lade  Hestene  stejle, 
de  kaste  Geværerne  op  i  Luften  —  og  styrte  sig  fremad  i 
Sværme. 

Krudtrøgen  driver  foran  Skaren.  De  bistre  Ansigter 
forlange  Blod.  Hør,  hvor  det  knalder,  hør  Skrigene,  se,  nu 
stejler  en  Hest,  Rytteren  falder  af,  han  slæbes  et  Stykke 
med  —  saa  galoperer  Hesten  alene  frem  foran  den  kæmpende 
Skare,  visende  Vejen  til  Sejr.  Et  Øjeblik  endnu,  og  der 
kæmpes  Mand  mod  Mand.  Sablerne  og  Knivene  blinke  i 
Sollyset.  Hist  bliver  en  Rytter  trukken  af  Hesten  ved  en  af 
de  lange  Krogstokke,  her  faar  en  anden  Dødsstødet  og 
segner  om  med  et  Greb  om  den  Dolk,  der  pilsnart  har  boret 
sig  i  ham,  for  lige  saa  hurtigt  at  blive  trukket  tilbage,  vædet 
med  hans  Blod. 


Det  ene  Parti  maa  vige,  det  trækker  sig  fægtende  tilbage 
til  det  Sted,  hvor  Kvinderne  holde  paa  Kamelerne.  Fjendens 
Ryttere  og  Fodfolk  forfølge  dem  ledsagede  i  Afstand  af 
deres  egne  Kvinders  Glædesskrig: 

Ju  Ju — Ju  Ju  —  J — u  Ju  Ju  lyder  det  stærkere  og  stær- 
kere til  dem  gennem  Kamptummelen. 

Fra  den  modsatte  Side  høres  Angstskrig  —  de  blande 
sig  med  enkelte  Kvinders  foragtelige  Tilraab: 

»Se  dog  vore  berømmelige  Ryttere  med  de  blanke  Stig- 
bøjler og  klædte  i  straalende  Dragter  som  til  Bryllup.  Se, 
»hvor  de  flygte.  De  give  deres  Kvinder  til  Pris!  O,  I 
»Jøder,  Sønner  af  Jøder !  Stig  af  Hestene,  vi  ville  bestige 
»dem  for  eder;  I,  som  fra  i  Dag  ikke  kunne  regnes  blandt 
»Mænd      O,  I  fejge  Uslinge!     Forbandet  være  I.« 

Ved  saadanne  Tilraab  ægges  de  overvundne  til  en  sidste 
Kraftanstrængelse.  Hjulpne  af  Fodfolket,  der  har  været 
holdt  i  Reserve,  og  som  nu  rykker  frem  og  giver  Ild,  vinde 
de  atter  Terrain  —  ja   de   kaste  maaske  endog  Fjenden  helt 

tilbage  mellem  hans  egne  Kvinder,  der  næppe  ville  undlade 
at  forbande  dem,  de  for  kort  Tid  siden  saa  ivrigt  applau- 
derede. 


Kampen  holder  sig  hele  Tiden  paa  det  Terrain,  som 
adskiller  de  to  Modstanderes  Kvinder.  Masserne  bølge  her 
frem  og  tilbage  i  rasende  Kamp.  Endelig  trækker  det  Parti 
sig  tilbage,  som  har  flest  døde,  flest  Heste  og  Folk  saarede, 
og  som  maaske  har  set  sine  tapreste  Høvdinge  falde.  Tilbage- 
gangen udarter  snart  til  Flugt,  trods  enkelte,  energiske  Mænds 
Bønner  og  Trusler.  —  Forgæves  forsøge  de  at  samle  Skarer 
til  højre  og  venstre  for  igen  at  kalde  Sejren  hjem : 

»Er  der  Mænd  her  til  Stede,  eller  er  der  ikke? 

»Fat   eder!    hvis   I   flygte,    vil    man    fratage    eder    eders 

»Kvinder,  og   kun  Vanære   vil  blive  tilbage  for  eder. 
»Dø!  og  ingen  skal  sige: 

»de  flygtede! 
»Dø!  og  I  skulle  vedblive  at  leve!« 


En  af  Høvdingene  kaster  sig  i  Fortvivlelse  over  at 
være  besejret  ind  i  Haandgemænget  for  at  finde  Døden; 
men  han  holdes  tilbage  af  de  unge  Mænd,  der  bønfalde  ham 
om  at  trække  sig  tilbage. 

»Du  er  vor  Fader,  sige  de;  hvad  skal  der  blive  af  os, 
hvis  vi  miste  dig?  Nej,  det  er  vor  Pligt  at  dø  for  dig,  vi 
ville  ikke  være  tjente  med  at  blive  en  Hjord  uden  Hyrde.« 

Enkelte  Krigere  slutte  sig  til  og  forsøge  at  holde  Stand; 
men  ogsaa  de  rives  med  i  Strømmen.  —  Snart  ere  de  ved 
Siden  af  Kvinderne,  og  det  gaar  endelig  op  for  dem,  at  alt 
er  tabt.  Hver  enkelt  søger  nu  at  frelse  det  kæreste,  han  har, 
for  hurtigst  muligt  med  det  at  vinde  Terrain  bagud.  Fra 
Tid  anden  gøres  Front  mod  Fjenden,  hvis  han  forfølger. 


256 

Sejrherrerne  kunde  fuldstændigt  ødelægge  de  overvundne; 
men  Tørsten  efter  Plyndring  betager  dem,  de  opløse  sig  i 
smaa  Hobe  og  tænke  blot  paa  Bytte:  en  plyndrer  en  In- 
fanterist, en  anden  en  Rytter,  som  han  har  revet  af  Hesten, 
en  tredje  er  maaske  i  Lag  med  en  Neger. 

Takket  være  denne  Uorden  lykkes  det  de  tapreste  at 
frelse  deres  Kvinder,  maaske  ogsaa  deres  Telte. 

Efter  Plyndringen  kalde  Høvdingene  deres  Folk  sammen. 

»Vi  have  dræbt  mange,  vi  have  taget  Heste,  tilkæmpet 
»os  Kvinder  og  gjort  Geværer  til  Bytte,  vi  have  forfrisket 
»vore  Hjærter  ved  at  vide,  at  mange  af  disse  Hunde  ere 
»gjorte  forældreløse;  det  bedste,  vi  nu  kunne  gøre,  er  i  Nat 
»at  hvile  ud  paa  det  og  det  Sted;  vore  Fjender  kunde  gærne 
»overfalde  os,  hvis  de  have  faaet  Forstærkning. « 

Man  lader  Byttet  og  Bagagen  ile  foran  under  stærk  Be- 
vogtning. De  første  Dage  marcheres  hele  Dagen  til  Sol- 
nedgang. 


I  denne  Art  Krige  har  man  den  største  Respekt  for  de 
fangne  Kvinder.  Mænd  af  lav  Herkomst  plyndre  dem  maaske 
for  deres  Kostbarheder,  men  Høvdingene  sætte  en  Ære  i  at 
sende  dem  tilbage  til  Ægtemændene  paa  deres  egne  Kameler 
og  med  deres  egne  Juveler  og  Prydelser;  ja  de  skynde  sig 
endog  ofte  med  at  pryde  og  pynte  dem,  der  til  Uheld  maatte 
være  blevne  udplyndrede. 


I  Ørkenstammernes  Kamp  indbyrdes  gøres  som  Regel 
ingen  Fanger,  der  skæres  ingen  Hoveder  af,  og  man  har  en 
Rædsel  for  at  lemlæste  Ligene.  Den  der,  efter  at  have 
aftaget  sin  Burnus,  kommer  frem  med  Geværet  i  Vejret  skal 
spares.     Det  samme  skulle  Hyrderne. 

Ganske  anderledes  forholdes  derimod  i  Kampene  mod 
Franskmændene,  men  derom  skulle  vi  høre  andet  Steds. 

Indbyrdes  vise  Araberne  ikke  nær  den  samme  umenneske 
lige  Grusomhed  som  over  for  franske  Soldater.  Efter  Kampen 
lader  man  de  saarede  bjærge  sig,  som  de  kunne  og  man 
beskæftiger  sig  ikke  med  dem.  Der  kendes  vel  enkelte 
Eksempler  paa  Grusomhed,  som  naar  en  Mand  i  den  fjendt- 
lige Skare  har  genkendt  en  Person,  der  har  myrdet  en 
Broder  eller  Ven. 


Det  ligger  nær  at  spørge,  hvorfor  den  Stamme,  der 
vidste,  at  et  Angreb  ventede  den,  ikke  øjeblikkelig  tog 
Flugten  i  Stedet  for  at  afvente  Kampen. 

Flugt!  —  det  er  det  samme  som  at  blive  forfulgt  og 
angrebet,  medens  man  er  i  Uorden  paa  Retraiten.  Det  vilde 
være  dumt  at  forlade  det  Land,  som  man  kender,  og  andet 
Steds  maaske  udsætte  sig  for  at  komme  til  at  mangle  Vand. 
Desuden  vilde  man  let  falde  i  Armene  paa  en  anden  Fjende, 
der  sikkerlig  ikke  vilde  lade  den  gode  Lejlighed  gaa  ubenyttet 
hen  til  at  gøre  Bytte. 

Nej,  det  klogeste  er  at  vælge  sit  Terrain  med  Omhu, 
samle  sine  allierede  og  saaledes  vente  Fjenden,  hvis  man 
da  ikke  tror,  man  er  stærkere  og  kan  tage  Offensiven,  eller 
saa  svag,  at  man  maa  indlede  Underhandlinger. 


VII. 

Naar  Stammerne  efter  Kampen  komme  hjem,  blive  de 
modtagne  med  endeløs  Jubel:  Kvinderne  ordne  deres  Kameler 
paa  Linie  og  lade  med  regelmæssige  Mellemrum  deres  Fryde- 
raab  lyde  til  de  unge  Krigere,  der  til  Ære  for  dem  opføre 
den  vildeste  Fantasia. 

Krudtet  taler  paa  ny,  Hestene  vrinske,  og  de  grønne  eller 
røde  Faner  flagre  i  Vinden  og  skimtes  i  Solskinnet  gennem 
gyldne  Støvskyer. 

17 

Paa  Kvindernes  Ju — Ju  svare  Rytterne  med  Krigsraabene, 
der  ledsages  af  Fløjtetoner.  Henrykkelsen  er  almindelig  — 
den  er  støjende,  men  hjertelig. 

Hvor  ere  Farverne  i  dette  Billede  ikke  glimrende. 
Grupperne  veksle  hurtigt  i  den  flammende  Luft  som  i  en 
Laterna  magica. 

Man  hilser  paa  hinanden,  man  omarmer  hinanden,  og 
man  spørger  ud. 


Marokkanske  Ryttere  ordnede  til  Fantasia. 


Alt  imens  beredes  Maaltidet  for  de  allierede,  og  Høv- 
dingene samle  den  Pengesum  sammen,  som  disse  skulle  have. 
Hver  af  Rytterne  faar  mindst  ti  Duros  eller  en  Genstand  af 
lignende  Værdi.  Desuden  beholder  han  det  Bytte,  som  han 
selv  har  kunnet  gøre.  Ydermere  tillægges  der  den  Rytter, 
der  har  mistet  sin  Hest,  tre  Kameler  eller  hundrede  Duros, 
og  endelig  faa  Høvdingene,  hvis  Indflydelse  man  maaske  kan 
takke  for  Sejren,  Penge,  Telte,  Vaaben,  Heste  og  Tæpper. 

Efter  at  have  nydt  den  mest  storartede  Gæstfrihed 
sætte  de  allierede  sig  næste  Dag  i  March  for  at  naa  hjem 
til  deres  egne  Duare.  De  følges  paa  Vej  af  Høvdingene 
for  de  Stammer,  de  have  hjulpet,  og  efter  nogle  Timers 
March  skilles  man  med  Forsikringer  om  ogsaa  i  Fremtiden 
at  ville  holde  sammen. 


Nu  staar  tilbage  at  foretage  Delingen  af  Byttet.  Det 
er  let  at  forstaa,  at  denne  let  giver  Anledning  til  Stridig- 
heder. Til  at  afgøre  dem  har  man  de  saakaldte  Mekadimer. 
De  skulle  sørge  for  at  skaffe  alle  de  Genstande  til  Veje, 
som  muligen  ere  skaffede  til  Side. 

Hvis  en  Araber  er  mistænkt  for  ulovlig  at  have  tilvendt 
sig  Sager,  og  man  ikke  kan  finde  det  borteblevne  hos  ham, 
lade  Mekadim'erne  ham  sværge  sig  fri  ved  Sidi-ben-Abd- 
Allah,  der  i  Sahara  er  saa  højt  i  Ære,  at  ingen  vilde  vove 
at  sværge  falsk  ved  ham,  thi  i  saa  Tilfælde  vilde  han  sygne 
hen  og  hans  Hjorde  omkomme. 

Førend  Byttets  Deling  paabegyndes,  udtages  de  tre 
Kameler,  som  forud  ere  blevne  lovede  Marabutterne,  hvis 
Sejren  blev  hjembragt. 

Forinden  det  øvrige  nu  bliver  delt  lige,  udtages  endnu 
enkelte  Parter: 

Den  Kvinde  af  ædel  Byrd,  som  først  er  traadt  ud  af  sit 
Telt  for  at  lykønske  de  hjemvendende  med  Fryderaab,  faar 
til  Tak  een  Part. 

Den  Rytter,  der  personlig  har  dræbt  en  Fjende,  har  Ret 
til  dennes  Hest,  Vaaben,  Klæder  og  Seletøj.  »Han  har  jo 
vovet  sit  Liv  for  at  tage  et  andet  —  og  kun  over  for  Gud 
skal  han  gøre  Regnskab  herfor.« 

Den,  der  har  givet  en  Trup  Ryttere  Levnetsmidler,  faar 
sin  Part. 

Det  samme  gør  Smeden.  Han  har  jo  ogsaa  bidraget  til 
Foretagendets  Held. 

17* 

Spejderne  og  de  smukke  Kvinder,  som  under  Kampen 
opflammede  Krigerne,  faa  ligeledes  deres  Part. 

Den,  der  ikke  selv  har  været  med  i  Kampen,  men  som 
har  laant  en  anden  sin  Hest,  skal  dele  halvt  med  denne. 

Bliver  Hesten  skudt,  faar  endog  Ejeren  fuld  Erstatning, 
thi  den  har  jo  marcheret  i  Stammens  Interesse. 

Den,  der  har  laant  sit  Gevær  til  en  anden,  faar  en 
Fjerdepart  af  dennes  Bytte. 

I  det  fælles  Bytte  indgaar  i  Reglen  alt,  hvad  der  ikke 
har  tilhørt  den  enkelte  Mand,  som  en  eller  anden  personlig 
har  fældte  f.  Eks.:  Den  Hest,  der  er  gjort  til  Bytte,  uden  at 
Ejermanden  samtidig  blev  dræbt  —  alle  Telte,  Husgeraad, 
Hjorde  m.  m. 


Figuig  »Vestens  store  Oase 


D, 


I. 


er  var  i  lang  Tid  megen  Tale  om  Oasen  Figuig, 
som  ligger  paa  Grænsen  af  Provinsen  Oran  og  Marokko,  og 
særlig  i  Frankrig  har  man  meget  levende  beskæftiget  sig  med 
Spørgsmaalet  om,  hvorvidt  man  dog  ikke  til  sidst  vilde 
blive  nødsaget  til  at  lade  de  franske  Tropper  søge  at  okkupere 
denne  Oase,  der  maa  betragtes  som  et  af  de  vigtigste  Til- 
knytningspunkter for  de  oprørske  Araberstammers  Interesser 
paa  den  Kant. 

Sultanen  af  Marokko  er  imidlertid  —  om  end  kun 
nominelt  —  Herre  i  Figuig,  og  vistnok  hovedsagelig  af 
Hensyn  til  de  politiske  Vanskeligheder,  som  en  Okkupation 
vilde  medføre,  har  man  hidentil  undladt  at  foretage  en  saadan. 

Som  det  vil  fremgaa  af  efterfølgende  Beskrivelse,  er 
selve  Oasen  Figuig  i  Sammenligning  med  de  Ørkenstrækninger, 
der  omgive  den,  kun  en  forholdsvis  indskrænket  Plet;  men 
desuagtet  er  den  det  Centrum,  om  hvilket  de  paa  Sletterne 
i  vid  Omkreds  vandrende  Araberstammers  Interesser  dreje 
sig.  Disse  Nomadestammer,  som  med  deres  talløse  Hjorde 
af  Faar,  Geder  og  Kameler  gennemstrejfe  Ørkensletterne  for 
at  finde  Græsgange  og  Vand,  komme  fra  Tid  til  anden  ind 
til  Oaserne    for   at  bortbytte  deres  Kvæg  mod  Oasens  Frem- 

bringelser.  Det  er  da  hovedsagelig  Dadlerne,  der  her  spille 
den  største  Rolle,  idet  de  repræsentere  Brødet  i  disse  korn- 
fattige  Egne.      Paa    den    anden   Side    ere   Oasens  Beboere   i 


Es"»  de  Paris 


4*4S- 


Lst  de  breen 


D'aprés  Parisot 


C  Perron 


Kaart  over  Figuig. 


Almindelighed  udelukkede  fra  Kvæg-  og  Kornavl  i  nogen 
tilstrækkelig  Maalestok  paa  Grund  af  Oasernes  ubetydelige 
Udstrækning,  og  de  ere  derfor  nødsagede  til  at  søge  Handels- 

forbindelser  med  Nomaderne  paa  Sletterne,  som  kunne  for- 
syne dem  med  Kvæg  og  fra  Tid  til  anden  hente  dem  det 
nodvendige  Korn  langt  nord  paa  i  Kystlandet  Tell  —  »dette 
kedsommelige  Tell«,  —  eller  længere  mod  Nordøst,  hvor 
Agerbrug  i  større  Maalestok  er  mulig.  Af  den  her  givne 
Antydning  vil  det  maaske  fremgaa,  hvor  nøje  Oasernes  og 
Sletternes  Araberstammer  ere  knyttede  til  hinanden,  fordi 
gensidig  Udveksling  af  Varer  er  en  Livsbetingelse.  Men  er 
et  saadant  Samkvem  en  Livsbetingelse,  da  vil  man  forstaa, 
med  hvilken  Haardnakkethed  Ørkenstammerne  søge  at  bevare 
det,  og  man  vil  indse  Vanskeligheden  for  Franskmændene 
ved  at  kue  en  Insurrektion  blandt  Slettens  Arabere,  naar 
disse  stedse  kunne  søge  Tilflugt  inden  for  Oasens  Mure, 
uden  at  hine  af  Respekt  for  det  fremmede  Territorium  kunne 
forfølge  dem. 

De  Oplysninger,  som  man  til  Dato  har  kunnet  forskafte 
sig  angaaende  Figuig,  hidrøre  dels  fra  venligsindede  Araberes 
Beretninger,  dels  fra  franske  Officerer,  som  fra  de  høje 
Bjærge,  der  omgive  Oasen,  have  kortlagt  og  beskrevet  denne. 
Mig  bekjendt  har  ingen  fransk  Kolonne,  næppe  nogen  fransk 
Officer,  betraadt  Oasens  Grund.  For  nogle  Aar  tilbage 
besøgte  daværende  Oberstløjtnant  de  Colomb  Egnen  om 
Figuig.  Det  er  imidlertid  nu  allerede  en  Del  Aar  siden,  og 
skønt  hans  Beretning  vel  i  Hovedsagen  er  i  Overensstemmelse 
med  Forholdene,  som  de  nu  ere,  saa  er  der  dog  siden  frem- 
kommet mange  nye  Forhold.  Det  er  særlig  et  Kaart 
med  dertil  hørende  Oplysninger,  som  er  optaget  af  »La 
mission  topographique«  under  Kaptejn,  Grev  de  Castries  Ledelse, 
der  har  været  mig  til  Nytte  ved  Udarbejdelsen  af  denne 
Skitse. 


II. 


Figuig    har    altid    været  et  første    Tilflugtssted,    ofte    et 
endeligt  Opholdssted  for  de  Flygtninge,    Oprørere  og  Deser- 

tører,  som  have  vendt  Franskmændene  i  Algier  Ryggen,  paa 
samme  Tid  som  franske  Kolonner,  der  dristig  have  banet 
sig  Vej  gennem  de  snævre  Bjærgpas,  der  føre  ud  til  Sletten, 
hvorpaa  Oasen  ligger,  af  de  tidligere  nævnte  Grunde  have 
set  sig  nødsaget  til  at  standse  deres  Fremmarch  foran  Murene, 
der  omgive  Figuig.  Dette  har  bevirket,  at  de  indfødte,  der 
kun  respektere  den  stærkeres  Ret  —  lige  som  ofte  Fransk- 
mændenes egne  Soldater,  der  have  været  misfornøjede  med 
at  vende  om  —  have  givet  Figuig  et  Ry  for  Uindtagelighed, 
der  lige  saa  meget  skulde  have  sin  Grund  i  Indbyggernes 
Tapperhed  som  i  Fortifikationens  Styrke.  Man  vil  da  let 
forstaa,  at  Figuig  har  et  Ry  for  Uindtagelighed,  som  i 
Hovedsagen  er  ufortjent,  i  det  mindste  overfor  franske  Mod- 
standere. 

»Skoven«  Figuig,  El  Ghaba  —  for  at  bruge  en  af  de 
indfødtes  Betegnelser  —  er  beliggende  under  c.  32  °  nordlig 
Brede  og  bestaar,  uden  Hensyn  til  de  rundt  om  liggende 
mindre  Oaser  eller  rettere  Palmelunde,  som  ejes  af  Ind- 
vaanerne,  af  en  i  Retningen  af  Øst- Vest  7  Kilometre  lang 
Slette,  bedækket  med  Palmelunde.  Oasen  indeslutter  otte 
befæstede  Byer  eller  Landsbyer,  Ksurs,  af  hvilke  de  syv 
danne  Nordfronten,  medens  den  ottende  og  største,  Zenaga, 
ligger  i  Oasens  vestlige  Hjørne.  Vestfronten  er  c.  3l/2  Kilo 
metre  lang,  medens  Oasen  mod  Øst  danner  en  spids  Vinkel, 
i  hvilken  Nord-  og  Sydfronten  støde  sammen. 

Naar  undtages  Zenaga,  er  enhver  af  de  øvrige  syv 
Ksurs  bygget  om  en  Kilde  for  saaledes  bedre  at  beskytte 
den  kostbare  Ejendom,  Vandet,  der  i  disse  Egne  er  den 
største  Livsbetingelse  for  de  indfødte,  som  ved  Hjælp  deraf 
overrisle  deres  Palmelunde  —  men  tillige  Hovedaarsagen  til 
de  uophørlige  Stridigheder  og  Kampe,  som  i  Aarevis  have 
været  en  sand  Landeplage  for  Oasens  smaa  Samfund  og  en 
Hindring  for  en  hensigtsmæssig  Udnytten  af  Oasens  frugtbare 
Palmelunde. 

III. 


Jeg  skal  kortelig  give  en  Skildring  af  disse  Kampe,  som 
true  med  helt  at  ødelægge  den  saa  rige  Oase. 

I  den  vestlige  Del  af  Figuig  udspringer  en  over- 
ordenlig   righoldig   Kilde,    hvis   Navn   er  Zaddert.      Den   har 


Grænse  mellem  Ørken  og  Oase. 


givet  Anledning  til  de  mest  haardnakkede  Kampe,  hvilke  stedse 
have  delt  Figuig  i  to  Lejre.  Denne  Partitagen  er  mærkelig 
nok,  eftersom  de  forskellige  fjendtlige  Landsbyer  ere  blandede 
saaledes  mellem  hinanden,  at  det  skulde  synes  umuligt  for 
de  kæmpende  at  finde  Rede  i,  hvem  der  er  Ven  eller  Fjende. 
I  alt  findes  der  omtrent  15,000  Indvaanere  indenfor  Oasens 
Omkreds.    Deraf  ere  imidlertid  kun  lidt  over  3000  bevæbnede 

med  Geværer.  Indvaanerne  i  Zenaga  kunne  stille  omtrent 
1600  geværbevæbnede  i  Marken,  medens  til  Eksempel  Ksaren 
El  Abeid  kun  kan  møde  med  c.  100.  Denne  sidste  Ksar 
har  da  ogsaa  allerede  for  længe  siden  maattet  opgive  Haabet 
om  at  komme  i  Besiddelse  af  Ain  (Kilden)  Zaddert  og  har 
givet  sig  Zenagaerne  i  Vold.  Kampen  om  Kilden  føres  da 
nu  stadig  mellem  Beboerne  af  Zenaga  og  Udaghir.  Efter 
lange  og  blodige  Stridigheder  sluttede  man  endelig  i  1877 
en  Overenskomst,  i  Følge  hvilken  Vandet  blev  fordelt  mellem 
begge  de  stridende.  Dette  gav  nu  Udsigt  til  Fred  i  Figuig, 
som  saa  haardt  trængte  dertil.  Desværre  blev  den  ikke  af 
lang  Varighed,  idet  Zenagaerne  ved  Hjælp  af  en  underjordisk 
Kanal,  som  de  i  Smug  havde  arbejdet  paa,  forsøgte  at 
tilrane  sig  langt  mere  Vand,  end  der  i  Følge  Overenskomsten 
virkelig  tilkom  dem.  Udaghirne  havde  imidlertid  været  paa^ 
deres  Post  og  opdaget  deres  Naboers  Snedighed.  De  lode 
sig  ikke  mærke  med  noget,  men  begyndte  i  al  Stilhed  at 
isolere  Kilden  ved  paa  tværs  af  deres  Modstanderes  under- 
jordiske Kanal  at  grave  en  murklædt  Grav,  som  i  en  Bue 
førtes  rundt  om  Kilden,  hvis  Vand  da  løb  ind  i  denne  Grav 
og  derfra  til  Udaghiernes  Haver  i  Stedet  for  i  Zenagaernes 
Minegang.  Indbyggerne  i  Zenaga  bleve  paa  denne  Maade 
forhindrede  i  at  benytte  deres  med  saa  stort  Besvær  og  saa 
megen  Snille  udførte  Minegang,  og  deres  Palmer  begyndte  at 
sygne  hen  af  Mangel  paa  Vand.  De  tabte  imidlertid  ikke 
Modet,  men  genoptoge  Arbejdet  i  deres  gamle  Mine,  som  de 
nu  førte  dybere  ned,  saaledes  at  den  passerede  under  den  af 
Udaghierne  anlagte  Kontramine  og  naaede  helt  hen  til  Kilden. 
Dette  Arbejde  udførtes  med  saa  stor  Hastighed  og  i  saadan 
Stilhed,  at  Udaghirne  ikke  anede  Uraad,  Morgenen  efter,  at 
Arbejdet  var  fuldført,  rystede  en  voldsom  Eksplosion  den 
hele  Oase.  Alt,  hvad  der  fandtes  af  levende  i  Nærheden  af 
Kilden,  dræbtes,  medens  en  voldsom  Søjle  af  Røg,  Sten  og 
Jord  hævede  sig  for  et  Øjeblik  i  Vejret.  Det  var  Zenagaerne, 
som  triumferende  atter  havde  banet  sig  Vej  til  Vandet,  der 
straks  strømmede  ind  i  den  af  Røg  opfyldte  Minegang.  Da 
Udaghirne    vare    komne    sig    af   deres    første   Forskrækkelse, 

grebe  de  til  Vaaben  tillige  med  deres  Kampfæller.  Det  var 
imidlertid  for  sent.  Zenagaerne  bleve  Sejrherrer  paa  Stedet, 
hvor  de  omkring  Kilden  opførte  et  lille  Fort  (Bordj),  hvor 
de  siden  den  Tid  stadig  holde  en  Vagt  paa  fyrretyve  Mand, 
bevæbnede  med  Geværer  og  forsynede  med  Trommer  for  i 
Tilfælde  af  Angreb  hurtigt  at  kunne  gøre  Allarm.  Skønt 
Allarmtrommerne  siden  af  og  til  have  kaldt  Folket  til  Vaaben, 
have  Udaghirne  i  Hovedsagen  maattet  afholde  sig  fra  Forsøg 
paa  at  sætte  sig  i  Besiddelse  af  Kilden,  da  de  ere  for  svage. 
Imidlertid  afsende  de  hvert  Aar  Gesandter  til  Fez  for  at 
forebringe  Sultanen  deres  Klager.  Alt,  hvad  de  have  været 
i  Stand  til  at  opnaa,  har  dog  kun  været  tomme  Løfter. 
Sultanen  af  Marokko  er  ude  af  Stand  til  at  haandhæve 
Retten  i  disse  langt  bortliggende  Provinser,  hvor  derfor 
Anarkiet  hersker  i  videste  Forstand.  Denne  Kamp  om 
Besiddelsen  af  Ain  Zaddert  i  Figuig  er  ikke  et  enestaaende 
Eksempel  paa,  at  Vandet  i  Saharas  Oaser  er  Hovedaarsagen 
til  de  evindelige  Stridigheder,  som  ofte  ødelægge  hele  Sam- 
fund. Nej.  det  er  desværre  kun  et  Eksempel  af  de  mange. 
Vandet  i  disse  Egne  repræsenterer  Værdier,  om  hvis  Størrelse 
man  ikke  let  danner  sig  noget  Begreb.  Som  Eksempel  paa, 
hvorledes  Araberne  nu,  naar  de  endelig  have  Fred,  ordne 
Fordelingen  af  Vand,  skal  jeg  her  angive  den  Maade,  paa 
hvilken  Beboerne  af  Zenaga  foretage  Uddelingen:  Den 
stadige  Ret  til  at  disponere  over  en  Trediedel  af  Vandet  i 
Ain  Zaddert,  to  Gange  om  Maaneden  en  Time  hver  Dag, 
sælges  for  en  Middelpris  af  600  Fr.  aarlig.  Denne  Ret  til 
Vandet  paa  ovennævnte  Maade  kaldes  Kharraubla.  Ud- 
delingen af  Vandet  giver  Anledning  til  mange  Vanskelig- 
heder, og  Reglementerne  ere  meget  indviklede.  Besidderen 
af  den  fulde  Kharraubla  har  i  Reglen  Bassiner,  i  hvilke  han 
opbevarer  det  ham  tildelte  Vand.  Maaden  at  uddele  paa 
er  følgende:  Paa  samme  Tid  som  Uddeleren  af  Vandet, 
Seraift'en,  aabner,  for  at  Vandet  kan  strømme  ud  af  Kildens 
Bassin,  kaster  han  en  Genstand  af  Form  som  en  Krukke  med 
en  meget  lille  Halsaabning  ned  i  Vandet.      Naar  Krukken  er 

fyldt   med    Vand    og   begynder    at   synke,    er   Uddelingen    til 
Ende,  og  Seraif'i  en  lukker  atter  af  for  Vandet. 

De  ovenomtalte  Kampe  have  stedse  været  førte  med 
en  overordentlig  Haardnakkethed,  en  hensynsløs  Grusomhed 
og  ere  i  Reglen  endte  med  den  svageres  fuldstændige  Ruin. 
Zenagaerne,  der  nu  kunne  betragtes  som  Herrer  i  Figuig, 
have  saaledes  forvandlet  flere  af  de  i  Omegnen  liggende 
Ksurs  til  rene  Grushobe,  efter  dels  at  have  dræbt,  dels 
bortjaget  Indvaanerne,  for  derpaa  at  tage  Palmelundene  i 
Besiddelse. 


IV. 

Abd-el-Kader  skyldte  i  sin  Tid  sine  Værdigheder 
baade  som  kirkeligt  Overhoved  og  som  Høvding,  at  det 
lykkedes  ham  at  samle  en  saa  stor  Skare  Tilhængere  om  sit 
Banner,  og  i  de  seneste  Kampe  i  Algier  se  vi  ogsaa,  at 
Bu-Ammama  forener  de  ovennævnte  to  Egenskaber.  Han 
hører  nemlig  til  en  Marabutfamilie,  der  bor  i  Ksaren  El 
Hamman  Fukani,  i  hvilken  han  i  lang  Tid  har  boet,  og 
indenfor  hvis  Mure  han  altfor  ofte  har  kunnet  søge  Tilflugt, 
naar  han  blev  haardt  trængt  af  de  franske  Kolonner. 

Marabutterne  i  Figuig  udøve  som  andet  Steds  en  meget 
stor  Indflydelse.  De  deltage  i  Reglen  ikke  i  Kampene,  hvorfor 
de  have  deres  Boliger  i  Nærheden  af  Moskéerne  eller  paa 
andre  hellige'  eller  neutrale  Steder.  Saaledes  har  f.  Eks. 
en  Marabutfamilie  sine  Boliger  tværs  over  Grænsen  mellem 
de  to  Landsbyer  El  Ma'i'z,  der  i  Virkeligheden  kun  danne  een 
Ksar.  I  Tilfælde  af  Krig  —  de  to  Ksurs  toge  modsat  Parti 
i  de  ovenomtalte  Stridigheder  —  lukkes  en  Port,  og  denne 
i  Forbindelse  med  de  ukrænkelige  Marabutboliger  danner  da 
Grænsen.  Vi  finde  overalt  i  Figuig,  at  Marabutfamiliernes 
Boliger  lige  som  deres  Begravelseskapeller  have  en  særlig 
neutral  Stilling.  Hver  Ksar  indeslutter  en  Moske,  som  altid 
er  bygget  om  Kilden.    Disse  Moskeer  skulle  være  overmaade 

rigt  smykkede  indvendig,  og  at  dømme  efter  det  Indtryk, 
deres  Ydre  gør  paa  Beskueren,  der  langt  borte  fra  Bjærgene 
mod  Nord  kaster  Blikket  hen  over  Sletten,  maa  det  sikkerlig 
være  saa.  Palmelundene  tegne  sig  som  et  grønt  Tæppe 
lagt  paa  den  gule  Sandflade.  Midt  op  af  dette  Tæppe  hæver 
sig  Moskeernes  Kupler,  Minareter  og  Taarne  som  hvide 
Flader,  Punkter  eller  Søjler  paa  den  mørktfarvede  Grund. 
Horisontens    Bjærge    paa    den    anden    Side     Oasen    fortone 


Fra  Figuigs  Omegn. 


sig  i  det  blaa  som  en  Kantning  paa  dette  skønne  Natur- 
tæppe, der  danner  en  saa  skærende  Modsætning  til,  hvad 
man  ellers  er  vant  til  at  betragte,  naar  man  fra  Syd- 
Orans  Bjærge  lader  Øjet  vandre  rundt  ud  over  de  gule,  af 
Solen  ophedede  Ørkenstrækninger,  hvor  man  forgæves  spejder 
efter  en  Busk  eller  et  Træ. 

Ved   Figuigs    Moskeer    opholde    sig    talrige    studerende, 
Tolba  er,  saavel  fra  selve  Oasen  som  og  fra  fremmede  Stammer. 

De  komme  hid  for  at  nyde  godt  af  de  i  Løbet  af  Aar- 
hundreder  opsamlede  Lærdomme,  der  udbredes  og  fortolkes 
af  Marabutterne,  som  paa  en  Gang  saaledes  ere  baade 
Præster  og  Lærere.  Det  er  særlig  Marabutterne  i  El  Ma'iz, 
der  have  Ord  for  stor  Lærdom,  hvorfor  ogsaa  Moskeerne  i 
denne  Ksar  stadig  ere  overfyldte  med  unge  Arabere  fra 
Marokko,  Sahara  og  Algier,  som  langvejsfra  have  søgt  hen 
imod  »Vestens  store  Oase«,  der  ikke  blot  er  et  Centrum 
for  Handel,  men  ogsaa  for  Lærdom  og  Opdragelse. 

Omkring  Moskeerne  i  Figuig  findes  som  andet  Steds  en 
utrolig  Mængde  Gaarde  med  Tilbygninger  og  smaa  flad- 
tagede Huse,  der  ere  klinede  det  ene  op  ad  det  andet  og 
op  mod  Moskeerne.  Set  udvendig  fra  frembyder  det  Hele 
kun  et  Kaos  af  blændende,  hvide  Flader;  men  vover  man 
sig  ind  i  Forgaardene,  derfra  ind  i  de  snævre  Gange  til 
højre  og  venstre  og  endelig  ind  i  den  Gaard,  som  danner 
Midtpunktet  af  det  hele  Bygningskompleks,  og  hvor  i  Reglen 
et  Springvand  plasker  i  Tusmørket,  medens  Stilheden  og 
Mørket,  der  ruge  oppe  under  Hvælvingerne  og  inde  i  Søjle- 
gangene, stemme  den  besøgende  til  Andagt,  da  forbavses 
man  over  den  rige  Arkitektur,  der  netop  er  saa  skøn  ved 
sin  Simpelhed  i  Formerne,  hvilke  stadig  gaa  igen  og 
atter  igen,  hvad  enten  vi  dvæle  i  selve  Moskeen,  eller  vi 
besøge  de  smaa  Rum,  som  ere  gemte  paa  de  mest  afsides 
liggende  Steder.  En  maurisk  Bue  fører  os  ind  i  Rummet 
til  den  studerende,  der  opmærksomt  lytter  til  Lærerens,  Tale, 
som  lyder  dæmpet  og  højtideligt.  Begge  sidde  paa  Siv- 
maatter  mellem  beskrevne  Ark  og  Stabler  af  Bøger,  der  ere 
udstyrede  med  rige  Slyngninger  og  Randtegninger.  Det  er 
et  tiltrækkende  Billede,  der  mange  Gange  aabenbarer  sig  for 
Beskueren,  inden  han  finder  ud  af  denne  Labyrint,  som  til- 
syneladende gør  et  saa  fredeligt  og  højtideligt  Indtryk,  men 
hvorfra  i  Virkeligheden  Tusinder  af  unge  Arabere  ere  ud- 
gaaede  og  skulle  udgaa  for  at  udsprede  Islams  Lærdomme, 
indgyde  Hadet  og  prædike  Kampen  mod  de  vantro.  Figuigs 
Moskeer  ere  farligere  for  Franskmændene  end  dets  befæstede 
Mure. 

V. 


Man  har  gjort  megen  Blæst  af  Figuigs  Mure  og  Taarne, 
som,  hvis  man  kunde  fæste  Lid  til  Rygtet,  skulde  være  et 
non  plus  ultra  af  indfødt  Befæstningskunst.  Man  maa  imidler- 
slaa  meget  af  herpaa.  •  Sandheden  er,  at  selv  om  disse  Mure 
have  spillet  en  vis  Rolle  i  de  indfødtes  Kampe,  saa  maa  her 
som  overalt  i  Saharas  Oaser  det  virkelige  Forsvar  føres  i 
Haverne,  Palmelundene  og  fra  de  uigennemtrængelige, 
sammenfiltrede  Hegn,  men  ikke  fra  Murene.  De  indfødte 
have  ogsaa  Øjet  aabent  for  dette  Forhold;  de  have  ingen- 
lunde opført  de  talrige  Taarne,  der  hæve  sig  langs  Murene, 
alene  med  Forsvaret  for  Øje.  De  ere  meget  mere  simple 
Udkigsposter,  hvorfra  der  i  Høstens  Tid  holdes  Øje  med 
Frugterne  i  Haverne.  Marodører  og  Tyve  ere  formentlig  de 
Fjender,  mod  hvilke  de  ere  byggede.  Idet  vi  erinde,  at  det 
aktive  Forsvar  kun  kan  føres  af  c.  3000  med  slette  Geværer 
forsynede  Arabere,  kunne  vi  sikkert  være  enige  med  de  Colomb, 
naar  han  mener,  at  to  Batailloner  evropæiske  Tropper  i  For- 
bindelse med  fire  Kanoner  i  48  Timer  vilde  kunne  bemægtige 
sig  den  hele  Oase,  der  i  Virkeligheden  ligger  aldeles  aaben 
og  er  fuldstændig  domineret  fra  de  omliggende  Bjærge. 

Lige  saa  uenige  og  stridbare  Figuigs  Beboere  ere  ind- 
byrdes, naar  ingen  Fare  truer  udefra,  lige  saa  enige  ere  de, 
naar  dette  sidste  er  Tilfældet.  De  vaage  med  den  største 
Skinsyge  over  deres  lille  Lands  Uafhængighed  og  ere  stedse 
parate  til  at  gribe  til  Vaaben  paa  det  mindste  Vink  om 
Fjendens  Nærværelse.  De  vente  da  ikke,  til  han  kommer 
indenfor  Portene,  men  gribe  Offensiven.  Da  saaledes  i 
Sommeren  1882  en  lille  fransk  Kolonne  under  Kommandant 
Marmets  Kommando  passerede  Figuig  for  at  forfølge  nogle 
oprørske  Stammer,  gjorde  Beboerne  af  Figuig  et  Angreb  paa 
den  lille  Styrke,  der  maatte  trække  sig  nord  paa. 

VI. 


For  at  Læseren  kan  faa  et  Begreb  om,  hvorledes  Livet 
i  en  Ksar  tager  sig  ud,  hidsættes  nogle  Dagbogsoptegnelser 
fra  et  Ophold  i  en  saadan: 

»Vor  Gum«,  —  hedder  det  et  Steds  i  mine  Optegnelser 
—  »underrettede  os  om,  at  vi  vare  nær  ved  Ksaren,  hvad 
der  i  højeste  Grad  forbavsede  os,  da  vi  foran  os  i  vor  March- 
retning kun  saa  den  flade,  øde  Ørken,  hvor  nogle  Sand- 
banker hævede  sig  op  over  den  ellers  snorlige  Horisont  og 
var  det  eneste,  der  brød  Ensformigheden.  Vi  vidste  af  Er- 
faring, at  hvor  der  findes  store  Ophobninger  af  Sand-Klitter, 
der  findes  i  Reglen  ogsaa  Vand;  men  det  forbavsede  os,  at 
vi  aldeles  intet  Tegn  saa  til  menneskelige  Boliger.  Hvor 
glade  ble  ve  vi  derfor  ikke,  da  vi  efter  at  have  overskredet 
de  første  Sandbølger  paa  dette  forøvrigt  saa  rolige  Sandhav, 
der  i  Dag  som  altid  udstraalede  en  kvælende  Varmemængde, 
pludselig  saa  al  den  Herlighed,  som  vi  i  Uger  havde  mar- 
cheret for  at  finde. 

»Ksaren  laa  nu  for  os  imellem  de  rødlig  glødende  Sand- 
masser, og  den  næsten  blændede  vort  Syn  ved  de  rene, 
hvidtede  Flader,  der  traadte  saa  meget  skarpere  frem,  fordi 
Skyggerne,  som  Murene  kastede  paa  Sandet,  aftegnede  sig 
ved  en  mørk,  næsten  uigennemtrængelig  Farve.  Enkelte 
Palmer  ragede  i  Vejret  foran  Murene,  men  først  længere  til 
højre  opdagede  vi  Palmelundene,  der  paa  et  Maleri  ikke 
kunde  være  bedre  gengivne  end  ved  en  mørk,  grøn  Klat, 
kastet  hen  paa  den  gule  Bund,  over  hvilken  Himlens  dybe 
Blaa  hvælvede  sig.  Vi  arbejdede  os  nærmere  gennem  Sandet 
forbi  nysgerrige  Araberdrenge  og  Ryttere,  der  kom  os  i 
Møde  i  deres  hvide  Burnusser.  Udefra  ser  man  kun  den 
lange,  ikke  meget  høje  Mur,  der  omgiver  Ksaren,  og  hvori 
hist  og  her  nogle  Skydeskaar  eller  smaa  Taarne  ere  anbragte, 
medens  af  og  til  et  enkelt  fladt  Tag,  en  Kuppel  eller  Minaret 
fra  Moskeen  hæver  sig  op  bag  Overkanten  af  Murene.  Er 
man   derimod  kommen  igennem  den  smalle  Portaabning,   der 


Fra  en  Oase. 

næsten  spærres  af  tililende  Mænd  med  formidable  spids- 
toppede  Straahatte,  halvnøgne  Børn  og  Fruentimmer,  som, 
hvis  de  ere  gamle  og  grimme,   ikke  lade  sig  genere   af  vore 


Ankomst  til  Oasen. 


Blikke,  men  som,  hvis  de  ere  yngre  og  smukkere,  enten  fly 
efter  at  have  kastet  et  stjaalent  Blik  paa  de  saa  uvante 
Gæster  eiler  ogsaa  trække  Slørene  tæt  sammen  for  deres 
med    Flitterstads    bedækkede   Hoved,    Hals    og    Bryst  —  da 

iS 

faar  man  et  ganske  andet  Indtryk.  Det  er  i  Begyndelsen 
vanskeligt  at  finde  sig  til  Rette.  Man  spejder  forgæves  efter 
Gader,  som  kunne  føre  en  videre  frem.  Saadanne  findes 
ikke,  hvis  man  da  ikke  vil  benævne  de  Mellemrum  mellem 
Hytterne,  ad  hvilke  Færdselen  sker,  ved  dette  Navn.  Vi  gik 
paa  maa  og  faa  frem  mellem  lave  Huse  og  næppe  mands- 
høje Hytter,  den  ene  klinet  op  ad  den  anden,  kom  saa  ind 
i  smaa  skidne  Gaardsrum,  hvor  Husgeraad,  Høns,  Børn, 
Geder  og  enkelte  Steder  smaa  Æsler  spærrede  Passagen, 
derpaa  atter  ud  i  Smøger,  gennem  smaa  Porte,  langs  korte, 
lave  Mure,  derpaa  over  større  Aabninger,  hvor  en  enkelt 
Kamel  tyggede  Drøv,  idet  den  ventede  paa  sin  Byrde,  som 
nogle  Arabere  vare  i  Færd  med  at  ordne  —  igen  ind  i  for- 
pestede Stræder  fulde  af  levende  Væsener  af  enhver  Art, 
der  smuttede  ud  og  ind  af  de  lave  Døraabninger,  gennem 
hvilke  Røgen  langsomt  trækker  ud  fra  Ildstedet,  hvor  Kvin- 
derne koge  Kaffen  eller  tilberede  »Kous-Koussen«  ved  Dampene 
af  kogende  Vand.  Disse  stige  op  af  store  Krukker,  anbragte 
paa  Ilstederne,  i  hvis  rummelige  Halsaabning  der  er  an- 
bragt en  Slags  Kurv,  som  ligner  en  omvendt  højpullet  Straa- 
hat,  hvori  Maden  koges.  Enkelte  større  Huskomplekser 
træffe  vi  ogsaa.  De  ere  udvendig  kun  forsynede  med  nogle 
faa  Lysaabninger ,  da  hele  det  huslige  Liv  foregaar  i  de 
Gange  og  Rum,  som  vende  ud  til  en  lille  skyggefuld  Gaard, 
der  fuldstændig  er  skjult  og  indesluttet  af  Bygningens  fire 
Fløje. 

Den  Befolkning,  som  man  træffer  paa,  er  langt  fra  ude- 
lukkende Arabere.  Disse  sidste  have  nemlig  i  deres  Tjeneste 
en  Del  Negere  og  Folk  af  blandet  Blod,  som  ere  deres 
Slaver,  og  som  forøge  en  Arabers  Husstand  til  det  dobbelte. 


VII. 

Ued-el-Ardja,    »Figuigs    store  Flod«,    beskriver    en    stor 
Bue  om  Oasen,    idet  den  efterhaanden    tager  Navn  efter    de 

mange  Palmelunde  og  mindre  Oaser,  som  ligge  langs  dens 
Løb  og  udelukkende  skylde  Floden  deres  Tilværelse,  idet 
de  Kilder,  fra  hvilke  Palmelunden  overrisles,  udspringe  i  Flod- 
sengen, der  om  Sommeren  som  oftest  er  tør,  medens  Kilderne 
dog  give  noget  Vand,  der  paa  denne  Aarstid  er  udrikkeligt, 
fordi  det  er  saltholdigt,  medens  dette  ikke  er  Tilfældet  om 
Vinteren,  naar  Regnen  falder.  En  af  Figuigs  Rigdomskilder 
er  netop  disse  Oaser,  som  ofte  indeslutte  en  6000  Palme- 
træer, der  tilmed  ere  af  en  bebre  Art  end  selve  Figuigs. 
Dadlerne  ere  allerede  modne  i  September  Maaned,  hvilket 
vil  sige  en  Maaned  før  end  i  Figuig.  lait  findes  der  21 
større  og  mindre  Oaser  udenfor  Figuig.  Af  disse  have  Zena- 
gaerne  efter  aarelange  barbariske  Kampe  bemægtiget  sig  de 
sytten.  Indvaanerne  i  de  erobrede  Oaser  ere  nedsablede, 
bortjagede  eller  flyttede  ind  under  Figuigs  Mure,  hvor  de  lige- 
som alle  de  Desertører  og  Flygtninge,  som  andet  Steds  fra 
strømme  til,  føre  en  elendig  Tilværelse  i  deres  til  Stadighed 
opslaaede  Telte.  Disse  Telte  saa  vel  som  ogsaa  Beboerne 
af  dem  kaldes  »Guithana«.  Teltboerne  fortjene  det  nød- 
vendigste til  Livets  Ophold  ved  at  forsyne  Oasens  Beboere 
med  Brændsel  og  andet,  som  de  kunne  samle  i  Omegnens 
Bjærge.  Disse  Teltrækker  danne  lige  som  en  Forstad  om 
Figuig,  saaledes  som  Araberne  selv  have  udtrykt  sig: 

»Besøg  Figuig  med  dens  høje  Minareter.  Du  vil  der 
finde  Taleb'en,  der  fremsiger  Koranen,  du  vil  der  se  Guitha- 
na'en.  der  omgiver  den  ligesom  en  Forstad.« 

Den  Elendighed,  som  hersker  i  Guithana'en,  er  saa 
meget  mere  at  beklage,  som  de,  der  hovedsagelig  ere  Skyld 
deri:  Zenagaerne,  ikke  en  Gang  ere  i  Stand  til  fuldt  at  ud- 
bytte de  erobrede  Fordele.  De  ere  nemlig  ikke  talrige  nok 
til  paa  en  Gang  at  passe  baade  deres  Palmer  i  Figuig  og 
de  omliggende  Oaser,  og  de  maa  derfor  indskrænke  sig  til 
hvert  andet  Aar  at  lade  Palmelundene  ligge  ubenyttede. 

Foruden  Palmerne  dyrke  de  indfødte  nogle  Figentræer 
og  desuden  de  i  Saharas  Oaser  almindelige  Grøntsager,  Vin- 
druer, Meloner,  Græskar  osv.  Dyrkningen  udføres  imidlertid 
efter  en  meget  ringe  Maalestok  og  altid  med  Hakke. 

VIII. 


Oasen  er  ligesom  en  Hovedstad,  et  Depot  for  de 
Stammer,  der  bo  rundt  om  den  i  vid  Omkreds,  og  som  be- 
sørge Handelen  med  Omverdenen.  Oberst  de  Colomb  siger 
et  Steds:  »Hvis  Figuig  havde  en  Herre,  gav  alle  disse 
Stammer  sig  hellere  ham  i  Vold,  end  de  renoncerede  paa 
de  Forbindelser,  der  for  dem  ere  en  Livsbetingelse.« 

Ere  Franskmændene  først  Herrer  i  Figuig,  da  have  de 
den  største  Udsigt  til  at  kunne  holde  Nomadestammerne  paa 
Sletterne  og  i  Bjærgene  om  denne  Oase  i  Ave. 

Lige  som  Indvaanerne  af  Figuig  alle  høre  til  Amurenes 
store  Stamme,  saaledes  er  det  ogsaa  Fraktioner  af  denne 
Stamme,  som  kampere  i  Omegnen  rundt  om  Figuig.  Alle  disse 
Stammer,  af  hvilke  flere  endog  ere  saa  stærkt  knyttede  til 
Figuig,  at  de  der  besidde  Palmelunde,  ere  franske  Under- 
saatter,  som  kun  altfor  længe  ustraffet  have  kunnet  trodse 
de  franske  Autoriteter.  Ved  at  revse,  ved  at  undertvinge 
og  reducere  Amurene,  som  have  gjort  sig  skyldige  i  utallige 
Angreb  paa  fransk  Territorium,  have  Franskmændene  med 
det  samme  besejret  den  alvorligste  Hindring,  som  fra  et 
militært  Standpunkt  kunde  møde  deres  Fremmarch  mod 
Figuig.  Amurene  opslaa  i  Reglen  deres  Telte  paa  visse 
bestemte  Pladser,  hvor  der  findes  Vand  og  Græsgange,  og 
forblive  som  oftest  paa  disse  Steder  hele  Aaret  rundt,  skønt 
de  dog  af  og  til,  særlig  i  hede  og  tørre  Somre,  ere  nød- 
sagede til  at  foretage  lange  Vandringer. 

I  sydlig  Retning  træffe  vi  Fraktioner  af  de  saa  berygtede 
Beni-GuiUer,  der  blandt  andet  fra  Tid  til  anden  drive  deres 
Kvæghjorde  ind  i  Chott-Tigri  paa  de  ved  Foraarstide  der- 
værende ypperlige  Græsgange. 

De  Colomb  siger:  »Anarkiet,  som  hersker  i  disse  ulykke- 
lige Egne,  gør,  at  Tørst,  Sult  og  det  brændende  Sand,  kort 
sagt  alle  Ørkenens  Landeplager  ere  mindre  farlige  end  Nær- 
heden af  menneskelige  Boliger,  og  Mennesket  søger  de 
største  Ensomheder  for  at  undfly  Mennesket,  dets  dødeligste 

Fjende.«  Han  slutter  omtrent  saaledes:  »Har  ikke  Forsynet 
ført  et  civiliseret  Folkefærd  til  dette  Barbariets  og  Lovløs- 
hedens Land  for  at  sætte  en  Grænse  for  disse  Røverier  og 
Ekscesser,  som  holde  Portene  lukkede  for  en  stor  ukendt 
Verden,  og  -som  derved  ere  en  Hindring  for  ethvert  Frem- 
skridt;« 


„La  mission  topographique'*. 


I. 


U 


bekendtskabet  til  de  sydligste  Egne  af  Provinsen 
Oran,  hvor  de  franske  Kolonner  gjorde  Jagt  paa  Insurgen- 
terne,  gjorde  det  overordenlig  vanskeligt  for  de  Chefer,  der 
ledede  Operationerne,  at  ordne  og  kombinere  Marcherne  paa 
en  tilfredsstillende  Maade.  Ofte  havde  man,  stolende  paa 
Vejviserens  Udsagn,  marcheret  lange  Dagmarcher  for  at  finde 
Vand  —  og  saa  —  naar  man,  udpint  af  Tørst  og  Træt- 
hed, om  Aftenen  ankom  paa  det  opgivne  Sted,  fandt  man 
enten  slet  ingen  Brønde  eller  højst  utilstrækkeligt  Vand; 
til  andre  Tider  var  man,  som  det  senere  viste  sig,  passeret 
tæt  forbi  saadanne  Vandsteder  uden  at  ane  deres  Tilstede- 
værelse. Alt  dette  havde  gjort  det  nødvendigt  at  danne  en 
»topografisk  Mission«  med  den  Opgave  at  kortlægge  saavel 
den  sydligste  Del  af  de  franske  Besiddelser  som  ogsaa  den 
nærmest  Grænsen  liggende  Del  af  Kejserdømmet  Marokko, 
paa  hvis  Territorium  de  franske  Kolonner  i  lang  Tid  færdedes. 
En  Dag  kom  til  Lejren  ved  Ain-ben-Khelil  to  Officerer 
af  den  franske  Generalstab.  Den  ene,  Chefen  for  »La  mis- 
sion topographique«,    var  en  ung  Mand  paa    omtrent  tredive 

Aar.  Han  var  allerede  Kaptajn,  bar  det  flotte  Navn  Grev 
de  Castries  og  var  en  Neveu  af  Hertugen  af  Magenta;  men 
hvad  der  frem  for  alt  udmærkede  ham,  var  hans  sjældne 
Kundskaber,  ualmindelige  Dygtighed  og  belevne  Væsen. 
Han  talte  og  skrev  arabisk  som  en  indfødt,  hvad  der  yder- 
mere maatte  gøre  ham  meget  skikket  til  at  lede  de  topo- 
grafiske Arbejder,  hvor  det  ofte  hovedsagelig  kom  an  paa 
at  faa  ordentlig  Besked  af  Araberne. 

Ham  var  attacheret  Løjtnant  Delcroix,  der  lige  var  vendt 
hjem  fra  Senegal,  hvor  han  havde  været  beskæftiget  med 
Anlæget  af  en  militær  Bane.  Foruden  dette  Personale  var 
der  stadigt  til  Missionen  knyttet  nogle  Oppassere,  Kokke  og 
indfødte  Ryttere,  der  tjente  som  Vejvisere.  Efter  i  længere 
Tid  at  have  ligget  paa  Opmaaling  i  Bjærgegnene  omkring 
Figuig  »Vestens  store  Oase«,  var  Missionen  nu  i  April 
Maaned  1882  ankommen  til  Oberst  de  Négriers  Hoved- 
kvarter for  derfra  under  en  Bedækning,  som  Lejrstyrken 
skulde  afgive,  at  kortlægge  Egnen  om  Chott  Tigri,  hvor  vort 
Ukendskab  til  Brøndenes  Beliggenhed  særlig  i  den  senere 
Tid  havde  voldt  mange  Ubehageligheder. 

Da  man  troede  at  kunne  drage  Nytte  af  mig  ved  Maale- 
arbejdet,  blev  jeg  ansat  som  Missionens  Tegner,  i  hvilken 
Stilling  jeg  gjordes   bereden   paa   en  Hest  med  Arabersadel. 


I  Begyndelsen  af  April  gjorde  vi  en  Udflugt  paa  to 
Dage  til  Bjærgene  sydvest  for  Lejren.  Vi  bestege  i  en  ulide- 
lig Varme,  dog  for  største  Delen  til  Hest,  en  Bjærgtop, 
hvorfra  vi  havde  Udsigt  over  Ørkenen  til  Chott-Tigri  og  til 
Bjærgene  endnu  længere  borte.  Det  beredne  Fodfolk  led- 
sagede os  paa  denne  Bjærgbestigning  —  opad  gik  det  taale- 
ligt,  da  Muldyrene  jo  ere  vante  til  at  gaa  i  Bjærgene;  — 
men    nedad    kneb    det    ganske    forfærdeligt.      Hvert    Øjeblik 

var  der  et  Dyr,  som  tumlede  om  —  men  op  igen  gik  det  i 
en  Fart. 

Da  vi  havde  foretaget  vore  Maalninger  paa  Toppen, 
spiste  vi  Frokost  deroppe.  —  Det  luftede  heldigvis  lidt,  og 
Skygge  fandt  vi  under  den  store  Parasol,  der  medførtes  for 
at  beskytte  dem,  der  arbejdede  ved  Instrumentet.  —  Intet 
Under,  at  vi  i  den  dejlige  Udsigt  befandt  os  yderst  vel.  Vi 
glædede  os  alle  til  de  kommende  Dage,  naar  vi  nu  snart 
skulde  syd  paa. 

Denne  Gang  kom  vi  imidlertid  ikke  længere  bort;  thi 
en  Kurér  fra  Lejren  beordrede  os  hjem,  da  vi  skulde  være 
til  Stede  ved  en  Revue,  som  Chefen  for  det  19.  Armékorps, 
General  Saussier,  vilde  holde  paa  Sletten  ved  Ai'n-ben-Khelil. 

Da  den  var  overstaaet,  satte  Missionen  sig  den  19.  April 
igen  i  Bevægelse,  fulgt  paa  Vej  af  en  stor  Del  tjenestefrie 
Kammerater,  der  med  de  bedste  Ønsker  for  et  godt  Udbytte 
af  vor  Ekspedition  tilvinkede  os  Farvel.  Mange  saa  her  hin- 
anden for  sidste  Gang. 

Foruden  to  Kompagnier  af  Fremmedlegionen,  som  stode 
under  Kaptejn  Barbiets  Kommando,  var  der  desuden  med- 
givet os  25  Mand  beredent  Fodfolk  under  Løjtnant  Masonne, 
10  Ryttere  og  endelig  en  Del  Goumiers.  I  alt  beløb  Bedæk- 
ningen sig  til  noget  over  300  Mand.  Henved  200  Kameler 
medførte  Bagage  for  Officererne  samt  Vand  og  Levnets- 
midler  for  7  Dage.  Folkene  selv  bar  Rationer  for  6  Dage. 
Det  var  ikke  helt  ukendte  Egne,  som  vi  skulde  besøge. 
Tvært  imod  havde  vore  Kolonner  jo  allerede  flere  Gange 
gjort  heldige  Strejftog  i  Chott-Tigri,  dette  glimrende  For- 
raadskammer,  paa  hvis  Græsgange  Oprørerne  saa  ofte  havde 
været  nødsagede  til  at  lade  deres  Hjorde  søge  Næring,  fordi 
de  ikke  andet  Steds  fandt  den.  Det  var  nu  over  en  Maaned 
siden,  at  Oberst  de  Négrier  havde  gjort  sin  sidste  Razzia  i 
Chott-Tigri,  og  man  kunde  med  Grund  antage,  at  i  det 
mindste  nogle  af  Araberne  paa  ny  havde  drevet  deres  Hjorde 
gennem  Bjærgpasserne,  og  at  man  saaledes  maatte  være  be- 
redt paa  Modstand  og  Overfald,  naar  man  nu  atter  viste  sig 
paa  disse  Enemærker.    Oberst  de  Négrier  havde  ogsaa  tænkt 

at  sende  en  langt  større  Bedækning  med,  end  der  i  Virkelig- 
heden kom;  men  General  Colonieu^  der  fra  Méchéria  den- 
gang ledede  Operationerne,  var  af  en  anden  Mening,  idet 
han  gik  ud  fra,  at  en  Bedækning  paa  to  Kompagnier  maatte 
være  tilstrækkelig  til  at  holde  Fjenden  fra  Livet,  da  Opgaven 
ikke  var  Kamp.  Denne  Bestemmelse  havde  skæbnesvangre 
Følger  saavel  for  vor  lille  Styrke  som  og  for  Generalen  selv*), 
der  forøvrigt  havde  et  udmærket  Renommé  for  Dygtighed 
og  grundigt  Kendskab  til  de  afrikanske  Forhold. 

Vi  fulgte  ikke  ganske  den  samme  Vej,  som  da  vi  i 
Februar  Maaneds  Slutning  droge  over  Grænsen;  men  vi 
passerede  den  lige  over  for  Lejren  liggende  Kløft  —  Col  de 
Sadana  —  som  førte  gennem  Højdedraget  ud  i  Ørkenen. 
Medens  Bedækningen  marcherede  frem  i  den  opgivne  Ret- 
ning, ilede  vi  andre  paa  vore  Heste  og  ledsagede  af  nogle 
faa  indfødte  Ryttere  af  Sted  til  højre  og  venstre  for  at  finde 
passende  Steder  til  at  opstille  vore  Instrumenter  paa,  tegne 
Profiler  af  Bjærgene  og  kortlægge  Egnen,  medens  de  ind- 
fødte Vejvisere  gav  os  Navnene  paa  Bjærgene,  Defileerne 
og  de  tørre  Flodsenge. 

Det  er  allerede  en  Gang  fortalt,  at  Chott-Tigri  i  vestlig 
og  sydlig  Retning  er  omgiven  af  Bjærge.  Selv  danner  denne 
udtørrede  Saltsø  en  umaadelig  stor  Fordybning  i  Ørken- 
sletten, fra  hvilken  smaa  fladtoppede  Bakker,  Klippepartier 
og  enkelte  Steder  vidtstrakte  Flyvesandsklitter  hæve  sig, 
men  sjældent  op  over  den  omliggende  Ørkenslettes  Niveau. 
Søens  førøvrigt  temmelig  skarpt  tegnede  Konturer  brydes  af 
og  til  af  de  tørre  Flodsenge,  der  dels  kommende  fra  Bjærgene 
mod  Syd,  dels  fra  de  højere  liggende  Ørkenpartier  munde 
ud  i  Omkredsen  af  Chotten,  hvor  de  ofte  danne  store  Bas- 
siner, naar  Regnen  til  enkelte  Tider  falder  i  Strømme.  Aar 
for  Aar  uddybes  disse  Bassiner  mere  og  mere,  da  de  intet 
Afløb  have,  og  særlig  er  dette  Tilfældet,  naar  der  pludselig 
kommer  et  voldsomt  Skybryd,    saa  at  Vandet   ikke   faar  Tid 


*)  Kort    efter  Chott-Tigri- Affæren,    hvor   den    topografiske  Mission    blev 
overfaldet,  blev  han  afsat  fra  sin  Kommando  og  stillet  til  Disposition. 

til  at  sive  bort  eller  fordunste.  Paa  et  Sted,  hvor  mere 
sandede  Jordlag  stødte  sammen  med  kalkholdige,  saa  jeg  et 
saadant  Bassin,  som  Vandet  havde  udhulet  i  Sandlagene  paa 
et  Fladerum  af  omtrent  en  Fjerdingvej  i  Firkant,  saaledes 
at  Kalkklipperne  med  næsten  lodrette  Mure  hævede  sig  rundt 
om  denne  store  Vandbeholder  til  en  Højde  over  Bunden  af 
indtil  ioo  Fod.  Vore  Vejvisere  forsikrede  imidlertid,  at  de 
aldrig  havde  set  Bassinets  Bund  helt  dækket  med  Vand ;  der- 
imod skulde  det  hele  Reservoir  efter  Sigende  en  Gang  for 
mange  Aar  siden  have  været  fyldt  under  et  ualmindelig 
heftigt  Skybrud.  Skade,  at  disse  Nedslag,  ere  saa  sjældne! 
Fra  Bjærgene  ved  Callul,  hvor  vi  2den  Dags'  Eftermiddag, 
den  20de,  indtraf  og  sloge  Lejr  ved  nogle  Brønde,  iagttog 
vi  Chottens  nærmeste  Del,  hvis  store  Klitpartier  luede  ildrødt, 
medens  Eftermiddagssolen  kastede  et  blaaligt  Skær  over  det 
øvrige  Landskab.  Vi  vedbleve  med  vore  Opmaalingsarbejder, 
lige  til  Solen  gik  ned,  og  stege  saa  med  megen  Besvær  ned 
til  Lejren,  hvor  vi  ankom,  efter  at  der  paa  Vejen  var  skudt 
et  Hulepindsvin,  nogle  Fugle  og  en  Hare,  af  hvilke  sidste 
der  er  mange  i  disse  Egne.  Om  de  første  Dages  Marcher 
har  jeg  forøvrigt  intet  særligt  at  berette.  Medens  Bedæk- 
ningen fortsatte  sin  Vej,  arbejdede  vi  i  Terrænet  ude  til 
Siderne  og  traf  i  Reglen  ikke  sammen  med  den  før  ved 
Aftenstide,  naar  vi  med  vor  lille  Arabertrop  silde  ankom  til 
den  slagne  Lejr  og  forefandt  alt  indrettet  for  os  paa  bedste 
Maade. 

Medens  Tropperne  kamperede  under  deres  » tentes-abris « , 
havde  man  for  os  rejst  et  stort  rummeligt  Telt,  i  hvilket 
vi  kamperede  i  Forening. 


II. 

Efter  om  Natten  at  have  kamperet  midt  paa  Sandsletten, 
begav  selve  Opmaalingsbrigaden  sig  den  22de  April  af  Sted 
i  Retning  af  et  temmelig  fritliggende  Bjærgparti  —  Tendrara  — 

Nord  for  Chotten  for  der  at  tage  Stationer.  Da  Vejen  var 
lang,  og  da  man  af  den  Grund  ikke  kunde  tænke  paa  at 
tage  Bedækningen  med,  hvis  man,  som  bestemt,  skulde  vende 
tilbage  om  Aftenen  til  en  Lejrplads  paa  Sletten  ikke  langt 
fra  Chotten,  besluttede  Kaptajn  de  Castries  sig  til  at  fore- 
tage Bestigningen  af  Bjærgene,  hvor  næppe  nogen  Europæer 
før  havde  sat  sin  Fod,  kun  ledsaget  af  vor  Gum,  vore  10 
Kavallerister  og  de  25  Mand  beredne  Infanterister  af  »la 
compagnie  franche«.  Der  blev  angivet  Chefen  for  Bedæk- 
ningen et  Punkt  —  en  lille  Forhøjning  paa  Sletten  —  hvor 
han  skulde  slaa  Lejr  og  afvente  vor  Tilbagekomst  om  Aftenen. 

Afstanden  til  Bjærgene  viste  sig  snart  at  være  langt 
større,  end  den  fra  første  Færd  tog  sig  ud  til.  Først  sent 
paa  Eftermiddagen  red  vi  ind  imellem  den  Mængde  af  Smaa- 
højder,  der  omgive  og  lige  som  Forbjærge  skyde  sig  ud  fra 
det  egenlige,  store  Højdeplateau,  hvilket  lig  et  kæmpemæssigt 
Bord  —  ikke  uligt  Tafelbjærget  ved  Kap  det  gode  Haab  — 
rager  op  over  og  øjnes  i  milevid  Afstand  fra  Sletten.  Efter 
et  længere  Ridt  langs  disse  Kæder  af  Forbjærge,  mellem 
hvilke  talrige  Stier,  der  slyngede  sig  malerisk  mellem  en 
sparsom  Vegetation  af  Blomster  og  Buske,  varslede  om,  at 
vi  maatte  træffe  Vand,  vare  vi  saa  heldige  at  naa  nogle 
Brønde  et  Par  Timer  før  Solnedgang. 

Under  Marchen  havde  vi  skudt  noget  Fuglevildt,  blandt 
andet  nogle  Trapgæs,  der  paa  Grund  af  deres  Størrelse  og 
velsmagende  Kød  vare  os  en  kærkommen  Forøgelse  til  vort 
Maaltid.  Dette  holdt  vi  i  Hast,  medens  Hestene  og  Mul- 
dyrene ble  ve  vandede  ved  Hjælp  af  nogle  Teltlærreder,  hvori 
Vandet  østes  op  fra  de  dybe  Brønde.  Der  var  hen  ved  20 
Huller,  som  dog  paa  3 — 4  nær  alle  vare  tørre;  sandsynligvis 
var  det  kun  Forsøgsbrønde,  i  hvilke  der  aldrig  havde  været 
Vand.  Medens  Dyrene  bleve  vandede,  strakte  vi  os  paa 
Jorden,  søgende  lidt  Skygge  enten  under  en  Busk  eller  ved 
et  Klippestykke.  Jeg  havde  netop  endt  mit  Maaltid  og  var 
i  Færd  med  at  tænde  min  Cigaret,  da  jeg  pludselig  vaktes 
af  min  behagelige  Ro  ved  Raab  og  Skrig,  og  samtidig  saa 
jeg  vore  Arabere  og  Soldater   ile   hen   imod  Vandingsstedet. 

Jeg  fulgte  efter  og  hørte  nu,  da  jeg  kom  nærmere,  at  en 
Hest  var  faldet  ned  i  en  af  Brøndene.  Jeg  blev  hed  om 
Ørene  —  sæt,  at  det  var  min.  Hvad  skulde  jeg  gøre,  hvis 
jeg  her  ude  i  Ørkenen  mistede  min  Hest,  som  tilmed  i 
Sadeltaskerne  bar  en  Del  Optegnelser  og  Kort  af  ikke  ringe 
Værdi  for  mig.  Jeg  sprang  ind  i  Klyngen  og  banede  mig 
Vej  hen  til  Randen.  —  Det  var  min  Hest! 

Raadsnare,  som  Araberne  ere,  havde  nogle  af  dem 
imidlertid  allerede  faaet  stukket  en  Line  ned  om  Maven  paa 
Dyret,  hvis  Forben  ikke  vare  langt  fra  Brøndens  øverste 
Del,  og  da  Hullets  Snæverhed  syntes  at  forhindre  Hesten, 
der  var  gaaet  baglængs  ned,  fra  at  glide  længere  ned,  end 
den  var,  fattede  jeg  lidt  Haab.  Det  stakkels  Dyr  pustede 
og  stønnede  og  var  øjensynlig  forfærdelig  bange.  Vi  halede 
i  Manke,  Hovedtøj,  Remme  og  Gud  ved  hvad,  og  endelig 
efter  en  5  Minutters  Arbejde  havde  vi  den  Tilfredsstillelse 
at  vinde  Sejr.  Under  stor  Jubel  trak  vi  Dyret  stedse  højere 
og  højere  op,  og  da  det  omsider  selv  kunde  hjælpe  til  med 
Forbenene,  lykkedes  det  os  at  faa  det  helt  op  —  men  i 
hvilken  Tilstand.  Taarerne  kom  mig  i  Øjnene,  da  jeg  be- 
tragtede min  gode  Hest,  saa  uhyggelig  var  den  forrevet, 
skrabet  og  flænget,  især  paa  Bagparten.  Min  Arabersaddel 
med  de  to  store  Bomme  var  meget  ramponeret,  og  største 
Delen  af  mine  Papirer,  Tegninger  o.  s.  v.  laa  paa  Bunden  af 
Brønden,  som  heldigvis  var  tør.  Jeg  skældte  den  Araber 
ud,  hvem  jeg  havde  givet  Hesten  at  passe  —  saa  vidt  jeg 
erindrer  —  paa  godt  Dansk  og  befalede  ham  derpaa  at  be- 
give sig  ned  i  Brønden  for  at  hente  mine  Papirer,  hvad  han 
ogsaa  gjorde,  idet  han  ved  Hjælp  af  sine  Kammerater  blev 
firet  ned  og  halet  op  igen. 

Det  var  ikke  første  og  blev  ikke  sidste  Gang,  at  vi  vare 
Vidne  til  lignende  Optrin.  Ofte  er  det  Dyrene  selv,  der 
ikke  kunne  styre  sig  for  Tørst,  men  række  Hals  saa  længe, 
til  de  glide  ned;  men  som  oftest  er  Skylden  Hestepassernes, 
som  kun  passe  daarligt  paa  Dyrene,  naar  de  selv  ere  tørstige. 
En  Ulykke  sker  da  let,  især  naar  der  er  mange  Huller 
tæt  ved  hinanden.     Jeg  var  lidt  i  Tvivl  om,  hvad  jeg  skulde 

gøre  med  Hesten,  men  nogle  af  vore  Goumiers  kom  mig  til 
Hjælp ;  ved  at  overhælde  den  med  Vand  og  gnide  den  fik 
de  den  i  forholdsvis  kort  Tid  restitueret  saa  vidt,  at  jeg 
atter  kunde  bestige  den,  og  skønt  Dyret  af  og  til  haltede, 
især  naar  det  gik  stejlt  ned  ad  Bakke,  lykkedes  det  mig  dog 
nogenlunde  at  holde  Trop. 

Solen  stod  allerede  saa  lavt,  at  vi  ikke  turde  forsøge 
paa  at  naa  selve  Tendrara,  der  endnu  var  ikke  saa  kort 
borte.  De  Castries  nøjedes  da  med  at  bestige  et  af  de 
højeste  foran  liggende  Punkter.  Herfra  laa  Ørkenen  med 
Chotten  i  Baggrunden  for  os  mod  Syd,  medens  man  yderst 
ude  i  Horisonten  kunde  skimte  Faletts,  Bu-Arfas  og  Deflas 
Toppe.  I  nordlig  Retning  glimtede  Solstraalerne  paa  de 
ravnsorte  Klippevægge  og  legede  Tagfat  i  de  mange  Dal- 
strøg og  Snævringer. 


III. 

Medens  jeg  var  i  Gang  med  at  tegne  Profiler  af  Bjær- 
gene,  ivrigt  raadspørgende  en  af  vore  Vejvisere  for  at  erfare 
Navnene  paa  Toppene  og  Ryggene,  gav  Manden  sig  pludselig 
til  at  stirre  ud  paa  Sletten  i  een  bestemt  Retning,  og  til  sidst 
raabte  han:  »Ja,  der  er  Arabere  i  Chotten!«  Jeg  rettede 
Kikkerten  i  den  angivne  Retning,  thi  med  det  blotte  Øje 
kunde  jeg  intet  se,  og  nu  opdagede  jeg  en  svag  Røg,  som 
hævede  sig  lige  i  Vejret.  —  Han  havde  Ret.  —  Fjenden  maatte 
være  der.  I  Hast  sendte  jeg  Melding  om  vor  Opdagelse  til 
Kaptajn  de  Castries,  som  havde  taget  Station  noget  længere 
tilbage.  Selv  begyndte  jeg  Nedstigningen  med  en  Del  af 
vore  Folk  og  naaede  netop  med  største  Besvær  ned  paa 
Sletten  i  det  Øjeblik,  da  Solen  forsvandt  bag  Horisonten. 
Forude  kunde  jeg  akkurat  skelne  Kaptajnens  Eskorte,  som 
nu  var  i  March  i  Retning  af  det  Punkt,  hvor  vi  efter  Be- 
stemmelsen skulde  samles  med  Fodfolket,  der  havde  Ordre 
til  at  tænde  store  Baal  til  vor  Vejledning,  hvis  vi  bleve  borte 

efter  Solnedgang.  Min  Hest  begyndte  at  halte,  og  den 
Araber,  der  bar  et  Instrument,  der  var  betroet  mig,  kunde 
næsten  ikke  længer  slæbe  sig  frem.  Vi  tabte  derfor  stadig 
Terræn,    og    da   Mørket    hurtig    faldt    paa,    kunde    vi    snart 


Paa  Opmaaling  i  Chott-Tigri  (efter  Skitse  af  Forf. 


hverken  se  det  ene  eller  det  andet.  Under  disse  Omstændig- 
heder vidste  jeg  ikke  bedre  end  at  sende  et  Par  Arabere, 
som  vare  hos  mig,  af  Sted  med  Ordre  til  at  opsøge  Kap- 
tajnen for  at  bede  ham  afvente   min  Ankomst.    Jeg  havde  i 

Hast  orienteret  mig  ved  Hjælp  af  Stjernerne,  da  Solen  gik 
ned,  og  kunde  saaledes  opgive  Araberne,  i  hvad  Retning  jeg 
havde  set  Kavalkaden  forsvinde.  De  galoperede  af  Sted,  og 
jeg  blev  ene  tilbage  i  Mørket  med  min  Instrumentbærer,  en 
ung,  kraftig  Araber,  der  var  fulgt  med  fra  en  af  Garnisons- 
byerne nord  paa. 

Da  Theodoliten  ikke  taalte  at  blive  rystet  paa  Heste- 
ryg, var  han  stedse  til  Fods.  og  eftersom  han  havde  marcheret 
over  7  Mil  den  Dag  og  samtidig  holdt  Trop  med  Rytterne, 
var  det  intet  Under,  at  hans  Kræfter  næsten  vare  udtømte. 
Jeg  havde  Medlidenhed  med  ham  —  for  øvrigt  forstaar  en 
Araber  næppe  denne  Følelse  —  maaske  frygtede  jeg  ogsaa 
for,  at  Instrumentet  skulde  gaa  tabt,  kort  sagt,  jeg  steg  af 
Hesten,  som  jeg  lod  ham  sætte  sig  op  paa,  tog  selv  Instru- 
mentet paa  Nakken,  Tøjlen  i  Haanden  og  vandrede  nu 
fremad  saa  hurtig,  som  det  var  mig  muligt  at  faa  Dyret 
af  Sted.  At  jeg  selv  tog  Tøjlen,  var  begrundet  i  en  vis 
Frygt  for,  at  min  Araber  skulde  smøre  Haser  og  lade  mig 
i  Stikken,  hvis  der  kom  noget  paa. 

Saaledes  vandrede  vi  i  lang  Tid,  idet  jeg  af  og  til 
bukkede  mig  for  at  lede  efter  Fodtrin  i  Sandet,  der  kunde 
sige  mig,  om  jeg  var  paa  rigtig  Vej.  Det  blev  mørkere  og 
mørkere,  saa  jeg  til  sidst  ikke  kunde  skelne  det  ringeste, 
kun  mit  Retningspunkt  —  Stjernerne  —  lyste  for  mig.  De 
udsendte  Arabere  kom  ikke  tilbage,  og  heller  ikke  øjnedes 
noget  Baal.  Stilheden  var  trykkende.  Min  Araber  sagde 
ikke  et  Ord,  og  kun  Hestens  Pusten  eller  Lyden,  naar  af  og 
til  Hovene  stødte  mod  en  Sten,  afbrød  Stilheden.  Jeg  havde 
den  største  Lyst  til  at  raabe  eller  affyre  min  Pistol  for  at 
kalde  paa  mine  Kammerater;  men  Frygten  for  at  røbe  vor 
isolerede  Stilling  over  for  de  fjendtlige  Arabere,  som  vi 
vidste  vare  paa  Sletten,  forbød  mig  det.  Jeg  begyndte  at 
føle  mig  noget  uhyggeligt  tiL  Mode,  skønt  jeg  af  og  til  for- 
søgte paa  at  opmuntre  Araberen,  der  sad  og  krøb  sammen 
paa  Hesten.  Men  i  Tilfælde  af  Angreb  vare  vi  heller  ikke 
meget  værd;  thi  Araberen  havde  intet  andet  Vaaben  end  en 
Kniv,   og  jeg   havde  kun  min  Pistol  og  en  lille  Sabel.     Der- 

til  kom  endnu,  at  Instrumentet  var  det  bedste  af  de  to,  vi 
havde  ved  Missionen,  saa  Ansvaret  for  at  bevare  det  end 
mere  tyngede  paa  mig. 

Vi  havde  marcheret  saaledes  i  lang  Tid.  Stadig  den 
samme  aandeløse  Stilhed  rundt  om  os,  og  stadig  intet  Tegn 
til,  at  vi  vare  i  Nærheden  af  Lejren;  da  naaede  pludseligt 
en  Lyd,  som  kom  bag  fra,  vore  Øren.  Det  lød  som  Hov- 
slag, der  kom  nærmere  og  nærmere.  Var  det  Ven  eller 
Fjende?  Vi  standsede,  Lyden  blev  tydeligere,  skønt  vi  ingen 
Ting  kunde  se.  Efter  et  Par  Minutters  Forløb  kunde  vi  dog 
bag  os  lidt  til  venstre  skelne  nogle  mørke  Skikkelser,  som  kom 
travende.  Min  Hest  hævede  Hovedet,  pustede  et  Par  Gange 
ud  af  Næseborerne  og  skulde  formodenlig  til  at  vrinske,  da 
min  Araber  pilsnart  bøjede  sig  forover  og  med  den  højre 
Haands  Pege-  og  Tommelfinger  klemte  Dyrets  Næseborer  til. 
Dette  frelste  os  fra  at  blive  opdagede.  De  mørke  Skikkelser 
krydsede  vor  Vej  under  temmelig  højrøstet  Tale,  hvoraf  det 
efter  min  Ledsagers  Udsagn  fremgik,  at  det  var  fjendtlige 
Spejdere  Vi  vare  saa  stille  som  Mus,  indtil  vi  ikke  længere 
kunde  høre  dem,  og  satte  os  saa  igen  i  March.  Atter  for- 
løb der  en  lang  Tid,  og  jeg  havde  allerede  næsten  besluttet 
mig  til  at  overnatte,  hvor  vi  vare,  for  saa  næste  Morgen  at 
søge  efter  Lejren,  da  jeg  hørte  en  svag  Fløjten.  Jeg  spændte 
Hanen  paa  Pistolen  og  gik  nogle  Skridt  frem  for  at  faa  Klar- 
hed over,  hvad  det  var. 

»Qui  vive!«  raabte  jeg  ind  i  Mørket. 

»La  mission!«  lød  Svaret. 

Det  var  Kaptajn  de  Castries  Ryttere,  som  vi  endelig 
traf.  De  havde  ikke  kunnet  opdage  Spor  af  Fodfolkslejren 
paa  det  opgivne  Sted.  Derimod  havde  udsendte  Patrouiller 
berettet,  at  Fjenden  var  i  Nærheden  —  hvor  stærk  vidstes 
ikke  —  og  Kaptajnen  havde  derfor  besluttet  at  afvente 
Morgenens  Frembrud  saa  skjult  som  muligt  for  ej  at  udsætte 
sig  for  at  blive  massakreret  med  sin  lille  Styrke.  Man  mod- 
tog mig  med  aabne  Arme,  thi  man  havde  allerede  næsten 
opgivet  mig,  da  det  er  en  altfor  bekendt  Sag,  at  den,  der  i 
disse  Egne  bliver  tilbage,   i  Reglen  er  fortabt.     De  Arabere, 

som  jeg  havde  udsendt,  vare  først  for  nogle  Minutter  siden 
stedte  til  Missionen  efter  først  at  have  tabt  Retning  og  Spor. 

Vi  havde  jo  ventet  at  komme  til  Lejren  om  Aftenen, 
og  dels  af  den  Grund,  dels  for  at  gøre  vore  Heste  saa  be- 
vægelige som  vel  muligt,  have  vi  næsten  slet  ingen  Levnets- 
midler  taget  med,  og  mange  af  os  havde  intet  Overtøj;  jeg- 
red  i  en  hvid,  ulden  Skjorte  •  og  et  Par  hvide  Benklæder, 
baade  Kaptajnen  og  Løjtnant  Delcroix  vare  ikke  meget  bedre 
stillede,  og  Ild  turde  vi  ikke  tænde  for  ikke  at  blive  op- 
dagede. Saa  lagde  vi  os  da  Side  om  Side  med  vore  Heste, 
sov  lidt  ind,  men  vaagnede  snart  igen,  stive  af  Nattekulden. 
En  Sergent  af  det  beredne  Fodfolk,  som  laa  tæt  ved  mig, 
vendte  sig  hen  imod  mig  og  gav  mig  det  halve  af  en  Beskøjt, 
som  han  endnu  havde  tilovers.  Jeg  bød  ham  en  Cigaret,  og 
vi  samtalede  sagte  en  Stund,  idet  vi  af  og  til  morede  os 
med  at  kærtegne  et  lille  Gazellekid,  som  han  havde  fanget. 
Stakkels  Fyr!  Tre  Dage  senere  var  han  ikke  mere.  For- 
underlig nok  ramte  den  samme  Skæbne  de  fleste  af  den 
lille  Skare,  som  denne  Nat  var  forsamlet  her  paa  Sletten. 
Naar  undtages  de  to  Officerer,  Forfatteren  af  disse  Linier 
og  endnu  et  Par  Soldater,  fandt  alle  de  øvrige  Hædersdøden 
i  den  kommende  Kamp. 

Ved  Daggry  stege  vi  paa  ny  i  Sadlen,  urolige  over, 
hvad  der  var  blevet  af  Fodfolkskolonnen.  Efter  en  Times 
March  opdagede  vi  endelig  denne.  Jeg  havde  foreløbig  om- 
byttet min  Hest  med  en  af  Arabernes  og  fulgte  nu  Office- 
rerne, der  galoperede  af  Sted  for  at  faa  at  vide,  hvad 
Grunden  var  til,  at  Fodfolket  ikke  var  mødt  paa  det  opgivne 
Sted  den  foregaaende  Aften.  Chefen  for  Bedækningen  kom 
os  i  Møde,  omfavnede  Kaptajn  de  Castries,  idet  han  udtrykte 
den  mest  uskrømtede  Glæde  over  at  se  os  frelste.  En  tung 
Sten  var  aabenbart  lettet  fra  hans  Hjerte.  Thi  paa  ham 
maatte  Ansvaret  have  hvilet,  hvis  der  var  tilstødt  os  noget 
Uheld.  Han  havde  forvekslet  den  opgivne  lille  Bakke  med 
en  anden,  som  laa  cirka  1 1/2  Mil  derfra,  hvilket  var  let  for- 
staaeligt,  da  man  ikke  havde  kunnet  opgive  ham  den  Af- 
stand, han  havde  at  marchere,  og  da  desuden  det  flade,  ens- 

formige  Terræn  ingen  Orienteringspunkter  frembød.  I  Lejren 
havde  man  ventet  os  den  hele  Nat  og  tændt  store  Blus  for  at 
vejlede  os,  og  da  de  fra  Lejren  udsendte  Patrouiller  ogsaa 
havde  opdaget  Fjendens  Tilstedeværelse,  havde  man  næret 
en  dødelig  Angst  for,  at  vi  vare  blevne  overrumplede. 

Saa  snart  vore  respektive  Afdelinger  mødtes,  blev  der 
gjort  Holdt,  og  vi  indtoge  i  Hast  et  Maaltid,  hilste  hjærteligt 
paa  Venner  og  bekendte  og  fortsatte  saa  vor  Vej  ned  mod 
Chott  Tigri  i  sydlig  Retning,  idet  vi  som  sædvanlig  arbejdede 
ved  vore  Instrumenter. 


IV. 

Hen  paa  Eftermiddagen  marcherede  vi  ind  i  Chotten 
langs  et  udmærket  smukt  Dalparti  med  lave  Klipper  paa 
begge  Sider  og  glædede  os  allerede  til  at  komme  lidt  tidligt 
i  Lejr,  da  der  fra  Avantgarden  indløb  Melding  om,  at  den 
var  stødt  paa  nogle  forladte  Telte,  og  at  fjendtlige  Arabere 
vare  paa  Flugt  med  nogle  Hjorde.  Skønt  vor  Opgave  jo 
ikke  var  Kamp,  mente  dog  Kaptajn  de  Castries  ikke,  at 
han  kunde  lade  Lejligheden  gaa  bort  til  at  gøre  en  god 
Fangst,  og  vi  gik  derfor  frem  paa  Forfølgning  med  Avant- 
garden —  vor  Gum,  de  25  beredne  Infanterister  og  de 
10  Ryttere. 

En  lignende  Scene,  som  da  vi  hist  ovre  foran  Bu-Arfa 
gjorde  den  sidste,  store  Razzia,  gentog  sig  nu  her  i  for- 
mindsket Maalestok.  Vi  forfulgte  og  indhentede  Fjenden, 
hvorefter  vi  i  Løbet  af  nogle  Timer  fratog  ham  2 — 3000  Faar 
og  tresindstyve  smaa  Æsler,  som  vi  førte  tilbage  til  Lejr- 
pladsen, hvor  der  fandtes  en  Brønd  imellem  sivbevoksede 
Klitter,  blandt  hvilke  et  Vandløb  var  i  Færd  med  at 
danne  sig,  sivende  frem  gennem  Sandet.  Nogle  Arabere 
vare  faldne,  uden  at  vi  selv  havde  mistet  en  eneste  Mand, 
og    nogle     enkelte    havde    vi     taget    til    Fange,     deriblandt 

en  ubevæbnet  Hyrdedreng,  som  jeg  indhentede.  Da  jeg  kom 
ham  paa  Siden,  og  han  mærkede,  at  der  ikke  var  Tale  om 
at  undvige,  stod  han  ganske  stille,  idet  han  frygtsomt  skelede 
til  min  blanke  Sabel.  Han  havde  et  saa  fintformet,  klogt 
og  smukt  Ansigt,  at  jeg  straks  blev  ganske  indtagen  i  ham. 
Navnlig  vare  hans  Øjne  usædvanlig  smukke,  og  i  hans  Blik 
var  der  et  forunderlig  bestikkende  Udtryk  af  Melankoli  og 
Klogskab.  Medens  han  gik  ved  Siden  af  min  Hest,  vendte 
han  sig  i  Begyndelsen  af  og  til  om  og  stirrede  ud  i  den 
Retning,  hvor  hans  Stamme  var  forsvunden  —  saa  saa  han 
op  paa  mig  og  omkring  sig,  —  men  kun  for  at  opdage,  at 
der  ikke  var  Tale  om  Flugt,  thi  derefter  gik  han  ganske 
rolig,  kun  at  han  veg  langt  til  Side,  hver  Gang  vi  kom  forbi 
en  af  vore  Soldater.  Jeg  syntes  saa  godt  om  ham,  at  jeg 
gerne  havde  ladet  ham  løbe,  hvis  det  havde  staaet  til  mig. 
Efter  en  Stunds  Forløb  kunde  jeg  se,  at  han  begyndte  at 
blive  træt ;  jeg  gav  ham  derfor  lidt  Vand.  Aldeles  forbavset 
stirrede  han  paa  mig,  drak  Vandet  og  tøflede  videre.  Jeg 
nærer  heller  ikke  den  mindste  Tvivl  om,  at  min  Venlighed 
ikke  vilde  have  forhindret  ham  i  at  dræbe  mig,  hvis  han 
havde  kunnet  se  sit  Snit.  Barmhjertighed,  Medlidenhed  og 
alle  den  Slags  Følelser  tyder  en  Araber  som  Fejghed,  og 
det  har  vistnok  været  ham  ubegribeligt,  hvorfor  jeg  ikke 
straks  huggede  ham  ned,  saaledes  som  han  vilde  have  gjort, 
hvis  Forholdet  havde  været  omvendt,  og  jeg  i  hans  Sted. 

Denne  lille  Razzia  gav  os  en  Del  at  tænke  paa  og  var 
naturligvis  Anledning  til  megen  Munterhed.  Soldaterne  satte 
sig  op  paa  Krydset  af  de  bitte  smaa  Muldyr,  der  ikke  vare 
større,  end  af  Rytternes  Ben  bogstavelig  talt  slæbte  i  Sandet, 
og  prikkede  dem  paa  Bagparten  med  Viskestokkene  for  at 
faa  dem  fremad.  Hjordene  bleve  drevne  sammen  i  en  stor 
Klynge,  Poster  udsattes,  og  jeg  afgav  min  Fange  til  Vagten, 
hvorefter  jeg  søgte  lidt  Hvile,  til  Dinéen  —  en  ganske  for- 
træffelig Lammesteg  —  var  færdig.  Klokken  var  5,  da  vi 
sloge  Lejr,  og  Fodfolket  havde  da  marcheret  50  Kilometre, 
eller  over  6  Mil  uden  Vand  og  uden  et  eneste  længere  Hvil. 

Efter  Middagsbordet  slentrede  jeg  som  altid,  naar  jeg 
havde  lidt  Tid  tilovers,  rundt  i  Lejrens  Omkreds.  Paa 
disse  Smaaudflugter  plejede  jeg  at  samle  en  Del  Planter  og 
Blomster,  naar  der  ellers  var  nogle  at  finde.  Hjemkommen 
i  Lejren  ordnede  og  indpakkede  jeg  dem,  medens  vore 
Arabere  opgav  mig  Planternes  arabiske  Navne.  Efterhaanden 
havde  jeg  saaledes  faaet  en  meget  værdifuld  Samling,  som 
her  i  Chott  Tigri  fik  en  betydelig  Forøgelse,  men  desværre 
gik  den  senere  tabt.  Jeg  havde  taget  Araberdrengen  med 
mig,  dels  for  at  han  skulde  hjælpe  mig  med  at  samle  Planter, 
dels  for  ved  Hjælp  af  ham  at  faa  en  Slags  Kontrol  paa  de 
Navne  paa  Terraingenstande ,  som  vore  Vejvisere  havde 
givet.  Vi  bestege  en  af  de  højeste  Klitter  tæt  udenfor 
Lejren,  hvor  der  var  bleven  udstillet  en  Skildvagt.  Til 
venstre  for  os  —  mod  Vest  —  laa  Lejrpladsen  paa  en  lille, 
grønlig  Plet  mellem  hushøje  Klitrygge,  der  løbende  i  Ret- 
ning Nord  og  Syd  dannede  et  umaadeligt  Bølgehav  af  Flyve- 
sand. Et  enkelt  Sted  ragede  en  lille  Klippeblok  op  af 
Havet,  slikket  og  afrundet  af  Sandflugten,  naar  denne  i 
Sommermaanederne  sættes  i  ustandselig  Bevægelse  af  den 
hede  Siroccovind,  som  paa  denne  Tid  af  Aaret  stryger  hen 
over  Syd-Algiers  Ørkener.  Hist  oppe  mellem  Klitternes  gule 
Skrænter  var  Faareflokken  drevet  sammen,  bevogtet  af  en 
tæt  Kreds  af  Skildvagter.  I  sydlig  Retning  afløstes  efter- 
haanden Klitpartiets  lyse  Flade  af  mørkere  Sletter,  hvor  den 
dalende  Sols  Straaler  kastede  lange  Skygger  hen  over  Land- 
skabet fra  de  mange  spredte  Klippeblokke  og  Bakker,  der  i 
Aftenbelysningen  toge  sig  ud  som  vældige  Bavtastene  og 
Stenmonumenter.  Allerlængst  borte  og  svømmende  i  Hori- 
sonten skelnede  vi  en  Række  Bjærgtoppe,  der  fortsættende 
sig  mod  Vest  og  Øst  dannede  den  skønneste  Kantning  om 
hele  dette  vidunderlig  tiltalende  Naturtæppe.  —  Jeg  tog  mit 
Kort  til  Hjælp,  og  pegende  paa  de  forskellige  Toppe  nævnede 
jeg  Navnene,  idet  jeg  med  Villie  ombyttede  nogle  enkelte  af 
dem,  jeg  var  sikker  paa  at  kende,  for  at  faa  at  vide,  baade 
om  Drengen  vilde,  og  om  han  kunde  give  mig  nogen  Op- 
lysning.    Jeg  opfordrede  ham  altsaa  til  at  sige  mig  Navnene. 

Længe  forholdt  han  sig  tavs,  men  endelig,  efter  at  jeg  flere 
Gange  og  i  en  aldeles  gal  Orden  spørgende  havde  nævnet  en 
Række  af  Toppe,  gav  han  sig  til  at  le  af  min  Uvidenhed, 
og  hans  Tungebaand  var  løst.  Nu  begyndte  han  ret  med 
Lyst  at  forklare  og  udvikle,  men  da  jeg  ulykkeligvis  ikke 
forstod  ret  meget  Arabisk^  kunde  jeg  snart  ikke  følge  ham. 
Saa  tegnede  vi  Prikker  i  Sandet,  som  forestillede  snart 
Bjærge  snart  Defiléer,  og  skønt  jeg  ofte  ikke  vidste,  om 
det  var  en  Bjærgtop  eller  et  Defilé,  som  han  gav  mig 
Navnet  paa,  kom  jeg  dog  snart  under  Vejr  med,  at  Række- 
følgen, i  hvilken  han  nævnede  Terraingenstandene,  var  rigtig. 
Jeg  maatte  højlig  forbavses  over  denne  Drengs  Opvakthed. 
Ikke  alene  i  disse  Egne,  men  langt  ud  over,  hvad  vi  kunde 
øjne  fra  vort  Standpunkt,^,  ja  langt  nord  paa  forbi  vor  Lejr 
ved  Ain-ben-Khelil  var  han  vel  underrettet  om  hver  eneste 
Kildes  og  hver  eneste  Klippetops  Navn.  jeg  kunde  mærke, 
at  en  ligefrem  Undervisning  maatte  ligge  til  Grund  for  hans 
Viden,  thi  ofte  kendte  han  Navne  uden  ret  at  kunne  forklare 
Beliggenheden. 

Solen  var  imidlertid  lige  ved  at  gaa  ned.  Medens  jeg  i 
min  Tegnebog  skyndsomt  skitserede,  hvad  jeg  saa,  havde 
Araberdrengen  fjærnet  sig  et  Par  Skridt.  Han  knælede 
ned  med  Ryggen  mod  Solen,  altsaa  Ansigtet  vendt 
imod  Østen,  og  medens  han  gentagne  Gange  bøjede  sit 
Hoved  ned  mod  Sandet,  som  han  kyssede,  mumlede  han 
sine  Bønner,  idet  han  stirrede  frem  for  sig  med  dette  for- 
underlige, melankolske  Blik,  som  alle  Arabere  have,  og 
hvori  man  forgæves  søger  at  læse,  om  de  ere  tilfredse  eller 
bedrøvede.  Jeg  har  saa  ofte  set  dette  Udtryk  —  denne 
Given  sig  hen  i  Skæbnen  —  det  er  altid  det  samme,  enten 
Araberen  gaar  i  Kampen  med  Udsigt  til  Bytte,  eller  han 
staar  overfor  de  truende  Geværmundinger  for  i  næste  Øjeblik 
at  blive  skudt. 

Da  Solen  var  gaaet  ned,  blev  jeg  endnu  siddende  lidt 
med  Drengen  ved  min  Side  og  stirrede  ud  i  Halvmørket. 
Det  begyndte  at  blive  koldt.  Vinden  susede  i  de  høje 
Siv,  som  omgav  os.      Sandet  begyndte   at   rasle,    naar  Vind- 

pustene  tiltog.  Jeg  ønskede  derfor  Skildvagten  »bonne garde«, 
tog  Araberdrengen  med  mig  og  vandrede  ned  i  Lejren, 
hvor  jeg  indhyllede  mig  i  mit  Tæppe  og  sov  ind  foran 
Vagtilden. 


V. 

Den  næste  Morgen  —  den  24de  April  —  var  en  af  de 
skønneste,  jeg  har  oplevet  i  disse  Egne.  Dugperlerne  hang 
i  Buskene  og  Sivene,  og  Smaafuglene  sang  i  det  sparsomme 
Krat,  medens  2  store,  smukke  Trapgæs  badede  sig  i  Morgen- 
solen og  i  Vandet  af  den  begyndende  Flod.  Alt  var  saa 
friskt  og  oplivende,  som  jeg  ikke  længe  havde  følt  det. 
Det  var  et  af  disse  korte  Foraarspust,  som  bringe  Minderne 
om  Hjemmets  friske,  grønne  Foraar  til  at  staa  lyslevende  for 
en.  Det  blev  imidlertid  snart  varmt.  Duggen  fordampede, 
og  der  lagde  sig  for  en  kort  Tid  et  let  Taageslør  over 
Sletterne,  hvor  Vegetationen  stadig  blev  livligere,  efter  som 
vi  kom  længere  frem.  Vi  befandt  os  midt  i  Chotten,  hvor 
Sandhøje  vekslede  med  blomstersmykkede  Flader,  paa  hvilke 
Stierne,  som  Faarede  havde  traadt  paa  deres  Vej,  slyngede 
sig  hen  mellem  de  yppigste,  tropiske  Planter,  blandt  hvilke 
kæmpestore  Asparges  tiltrak  sig  vor  særlige  Opmærksomhed 
og  vare  Genstand  for  flittig  Indsamling.  Vand  traf  vi  ikke 
den  hele  *Dag,  skønt  vi  ofte  fristedes  til  at  tro,  at  vi  vare 
nær  ved  de  dejligste,  smaa  Indsøer,  naar  de  store,  blanke 
Flader,  hvor  Salpeteret  ligger  og  glimrer,  som  var  det  Sol- 
straalerne,  der  legede  paa  Vand,  fik  os  til  at  tro,  at  det 
virkelig  var  et  Vandspejl,  vi  saa.  Om  Aftenen  naaede  vi 
endelig  nogle  Brønde,  som  dog  næsten  vare  tømte.  Arabernes 
Hjorde  havde  vistnok  samme  Dag  været  der,  derom  vidnede 
noksom  de  talløse  Fodtrin  i  Sandet. 

VI. 


Xatten  mellem  den  24. — 25.  April  hændte  der  forskellige 
Ting,  som  maatte  gøre  det  klart  for  os,  at  Fjenden  holdt 
Øje  med  og  udspionerede  os.  Hele  Natten  igennem,  med 
Mellemrum  faldt  der  Skud,  og  Kuglerne  sloge  flere  Gange 
hvinende  ned  i  Lejrfirkanten  uden  dog  at  gøre  anden  Skade 
end  at  saare  en  Kamel.  Vi  vare  saa  vante  til  disse  Allarme- 
ringer,  som  i  Begyndelsen  af  Kampagnen  havde  foraarsaget 
megen  Uro,  at  vi  nu  ikke  brød  os  videre  derom  og  forbleve 
i  vore  Telte,  som  det  i  saadanne  Tilfælde  var  forbudt  at 
forlade  uden  Ordre.  Kun  den  saakaldte  Piketdeling  traadte 
i  Gevær.  Havde  det  Hele  indskrænket  sig  hertil,  var  det 
ikke  Umagen  værd  at  omtale  det,  men  samme  Nat  blev  der 
i  et  Telt  stjaalet  4  Geværer,  skønt  Soldaterne  sov  med 
dem  ved  Siden,  og  i  et  andet  forsvandt  en  Mængde  Patroner. 

Det  var  os  alle  uforklarligt,  hvorledes  et  saadant  Tyveri 
kunde  finde  Sted,  thi  ikke  blot  foran  selve  Lejrfronten  stod 
der  Skildvagt  ved  Skildvagt,  men  Feltvagterne  »les  petites- 
postes«  med  deres  Skildvagter  omgave  yderligere  Lejren  i 
nogle  hundrede  Alens  Afstand.  Til  Trods  for  Arabernes 
Dristighed  og  Øvelse  i  at  snige  sig  ind  mellem  Posterne,  og 
trods  det  Held,  som  de  flere  Gange  havde  haft  med  at 
overrumple  og  skære  Halsen  over  paa  Skildvagter,  kunde 
man  dog  ikke  godt  antage,  at  et  saadant  Tyveri  i  et  Telt 
skulde  være  begaaet  af  en,  der  kom  udefra.  Der  stod  da 
ingen  anden  Forklaring  tilbage,  end  at  nogle  af  vore  egne 
Arabere  —  eller  rettere  sagt  skjulte  Spioner  blandt  vore 
Kameldrivere  —  havde  gjort  det,  og  der  blev  derfor  straks 
ved  Morgenens  Frembrud  holdt  Mandtal  over  dem.  Der 
manglede  ikke  nogen,  ej  heller  fandtes  Geværerne.  Maaske 
har  vedkommende  ved  Aftenstid  set  Lejlighed  til  at  blande 
sig  imellem  vore  Kameldrivere,  da  de  dreve  deres  Dyr,  som 
havde  græsset  udenfor  Lejren,  ind  i  denne,  og  derefter  om 
Natten  stjaalet  Geværerne  og  Patronerne,  hvorpaa  han  er 
sluppen  uset  bort. 


296 

Selv  i  Lejren  ved  Ai'n-ben-Khélil  vare  vi  flere  Gange 
blevne  narrede  paa  den  Maade,  hvad  man  vanskelig  kunde 
værge  sig  for,  da  baade  vore  Goumiers  og  Kameldrivere, 
>Sokrars«  jo  ingen  særlig  Uniform  have,  der  skelner  dem 
fra  Fjenden,  og  en  dristig  Spion  kan  saaledes  nok  for  en 
kortere  Tid  opholde  sig  i  Lejren  uden  at  blive  opdaget. 
En  Gang  senere  skete  det,  at  en  Spion,  der  med  uhørt 
Frækhed  ved  højlys  Dag  havde  blandet  sig  mellem  vore 
Arabere,  da  de  kom  hjem  fra  Recognoscering,  om  Aftenen 
stjal  en  udmærket  kostbar  Officershest,  som  han  lydløst  førte 
ud  af  Lejren  og  besteg  i  samme  Øjeblik,  han  blev  opdaget, 
for  derefter  pilsnart  at  forsvinde  i  Mørket,  medens  Skuddene 
fra  flere  Skildvagter  peb  ham  om  Ørerne.  En  anden  Nat 
viste  der  sig  pludselig  en  Araber,  som  i  flyvende  Galop 
foer  ind  imellem  vore  Skildvagter,  idet  han  holdt  en  Seddel 
i  Vejret,  som  han  svingede  under  Raabet  »Karta!  Karta  U. 
Soldaten,  der  raabte  ham  an,  og  som  ogsaa  burde  have 
skudt,  da  han  ikke  standsede,  blev  forbløffet  og  lod  ham 
passere  i  den  Tro,  at  det  var  en  af  vore  egne  Folk,  som 
kom  med  en  vigtig  Melding.  Da  Araberen  først  var  kommen 
ind  i  Lejren,  red  han  rolig  omkring  uden  at  blive  forulæmpet 
af  nogen,  efter  som  man  antog  ham  for  en  »Goumier«,  hvor- 
efter han  igen  i  strygende  Karriere  forsvandt  i  Mørket.  Han 
var  saa  fornuftig  at  ride  ud  af  den  modsatte  Side,  ad 
hvilken  han  var  kommen,  idet  han  rolig  nærmede  sig  en 
Skildvagt  bagfra.  —  Denne  raabte  ham  an,  men  Araberen 
raabte  atter  »Karta!  Karta!«.  Skildvagterne  havde  altid 
Ordre  til  at  skyde  enhver  Araber,  der  ved  Nattetid  gik  ud  af 
Lejren,  naar  han  da  ikke  viste  sig  at  være  i  Besiddelse  af 
en  Passerseddel,  undertegnet  af  Chefen  for  Kolonnen.  Om 
dette  har  den  dristige  Spejder  sandsynligvis  i  Forvejen  været 
underrettet.  Hans  List  lykkedes  fuldstændigt;  efter  at  have 
set,  hvad  han  ønskede,  slap  han  væk,  thi  inden  Skildvagten 
havde  hidkaldt  Chefen  for  Vagten,  var  han  borte.  En  Kugle 
sendtes  efter  ham,  men  uden  at  ramme. 

Jeg  kunde  anføre  mange  flere  lignende  Tilfælde,  i  hvilke 
Posterne   overrumpledes  —  paa   et  Sted   fandtes   Skildvagten 

saaledes  fire  Nætter  i  Træk  død  med  overskaaren  Strube, 
—  men  jeg  vil  indskrænke  mig  til  at  fortælle,  at  en  gammel, 
hæderlig  Soldat,  der  af  Kammeraterne  var  set  drikke  sin 
Kaffe,  lige  før  Trompeterne  blæste  til  Opbrud,  denne  Morgen 
sporløst  forsvandt,  uden  at  vi  senere  hørte  noget  som  helst 
til  ham.  Da  Apellen  holdtes  forinden  Afmarchen,  var  han 
borte,  og  skønt  han  var  bleven  set  nogle  Minuter  i  Forvejen, 
os:  der  blev  sø^t  overalt,  var  han  ikke  til  at  finde.  Var 
han  maaske  druknet  i  et  af  Vandhullerne,  eller  var  han  bleven 
opsnappet  af  fjendtlige  Marodører?  Vi  fik  det  aldrig  at  vide. 
»Det  er  første  Gang,  han  har  manglet  ved  Apellen,«  sagde 
hans  Rodekammerat.  »Saa  er  han  væk,«  sagde  Sergenten 
og  slettede  resolut  hans  Navn  i  sin  Lommebog.  Og  dermed 
var  den  Historie  ude,  ingen  tænkte  mere  paa  ham,  og  vi 
satte  os  i  March. 


VII 

Om  Aftenen  kom  vi  til  Brøndene  ved  Temaid-ben-Salem, 
der  ligge  i  den  sydøstlige  Del  af  Chotten.  Vi  vare  nu  paa 
Vejen  hjemad,  idet  vi  havde  beskrevet  en  stor  Bue  gennem 
Chotten,  som  vi  næste  Dag  skulde  komme  ud  af.  Henad 
Aften  gjorde  »Missionen«  en  Udflugt  til  et  Klippeparti,  der 
laa  omtrent  en  Fjerdingvej  fra  Lejren,  og  hvorfra  vi  havde 
-en  udmærket  Udsigt  til  de  mod  Chottens  sydøstlige  Hjørne 
stødende  Bjærge,  blandt  hvilke  Djebel  Deflas  mægtige  Top 
majestætisk  rejste  sig  ved  Siden  af  et  Bjærgdefilé,  som  vi 
i  Følge  den  udgivne  Dagsbefaling  skulde  passere  paa  Hjem- 
vejen næste  Morgen.  Vi  saa  ikke  det  mindste  Spor  af 
Fjenden,  trods  det,  at  vi  recognoscerede  det  nærmeste  Terrain 
med  vore  beredne  Infanterister  og  det  fjærnere  med  vore 
Kikkerter.  Hjemkomne  i  Lejren  fortalte  man  os,  at  de  i 
andre  Retninger  udsendte  Rytterpatrouiller  heller  intet  havde 
opdaget.      Det   laa   da   nær   at  antage,    at  Fjenden  efter  den 

Revselse,  vi  havde  givet  ham  for  to  Dage  siden,  var  for- 
svunden for  en  Tid.  Det  skulde  imidlertid  snart  vise  sig,  at 
Sagen  forholdt  sig  helt  anderledes. 

Næsten  hver  Dag  afgik  Kurerer  til  Lejren  ved  Ain-ben- 
Khélil  med  Rapport  om,  hvor  vi  vare,  og  hvad  vi  havde 
foretaget.  Da  der  om  Natten  skulde  afgaa  en  saadan,  var 
jeg  beskæftiget  med  tegne  og  skrive.  Jeg  sad  uden  for 
Teltet  og  arbejdede,  medens  Officererne  efter  endt  Maaltid 
muntert  passiarede  tæt  ved.  Skønt  der  egentlig  ikke 
passerede  noget  særlig  mærkværdigt  den  Aften,  saa  har  dog 
den  hele  Scene  prentet  sig  dybt  i  min  Erindring,  netop  fordi 
den  dannede  en  saa  skærende  Modsætning  til,  hvad  der 
paafulgte  den  næste  Morgen.  Jeg  hørte  dem  samtale  om, 
hvorledes  de  nu  vilde  indrette  sig,  naar  vi  kom  tilbage  til 
Hovedkvarteret,  jeg  hørte  Vittigheder  regne  ned  under 
munter  Latter.  Der  blev  fortalt  Historier  saavel  fra  tidligere 
Kampagner  her  i  Afrika  som  og  fra  Krigen  1870.  Saa  talte 
man  om  Paris  og  Livet  der,  som  en  og  anden  nok  kunde 
have  Lyst  til  snart  igen  at  se,  og  saa  klinkede  de  med  Tin- 
bægrene, og  Oppasserne  skænkede  paa  ny  en  sparsomt  afmaalt 
»Ration«.  Medens  de  sade  der,  fæstede  jeg  paa  Papiret 
denne  lille  Scene. 

Det  blev  meget  sent,  inden  jeg  kom  til  Ro.  Jeg  var 
overordentlig  træt  og  gav  derfor  Ordre  til,  at  man  ikke 
maatte  vække  mig  før  nogle  Minuter,  forinden  jeg  skulde 
stige  i  Sadlen.  Jeg  sov  saa  fast,  at  jeg  ikke  en  Gang  hørte 
Geværskud,  som  henad  Morgenstunden  faldt  fra  tre  for- 
skellige Skildvagter,  der  samtidigt  opdagede  en  hvid  Burnus, 
der  sneg  sig  ind  mod  Lejren  i  ikke  100  Alens  Afstand. 
En  dyb  Flodseng  havde  beskyttet  Spionen  og  tilladt  ham 
at  nærme  sig  saa  langt  uden  at  blive  opdaget  tidligere.  Nu 
tog  han  ilsomt  Flugten. 

VIII 


For  længe  siden  havde  baade  Reveillen  og  Signalet  til 
Opbrud  lydt,  da  jeg  søvndrukken  rejste  mig  fra  mit  Leje  og 
steg  i  Sadlen.  Man  havde  ladet  mig  sove  saa  længe  som 
mulig  og  endog  slaaet  Teltet  ned  over  mig,  uden  at  jeg 
derved  var  bleven  vækket.  Da  jeg  sad  i  Sadlen,  saa  jeg 
endnu  nogle  af  Officererne  og  Folkene  staa  og  varme  sig 
omkring  et  Baal,  idet  de  rakte  deres  Skaale  hen  imod  en  af 
Kokkene,  der  i  største  Hast  uddelte  »le  rabiau«,  hvorved 
den  afrikanske  Soldat  betegner  det  Kvantum  af  Levnets- 
midler  og  Drikkevarer,  som  bliver  tilovers,  naar  den  fast- 
satte Ration  er  uddelt.  Saa  hørte  jeg  Kokken  raabe: 
»maintenant  il  ny  a  plns  de  rabiati«,  og  Sværmen  spredte 
sig,  idet  hver  søgte  ind  i  sit  Geled,  hvor  Korporalen  holdt 
Appellen. 

Derpaa  klang  Signalerne  »sac  au  dos«  og  »en  avant«. 
Kamelerne  og  Faarene  brægede,  og  Førerne  kommanderede: 
March. 

Ved  et  saadant  Opbrud  er  der  altid  et  Øjebliks  for- 
færdelig Støj  og  Larm,  forinden  man  er  kommen  i  March. 
Senere  gaar  det  roligt  og  tavst.  Naar  man  først  har  fundet 
sig  til  Rette  paa  sin  Plads  i  Kolonnen,  følger  man  roligt  Trop. 

Kaptajn  Barbier  havde  ladet  Reveillen  blæse  Kl.  4V2, 
Signalet  til  at  belæsse  Kamelerne  Kl.  5,  og  Klokken  var  nu 
51/2,  da  vi  satte  os  i  March.  Vi  red  foran  Kolonnen  med 
vore  Arabere.  Straks  efter  at  være  brudt  op  fra  Bivuaken 
skulde  Kolonnen  passere  en  lille  Kløft,  derpaa  var  det  Be- 
stemmelsen at  følge  den  venstre  Bred  af  en  tør  Flodseng, 
der  tog  Retningen  mod  det  ovenfor  omtalte  Defilé,  som 
skulde  føre  os  til  det  nærmeste  Vandsted,  Fortassa  cherguia. 
Da  vi  efter  Passagen  af  Kløften  igen  red  op  ad  den  mod- 
staaende  Skrænt,  fandt  vi  et  Par  Arabersandaler  og  saa 
Fodtrin  i  Sandet,  som  fortalte,  at  her  havde  der  været  en 
Spejder.  —  Han  havde  aabenbart  tabt  sin  Fodbeklædning, 
idet  han   skyndsomt   var   flygtet.      Vi   rede   videre   og   havde 

snart  glemt  denne  Hændelse,  medens  der  samtaledes  om  de 
Stationer,  der  skulde  vælges  for  vor  Opmaaling,  da  en  af 
vore  Goumiers  i  syd-vestlig  Retning  øjnede  en  Røgsøjle,  der 
antydede  Fjendens  Tilstedeværelse.  Snart  efter  opdagede  vi 
oppe  fra  en  lille  Høj  nogle  hvide  Punkter  ude  i  Horisonten, 
der  sade  som  fastnaglede  paa  Ryggen  af  Smaabakkerne ;  det 
var  Arabernes  Burnusser,  der  lyste  i  Morgensolen. 

Medens  vi  oppe  fra  Højen  i  vore  Kikkerter  undersøgte 
Terrainet  for  at  komme  til  Klarhed  om,  hvorvidt  det  var 
nogen  større  Styrke,  vi  havde  for  os,  havde  Fodfolket  og 
Konvojen  passeret  Kløften  og  beredte  sig  til  at  marchere 
mod  Bjærgpasset;  men  da  man  vilde  undgaa  ethvert  nok 
saa  lille  Angreb  i  det  for  os  ufordelagtige  Terrain,  blev  det 
besluttet,  at  vi  i  Stedet  for  at  gaa  i  Retning  af  Fortasse 
skulde  marchere  mod  Callul,  hvor  vi  allerede  en  Gang  havde 
været,  og  som  laa  for  os  i  nord-østlig  Retning. 

Denne  Bestemmelse  skulde  frelse  en  stor  Del  af  os,  thi 
som  det  snart  viste  sig,  vare  Fjendens  Dispositioner  trufne 
paa  en  saadan  Maade,  at  hvis  vi  havde  vovet  os  ind  i 
Defiléet,  var  sikkerligt  ikke  en  eneste  Sjæl  kommen  levende 
derfra,  saa  meget  mere  som  Passet  dannede  en  Tragt,  fra 
hvilken  alle  Udgange  vare  vel  bevogtede.  Paa  hver  af  Siderne, 
bag  hvert  Klippestykke,  hver  Ryg  Var  der  Sværme  af  Fod- 
folk skjulte,  og  bag  det  Klippeparti,  som  vi  den  foregaaende 
Aften  havde  besteget,  og  som  fuldstændigt  laa  i  Flanken  paa 
vor  Marchroute  mod  Fortassa,  holdt  omtrent  Halvdelen  af 
Fjendens  Kavalleri,  medens  den  anden  Halvdel  viste  sig  at 
lure  paa  os  bag  Klitterne  i  mere  veslig  Retning.  Vare  vi 
derfor  gaaede  i  enhver  anden  Retning,  end  den,  vi  sloge  ind 
paa,  vilde  vi  upaatvivlelig  være  gaaede  i  Fælden. 

Uden  forøvrigt  at  tage  videre  Hensyn  til  Tilstedeværelsen 
af  —  som  man  mente  —  nogle  faa  Arabere  fortsattes  nu 
Marchen  i  nord-østlig  Retning  (senere  skulde  vi  gaa  lige  i 
Øst).  Det  gik  hen  ad  en  Lavning  i  Terrainet,  der  til  højre 
for  Kolonnen  var  omgivet  af  de  allerede  oftere  omtalte  flade 
Bakker  og  smaa  Klipper,  medens  man  til  venstre  havde  et 
bølgeformet,    noget  fladere  Terrain,    der  dog  ypperlig  skjulte 

den  fremstormende  Fjende.  Vi  havde  ingen  Anelse  om  den 
Fare,  der  svævede  over  vore  Hoveder,  ogOpmaalingsarbejderne 
paabegyndtes  derfor  i  Ro  og  Mag.  Af  og  til  rettede  vi 
Kikkerterne  mod  Fjenden,  men  saa  da  kun  nogle  mindre 
Rytterafdelinger,  som  holdt  sig  i  ærbødig  Afstand,  og  da 
de  igen  forsvandt,    tænkte  vi,    at  der  muligvis  ikke  var  flere. 

Imidlertid  havde  Araberne,  da  de  saa,  at  vi  forandrede 
Marchretningen,  kastet  sig  paa  Forfølgelse,  og  denne  udførte 
de  saa  udmærket  skjult  og  hurtigt,  at  vistnok  ingen  Styrke 
er  bleven  mere  forbavset  end  vor,  da  den  kort  efter  blev 
overfaldet  af  deres  Masser.     Vor  Marchorden  var  følgende: 

A vant-Garden  dannedes  af  en  Del  af  vor  Gum.  —  Der- 
paa  fulgte  Konvojen,  som  trods  sin  Størrelse  maatte  nøjes 
med  kun  en  Deling  Fodfolk,  der  tilmed  marcherede  paa  et 
Geled  paa  hver  af  dens  Sider.  Konvojen  bestod  af  de  tagne 
Faar,  Kamelerne  med  Levnetsmidler,  Vand  og  Officerernes 
Bagage;  endvidere  de  Muldyr,  der  bar  Reserveammunitionen, 
og  de,  der  vare  bestemte  til  at  bære  syge. 

Omtrent  300  Alen  bag  Konvojen  marcherede  et  Kom- 
pagni i  Dobbeltlinie.  Endelig  dannede  Løjtnant  Masonne 
med  sine  25  Mand  (la  se  etion  franche)  den  yderste  Arriere- 
garde nærmest  Fjenden. 

Jeg  havde  været  beskæftiget  ved  et  af  Instrumenterne 
tæt  ved  den  Vej,  som  Konvojen  marcherede  ad,  og  var 
netop  i  Begreb  med  at  give  Instrumentbæreren  sin  Byrde 
tilbage,  da  jeg  saa  Kaptajn  de  Castries  komme  farende  fra 
Siden  af,  hvor  han  ligeledes  havde  været  beskæftiget,  og  idet 
han  lod  Hesten  strække  ud  alt,  hvad  den  kunde,  raabte  han : 
» Barbier,  nous  sommes  poursuivisl«  Samtidig  hørte  jeg- 
Geværskud  ved  Arrieregarden,  gav  min  Araber  Ordre  til  at 
begive  sig  ind  i  Konvoj -Karreen  og  begav  mig  selv  bag 
efter  Kaptajn  de  Castries  til  Arrieregarden  for  at  tilbyde  min 
Tjeneste.  Vi  vare  just  i  et  overordentlig  ugunsigt  Terrain 
—  den  ene  Række  Sandklitter  fulgte  paa  den  anden  i  det 
uendelige.  Det  galdt  derfor  om  hurtigst  muligt  at  komme 
ud  af  dette  vanskelige  Terrain  og  naa  den  nærmeste  c.  600 
Fod  høje  Bakke,  som  laa  c.  3/4  danske  Mil  foran  os. 

Kaptajn  Barbier  gav  Ordre  til  at  paaskynde  Marchen 
med  Konvojen,  hvad  der  kun  med  største  Vanskelighed  lod 
sig  gøre  over  de   12 — 15  Fod  høje  Klitter. 

Under  de  forfærdeligste  Hyl  ligesom  voksede  de  fjendt- 
lige  Masser  frem   af  Sandet.     Medens  Rytteri   og  Fodfolk   i 


'^':^-.^^  - 


De  første  Ryttere  suse  ind  paa  os. 

Efter  en  Skitse  af  Forfatteren. 


Forening  nærmede  sig  Arrieregarden  under  en  stedse  voksende 
Ild,  galoperede  nu  de  to  fjendtlige  Ryttermasser,  som  hidtil 
havde  været  skjulte,  den  ene  bag  Klitterne,  under  Skydning- 
frem  paa  begge  vore  Flanker,  øjensynlig  for  at  naa  Bakken 
førend   vi.      Teten   og  Queuen   af  vor   marcherende  Kolonne 

vare  godt  beskyttede.  Flankerne  vare  derimod  næsten  ube- 
skyttede, saa  at  Fjenden  samtidig  med,  at  han  aabnede  et 
frygteligt  Angreb  paa  Arrieregarden,  nærmede  sig  lige  til 
Konvojens  Sider.  Fjendens  store  Overmagt  —  der  var  efter 
hans  senere  Opgivelser  5  —  6000  Mand  Fodfolk  og  over 
2000  Ryttere  —  truede  med  at  knuse  os. 

Jeg  havde,  som  fortalt,  begivet  mig  paa  Vej  til  Arriere- 
garden. Alt  var  der  i  et  forfærdeligt  péle-méle.  Krudtrøgen 
forhindrede  i  at  se,  og  Hylene,  som  Fjenden  udstødte,  i  at 
høre.  Kuglerne  hvinede  os  om  Ørerne,  idet  de  hvislende 
sloge  ned  i  Sandet. 

Kaptajn  Barbier,  der  saa  mig  sidde  til  Hest  endnu, 
skønt  alle  beredne  vare  beordrede  til  at  sidde  af  —  hvilket 
jeg  ikke  havde  hørt  —  raabte  imod  mig: 

»Sid  af  for  Fanden.« 

Han  kunde  have  sparet  sig  dette,  thi  i  samme  Nu  ramte 
en  Kugle  Hesten.  Den  løb  et  Par  Skridt  og  faldt  om.  — 
Jeg  havde  lige  laant  den  om  Morgenen,  da  min  egen  var 
bleven  halt. 

Medens  jeg  nu  hastigt  søgte  at  udtage  mine  Patroner  af 
Sadeltaskerne,  var  jeg  selv  midt  inde  i  Kampen. 

Under  det  derved  opstaaende  voldsomme  Haandgemæng, 
hvor  Bajonetterne  og  Kolberne  anvendtes  mod  Fjendens 
Køller  og  Knive,  saa  jeg  ikke  meget  af,  hvad  der  passerede 
rundt  om  mig.  Hvor  længe  denne  Nærkamp  varede,  er  jeg 
ikke  i  Stand  til  at  afgøre,  jeg  antager  nogle  Minuter,  skæbne- 
svangre Øjeblikke  for  Løjtnant  Masonne  og  hans  tapre,  lille 
Skare,  der  forgæves  søgte  at  holde  Fjenden  fra  Livet.  Jeg 
hørte  hans  Stemme  —  for  sidste  Gang  —  idet  han  op- 
muntrede sine  Folk,  og  derpaa  faldt  han  tillige  med  hele  sin 
lille  Helteskare,  kun  to  undslap. 

Jeg  fik  fat  i  et  Gevær  og  deltog  i  nogen  Tid  i  Skyd- 
ningen. Det  Kompagni,  der  marcherede  bag  ved  Konvojen, 
havde  sendt  en  Deling  under  Sekondløjtnant  Mesnil  til 
Arrieregardens  Hjælp,  og  jeg  befandt  mig  snart  i  den  mest 
levende  Kamp  sammen  med  denne  Deling  og  Resterne 
af  det  beredne  Fodfolk.      Kaptajn  de  Castries   var   imidlertid 


304 

kommen  til  Stede  og  ledede  nu,  da  Løjtnant  Mesnil  snart 
blev  saaret,  Arrieregardens  Bevægelser 

Under  stadig  Kamp  maatte  vi  gaa  tilbage,  medens  Kon- 
vojen fjærnede  sig  mere  og  mere  fra  os,  da  Nærkampen  for- 
hindrede os  i  at  rive  os  løs.  Vore  saarede  bleve  straks 
plyndrede  og  derpaa  dræbte.  Da  raabte  Kaptajn  de  Castries, 
der  saa  de  saaredes  store  Vaande:  »Sauvez  vos  camarades 
blessés,  et  puis  en  retraite  mes  enfants!« 

Aldrig  har  jeg  hørt  en  Kommando  blive  udtalt  med 
større  Fasthed  —  den  maatte  lystres,  gjaldt  det  end  Livet 
—  og  aldrig  har  jeg  set  en  Ordre  blive  hurtigere  og  mere 
resolut  udført.  Endnu  var  der  nogle  enkelte  af  det  beredne 
Fodfolks  Muldyr  tilbage.  Paa  disse  lagdes  de  enkelte 
saarede,  der  kunde  reddes,  og  saa  gik  det  tilbage  i  Trav, 
medens  en  Kammerat  løb  ved  Siden  og  holdt  fast  paa  den 
saarede,  og  andre  holdt  Fjenden  fra  Livet  med  deres  Bajonetter 
eller  Skud.  Men  de  fjendtlige  Sværme  forøgedes  stadigt. 
Echelonvis  gik  Fodfolket  tilbage  under  de  føleligste  Tab. 
Et  fornyet,  voldsomt  Angreb  af  Fjenden  kastede  os  lige  ind 
paa  Konvojen.  I  Galop  susede  de  fjendtlige  Ryttere  tæt 
ind  paa  Kolonnen,  afskøde  deres  Geværer  og  vare  med  det 
samme  forsvundne  bag  Bakkekammen  for  at  lade.  Samtidigt 
angreb  Arabernes  Fodfolk  fra  de  kun  omtrent  iooAlen  fjærne 
Bakkekamme  med  den  mest  levende  Ild,  der  gjorde  sin  død- 
bringende Virkning  baade  blandt  Mennesker  og  Dyr. 

Kaptajn  Barbier,  der  havde  beordret  Fremrykningen 
imod  Bakkekammen,  blev  under  disse  Omstændigheder  bange 
for,  at  Kolonnen  under  Marchen  skulde  opløses,  og  lod 
derfor,  under  et  voldsomt  Stormløb,  blæse  »Holdt«.  Dette 
var  hans  sidste  Disposition.  Han  faldt  og  med  ham  mange 
andre,  der  befandt  sig  i  Queuen  af  Kolonnen.  Alle  Officererne 
ved  vor  Bedækning  vare  paa  dette  Tidspunkt  hors  de  cornbat, 
og  Kolonnen  befandt  sig  netop  i  en  Situation,  der  krævede 
de  overordnedes  hele  Herredømme  over  Folkene. 

Kaptajn  de  Castries,  som  hidtil  havde  kæmpet  med 
Arrieregarden,  tog  Kommandoen  over  Karreen,  medens  Løjt- 
nant Delcroix  gik  frem  med  Avantgarden  for  at  naa  Bakken 

før  Fjenden.  Under  Raabet:  »A  moi,  la  Legion!  Vive  la 
Fra?ice!«  svingede  han  sin  Sabel,  Hornblæserne  blæste:  »Til 
Angreb«,  og  frem  op  ad  Bakken  stormede  Teten  af  Karreen 
i  Forbindelse  med  Avantgarden,  modtaget  saa  at  sige  fra 
alle  Sider  af  Fjendens  Ild.  Det  var  nemlig  lykkedes  Ara- 
berne at  komme  os  i  Forkøbet. 

Jeg  befandt  mig  endnu  i  Queuen  af  Kolonnen,  da  jeg 
saa  nogle  faa  Ryttere  dristigt  galopere  op  ad  Skraaningerne, 
efterfulgte  af  Løjtnant  Delcroix,  der  red  i  Spidsen  for  sine 
Legionærer.  Rytterne  naaedc  Toppen  af  Bakken  omtrent 
et  Minut  førend  de  efterfølgende  Legionærer  og  modtoges 
af  den  mest  levende  Ild.  Jeg  saa  enkelte  af  dem  falde,  men 
de  øvrige  holdt  tappert  Stand,  idet  de  brugte  deres  Karabiner 
fra  Hestene.  Den  Chasseur,  som  havde  været  første  Mand 
der  oppe,  og  som,  mærkværdigt  nok,  kom  uskadt  derfra, 
var  en  degraderet  Underofficer,  en  af  disse  vilde  Gutter,  der 
først  i  Farens  Øjeblik  ere  i  deres  rette  Element,  og  som  da 
blive  til  sande  Helteskikkelser,  medens  de  rolige  Forhold 
ikke  kunne  tæmme  deres  indisciplinære  Tilbøjeligheder.  Til 
Løn  for  hans  Tapperhed  ved  denne  Lejlighed  gav  man  ham 
senere  hans  Distinktioner  igen.  Medens  Avantgarden  saaledes 
gjorde  sin  Pligt  og  satte  sig  fast  paa  Toppen  af  Bakken, 
kæmpede  vi  stadigt  ved  Arrieregarden  Mand  mod  Mand, 
eller  rettere  een  mod  tyve,  idet  vi  søgte  at  følge  efter 
Teten,  der  nu  dristigt  banede  sig  Vej  fremad.  Kaptajn 
Barbier  havde,  som  sagt,  kort  før  han  blev  dødelig  saaret. 
ladet  blæse  »Holdt!«,  da  det  saa  ud  til,  at  alt  skulde  opløses 
under  Fremrykningen  til  Højdeplateauet. 

I  Queuen,  hvorfra  Signalet  udgik,  standsede  man  ogsaa 
virkelig,  Teten  kunde  imidlertid  intet  høre  og  fortsatte 
Fremrykningen.  Følgen  var,  at  Situationen  betydelig  for- 
værredes, idet  Midten  af  Kolonnen,  hvor  Konvojen  befandt 
sig,  blev  blottet  mere  og  mere  for  Fjenden,  jo  mere  Teten 
og  Queuen  fjernede  sig  fra  hinanden.  Uvilkaarlig  satte 
Queuen  sig  derfor  straks  i  Bevægelse  igen,  dreven  tilbage  af 
de  fjendtlige  Sværme.  Da  jeg  saa  den  Fare,  der  truede 
Konvojen,  hvor  vore  Instrumenter,  Bagage,  Kort  o.  s.  v.  be- 

fandt  sig,  søgte  jeg  at  bane  mig  Vej  ind  i  den  for  om  mulig 
at  frelse  vore  uerstattelige  Arbejder.  Medens  jeg  ilede 
fremad,  hørte  jeg  Raabene  »Kebir,  Keåirl«  lyde  rundt  om 
mig  fra  de  tililende  Fjender,  og  da  jeg  saa  til  Siden,  fik  jeg 
Øje  paa  Kaptajn  Barbier,  der  saaret  slæbte  sig  frem  imod 
Bakken.  Fjenderne  havde  opdaget  ham  og  søgte  nu  at 
bryde  Rækkerne  for  at  styrte  sig  over  ham  i  større  Antal. 
De  vedblev  med  at  raabe  det  ovenfor  omtalte,  arabiske  Ord, 
der  betyder:  stor,  og  derpaa  er  gaaet  over  til  at  betyde:  en 
Høvding.  Vi  sluttede  os  tæt  sammen  om  vor  saarede  Chef, 
men  i  det  samme  blev  han  atter  truffet  af  en  Kugle  og 
segnede  døende  om  under  Raabet:  »A  moi,  mes  enfants  — 
sanvez  votre  capitaine.«  Et  Øjeblik  holdt  vi  Stand,  men 
Araberne  trængte  ind  i  vore  Rækker,  afskøde  deres  Geværer 
i  Ansigtet  paa  vore  Folk  eller  saarede  dem  med  deres  Knive 
og  Knortekæppe,  og  for  ikke  at  blive  helt  omringede  trak 
vi  os  under  stadigt  Haandgemæng  tilbage,  idet  en  Soldat, 
det  var  den  afdødes  Oppasser,  med  rørende  Opofrelse  og 
Hengivenhed  slæbte  den  faldne  Kaptajns  Lig  med,  indtil 
han  selv  blev  saaret,  saa  han  maatte  lade  sin  Byrde  fare. 
Vi  vare  atter  retirerede  et  Stykke  Vej,  og  jeg  erindrer,  at 
jeg  paa  dette  Tidspunkt  saa  et  Glimt  af  den  Araberdreng, 
jeg  havde  taget  til  Fange  nogle  Dage  i  Forvejen,  men  som 
naturligvis  nu  fandt  sig  foranlediget  til  at  forsvinde.  Da 
kom  Fureren  ved  Barbiers  Kompagni  til  Stede  og  meddelte 
os,  at  Kaptajnen  paa  sig  bar  hele  Kompagniets  Lønning, 
som  skulde  have  været  udbetalt  den  samme  Dag.  Vi  gjorde 
derfor  et  Forsøg  paa  igen  at  bane  os  Vej  hen  til  den  faldne. 
Med  stor  Anstrængelse  lykkedes  det  os  ogsaa;  men  da  vi 
kom  derhen,  fandt  vi  kun  et  nøgent,  forfærdelig  lemlæstet 
Lig.  De  Par  Minutter,  som  vare  forløbne,  siden  vi  forlod 
det,  havde  de  gridske  og  barbariske  Fjender  benyttet  godt. 
Skønt  vi  indtil  dette  Øjeblik  havde  holdt  os  saa  nogen- 
lunde samlede,  var  det  dog  ikke  mulig  at  redde  Konvojen, 
da  Driverne,  der  vare  uden  Vaaben,  nu  flygtede,  medens 
Kamelerne  brøde  ud  af  Karreen  netop  i  Retning  af  Fjenden 
og   derved   lettede  denne  hans  fornemste  Opgave  —  at  gøre 

Bytte.  De  fjendtlige  Ryttere  brode  helt  ind  i  Karreen,  Arriere- 
garden var  afskaaren,  og  alt  var  i  den  frygteligste  Uorden; 
de  fleste  Soldater  havde  kastet  Tornystrene,  mange  af  de 
saarede  ogsaa  deres  Geværer. 

Jeg  var  imidlertid  optaget  af  at  redde  vort  Instrument, 
som  Araberen  —  nu,  da  alt  opløste  sig  i  Flugt,  og  det 
gjaldt  om  at  redde  sig  hurtigst  mulig  op  paa  Bakken  — 
havde  kastet  fra  sig,  medens  han  selv  løb  raadvild  om 
imellem  de  flygtende  Kameler,  der  joges  af  Fjenden.  Jeg 
fik  fat  i  ham  og  tvang  ham  til  at  tage  Instrumentet  med, 
hvorefter  vi  i  Løb  fulgte  den  vigende  Skare  op  paa  Bakken, 
som  holdtes  besat  af  Delcroix,  der  havde  indrettet  sig  paa 
bedste  Maade  til  Forsvar  og  Optagelse  af  Arrieregardens 
og  Karreens  Mandskab.  Et  Held  var  det,  at  Konvojen  blev 
taget  i  dette  Øjeblik,  thi  Fjenden  var  saa  levende  beskæf- 
tiget med  lige  for  Næsen  af  os  at  bortføre  og  redde  sit 
Bytte,  at  han  ikke  gjorde  noget  alvorligt  Angreb  paa  den 
Styrke,  der  et  Øjeblik  var  fuldstændig  afskaaret.  Den  fik 
saaledes  Tid  til  at  undslippe. 

Der  indtraadte  nu  en  Standsning  i  Kampen,  idet  Fjenden 
trak  sig  tilbage  for  at  bringe  den  tagne  Konvoj  i  Sikkerhed, 
forinden  han  fornyede  Angrebet.  Det  var  et  sørgeligt  Syn, 
man  havde  oppe  fra  Bakketoppen.  Vore  udmattede,  saarede 
og  døende  Soldater  dannede  Forgrunden ,  og  længere  borte 
paa  Sletten,  mellem  Klitterne,  ordnede  og  bortførte  Fjenden 
et  rigt  Bytte  af  alle  vore  Levnetsmidler,  Telte,  de  fleste  af 
den  topografiske  Missions  Arbejder,  samt  vor  Vandforsyning. 
Saarede  Heste  og  Muldyr  stode  hist  og  her;  de  led  i  Taus- 
hed.  Øverst  paa  Toppen  holdt  Officererne,  der  igen  havde 
faaet  fat  i  deres  Heste  —  de  samlede  de  smaa  Troppe,  som 
vedbleve  at  komme. 

Jeg  saa  en  Klynge  saarede  komme  slæbende  —  Sekond- 
lojtnant  Mesnil  var  mellem  dem  —  han  havde  to  Skudsaar 
i  den  ene  Skulder.  Jeg  tog  mit  Halstørklæde  af  og  bandt 
hans  Arm  op. 

Saa    fik    jeg    fat   i    min   halte   Hest,    som    var   undgaaet 

Fjendens  Kugler.  Jeg  overlod  den  til  en  saaret,  der  farvede 
Sadlen  rød. 

Vor  Situation  var  imidlertid  daarlig:  Vi  befandt  os  15 
danske  Mil  fra  Ain-ben-Khelil  uden  Levnetsmidler  og  Vand, 
uden  tilstrækkelig  Ammunition  og  uden  Midler  til  at  redde 
alle  vore  saarede,  og  vi  kunde  vente  et  fornyet  frygteligt 
Angreb,  naar  Fjenden  havde  ordnet  Tilbagetoget  med  vor 
Konvoj.  Der  var  intet  Øjeblik  at  spilde,  og  de  to  Officerer 
udfoldede  en  utrættelig  Iver  for  at  iværksætte  et  ordnet  Til- 
bagetog. —  Efterhaanden  lykkedes  det  at  gøre  Soldaterne 
mere  rolige.  De  saarede,  som  havde  kunnet  slæbe  sig  med 
hertil,  eller  som  man  havde  hjulpet  af  Sted,  anbragtes  paa  de 
faa  disponible  Muldyr,  skønt  ogsaa  flere  af  dem  vare 
saarede.  De  paa  Sletten  liggende  haardt  saarede  maatte  vi 
derimod  overlade  til  deres  Skæbne,  og  derved  blev  vort 
Tilbagetog  saa  sørgeligt;  thi  paa  den  mest  oprørende  Maade 
lemlæstede  Araberne  dem,  inden  de  gave  dem  Dødsstødet. 

En  Korporal  blev  i  Begyndelsen  af  Kampen  dødelig 
saaret  Han  fik  kun  Tid  til  at  udstøde  et  Skrig,  inden  han 
faldt  om  paa  Sandet  for  ikke  mere  at  rejse  sig.  Araberne 
ilede  øjeblikkelig  til,  berøvede  ham  hans  Klæder  og  afskar 
en  Finger  for  at  borttage  en  Ring,  hvorpaa  de  med  deres 
Knive  bibragte  ham  Lemlæstelser,  der  ikke  taale  Beskrivelse. 
En  anden  Korporal  faldt  efterat  have  udstaaet  flere  Minutters 
forfærdelige  Pinsler.  Han  kæmpede  i  Arrieregarden  og  blev 
saaret  af  en  Kugle,  som  knuste  hans  venstre  Ben  i  det 
Øjeblik,  da  Fjenden  bemægtigede  sig  Konvojen.  Han  seg- 
nede om,  en  Araber  kastede  sig  over  ham,  gjorde  ham 
bevidstløs  ved  at  give  ham  et  Par  Slag  af  sin  Matrakke  i 
Hovedet  og  begyndte  derpaa,  idet  han  formodenlig  antog 
ham  for  død,  at  løsne  hans  Livgehæng  og  trække  Blusen 
af  ham.  Imidlertid  kom  den  stakkels  Fyr  atter  til  sig  selv, 
og  ved  at  se,  at  Araberen  er  i  Færd  med  at  afklæde  ham 
fuldstændigt,  begynder  han  at  skrige:  »Macac/i«  (Nej,  lad 
være).  Til  Svar  jager  Araberen  to  Gange  sin  Kniv  i  Armen 
paa  ham,  formodenlig  for  ikke  at  ødelægge  Dragten  ved  at 
stikke  ham  i  Livet.     Korporalen  samler  alle  sine  Kræfter  og 

gør  Modstand  —  en  Soldat,  der  selv  saaret  laa  tæt  ved  og' 
senere  blev  opsamlet,  fortalte  disse  Begivenheder  —  men 
Araberen  giver  ham  nu  et  Par  Knivstik  i  Brystet,  og  den 
ulykkelige,  der  ser  Øjeblikket  nærme  sig,  da  hans  Fjende 
vil  skære  Halsen  over  paa  ham,  gør  ikke  mere  nogen  Mod- 
stand. Efter  at  have  berøvet  ham  alt  fjernede  Araberen  sig 
og  lod  ham  ligge  ganske  nøgen,  idet  han  endnu  til  Afsked 
gav  ham  et  Knivstik  i  Hovedet. 

Ogsaa  nogle  af  de  saarede,  som  vi  fik  opsamlede,  bar 
de  forfærdeligste  Lemlæstelser  til  Skue.  En  Soldat  levede 
endnu  efter  Fægtningen  i  3  Timer  med  eet  Saar  i  Maven,  to 
Knivstik  i  Hovedet,  .eet  i  det  højre  Øre  og  tre  i  Brystet.  Han 
sad  paa  den  ene  Side  af  et  Muldyr,  medens  en  anden  Soldat 
var  bunden  fast  til  Bærestolen  paa  den  anden  Side.  Denne  sidste 
havde  et  Sabelhug  i  Underlivet,  og  Hovedet  var  halvt  kløvet. 
De  to  Stakler  segnede  til  sidst  omtrent  samtidigt  døde  ned 
ad  Muldyret  og  reddede  ved  deres  Død  to  andre  saarede, 
som  derved  kunde  medtages. 


XIV. 

Det  fortsatte  Tilbagetog  lededes  af  Kaptajn,  Grev  de 
Castries,  saaledes  at  den  endnu  kampberedte  Styrke  for- 
merede en  Karré,  inde  i  hvilken  Ammunitionskolonnen  og 
vore  saarede  marcherede.  Klokken  var  c.  83/4,  da  vi  i  den 
fuldstændigste  Orden  iværksatte  Tilbagetoget  fra  Bakken  i 
Retning  af  Callid.  Solen  brændte  varmt;  ved  hvert  Skridt 
sank  Foden  ned  i  det  løse  Sand,  og  hvert  Øjeblik  kunde  vi 
vente,  at  et  eller  andet  af  Muldyrene  vilde  styrte,  og  dermed 
tillige  to  menneskelige  Væsner  blive  overgivne  til  den  sikre 
Død.  Men  endda  maatte  vi  prise  os  lykkelige  over,  at  ikke 
alle  vore  Muldyr,  der  befandt  sig  sammen  med  Kamelerne  i 
Karreen,  vare  blevne  tagne,  thi  i  saa  Tilfælde  vilde  næppe 
mange  af  vore  30  saarede  være  blevne  reddede. 

Marchen  gik  over  meget  besværligt  Terrain,  bestaaende 
af  høje  Sandbanker  med  Lavninger,  og  kun  med  stor  An- 
strengelse og  ved  Kammeraters  Opofrelser  slæbte  vi  alt 
med.  Trods  det  overordenlig  uheldige  Terrain  og  trods  den 
næsten  uudholdelige  Varme  gik  dog  Marchen  hurtigt,  thi 
som  bekendt  marcherer  man  hurtigere  med  Fjenden  i  Hælene, 
end  under  andre  Forhold.  Enhver  var  optaget  af  Øjeblikkets 
Alvor,  og  i  Karreen  marcherede  næsten  hver  eneste  en  med 
en  syg  eller  saaret  Kammerat  under  Armen,  og  ikke  et  Ord, 
ikke  en  Mumlen  hørtes  fra  Folkenes  Rækker.  Vi  havde  ikke 
flere  Levnetsmidler,  snart  heller  ikke  mere  Vand,  thi  den 
Smule,  der  endnu  var  at  finde  i  Feltflaskerne,  blev  uddelt  til 
de  saarede,  der  uden  at  vaande  sig  anspændte  alle  deres 
Kræfter  for  at  følge  med,  medens  Frygten  ved  Tanken  om 
at  blive  ladt  tilbage  stod  at  læse  i  deres  af  Angst  og 
Smerte  fordrejede  Træk. 

Fjenden  havde  nu  ordnet  Tilbagetoget  med  sit  Bytte, 
og  en  større  Styrke  Rytteri  beredte  sig  paa  ny  til  at  angribe. 
Vi  vare  imidlertid  forberedte.  Løjtnant  Delcroix  komman- 
derede Avantgarden,  medens  man  overdrog  mig  med  nogle 
Frivillige  at  dække  vor  venstre  Flanke.  Queuen  og  højre 
Flanke  holdt  Kaptajn  de  Castries  selv  Øje  med,  og  vore 
faa  Ryttere  og  Goumiers  sværmede  om  Karreen  i  alle  Ret- 
ninger for  at  holde  enkelte  fjendtlige  Ryttere  borte.  Som 
sagt,  det  var  kun  Fjendens  Rytteri,  der  forfulgte,  hans  Fod- 
folk var  formodenlig  ikke  mere  i  Stand  dertil.  Med  Flanke- 
dækningerne toge  vi  efterhaanden  Stillinger  paa  de  Bakker 
og  Smaaklipper,  som  laa  til  Siden  af  Marchruten,  og  for- 
hindrede paa  denne  Maade  Fjenden  i  at  komme  Karreen 
paa  nært  Hold. 

Fra  hver  Sandbanke  kunde  vi  være  sikre  paa  at  høre 
Kuglerne  hvine  os  om  Ørene,  men  Folkene  passede  ud- 
mærket paa.  Kom  der  Angreb  af  større  Sværme  —  og  dem 
kom  der  mange  af  —  sluttede  vi  os  sammen,  gave  Ild  og 
fortsatte  saa  Vejen,  til  et  nyt  Angreb  fulgte.  Men  disse 
Angreb  vare  langtfra  saa  energiske  og  hurtige  som  tidligere 
paa  Dagen,    og   kun  denne  Omstændighed  tør  der  tilskrives, 

at  vi  ikke  ble  ve  overmandede.  Fjenden  var  øjensynlig  selv 
bleven  træt,  maaske  kunde  han  ogsaa  indse,  at  han  ikke 
mere  vilde  kunne  gøre  os  nogen  alvorlig  Skade,  og  henimod 
Kl.  i  ophørte  Forfølgelsen  fuldstændigt.  Men  da  Spændingen, 
som  fulgte  med  Bevidstheden  om,  at  vi  hvert  Øjeblik  kunde 
blive  overraskede,  derved  tillige  ophørte,  var  ogsaa  manges 
Kraft  brudt. 

Saasnart  vi  kunde  antage,  at  Fjenden  ikke  mere  vilde 
angribe,  gjorde  vi  Holdt  og  talte  i  Hast  vort  Tab.  Der 
manglede  49  Mand,  som  vi  kunde  anse  for  døde,  og  af 
saarede  havde  vi  30.  Dertil  kom  endnu  alle  de  udmattede 
Soldater,  som  i  Tilfælde  af  Angreb  ikke  vilde  kunne  gøre 
Fyldest.  I  alt  var  over  Halvdelen  ukampdygtig.  Der  var 
ingen  Læge  medgivet  Ekspeditionen,  og  vi  havde  snart  ikke 
mere  Vand  til  at  lindre  de  saaredes  Kvaler  med.  Det  maa 
derfor  næsten  kaldes  et  Vidunder,  at  vi,  da  vi  om  Aftenen 
Kl.  8  efter  c.  8  Mils  March  ankom  til  Callul  paa  Vejen  til 
Ain-ben-Khelil,  ikke  havde  mistet  flere  end  fire  af  vore  med- 
førte saarede,  hvis  Lig  vi  dækkede  med  Sand. 

Jeg  havde  intet  faaet  at  drikke  eller  spise  siden  den 
foregaaende  Dags  Aften,  thi  om  Morgenen  kom  jeg  for  sent 
op  til  at  deltage  i  Karlen,  som  man  derfor  hældte  paa 
min  Feltflaske,  men  denne  var  fastgjort  til  Sadlen  og  gik 
saaledes  tabt,  desuden  var  jeg  ikke  mere  vant  til  at  marchere, 
fordi  jeg  stadigt  havde  redet,  saa  jeg  var  lidt  ilde  faren,  men 
heldigvis  fandtes  der  Vand  ved  Callul,  og  dette  i  Forbindelse 
med  nogle  Rødder,  som  vore  Arabere  fandt  til  mig,  resti- 
tuerede mig  snart  igen  saa  nogenlunde.  Ved  Callul  holdt  vi 
Hvil  i  to  Timer,  dem  benyttede  vi  til,  saa  godt  vi  kunde,  at 
lægge  Bandager  af  Charpi  paa  de  værste  Saar.  Løjtnant 
Weber  havde  faaet  et  Skudsaar,  som  det  syntes,  tværs 
igennem  Maven,  men  da  han  forøvrigt  befandt  sig  ret  vel, 
røg  sin  Cigaret  og  samtalede  livligt  efter  det  anstrengende 
Ridt,  medens  vi  stoppede  lidt  Charpi,  som  vi  skaffede  os  af 
vore  Skjorteærmer,  ind  i  Hullerne,  mente  vi,  at  Saaret  vel 
ikke  kunde  være  saa  farligt.  Jeg  fortalte  ham  om  en  gammel 
Underofficer ,    som    jeg    kendte    hjemme    i    Danmark,    der    i 

Krigen  1864  blev  saaret  af  en  Kugle,  som  gik  ind  i  Under- 
livet langs  de  blødere  Dele  uden  at  hulle  Indvoldene  og 
derpaa  ud  gennem  Ryggen,  og  det  livede  ham  saaledes  op, 
at  han  trods  Smerterne  hele  Tiden  holdt  sig  bravt  under 
vor  fortsatte  March.  Da  jeg  tre  Maaneder  senere  saa  Weber 
i  Byen  Sidi-bel-Abbes,  var  han  fuldstændig  rask  igen.  Ogsaa 
Sekondløjtnant  Mesnil  med  de  to  Skudsaar  gennem  Skulderen 
holdt  sig  dog  hele  Tiden  flinkt  paa  sin  Hest.  Klokken  c.  10 
Aften  satte  vi  os  igen  i  Bevægelse,  thi  det  var  nødvendigt 
for  vore  saaredes  Skyld  at  fremskynde  Marchen  for  at  møde 
en  Kolonne,  som  ventedes  at  rykke  os  i  Møde  fra  Ain-ben- 
Khelil  med  Læge  og  Ambulance.  Straks  om  Morgenen,  da 
Angrebet  begyndte,  havde  nemlig  Kaptejn  de  Castries  afsendt 
en  Kurer  med  Melding  om,  at  vi  bleve  angrebne  og  trængte 
til  Hjælp,  og  senere  paa  Dagen  var  endnu  en  anden  bleven 
afsendt  med  Efterretning  om  Kampens  uheldige  Udfald. 

Efter  at  have  marcheret  endnu  to  Mil  bleve  vi  nød- 
sagede til  at  gøre  Holdt.  Klokken  var  mellem  1  og  2.  Vi 
havde  i  20  Timer  marcheret  10  Mil  og  kæmpet  de  7  Timer. 
De  saarede  lagdes  tilrette  paa  Jorden,  Poster  udstilledes,  og 
Resten  faldt  i  en  tryk  Søvn,  medens  Maanen  kastede  sine 
Straaler  over  Sletten,  hvor  af  og  til  en  Sjakals  Tuden, 
bragte  os  til  med  Gru  at  tænke  paa  Valpladsen.  Vi  vare 
imidlertid  for  trætte  til  længe  at  hengive  os  til  sørgelige 
Betragtninger;  tildækkede  med  et  Lag  af  Alfastraa  glemte  vi 
snart  de  overstaaede  Anstrengelser  og  sov  ind. 

Klokken  4  omtrent  kaldte  Skildvagten  og  meldte,  at 
han  hørte  en  underlig  Lyd  langt  borte  i  nordøstlig  Retning. 
Jeg  lyttede  og  hørte  i  Begyndelsen  ganske  svagt,  senere 
stærkere,  Kavallerisignaler,  afbrudte  af  en  lystig  March.  De 
kommende  kaldte  paa  »Fremmedlegionen«.  I  en  Fart  fik 
vi  purret  den  eneste  Hornblæser,  vi  endnu  ejede,  ud,  og  nu 
blæste  han  Svaret  »Present!« 

Stærkere  og  stærkere  lød  Musiken  —  vi  begyndte  at 
høre  Hestetrav  —  de  saarede  begyndte  at  røre  sig  —  nu 
kommer  nogle  enkelte  Ryttere  farende  —  vi  kende  øje- 
blikkelig den  forreste  —  Obersten.  Hurtig  er  han  af  Hesten 
og  henne  hos  Officererne.  Hvor  ubegrænset  en  Tillid  Sol- 
daterne havde  til  denne  Mand,  saas  ret  her.  —  Aldrig  saa 
snart  var  han  kommen,  før  man  fra  de  saarede  Rækker 
hørte : 

»Se  saa,  nu  er  Obersten  der,«  —  »vent  bare  lidt;  saa 
gaar  det  altsammen;  der  er  han,  vor  Oberst  —  Négrier  — 
»le  Marabout«  —  »nu  skal  vi  nok  blive  hævnede«.  —  Ja, 
mangt  et  Øje  søgte  ham  i  denne  Nat,  ham  den  jærnhaarde 
strænge  Mand,  —  der  dog  tilbades  af  sine  Legionærer. 

Lidt  efter  vare  de  ridende  Jægere  og  Gumen  fra  Ai'n- 
ben-Khelil  der  ogsaa.  Fodfolket  vilde  komme  om  nogle 
Timer,  det  rykkede  frem  i  Ilmarcher. 

Hvor  havde  ikke  den  Depeche,  som  Kaptejn  de  Castries 
afsendte  om  Morgenen  den  26de,  efter  at  han  havde  over- 
taget Kommandoen,  da  Barbier  var  død,  bragt  Forstyrrelse 
og  Uro  i  den  fredelige  Lejr. 

» Engagement  sérieux;  capitaine  Barbier,  lieutenant  Ma- 
sonne  tues.     M.  M.  Weber  et  Mesnil  Messes.«. 

Saaledes  stod  der  at  læse  paa  den  lille  Lap,  som  Ordon- 
nantsen,  en  Goumier,  bragte  Obersten.  —  Han  havde  redet 
14  Mil  i  8  Timer. 

»C'est  vous  dire  quil  avait  fait  diligence.« 

Signalet  »Hurtig  Udrykning«  lød  øjeblikkelig  i  Lejren, 
og  Kl.  5  satte  Kolonnen  sig  i  March.  —  Obersten  med  en 
Eskadron  Jægere  og  Gumen  toge  Teten,  som  vi  have  set. 
Med  dem  kom  en  Læge.  Han  søgte  naturligvis  straks  til 
Stedet,  hvor  de  saarede  vaandede  sig.  Et  Raal  tændtes,  og 
Forbindingen  begyndte.  Det  var  frygtelige  Saar,  som  enkelte 
havde:  En  Soldat  havde  foruden  det  Skudsaar,  der  havde 
strakt  ham  til  Jorden,  modtaget  30  Knivstik;  en  anden  havde 

et  Skud  gennem  Brystet  og  to  gennem  Benene.  Man  gik 
fra  den  ene  til  den  anden,  idet  man  ængsteligt  løftede 
Dækket,  som  tilhyllede  dem.  Baalet  brændte  lystigt  og  gav 
den  hele  Scene  et  ejendommeligt,  højtideligt  Præg.  For 
hver  Gang  Lægen  traadte  hen  til  '  en  saaret ,  stirrede  en 
Kreds  af  deltagende  Kammerater  ind  i  det  blege  Ansigt,  i 
hvem  man  kun  daarlig  genkendte  den  tidligere  saa  raske 
Sidekammerat.  —  En  forhenværende  østrigsk  Officer,  der  nu  var 
Korporal,  havde  kæmpet  tappert  i  Arrieregarden.  Her  blev 
han  saaret  i  Foden.  Han  humpede  med  en  Stund,  saa  blev 
han  optagen  paa  et  Muldyr  og  reddede  Livet.  Senere  blev 
han  Sergent  og  var  en  af  de  faa,  der  blev  dekoreret  med 
Medaillen. 

Morgensolen  brød  imidlertid  frem,  og  man  skimtede  i 
Nord-Øst  det  frem  marcherende  Fodfolk,  som  ankom  Kl.  7. 
Jeg  opsøgte  mine  bekendte,  som  straks  maatte  ud  med,  hvad 
de  havde  af  spiseligt. 

Da  jeg  havde  mættet  min  Ulvehunger,  begyndte  jeg  at 
tænke  paa,  hvad  der  nu  skulde  blive  af  mig.  —  Kaptajn  de 
Castries  sagde  mig,  at  den  topografiske  Missions  Maale- 
arbejder  jo  nu  vare  stoppede,  saa  der  var  ingen  Brug  for 
mig.  —  Løjt.  Delcroix  skulde  gaa  til  Ain-ben-Khelil  med  det 
Mandskab  af  vor  Bedækning,  som  havde  været  i  Kamp, 
medens  Kaptajn  de  Castries  skulde  følge  med  Obersten,  naar 
han  nu  med  4  Kompagnier  af  Legionen  og  1  Eskadron 
Chasseurs  satte  sig  i  March  for  at  begrave  vore  paa  Val- 
pladsen tilbageladte  døde.  —  I  det  Haab  at  kunne  være  til 
Nytte  ved  Eftersøgningen  af  Valpladsen,  bad  jeg  min  Chef 
om  at  tage  mig  med  igen.  Han  forebragte  min  Anmodning 
for  de  Négrier.  Denne,  til  hvem  jeg  var  anbefalet  og  som 
flere  Gange  havde  vist  mig  Velvillie,  overfor  hvem  jeg  end- 
videre havde  ytret  Lyst  til  at  komme  i  Kamp  for  at  se, 
hvorledes  det  gik  til,  kom  hen  til  mig,  og  idet  han  betragtede 
mine  lasede  Klæder,  sagde  han: 

»Eh  bien,  cest  la  vraie  gtierre.v 

Han  gav  mig  den  attraaede  Tilladelse,  idet  han  dog  ind- 
vendte,   at   han   syntes  jeg  var  i   en   temmelig    daarlig   For- 

fatning,  hvad  Klæderne  angik.  —  Dertil  kunde  jeg  intet  sige, 
men  jeg  trøstede  mig  med,  at  Kaptajn  de  Castries  ikke  var 
stort  bedre  stillet.  —  Han  havde  en  hvid  Dragt,  dertil  en 
Stanleyhat  og  —  en  kort  Skindpels.  Det  var  alt,  hvad  han 
reddede  fra  Undergang. 

Et  Muldyr  fik  jeg  i  Erstatning  for  min  Hest,  og  en 
Soldat  overlod  mig  sin  Kappe,  saa  var  jeg  atter  parat. 

Forinden  vi  skiltes  fra  de  hjemvendende  begravede  vi 
en  død,  der  ikke  havde  kunnet  gennemgaa  Forbindingens 
Lidelser.  Man  gravede  ham  en  Grav  i  Sandet.  Obersten 
læste  en  kort  Bøn,  og  de  tilstedeværende  traadte  en  efter 
en  hen  til  Graven  for  at  kaste  en  Haandfuld  Sand  derned. 
Saa  jævnedes  Opfyldningen  i  Hullet,  og  ingen  vil  senere  være 
i  Stand  til  at  finde  hans  Hvilested  i  Ørkenen. 


XVI. 

Den  27de  April  marcherede  de  Négrier  til  Callul.  Her 
kamperede  vi  om  Natten.  —  Næste  Morgen  den  28de 
begyndte  Fremrykningen  mod  Valpladsen.  Vi  fulgte  den 
samme  Vej,  som  de  Castries  havde  taget  paa  Retraiten.  Det 
var  ikke  vanskelig  at  finde  Sporene.  Snart  var  det  et  saaret 
Muldyr,  snart  Vaaben,  Tornystre,  Feltflasker  og  Klædnings- 
stykker, som  vi  traf  paa.  Noget  over  Middag  gjorde  Kolonnen 
Holdt  i  den  stærke  Varme.  Fodfolket  slog  Lejr,  medens 
Obersten  og  Grev  de  Castries  med  Kavalleriet  og  det  beredne 
Fodfolk  fortsatte  Marchen. 

Allerede  længe,  førend  vi  naaede  Valpladsen,  slog  en 
forpestet  Luftning  os  i  Møde  og  fortalte  os,  at  vi  vare  paa 
rigtig  Vej.  Det  gik  op  ad  Sandbanker  og  ned  igen  —  saa 
et  Stykke  hen  i  en  Lavning,  derpaa  atter  op,  og  saadan 
fremdeles.  —  Hestene  og  Muldyrene  vare  trætte,  de  trængte 
til  Vand.  Henad  Eftermiddagen  naaede  vi  den  Bakke,  hvor 
vi  samlede  vor  Styrke,  inden  Tilbagetoget  begyndte. 

Vore  Goumiers,  der  stadigt  vare  fremme  langt  foran  os 
for  at  spejde,  kom  paa  dette  Tidspunkt  tilbage  med  15 
Arabere,  som  de  havde  fanget  paa  Valpladsen  i  Færd  med 
at  plyndre.  Kaptajn  de  Castries  blev  beordret  til  at  forhøre 
dem.  En  for  en  førtes  de  bagbundne  frem  for  ham.  Af- 
høringen var  kort.  Det  fremgik  af  deres  overensstemmende 
Udtalelser,  at  det  var  Bu-Ammama,  der  havde  haft  Komman- 
doen den  26de,  kaldet  til  Hjælp  af  de  paa  Chott-Tigris 
Sletter  lejrede  Beni-Gtiils.  Han  havde  netop  samlet  sine 
Kontingenter  til  en  Razzia  mod  Amurene,  der  bo  i  Omegnen 
af  Oasen  Figaig.  Nu  vendte  han  sig  mod  vor  lille  Styrke, 
dels  for  at  tage  Hævn  for  de  tagne  Faar,  dels  fordi  det 
lovede  større  og  lettere  Bytte.  Da  Afhøringen  var  forbi, 
førtes  Fangerne  hen  i  Bakkerne,  hvor  de  bleve  skudte, 
Ansigt  til  Ansigt  med  vore  faldne  Soldaters  Lig.  Skuddene 
knaldene  netop  i  samme  Øjeblik,  som  de  Négrier  fulgt  af 
de  Castries  og  mig  red  ned  ad  Sandbanken  mellem  de  for- 
færdelig lemlæstede  og  nøgne  Lig. 

»Der  ligger  Kaptajn  Barbier.«  Obersten  sprang  af 
Hesten,  og  idet  han  nærmede  sig  det  næsten  ukende- 
lige og  lemlæstede,  nøgne  Lig,  blottede  han  Hovedet. 
Vi  andre  gjorde  ligesaa.  Rundt  om  havde  vi  et  gru- 
opvækkende Syn:  Ved  Foden  af  Bakken  laa  en  Dynge 
faldne.  Araberne  havde  frataget  dem  alt,  overskaaret 
Halsen  paa  dem  og  forbrændt  deres  Ansigter.  De  saaledes 
sønderflængede  Lig  vare  helt  ukendelige.  Vi  kunde  ikke 
holde  Liglugten  ud  og  red  videre.  Hist  og  her  laa  der 
faldne.  Fluerne  summede  om  os  i  Myriader.  Vi  lagde 
Mærke  til,  at  der  slet  ingen  Fjender  fandtes,  dem  havde 
Araberne  bragt  bort  eller  begravet.  Alle  vore  Tønder  med 
Vin  laa  urørte;  derimod  vare  Vandtønderne  alle  borttagne. 

En  Del  længere  fremme  i  Lavningen  laa  Ligene  af  »la 
section  franche«  og  andre  fra  Arrieregarden  —  ialt  33  Mand 
—  i  en  tætsluttet  Kreds  om  deres  faldne  Officer,  Løjtnant 
Masonne.  Jeg  kendte  ham  mellem  de  andre  paa  hans  smaa 
Fødder  og  de  graa  Haar,  skønt  han  laa  næsegrus  i  Sandet. 
Der  var  ikke  ladt  saa  meget  tilbage  af  Beklædningsgenstande 

som  en  Knap.  Ogsaa  her  laa  Ligene  nøgne  og  fremviste  de 
gabende  Saar.  Det  var  gyseligt  at  tænke  paa  de  Pinsler, 
som  vore  Helte  havde  maattet  gennemgaa;  alle  havde  de  de 
forfærdeligste  Saar. 

Flere  Soldater  fortalte  mig  senere,  at  de  havde  set 
Araberkvinder  deltage  i  Kampen  og  hjælpe  til  ved  Plyn- 
dringen og  Lemlæstelsen  af  Ligene.  De  løb,  fortaltes  der, 
ved  Siden  af  Rytternes  Heste  og  holdt  sig  fast  ved  Sadel- 
knapperne. Jeg  saa  ikke  selv  disse  Furier,  men  at  de  havde 
været  til  Stede,  hørte  jeg  bekræftet  fra  mange  forskellige 
Sider.  Man  vilde  endvidere  under  Kampen  have  set  en 
Araber  i  en  brun  Burnus  og  paa  en  kulsort  Hest  ride  i 
Spidsen  for  en  Sværm  Arabere,  der  samlede  sig  om  en  grøn 
Fane.  Om  dette  har  været  Bu-Ammama  skal  jeg  lade 
være  usagt. 

Længe  var  det  ikke  muligt  for  os  at  blive  paa  dette 
Sted,  om  ikke  af  anden  Grund,  saa  fordi  vi  endnu  samme 
Aften  skulde  frem  til  Brøndene  ved  Tamaid-b  en-Salem  for 
at  skaffe  Hestene  og  Muldyrene  Vand. 

Medens  en  Del  af  det  beredne  Fodfolk  blev  tilbage  for 
at  begrave  de  døde,  gik  Obersten  frem  med  Hestene  og 
Muldyrene.  Det  var  en  dristig  Beslutning,  som  meget  let 
kunde  have  kompromitteret  hele  vor  lille  Styrke;  thi  hvis 
Fjenden  skulde  angribe,  fandtes  vor  Styrke  i  alt  andet  end 
slagfærdig  Tilstand:  Rytterne  med  Haandhestene  vare  ved 
Brøndene  i  Færd  med  den  langsomme  Vanding;  Fodfolket  laa 
spredt  længere  tilbage  paa  Valpladsen  for  at  begrave  de  døde. 
og  endelig  endnu  længere  tilbage  kamperede  Fodfolks- 
kolonnens  Gros.  Men  Obersten  var  sikker  i  sin  Sag,  han 
sluttede,  at  Fjenden  næppe  vilde  være  at  finde  i  de  Egne, 
hvor  han  havde  gjort  sin  Razzia,  den  var  han  i  Færd  med 
at  føre  bort  gennem  Bjærgene  til  de  langt  bortliggende 
Duarer.  Desuden  maatte  Hestene  føres  frem  til  Vand,  hvis 
vi  ikke  skulde  se  dem  styrte. 

I  det  dejligste  Maaneskin  og  beskyttede  af  nogle  Poster 
foregik    Vandingen    i    Kløften.       Négrier    forlod    under    hele 

Vandingen  ikke  Brøndene;  han  var  utrættelig  i  at  passe  paa 
og  ordne  alt  paa  det  bedste. 


XVII. 

Da  vi  efter  nogle  Timers  Forløb  vare  færdige,  gik  vi 
tilbage. 

Jeg  havde  i  de  sidste  Dage  ikke  faaet  megen  Søvn  og 
blundede  hen  i  Sadlen,  ,  medens  vi  skridtede.  Pludselig 
vaagnede  jeg  temmelig  forskrækket  op  ved,  at  mit  Muldyr 
sprang  til  Side.  Jeg  saa  noget  hvidt  ligge  i  Sandet  —  det 
var  et  Lig. 

En  let  Taage  laa  nu  i  Lavningerne.  Maanen  skinnede 
af  og  til  igennem  den  og  lyste   paa  Rytternes  Vaaben. 

Tavse  red  vi  i  en  sørgmodig  Stemning  ved  hinandens 
Side.  Da  vi  kom  i  Nærheden  af  Valpladsen,  hørte  vi  den 
skrattende  Lyd  af  Spader  —  man  var  i  Færd  med  at  fylde 
den  sidste  Grav.  Vi  red  op  ad  Bakkeskraaningen  og  kom 
op  over  Taagen,  der  nu  som  et  hvidt  Ligtæppe  laa  over 
hele  Chotten  og  dækkede  over  vore  faldne  Brødre. 

Ude  i  Horisonten  rundt  om  saa  vi  til  vor  Forundring 
lysende  Punkter.  Det  var  fra  Bjærgtinderne,  der  signaleredes. 
Glade  over  at  være  slupne  hjem  igen  gik  vi  i  Bivouak. 

Ligene  af  Kaptajn  Barbier  og  Løjtnant  Masonne  ble  ve 
ikke  begravede  paa  Valpladsen,  men  de  medførtes,  da  vi 
næste  Dag  satte  os  i  March  hjem  efter.  Indhyllede  i 
Tæpper  anbragtes  de  paa  udstrakte  Bærestole,  hver  paa 
sin  Side  af  en  Kamel,  ved  hvilken  en  Æresvagt  af  Ryttere 
gjorde  Honnør. 

Den  iste  Maj  kom  vi  hjem  til  Ain-ben-Khelil  i  den 
forfærdeligste  Sirocco,  dødtrætte  og  ødelagte. 

En  Mindestøtte  over  alle  de  faldne  blev  af  Soldaterne 
rejst  paa  Sletten  ved  Ain-ben-Khelil;  den  staar  paa  en  lille 
Kirkegaard,  hvor  Løjtnant  Masonne  og  Kaptajn  Barbier 
begravedes.      Tropperne    defilerede    forbi   de  i   Graven    ned- 

sænkede  Kister,  og  der  blev  holdt  Appel.  Hver  Gang  der 
nævnedes  et  Navn,  hvis  Ejermand  ikke  var  mere,  svarede 
hans  Kompagnichef  disse  gribende  Ord,  som  maatte  give 
Genlyd  i  enhver  Soldats  Hjerte:  »Mort  au  champ  tThonnéur,* 
og  medens  Trommerne  slog  en  Hvirvel,  og  Regimentsfanen 
sænkede  sig  til  Ære  for  den  afdøde,  lød  det  atter  og  atter 
gentagne : 

Mort  au  champ  cTkonneur. 


Vejen  til  Sudan  gennem  Tuaregernes  Land. 


D. 


I. 


en  egentlige  Saharas  Højsletter  gennemstrejfes  af 
Nomader  af  Berberrace,  de  saakaldte  Tuareger.  Disse  ere 
sandsynligvis  Efterkommere  af  Nordafrikas  oprindelige  Ind- 
vaanere,  og  de  have  altid  vidst  at  bevare  deres  Frihed,  medens 
deres  Stammefrænder,  Beboerne  af  de  algierske  Oaser,  paa 
en  Maade  ere  degenererede.  De  kalde  sig  Imoshag,  det  vil 
sige  de  ædle,  frie.  Vante  til  at  strejfe  om  i  den  egentlige 
Saharas  Ensomheder,  hvor  de  alt  efter  Omstændighederne 
plyndre  eller  beskytte  Karavanerne,  have  de  lidt  efter  lidt 
gjort  sig  til  Herrer  over  Handelen  mellem  Sudan  og  Ber- 
beriet. 

Tuaregerne  leve  under  en  Slags  feodal-monarkisk  Rege- 
ringsform. 

Kongen,  AmenukaVen,  regerer  nemlig  i  Henhold  til 
den  Magt,  Høvdingerne  for  Stammerne  give  ham. 

Hans  Værdighed  er  arvelig,  ikke  til  Sønnen,  men  til 
Søstersønnen.     Grunden  hertil  ligger  simpelt  hen  i  de  slappe 

Sæder.  Fædrene  maa  nemlig  altid  være  bange  for  Børnenes 
Legitimitet. 

Tuaregernes  Religion  var  fordum  den  kristne.  Den 
Dag  i  Dag  kalde  de  Gud  for  »Mész«  og  den  gode  Aand  for 
»Ange/us«.     Ja!  de  have  endog  bevaret  Korsets  Tegn. 

Efter  Arabernes  Erobring  af  Nordafrika  antoge  de  den 
muhamedanske  Lære  og  nære  nu  et  frygteligt  Had  til  de 
Kristne.  De  ere  dog  langt  fra  rettroende  Musselmænd.  De 
bede  sjældent,  faste  aldrig  og  foretage  aldrig  Tvætninger. 

Deres  Dragt  bestaar  af  en  stor,  sort  eller  hvid  Kappe 
(djeba).  meget  vide  Benklæder,  der  ere  hæftede  om  Hofterne 
ved  et  bredt  Bælte,  og  en  høj  Hue  (chach'ia),  der  forneden 
er  omvundet  med  et  langt  Tørklæde,  sat  op  som  en  Turban. 
Enderne  af  dette  Klæde  trække  de  frem  for  Ansigtet  for  at 
beskytte  Øjnene. 

Naar  de  bestige  deres  rapfodede  Kameler,  deres  Méhara 
—  de  kende  nemlig  ikke  Brugen  af  Heste  —  indhylle  de 
ydermere  Hovedet  i  et  sort  Slør  til  Beskyttelse  mod  Støv 
og  Sand. 

De  bære  lang  Knebelsbart,  og  deres  Hoved  er  raget 
som  Kinesernes. 

Deres  Bevæbning  bestaar  af  en  lang  Kaarde,  Dolk, 
Lanse  og  Flintelaåsgevær.  Til  Forsvar  have  de  et  Skjold, 
betrukket  med  Elefanthud. 

De  ere  i  Almindelighed  vel  proportionerede  og  høje  af 
Vækst.     Deres  Ansigtsfarve  er  meget  lys. 


Tuaregernes  forskellige  Stammer  danne  to  store  Grupper: 
den  nordlige  og  den  sydlige. 

Til  den  førstnævnte  høre  Azdjerne  og  Hoggarne. 

i.  Azdjerne  deles  atter  i  de  saakaldte  Ifughas  og 
Uled-Sidi-Mussd  evne . 

De  bebo  et  udstrakt  Landomraade  og  delte  sig  fordum 
i  ni  Familier,  og  hver  af  disse  i  flere  Klaner. 

21 

En  af  dem  har  haft  en  historisk  Betydning,  thi  den  har 
givet  Verdensdelen  Navn.     Aaurigha  er  bleven  til  Afrika. 

2.  Hoggarne  bebo  Bjærgene  og  Højsletterne  af 
samme  Navn;  de  ere  faatallige,  men  de  ere  tapre,  godt 
bevæbnede,  rige  og  have  et  godt  Tilflugtsted  i  deres  Bjærge. 


Tuareg. 


De  erkende  nominelt  Sultanen  af  Marokkos  Overherredømme, 
medens  Azdjerne  politisk  talt  høre  under  Rhåt  og  følgelig 
under  Sultanen  i  Konstantinopel. 

Disse  Fyrsters  Magt  er  selvfølgelig  illusorisk.  I  Virkelig- 
heden handle  Tuaregerne  kun  efter  deres  eget  Forgodt- 
befinde. 

Syd- Tuaregerne    ere    kun    lidet    kendte.       De    saakaldte 

Berabisch,    som   nær  havde   gjort   det  af  med  Dr.  Lenz,    og 
som  i  sin  Tid  myrdede  Laing,  tilhøre  denne  Gruppe. 


Mellem  Tuaregerne  lever  en  Slavebefolkning,  som  man 
passende  kunde  sammenligne  med  Oldtidens  Heloter.  Den 
kaldes  Imgåd  og  er  langt  talrigere  end  Tuaregerne,  hvis 
Hjorde  den  vogter,  og  hvis  Haver  den  dyrker.  Tuaregerne, 
der  have  betvunget  disse  Folk,  ville  ikke  erkende  dem  for 
Stammefrænder,  hvad  de  dog  upaatvivlelig  ere  Nogle  af 
dem  kalde  sig  Varvaren,  det  vil  sige  Berbere. 


IL 

De  tyrkiske  Beyers  Udpresninger  havde  allerede  ind- 
skrænket Trafikken  betydelig  mellem  Algier  og  Sudan,  da 
endelig  den  franske  Erobring  af  Algier  bevirkede  en  fuld- 
stændig Forandring  af  Karavanvejene,  idet  disse  nu  ude- 
lukkende gik  mod  Marokko,  Tunis  og  Tripolis.  Fristelsen 
for  Franskmændene  til  at  søge  at  genoprette  de  afbrudte 
Handelsveje  laa  nær  for  Haanden 

Medens  de  Franske  forsøgte  at  faa  Indflydelse  blandt 
Ørkenstammerne,  vare  forskellige  Forsøg  allerede  gjorte  paa 
at  naa  Sudan  gennem  Sahara. 

Allerede  i  1826  lykkedes  det  den  engelske  Major  Gordon 
Laing  fra  Tripolis  at  naa  næsten  til  Sudans  hemmeligheds- 
fulde By  Timbuktu  ved  Nigeren.  Han  dræbtes  imidlertid  af 
Tuaregerne  5  Dagsrejser  nord  for  Timbuktu ,  fordi  han  ej 
vilde  afsværge  sin  Tro. 

Et  Par  Aar  efter  var  Franskmanden  René  Caillé  mere 
heldig.  Efter  at  have  naaet  Timbuktu  fra  Guinea  sluttede 
han  sig  til  en  Karavane,  som  gik  nord  paa,  og  gennemrejste 
saaledes    hele   Sahara,    idet   han   naaede   Tafilalet- Oasen   Syd 

lor  Marokko,  hvorfra  han  næsten  nøgen  og  frygtelig  med- 
tagen kom  til   Tanger. 

I  1 860  forsøgte  en  indfødt  Spahisofficer  Aliun  Sal  i  For- 
ening med  Søløjtnant  Bonrel  at  naa  fra  Senegal  over  Timbuktu 
til  Algier.  De  bleve  imidlertid  adskilte,  vendte  begge  hjem  til 
Kysten,  udplyndrede  og  ødelagte.  Spahisofficeren  naaede  til 
nord  for  Timbuktu,  hvor  han  blev  tagen  til  Fange  af  den 
berømte  Apostel  Hadseh   Omar,  fra  hvem  han  dog  flygtede. 

Timbuktu  var  i  denne  Periode  ogsaa  øst  fra  naaet  af 
Dr.  Barth. 

Idet  vi  kortelig  nævne  Duveyriers,  Rholfs  med  fleres 
Rejser  i  Nord-Sahara,  hvilke  ikke  havde  den  bestemte  Opgave 
at  naa  Sudan,  skulle  vi  omtale  de  Forsøg,  som  fra  Algier 
gjordes  paa  at  trænge  gennem  Sahara  til  Timbuktu.  Disse 
vare  gennemgaaende  ledsagede  af  endnu  mindre  Held,  end 
de  tidligere  Ekspeditioner. 

I  1872  naaede  Franskmanden  Soleillet  fra  Uargla  til  Insala, 
uden  at  det  lykkedes  ham  at  passere  dette  Sted,  der  har  den 
største  Betydning  som  Knudepunkt  for  alle  Nordvest-Saharas 
Karavanveje.  Insala  er  nemlig  den  største  By  i  Oasen  Tuat 
og  fortrinlig  egnet  til  at  spille  en  Hovedrolle  i  den  nærmeste 
Fremtid.  Den  ligger  lige  langt  fra  Algier  i  Nord,  Timbuktu 
i  Syd,  Mogador  i  Vest  og  Tripolis  i  Øst.  Den  er  det  Centrum, 
hvor  næsten  alle  de  Veje  mødes,  som  forbinde  Berberiet 
med  det  østlige  Sudan;  den  er  som  Norvest- Afrikas  Korsvej. 
Her  findes  det  store  Torv,  hvor  evropæiske  Varer,  bestemte 
for  Sudan,  byttes  med  Varer  fra  dette  Land.  Oasens  Beboere 
have  i  lang  Tid  hævdet  deres  Uafhængighed.  I  1857  gave 
de  sig  under  Marokkos  Overherredømme,  efter  at  den  kort- 
synede franske  Politik  i  Algier  havde  afslaaet  at  overtage 
Protektoratet  over  dem.  Siden  den  Tid  have  Indvaanerne 
i  Tuat  stadig  modtaget  Franskmændene  med  Mistro.  Det 
lykkedes  heller  ikke,  som  sagt,  Soleillet  at  komme  ind  i 
Oasen,  hvilken  han  var  den  tredje  Evropæer,  der  saa.  Før 
ham  havde  den  engelske  Major  Gordon  Laing  i  1825,  og 
Tyskeren  Rholfs  i  1864  besøgt  Oasen.  Nu  maatte  han 
skyndsomt  tiltræde  Tilbagetoget. 

Den  næste  Rejsende  Donrnaux- Dupere  var  endnu  mindre 
heldig.     Han  tilsatte  Livet  i  disse  Egne. 

En  tredje  Rejsende  V.  Largeau  rejste,  kun  ledsaget  af 
tre  indfødte,  mod  Syd  følgende  Igharghars  udtørrede  Leje  — 
Ptolemæus'  Ghir  —  han  kunde  lige  saa  lidt  naa  frem,  men 
maatte  dreje  af  i  østlig  Retning  og  kom  til  Ghadames,  der 
var  godt  kjendt  endog  i  Oldtiden.  —  Largeau  sluttede  Trak- 
tater med  de  indfødte,  men  blev,  da  han  senere  atter 
besøgte  Oasen,  ilde  modtaget.  Tuaregerne  havde  vidst  at 
gore  deres  Indflydelse  gældende  ogsaa  her.  Endnu  en  Rejse, 
som  Largeau  foretog  for  at  naa  Insala,  faldt  lige  saa  uheldig 
ud.  Ørkenens  Kasteller  stode  endnu  ukrænkelige  i  deres 
Ensomhed. 

Den  sidste  evropæiske  Opdagelsesrejsende,  som  det 
lykkedes  at  berejse  Sahara  fra  Middelhavet  til  Nigeren,  var 
Østrigeren  Doktor  Lenz,  udsendt  af  det  tyske  geografiske 
Selskab. 

Han  afrejste  fra  Tanger  den  27de  December  1879  og 
tilbragte  en  Del  af  Vinteren  og  Foraaret  1880  med  at  under- 
søge det  Indre  af  Marokko,  derpaa  forsvandt  han  i  Ørkenen 
forklædt  som  Muhamedaner.  Det  lykkedes  ham  uden  større 
Vanskeligheder  at  naa  Timbuktu  den  iste  Juli  1880.'  Efter 
en   14  Dages  Ophold  her,  rejste  Doktoren  vest  paa. 

Denne  Rejse  beskrev  Dr.  Lenz  i  et  Værk,  der  indeholder 
udmærkede  Efterretninger  om  Marokkos,  Saharas  og  Niger- 
bassinets Geografi. 

Muligheden  af  at  berejse  Sahara  uden  alt  for  store 
Vanskeligheder  var  sejrrigt  bevist.  Lige  siden  René  Caillés 
Dage  havde  ingen  Opdagelsesrejse  i  Ørkenen  givet  et  lignende 
Resultat. 

I  det  Øjeblik,  da  Lenz  fuldendte  sin  Rejse,  vare  lignende 
Foretagender  satte  i  Scene  fra  Algier,  kun  efter  en  langt  større 
Maalestok,  uden  imidlertid  at  blive  kronede  af  det  samme 
Held.  —  Vi  ville  tale  om  Oberst  Fiatters  to  Ekspeditioner. 

III. 

Spørgsmaalet  om  den  transsahariske  Jærnbane  var  stærkt 
oppe  efter  1875,  saa  stærkt,  at  Ministeren  for  de  offentlige 
Arbejder  Hr.  tie  Freycinet  i  1879  nedsatte  en  Kommission  af 
Ingeniører  med  den  Opgave  at  udarbejde  Planer  til  Banens 
Anlæg. 

Forinden  man  imidlertid  valgte  den  endelige  Linie, 
anbefaledes  Udsendelsen  af  en  dobbelt  Række  Ekspeditioner : 
En  rent  videnskabelig  under  Hr.  Choisy  til  det  algierske 
Sahara,  og  en  Undersøgelsesrejse  til  Hjertet  af  Sahara. 
Denne  sidste  skulde  Oberst  Fiatters  lede.  Han  fik  det 
udtrykkelige  Paalæg  at  undgaa  alt,  hvad  der  kunde  give 
hans  Rejse  Karakter  af  et  Erobringstog. 

Obersten  havde  længe  tjent  i  Syd- Algier.  Man  kunde 
derfor  vanskelig  have  gjort  noget  bedre  Valg. 

Den  4de  Marts  1880  vare  Medlemmerne  af  Ekspeditionen 
samlede  i  Uargla.  Foruden  10  Officerer  og  franske  Del- 
tagere talte  Ekspeditionen  30  Mand  Eskorte  samt  50  Kamel- 
drivere. De  omhyggeligste  Forberedelser  vare  trufne  med 
Hensyn  til  Levnetsmidler  og  Vand. 

Den  5te  Marts  forlodes  Uargla.  Obersten  fulgte  i  lang 
Tid  den  oven  omtalte  Ighargharflod  i  sydlig  Retning.  Han 
antog  ikke,  som  f.  Eks.  Largeau,  at  han  havde  truffet  det 
udtørrede  Leje  af  den  i  Oldtiden  vigtigste  Flod  i  Sahara, 
men  derimod  kun  en  Række  Fordybninger  fyldte  med 
Regnvand.  Largeau  formente,  at  Udtørringen  skyldtes 
Skovens  Udryddelse  af  Tuaregerne  paa  Saharas  midterste 
Højdeplateau.  Det  være,  som  det  vil,  disse  Vandsamlinger 
førte  Ekspeditionen  den  29de  Marts  til  Timassinine  paa 
28  °  N.  Br.  Marchen  fortsattes  herfra  uden  særlige  Vanskelig- 
heder, til  man  den  26de  April  paa  26°  N.  Br.  traf  paa  en 
stor  Sump,  Menkhugh. 

Forinden  Fiatters  imidlertid  gik  længere  syd  paa,  vilde 
han  opnaa  of  Azdjer-  Tuaregerne,  paa  hvis  Land  han  befandt 
sig,  at  de  gave  Løfter  om  at  holde  sig  nevtrale.    Han  havde 

nogle  Dage  forinden  afsendt  en  af  sine  Chamba  er  til  Ikhen- 
dukhen,  Høvdingen  over  Azdjerne,  for  at  bede  om  Vejvisere. 
Samtidig  vare  flere  Tuareghøvdinger  komne  til  Stede,  de 
vare  ikke  til  at  bevæge  til  at  give  Løfter,  men  syntes  tvært- 
imod for  enhver  Pris  at  ville  forhindre  Ekspeditionens  March 
mod  Syd  gennem  Hoggar-  Tuaregernes  Land.  Den  bort- 
sendte Araber  kom  ikke  tilbage,  og  trods  alle  Anstrengelser 
kunde  man  ikke  erholde  en  formel  Tilladelse  til  at  passere. 
Sommeren  med  den  ulidelige  Hede  nærmede  sig,  og  Obersten 
troede  derfor  at  burde  iværksætte  Tilbagetoget.  Dette  skete 
den  2 1  de  April.     En  Maaned  senere  var  man  i  Uargla. 

Da  Oberst  Fiatters  selv  fandt  Resultaterne  af  sin  Rejse 
utilstrækkelige,  bad  han  om  atter  at  maatte  drage  af  Sted, 
hvortil  han  erholdt  Tilladelse,  saa  meget  lettere,  som  en 
Deputation  af  Azdjerne  kort  Tid  efter  ankom  til  Uargla,  for 
at  forsikre  om  den  gode  Modtagelse,  som  Obersten  skulde 
faa  hos  dem.  Hvor  ærligt  mente  disse  Forsikringer  vare, 
skulle  vi  nedenfor  faa  at  se. 

Oberst  Fiatters  ilede  med  Udrustningen  af  den  nye 
Ekspedition,  saaledes  at  han  allerede  i  December  havde  den 
samlet  i  Uargla.  Den  bestod  af  7  Officerer  og  Ingeniører, 
2  Underofficerer  samt  14  franske  eller  indfødte  Soldater  og 
66  Kameldrivere  eller  ialt  97  Mand  med  280  Kameler.  For- 
holdsvis var  Eskorten  lille,  hvilket  fman  sikkert  senere  har 
angret. 

I  det  Øjeblik  Ekspeditionen  forlod  Uargla,  modtoges 
over  Tripolis  en  Efterretning,  som  i  høj  Grad  var  egnet  til 
at  indgyde  Frygt.  Hovedet  for  Hoggar  Tuaregerne  syntes 
nemlig  i  Følge  denne  Efterretning  ilde  stemt  mod  Ekspedi- 
tionen. Han  sagdes  at  have  dadlet  den  gamle  Ikhenukhen, 
Azdjernes  Høvding,  fordi  denne  havde  opfordret  Fiatters  til 
at  komme  igen. 

Ekspeditionen  forlod  desuagtet  den  3die  December  Uargla 
og  fulgte  Ued  Mia  s  udtørrede  Seng.  Næsten  alle  Brøndene 
vare  »døde«,  og  det  blev  derfor  snart  umuligt  at  naa  længere 
frem  her.     Man  tog  derfor  en  anden  Retning. 

Den  1 8de  Januar  naaede  Ekspeditionen  Bivuaken  Amguid 
paa  26  °  N.  Br.,  hvor  man  i  flere  Dage  forblev  i  den  pinligste 
Venten.  Fiatters  havde  nemlig  sendt  en  Araber  til  Ahitaghen, 
Hoggarnes  Høvding,  for  at  bede  om  Vejvisere  til  Sudan. 
Hele  Rejsens  lykkelige  Udfald  afhang  af,  at  man  fik  disse. 

Efter  nogle  Dages  Venten  kom  Ahitaghens  Svar.  Uden 
at  være  alt  for  opmuntrende,  tillod  det  dog  at  haabe  paa  en 
lykkelig  Udgang  af  Rejsen.  Han  lovede  Vejvisere  paa  den 
Betingelse,  at  man  ikke  fjærnede  sig  fra  den  lige  Vej  til 
Sudan.  Obersten  satte  sig  da  i  March  og  afsendte  endnu 
den  29de  Juni  beroligende  Efterretninger  hjem  til  F rankrig. 

Den  1 6de  Februar  var  Ekspeditionen  kommen  til  den 
25  de  Breddegrad  ved  Brøndene  Bir  el  Kharamå. 

Vejviseren  havde  trods  Oberstens  Modforestillinger  ladet 
Karavanen  standse  paa  et  Sted,  hvor  der  ikke  fandtes  Vand. 
For  at  skaffe  dette,  maatte  man  derfor  begive  sig  til  den 
ikke  langt  bortliggende  Brønd.  Fiatters,  de  fleste  af  Eks- 
peditionens Medlemmer  og  nogle  Mand  droge  af  Sted  med 
en  Del  af  Kamelerne.  Trods  gentagne  Advarsler  fra  en  af 
Chambåerne  var  Obersten  dog  tillidsfuld  overfor  sin  Hoggar 
Vejviser  og  kom  til  Brøndene.  Her  steg  han  af  Hesten,  men 
i  samme  Øjeblik  var  han  omringet  af  en  7 — 800  Tuareger. 
Han  løb  til  sin  Hest,  men  før  han  kunde  naa  den,  blev 
han  slaaet  ned  af  den  iChambi,  som  holdt  den  ved  Tøjlen. 
Tuaregerne  styrtede  sig  samtidig  over  Ekspeditionens  Med- 
lemmer. Disse  forsvarede  sig  enkeltvis,  men  bleve  over- 
vældede og  faldt  een  efter  een  frygtelig  lemlæstede  for  Sabel 
og  Lansehug.  Kun  een  eneste  Mand,  en  af  de  indfødte 
Jægere,  undkom  for  at  bringe  den  sørgelige  Efterretning  om 
Slagteriet  til  Lejren.  Flere  af  Kameldriverne  havde  deltaget 
i  denne  forræderiske  Handling. 

Saasnart  Løjtnant  Dianous,  som  var  bleven  i  Lejren, 
havde  modtaget  Underretning  om,  hvad  der  var  sket,  begav 
han  sig  øjeblikkelig  af  Sted  med  20  Mand  for  om  mulig  at 
frelse,  hvad  der  endnu  kunde  være  tilbage.  Han  naaede 
imidlertid  først  Overfaldsstedet  nogle  Timer  efter,  at  alt  var 
forbi,     for    silde    til    at    haabe    paa    det   mindste   Held   over 

for  de  talrige  Fjender,  der  holdt  Adgangene  besatte.  Løjt- 
nanten drog  derfor  atter  tilbage  til  Lejren  og  brød  endnu 
samme  Aften  op  for  at  naa  Uargla. 

Dette  triste  Tilbagetog  forsattes  til  den  8de  Marts,  uden 
at  der  indtraf  noget  Uheld.  Paa  denne  Dag  var  man  kommen 
til  Hassi-Messegisem,  Bivuakpladsen  fra  sidste  iste  Januar. 
Her  kom  en  Del  Hoggar  Tuareger  Ekspeditionen  i  Møde  og 
gjorde  Tegn  til  venskabelig  Underhandling.  De  tilbøde 
endog  Vejvisere  og  Levnetsmidler. 

Da  Kolonnen  havde  Trang  baade  til  det  ene  og  det 
andet,  var  Løjtnant  Dianous  af  den  Mening,  at  han  burde 
modtage  de  gjorte  Tilbud  Han  erhvervede  saaledes  blandt 
andet  en  Del  Dadler;  men  efter  at  have  spist  af  dem  fik 
Sergent  Santin  og  flere  af  Folkene  voldsomme  Sygdomsanfald 
og  døde  under  frygtelige  Lidelser.  Dianous,  der  ogsaa  havde 
spist  af  dem,  fik  et  Feberanfald  og  skød  i  Vildelse  paa  sine 
Kammerater,  saa  man  maatte  binde  ham. 

Dadlerne  havde  været  forgiftede,  mente  de  overlevende, 
ved  Saften  af  El-Bethina,  en  Slags  Bulmeurt,  der  er  hyppig 
i  denne  Del  af  Ørkenen.  Saaledes  skulde  selv  Ørkenens 
sparsomme  Vegetation  blive  et  Middel  til  Ødelæggelse  fol- 
den lille  Skare. 

Tre  Dage  efter  havde  Karavanen  genoptaget  Marchen 
og  var  ankommen  i  Nærheden  af  en  Brønd,  da  den  atter 
stod  Ansigt  til  Ansigt  med  de  frygtelige  Fjender.  Hoggar 
Tuaregerne  havde  nemlig  atter  her  bevogtet  Adgangene. 

Vand  skulde  man  have  —  altsaa  maatte  man  slaas. 
Løjtnant  Dianous  faldt  her  dødelig  saaret,  medens  Maréchal 
des  logis  (Sergent  af  Kavalleriet)  Pobéguin  fik  Laaret  kunst 
af  en  Kugle.  Slutningen  af  Tilbagetoget  var  et  langt  Mar- 
tyrium, som  i  Rædsel  ikke  staar  tilbage  for  Polarlandenes 
ulykkelige  Tildragelser.  Resterne  af  Ekspeditionen  naaede 
nogle  Mil  nord  paa,  forfulgte  af  Tuaregerne.  Fire  Mand  lykkedes 
det  at  slippe  bort  til  Uargla  for  at  hente  Hjælp.  Her  ankom 
de  den  18de  Marts.  Imidlertid  havde  de  tilbageblevne  efter 
at  have  mistet  de  sidste  Kameler,  der  bleve  stjaalne  af 
Driverne,    under   frygtelige   Lidelser   kæmpet   sig   fremad   for 

at  naa  Karavanvejen.  Vand  og  Levnetsmidler  slap  op.  14 
Mand,  blandt  hvilke  den  sidste  var  Pobcguin,  bleve  efter- 
haanden  dræbte  og  spiste  af  deres  Kammerater. 

Der  var  endnu  kun  12  tilbage.  De  optoges  af  en 
Karavane  og  førtes  til  fransk  Territorium. 

Af  de  97  Mand,  der  oprindelig  vare  afrejste  med  Obersten, 
vare  knap  20  undslupne. 

Hoggarncs  Land  havde  atter  tilbagevist  et  kækt  Forsøg 
paa  at  trænge  gennem  det.  Troløshed  og  Forræderi  fra 
egne  og  Fjender  havde  forenet  sig  med  Ørkenens  dræbende 
Klima  for  at  tilbagevise  de  nysgerrige  fremmede. 

Den  franske  Regering  tænkte  straks  paa  Hævn,  men 
opgav  den  siden.  Ørkenen  beskyttede  bedre  Tuaregerne, 
end  høje  Mure  vilde  have  kunnet.  Man  nøjedes  med  i 
Uargla  at  oprejse  en  Støtte  til  Minde  om  Ekspeditionen. 
Kraftigere  end  den  vil  dog  de  videnskabelige  Resultater,  som 
ere  blevne  naaede  paa  disse  to  ulykkelige  Ekspeditioner, 
bidrage  til  at  bevare  Mindet  om  dem,    som  døde  i  Ørkenen. 

Efterretningen  om  den  ulykkelige  Udgang  af  Fiatters 
Ekspeditioner  fløj  snart  viden  om  blandt  Muhamedanerne 
i  Syd-Algier.  Uled-Sidi-Cheihkerne  havde  sikkerlig  en 
Finger  med  i  Spillet  ogsaa  her;  de  bidroge  saaledes  til  at 
vedligeholde  Hadet  mod  de  Franske.  Oprøret  ulmede 
allerede  i  Syden  og  brød  kort  Tid  efter  ud  i  aaben  Flamme, 
som  vi  ovenfor  have  set. 


IV. 

De  Ekspeditioner,  som  vi  ovenfor  kortelig  have  omtalt, 
have  sat  os  i  Stand  til  at  betragte  ogsaa  den  egentlige  Sahara 
med  andre  Øjne,  end  tidligere.  I  Stedet  for  en  uendelig  stor 
Flade  af  Sand,  som  paa  sine  Steder  er  dynget  op  af  Klitter, 
kende  vi  nu  en  Række  Højsletter,  der  vel  ere  golde,  men 
paa  hvilke  Sandet,  Ergen,  kun  dækker  en  forholdsvis  ind- 
skrænket   Plads.      Vandet    synes    ligeledes    mindre    sjældent, 

end  man  tidligere  antog.  De  to  flatterske  Ekspeditioner 
have  fortalt  os  om  smaa  Vandløb,  ja  endog  om  en  større 
naturlig  Vandbeholder,  Søen  Menkhugh.  Vegetationen  i 
Sahara  er  mindre  fattig  end  tidligere  antaget.  Fiatters  Eks- 
peditioner passerede  f.  Eks.  en  lille  Skov  syd  for  Timassinine 
og  traf  paa  flere  andre  Steder  Træer  og  Krat.  Hoggar- 
plateauet,  hvor  Tuaregerne  have  deres  Smuthuller,  og  paa 
hvis  Højsletter  deres  Faarehjorde  græsse,  er  paa  sine  Steder 
skovbevokset. 

Saharas  Overflade  er  endog  meget  bjærgrig  paa  sine 
Steder.  I  Hoggarplateanet,  hvor  Sneen  til  Tider  dækker 
Toppene,  findes  f.  Eks.  Bjærget  Udan,  der  hæver  sig  til  en 
Højde  af  henved  6000  Fod. 

De  Lavalevninger  og  Basaltmasser,  som  Fiatters  Eks- 
peditioner saa  i  disse  Egne,  tyde  hen  paa,  at  der  findes  eller 
fandtes  vulkanske  Ildsteder  i  de  sydlige  Højlande,  dem,  der 
adskille  Nigerens  Bassin  fra  Saharas  midterste  lukkede  Bassin. 
Den  geologiske  Bygning  tilhører  mod  Nord  den  qvaternære, 
Kridt-  og  den  devoniske  Periode.  De  eruptive  Klippemasser 
fremtræde  nærmest  mod  Centrum  og  i  den  vestlige  Del  af 
Sahara. 

De  forskellige  Jordlag  have  ofte  en  svagt  buet  eller 
næsten  horisontal  Overflade  og  ere  paa  sine  Steder  brudte 
af  Revner,  der  ligne  udtørrede  Flodsenge.  Det  udtørrede 
Hav,  som  mange  Geologer  længe  have  set  i  Sahara,  bliver 
nu  af  andre  stærkt  bestridt.  Pomel  f.  Eks  siger  bestemt,  at 
der  ikke  i  den  qvaternære  Periode  kan  have  eksisteret  noget 
Indhav  i  Sahara.  Vel  findes  der  flere  Depressioner  eller 
Bassiner,  men  Middelhøjden  i  Sahara  er  desuagtet  en  12 
— 15,00  Fod.  Sahara  er  formentlig  kun  Fortsættelsen  af 
den  arabiske  Ørken  og  Gobi,  men  ikke  noget  tørlagt  Indhav. 

Araberne  skelne,  som  allerede  tidligere  berørt,  mellem 
tre  Slags  Ørken: 

Hammadd 'en,  den  øde,  golde,  klippeagtige  Flade,  Ergen, 
Sandklitternes  Bælte,  og  endelig  Chotteme,  der  ere  Lavninger 
uden   Afløb,    og   som   til   sine  Tider   ere   oversvømmede,    til 

andre  Tider  fuldstændig  tørre.    De  kunne  ligge  en  1200  Fod 
over  Havfladen  og  ere  meget  saltholdige. 

I  den  nordlige  Del  af  Sahara  findes  følgende  Højde- 
plateauer : 

Azdjer,  berørt  af  Fiatters  første  Expedition. 

Hoggar,  hvor  Oberstens  anden  Ekspedition  blev  myrdet. 

Tanesruft  mod  Vest,  der  efter  Nomadernes  Sigende  er 
den  goldeste  Del  af  Sahara.  Der  findes  intet  Vand,  ingen 
Vegetation,  og  Karavanerne  kunne  derfor  ikke  krydse  dette 
Land  uden  at  løbe  Fare  for  at  omkomme  af  Tørst. 

Endelig  findes  syd  for  Tafilalet  i  den  vestlige  Del  af 
Sahara  Iguidiplateauet,  gennem  hvilket  René  Caillé  og  Dr. 
Lenz  rejste.  Det  yder  adskillige  Hjælpekilder  og  vil  rimelig- 
vis blive  af  stor  Betydning  for  eventuelle  Karavaner  mellem 
Algier  og  Timbuktu.  Det  har  i  over  800  Aar  været  benyttet 
af  Araberne  i  Marokko.  Dr.  Lenz  traf  endnu  paa  Rester  af 
de  Pæle,  som  betegnede  den  ældgamle  Karavanvej. 

Nomaderne  danne  den  egentlige  Hindring  for  Realisa- 
tionen af  den  transsahariske  Bane,  hvis  Udforskning  har  krævet 
saa  meget  forgæves  Arbejde  og  saa  mange  Menneskeliv;  thi 
førend  man  kan  hengive  sig  til  de  nødvendige  Undersøgelser 
for  en  saadan  Jernvej,  maa  man  nødvendig  have  knust  eller 
undertrykt  Tuaregerne ;  men  derfra  er  der  endnu  meget  langt 
tilbage.  Sikkert  er  Banen  mulig  fra  et  teknisk  Synspunkt; 
men  Tuaregernes  Tilstedeværelse  vil  i  lang  Tid  blive  en 
Hindring  mod  dennes  Paabegyndelse.  — Om  Banen  vilde  kunne 
betale  sig,  og  om  ikke  en  lettere  Vej  til  Sudans  Rigdomme 
vilde  frembyde  sig  for  Franskmændene  gennem  Senegal,  skal 
ikke  her  nærmere  berøres;  vi  ville  kun  til  Slutning  kaste  et 
Blik  paa,  hvad  vi  vide  om  Trafikken  fra  »de  sortes  Land« 
gennem  Sahara  til  Berberiet.  Lad  os  da  straks  bemærke,  at 
Handelen,  der  billigvis  kunde  blive  betydelig,  siden  det 
drejer  sig  om  en  40  Millioner  Mennesker,  i  fordums  Dage, 
før   1830,   virkelig  var  af  Betydning. 

De  Oaser,  der  som  fremskudte  Poster  ligge  paa  Grænsen 
af  Sahara  og  Algier:  Tuggurt,  El  Golea,  Uargla  og  Laghuat 
f.  Eks.,    vare    besøgte    af   talrige   Karavaner.      Efter   Algiers 

Erobring  droge  Marokko  og  Tripolis  nærmest  Fordelen  af 
de  urolige  Forhold.  Karavanerne  gik  mod  Øst  over  Ghadames, 
mod  Vest  til  Tafilalet  og  Figuig,  »Vestens  store  Oase«. 
Det    vil   sikkerlig  frembyde    meget    store   Vanskeligheder    at 


Tuareg. 


lede  Trafikken  ind  i  det  gamle  Spor.      Det  gælder  Kampen 
mod  Ørkenens  Banditter,  Tuaregerne. 

Nu    til    Dags    drejer    forøvrigt  Trafikken    fra    Sudan    til 
Middelhavet   sig   om  forholdsvis  lidt.      Dr.  Lenz  beretter,    at 

Karavanerne  fra  Timbuktu  bringe  med  sig:  Elefanttænder, 
Gummi,  Strudsfjer  og  Guld,  i  alt  ikke  for  i  Million  Franks 
aarlig.  Dertil  kommer  endnu  Slaver,  der  er  den  eneste  Vare, 
som  virkelig  betaler  de  dyre  Fragtomkostninger. 

Ligeledes  er  Indvaanernes  Behov  i  Sahara  og  Sudan  af 
europæiske  Varer  for  Tiden  lidet.  Nogle  engelske  Bomulds- 
tøjer,  nogle  Vaaben,  Dadler,  Koraller,  The  og  Sukker  er  alt, 
hvad  Karavanerne  bringe  dem  fra  Tripolis  og  Marokko.  — 
Selv  om  nu  Anlæget  af  en  Jernvej  vilde  forøge  Trafikken  i 
høj  Grad,  maa  man  indrømme,  at  Realisationen  af  en  trans- 
saharisk  Bane  for  Tiden,  under  de  nuværende  politiske  og 
økonomiske  Forhold  i  Sahara  og  Sudan,  ikke  synes  at  kunne 
iværksættes  med  Fordel.  —  Hvad  derimod  Genoprettelsen  af 
de  gamle  Karavanyeje  angaar,  da  ville  Vanskelighederne  her 
være  langt  mindre. 

Anneksionen  af  Mzab,  Okkupationen  af  flere  Vandsteder 
i  Syd-Oran  samt  Konstruktionen  af  den  militære  Ørkenbane 
til  Méchéria  i  Syd-Oran  ere  af  stor  Betydning  for  Sikkerheden 
i  det  nordlige  Sahara. 

Det  er  den  franske  Soldat,  som  har  banet  Civilisationen 
Vej  i  Nordafrika,  ikke  blot  ved  glimrende  Vaabendaad,  men 
ogsaa  ved  det  langt  triviellere  Arbejde:  Anlæggelsen  af  hele 
det  algierske  Vejnæt. 

Golea  og  Uargla  ere  nu  de  sidste  franske  Etapper  paa 
Ørkenvejen;  Insala  i  Tuat  vinker  allerede  i  det  fjerne.  — 
Det  vil  blive  den  næste  Station  paa  den  tornefulde  Vej  til 
Sudan. 


V. 

Alle  de  Oprør,  for  hvilke  Syd-Algier  har  været  Skue- 
pladsen baade  i  1859,  187 1  og  1882,  have  faaet  Næring  fra 
Hjertet  af  Sahara.  I  Tuat  er  der  stadig  bleven  udklækket 
Planer  til  Kampen  mod  de  Franske,  og  der  have  ogsaa 
Anførerne    for    de   forskellige    Opstande    været    sikre    paa   at 

finde  et  Fristed,  hvorfra  de  uden  Fare  kunde  afvente  det 
belejlige  Øjeblik  til  paa  ny  at  gribe  ind  i  Begivenhederne  i 
Algier. 

Derhen  var  det,  at  Bu-Ammama  flygtede,  efter  at 
de  Négrier  havde  gjort  ham  Opholdet  i  hans  Hjemstavn 
umuligt,  og  derfra  har  han  lige  til  de  seneste  Tider  smedet 
sine  Rænker  mod  Franskmændene. 

Hans  Indflydelse  skyldes  det  maaske,  at  Indvaanerne  i 
Tuats  frugtbare  Oaser  vedblivende  have  vist  sig  fjendtlige 
mod  de  Franske. 

Man  maa  indrømme,  at  der  under  disse  Forhold  og 
særlig  efter  Udfaldet  af  Fiatters  Ekspedition  hørte  Mod  til 
paa  ny  at  give  sig  i  Kast  med  Ørkenen.  Og  dog  fandtes 
der  kække  Folk,  som  vovede  Forsøget.  Desværre  fristede 
de  den  samme  sørgelige  Skæbne  som  deres  Forgængere. 
Baade  Palet  og  Camille  Douls,  der  som  fredelige  rejsende 
kom  til  Egnen  ved  Tuat,  bleve  i  1889  myrdede  af  de 
fanatiske  Stammer. 

Spørgsmaalet  om  Tuats  Besættelse  blev  mere  og  mere 
betydningsfuldt,  ikke  blot  af  Hensyn  til  den  Afstraffelse,  som 
Indvaanerne  burde  have,  men  lige  saa  meget,  fordi  Oaserne 
der  ligge  paa  Vejen  til  Sudan,  hvor  Franskmændene  i  de 
seneste  Tider  have  deltaget  i  Kapløbet  mod  de  rige  Egne 
ved   Tsadsøen. 

Oaserne  i  Tuat  have  en  Udstrækning  af  500  Kilometre 
paa  den  ene  Led  mod  100  paa  den  anden.  De  danne  tre 
Grupper:  Gurara  mod  Nord,  Tidikelt  mod  Øst  og  Tuat 
mod  Sydvest. 

Gurara  tæller  114  Landsbyer  og  Byer  med  80,000  Ind- 
byggere. Det  er  særlig  her,  at  de  franske  Rebelførere:  Bu- 
Ammama,  Sidi-Kaddur  og  flere  andre  have  haft  Tilhold. 

Tidikelt  er  et  meget  frugtbart  Oaseland,  der  er  vel 
forsynet  med  Vand.  Det  indeslutter  59  Byer  med  23,000 
Indvaanere. 

Endelig  have  vi  de  egentlige  Tuat  Oaser,  der  ligge  i 
Ued-Messuds  Dalstrøg  i  en  Udstrækning  af  200  Kilometer  i 
Nord-Syd.  Der  findes  156  Byer  med  en  Befolkning  paa 
100,000  Sjæle. 


Palmetræernes  Antal  i  samtlige  Tuatoaser  beregnes  til 
over   10  Millioner. 

Man  vil  af  disse  Tal  forstaa  Betydningen  og  Værdien 
af  Tuats  Erobring  for  de  Franske.  Ulykkeligvis  vil  en  Annek- 
sion støde  paa  alvorlige  Hindringer,  særlig  paa  Grund  af 
Beboernes  overordentlig  fjendske  Sindelag. 

Den  8de  September  1891  fik  man  et  eklatant  Bevis 
herpaa,  idet  Høvdingen  Ben- Memmer-Sya  med  tredive  af 
sine  Tilhængere  blev  myrdet  i  Insala  under  et  Møde  med 
Sultanen  af  Marokkos  Udsendinge,  blot  fordi  han  vovede  at 
kritisere  Sultanens  Regering.  Dette  var  nok  til  i  Fanatikernes 
Øjne  at  udpege  ham  som  en  Ven  af  de  Franske. 

Og  dog  havde  han  sikkerlig  Ret  til  at  tale  frit,  thi  Tuat 
er  i  Virkeligheden  uafhængigt;  baade  Marokkanerne  og 
Franskmændene  have  flere  Gange  gensidig  erklæret  hinanden, 
at  de  vilde  respektere  dets  Uafhængighed.  Ganske  vist  har 
en  Del  af  dette  Lands  Høvdinger,  efter  Marokkanernes  Sigende, 
anmodet  deres  Sultan  om  Beskyttelse,  idet  de  forpligtede  sig  til, 
at  træde  i  Vasalforhold  til  ham,  og  Sultanen  skal  endog  — 
tilskyndet  af  europæiske  Magter  —  have  modtaget  Under- 
kastelsen; men  Franskmændene  behøve  ikke  at  respektere 
dette  Brud  paa  Overenskomsterne  med  Marokko. 

Hvordan  Sagen  staar,  er  vanskelig  at  afgøre,  kun  saa 
meget  er  sikkert,  at  »la  qitestion  de  Touat«  i  Øjeblikket  staar 
paa  Dagsordenen. 

Det  synes  tilmed  som  den  franske  Regering  har  besluttet 
sig  til  at  træde  aktivt  op.  Maaske  ville  vi  inden  ret  længe 
erfare,  at  en  Ekspedition  til  Tuat  er  under  Afmarch. 

Tuat  ligger  kun  tolv  Dagsmarcher  fra  Uargla  —  kun 
tolv  Dagsmarcher!  sagde  Araberne  i  sin  Tid,  da  General 
Gallifets  Kamelkorps  trængte  gennem  Ørkenen  til  Uargla  for 
dermed  at  bevise,  at  selv  en  større  Troppestyrke  kunde  naa 
forholdsvis  hurtigt  frem.  endog  i  Sahara. 

De  sidste  Begivenheder  i  Insala  og  Udsigten  til  en  Eks- 
pedition til  Tuat  har  gjort  Skabelsen  af  et  Kamelkorps  i 
Uargla  dobbelt  interessant. 

VIL 

Efter  omtrent  hundrede  Aars  Forløb  har  den  franske 
Armé  igen  faaet  sig  et  Kamelkorps :  les  Méharistes. 

Det  var  i  1798,  at  General  Bonaparte  under  Felttoget  i 
Ægypten  skabte  sit  »regiment  de  dromedaires«  af  Kavallerister, 
som  sattes  paa  Kameler.  Det  gjorde  brillant  Nytte,  men 
opløstes  selvfølgelig,  da  de  Franske  forlod  Ægypten. 


»Les  Méharistes. 


I  Marts  Maaned  1891  dannedes  der  i  El,-Golea  et  lig- 
nende Korps  for  at  afløse  de  faa  Spahier,  som  hidtil 
havde  dannet  denne  Bys  eneste  franske  Garnison. 

Disse  Mé harister  udtoges  blandt  de  bedste  af  de  ind- 
fødte uberedne  Jægere,  og  de  stilledes  under  Kommando  at 
Kaptajn  Lamy  og  tre  andre  franske  Officerer.  Hvor  stort 
Korpset  nu  er,  vides  ikke  bestemt,  det  var  til  en  Begyndelse 
ca.  hundrede  Mand;    men  det  er  sandsynligt,    at  dette  Antal 

er  forøget  i  Anledning  af  de  truende  Forhold  i  Syden  og 
Udsigterne  til  et  Felttog  ind  i  den  egentlige  Sahara. 

Mandskabet  bestaar  mest  af  Kabyler,  der  hurtigt  ere 
blevne  vænnede  til  det  anstrengende  Ridt  paa  Méharierne. 

Disse  Krigskameler,  der  ere  Tuaregernes  eneste  Befordrings- 
middel, ere,  som  vi  tidligere  have  hørt,  af  en  ædlere  Race, 
end  den  almindelige  Dromedar.  De  kunne  traineres  til  at 
løbe  over  100  Kilometer  om  Dagen;  men  saadanne  Marcher 
kunne  Rytterne  i  Længden  ikke  udholde;  thi  Méhariens  Be- 
vægelser ere  i  højeste  Grad  pinlige  for  den,  der  skal  følge 
dem.  De  uøvede  Ryttere  blive  i  Begyndelsen  søsyge;  men 
selv  Tuaregerne  kunne  ikke  taale  et  forceret  Ridt  i  længere 
Tid  end  otte  Dage,  saa  faa  de  let  Blodspytning. 

Méharisterne .  have  bibeholdt  Jægerens  simple  og  be- 
kvemme Uniform,  hvorover  de  bære  en  Araberburnus.  De 
ere  bevæbnede  med  Lebels  Repetergevær.  Sadlerne  ere  de 
samme,  som  bruges  af  de  indfødte.  Rytteren  sidder  meget 
ubekvemt  paa  dem,  idet  han  har  Benene  frit  hængende  forud. 
Med  den  højre]  Fod  styres  Dyret  ved  Stød  paa  Halsen. 
Tømmen,  der  er  fastgjort  til  en  Tap  paa  Sadlen,  bruges 
nemlig  sjældent. 

Se,  saadan  se  disse  Ørkenryttere  ud.  Lad  os  haabe,  at 
de  snart  maa  blive  førte  mod  Syd  for  der  at  vise  sig  som 
Tuaregernes  Overmænd.  Disse  have  længe  nok  holdt  Vejen 
til  Sudan  afspærret. 


Tuareger. 


J*** 


Legionærer.*) 


R. 


I. 
Sergent  Rech. 


ech  havde  været  menig  Soldat  i  5  Aar,  saa  lod  han 
sig  engagere  paa  ny,  da  han  ikke  vidste  noget  bedre.  Han 
var  fra  Elsass;  men  hjem  havde  han  ikke  Lyst  at  komme, 
nu  da  Tydskerne  huserede  der.  Han  foretrak  da  at  blive, 
hvor  han  var,  skønt  han  ikke  havde  Spor  af  Udsigt  til  at 
avancere.     Han  havde  dog  Heldet  med  sig. 

Aa,  hvor  holdt  han  ikke  af  at  mindes  den  Gang,  da 
Obersten  udnævnte  ham  til  Korporal.  Naar  han  fortalte 
derom,  kunde  han  komme  i  Perlehumør,  og  staaende  med 
Benene  vidt  fra  hinanden  og  med  den  mest  poliske  Mine, 
man  kan  tænke  sig,  lod  han  Geværet  suse  rundt  i  Luften, 
idet  han  kun  holdt  det  fast  med  Pege-  og  Tommelfingeren  i 
Hanen  —  alt  medens  han  fortalte. 

De  omkringstaaende,  der  havde  været  med  til  den  Spas 
saa  tit,  trak  sig  i  Reglen  ud  til  Siden  —  lige  bange  for 
Rechs  Gevær  og  hans  Historie. 


*)  Navnene  paa  Legionærene  ere  ikke  de  virkelige. 


Forf. 

»Det  var  bare  for  Tornysterens  Skyld,  at  jeg  blev 
Korporal,«  plejede  han  at  begynde,  og  saa  pegede  han 
hen  paa  Væggen,  hvor  der  hang  en  meget  slidt  og 
lappet  en. 

Samtidig  havde  han  for  Skik  at  le  saa  hjerteligt  og 
naturligt,  at  Tilhorerne  "absolut  maatte  le  med.  Der  var 
ingen,  som  ikke  i  et  saadant  Øjeblik  fandt  det  forfærdelig 
latterligt  af  Obersten  at  udnævne  en  Soldat  til  Korporal,  blot 
for  en  gammel  Tornysters  Skyld  — 

En  gammel  Tornyster! 

Historien  er  iøvrigt  meget  simpel: 

Det  var  nede  i  Syden,  da  Oberst  de  Négrier  forfulgte 
Bou-Ammama  og  Si-Sliman  i  Bjærgene  mellem  Tiut  og  Asla. 
Vandet  i  Feltflaskerne  var  forlængst  sluppet  op,  og  Kamelerne 
med  Vandtønderne  kunde  ikke  komme  hurtigt  nok  frem  i 
Bjærgene.  Suppe  kunde  der  ikke  koges  af  Mangel  paa  Vand, 
saa  Soldaterne  maatte  nøjes  med  de  tørre  Beskøjter  i  et  Par 
Dage.  Efternølere  var  der  mange  af.  Selv  Officererne  havde 
maattet  lade  deres  Heste  blive  tilbage;  kun  Muldyrene  med 
Bjærgkanonerne  vare   endnu  med.     Men   fremad   skulde  man. 

Rech  gjorde  Tjeneste  i  Avantgarden.  Han  havde  faaet 
fat  i  en  af  Arabernes  Knortekæppe.  Den  tjente  ham  som 
Stok.  Langsomt  arbejdede  han  sig  fremad  med  den  svære 
Oppakning  paa  Ryggen.  Den  tyngede  ham  ydermere,  fordi 
han  ovenpaa  den  havde  anbragt  et  Faareskind,  som  han 
havde  reddet  i  et  forladt  Arabertelt.  Han  brugte  det  om 
Natten  i  Bivuaken,  saa  laa  han  blødt,  medens  de  andre  sov 
paa  den  kolde  Klippegrund. 

Engang  imellem  standsede  han  og  hans  Kammerater,  et 
Par  ældre  Soldater,  for  at  afgive  deres  Skud  mod  et  eller 
andet  næppe  synligt  Maal  —  saa  klatrede  de  videre  uden  at 
bekymre  sig  om  dem,  der  kom  efter. 


Da   Obersten   troede   at   være   paa   meget   nært  Hold   af 
Fjendens  Hovedstyrke,    som  han  havde  forfulgt  i  flere  Dage, 

og  da  han  saa,  at  de  udmattede  Soldater  næppe  kunde  vinde 
frem,  gav  han  Tilladelse  til,  at  Oppakningen  maatte  efter- 
lades, skønt  der  var  Fare  for,  at  den  derved  kunde  gaa  tabt. 

Forfølgningen  fortsattes  derefter  en  Stund. 

Henad  Aften  blev  der  blæst  »Holdt«,  efter  at  man  havde 
ryddet  de  nærmeste  Bjærgtinder. 

Vedetterne  udstilledes  som  sædvanligt  af  Obersten  per- 
sonlig. 

Her  stode  de  nu  dødtrætte  og  pinte  af  Tørsten,  med 
opspilede  Øjne  for  ikke  at  lade  sig  overraske.  Længere 
nede  paa  Bjærgsiderne  kamperede  Hovedstyrken  i  dyb  Søvn. 


Da  Obersten  inspicerede  sine  Poster  og  paa  denne  sin 
Vandring  kom  op  til  det  Sted,  hvor  Rech  og  hans  Rode- 
kammerat skulde  staa,  bemærkede  han  i  Halvmørket  kun 
den  ene  Mand,  skønt  det  strengelig  var  forbudt  Skildvagterne 
at  forlade  deres  Post,   endsige  lægge  sig  ned. 

»Hvorfor  er  her  kun  een  Mand?« 

Rech  drejede  ikke  engang  Hovedet,  da  han  kort 
svarede : 

»Fordi  den  anden  ligger  der  henne.«  Han  pegede  sam- 
tidigt hen  til  Siden. 

»Hvorfor  ligger  han  der,  hvad  skal  det  betyde?« 

»Det  er  Araberne.« 

»Araberne?« 

»Ja!  de  skød  ham  for  lidt  siden.« 

»Saa  maa  vi  jo  have  en  Mand  til  herop.« 

»Behøves  ikke,  Hr.  Oberst!« 

»Hvad  Fanden  blander  han  sig  deri.« 

Rech  tav. 

»Men  jeg  tror,  du  har  Tornystren  paa  endnu,  Soldat.« 

»Ja. « 

»Den  fik  I  jo  Lov  at  lægge.« 

»Ja!  men  Obersten  maa  undskylde  — « 

»Hvad  hedder  du!    gamle!« 

»Rech.« 
»Godt.« 
Saa  fjernede  Obersten  sig,  idet  han  ønskede  Soldaten: 


God  Vaet!« 
)en 
den  Kant 


Den   Slags   Venlighed    var   man    ellers   ikke   vant   til    fra 


Lidt  efter  kom  Afløsningen  og  med  den  nyt  Mandskab. 
Den  dræbtes  Gevær  og  Ammunition  blev  taget  med  og  han 
selv  transporteret  noget  væk  i  en  Klipperevne. 

»Der  ligger  han  sku  endnu,  —  noget  afmagret,«  plejede 
Rech  at  sige. 


Da  Obersten  efter  Hjemkomsten  til  Lejren  ved  Ain-ben- 
Khélil  passerede  Fronten  af  Tropperne,  standsede  han  foran 
Rech,  og  idet  han  klappede  ham  paa  Skulderen,    sagde  han: 

»Jeg  har  ikke  glemt  Tornysteren  —  du  bliver  udnævnt 
til  Korporal.« 

Og  Rech  blev  udnævnt  først  til  Korporal  og  senere  til 
Sergent,  skønt  det  kneb  svært  med  Skriveriet. 

Selv  kunde  han  aldrig  lade  være  at  more  sig  over,  at 
Obersten  havde  lagt  saa  megen  Vægt  paa  den  Tornyster. 

»Han  skulde  blot  have  vidst,  at  den  var  fuld  af  alle 
mulige  gode  Sager,  som  jeg  havde  taget  i  et  Telt  paa 
Valpladsen.« 


II. 

»Idioten^. 

Naar  Marchkolonnerne  formeredes  i  Lejren  ved  A'in-ben- 
Khélel    02:   drosre    bort    ind   over   den    marokkanske   Grænse 

for  at  faa  Tag  i  Rebellerne,  blev  der  altid  en  mindre  Styrke 
tilbage  til  Bevogtning  af  den  gamle  Redoute  og  Magasinerne. 
Denne  Styrke  toges  ud  blandt  de  daarlige  Fodgængere;  »/es 
mauvais  marckeurs« . 

Det  betragtedes  naturligvis  som  en  Skam  at  staa  paa 
Listen  over  disse;  thi  medens  deres  Kammerater  døjede  alle 
mulige  Savn  og  Anstrengelser  paa  de  lange  Marcher,  levede 
de  en  rolig,  temmelig  fareløs  Tilværelse  hjemme  i  Redouten 
under  Kommando  af  en  gammel  Stabssergent  (adjudant). 

Samme  Person  kaldtes  forøvrigt  aldrig  andet  end  »Idioten«, 
og  det  —  ikke  saa  ganske  uden  Grund. 

Om  det  var  Varmen,  der  havde  udtørret  Hjærnen  paa 
ham,  eller  om  han  aldrig  havde  haft  noget  indenfor  Pande- 
skallen, kan  jeg  ikke  afgøre.  En  løjerlig  en  var  han  allen- 
fals,  den  lille  svære  Mand  med  det  martialske  Skæg  og  de 
stirrende,  lyse  Øjne. 

Jeg  erindrer,  at  da  jeg  en  Gang  stod  og  benyttede  et 
Lommekompas,  kom,  »Idioten«  hen  til  mig  og  spurgte,  hvad 
det  var.  Jeg  viste  ham  Kompasset,  som  han  tog  og  drejede 
rundt  snart  i  en,  snart  i  en  anden  Retning,  synlig  forbauset 
over,  at  Naalen  stadig  pegede  sammesteds  hen.  Han  sagde 
dog  intet,  før  han  gav  mig  den  tilbage  med  de  Ord:  »de/? 
ligner  et  Ur.« 


I  Lejren  havde  »Idioten«  altid  travlt;  det  var,  som  kunde 
han  ikke  finde  Ro  nogetsteds ;  thi  snart  skældte  han  her, 
snart  smældte  han  der  for  ingen  Verdens  Ting.  Der  gik 
ikke  den  Time  paa  Dagen,  hvor  hans  Stemme  ikke  skurrede 
i  Ørene  paa  de  ulykkelige  undergivne.  Allermindst  kunde 
han  taale  at  se  Folkene  ligge  og  drive  Tiden  hen,  selv  om 
det  var  i  den  reglementerede  Fritid  —  saa  fandt  han  altid 
paa  et    og  andet  at  forstyrre  dem  med. 

Naar    han  var  i  Farvandet,  lød  det  stadig: 
»Der    er  Idioten,  —  gid  Fanden  havde  ham.« 

En  Tid  havde  han  Korporalseleverne  i  Reglementslæs- 
ning.  —  Gud  naade  den  ulykkelige,  der  dengang  ikke  kunde 
sin  »Ecole  du  soldat«  udenad,  og  ikke  nok  dermed;  men 
naar  »Idioten«  spurgte  om,  hvad  der  f.  Eks.  stod  paa  Side 
4,  maatte  den  adspurgte  uden  at  stamme  kunne  remse  det 
alt  sammen  op,  hvis  han  vilde  undgaa  Ekstralæsning. 

Hvor  kunde  han  ikke  pine  en  til  Døde,  naar  han  for- 
langte om  igen  og  om  igen  Artikkel  V  om  at  slaa  an  og 
skyde ! 

Naar  Geværet  er  ladt,  kommanderes  der : 

»Paa  den  og  den  Afstand,«  »paa  hvilket  Kommando 
»Viseret  stilles  til  den  angivne  Afstand,  førend  der  komman- 
deres —   » —  An!  —  Fyr! 

»Idioten«  havde  jo  nok  en  Gang  været  en  meget  flink 
Underofficer,  men  da  han  kom  for  Skade  med  sit  ene  Ben 
og  derfor  ikke  kunde  holde  ud  at  marchere,  blev  han  altid 
tilbage  i  Lejren  som  Chef  for  de  daarlige  Fodgængere  og 
som  Kommandant  i  Fortet,  naar  Tropperne  afmarcherede. 
Saa  satte  han  Folkene  i  Arbejde  med  at  kalke  og  mure  paa 
Redouten  eller  med  at  bryde  Telte  ned  et  Sted  for  at  rejse 
dem  et  andet. 

De  fik  Benene  rørte  alligevel,  —  de  daarlige  Fod- 
gængere. 


En  Morgen  gik  det  som  en  Løbeild  gennem  Lejren,  at 
det  var  bleven  opdaget,  at  en  Araber  af  vort  indfødte  Kon- 
tingent var  bleven  overbevist  om  at  have  forraadt  Ting  til 
de  fjendtlige  Stammer,  som  det  var  af  Betydning  at  holde 
skjult. 

Obersten  var  rasende  og  beordrede  Synderen  skudt. 

I  Dagsbefalingen  stod,  at  »Idioten«  skulde  kommandere 
den  Deling,  der  var  beordret  til  at  eksekvere  Straften. 

Fra  den  tidlige  Morgenstund  saa  man  ham  iført  sin 
fineste  Puds  og  med  Sablen  ved  Lænd  gaa  omkring  i  Ud- 
kanten af  Lejren  og  smaasnakke  med  sig  selv. 

Han  var  synlig  meget  betaget  af  den  Rolle,  der  var  ham 
tildelt  —  thi  han  skændte  ikke  som  ellers,  og  hans  Ansigt 
var  blegt. 

Lidt  op  ad  Dagen  saa  en  Soldat  ham  sidde  i  Skyggen 
under  et  af  Halvtagene  og  læse  i  en  Bog  —  Eksercer- 
reglementet. 

Ved  Middagstid  blæstes  der  et  Signal  fra  Hovedkvarteret. 

Det  Mandskab,  der  skulde  indtræde  i  Skyttedelingen, 
tørnede  ud  af  Teltene  i  feltmæssig  Paaklædning  og  begav 
sig  hen  til  Stillingspladsen ,  hvor  »Idioten«  allerede  havde 
ventet  i  en  halv  Time.  Hans  Stemme  bævede,  da  han  kom- 
manderede »Ret«  —  »Gevær  i  Hvil«  og  »March«.  Man 
kunde  have  ondt  af  Staklen,  saa  betaget  var  han  af 
Situationen. 

Alle  vi  andre  havde  for  ofte  set  Døden  i  Øjnene  til  at 
vi  skulde  gøre  os  videre  Tanker  ved  denne  Spions  Endeligt. 

En  Hoben  tjenstfri  Soldater  fulgte,  spredt  over  Sletten 
med,  da  »Idioten«  afmarcherede  til  Klitterne  vest  for  Lejren. 
Her  var  der  i  en  Lavning  mellem  de  høje  Sandtoppe  gravet 
en  Grav,  bag  hvilken  Kommandoet  gjorde  Holdt. 

Tilskuerne  stode  i  Klynger  rundt  om. 

Efter  en  kort  Venten  forkyndte  Trommeslag,  at  nu  kom 
Forbryderen,  der  var  afhentet  i  Vagtteltet  ved  Redouten  af 
et  andet  Kommando.  Bagbunden  gik  han  midt  mellem  Sol- 
daterne, der  havde  Bajonetterne  plantede  paa  Geværene. 
Hans  Ansigt  røbede  ingensomhelst  Sindsbevægelse.  Det 
havde  dette  flegmatiske,  mørke  Udtryk,  som  gaar  igen  hos 
alle  Islams  Sønner.  Da  han  kom  nærmere,  hørtes  i  Dødsstil- 
heden en  sagte  Mumlen  fra  hans  Læber,  i  hvilken  Ordet 
Allah  kom  igen  flere  Gange.  —  Han  sendte  sine  Bønner 
forud  for  sig  i  Evigheden. 

Den  ankomne  Trop  standsede.  Araberen  blev  ført  hen 
foran  den  aabne  Grav,  hvor  han  blev  stillet  op  med  Ryggen 
til  det  Kommando,  der  skulde  skyde  ham,  og  med  Ansigtet 
vendt  mod  den  Grav,  der  —  inden  mange  Sekunder  —  skulde 
modtage  ham. 

Uden  at  sætte  sig  til  Modværge,  og  uden  at  hans  Ansigt 
forraadte  den  mindste  Angst  eller  Beklemthed,  stod  han  der 
med  den  visse  Død  for  Øje,  idet  hans  Blik  strejfede  til 
Siden  rundt  paa  disse  vantro,  der  kun  vare  Herrer  over  hans 
Legeme,  og  som  han  hadede  som  Fjender  af  sin  Tro  og  sit 
Fædreland. 

Hans  Øjne  hvilede  et  Øjeblik  fast  paa  en  ganske  ung 
Soldat,  som  slog  Øjnene  ned. 

Imponerende  som  han  var  i  al  sin  Maade  at  være  paa, 
dannede  han  en  skærende  Modsætning  til  »Idioten«,  der  var 
febrilsk  og  ikke  kunde  staa  stille  et  Sekund  bag  Kom- 
mandoet. 

Det  varede  noget,  efter  at  han  havde  kommanderet  » Lad 
Gevær«,  før  det  følgende  Kommandoord  kom. 

Araberen  drejede  Hovedet  som  for  at  sige,  hvad  venter 
I  paa. 

Det  løb  en  koldt  ned  ad  Ryggen.  »Idioten«  blev  mere 
og  mere  komfus.  Han  ledte  aabenbart  i  sin  Hukommelse 
for  at  finde  de  Kommandoord,  som  han  saa  ofte  havde  gen- 
taget og  ladet  gentage  for  sig.  Det  var,  som  Forstanden  rent 
stod  stille  for  ham. 

Endelig  kommanderede  han  endnu  en  Gang: 

»Lad  Gevær,«  skønt  Geværerne  jo  allerede  vare  ladte. 

En  enkelt  af  Soldaterne  pillede  paa  ny  ved  Laasen  paa 
sit  Gevær;  men  de  fleste  af  Folkene  stode  urokkelige. 

Nu  blev  det  endnu  værre  for  »Idioten«.  Han  huskede, 
at  efter  at  have  kommanderet  »Lad  Gevær«,  skulde  han 
nævne  Afstanden,  paa  hvilken  der  skulde  skydes. 

»Viseret  paa  500  Metre!«   brølede  han. 

Vi  rynkede  ærgerligt  Brynene.  At  sætte  Viseret  paa 
500  Metre,  naar  Afstanden  kun  var  5 1 

Der  var  atter  denne  Gang  en  af  Soldaterne  som  begyndte 
at  pille  ved  Geværet;  men  de  andre  stode  ogsaa  nu  rolige. 

A» — an!«  —  »Fyr!«   lød  det  endelig. 

Aa  hvor  det  lettede! 

Nu  var  det  hele  forbi. 


348 

Krudtrøgen  indhyllede  i  nogen  Tid  baade  Kommandoet 
og  det  Sted,  hvor  Araberen  havde  staaet.  —  Da  den  be- 
gyndte at  lette  over  Toppen  af  Klitterne,  saas  et  Par  Sol- 
dater nærme  sig  Graven,  hvori  Synderen  var  styrtet  for- 
over. Den  ene  lagde  Geværet  til  Kinden  —  og  Naades- 
skuddet  gik  af,  idet  Røgen  hvirvledes  i  Vejret,  først  i  rivende 
Fart,  derpaa  langsommere,  for  endelig  i  Højde  med  Toppene 
at  forsvinde  i  et  Nu  med  et  Par  hoppende  Bevægelser. 

Medens  vi  fjærnede  os  fra  dette  sørgelige  Sted,  traadte 
nogle  Soldater  med  Spader  frem,  og  snart  var  der  ikke  mere 
noget  Hul  i  Lavningen  —  der  inde  mellem  Klitterne. 


Fluerne  summede  i  den  varme  Middagsluft  hen  over 
Sletten  og  ind  mellem  Teltene,  hvor  Soldaterne  alle  sov  deres 
Middagssøvn;  kun  »Idioten«  laa  med  aabne  Øjne.  Han 
havde  ikke  forvundet  dette  Indtryk  fra  før  —  og  han  for- 
vandt det  aldrig  —  thi  nogen  Tid  efter  blev  han  fuldstændig 
afsindig  og  maatte  transporteres  Nord  paa. 


III. 
Schweizeren  Gorski. 

Sommevarmen  fordømte  Tropperne  i  vor  lille  Lejr  ved 
Ai'n-ben-Khélil  tik  Uvirksomhed. 

I  Teltene  var  der  i  Middagsstunden  kvælende  hedt,  — 
jeg  tror,  Termometret  viste  over  30  Gr.  Reaumur  — ,  ikke  en 
Smule  køligere  var  der  for  øvrigt  under  de  improviserede 
»Abris«  (Skærme),  hvor  Soldaterne  uden  at  kunne  sove  laa 
henstrakte  i  en  Døs.  Firbenene  smuttede  ud  og  ind  af  Telt- 
aabningerne  hen  til  de  Steder,  hvor  Soldaterne  havde  spildt 
en  Smule  Vand  paa  Teltbundens  Sand;  —  selv  de  syntes  at 
søge  Fugtighed. 

Rundt  i  Lejren  var  der  dødt  og  stille;  kun  Vagtposterne 
vare  paa  Benene  i  den  letteste  Paaklædning:  Hue  med  Slør, 
opknappet  Skjorte  og  Underbenklæder  stukne  ned  i  de  Lær- 
reds Gamascher.  De  stode  under  de  smaa,  paa  fire  Pæle 
hvilende  flade  Tag,  i  sparsom  Skygge  og  stirrede  sløvt  ud 
over  Ørkensletten  fra  Sandklitterne,  hvor  de  vare  etablerede. 
Nu,  da  Sommervarmen  var  indtraadt,  var  dermed  Strejftogene 
mod  de  rebelske  Arabere  foreløbig  ophørte.  Begge  Parter 
vare  nødsagede  til  at  holde  sig  rolige.  Medens  de  franske 
Soldater  kun  havde  en  trættende  Vagttjeneste  at  udføre, 
lodes  Beni-Guilerne,  Beni-Amurene  og  alle  de  andre  Stammer 
i  Fred  med  deres  Hjorde  der  nede  paa  Tameletsletten  hinsides 
de  blaa  Bjærge,  der  i  Straalevarmen  bølgede  i  Horisonten 
mod  Syd. 

Ved  Siden  af  Lejren,  inde  i  den  gamle  Redoute,  hvor  for- 
uden Magasinerne  tillige  Lasaretteltene  vare  opførte,  vidste 
man,  at  der  laa  Soldater  i  Snesevis  og  droges  med  den  ond- 
artede Tyfus  og  Døden.  Hver  Morgen  drog  en  lille  Sørge- 
skare  ud  derfra  og  sænkede  de  tarvelige  Kister,  der  vare 
sammentømrede  af  de  tømte  Beskojtkasser,  ned  i  Sandet. 
Fra  Officerernes  og  LTnderofficerernes  hvidkalkede  Stenhytter 
hørtes  ikke  en  Lyd.  En  let  Røg  steg  lodret  op  fra  Køkke- 
nerne ;  denne  i  Forbindelse  med  Lyden  af  skrattende  Køkken- 
tøj forkyndte,  at  den  tarvelige  Suppe  af  Ris  og  tørt  Kød  var 
under  Tilberedning.  Det  kunde  ogsaa  hænde,  at  en  sol- 
brændt, men  sveddryppende  Skikkelse  af  og  til  viste  sig  i 
Døraabningen  til  en  eller  anden  af  Køkkenhytterne  for  at 
trække  lidt  Luft;  thi  indenfor  var  der  endnu  varmere  end 
udenfor.  Sommetider  saa  man  ogsaa  en  af  Kokkene  lang- 
somt vandre  hen  til  Brøndene,  der  vare  overbyggede  med 
en  hvidkalket  Hvælving  af  Sten  for  at  hindre  Sandet  i  at 
hvirvle  derned.  Her  hentede  de  det  smudsige  og  usunde 
Vand,  der  var  blevet  saa  mangen  en  brav  Soldats  Død,  dette 
Vand,  som  paa  den  anden  Side  netop  var  Betingelsen  for 
saa  mange  andres  Liv,  —  ti  milevidt  omkring  fandtes  ingen 
Kilder,  intet  Vandhul.  Fluerne  summede  i  Myriader  rundt  i 
Teltene,    ind    under  Skærmene   og  videre   ind   under  de  Tør- 

klæder,  som  de  af  Varmen  forpinte  Soldater  bredte  over 
Ansigtet  for  at  have  lidt  Fred  for  dem.  Hestene  og  Mul- 
dyrene stode  som  fastnaglede  til  den  Plet,  hvor  man  havde 
stillet  dem,  med  Hovederne  mellem  Forbenene  og  vendte  fra 
Solen,  skønt  det  kun  var  en  tarvelig  Fordel,  de  nøde  deraf. 
Af  og  til  rystede  de  Hovederne  for  at  afværge  Fluernes 
Angreb,  medens  Halerne  vare  i  ustandselig  Bevægelse. 

Over  de  i  Solen  skinnende  hvide  Telte  hæver  sig  den 
dybe  blaa  Luft,  hvor  Gribbene  højt  oppe  kredse  i  deres 
langsomme  Takt. 

Paa  Ørkensletten  er  intet  levende  Væsen  at  se,  ti  ve  den, 
der  paa  denne  Aarstid  begiver  sig  paa  Vandring  did  ude; 
hans  Fod  vil  brændes  af  det  hede  Sand,  hans  Strube  vil 
snøres  sammen,  naar  Forraadet  af  Vand  er  svundet  bort, 
uden  at  det  er  ham  muligt  at  skafle  nyt.  Hans  febersyge 
Hoved  vil  begynde  at  smerte,  og  naar  Kræfterne  snarlig  ere 
udtømte,  og  Vanviddet  indfinder  sig  med  Rædslen  for  at  være 
ene,  vil  han  lige  saa  sikkert  blive  Dødens  Bytte,  som  at 
Gribbene  og  Sjakalerne  ville  fortære  hans  Legeme. 

Ingensteds  viser  Sandheden  af  det  gamle  Ordsprog  sig 
mere  slaaende  end  her  i  Ørkenen:  »Den  enes  Død  er  den 
andens  Brød.« 


»Er  du  der?«  spurgte  en  Stemme,  idet  Teltaabningen 
blev  knappet  op,  og  et  smukt,  lidt  strengt  Ansigt  viste 
sig-  Jeg  drejede  Hovedet.  Det  var  Gorski.  »For- 
bandet til  Varme,«  sagde  han,  idet  han  traadte  ind  og  knap- 
pede Teltet  efter  sig.  »Jeg  laa  der  ovre  i  Magasinet  og 
kunde  ikke  faa  Ro,  saa  tog  jeg  mig  for  at  gaa  her  over  for 
at  se,  om  Du  har  det  bedre.  Lad  os  hente  lidt  Vand  og 
hælde  Teltet  over  dermed,  saa  maaske  det  bedrer  sig. «  Han 
gjorde  saa.  I  Begyndelsen  kølede  det  lidt,  men  snart  var 
det  fordampet,  og  saa  mærkede  vi  ikke  stor  Forandring  fra 
før.     Jeg  bød  ham  Tobak  af  det  udleverede,  og  medens  rhan 

stoppede  Piben,  lagde  jeg  mig  igen  paa  Teltgulvets  Halm 
og  bad  ham  lægge  sig  ved  Siden. 

Gorski  var  en  meget  afholdt  og  brav  Kammerat.  Han 
var  nu  menig  Soldat  i  det  beredne  Fodfolk  —  nogle  sagde, 
at  han  oprindelig  var  schweizisk  Officer  —  dem  var  der  for 
Resten  mange  af  i  Fremmedlegionen;  men  herom  talte  han 
aldrig,  og  jeg  havde  ikke  spurgt  ham  ud.  Fortiden!  ja,  den 
var  altid  det  kildne  Punkt  i  Legionen.  Han  havde  her  fra 
menig  Soldat  tjent  sig  op  til  Adjudant  (o:  Stabssergent) ; 
men  da  han  havde  hjulpet  en  Del  af  sine  misfornøjede  Lands- 
mænd til  at  desertere,  blev  han  stillet  for  en  Krigsret  og 
degraderet  til  menig  Soldat. 

Han  gjorde  her  i  Lejren  af  og  til  Tjeneste  inde  i  Re- 
douten hos  Intendanturen.  Naar  han  gik  derfra,  hændte  det 
ofte,  at  han  kom  ind  til  mig  for  at  se  de  Kaart  og  Skitser, 
som  jeg  havde  tegnet.  Det  morede  ham,  sagde  han,  at  lære 
Terrænet  rigtig  at  kende,  særlig  hen  ad  den  marokkanske 
Grænse  til,  hvor  det  fortaltes,  at  vi,  naar  Varmen  hørte  op, 
skulde  marchere  for  at  tugte  nogle  af  de  Stammer,  der  sidste 
26de  April  i  Chott  Tigri  havde  været  med  til  at  massakrere 
vor  topografiske  Maalebrigade. 

Da  vi  havde  ligget  lidt  og  smaasnakket,  fortalte  Gorski, 
at  han  samme  Dags  Morgen  havde  været  inde  i  Redouten. 

»Det  maa  da  være  utaaleligt  for  Arrestanterne  der  inde 
i  den  Varme,«  bemærkede  jeg. 

»Ja,«  sagde  han,  »der  ligger  nu  Gouloz  paa  tredje 
Maaned.  Han  er  snart  ikke  andet  end  Skind  og  Ben,  og  Saar 
har  han  baade  her  og  der,  den  Stakkel. 

Solen  brænder  jo  Huden  itu  paa  de  ulykkelige,  og  saa 
det  forbandede  Svineri,  de  ligge  i.  Utøjet  kravler  omkring, 
saa  Vagtmandskabet  holder  sig  i  Afstand  for  ikke  at  blive 
befængt.  Ja,  Fanden  har  ført  en  her  ned  for  at  ødelægges 
af  den  elendige  Karl  af  en  Oberst.« 

Gorski  var  kommen  ind  paa  sit  Yndlingsæmne.  Han 
talte  sig,  som  sædvanlig,  varm.  I  korte,  afbrudte  Sætninger 
lettede   han   sit  Hjærte,    idet    han   skildrede    den  Elendighed, 

som  vi  fra  alle  Verdens  Hjørner  sammenskrabede  Soldater 
maatte  lide  i  Kampen  for  en  Nation,  der  var  de  fleste  lige- 
gyldig", og  mod  en  Fjende,  som  vi  paa  den  anden  Side 
maatte  tage  Hatten  dybt  af  for.  Særlig  fandt  han  Fangernes 
Behandling  umenneskelig.  Naar  han  saaledes  tordnede  løs, 
hjalp  det  ikke  at  sige  ham  imod  for  at  bevise  ham,  at  Be- 
handlingen vel  var  streng,  men  ganske  retfærdig.  Han  over- 
saa  ganske,  at  han  og  samtlige  hans  Lidelsesfæller  frivillig 
havde  underordnet  sig  den  strenge  Disciplin  for  5  Aar  ad 
Gangen. 

Mange  Gange  kunde  han  være  bleven  straffet  for  sine 
Udtalelser  om  sine  foresatte;  naar  det  aldrig  skete,  var  det, 
fordi  man  dels  havde  en  Smule  Medynk  med  hans  ublide 
Skæbne,  dels  fordi  han  ved  flere  Lejligheder  havde  vist  en 
behjærtet  Optræden  og  virkelig  var  afholdt  ogsaa  af  sine 
foresatte,  hvem  han  gjorde  sig  Umage  for  at  behage.  I 
Grunden  var  han  godmodig  og  bar  sin  egen  Ulykke  uden  at 
kny.  Naar  der  derimod  var  Tale  om  andres,  kendte  hans 
Raseri  i  Øjeblikket  ingen  Grænser.  Det  var  da  altid  vor 
Chef  i  Lejren,  Oberst  de  Negriér,  som  det  gik  ud  over.  — 
Denne  udmærkede  Soldat  haandhævede  Disciplinen  med  den 
yderste  Strenghed.  Han  straffede  Forbrydelser  mod  denne 
saa  haardt  som  muligt:  han  bød  Soldaterne  de  haardeste 
Strabadser  paa  de  lange  Marchture;  men  han  delte  selv  alle 
Savn  med  sine  Folk,  og  han  forstod  glimrende  i  givne  Øje- 
blikke  »å  faire  battre  le  coeur  die  soldat  a  Vunisson  du  sien«.. 

Gorski  beundrede  i  Almindelighed  den  lille  elegante 
Oberst  ligesom  vi  andre,  og  kaldte  ham  ved  det  i  Legionen 
gængse  Kælenavn  »/e  Marabont«,  undtagen  naar  han,  som 
i  Dag,  var  vred,  saa  var  der  aldrig  Tale  om  andre  end 
»Obersten«. 

Naa,  for  at  komme  tilbage  til  Gorski.  Han  vedblev  at  tale 
om  Fangerne :  Inde  i  Reduten  var  der  afspærret  en  Plads  i  et 
Hjørne,  hvor  man  havde  anbragt  dem,  som  skulde  lide  »la 
crapaudine«,  denne  frygtelige  Straf,  som  i  Frankrig  har  vakt  saa 
megen  ufortjent  Harme,    fordi   man   ikke   der  kender  de  for- 

tvivlede  Forhold,  hvori  en  Chef  er  stillet,  der  skal  haand- 
hæve  Disciplinen  uden  at  have  Fængsler  til  sin  Raadighed. 

»La  crapaudine«  bestaar  i  en  Art  Krumslutning,  idet 
Hænder  og  Fødder  ere  bundne.  Den,  der  lider  denne  Straf, 
ligger  under  sit  lille  stente  d'aåris«,  der  bestaar  af  et  Pat- 
Stykker  Teltlærred,  spændte  som  et  Tag.  Her  henslæber 
han  Tiden  baade  Nat  og  Dag  i  den  forfærdeligste  Ørkesløs- 
hed og  bliver  kun  løst,  naar  han  skal  spise,  eller  naar  man 
bringer  ham  Vand,  for  at  han  kan  rengøre  sig. 

Men  efterhaanden  sløves  Arrestanten,  saa  han  ikke  en 
Gang  har  Energi  nok  til  at  ville  rengøre  sig.  Man  tænke  sig 
det  utrolige  Svineri,  der  som  Følge  heraf  afstedkommes. 

Selvfølgelig  er  det  kun  for  meget  grove  Forbrydelser 
mod  Disciplinen,  for  Desertion,  Tyveri  eller  lignende,  at  der 
straffes  paa  nævnte  Maade.  Desertion,  der,  naar  den  er  sket, 
hvor  man  staar  overfor  Fjenden,  egentlig  skulde  straffes  med 
Døden,  afgøres  dog  som  oftest  med  en  længere  Straffetid 
inde  i  Redouten.  Soldaten  har  som  enhver  Krigsmaskine 
sin  Værdi,  som  man  ikke  uden  haard  Nødvendighed  giver 
Afkald  paa. 

Det  hænder  jo  ofte,  at  den,  der  bliver  idømt  Straffen,  i 
Øjeblikket  foretrækker  den  for  Døden;  men  senere,  under 
Afsoningen,  kan  det  nok  være,  at  en  og  anden  i  sin  For- 
tvivlelse hellere  ønskede  sig  en  Kugle  for  Panden. 

Gorski  havde  to  Landsmænd  i  Hjørnet  af  Redouten.  De 
skulde  netop  komme  ud  efter  udstaaet  Straf  denne  Aften; 
han  havde  talt  med  dem,  før  han  kom  ind  til  mig,  og  det 
lod  til,  at  han  var  meget  optagen  af  at  arrangere  et  lille 
Maaltid  til  dem,  thi  han  fortalte  mig,  at  han  havde  skaffet  sig 
en  Del  Fødevarer  dels  fra  de  indfødtes  Markedstelte  udenfor 
vor  Lejr,  dels  fra  Intendanturens  Beholdninger.  Gorski  havde 
i  det  hele  taget  den  Fordel  af  at  være  ansat  ved  Spise- 
kammeret, at  han  aldrig  selv  led  Sult,  hvad  af  og  til  kunde 
hænde  for  andre,  da  Rationerne  vare  knappe;  dertil  havde 
han  i  en  snæver  Vending  mangen  Gang  hjulpet  en  Kammerat, 
ja  man  sagde  for  ganske  sikkert,  at  Gorski  stadig  holdt  sig 
gode    Venner    med     forskellige    Arabere    af    vort     indfødte 

Kontingent  derved,  at  han  til  Tider  skaffede  dem  de  kostelige 
Beskøjter.  Vist  er  det  imidlertid,  at  han  altid  var  en  velset 
Gæst  i  Araberlejren,  hvad  mange  af  de  øvrige  Soldater  ikke 
vare.  Gennem  Bekendtskabet  med  Araberne  havde  Gorski 
lært  at  tale  Arabisk  som  en  indfødt. 

Klokken  var  imidlertid  bleven  to.  Paa  dette  Tidspunkt, 
ja  næsten  paa  Slaget,  indfandt  Sirokkoen  sig  daglig.  Den 
varede  til  henimod  Klokken  fem  om  Eftermiddagen  og  lagde 
sig  saa  lige  saa  pludseligt  som  den  var  kommen.  Saa  længe 
den  huserede,  var  det  plat  umuligt  at  foretage  sig  noget, 
sove  kunde  man  heller  ikke,  næppe  blunde.  Teltlærredet 
larmede  uophørligt,  medens  Temperaturen  steg  og  førte  det 
hede  Sand  ind  i  Teltet,  gennem  hver  lille  Sprække  og  Revne. 
De  faa  Klæder,  man  havde  paa,  vare  snart  gennemrislede  af 
smaa  Sandkorn,  der  satte  sig  fast  i  Haar,  Skæg  og  paa 
Legemet,  saaledes  at  man  hensled  Tiden  i  en  stadig  nervøs 
Lidelse. 

Gorski  var  bleven  i  Teltet  hos  mig  og  satte  sig  hen  ved 
mit  improviserede  Bord,  en  opretstaaende  Vandtønde,  paa 
hvis  Bund  mine  Tegninger  og  Kaart  laa.  Jeg  lod  ham, 
som  sædvanligt,  blade  i  disse.  Først  henad  Eftermiddagen 
forlod  han  mit  Telt.  Det  var  mig  paafaldende,  at  han  til 
Afsked  gav  mig  Haanden,  ellers  plejede  han  uden  videre 
Formaliteter  at  smutte  af  Sted. 


Uden  om  Lejren  ved  Ain-ben-Khélil ,  der  dannede  en 
Firkant,  stod  der  en  Feltvagt  paa  hver  Side.  Disse  »Grand 
gardes«  afløstes  hver  Aften;  samtidigt  udstilledes  derfra 
Dobbeltposter  paa  de  højeste  Punkter.  I  Almindelighed 
stode  de  paa  Sandklitter. 

Mod  Vest  laa  i  en  Mils  Afstand  en  Bjærgkæde,  gennem 
hvilken  Bjærgpasset  »Co/  de  Sada?za«  førte  ud  paa  en  flad, 
endeløs  Ørkenslette,  der  strakte  sig  langt  ind  i  Marokko. 
En  Officer  sagde  en  Gang,  at  de  franske  Chefer  maatte  være 
Vorherre  taknemmelig  for  den  Ørken,    ellers,    mente  han,    at 

der  var  mange  Soldater  i  Fremmedlegionen,  som  vilde 
desertere.  Det  betragtedes  nemlig  som  den  sikre  Død  for 
de  dumdristige,  der  vovede  Forsøget  paa  at  slippe  bort  ad 
denne  Vej.  Enten  fandt  de  Hungersdøden  i  Ørkenens 
Ensomhed,  eller  ogsaa,  i  heldigste  Tilfælde,  bleve  de  slaaede 
ihjel  af  Araberne,  for  hvem  selv  en  Desertør  vedblev  at  være 
en  vantro,  der  ikke  burde  skaanes. 

Desertion  var  oppe  i  Højlandene  ved  Middelhavet,  hvor 
Skibsfarten  lettede  Flugten,  meget  almindelig,  her  nede  var 
det,  som  Følge  af  de  berørte  Forhold,  meget  sjældent,  at 
nogen  turde  trodse  den  uundgaaelige  Død.  At  mange  kunde 
onske  at  unddrage  sig  det  haarde  Liv,  var  let  forstaaeligt : 
Udsigten  til  et  5  Aars  Ophold  i  disse  øde  Egne,  hvor 
Stabadser,  ondartet  Tyfus,  Blodgang  og  Savn  af  enhver  Art 
hørte  til  Dagens  Orden,  kunde  kun  virke  nedtrykkende  paa 
en  ung  Soldats  Sind;  thi  for  de  allerfleste  maatte  det  staa 
klart,  at  nogen  fremtidig  militær  Karriere  var  der  ikke  Tale 
om  at  gøre,  dertil  var  Avancementet  for  slet,  I  det  hele 
taget  stod  Desertion  for  alle  de  mange  af  fremmed  Nationa- 
litet, for  hvem  Fædrelandskærlighed  og  Pligtfølelse  ingen 
Værd  kunde  have,  —  som  den  eneste  Udvej  til  at  slippe 
denne  triste  Tilværelse. 


Morgenen  efter,  at  Gorski  havde  været  hos  mig  om 
Eftermiddagen,  blev  jeg  vækket  ganske  tidlig  i  mit  Telt 
med  Spørgsmaalet :    »Er  Gorski  her?« 

»Nej!  men  hvorfor?« 

»Jo,  i  Nat  ere  Schweizerne  deserterede,  og  man  frygter, 
at  Gorski  har  anført  dem.« 

Det  løb  mig  koldt  ned  ad  Ryggen.  Uvilkaarligt  sprang 
jeg  op,  hen  til  mine  Tegninger.  Der  manglede,  naturligvis 
kan  jeg  gærne  sige,  et  Kaart  over  Marokkos  Grænse,  paa 
hvilket  Brøndene  vare  afsatte.  Jeg  sagde  imidlertid  intet  om 
min  Opdagelse,    men  spurgte  videre  om,    hvorledes   det  hele 


var  gaaet  til,  og  fik  følgende  Forklaring: 

Den  foregaaende  Aften  skulde  et  Kompagni  af  Legionen 
afgive  Mandskab  til  en  »Grand  garde«  paa  Vestfronten. 
Blandt  Kompagniets  Mandskab  var  der  mange  Schweizere. 
Under  et  eller  andet  Foregivende  var  det  lykkedes  disse  at 
komme  sammen  paa  Post,  to  og  to,  saaledes  at  der  i  flere 
Timer  kun  skulde  staa  Schweizere  paa  en  lang  Strækning. 
Dette  benyttede  en  15 — 20  Mand  til  i  samlet  Trop  at  deser- 
tere, medtagende  Ammunition,  Vaaben,  Fødevarer  og,  som 
det  viste  sig,  en  større  Beholdning  af  Vand.  Flugten  op- 
dagedes ikke  før  om  Morgenen,  fordi  det  Mandskab,  der 
skulde  paa  Post,  plejede  at  sove  i  de  smaa  Telte  ved 
»Grand  garde «n,  indtil  det  blev  purret  ud  af  det  Mandskab, 
der  skulde  afløses.  Paa  denne  Maade  var  det  lykkedes 
Flygtningene  at  vinde  flere  Timers  Forspring. 

Jeg  stod  som  fastnaglet  ved  at  høre  alt  dette.  Hvad  vilde 
dog  Gorski  indlade  sig  paa  de  Løjer  for;  han,  der  allerede  en 
Gang  tidligere  var  kommen  galt  af  Sted,  fordi  han  havde  hjulpet 
andre,  han,  som  kun  havde  nogle  faa  Maaneder  tilbage  af 
sin  Kapitulationstid. 

Vi  skynde  os  imidlertid  hen  til  vort  indfødte  Kontingents, 
vor  Goums  Lejr,  udenfor  Sydfronten,  thi  der  var  en  Trup 
ved  at  bryde  op  efter  Ordre  fra  vor  Chef,  de  Négrier,  der 
havde  befalet  Forfølgning.  En  Hob  nysgerrige  Soldater  af 
alle  Vaabenarter,  baade  Husarer,  Artillerister,  Trænsoldater 
og  Legionærer  stode  i  Klynge  rundt  om  Araberne,  der 
smuttede  ud  og  ind  ad  deres  lave  pjaltede  Kamelhaarstelte, 
foran  hvis  Indgange  deres  Sadler,  Sække,  Husgeraad  o.  s.  v. 
laa  opstablede  som  en  Vold.  Snart  vare  Hestene  optømmede, 
Sadlerne  med  de  to  høje  Bomme  anbragte  over  det  af  flere 
Lag  Tøj  bestaaende  Dækken,  Flintlaasene  eftersete  paa  de 
lange  Geværer,  og  under  lystig  Snakken,  som  om  intet  var  i 
Vejen,  svang  Rytterne  sig  i  de  brede  Stigbøjler,  og  en  efter 
en  travede  de  af  Sted,  eftersom  de  bleve  færdige. 

Lidt  længere  borte,  inden  de  naaede  vore  Forposter, 
samlede  de  sig  i  Trop  og  toge  Retning  hen  imod  Col  de 
Sadana.  Morgensolen  straalede  paa  Rytternes  hvide  Bour- 
nusser,  og  Agerhønsene  flagrede  ude  i  Klitterne,   medens  de 

fleste  af  de  tilstedeværende  ved  dette  lille  Optog  med  bange 
Anelser  for  de  ulykkelige  Flygtninges  Skæbne  fjærnede  sig 
hver  til  sin  Dont,  nogle  til  Eksercits,  andre  til  Arbejde  i 
Redouten,  i  Magasinerne,  ved  Opførelsen  af  Stenhytterne 
eller  for  at  hente  Naturalforplejning.  Jeg  blev  en  Tid  ved 
at  se  efter  den  bortdragende  Skare  —  nu  traver  den  hen 
over  den  flade  Slette,  nu  rider  en  af  Rytterne  op  til  Skild- 
vagten paa  Klitten.  Der  bliver  peget  i  Retning  af  Bjærgene, 
saa  rider  han  ned  til  de  andre.  Hele  Troppen  forsvinder 
i  det  bølgeformede  Terrain,  viser  sig  atter  efter  længere  Tids 
Forløb  et  Øjeblik  som  en  eneste  hvid  Prik,  —  og  saa  er  der 
intet  mer  at  skelne. 

Dagen  glider  langsomt  hen  i  Spænding  —  utallige  Gange 
gaar  jeg  op  paa  en  lille  Bakke  og  stirrer  ud  mod  Bjærgene; 
men  stadig  uden  Resultat. 

Efter  at  de  kølige  Morgentimer  med  deres  Arbejde  ere 
forbi,  begynder  den  samme  evindelig  sløvende  Uvirksomhed 
som  de  foregaaende  Dage  —  Timerne  synes  aldrig  at  faa 
Ende. 


Gorski  og  jeg  havde  i  længere  Tid  tjent  Side  om  Side 
i  Geleddet.  Vi  havde  sovet  i  Telt  sammen,  ligget  i  Bi- 
vouakken  ved  hinandens  Side.  Vi  havde  givet  hinanden 
mangen  Haandsrækning,  naar  det  begyndte  at  knibe  paa 
Marchen,  —  ja,  vi  havde  ogsaa  hjulpet  hinanden  troligt  med 
—  de  faa  Gange,  vi  havde  Lejlighed  dertil  —  at  faa  en 
Flaske  Vin  destilleret  under  munter  Samtale,  jeg  maatte  da 
altid  beundre  hans  korrekte,  rolige  Holdning.  Det  var  derfor 
intet  Under,  at  jeg  efterhaanden  havde  faaet  megen  Godhed 
for  Gorski,  skønt  han  aldrig  havde  vist  mig  nogen  stor 
Fortrolighed. 

Jeg  kom  til  at  tænke  paa,  da  jeg  første  Gang  havde 
truffet  ham,  jeg  erindrer  det  endnu  ganske  tydeligt;  det  var 
i  den  10  danske  Mil  nord  for  A'in-ben-Khélil  liggende  Lejr 
ved  Méchéria,  den  Gang  da  den  gamle  Løjtnant,  Fa'er  Suchet 

havde  ført  os  unge,  endnu  ikke  krigsvante  Soldater  gennem 
Atlasbjærgene  ned  over  Sletterne  ved  Méchéria,  for  en  Del 
ad  den  ny  anlagte  Militærbane.  Paa  denne  Marchtur  var 
det,  at  vi  havde  spist  vore  Reserverationer,  fordi  Fa'r  Suchet 
havde  sørget  saa  daarligt  for  vor  Forplejning,  at  vi  ligefrem 
vilde  have  lidt  Nød,  hvis  vi  ikke  vare  tyede  til  de  i  Tor- 
nystrene gemte  Beskøjter. 

General  Colonieu,  den  bekendte  Rejsende,  der  har  besøgt 
Uargla  og  Sahara  langt  imod  Syd,  kommanderede  paa  den 
Tid  i  Méchéria  fra  Hovedkvarteret  i  »  Villa  Colonieu«,  som 
der  stod  at  læse  over  Indgangen  til  den  usle  lille  Stenhytte, 
han  beboede.  Da  det  blev  opdaget,  at  vi  havde  forbrudt  os 
paa  Reserverationerne,  beordrede  han  os  i  to  Dage  paa  Vej- 
bejde  til  Straf.  —  Vejarbejde,  ja,  det  bestod  kun  i,  at  vi 
skulde  jævne  lidt  paa  Sandet  og  fjærne  Alfatuerne  i  en 
bestemt  Retning:  den  ad  Ain-ben-Khélil  til.  Først  da  vi 
havde  arbejdet  flinkt  de  to  Dage  og  »banet  Vej«  paa  en 
Strækning  af  henimod  1/2  Mil,  fik  vi  Lov  til  at  marchere 
videre. 

Vi  vidste,  at  der  var  meget  stræng  Straf  for  at  fortære 
Reserverationerne  —  vi  vidste  det,  fordi  vi  hver  Søndag- 
Morgen  ved  Appellen  diverteredes  med  Oplæsning  af  Straffe  - 
reglementet,  derfor  havde  vi  ventet,  naar  vi  kom  til  Afn-ben- 
Khélil,  at  Oberst  de  Négrier  skulde  tage  haardt  fat  paa  os; 
men  vi  hørte  aldrig  siden  Tale  om  disse  Ting.  Kun  forlød 
det,  at  Faer  Suchet,  den  gamle  Løjtnant,  Drukkenbolt  og 
Ridder  af  Æreslegionen  var  bleven  straffet  med  14  Dages 
Teltarrest  for  ikke  at  have  ført  os  godt.  Sikkert  er  det,  at 
vi  i  længere  Tid  ikke  saa  ham  udenfor  sit  Telt,  medens  han 
ellers  altid  plejede  at  drive  om  i  Lejren  med  en  Vifte  i 
Haanden,  hvormed  han  forsøgte  at  jage  Fluerne  væk,  naar 
de  gjorde  Angreb  paa  hans  Næse. 

Naa,  hvad  jeg  vilde  fortælle:  Den  Gang,  da  vi  ved 
Méchéria  i  vort  Ansigts  Sved  afsonede  vor  Brøde  ved  Vej- 
arbejde, traf  det  sig,  at  Gorski  en  Dag  —  han  var  allerede 
den  Gang  degraderet  —  kom  marcherende  hjem  med  en 
Patrouille,    der    havde    været   ude  paa  Strejftog.      Patrouillen 

gjorde  Holdt  tæt  ved  det  Sted,  hvor  vi  arbejdede;  den  satte 
Geværene    sammen,    medens    Mandskabet    spredtes.      Gorski 
drev  hen  imod  mig  og  indlod  sig  i  Samtale.    Da  han  syntes 
at  bemærke,    at  jeg  var  træt,    løsnede  han  sin  Feltflaske  og 
bod  mig  Vand.    Jeg  tog  derimod,  yderlig  forbavset;  thi  man 
var   efterhaanden   bleven  saa  vant  til  at  betragte  hver  eneste 
Legionær    som    en    fuldblods    Egoist,     saa    man    uvilkaarlig 
maatte    studse,    naar    man    traf   anderledes    tænkende.      Om 
Aftenen,  da  vi  vare  blevne  indkvarterede  i  nogle  halvfærdige 
Barakker  og  havde  kogt  og  fortæret  »la  Soupe«,    gik  jeg  ud 
i  Barakkebyen.     Den  Gang  var  der  kun  en  4—5  Stenhytter; 
senere  har   der  ved  Foden   af  et   mindre  Klippeparti   om  en 
Kilde  dannet  sig   en   hel    lille  By    med   snorlige  Gader,    hvor 
Husene    ere    Barakker,    Magasinbygninger,    Lasaretter    o.    1. 
Stødende  op  til  denne   militære  By  er  der,    og  var   allerede, 
da  jeg  første  Gang  kom  dertil,  en  hel  Del  Boder,    Træskure 
eller  Telte,    hvor  driftige  Folk,    mest  Spaniolere,    hvoraf  der 
er  mange  i  Algier,  have  slaaet  sig  ned  med  Udsigt  til  rigelig 
Fortjeneste.      Fra   de    20—30  Mil   fjærne   Byer   oppe   i  Høj- 
landene   faa    de    med    den    militære   Bane    sendt   Grøntsager, 
Frugter,    Vin,    Tobak    og    Fødevarer.      De    have    udmærket 
Afsætning  til  Soldaterne,    og  det  Liv,    der   rører   sig  mellem 
disse  Boder,    er  fornøjeligt  og  livligt.      Soldaterne   færdes   ud 
og   ind   mellem   Arabere,   Jøder,    Franskmænd   og  Italienere. 
Der   høres    overalt   daarligt   Fransk,    læmpet   efter  Alverdens 
Tungemaal,  af  disse  Civilisationens  Pionerer  i  Ørkenen. 

Skønt  Beboerne  i  de  fleste  Bræddehytter  havde  fuldt 
op  at  bestille,  var  der  dog  en  Bod,  hvortil  Tilstrømningen 
altid  var  større  end  til  de  andre;  ganske  naturligt,  thi  den 
eneste  hvide  Kvinde,  her  vistnok  paa  den  Tid  fandtes  i  Syd- 
Orans  Ørk,  opvartede  her  i  Faderens,  en  Spaniolers  Værts- 
hus. Hun  var  en  smuk,  slank,  sortøjet  17-aars  Pige,  hvem 
alle  søgte  at  behage,  lige  fra  den  unge  lapsede  Husarløjtnant 
og  ned  til  den  menige  Soldat,  hvis  Feltudrustning  begyndte 
at  se  lidt  medtagen  ud.  Jeg  er  for  øvrigt  overbevist  om,  at 
selv  om  den  kønne  Marianne,  saaledes  hed  hun,  havde  været 
nok  saa  grim  og  dobbelt  saa  gammel,    havde  Tilstrømningen 

til  dette  Vidunderbarn  været  lige  saa  stor.  Man  sagde 
almindelig,  at  hendes  Dyd  var  lige  saa  let  som  hendes 
Dragt;  men  hvorledes  kunde  det  være  anderledes. 

Allerkærest  saa  hun  unægtelig  ud,  naar  hun,  siddende 
ved  et  af  de  lange  Borde  i  Bræddehytten,  skænkede  snart 
en,  snart  en  anden  af  Soldaterne  sin  Opmærksomhed.  Det 
generede  hende  ikke  i  mindste  Maade,  at  en  og  anden  tog 
sig  den  Frihed  at  lægge  Armen  om  hendes  Liv;  men  dreves 
Spadsen  videre,  smuttede  hun  bort  med  en  høj  Latter,  og 
naar  hun  igen  kom  ind,  lod  hun,  som  om  intet  var  passeret. 
Kun  to,  mente  man,  kunde  smigre  sig  med  at  være  i  hendes 
særlige  Gunst.  Den  ene  var  en  ung  Husarløjtnant,  der  for 
Tiden  laa  i  Méchéia,  den  anden  var  Gorski.  Onde  Tunger 
mente,  at  Faderen  protegerede  den  første,  medens  han  saa 
ilde  til  den  sidste. 

Saa  snart  Gorski  kom  slentrende  ind  i  Værtshuset  med 
begge  Hænder  i  Lommerne,  Huen  paa  Snur  paa  de  kort- 
klippede Haar,  og  med  Knebelsbarten  fiks  sat  op,  kastede 
hun  et  flygtigt  Blik  til  ham  og  blev  mere  tavs  end  ellers. 
Han  talte  sjældent  til  hende,  naar  andre  var  til  Stede,  saa 
indskrænkede  han  sig  i  Almindelighed  til  at  indtage  en  eller 
anden  bekvem  Stilling,  i  hvilken  han  i  Timevis  kunde  drive 
Tiden  hen,  medens  han  sendte  Røgskyerne  fra  sin  Cigaret 
eller  Pibe  op  i  Vejret.  Hun  paa  den  anden  Side  fjasede 
aldrig  med  ham  som  med  alle  andre, 

Man  maatte  absolut  tro,  at  de  to  havde  noget  imod 
hinanden,  hvis  man  ikke  vidste  bedre.  Utrolige  vare  de 
Drillerier,  som  hun  maatte  døje  for  Gorskis  Skyld  af  hans 
Kammerater,  naar  han  ikke  var  til  Stede.  Paa  den  anden 
Side  kunde  det  ogsaa  hænde,  at  en  og  anden  drillede  Gorski. 
Han  tog  sig  det  ikke  videre  nær,  hvad  der  jo  heller  ingen 
Grund  var  til,  eftersom  han  satte  Pris  paa  Marianne;  kun 
naar  Husarløjtnanten  nævnedes  i  Forbindelse  med  hende, 
blev  han  bitter  og  havde  en  Gang  i  et  saadant  Øjeblik  mør- 
banket en  anden  Soldat.  At  han  var  overbevist  om,  at 
Marianne  var  ham  tro,  det  fremgik  tydeligt  af  hans  Udtalelser. 

Gorski  kom  imidlertid  med  sin  Bataillon  til  Ain-ben- 
Khelil,  hvorhen  ogsaa  jeg  var  kommen.  Vi  fornyede  ogsaa 
straks  vort  Bekendtskab  og  kom,  som  tidligere  omtalt,  til  at 
tjene  sammen  i  det  beredne  Fodfolk. 

En  Gang  imellem  kom  Marianne  paa  Tale.  Jeg  spurgte 
ham,  om  han  ikke  vidste,  hvorledes  hun  havde  det,  hvortil 
han  som  oftest  svarede,  at  det  vidste  han  ikke,  da  han  ikke 
kunde  skrive  Spansk,  og  hun  ikke  kunde  læse  Fransk. 

I  lang  Tid  hørte  vi  intet  om  Marianne;  der  var  for 
øvrigt  ogsaa  andre  Ting  at  tage  vare,  end  at  tænke  paa 
hende;  saa  kom  der  med  Kuskene  paa  de  store  Bagage- 
vogne, der  gik  imellem  de  to  Lejre,  Meddelelser  om,  at 
Marianne  var  bleven  syg  og  laa  paa  det  ny  oprettede  Lasaret. 
Der  var  en  af  dem,  som  mente,  at  det  var  galt  fat  med 
hende. 

Husarløjtnanten  var  forlængst  kommanderet  bort  fra 
Méchéria.  Han  havde  nok  ikke  følt  sig  videre  forpligtet 
overfor  Marianne,  thi  han  havde  aldrig  ladet  høre  fra  sig. 
Stakkels  Marianne,  nu  var  der  ingen,  der  vilde  kendes  ved 
hende  mere. 

Nogle  Dage  efter,  at  denne  Meddelelse  var  kommen  til 
vor  Lejr,  skulde  der  afgaa  en  Konvej  til  Méchéria.  Der 
blev  udtaget  en  Del  Mandskab  til  at  ledsage  den.  Blandt 
de  udvalgte  var  Gorski.  Han  blev  to  Dage  der  oppe.  I 
denne  Tid  havde  han  ikke  set  Marianne.  Han  vidste,  at  hun 
endnu  laa  paa  Hospitalet,  men  han  søgte  ikke  Adgang  til 
hende  før  den  sidste  Aften. 

Hvad  der  skete  der,  ved  ingen.  Da  han  sent  kom  ud 
derfra,  havde  han  for  første  Gang  i  den  Tid,  han  havde 
været  i  Afrika,  Taarer  i  Øjnene.  De  viskedes  snart  bort,  og 
næste  Morgen  marcherede  han  til  Ain-ben-Khélil.  Men  selv 
samme  Nat  skal  Marianne  have  født  et  Barn  til  Verden 
under  forfærdelige  Lidelser.  Det  blev  den  første  franske 
Borger  i  de  Egne.  Man  vilde  vide,  at  Gorski  ikke  den  Nat 
var  i  sit  Kvarter.  Man  vilde  have  set  ham  staa  lænet  op  til 
Lasaretmuren,  medens  Mariannes  Klageskrig  trængte  sig  ud 
til  ham  og  bares  bort  af  Ørkenvinden. 

I  Begyndelsen  efter  Hjemkomsten  til  Ain-ben-Khélil  var 
Gorski  tavs,  indesluttet  og  trist;  men  snart  levede  han  op 
igen  og  var  den  gamle.  Om  Marianne  fik  vi  Meddelelse,  at 
hun  var  rejst  nord  paa  med  sit  Barn. 


Henad  Aften  saas  en  hvid  Prik  i  Retning  af  Col  de 
Sadana;  den  blev  større  og  større,  tilsidst  skelnede  man  i 
Kikkert  en  Araber.  Hans  Hest  travede  godt  ud,  og  som 
Mørket  faldt  paa,  red  han  ind  i  Lejren,  steg  af  udenfor 
Oberstens  Telt,  lagde  Tøjlerne  over  Dyrets  Hoved  og  for- 
svandt, efter  at  være  meldt  af  Skildvagten,  gennem  Teltdøren. 
Efter  nogen  Tids  Forløb  kom  han  atter  til  Syne  med  en 
Passerseddel  i  Haanden  —  thi  uden  den  kan  ingen  Araber 
komme  udenfor  Lejrens  Grænser  —  og  besteg  igen  sin  ud- 
mattede Hest  for  at  forsvinde  i  Mørket. 

Lidt  efter  blæstes  der  »å  /'ordre«.  Furererne  skyndte 
sig  til  Hovedkvarteret  for  at  nedskrive  Befalingen  for  næste 
Dag.  Udenfor  sit  Telt,  foran  den  flammende  Vagtild,  der 
hver  Aften  blev  tændt  i  et  lille  Indelukke,  gik  Obersten  frem 
og  tilbage,  alt  medens  han  dikterede: 

»iste  Husareskadrons  2den  Deling  bryder  op  i  Aften 
Kl.  10  i  Retning  af  den  marokkanske  Grænse,  medtagende 
Levnetsmidler,  Fourage  og  Vand  for  tre  Dage.  Forinden 
Afmarchen  melder  Chefen  for  Delingen  sig  i  Hovedkvarteret 
for  at  modtage  nærmere  Ordrer.« 

De  øvrige  Punkter  i  Befalingen  drejede  sig  om  lige- 
gyldige Ting. 

Da  Fourererne  vare  traadte  af,  skyndte  de  sig  tilbage 
til  deres  Kompagnier  for  at  meddele  Indholdet  af  Ordren. 
Skønt  vi  af  denne  intet  bestemt  kunde  slutte  om  Flygt- 
ningenes Skæbne,  anede  det  os  dog,  at  der  var  noget  galt 
paa  Færde,  siden  der  skulde  afgaa  Forstærkning  til  deres 
Forfølgelse.  Med  Gru  tænkte  jeg  paa,  om  Gorski  nu  skulde 
blive  bragt  tilbage  som  Desertør  —  om  han  i  saa  Tilfælde 
nu  selv  skulde  komme   til  at   lide   den   samme  Straf  som  de 

ulykkelige'  i  Redouten  —  eller  om  han  maaske  vilde  blive 
skudt. 

Den  Nat  tilbragte  jeg  mest  i  vaagen  Tilstand.  Den 
folgende  Morgen  fortaltes  det,  at  man  fra  den  tilbagevendende 
Husarpatrouille  havde  faaet  Vished  for,  at  Fangerne  vare 
indhentede.  De  havde  formeret  sig  til  Fægtning  mod  Araberne 
og  leveret  dem  en  lille  Kamp  med  det  Resultat,  at  et  Par  af 
Desertørerne  vare  tagne,  fordi  de,  efter  at  være  blevne 
saarede,  ikke  kunde  følge  Resten,  som  undkom.  Opad 
Dagen  kom  først  Husarerne  tilbage  og  derefter  Araberne. 
De  sidste  havde  imellem  sig  to  Soldater,  medens  den  tredjes 
døde  Legeme  dinglede  tværs  over  Sadlen  paa  en  Hest.  Jeg 
kunde  ikke  bekvemme  mig  til  at  følge  den  Skare  af  Soldater, 
der  stormede  ud  af  Teltene  og  ned  mod  Reduten,  hvor 
Araberne  standsede  og  afleverede  deres  Bytte  til  Vagten. 
Efter  en  Stunds  Forløb  kom  enkelte  af  de  nysgerrige  drivende 
tilbage  mellem  Teltene.  Jeg  kunde  ikke  holde  det  ud  længere 
og  raabte  ud: 

»Er  Gorski  med?« 

»Nej,  den  Karl  klarer  sig  nok  —  der  er  saamænd  heller 
ingen  af  Araberne,  der  har  skudt  paa  ham.« 

Det  lettede.  Der  fortaltes  endvidere,  at  Gorski  havde 
arrangeret  det  hele,  »den  forbandede  Karl,  som  nu  igen 
havde  ledt  Folk  i  Ulykke;  men  selv  om  han  har  klaret  sig 
nu  i  Øjeblikket,  er  han  vist  sikker  paa  at  krepere  i 
Ørkenen.  Der  er  jo  ingen  af  Desertørerne,  der  ved,  hvor 
Brøndene  findes.«  Jeg  maatte  smile  ved  mig  selv.  —  »For 
Resten  maa  man  da  sige,  at  det  er  Fandens  til  Karle,« 
bemærkede  en  anden,  og  saa  fortaltes  der  om,  hvorledes 
Flugten  var  udmærket  forberedt  og  sat  i  Scene. 

En  havde  meget  godt  set  Gorski  den  Aften,  Schweizerne 
flygtede,  gaa  omkring  henne,  hvor  Trænet  kamperede.  Her 
havde  han  løst  et  stort,  stærkt  Muldyr,  og  ganske  ugenert 
var  han  trukket  af  Sted  med  det.  Da  Fortælleren  havde 
spurgt  ham,  hvad  det  skulde  bruges  til,  havde  han  roligt  — 
»saa  roligt,  at  ingen  kunde  tænke  sig,  at  der  laa  noget  under 
det«  —  svaret,    at   han   skulde    ind   i  Redouten   for   at   hente 

Brød.  Da  Gorski  var  borte,  syntes  vedkommende  nok,  at 
det  var  mistænkeligt,  at  Intendanturen  uddelte  Brød  saa  silde 
om  Aftenen;  men  saa  havde  han  ikke  mere  ofret  det  en 
Tanke  før  nu.  En  anden  fortalte,  at  Gorski  vist  i  lang  Tid 
havde  tilegnet  sig  Levnetsmidler  fra  Magasinerne  og  gemt 
dem  afsides  for  at  have  dem  parat.  En  tredje  vidste  bestemt, 
at  Schweizerne  havde  stjaalet  alle  de  Patroner,  de  kunde 
finde  i  deres  Kammeraters  Patrontasker,  uden  at  disse  straks 
kunde  opdage  det,  fordi  ingen  fandt  paa  at  se  efter  der.  En 
fjerde  —  nu  vidste  nemlig  alle  saa  god  Besked  —  kunde 
berette,  at  der  manglede  to  store  Vandtønder.  Kort  sagt 
det  stod  mig  klart,  at  Gorski  i  lang  Tid  havde  forberedt 
Flugten.  Han  vidste  kun  altfor  godt,  at  uden  Vaaben. 
Levnetsmidler  og  Vand  nyttede  det  ikke  noget  at  forsvinde. 
Derfor  havde  forsynet  sig  saa  vel. 

Fægtningen  imellem  Araberne  og  Flygtningene  havde 
efter  enkeltes  Mening  været  haard,  efter  andres,  og  det  var 
Størsteparten,  havde  Araberne  til  Dels  paa  Skrømt  ladet 
Krudtet  spille  og  kun  hjembragt  de  2  saarede  og  den  døde 
for  at  kunne  godtgøre  overfor  Obersten,  at  de  havde  gjort 
deres  Pligt  og  vare  værdige  til  den  sædvanlige  Belønning  for 
Indfangeise  af  Desertører. 

Jeg  kan  ikke  afgøre,  hvorledes  Forholdene  har  været, 
kun  fandt  jeg  det  paafaldende,  at  Araberne,  da  de  over- 
hovedet havde  stødt  paa  Flygtningene,  ikke  vare  i  Stand  til 
fange  dem,  der  vare  langt  underlegne  i  Antal. 

Jeg  skal  tilføje,  at  da  jeg  en  Dag  mødte  en  af  Araberne, 
som  havde  været  med  paa  Forfølgningen  —  det  var  en  af 
Gorskis  gode  Venner  fra  Araberlejren  — ,  nikkede  denne 
venligt  til  mig,  idet  han  grinende  pegede  ad  Marokko  til 
som  for  at  sige:   »Der  narrede  han  Dig  rigtig.« 

De  to  fangne  Desertører  døde  af  deres  Saar,  heldigvis 
for  dem. 

Fra  en  af  de  flygtede  Schweizere  sagdes  der  at  være 
kommen  Meddelelse  om,  at  Flugten  efter  mange  Genvordig- 
heder har  lykkedes.  Jeg  fik  aldVig  opklaret,  om  denne 
Meddelelse  var  sand.      Det  staar  fremdeles  for   mig   som   en 

Gaacle,  hvorvidt  Gorski  har  klaret  sig  gennem  den  marok- 
kanske Ørk,  og  hvis  saa,  om  han  da  nogensinde  har  genset 
Marianne.  Om  hans  Ben  bleges  i  Ørkenen,  eller  om  han  i 
Øjeblikket  jodler  sine  lystige  Sange  mellem  sit  Fødelands 
Alper  —  ja,  det  ved  jeg  ikke,  thi  jeg  hørte  aldrig,  hverken 
fra  ham  eller  fra  mit  Kaart.  Men  det  ved  jeg,  at  er  han 
kommen  godt  derfra,  saa  vil  han  takke  mig  derfor,  eller  om 
man  vil,  mit  Kaart. 


Den  gamle  Soldat. 

II. 

(Slutning.) 


D, 


er  er  gaaet  henved  tre  Fjerdingaar  siden  den  Dag, 
da  vi  saa  Schauvet  tage  sig  sin  Morgenpibe  paa  Fort  St. 
Gregoire.  Vi  befinde  os  paa  den  militaire  Bane  i  den  algierske 
Sahara.  —  Toget  sydfra  har  et  Øjeblik  gjort  Holdt  ud  for 
en  lille  Skanse  for  at  optage  nogle  Soldater,  der  skulle 
hjem  til  Depotet  i  Sidi-Bel-Abbes.  Ud  af  Waggonerne  kigge 
brune  Soldateransigter  for  at  se,  hvem  der  nu  skal  med 
hjem.  —  Paa  den  stenede  golde  Jordbund  staar  en  lille 
Klynge  Soldater  med  den  høje  Oppakning  paa  Ryggen  i  det 
medtagne  lasede  Feltkostume.  En  Del  Zouaver  komme  ud 
fra  Skansen  for  at  sige  Farvel  til  dem.  Jeg  blændes  af 
Skæret  fra  de  kalkede  Flader  paa  Skansens  Sider  og  lægget- 
Mærke  til,  at  Besætningen,  et  halvt  Kompagni  Zouaver,  i 
deres  Ensomhed  har  moret  sig  med  at  pynte  dette  deres 
ufrivillige   Opholdsted.      Det   danner   en   Firkant,    hvis   Sider 

flankeres  af  krenelerede  runde  Udbygninger  i  Hjørnerne. 
Inde  i  Skansen  hæver  sig  en  firkantet  Hytte,  paa  hvis 
kuppelformede,  hvide  Tag  en  Halvmaane  troner,  —  en 
Efterligning  af  en  arabisk  Marabutbegravelse.  Her  bor 
Kommandanten.  Andre  mindre  Hytter  ligge  rundt  langs 
de  lave  Ydervolde.  Det  hele  ser  saa  nydeligt  og  fikse 
ud,  som  var  det  et  Stykke  Legetøj,  kastet  hen  midt  paa 
Stensletten. 


Jeg  sad  i  Kupévinduet  og  betragtede  de  Soldater,  vi 
skulde  have  med. 

Der  stod  en  gammel  Karl  —  ham  med  de  3  Snore  paa 
det  ene  Overærme,  der  viste,  at  han  havde  mindst  15  Aars 
Tjeneste,  og  med  den  ene  Snor  tværs  over  den  nederste 
Del  af  begge  Ærmer  —  altsaa  en  Soldat  af  1.  Klasse. 

Som  han  stod  der  i  Varmen  med  det  støvede  Ansigt 
under  Huens  hvide  Slør,  med  den  lange  Feltfrakke  bræmmet 
til  Side,  med  de  en  Gang  hvide,  nu  snavsede  og  lasede 
Benklæder  stukne  ned  i  Gamascherne,  mindede  han  mig  om 
en  Person,  jeg  før  havde  set.  Jeg  kaldte  ham  hen  til  mig. 
Idet  han  kom  nærmere,  opdagede  jeg,  at  han,  i  Stedet  for  at 
have  Sko  paa,  havde  omvundet  sine  Fødder  med  Strimler  af 
Huder.  Jeg  skelede  uvilkaarligt  hen  til  de  andre  Soldater  — 
nej  der  var  ingen  af  dem,  som  havde  saadan  en  Fodbeklæd- 
ning, —  de  bare  alle  Sko,  men  de  vare  hullede,  og  det  var 
ikke  fri  for,  at  Tæerne  stak  ud  et  og  andet  Sted  —  ikke 
saa  underligt,  at  deres  Gang  var  lidt  besværlig. 

Da  Signalet  til  Afgang  i  det  samme  lød,  lukkede  jeg 
Kupédøren  op  og  halede  den  gamle  Soldat  til  mig. 

Vi  fløj  afsted,  idet  Zouaverne  vinkede  med  deres  røde 
Huer. 

»Sig  mig  Kammerat,  hvorfor  har  Du  saadan  en  Fod- 
beklædning?« 

»Aa,  jeg  skal  sige,  Skoene  kunde  ikke  holde  paa  de 
lange  Marcher,  da  vi  var  med  Obersten  fra  Ain-Sefra  —  den 

Helvedes  Karl  til  at  marchere  —  saa  tog  jeg  og  svøbte 
Poterne  ind  i  Kohuder  —  jeg  fik  dem  af  Slagteren.« 

»Men  de  andre  da,  hvorfor  har  de  ikke  gjort  det 
samme?« 

»Aa,  de  unge  Soldater  forstaa  sig  ikke  noget  paa 
Krigen.« 

»Men  sig  mig  engang,«  sagde  han  videre,  idet  han 
fikserede  mig  stift,  »skulde  jeg  ikke  tage  fejl,  har  vi  set 
hinanden  før?  —  lad  mig  se,  var  det  ikke  ved  Fendi,  da 
Oberst  Cattnoux  nappede  Bn-Ammamas  gamle  Kællinger.« 

»Der,  hvor  det  beredne  Fodfolk  gjorde  Udslaget?« 

»Ja  rigtig.« 

»Nej,  der  var  jeg  ikke  med,«  maatte  jeg  tilstaa. 

Efter  en  Stunds  Forløb  sagde  han: 

»Hvor  kommer  Du  fra.« 

»  Fra  Ain-ben-Khélil. « 

»Saa  var  Du  med  i   Chott-TigrP.« 

»Javist. « 

»Saa  var  Du  med,  da  vi  kom  jer  til  Hjælp  fra  Ain- 
Sefrat« 

»Ja,  men  der  synes  jeg  ikke,  jeg  erindrer  at  have 
set  Dig.« 

»Saa  maa  det  være  et  andet  Sted,«  bemærkede  han. 

»Hør,  hvad  hedder  Du?«  spurgte  jeg. 

»Jeg  hedder  Schauvet.« 

»Schauvet?« 

»Ja,  Jean  Charles  Schauvet  fra  Mulhouse.« 

»Schauvet,«  gentog  jeg.  »Jeg  synes,  at  jeg  i  Oran  trat 
en  gammel  Fyr  af  det  Navn.« 

»Det  var  mig,«  sagde  han  tørt. 

Nu  gik  det  op  for  mig,  at  vi  to  godt  kendte  hinanden. 
Men  hvor  kunde  jeg  ane,  at  den  gamle  Schauvet,  som  den- 
gang, for  '3/4  Aar  siden  hørte  til  det  udrangerede  Mandskab, 
at  han  nu  lyslevende  skulde  vise  sig  for  mig.  Jeg  betragtede 
ham  endnu  en  Gang  for  at  faa  Vished  for,  at  jeg  ikke  var 
Genstand  for  en  Mystifikation. 

Nej,  jeg  maatte  indrømme,  at  det  var  den  selvsamme 
Skikkelse,  som  jeg  dengang  havde  set  under  fredeligere 
Forhold.  Støvet  i  Rynkerne  gav  ham  et  lidt  fremmed  Ud- 
seende, men  Næsen,  Hagen,  Skæget  og  særlig  Øjnene  —  jo 
det  var  den  samme. 

»Hvorfor  i  Alverden  har  Du  taget  Tornystren  paa 
Nakken  igen,  gamle,«  sagde  jeg  til  ham. 

»Jo,  ser  Du,  jeg  kunde  ikke  holde  ud  at  gaa  og  længes.« 

»Men  hvad  længtes  Du  da  efter?« 

»Ja,  det  er  ikke  saadan  saa  nemt  at  forklare  —  jeg 
kunde  godt  lide,  at  komme  til  at  marchere  lidt  endnu  en 
Gang,  og  saa  bad  jeg  om  at  maatte  komme  afsted  igen. 
Obersten  mente  ikke,  jeg  kunde  holde  ud  mere;  men  gamle 
Schauvet  holdt  ud  endnu  en  Gang  —  sidste  Gang.« 

»Naa  Schauvet:  skal  vi  to  tage  os  en  Slurk  og  hilse 
paa  hinanden.« 

»Ja,«  sagde  han,  idet  han  skelede  hen  til  mine  Ærme- 
distinktioner. »Ja,  lad  os  det.  Du  er  avanceret  siden  sidst 
—  ja,  det  gaar  rask  for  nogen.     Skaal  og  til  Lykke.« 

Jeg  trykkede  ham  i  Haanden  idet  jeg  sagde: 

»Schauvet,  din  Tid  kommer  nok.« 

Jeg  tænkte  paa  Medaillen.  —  Han  rystede  paa  Hovedet. 


II. 

Da  det  interesserede  mig  at  faa  at  vide,  hvordan  Schauvet 
havde  opført  sig  paa  de  sidste  Marcher  i  Kolonnen,  spurgte 
jeg  senere  hans  Sergent  derom. 

»Brillant,«  lød  Svaret,  »Du  kan  tænke  Dig,  at  sidst  ved 
Fendi,  da  vor  Styrke  var  paa  Tilbagegang,  efter  at  have 
udført  det  heldige  Kup  mod  Bu-Ammamas  Lejr  —  da  vi 
bleve  slemt  harcellerede  af  Fjendens  Ryttere  —  var  det,  at 
Schauvet  og  en  anden  gammel  Soldat,  uden  at  nogen  havde 
bedt  dem  derom,  blere  tilbage  paa  den  fjendtlige  Side  af  en 
Kløft,     som    skulde    passeres,     indtil    Styrken    lykkeligt    var 

kommen  over.  De  skød  Skud  paa  Skud  for  at  holde 
Fjenden  borte,  hvad  der  ogsaa  lykkedes  dem.  Da  alle  vare 
komne  over,  fulgte  Schauvet  og  hans  Kammerat  efter,  hilsede 
af  Fjendens  Kugler  og  af  vore  Hurraraab.  Det  hele  var  en 
ganske  simpel  Historie  for  Schauvet,  det  kom  saadan  af  sig 
selv.« 

De  er  egensindige  de  gamle  Soldater,  de  tænke  altid: 
»hvad  forstaa  de  unge  Drenge  sig  paa  det,«  og  saa  gøre  de 
mangen  Gang,  hvad  de  synes  er  rigtigt,  til  Trods  for  deres 
Korporals  eller  Sergents  Banden. 


III. 

Schauvet  og  jeg  kørte  sammen  hele  Dagen.  Efter- 
haanden  blev  han  i  godt  Humør;  der  faldt  ogsaa  mange 
smaa  Forfriskninger  af. 

Snart  passerede  vi  en,  snart  en  anden  af  de  smaa 
Stationer  paa  den  flade  øde  Ørkenslette.  Saa  kom  vi  over 
Chotten.  Vi  stoppede  et  Øjeblik  ved  Lejren  ved  Kreider 
og  ilede  stadigt  nord  efter. 

Terrainet  bliver  efterhaanden  højere,  der  begynder  at 
vise  sig  større  Strækninger  med  Alfastraa,  saa  enkelte  større 
Buske,  Aloer  og  Kaktusser.  Vi  komme  op  ad  den  sydlige 
Skraaning  af  Højlandene  7>//,  vi  slynge  os  op  ad  disses 
sydligste  Bjærge,  igen  ned  paa  den  anden  Side,  og  den  første 
virkelige  By  Sdida  ligger  for  os.  Toget  standser  ved  Foden 
af  Bjærget,  og  møjsommeligt  maa  vi  traske  op  gennem  Byen 
til  Toppen  for  at  overnatte  i  Barakkerne. 

Det  var  et  overvældende  Indtryk  det  gjorde  paa  os, 
efter  otte  Maaneders  Forløb,  igen  at  se  grønne  Træer,  tale 
med  andre  Mennesker,  end  netop  Soldater  og  Arabere,  ja, 
aldeles  overvældende  var  det  at  høre  Klavermusik  fra  et 
aabenstaaende  Vindue.  Vi  sov  den  Nat  i  vore  Klæder, 
saaledes  som  vi  havde  gjort  det  hele  den  Tid,  vi  vare  i 
Ørkenen 

Næste  Morgen  gik  vi  videre  nord  paa,  nu  stadig  i  Bjærg- 
egnene.  Af  og  til  passerede  vi  et  længere  Dalstrøg,  som 
ved  Maskara,  —  Abd-el-Kaders  gamle  Residens.  —  Snart 
lob  Banen  langs  et  temmelig  udtørret  Flodleje,  snart  pustede 
vi  op  ad  en  stejl  Bjærgside  med  en  Afgrund  ved  Siden,  saa 
gik  det  atter  ned  ad  i  rivende  Fart,  gennem  Kløfter  med  de 
blaa  Bjærgtinder  til  begge  Sider. 

Af  og  til  standse  vi  ved  en  Jærnbanestation.  De  fleste 
ligge  hyggeligt  omgivne  af  Træer  og  hele  smaa  Landsbyer. 
Vinhaver  ses  paa  Bjærgene  at  veksle  med  Kaktusser,  Aloer 
og  Oliventræer,  medens  Dalenes  grønne  Tæppe,  der  nede, 
tegner  sig  paa  Bunden.  Her  ser  vi  nogle  Arabere  til  Hest 
i  Færd  med  at  passere  en  Flod,  hist  se  vi  andre  dorske 
Tiden  hen  under  et  Træ.  Her  drives  tungt  læssede  Æsler 
og  Kameler  af  Sted. 

Langt  borte  i  dette  dejlige  Landskab,  der  toner  sig 
blaat  i  blaat,  se  vi  Røgen  hæve  sig  fra  Araberteltene,  medens 
de  hvide  Punkter,  der  borte  paa  Aasen,  sige  os,  at  her  græsser 
Faarehjordene. 

Det  er  netop  i  disse  Dage  at  Rekrutterne  skulle  ind: 
Jodernes,  Spaniolernes  og  Kolonisternes  Sønner.  De  komme 
stormende  ind  i  Toget,  blande  sig  mellem  Soldaterne,  hvem 
de  traktere  med  Vin.  Den  samme  Scene  gentager  sig  ved 
hver  Station  —  hele  Dagen  igennem  —  til  vi  om  Aftenen, 
da  Mørket  just  falder  paa,  rulle  ind  paa  Endestationen  ved 
Sidi-bcl-Abbes  —  vort  Rejses  Maal.  Der  bliver  en  Famlen 
efter  Tornystere  —  en  Roden  efter  Ejendele  —  en  Raaben 
og  Skrigen. 


IV. 

Vi  kigge  ud:  men  hvad  betyder  det?  —  Der  staar 
jo  fuldt  af  Soldater,  Legionærer,  Husarer,  Artillerister  og 
Spahis  i  funklende  Uniformer,  der  stikke  grelt  af  mod  vore 
Laser. 

Der  kommer  Officerer  hen  for  at  tage  mod  Meldingerne. 
Vi  faa  langt   om   længe  vort  Mandskab  stillet  op.  —  »Ret!« 

—  »Nej,  lad  blot  være  at  rette,«  siger  Officeren  venligt.  — 
En  Hoben  af  Soldaterne  trænge  sig  frem  for  at  se,  om  der 
er  bekendte,  se  hvorledes  Soldater  se  ud,  der  komme  »fra 
Kolonnerne«,  se  dem,  der  have  været  i  Ilden  der  langt  nede, 
hvor  de  nu  snart  skulle  hen,  se  dem,  der  ikke  have  været 
af  Klæderne,  siden  de  sidst  droge  fra  Bel-Abbes. 

Officererne  holde  dem  forgæves  tilbage.  —  Det  summer 
dig  om  Ørene.  —  »  Vive  les  survivants  du  Chott  Tigris  — 
»vive  la  Legion«.  —  Du  studser,  men  faar  ikke  Tid  til  at 
tænke  dig  om,  inden  Du  ved  et  Ord  deraf,  er  din  Tornyster 
med  den  svære  Oppakning  paa  Ryggen  af  en  ung  Soldat. 
Han  tager  Dig  under  Armen.  Du  ser  Dig  om.  Som  det  er 
gaaet  Dig,  gaar  det  alle  de  andre.  —  Schauvet  staar  ved  Siden 
af  Dig  —  han  smiler  —  denne  Hjemkomst  kan  han  lide.  — 
Men  tys!  —  -»Le  Tambourmajor.  chef  des  clairons,  chef  de 
fanfare«  løfter  sin  lange  Stok.  I  samme  Nu  lyder  Musikken, 
som  Du  saa  længe  ikke  har  hørt.  —  Dit  Hjærte  snøres 
sammen,  Du  bliver  saa  underlig  beklemt.  —  Saa  nu  svinger 
den  af  Sted.    Af  sig  selv  dannes  der  Geled  paa  Geled  bag  den. 

—  en — to — en — to,  hvor  Du  faar  de   stive  Lemmer  paa  Gled 

—  aa!  hvem  der  havde  haft  den  Musik  der  nede  i  Ørkenen. 

—  Stadig  marcherer  Du  videre  med  en  Dig  ubekendt  Soldat 
under  hver  Arm.  —  Du  taler  ikke  et  Ord  med  dem.  —  Se, 
der  staar  Klynge  paa  Klynge  inde  paa  Fortovene,  der  staar 
Skikkelser  i  de  aabne  Vinduer,  der  staar  mørke  Araber- 
ansigter tæt  pakkede  —  allesammen  ser  de  paa  Dig,  det 
synes  Du  i  det  mindste.  —  Flammende  Lys  fra  Huse  og 
paa  Gaden.  —  Nu  svinger  Musikken  om  et  Hjørne.  —  Indtil 
Du  ogsaa  er  drejet,  lyder  den  svagere.  —  Du  hører  i  denne 
Pause  fra'  Fortovet  nogen  sige:  »Det  er  dem  fra  Chott 
Tigri.«  —  Du  begynder  at  forstaa,  at  det  Dig  og  de  andre, 
der  menes.  —  Aa,  hvor  Soldaterlivet  dog  er  skønt.   — 

Schauvet  marcherer  foran  mig  saa  stiv  som  en  Pind,  han 
er  glad,  det  kan  ikke  være  andet.  Nu  marchere  vi  ind  i 
Kasernegaarden.  —  Musikken  hører  op.  —  Der  raabes,  at  de 

nyankomne    skulle    stille    til   Appel.       Da    den    er   endt,    og 
Officererne  have  sagt  nogle  velvillige  Ord,  troppes  der  af. 

Der  kommer  Sergent  Rech,  Sergent  Chabrault,  Korporal 
Soleil  og  de  andre  stormende  for  at  føre  Dig  ind  i  Under- 
officersmessen. —  De  spørge  Dig  ud  uden  at  afvente  Svar. 
De  omarme  Dig  allesammen.  —  Du  er  ganske  betaget.  — 
Atter  en  Gang  at  skulle  faa  en  Mundfuld  ordenlig  Mad!  et 
Glas  Vin! 


Da  vi  sent  gik  ud  fra  Messen,  mødte  vi  Schauvet.  Han 
dinglede  lidt  paa  Benene. 

»Hvor  er  mit  Telt, «  sagde  han.  Han  havde  glemt,  hvor 
han   var. 

Vi  fulgtes  ad  ind  i  Kasernebygningen,  men  det  gik  ham, 
som  det  gik  mig.  Det  var  os  plat  umuligt  at  sove  paa  det 
varme,  forholdsvis  bløde  Leje.  —  Vi  havde  glædet  os  saadan 
til  at  komme  i  en  rigtig  Seng  med  rene  Lagner.  Vi  maatte 
staa  op  og  klæde  os  paa  for  at  lægge  os  paa  Gulvet  med 
Tornystren  under  Hovedet  —  saa  faldt  vi  i  Søvn. 


V. 

Den  store  Dag  oprandt,  da  Belønningerne  for  det  sidste 
Aars  Felttog  skulde  uddeles.  Fremmedlegionens  Depot- 
Kompagnier  stode  opstillede  i  Kasernegaarden  i  Sidi-bel- 
Abbés.  I  fuld  Feltudrustning  og  med  Epauletter  paa  Skul- 
drene stode  de  under  Platanerne,  langs  de  tre  Kaserner.  — 
Regimentsfanen  stod  paa  et  af  Kompagniernes  højre  Fløj 
omgiven  af  »/a  garde  du  drapeau«.  —  Musikken  stod  i  Midten. 
—  Hvor  var  der  pudset,  børstet  og  banket  den  Morgen. 

Schauvet,  der  var  kommen  til  at  staa  under  mig,  havde 
sin  Plads  paa  Delingens  højre  Fløj  ved  min  Side.  —  Hans 
Ansigt  var  alvorligt.  —  Om  den  store  Lykke  skulde  over- 
gaa  ham?« 

Nu  kommer  Majoren  med  sin  Adj utant  og  flere  Officerer 
gaaende  ind  i  Kasernegaarden  forbi  Vagten,  der  saluterer. 
Det  samme  gør  Tropperne. 

Han  stiller  sig  op  midt  imellem  disse,  idet  han  blader  i 
nogle  Papirer,  en  Officer  rækker  ham. 

Øjnene  staa  stive  i  Hovedet  paa  Schauvet,  de  følge 
Papirerne,  som  kunde  de  læse,  hvad  der  stod. 

Efter  en  Stunds  —  for  mange  en  pinlig  lang  Tids  — 
Forløb,  i  hvilken  de  snorlige  Rækker  have  holdt  sig  stramme, 
taler  Majoren.  Han  takker  de  hjemvendende  for  deres 
gode  Forhold  og  opfordrer  de  unge  til  at  følge  det  Eksempel 
paa  Udholdenhed,  Mod  og  Disciplin,  som  de  gamle  have 
givet.  —  Han  udvikler  Betydningen  af  de  Belønninger,  som 
skulle  uddeles,  og  derpaa  begynder  han  han  med  høj  Stemme 
at  oplæse  Dagsbefalingen  under  aandeløs  Tavshed: 

»Punkt  i.  Ifølge  Dekret  af  ...  .  har  Republikkens 
Præsident  dekoreret: 

Sergent-Major  ved  4.  Bataillon  1.  Kompagni  Alexandre 
Mirla?id  med   »La  medaille  militaire«   —  5  Felttog,   1  Saar.« 

»Hvor  er  han?« 

»A  l 'ambulance ',«   svarer  hans  Kaptajn. 

Musikken  og  Trommerne  udføre  en  Fanfare  til  Ære  for 
den  fraværende. 

»Ifølge  samme  Dekret  har  Republikkens  Præsident  dekoreret 
Frantz  Jungo,  Korporal  ved  4.  Bataillons  2.  Kompagni  med 
»La  medaille  milztaire«   —  3  Felttog  —   1   Saar  —  Invalid. 

Her  holder  Majoren  inde  et  Øjeblik,  idet  han  skeler  over 
til  et  af  Kasernens  Vinduer,  hvor  et  ungt,  vidunderlig  smukt, 
men  blegt  Ansigt  viser  sig.  De  andre  Officerer  se  i  samme 
Retning.  Majoren  vinker  —  i  det  samme  gaa  et  Par  af 
Officererne  hen  mod  Kasernen.  —  Et  Øjeblik  efter  kommer 
Korporal  Jungo  langsomt  gaaende  ud  af  Døren  —  paa  sine 
Krykker.  En  Kugle  ødelagde  i  Chott  Tigri  Vristen  paa 
hans  ene  Fod.  —  Han  kommer  sig  aldrig  —  det  ved  han.  — 
De  to  Officerer  hjælpe  ham  ned  ad  Trappetrinene.  —  Lang- 
somt og  vaklende,  med  Hovedet  bøjet  nedad,  skrider  han 
frem  —    fulgt  af  alles  Blikke. 

Majoren  gentager  med  bevæget  Stemme  de  sidste  Linier 
i  Dagsbefalingen  og  fæster  derpaa  Medaillen  i  det  gule  Baand 
paa  Jungos  Bryst.  —  Medens  Fanfaren  lyder  med  Genlyd 
mellem  Kasernebygningerne,  omfavner  Majoren  den  unge 
Invalid,  som  derpaa  fjerner  sig  med  det  mest  jublende  Ud- 
tryk i  Ansigtet,  ledsaget  som  før  af  de  to  Officerer.  — 
Hvad  bekymrer  han  sig  om  sin  Fod  i  dette  Øjeblik.  —  Vejer 
ikke  Medaillen  rigelig  op  derimod.  —  Der  fandtes  vist  ikke 
en  eneste  af  os  alle,  som  ikke  i  dette  Øjeblik  vilde  bytte 
med  Korporal  Jungo. 

Atter  tager  Majoren  til  Orde:  Ifølge  samme  Dekret  er 
Soldat  af  i.  Klasse  Jean  —  Jeg  skeler  hen  til  Schauvet  og 
ser,  at  han  er  blegere,  om  muligt  endnu  mere  end  før,  —  er 
Jean  Charles  Schauvet  bleven  dekoreret  med  la  medaille 
militaire  -—   10  Felttog  —  »Hvor  er  han?« 

Schauvet  svarer  ikke,  han  staar  som  forstenet. 

Jeg  puffer  ham  i  Siden. 

»Her,«  svarer  han  endelig  med  en  usikker  Stemme,  idet 
han  træder  frem  foran  Fronten  og  skuldrer  sit  Gevær. 

Idet  Majoren  fæstner  Medaillen  paa  Brystet  af  ham, 
løber  de  stride  Taarer  Schauvet  ned  ad  Kinderne. 

»Naa  gamle,  giv  mig  saa  Haanden.« 

Schauvet  er  ved  at  tabe  Geværet,  da  han  skal  føre  det 
over  i  venstre  Haand,  for  at  række  Majoren  den  højre.  — 
Der  gives  et  Vink,  og  nu  blæses  Fanfaren  paa  ny,  ledsaget 
af  en  Trommehvirvel  —  det  er  for  Schauvet!- 

Den  Lyksalighed,  gamle  Schauvet  følte,  kan  ingen  gøre 
sig  Begreb  om. 


VI. 

Paraden  er  forbi.  Alle  de  mange  Udnævnelser  og  Promo- 
tioner, der  ere  blevne  kundgjorte,  have  kastet  Glæde  ind  i 
mangen  Sjæl.     Næsten   alle  have  vi/~faaet  vor  Part. 

Da  Schauvet  en  Time  efter  gaar  ud  ad  Kasernegaarden  i 
sin  fineste  Puds  og  med  Penge  paa  Lommen,  paakommer  der  ham 
atter  en  forunderlig  Beklemthed,  da  han  ser  den  Soldat,  der 
staar  paa  Post  ved  Indgangen  til  Kasernen,  lave  sig  til  for 
afgive  den  reglementerede  Hilsen  med  Geværet.  Det  er 
første  Gang  i  sit  Liv,  at  Schauvet  skal  modtage  en  andens 
Hilsen.  Han  begynder  først  nu  rigtig  at  fatte,  hvor  megen 
Lykke  der  er  overgaaet  ham.  Stolt  passerer  han  forbi  med 
Haanden  til  Huen.  Hver  Gang  han  senere  tænker  paa 
denne  sin  Hædersdag  —  staar  Skildvagten  lyslevende  for  ham 
—  alt  det  andet  husker  han  kun  i  et  broget  Virvar. 


Da  en  Del  Underofficerer  hen  paa  Natten  kom  slentrende 
hjem  efter  i  den  muntreste  Stemning  —  opdagede  vi,  ved  at 
kigge  ind  i  en  » Estaminette ■«  paa  Hovedgaden,  Schauvet, 
omgiven  af  en  Hoben  lystige  Kammerater. 

Han  var  overstrømmende  glad,  og  at  dømme  efter  de 
mange  tømte  Flasker,  der  stod  paa  Bordene,  maatte  der 
være  konsumeret  en  Del. 

Jeg  gik  indenfor,  i  den  Hensigt  at  faa  Schauvet  med 
hjem.  Da  han  saa  mig,  sprang  han  op  og  omfavnede  mig. 
Jeg  benyttede  Lejligheden  til  at  hviske  ham  i  Øret,  at  han 
ikke  kunde  være  bekendt  —  nu  da  han  var  bleven  dekoreret 

—  at  komme  fuld  hjem.      Han  saa  lidt  paa  mig,  strammede 
sig  op  og  tog  til  Huen,  idet  han  sagde:    »Jeg  gaar  med«. 

Jeg  tog  ham  under  Armen  —  Herregud,  hvor  han 
dinglede,  da  vi  kom  udenfor.  I  Nærheden  af  Kasernen  slap 
han  pludselig  min  Arm,  uden  at  sige  et  Ord,  —  slog  sig  for 
Brystet,  og  idet  han  sparkede  i  Jorden,  marcherede  han  stiv 
og  stram  ind  ad  Kaserneporten,  hilsende  til  Skildvagten,  som 

—  slet  ikke  stod  der,  hvor  Schauvet  saa  hen. 

Et  Par  Uger  efter  forlod  jeg-  Legionen.  En  Hoben  af 
mine  Kammerater,  baade  menige  og  Underofficerer,  fulgte 
mig  paa  Banegaarden. 

Ingen  smertede  det  mig  saadan  at  tage  Afsked  med 
som  med  gamle  Schauvet. 

Han  omarmede  mig  mange  Gange. 

»Du  skal  høre  fra  mig5«   sagde  jeg  til  ham. 

Han  rystedede  paa  Hovedet.  Jeg  huskede  ikke  i  Øje- 
blikket, at  han  hverken  kunde  læse  eller  skrive. 

Endnu  ser  jeg  ham  staa  og  svinge  med  Képien,  da 
Toget  brusede  af  Sted. 

Farvel  Schauvet!  —  Farvel  I  andre!  —  Farvel! 
Farvel ! 

